
I. APARATUL REPRESIV COMUNIST: 
INSTITUȚII, CADRE, OBIECTIVE 


Luminița BANU 
Florian BANU 


ALEXANDRU DRĂGHICI LA ORA 
NAȚIONALISMULUI. POPULARIZAREA 
„DECLARAȚIEI DIN APRILIE 1964” 
ÎN STRUCTURILE M.A.I. 


ALEXANDRU DRĂGHICI ON THE NATIONALISM MOMENT. 
DISSEMINATING THE “DECLARATION FROM APRIL 1964” INSIDE THE 
STRUCTURES OF THE MINISTRY OF INTERIOR 


Our essay intends to make a short review on the political career of the 
most powerful minister from the Dej era. From loyalty towards internationalist aims 
to nationalist attitudes, the evolution of the political man Alexandru Drăghici was a 
really fascinating one. The old and good friend with Gheorghiu-Dej from the jail 
period, Draghici came into the public functions earlier, in the spring of 1945. 

Step by step, protected by Dej, he followed an ascendant path and in 
August 1948 became chief of one essential section within the Central Committee of 
the Romanian Communist Party - The Political and Administrative Section. From 
this position, Drăghici was a valuable tool for Dej in his actions in order to 
consolidate personal political power. 

Starting from December 1950, he was chief of the Political Directorate in 
the Ministry of Interior and, at the same time, vice-minister of Interior. In May 1952 
he became full minister of Interior and kept this position until Gheorghiu-Dej's 
death. 

Due to his accountability, Draghici endorsed all repressive measures 
against political enemies and constantly sustained the political evolutions engraved 
by Dej. Slowly, the communist regime from Bucharest pushed off the 
internationalist axioms and promoted a nationalist discourse. We try to identify the 
main lines of this kind of discourse in a particular moment (The declaration from 
April 1964) and in a very special type of state structure: the leadership of the 
Ministry of Interior. 

The conclusions are quite obvious: Alexandru Drăghici was one of the 
most significant people from Dej's entourage and his political evolution follows the 
same line as Gheorghiu-Dej’s. Besides this, under Draghici’s leadership, the Ministry 
of Interior became an essential ingredient of the political system, a situation that was 
maintained until the end of the communist regime. 


Luminiţa Banu, Florian Banu 


Etichete: Securitate, Alexandru Drăghici, naționalism, Uniunea Sovietică 
Keywords: The Securitate, Alexandru Drăghici, Nationalism, Soviet Union 


Alexandru Drăghici. Un nume care, timp de aproape două decenii, a fost pentru 
multi români sinonim cu puterea discretionara, un nume care, prin simpla rostire, trezea fiori 
reci oricui nutrea convingeri anticomuniste. Dar cine era, în fond, Alexandru Drăghici? Deşi 
arhivele păstrează pagini întregi din cuvântările sale, precum şi mii de acte care-i poartă 
semnătura, deşi apare frecvent evocat în paginile de memorialistică ale foştilor deținuți politici 
sau ale corifeilor regimului comunist, personajul Alexandru Drăghici continuă să reprezinte o 
enigma pentru cercetătorii regimului comunist. Multe aspecte din viata şi carieră, ca de altfel 
şi moartea sa, sunt în continuare sub semnul întrebării. 

Prin prezentul demers nu ne-am propus o reconstituire a biografiei acestuia, ci doar 
punerea în evidenţă a unui rol mai putin cunoscut, jucat de Drăghici pe parcursul carierei sale 
politice: acela de auxiliar al lui Gheorghiu-Dej în eforturile acestuia de desprindere a 
României de sub dominația cvasi-totală a Moscovei. 

Pentru a înțelege rolul jucat de Alexandru Drăghici în acest proces complex, trebuie 
analizat, fie şi sumar, cadrul general în care s-au desfăşurat evenimentele. 

Problema atitudinii lui Gheorghiu-Dej fata de conducerea de la Moscova reprezintă 
unul din subiectele controversate ale istoriografiei actuale. Cele două teze principale care se 
confruntă constau, în linii mari, fie în susţinerea existenței unei orientări naţionaliste 
fundamentale a lui Dej, pusă în paranteze până la dispariția lui Stalin şi evidenţiată treptat în 
perioada următoare, fie în mimarea unei orientări naţionaliste de către liderul român, în 
scopul prezervării puterii personale, după demascarea crimelor lui Stalin la cel de-al XX-lea 
Congres al P.C.U.S. 

În opinia noastră, naționalismul lui Dej era unul funciar, dar, cu abilitatea-i 
recunoscută, acesta a înțeles că, în perioada de preluare a puterii politice de către comunişti, 
unica sa şansă era urmarea neabătută a directivelor Moscovei. În primii ani de după 23 
august 1944, atât Dej cât şi Lucrețiu Pătrăşcanu au făcut câteva gesturi politice care lăsau sa 
se înțeleagă că interesele româneşti au prioritate fata de cele sovietice. În acest sens, 
semnificativ este faptul că în 1946 Gheorghiu-Dej a folosit, pentru un volum ce-i reunea 
cuvântările politice, titlul O politică românească de realizări democratice”. 

Un alt episod semnificativ pentru adevărata orientare a lui Dej s-a desfăşurat în 
1947, când, în perioada 15 ianuarie-20 februarie, s-au desfăşurat la Moscova tratative 
economice între o delegație română şi una sovietică”. Cu ocazia acestor negocieri, lon Gh. 
Maurer, subsecretar de stat la Ministerul Industriei şi Comerţului? şi un apropiat colaborator al 


1 Gh. Gheorghiu-Dej, O politică românească de realizări democratice, Bucureşti, Editura Partidului 
Comunist Român, 1946, 322 p. 

2 AN.I.C., fond C.C. al P.C.R.-Sectia Economică, dosar nr. 12/1947, ff. 1-5. 

3 C.N.S.A.S., Membrii C.C. al P.C.R. 1945-1989. Dicţionar, coord. Florica Dobre, Bucuresti, Editura 
Enciclopedică, 2004, p. 385. 

lui Gheorghiu-Dej“, a cerut cu insistență formarea unei comisii de supraveghere a societăților 
mixte româno-sovietice (denumite generic sovromuri) şi a dorit să se precizeze că 
sovromurile sunt societăți româneşti şi, ca atare, se supun jurisdicției româneşti, la fel ca 
orice alte societăți. Reprezentantul sovietic, vizibil iritat, a cerut să cunoască ce anume a 
determinat punerea acestei probleme. Maurer a folosit ca exemplu modul în care 
Sovromtransport utiliza devizele obținute fără să le predea Băncii Naţionale, potrivit legilor 
româneşti şi potrivit propunerii sovietice de a împărţi beneficiul în devize al sovromului între 
ambele parti. 

În urma unor astfel de luări de poziţie, Maurer intră în atenţia sovieticilor. Lucrurile 
au luat o turnură gravă în urma unui raport trimis de Emil Bodnăraş generalului Susaikov, 
locţiitor al preşedintelui Comisiei Aliate de Control’. Bodnăraş îi acuza pe Dej şi pe oamenii 
din jurul său (lon Gh. Maurer, Simion Zeiger, Gheorghe Gaston Marin) de îndepărtare de 
sovietici şi de o simpatie față de anglo-americani. În urma sesizării făcute de generalul 
Susaikov, Secţia de politică externă a C.C. al P.C.U.S. l-a trimis în România pe V.I. Lesakov. 
Acesta a avut întâlniri cu gen. Susaikov, cu Ana Pauker, Vasile Luca şi Gheorghiu-Dej. Primii 
trei au relevat o optică asemănătoare cu aceea a lui Bodnăraş, astfel că, în raportul întocmit 
de Lesakov, Dej este acuzat de a fi săvârşit o serie de greşeli în materie de politică 
economică şi sindicală, precum si de o atitudine greşită fata de „tovarăşii de drum” burghezi. 
Pe baza declaraţiilor făcute de Susaikov şi Vasile Luca, Lesakov considera că la originea 
greşelilor lui Dej se află influenţa pe care Maurer o exercită asupra acestuia. Maurer era chiar 
acuzat că îndreaptă economia României spre Occident şi „tinde, în mod conştient, să 
discrediteze comerțul cu Uniunea Sovietică'$. Poziţiile ,nationalistilor’ din partidul comunist 
erau periclitate şi se impuneau măsuri urgente pentru „renovarea” imaginii. 

Crearea Cominformului în toamna anului 1947 a fost un semnal, interpretat foarte 
bine de către Dej, că se renunța la „căile nationale ce duc spre socialism” în favoarea unei 
foarte rigide unificări a mişcării comuniste. Direcţia de acţiune era clară: abandonarea ideii de 
unitate national-statala şi a ideii orientării partidelor comuniste spre compromis politic cu 
blocul diferitelor forte sociale, în favoarea unei confruntări de clasă dure, pusă în slujba creării 
statului „dictaturii proletariatului”. În condiţiile accentuării bipolaritatii lumii, Kremlinul proclama 
experiența sovietică drept unicul criteriu al justetei practicii politice pentru toate partidele 
comuniste”. 


4 Maurer însuşi afirma: „îl ajutam pe Dej să conducă ministerele ce le avea în subordine, deci aveam 
atribuţii pe linie de stat, functionaresti, nu politice” - Lavinia Betea, Maurer şi lumea de ieri. Mărturii 
despre stalinizarea României, Arad, Editura loan Slavici, 1995, p. 67. 

5 Vezi relatarea episodului în Cristina Diac, lon Gheorghe Maurer (1902-2000), în „Arhivele 
totalitarismului”, anul XIV, nr. 52-53, 3-4/2006, p. 244. 

6 Probabil pentru a contracara astfel de acuzaţii, Maurer publică un articol elogios la adresa societăților 
mixte româno-sovietice şi a relaţiilor comerciale stabilite între cele două state pe baza acordurilor 
semnate în mai 1945, la Moscova -— cf. lon Gh. Maurer, Acordurile economice româno-sovietice şi 
refacerea țării noastre, în „Probleme economice”, nr. 1/1948, p. 5-8. 

7 Galina P. Muraşko, Represiunile politice în țările Europei de Est la sfârşitul anilor ’40: conducerea 
sovietică şi nomenclatura naţională si de stat, în Romulus Rusan (ed.), Analele Sighet 6. Anul 1948 - 
Institutionalizarea comunismului, Bucureşti, Fundaţia Academia Civică, 1998, p. 340. 

Critica dură la adresa Partidului Comunist din Iugoslavia şi a lui Tito, din prima 
scrisoare sovietică expediată la Belgrad în primăvara anului 1948, rezoluția Cominformului 
Despre situația în Partidul Comunist din Iugoslavia, înlăturarea lui Wtadistaw Gomulka de la 
conducerea partidului comunist polonez la plenara din iulie — august 1948 erau semnale clare 
că Moscova nu este dispusă în nici un fel să tolereze manifestările de independență. 

În cazul lui Dej, situația acestuia era departe de a fi una consolidată. Deşi prin 
arestarea lui Lucrețiu Pătrăşcanu acesta a dorit să transmită un semnal clar de aderare la 
orientarea promovată de Moscova, suspiciunile sovieticilor persistau şi acest lucru 
reverberase până la nivelul maselor largi. O notă a Centrului S.S.I. Suceava, din 7 august 
1948, înregistra faptul că în județele Câmpulung şi Suceava circula zvonul că la 23 august 
România se va alipi la U.R.S.S. şi că Gheorghiu-Dej este supravegheat, activitatea sa 
controlată şi nu mai joacă rolul politic de altădată „deoarece ar fi înclinat spre politica lui 
Tito”e. 

În acest context, devenea evident că orice tentativă de promovare a unei politici 
naționale era sinonimă cu sinuciderea politică (şi nu numai!) şi, ca atare, Gheorghiu-Dej a 
devenit un fervent susţinător al urmării neabătute a modelului sovietic, neezitând să se 
manifeste „mai catolic decât Papa”, adică sa fie mai stalinist decât Ana Pauker şi acolitii 
acesteia. Totodată, Dej a ştiut să-şi protejeze oamenii fideli, punându-i temporar în umbră? şi 
promovându-i discret atunci când cursul evenimentelor i-au permis acest lucru. 

Actionand cu o minutiozitate ieşită din comun, Gheorghiu-Dej nu şi-a abandonat nici 
o clipă obiectivul principal: deținerea puterii totale în cadrul statului. Or, atingerea acestui 
obiectiv era condiţionată nu doar de înlăturarea rivalilor interni, ci şi de emanciparea 
României de sub suzeranitatea periculoasă a Moscovei. Împingerea unor oameni fideli spre 
ocuparea unor funcţii cheie a permis înregistrarea unor succese treptate şi în acțiunea de 
desprindere de Moscova, dintre care amintim desființarea sovromurilor în perioada 1954- 
195610, retragerea Armatei Roşii din România în 1958, construirea unei poziții de 
independență în cadrul C.A.E.R." 

Dej a conştientizat foarte bine faptul că, în cadrul acestor manevre de consolidare a 
puterii, controlul serviciilor secrete, al aparatului represiv, în general, era esenţial pentru 
asigurarea victoriei. Evenimentele de la sfârşitul lunii mai 1952 au demonstrat din plin acest 


3 A.N.I.C., fond Direcţia Generală a Poliţiei, dosar nr. 57/1947, f. 26. 

9 lon Gheorghe Maurer afirma că directorul Securității din acea vreme, Gheorghe Pintilie (Pantiuşa), i- 
ar fi mărturisit, în timpul unei betii, că primise ordin să-l împuşte, punând supraviețuirea sa pe seama 
lui Dej: „Datorită lui n-am fost nici închis, nici judecat. În calitatea mea de membru al Comitetului 
Central, dosarul meu de arestare trebuia aprobat de Dej. Numai că împotriva mea nu se găsise decât 
un singur martor, Belu Silber, martor în acelaşi timp şi în procesul lui Pătrăşcanu. Nu ştiu cum de nu au 
găsit mai multi martori, că de obicei se găseau. Pe baza declarației lui Belu Silber, Pătrăşcanu a fost 
împuşcat. lar Dej s-a opus procesului meu, motivând că nu pot fi împuşcaţi doi oameni pe baza 
aceluiaşi martor. lar martorul acela să depună mărturie în calitate de puscarias” - Lavinia Betea, op. 
cit., p. 94. 

10 Florian Banu, Pasi spre autonomia R.P.R. — desființarea sovromurilor, în „Analele Ştiinţifice ale 
Universităţii «A.I. Cuza» - laşi”, seria Istorie, tomul XLIV — XLV, 1998-1999, pp. 133-150. 

11 Liviu Taranu, România în Consiliul de Ajutor Economic Reciproc. 1949-1965, Bucuresti, Editura 
Enciclopedică, 2007, pp. 121-143. 

lucru. Cu această ocazie, Gheorghiu-Dej a reuşit îndepărtarea, sub acuzaţia unei „devieri de 
dreapta”, a doi dintre membrii aşa-numitului „grup moscovit” din conducerea partidului: Vasile 
Luca şi Teohari Georgescu'?. Mai precis, în şedinţa Biroului Politic al P.M.R. din 26 mai 1952 
s-a hotărât „desărcinarea lui Teohari Georgescu din funcţia de vicepreşedinte al Consiliului 
de Miniştri şi ministru al Afacerilor Interne, retragerea calităţii de secretar al C.C şi membru al 
Biroului Politic şi trimiterea la munca de jos”. 

În aceeaşi şedinţă s-a decis „alegerea unui nou Secretariat al C.C. format din 5 
tovarăşi, a unui Birou Politic al C.C. format din 9 tovarăşi şi a unui Birou Organizatoric al C.C. 
format din 11 tovarăşi'13. Hotărârea din Biroul Politic a devenit efectivă în cadrul Plenarei C.C. 
al P.M.R., desfăşurată în zilele de 26 şi 27 mai 1952. 

Peste numai două zile, în 29 mai 1952, a avut loc o şedinţă a Biroului Politic având 
pe ordinea de zi „repartizarea muncii în Biroul Politic şi Secretariat” şi „repartizarea muncii pe 
linie de Stat’’*. Cu acest prilej, s-a stabilit că lui Gheorghiu-Dej îi revenea „conducerea şi 
coordonarea întregii munci de partid şi de stat”. În cazul Securităţii, controlul efectiv, „pe linie 
de partid”, era exercitat de losif Chişinevschi, care coordona Secţia Propagandă, Secţia 
Externă, Direcţia Superioară Politică a Armatei, Direcţia Superioară Politică a M.A.I., Secţia 
Administrativ-Politică, Secţia Cadrelor Exterioare. Dacă „pe linie de partid” Dej împărțea 
controlul asupra M.A.I. cu Chişinevschi, „pe linie de Stat” îşi rezervase controlul exclusiv al 
Ministerului Afacerilor Interne, Ministerului Forţelor Armate şi al Direcţiei Generale a Canalului 
Dunăre-Marea Neagră“. 

Acesta a fost momentul în care Dej a declanşat o vastă campanie menită să aducă 
Securitatea sub un control deplin, nu atât al partidului, cât al său personal. O primă şi 
semnificativă măsură a fost numirea în funcţia de ministru al Afacerilor Interne a lui Alexandru 
Drăghici'6, prin Decretul nr. 104 al Prezidiului M.A.N., din 27 mai 19527. 

Drăghici, vechi tovarăş de închisoare al lui Gheorghiu-Dej, după ce a deţinut o serie 
de funcţii pe linie de stat (acuzator public pe lângă Tribunalul Poporului în perioada 2 mai 
1945-28 iunie 1946) şi de partid (adjunct al şefului - până în august 1948 - şi apoi şef al 
Secţiei Politice şi Administrative a C.C. al P.M.R. în perioada august 1948-1949, ulterior prim- 
secretar al Comitetului orăşenesc de partid Bucureşti - 1949-30 decembrie 1950), a fost 
chemat în „câmpul muncii” la Trupele M.A.I. cu gradul de general-maior (30 decembrie 1950) 


12 Pentru detalii, vezi Galina P. Muraşko, Albina F. Noskova, Mecanismul represiunilor intrapartinice 
din România anilor '40-'50 pe baza materialelor din arhivele ruse, în Analele Sighet 7, Bucuresti, 
Fundaţia Academia Civică, 1999, p. 401-418. 

13 A.N.I.C. fond C.C. al P.C.R.-Cancelarie, dosar nr. 374/1945, f. 46. 

14 Idem, dosar nr. 44/1952, f. 2-4. 

15 Ibidem. 

16 Istoricul Marius Oprea consideră că Drăghici, odată cu numirea sa în fruntea M.A.I., „devine 
eminenta cenuşie a regimului Dej, iar moartea lui Stalin îi oferă posibilitatea să transforme poliția 
politică comunistă în principala forță de control exercitat de Dej asupra posibililor concurenți din partid, 
dar mai ales a oricărei posibile opoziții anticomuniste” - Marius Oprea, Banalitatea răului. O istorie a 
Securității în documente. 1949-1989, laşi, Editura Polirom, 2002, p. 550. 

17 CN.SA.S., Securitatea. Structuri-cadre; obiective şi metode, vol. | (1948-1967), coord. Florica 
Dobre, editori Florian Banu, Theodor Bărbulescu, Camelia Ivan Duică, Liviu Taranu, Bucuresti, Editura 
Enciclopedică, 2006, p. 61. 

şi numit, în locul generalului Mihail Burca'®, şef al Direcţiei Generale Politice din M.A.I. (30 
decembrie 1950-27 mai 1952). Totodată, deţinea, tot din 30 decembrie 1950, funcţia de 
ministru adjunct al Afacerilor Interne'?. 

Asupra principalelor direcții de acţiune ale lui Drăghici după preluarea portofoliului 
Internelor există o serie de mărturii prețioase. Astfel, Evghenie Tănase, care în iulie 1952 era 
şef al Secţiei Administrativ-Politice a C.C. al P.C.R., având ca atribuţii controlul de partid 
asupra activității întregului aparat M.A.I., îşi amintea: 

„În această postură contactul meu cu ministrul Drăghici Alexandru a fost mai 
frecvent, ajungând să cunosc «preocuparea» sa de a înlocui o mare parte din cadrele de 
conducere din aparatul central de Securitate. 

La întrebarea mea dacă o asemenea înlocuire masivă de cadre nu va afecta negativ 
munca — deoarece nici unul din cei vizati pentru a fi aduşi, nu au cunoştinţe în acest domeniu 
— mi-a răspuns că vrea cadre tinere, de perspectivă şi că aceştia vor învăța relativ repede 
munca, având în acest sens asigurat un sprijin larg din partea consilierilor sovietici. 

Aşa s-a făcut că din vara anului 1952 până în vara anului 1953 au fost aduşi din 
aparatul de partid circa 25 de tovarăşi. 

Este un fapt ce nu poate fi contestat de nimeni că pentru toți aceşti tovarăşi nou 
veniţi a trebuit un timp destul de lung până ce s-au familiarizat cu munca de Securitate, au 
început să o înțeleagă şi să poată fi puşi în situația de a da rezultate'2. 

Referitor la posibilitatea ca activiștii de partid să exercite un control asupra M.A.I., în 
general, şi a Securităţii, în particular, acelaşi Evghenie Tănase susținea că: „abia la începutul 
verii anului 1952, când Drăghici Alexandru a fost numit ministru, activiştilor Secţiei C.C. al 
P.C.R. li s-a permis accesul la problemele aparatului de Securitate, participând pe lângă 
şedinţele de partid şi la unele şedinţe de analiză anuală a muncii profesionale la care 
participau şi şefii regiunilor de Securitate”@". 

Această deschidere fata de partid, precum şi activitatea de primenire a cadrelor de 
securitate i-a oferit prilejul lui Alexandru Drăghici să-i înlăture, treptat, pe acei ofițeri de 
securitate care păreau mai atasati internationalismului proletar, decât intereselor nationale, 
aşa cum erau acestea înțelese de către Gheorghiu-Dej şi adepţii săi. Desigur, procesul s-a 
desfăşurat lent, iar personajelor al căror suport sovietic era notoriu li s-au rezervat posturi 
caldute, prezervandu-li-se chiar iluzia puterii. 

O a doua direcţie de acţiune a lui Drăghici, pilotat de către Dej, a fost reprezentată 
de eforturile pentru limitarea competențelor şi ariei de acţiune a consilierilor sovietici din 
cadrul M.A.I. Şi aici, menajarea susceptibilitatilor sovietice a jucat un rol important, 
determinând o lentoare deosebită în derularea procesului. 


18 Acesta fusese numit, in 26 decembrie 1950, ministru adjunct pentru Trupele M.A.I. 

19 În 29 decembrie 1950 Secretariatul C.C. al P.M.R. a adoptat o hotărâre prin care „aprobă numirea 
tov. Alexandru Drăghici în funcţia de ministru adjunct la Ministerul Afacerilor Interne, ca şef al Direcţiei 
Generale Politice a M.A.I.” — A.N.I.C., fond C.C. al P.C.R., Secţia Administrativ-Politică, dosar nr. 
23/1950, f. 17. 

2 Apud C.N.S.A.S., Pseudomemoriile unui general de securitate, documente selectate şi editate, studii 
introductive şi note de Cristina Anisescu şi Silviu B. Moldovan, Bucureşti, Editura Humanitas, 2007, pp. 
163-164 (în continuare se va cita Pseudomemoriile...). 

21 Ibidem, p. 161. 

Potrivit unor mărturii ale contemporanilor, Alexandru Drăghici ar fi dat dispoziții, în 
mod repetat, unor şefi de unităţi ca „relaţii cu consilierii să întreţină doar acei ofițeri din 
conducere imputerniciti în acest sens şi numai pe probleme strict de serviciu, limitate la 
prevederile convenționale încheiate oficial”. 

Neagu Cosma îşi aminteşte că, în perioada în care era director al Direcţiei de 
Contraspionaj, „am fost atentionat de Alexandru Drăghici să închid toate supapele prin care 
se scurgeau informații spre consilieri, iar relaţia cu aceştia - erau trei - să se rezume la 
metodologia de lucru, la arta informaţiilor. Dar Drăghici făcea de fiecare dată precizarea că ei, 
consilierii, să nu simtă «bruiajul» nostru, să nu-i irităm, să nu încordăm relaţiile cu aceştia, 
lucru dificil de realizat întrucât ei îşi aveau antenele întinse în toată unitatea şi aflau cu 
uşurinţă orice doreau”. 

Un moment în care relaţia specială dintre Gheorghiu-Dej şi Drăghici a fost foarte 
vizibilă a fost acela al atacului dezlantuit de Miron Constantinescu şi losif Chişinevschi 
împotriva lui Dej, în şedinţa din 3-12 aprilie 1956, pe tema cultului personalităţii. Cei mai 
vehementi apărători ai lui Dej au fost Gheorghe Apostol, Chivu Stoica şi Alexandru Drăghici. 

Totuşi, discuţiile pe tema abuzurilor Securităţii au scos la iveală, indirect, rolul 
special al lui Drăghici. Deşi Nicolae Ceauşescu şi Emil Bodnăraş au arătat că şi Chişinevschi 
şi Constantinescu folosesc un comportament la fel de autoritar, de stalinist, ca şi cel 
incriminat la Dej, ei nu au pierdut ocazia să-l atace pe Drăghici, cu care aveau vechi rivalități. 
Astfel, Ceauşescu spunea: „Tov. Drăghici a crezut că poate face orice, pentru că are legătură 
cu tov. Dej şi nu răspunde fata de nimeni altul'3, iar Bodnăraş a reamintit că Drăghici face 
două tipuri de rapoarte, unul mai detaliat pentru Dej şi unul mai restrâns pentru ceilalți 
membri ai Biroului Politic24. Pentru înlăturarea acestei situații, Bodnăraş propunea despărțirea 
Securităţii de M.A.I. prin crearea a două departamente distincte, aflate sub controlul Biroului 
Politic. 

După înlăturarea „deviaţioniştilor” Miron Constantinescu şi losif Chişinevschi (prin 
Plenara din 28 iunie — 3 iulie 1957)% şi a ,fractionistilor’ Constantin Doncea, Pavel Ştefan, 
Grigore Răceanu şi Ovidiu Şandru (Plenara din 9-13 iunie 1958), situaţia lui Gheorghiu-Dej s- 
a consolidat considerabil, iar Alexandru Drăghici s-a situat ferm alături de acesta, contribuind 
la transformarea treptată a Securităţii într-un instrument personal al lui Dej”. 

Partidul comunist se afla acum sub conducerea de necontestat a lui Gheorghiu-Dej 
şi, ca urmare, optica lui Drăghici asupra rolului şi importanței organizațiilor de partid din 


2 Neagu Cosma, Cupola. Securitatea văzută din interior. Pagini de memorii, Bucureşti, Editura 
Globus, 1994, pp. 217-218. 

23 A.N.I.C., fond C.C. al P.C.R.-Cancelarie, dosar nr. 32/1956, f. 47. 

2 Ibidem, f. 38. 

25 În 11 iulie 1956 a fost adoptată H.C.M. nr. 1361 „privind unele măsuri organizatorice luate în cadrul 
M.A.I.” prin care se prevedea organizarea M.A.I. pe două departamente: Departamentul Securității si 
Departamentul Internelor, dar hotărârea nu a mai fost pusă în practică - A.C.N.S.A.S., fond 
Documentar, dosar nr. 13.088, vol. 1, f. 1 $.u.. 

26 Dan Cătănuş, Destalinizarea în versiunea românească. Cazul Miron Constantinescu - losif 
Chişinevschi, 1956-1961, în „Arhivele Totalitarismului”, nr. 3-4/1999, pp. 99-112. 

27 Marius Oprea, Gheorghiu Dej, poliția secretă şi puterea, în „Dosarele istoriei”, nr. 3(8), 1997, p. 29- 
32. 

structurile de securitate se modifică în sensul aprecierii acestora ca fiind esenţiale în întărirea 
luptei Securităţii împotriva elementelor duşmănoase. Partidul era porta-vocea lui Dej şi 
hotărârile de partid reflectau voința acestuia, deci trebuia respectate cu strictețe. Elocvent 
pentru atitudinea lui Drăghici este un proiect de hotărâre, elaborat în luna martie 1958. În 
acesta se menţiona: 

„Organele politice, organizaţiile de partid si U.T.M., şefii şi comandanții din cadrul 
Ministerului Afacerilor Interne să considere drept una din sarcinile lor centrale întărirea 
prin toate mijloacele a vigilentei şi disciplinei de partid şi militare (subl. ns.), ridicarea 
acestei discipline pe o treaptă mai înaltă, în vederea executării fără şovăire şi în cele mai 
bune condițiuni a ordinelor, directivelor şi misiunilor încredințate, pentru asigurarea securității 
de stat a Republicii Populare Române. Este necesar să se desfăşoare o muncă politică 
susținută pentru ridicarea conştiinţei politice la nivelul sarcinilor importante pe care Partidul şi 
Guvernul le pune in fata organelor M.A.I.”28. 

Aceeasi conceptie era reliefata si intr-o cuvantare a lui Alexandru Draghici, tinuta in 
fata activului de partid din aparatul central al M.A.I., după Plenara C.C. al P.M.R. din 9-13 
iunie 1958: 

„Va trebui să-i trezim pe comuniştii nostri şi foarte serios şi anume ca organizațiile 
de partid să devină adevărate şcoli unde să-şi însuşească linia partidului, combativitatea şi de 
aici lupta împotriva duşmanului, să trăiască din plin linia partidului, să se situeze de a judeca 
lucrurile conform intereselor partidului şi statului. (...) Este necesar ca ofițerii nostri să 
cunoască mai bine duşmanul, să lupte mai hotărât pentru lichidarea deficienţelor în munca 
organizatorică, în primul rând pe linie de partid şi după aceea în munca profesională 
(subl. ns.)”?. 

Anul 1958 a marcat înscrierea fermă a României pe un nou curs politic, schimbarea 
de orientare politică fiind decelabilă în multiple domenii. Evident că analiza unei astfel de 
decizii şi a mecanismelor de implementare a ei excede cadrul acestui studiu. De aceea, nu 
vom stărui asupra unor momente semnificative, cum ar fi impactul revoluției de la Budapesta 
din 1956 asupra conducerii P.M.R.% si nici asupra resorturilor deciziei de a retrage trupele 
sovietice din România şi a influenței pe care a avut-o acest act asupra evoluției ulterioare a 
Romaniei*". 

Fara indoiala ca nu de mica importanta ar fi si prezentarea actiunilor de edulcorare a 
situației economice a „oamenilor muncii”, dar şi a deţinuţilor politici din lagărele şi închisorile 
care impanzeau tara. Gesturile simbolice, precum desființarea editurii „Cartea rusă”, 
desființarea Institutului de studii slave, anularea obligativitatii învăţării limbii ruse în şcolile de 
orice nivel, redenumirea unor străzi, instituţii, oraşe (cel mai semnificativ este faptul că Oraşul 


2% A.C.N.S.A.S., fond Documentar, dosar nr. 91, ff. 269-275. 

29 Ibidem, f. 345. 

30 Corneliu M. Lungu, Mihai Retegan, 1956: Explozia. Perceptii române, iugoslave şi sovietice despre 
evenimentele din Polonia şi Ungaria, Bucuresti, 1996; Mihai Retegan, Conducerea P.M.R. şi 
evenimentele din Polonia şi Ungaria, 1956, în „Arhivele Totalitarismului”, nr.1/1995, p. 137-162. 

31 Arhivele Naţionale ale României, Retragerea trupelor sovietice. 1958, coord. loan Scurtu, Bucureşti, 
1996. 

Stalin redevine Braşov), pregătirea şi editarea lucrării Marx despre români, şi-au avut fără 
îndoială rolul lor bine definit în procesul de distantare de Moscova. 

Apogeul politicii de distantare promovată de către Dej în raporturile cu Moscova a 
fost reprezentat de aşa numita „Declaraţie de independență a României”, adoptată în şedinţa 
plenară a C.C. al P.M.R. din 15-22 aprilie 19642. 

În conţinutul acesteia, problema centrală au reprezentat-o relațiile româno-sovietice. 
Pe această axă au fost trecute în revistă toate nemulțumirile părţii române: amestecul în 
treburile interne ale partidului, exploatarea prin intermediul sovromurilor, lipsa consultărilor în 
cadrul Tratatului de la Varşovia, problema Basarabiei, problema tezaurului României, 
infiltrarea diverselor instituții ale statului prin intermediul aşa numitilor ,consilieri” etc. 

După publicarea Declaraţiei au urmat numeroase adunări de partid ,inchise” în care 
contextul adoptării ei a fost comunicat membrilor de partid din organizațiile de partid de la 
diverse eşaloane. Deşi cuvântul de ordine a fost păstrarea secretului, cele prezentate s-au 
difuzat rapid în rândul populației, fapt ce nu a displăcut liderilor partidului. Dimpotrivă, astfel 
se realiza unul din obiectivele Declaraţiei — obținerea unei legitimitati şi o sporire a încrederii 
poporului în conducătorii săi. 

Nota dominantă a acestor adunări şi şedinţe a fost reprezentată de sublinierea 
poziției de independență a României şi hotărârea partidului de a urma în viitor o linie politică 
şi economică națională. 

Structurilor Ministerului Afacerilor Interne li s-a acordat o atenție deosebită, 
conținutul declarației fiind „prelucrat, la nivel central, chiar de către Alexandru Drăghici. 
Acesta a adoptat o retorică marcată de puternice accente naţionaliste, tunând şi fulgerând 
împotriva sovieticilor, socotiți până nu demult cel mai prețios sprijin. Liniile de forță ale 
discursurilor le-au urmat, în bună măsură, pe acelea pe care a fost gândită şi redactată 
declarația P.M.R.-ului. 

Pentru exemplificare, vom reproduce câteva pasaje din stenograma expunerii făcută 
în fata activului Direcţiei Politice a Trupelor şi Formatiunilor M.A.I., în 6 mai 1964. Cu această 
ocazie, Alexandru Drăghici atrăgea atenția că: 

„In U.R.S.S. de exemplu, neîncrederea şi lipsa de prietenie fata de partidul nostru 
este difuzată pe scară largă nu numai în contactul cu cetățenii români, dar chiar şi în rândul 
poporului sovietic. 

În diversele publicații, manuale şcolare, cursuri pentru învățământul superior, în 
programele de televiziune, diferite aspecte din R.P.R. sunt reprezentate tendentios şi jignitor. 

De pildă, în manualul sovietic de geografie pentru clasa a VII-a, tara noastră este 
prezentată prin câteva date sumare privind populaţia, teritoriul, aşezarea geografică, 
mentionandu-se ca se cultivă mult porumb din care se face mămăligă şi se descrie cu detalii 
prepararea acestui aliment, fără să se arate eforturile şi realizările obținute de poporul nostru 
pe linia industrializării țării şi progresului economic general. 


3 Vezi Alexandru Oşca, Vasile Popa, O fereastră în Cortina de Fier - România. Declaraţia de 
independență din aprilie 1964, Focşani, Editura Vrantop, 1997; Florian Banu, Liviu Taranu, Aprilie 1964 


- „Primăvara de la Bucureşti”. Cum s-a adoptat „Declaraţia de independență” a României?, Bucuresti, 
Editura Enciclopedică, 2004. 

Cu ocazia unei emisiuni de televiziune din Leningrad s-a anunțat un dans românesc. 
În realitate, pe ecran au apărut două persoane aproape dezbrăcate, prezentând un dans 
țigănesc ce nu avea nimic specific jocului şi portului popular de la noi. 

Într-unul din cursurile folosite pentru uzul studenţilor de la Universitatea «Jdanov» 
din Leningrad, se găseşte următoarea afirmaţie: 

«Sunt unele tari socialiste care duc o politică naționalistă. Acestea sunt statele din 
Asia în frunte cu China, iar în Europa - România». 

Neîncrederea şi suspiciunea au ajuns până acolo încât până şi grupurile de turişti 
sovietici care vin în R.P.R. sunt prelucrate înainte de a pleca, patria noastră fiindu-le 
prezentată ca o tara de țigani, mămăligari, inculti, cu o situaţie economică dezastruoasă, 
drept un aliat in care nu poți avea încredere, îndemnându-i pe solicitanti să renunțe la 
excursia în R.P.R. sau, în orice caz, să nu facă legături printre români pentru a nu fi supuşi 
unor provocări. 

Din materialele ce le detinem, rezultă că grupurile de turişti sunt însoțite de ofiţeri de 
securitate, care veghează să nu se «contamineze» de realitățile țării noastre. 

Analizând profund situaţia, trebuie precizat ca toate acestea tintesc mult mai 
departe. 

lată de pildă ce spune unul dintre reprezentanții sovietici: 

«Ar fi bine ca Uniunea Sovietică să includă şi țările socialiste şi să formeze un singur 
stat, care ar putea să poarte denumirea de „Uniunea țărilor de democrație populară” şi nu 
neapărat U.R.S.S. Aceasta — a spus el în continuare — ar ajuta la o mai bună coordonare a 
şedinţelor C.A.E.R.»”. 

În alocutiunea sa, Drăghici nu ezita să facă apel la istorie, rememorând 
evenimentele din perioada imediat următoare ieşirii României din Axă: 

„De fapt, părerea acestui reprezentant sovietic este o veche intenţie a conducerii 
U.R.S.S. 

După 23 august 1944, ofiţeri ai N.K.V.D., care au lucrat în cadrul Comisiei Aliate de 
Control, au desfăşurat o intensă activitate pe linia alipirii unor teritorii din tara noastră la 
U.R.S.S. Astfel, col. Borisov, reprezentant al Comisiei Aliate de Control la Tulcea, cu sprijinul 
unor vechi agenţi ai organelor de securitate sovietice, de naţionalitate rusă, a organizat un 
«comitet» care şi-a propus drept scop alipirea Dobrogei la Ucraina. Acest «comitet» a preluat 
principalele funcții de conducere pe linie de partid şi de stat din fostul judeţ Tulcea şi a lansat 
o chemare prin care instiga populaţia locală să ceară alipirea Dobrogei la U.R.S.S. 

Asemănător a procedat şi Svesnicov, tot ofițer N.K.V.D., reprezentantul Comisiei 
Aliate de Control la Sighet care, mobilizând pe cetățenii de origine ucraineană, a determinat 
«alegerea» unui «soviet autonom ucrainean», care şi-a propus ca scop alipirea 
Maramureşului la Ucraina Subcarpatică. 

Si în regiunea Suceava s-a dus o activitate cu acelaşi caracter. 

Datorită pe de o parte reacției de masă a populaţiei de naţionalitate română, iar pe 
de altă parte măsurilor luate pe linia organelor de partid si de stat de atunci, a putut fi 
împiedicată realizarea scopurilor ce şi le propuseseră aceste «comitete»"33. 


33 A.C.N.S.A.S., fond Documentar, dosar nr. 197, f. 60-62. 

Problemele ridicate de proiectele de integrare economică şi de specializare a 
economiilor în cadrul C.A.E.R%. nu au fost ocolite: 

„Tovarăşii sovietici şi alti parteneri au crezut că România îşi va subordona economia 
altor tari. În felul acesta ar fi urmat să se îngraşe, iar poporul român să rămână pe mai 
departe flămând aşa cum ne-a ținut în trecut burghezo-mosierimea română. 

Noi ştim ce înseamnă aceste organisme suprastatale - înseamnă sovromuris. 
Politica sovromurilor nu era decât o politică capitalistă, de exploatare a întreprinderilor 
noastre. Pe atunci nu a existat sector economic în tara noastră care sa fi putut da randament 
şi să nu se ceară să se înființeze şi acolo un sovrom. La un moment dat venise şi în problema 
exploatării şi vânzării gazului metan, să facem sovrom, nu era suficient că din extragerea şi 
vânzarea petrolului, obțineau beneficii maxime, fără a se interesa dacă poporul român are din 
ce trăi, fără a-şi pune problema dacă este just să se scoată de la noi asemenea beneficii. 

Este interesant de ştiut ce a afirmat tov. Hruşciov când a ajuns la concluzia ca să 
desființăm aceste sovromuri, aceste organe suprastatale. «Tovarasi, spunea el referindu-se 
la Stalin, ne crăpa obrazul de ruşine când am primit o scrisoare de la tov. Mao Tze-dun 
trimisă lui Stalin, în care îi propusese să facă un fel de sovrom-ananas». Tov. Mao Tze-dun a 
spus: «dati-ne investiții, instalaţii şi vă vom livra cât ananas vreţi». Hruşciov, referindu-se la 
aceasta problemă, spunea că le-a crăpat obrazul de ruşine. Oare de ce acum nu îi este 
ruşine, de ce a devenit promotorul tuturor acestor organisme suprastatale şi le susține chiar 
ceva mai deschis decât a fost susținută cândva problema sovromurilor. Ne întrebăm noi, 
când a avut dreptate, când i-a crăpat obrazul de ruşine, atunci, şi dacă aşa este, de ce nu-i 
crapă şi acum? 

lată cum şi-a dovedit viabilitatea acest organ, prin încălcarea independenței altor 
state. Asemenea situații partidul nostru nu va mai accepta niciodată”. 

Problema întreprinderilor comune şi a sovromurilor se dovedea fi una din cele mai 
acute, Drăghici acordându-i un loc aparte în economia discursului său: 

„Problema întreprinderilor proprietate comună, noi ştim ce sunt acestea, le-am avut 
pe timpul capitaliştilor, când americanii, olandezii, francezii şi alții şi-au investit capital în 
România, exploatând poporul românesc. Mai ştim că toate beneficiile realizate aici erau 
trimise în străinătate, în țările lor de baştină; mai ştim, de asemenea, că toată aceasta 
operaţiune de exploatare a bogățiilor țării, a poporului român au făcut-o în cârdăşie cu 
burghezia română, care se mulțumea cu «firimiturile» pe care le aruncau aceşti capitalisti. 

Noi mai cunoaştem ce înseamnă întreprinderi proprietate comună din exemplul ce ni 
l-au dat şi tovarăşii sovietici, prin sovromurile care au fost înființate mai înainte în tara 
noastră“. 


3% Liviu Taranu, op. cit., passim. 

35 Pentru problema sovromurilor, vezi Florian Banu, Asalt asupra economiei României. De la Solagra la 
Sovrom (1936-1956), Bucureşti, Editura Nemira, 2004. 

3% A.C.N.S.A.S., fond Documentar, dosar nr. 197, f. 69-70. 

37 Diatribele lui Drăghici la adresa sovromurilor nu erau noi. În 2 aprilie 1963, într-o şedinţă cu activul 
de partid de pe lângă Direcţia Politică a M.A.I., acesta spunea: „Noi ştim că întreprinderi din acestea 
«internationale» am mai avut în țară. Erau sovromurile. leri am avut o şedinţă asemănătoare la 
Ministerul Petrolului şi Chimiei şi unii tovarăşi care au luat cuvântul au dat exemple din care reieşea ce 
făceau reprezentanţii sovromurilor în tara noastră. Tovarăşi, toate problemele de bază constituiau 

Ei bine, tovarăşi, trebuie să ştiţi că acestea erau întreprinderi proprietate comună, 
nişte organisme internationale, organisme de exploatare a poporului român, a unei tari 
socialiste de data aceasta de către o alta tara socialistă — «prietenă». Aveam pe atunci o 
situație economică destul de grea şi cu toate acestea tovarăşii sovietici trimiteau de aici la 
Moscova beneficiile realizate de pe urma acestor întreprinderi. Erau cazuri când cota de 
participaţie la o asemenea întreprindere era 20% parte sovietică şi 80% română, iar 
beneficiile erau împărțite pe jumătate. Au fost unele cazuri încât rămâi stupefiat când le auzi, 
atâta lipsă de simţ tovărăşesc, atâta dispreț fata de un alt popor. Când spun aceasta am în 
vedere ce spunea un tovarăş inginer recent, vorbind despre «Sovromquartit». 

El spunea că acolo se formase o castă din partea sovieticilor şi un dispreț fata de 
români care nu se deosebeşte de al rasistilor din Africa de Sud fata de populaţia de culoare şi 
dă unele exemple în acest sens. De pildă, sovieticii aveau spitalul lor foarte bine înzestrat, 
unde nu aveau acces românii; aveau magazinul lor, cu toate bunatatile, iar românii un 
magazin cu scobitori şi oțet; sovieticii trăiau în locuințe bune, iar românii în barăci şi 
chichinete, vai de capul lor. Ca mijloc de transport, sovieticii foloseau autobuzele, muncitorii şi 
tehnicienii români mergeau în camioane deschise, iar atunci când cineva încerca să ridice un 
cuvânt împotriva unei asemenea «egalități» imediat erau taxati «antisovietici» şi după aceea 
prelucrati de către directorul general sovietic, care conducea acolo, precum şi de secretarul 
organizaţiei de bază. La un moment dat, spunea acest inginer, nu făceam altceva decât să 
prelucrăm toată ziua «antisovieticii». Mulţi tovarăşi au fost excluşi din partid pentru că au avut 
«îndrăzneala» să critice asemenea stări de inegalitate şi un asemenea regim de castă. 

Mai mult, aceste sovromuri, datorită unor intervenții care au fost făcute, se bucurau 
şi de anumite derogări de la legislaţia română, de pe urma cărora obțineau un beneficiu in 
plus şi pe care, fireşte, îl trimiteau tot la Moscova. Intervenţii s-au făcut pentru a nu plăti 
impozite şi alte asemenea lucruri. Toate aceste apucături foarte urâte demonstrează 
adevăratele relaţii de inegalitate între un stat şi altul. (...) 

Ei bine, tovarăşi, trebuie să spunem că de la sovromuri am învăţat şi noi ceva şi 
anume felul în care un stat ca U.R.S.S. despre care am avut o părere foarte bună (şi partidul 
nostru i-a învățat pe membrii săi să ia exemplu de la U.R.S.S., s-o iubească), dar trebuie să 
spunem că asemenea organisme, asemenea apucături urâte, de rapacitate, nu fac altceva 
decât să te indigneze, iar organele «superioare» pe care le vede tovarăşul Hruşciov în 
perspectivă, să le vedem ca fiind ceva asemănător cu sovromurile, care nu fac altceva decât 
să reducă statul roman şi poporul nostru la sarcina de furnizori de materii prime pentru tările 
«prietene» mai industrializate”38. 


secrete ale lor, iar subdirectorii noştri erau un fel de «deschide uşa». Atâta tot! Astfel de întreprinderi 
vrea Hruşciov să creeze la noi, asemănătoare sovromurilor. Noi suntem sătui de sovromuri! Socotim 
că ele n-au constituit un factor de progres în economia noastră, ci un factor de exploatare. Socotim că 
au fost nişte organizații care au contribuit pur şi simplu la secătuirea economiei noastre şi de aceea nu 
întâmplător situația noastră economică s-a mai îmbunătăţit tocmai după ce am scăpat de sovromuri. 
Până atunci trebuie spus că era greu de tot şi mai trebuia să le faci şi reclamă cum că sunt foarte 
bune” — Arhivele Militare Române, fond Microfilme, rola AS1 1533, c. 167-168. 

38 A.C.N.S.A.S., fond Documentar, dosar nr. 197, f. 101-102. 

Cuvinte la fel de aspre avea acum Drăghici si cu privire la politica de rusificare a 
culturii: 

„Nu există, tovarăşi, o invenţie, nu există o noutate în lume şi unde, legat de ea, să 
nu apară imediat şi un rus, despre care se spune că de fapt acesta a «descoperit» mai 
înainte noutatea, invenția respectivă!! În domeniul radiofoniei, al electricității etc. unde nu se 
poate să nu găseşti şi câte un nume rus, despre care se spune că el este de fapt 
«inventatorul», dar că, chipurile, tarismul nu l-a «văzut»! 

Nu este necesar să spunem oamenilor asemenea neadevăruri, nu este cazul să 
slavim un popor prin asemenea gogorite. Multe asemenea afirmaţii nu sunt reale şi când 
citeşti astfel de născociri iti face impresia că sunt nişte copilării, parca ai fi la un bâlci. Are 
nevoie Uniunea Sovietică de o asemenea reclamă? Eu cred ca nu”. 

Impunerea politicii anti-cosmopolite era criticată vehement: 

„S-a manifestat, tovarăşi, nu numai acum, dar chiar mai demult, tendința de a 
fundamenta teoretic asemenea aspecte şi anume să depindem numai de U.R.S.S. şi de 
restul țărilor socialiste, să nu avem măcar dreptul să gândim că în alte tari sunt şi utilaje cu 
coeficienţi economici mai ridicaţi, să nu avem dreptul să gândim că tehnica mondială este mai 
ridicată decât aceea pe care ne-o furnizează «prietenii». 

Vă aduceţi aminte de aşa-zisul cosmopolitism. Acesta era un fel de erezie. Ne 
obligau să vorbim admirativ despre tehnica lor şi să dezaprobăm tehnica din Apus. Dacă 
procedam altfel, imediat interveneau şi ne atrăgeau atenţia să nu vorbim despre tehnica din 
statele capitaliste că este mai bună decât aceea sovietică. 

Atâta timp s-a vorbit în mod laudativ despre agricultura sovietică, ca cea fiind cea 
mai «dezvoltată» din lume, despre tehnica sovietică, care este cea mai «avansată» din lume. 
Tot ce s-a realizat mai bun in domeniul ştiinţei şi tehnicii pe plan mondial nu putea să fie mai 
«bun» decât realizările U.R.S.S%. 

Astfel de lucruri n-au făcut decât să scadă prestigiul U.R.S.S. Cei care au vrut să 
pună monopol pe gândire prin aşa-zisul cosmopolitism şi după aceea prin aşa-zisul ajutor, 
care nu este decât o variantă nouă a unui nou mod de a pune problema, toate acestea n-au 
facut decât să dauneze relațiilor dintre statele socialiste". 

Construirea unor paralele între politica externă a ţarismului şi aceea a Uniunii 
Sovietice, sub acoperirea clasicilor ideologiei comuniste, nu i se părea deloc forțată lui 
Alexandru Drăghici: 

„Noi ştim că în acea perioadă Marx, Lenin vorbeau foarte critic împotriva ţarismului, 
pe care l-au calificat aşa cum a fost el. Marx îl denumea pe tar «barbarul de pe Neva», iar in 
ce priveşte expedițiile sale în partea de sud-est a Europei, pe care le numea expediții pentru 


3 În 20 ianuarie 1952, cu prilejul unei adunări ce comemora 28 de ani de la moartea lui V.I. Lenin, 
generalul maior Alexandru Drăghici folosea o cu totul altă retorică: „Uniunea Sovietică a devenit o 
gigantică putere industrială, tara celei mai înaintate agriculturi. Astăzi, trăsăturile luminoase ale 
comunismului se văd puternic în realizarea maretelor construcții de proporții nemaivăzute de pe Volga 
şi Don, din Turckmenia şi Crimeea. Ele se vădesc şi în abundența crescândă de bunuri, în dezvoltarea 
uriaşă a ştiinţei şi tehnicii puse în slujba îmbunătățirii neîncetate şi înfrumusețării vieţii celor ce 
muncesc, în creşterea nivelului cultural al întregului popor sovietic” — „România liberă”, 20 ianuarie 
1952. 

40 A.C.N.S.A.S., fond Documentar, dosar nr. 197, f. 106. 

«eliberarea popoarelor», Marx [le] arată ca fiind adevărate războaie de jaf duse din dorința de 
a pune stăpânire pe Gurile Dunării, pe Principatele Române. Nu pentru eliberarea popoarelor 
de sub jugul turcesc. A luptat tarismul împotriva turcilor? Nu, cauza principală a acestor lupte 
duse de ruşi a fost dorința de cucerire, de expansiune. 

Lenin numeşte tarismul rus «închisoarea popoarelor». 

De ce oare astăzi acest tarism este aşa de idilic tratat, ca şi cum ar fi fost ceva dar, 
chipurile, nu chiar aşa cum s-a scris. Cui serveşte asemenea lucru. Cui serveşte această teză 
complet falsă, dupa care «tarismul a vrut să elibereze țările din partea de sud-est a Europei»? 
această teză şi acum se face auzită din partea unor istorici sovietici. 

Despre ce eliberare poate fi vorba când Suvorov a intrat în tara noastră şi a pus 
țăranii români la jug? (...) Aceasta era de fapt politica panslavistă şi, din păcate, astăzi tot pe 
un asemenea drum se merge. 

Tovarăşi, dacă citiți vol. 9 din operele lui Marx, luând cunoştinţă de toate aceste 
lucruri, te scuturi de groază, dar iti dai seama că este foarte mare asemănare între politica 
externă țaristă fata de vecini şi politica dusă de U.R.S.S. astăzi. (...) 

Lenin (...) le spunea români celor din Basarabia, iar sovieticii le spun «moldoveni». 
Sunt unii oameni care caută să spună că ei sunt de altă naționalitate, nu români. Cu ce scop 
se face acest lucru? Nu avem intenţia şi nu ne amestecam în treburile nimănui, dar fata de 
această aberaţie nu poți să nu reactionezi. 

(Aplauze)”". 

După sensibilizarea coardei naţionale a auditoriului, ministrul Afacerilor Interne nu a 
pierdut ocazia să scoată în relief câteva din aspectele de culise ale istoriei partidului comunist 
din România, subliniind rolul decisiv pe care l-a jucat Cominternul în crearea şi dirijarea 
acestui partid, cu un vădit caracter anti-national: 

„Să luăm numai un exemplu mic, de pildă situaţia în timpul Cominternului, fiindcă 
declaraţia partidului nostru se referă şi la această perioadă. Eu vreau să reamintesc numai ce 
daune a adus partidului nostru această activitate a Cominternului. 

Poporul român este un popor cinstit, popor muncitor, Partidul nostru în acea 
perioadă a rămas mic, lipsit de influență în masă. De ce? Pentru că cadrele (sic!) care lucrau, 
chiar cadrele de conducere, nu aveau nimic cu poporul român, erau elemente mic burgheze, 
şovăielnice, slugarnice sau aventuriste şi care, în cea mai mare parte erau legate de unii mici 
moşieri sau de industria uşoară, de câte o fabrică marunta, dar rupti de industria grea, de 
ceea ce era mai important. Abia cu începere de la 4 aprilie 1944 conducerea partidului nostru 
a fost formată într-adevăr din elemente legate de popor, legate de suferința poporului român 
şi de aspiraţiile sale pentru o viata liberă, o viata mai bună. 

(Aplauze). 

Dacă am lua numai secretarii generali ai partidului din acea perioadă: am avut pe 
Boris Stefanov, un moşier din Dobrogea, tată-său era moşier, el însuşi moşier. A ajuns aici nu 
ştiu cum, fireşte cu ajutorul lui Dimitrov, care lucra pe la Comintern. Ne-am pomenit cu el ca 
secretar general. Nu ştiu daca a venit vreodată în tara, fiindcă l-ar fi putut prinde Siguranţa. 
Am avut oameni ca Gorun, care nu ştia limba română, aventuristi si fii de industriasi, ca 
Marcel Pauker, fiul marelui proprietar de la ziarele „Dimineaţa” şi ,Adevarul”. Ce arată acest 


41 Ibidem, f. 72-73. 

lucru? Acesta arată că în afară de unele mici excepții care au existat, conducerea partidului 
nostru era ruptă de cauza proletariatului şi poporului român”. 

Faptul că în închisorile şi lagărele de pe teritoriul României se mai găseau încă 
deținuți condamnați pentru titoism nu i-a produs lui Drăghici nici o reticenta în a aborda 
problema şi a condamna izolarea lugoslaviei de către Moscova: 

„Să luăm exemplul excomunicării Iugoslaviei în 1948. Se ştie că acest act a fost unul 
dintre cele mai samavolnice şi a fost luat împotriva unor tovarăşi şi a unui partid care a luptat 
împotriva fiarei fasciste%. La fiecare cinci familii iugoslave este un mort în războiul de 
partizani, în lupta împotriva hitlerismului. Pentru că P.C. lugoslav nu a vrut să facă sovrom, a 
fost tratat aşa cum se ştie, iar conducătorii lui au fost făcuți spioni. 

În acelaşi timp, tovarăşi, dacă există într-adevăr disensiuni între partide, ele nu 
trebuie să influențeze relațiile dintre state. Măsurile luate împotriva Chinei — despre care am 
vorbit aici — sunt unice în istorie şi la timpul său numai Hitler le mai practica (cuvintele scrise 
cu italice au fost tăiate cu pixul în textul stenogramei — n. ns.). 

Va să zică cu americanii poți tine legături diplomatice cu toate că te înjură toată ziua 
şi cu albanezii nu vrei să tii, te-ai certat cu ei, în schimb apelezi la poporul albanez ca să-l dea 
pe Enver Hodja peste cap. Aceasta este treabă? Desigur, dacă aşa stau lucrurile, atunci şi el 
apelează la poporul sovietic să-l dea pe Hruşciov peste cap. uite ce înseamnă polemica. 

Nimanui nu-i este permis să facă apel pentru înlăturarea conducerii altui partid’*. 

Transpare teama permanentă a conducerii de la Bucureşti de a nu fi înlăturată de la 
putere de către colosul de la Răsărit, mai ales că, în ciuda retragerii Armatei Roşii şi a 
consilierilor, existau destule indicii că sovieticii dispun de suficiente pârghii în România pentru 
o eventuală deturnare a cursului politicii nationale. În acest sens, Drăghici reamintea 
auditoriului că serviciile speciale sovietice au fost foarte active: 

„Trebuie să spun ca problema aceasta cu agentura sovietică în tara noastră a fost 
sprijinită de Ana Pauker şi Luca, iar după ei a urmat Chişinevschi şi alţii. Desigur, pe bună 
dreptate se pune întrebarea, pentru ce ai nevoie de agenți într-un partid fratesc? Sunt de 
neconceput asemenea practici şi relaţii între două partide. 

De exemplu, Ana Pauker, Chişinevschi, Luca țineau legătura cu unul de la 
Ambasada sovietică, primeau anumite sarcini, dădeau date despre ceilalți tovarăşi din 
partid”4s. 

Plautus afirma în comedia sa Trinummus că Nota mala res optima est (Nişte rele 
cunoscute sunt lucrul cel mai bun). În cazul dezvăluirilor făcute prin dezbaterile de după 
adoptarea Declaraţiei din aprilie, evoluţia ulterioară a regimului comunist a demonstrat că 
exhibarea controlată a „scheletelor din dulap” nu a contribuit prea mult la reformarea 


42 Ibidem, f. 78-79. 

43 În 1952 Alexandru Drăghici avea opinii diametral opuse: „...țările Europei Occidentale, trădate în 
mod mârşav de burghezia reacționară de la putere, au căzut sub ocupaţia americană şi sunt 
transformate în baze militare americane. Aceeaşi soartă a avut-o şi lugoslavia, trădată mişeleşte de 
banda de spioni şi ucigaşi Tito-Rankovici. Colonie americană, închisoare a popoarelor, bază de 
agresiune americană, iată ce este astăzi Iugoslavia” - „România liberă”, 20 ianuarie 1952. 

+ Ibidem, f. 80. 

45 Ibidem, f. 125. 

sistemului, totul dovedindu-se doar o ,comedie” regizată şi jucată într-un singur scop: 
consolidarea controlului asupra societăţii româneşti prin apelul la sentimentele naţionale. 

Cazul lui Alexandru Drăghici este relevant pentru schimbarea „măştilor” de către 
corifeii comunismului românesc. Privită strict din punctul de vedere al artei de guvernământ, 
evoluția lui Gheorghiu-Dej şi a echipei sale este una impresionantă, denotând posedarea 
unor reale calități de om de stat, în paradigma creată de Machiavelli. De la figuri periferice ale 
vieții politice româneşti, până la ocuparea locurilor din fruntea piramidei puterii aceşti oameni 
au parcurs un drum lung, marcat de crime, trădări, abuzuri, toate săvârşite fără cel mai mic 
scrupul, fără cea mai mică ezitare. Ascensiunea şi decăderea lui Alexandru Drăghici 
reamintesc anticul Cave ne cadas! (Fereşte-te să nu cazi!) al imperatorului roman şi se pot 
constitui, totodată, într-un avertisment pentru oamenii politici de astăzi. 


22 


Nicolae IONIŢĂ 


POLITICA DE CADRE ÎN SECURITATE. SCHIMBAREA 
CADRELOR MEDII DE CONDUCERE (1958 - 1967) 


PERSONNEL POLICY WITHIN THE SECURITATE. CHANGING MID-LEVEL 
LEADERSHIP (1958 - 1967) 


The withdrawal of the Soviet Army from Romania in 1958 forced Bucharest 
authorities to carry out a series of changes, especially in politics. As far as the 
foreign policy is concerned, one could say that 1958 was the very first moment for 
gradually moving off from the Slavish subordination of the Romanian leaders to 
Moscow’s interests. It was also the beginning of an almost independent Romanian 
politics inside the socialist camp. As far as the home policy is concerned, between 
1958-1960 there was an initial period of harsher measures, leading to massive 
growth of arrests. In 1960, after the 3ri Congress of the Romanian Workers’ Party, 
one could observe a change of the role for the Romanian Securitate. Its repressive 
actions had to be replaced by a policy of preventing offences against the state 
security. It was also important the re-education of those „hostile” to the communist 
regime. But this change of view was considered an unpleasant surprise for the 
Securitate ordinary staff. Some of the officers could not cope with the new 
professional requests. As a result, the following years witness many changes in 
Securitate, mainly among its leaders. 

In this essay we studied these conversions and the personnel policy 
between 1958-1967 inside the Securitate. 

At first, we tried to present Romania's political situation (abroad and within 
the borders) after 1958. 

Then we approached the following aspects: ways of personnel replacement, 
powers of the chiefs from the Ministry of Interior’s point of view, interpersonal 
relationships amidst this organization and a series of such concrete actions. 

On the other hand, the changes in Securitate reflected the gradual departure 
from the Soviet Union, decided by the Romanian Workers Party in such a 
tumultuous period. 


Etichete: Securitate, politica de cadre, abateri, desovietizare, disciplină, 
schimbare. 
Keywords: Securitate, personnel policy, deviations, discipline, change. 


Retragerea trupelor sovietice de pe teritoriul României, în iunie 1958, a reprezentat 
un moment de cumpănă pentru conducătorii de atunci ai Partidului Muncitoresc Român. 
Aceştia, în perioada ulterioară, s-au confruntat cu necesitatea de a dovedi Moscovei atât 
faptul că încrederea pe care le-a acordat-o, prin efectuarea acestei retrageri strategice, era 
meritată, iar ataşamentul lor fata de P.C.U.S. rămânea neschimbat, dar şi că prezența 
trupelor de ocupație pe teritoriul Românei nu mai era necesară, regimul comunist de la 

Bucuresti fiind capabil să-şi asigure el însuşi perpetuarea la putere, prin măsuri de forță ori 
prin dobândirea sprijinului populaţiei. Treptat, însă, liderii P.M.R. vor constata faptul că cele 
două obiective stabilite în perioada ulterioară lui 1958 (păstrarea unor relații privilegiate cu 
Moscova şi dobândirea, cel putin, a unei oarecare legitimitati în fata populației țării, dacă nu 
chiar a sprijinului acesteia) erau, în bună măsură, incompatibile. Această constatare a 
determinat iniţierea unui complicat joc politic de către conducătorii comunişti de la Bucureşti, 
care se va finaliza prin afişarea unei aparente independente fata de Uniunea Sovietică, 
redescoperirea valorilor naţionale, ignorate în perioada anterioară, dar şi prin promovarea 
unei relative liberalizări a vieţii politice interne. Dacă aceste măsuri erau de natură să 
sporească sprijinul intern pentru regimul politic de la Bucureşti păstrarea suportului Moscovei 
va fi asigurată atât prin păstrarea ortodoxiei ideologice, cât şi prin evitarea oricăror provocări 
de natură să forțeze conducătorii sovietici să intervină în mod direct în România. Deşi 
această politică de echilibru între interesele liderilor P.M.R./P.C.R. şi ale celor moscoviți nu a 
fost lipsită de momente tensionate - Declaraţia din aprilie 1964 a Partidului Muncitoresc 
Român şi refuzul public al lui Nicolae Ceauşescu de a se alătura trupelor invadatoare în 
Cehoslovacia în 1968 fiind cele mai cunoscute dintre acestea — totuşi, ea şi-a dovedit în timp 
viabilitatea, dacă avem în vedere şi numai faptul că Moscova nu a considerat niciodată 
necesară intervenția sa directă în România până în 1989. 

Câştigarea sprijinului populaţiei române pentru regimul comunist de la Bucureşti nu 
se putea însă realiza fără importante ajustări ale politicii represive de pe plan intern. Această 
realitate era recunoscută de liderii comunişti români, însă de o relaxare a politicii de 
represiune nu se poate vorbi mai devreme de anul 1960. Până atunci nu s-a putut constata 
decât o intensificare a măsurilor represive în perioada premergătoare şi imediat consecutivă 
retragerii trupelor sovietice. Astfel, prin Decretul nr. 318 din 21 iulie 1958, pedeapsa cu 
moartea era extinsă şi asupra celor care ar fi încercat să determine statul român să emită o 
declaraţie de război sau de neutralitate“. Mai înainte de data mai sus menţionată, a fost emis 
un alt decret, nr. 89/1958, prin care se dispunea reținerea foştilor adepți ai mişcării legionare, 
ceea ce a dus, în scurtă vreme, la o creştere substanțială a numărului de deţinuţi politici — de 
la 6 211, în ianuarie 1958, se ajunge la 10 125, în decembrie acelaşi an şi la 17 613, în 
ianuarie 19602. 

Acesta era însă ultimul val al represiunii extinse la nivel de masă, explicabil şi prin 
faptul că se dorea preîntâmpinarea oricăror incidente de natură să determine o reîntoarcere a 
trupelor sovietice în România şi consecinţe politice din cele mai neplăcute pentru liderii politici 
de la Bucureşti, care-l asiguraseră pe Nikita Hruşciov de faptul că erau capabili să gestioneze 
situația pe plan intern şi în lipsa soldaţilor ruşi. O dată cu Congresul al III-lea al PMR (20 - 25 
iunie 1960) însă, se va oficializa începutul „restrângerii funcţiei represive a statului nostru 
democrat - popular”, fapt determinat de „victoriile însemnate ale socialismului în toate 
domeniile, forța de nezdruncinat a orânduirii de stat şi unitatea moral — politică a poporului 


1 Cristian Troncotă, Istoria serviciilor secrete româneşti. De la Cuza la Ceauşescu, Editura lon Cristoiu 
S.A., Bucureşti, 1999, p. 475. Această măsură era o evidentă aluzie la evenimentele din Ungaria din 
1956, când, Imre Nagy, la presiunea protestatarilor, proclamase retragerea Ungariei din Tratatul de la 
Varşovia, ceea ce grăbise intervenţia sovietică. 

2 Ibidem, p. 476. 

muncitor”, realități care „au ingustat tot mai mult, o dată cu desființarea claselor 
exploatatoare, terenul de acțiune al elementelor duşmănoase socialismului”. Restrângerea 
funcției represive a statului democrat popular trebuia să fie însoțită, conform documentelor 
Congresului, de „creşterea rolului educativ” al statului, „organizarea şi activitatea maselor, 
creşterea formelor de înrâurire şi reeducare, a influenței educative exercitate nemijlocit de 
colectivitatea oamenilor muncii”, iar combaterea unor încălcări ale normelor de convietuire în 
societate urma să treacă din competența organelor administrative ale statului la cea a 
organelor obşteşti — „consiliile de judecată tovărăşească şi adunările generale ale oamenilor 
muncii”. Noua realitate de pe plan intern nu trebuia însă să ducă la „slăbirea vigilentei 
revoluționare” a organelor de represiune, ci la „creşterea acesteia fata de elementele 
reacționare, înrăite, fanatice, fata de spioni şi diversionisti, agenţi ai spionajului imperialist, 
care, în ura lor față de socialism, încearcă să lovească în cuceririle oamenilor muncii”. În 
consecință, activitatea organelor Securităţii era directionata spre „lupta intensă, ofensivă, şi 
calificată împotriva acțiunilor de spionaj şi diversiune”, cunoaşterea activităţii „conducătorilor 
legionari, [...] fostelor partide istorice, [...] partidelor şi organizațiilor naționaliste, precum şi a 
altor elemente suspecte de activitate duşmănoasă”, „supravegherea elementelor 
duşmănoase de la sate” etc. Pentru a îndeplini noile cerințe ale Partidului, organele Securităţii 
trebuia să acţioneze prin „informarea permanentă a organelor de partid”, „demascarea 
publică a elementelor duşmănoase”, „pregătirea temeinică a lucrătorilor de securitate în 
scopul cunoaşterii şi aplicării necondiționate a tuturor hotărârilor partidului”?. 

Deci, prioritățile organelor de partid în relaţia lor cu organele de represiune urmau să 
fie întărirea controlului P.M.R. asupra activităţii acestora, creşterea nivelului de pregătire 
profesională a cadrelor din Securitate şi îndrumarea lor în vederea unei schimbări de 
substanță a metodelor de lucru utilizate, schimbare care devenea obligatorie odată ce se 
stabilise necesitatea „restrângerii funcţiei represive a statului” democrat — popular. 

Afirmarea dorinței de a se realiza întărirea controlului P.M.R. asupra aparatului 
Securităţii a avut şi o altă semnificaţie în perioada care face obiectul lucrării de fata. În acest 
caz, sintagma în cauză a însemnat şi înlăturarea controlului din exteriorul țării asupra 
Securității. Această dorință a conducătorilor români, exprimată în mod explicit începând cu 
anii 1961 — 1962, a condus la îndepărtarea treptată a tuturor consilierilor sovietici din 
structurile Securităţii române, după îndelungate discuţii în contradictoriu purtate cu autoritățile 
de la Moscova. După îndepărtarea acestor instrumente de control ale Moscovei, cu prilejul 
disputelor apărute ulterior între liderii comunişti romani şi cei sovietici, organelor Securității li 
s-a pus în vedere, în mod explicit, faptul că subordonarea lor era strict limitată la nivel 
național şi că ofițerii români vor fi „conduşi de partid şi numai de partid şi nu dau socoteală 
altor foruri externe pentru munca partidului nostru”®. Mai mult decât atât, se va preciza ca 
„munca de securitate este o muncă specifică, legată strâns de activitatea de apărare a 


3 Serviciul Român de Informaţii, Cartea Albă a Securității, vol. III, Bucureşti, 1995, p. 19. 

4 Ibidem, p. 19 — 20. 

5 ANIC, fond CC al PCR, Secţia Administrativ — Politică, dosar nr. 1/1964, f. 32: Expunerea la şedinţa 
Comitetului de partid M.A.I., ce a avut loc la data de 04.05.1964 şi în care s-a dezbătut Declaraţia 
Plenarei C.C. al P.M.R. din aprilie 1964. Expunerea în cauză aparține ministrului de Interne, Al. 
Drăghici. 

independenței şi suveranității statului nostru’®, ceea ce constituia, într-adevăr o schimbare 
considerabilă fata de tezele atât de vehiculate anterior, referitoare la internationalismul 
proletar şi necesitatea apărării cuceririlor socialismului din Uniunea Sovietică, prezentate de 
asemenea, în anii '50, ca îndatoriri fundamentale ale ofițerului de Securitate român. Cadrele 
Securităţii erau însă adaptabile, astfel încât puteau să aplaude fără reţinere schimbarea de 
direcție a politicii partidului, cu tot atâta convingere cu care au aplaudat şi pus în practică 
vechile teze, amintite mai sus : 

„...] Organele de Securitate, ofițerii organelor de Securitate, nu sunt nişte 
mercenari, ei nu lucrează pentru oricine, pentru orice putere străină — indiferent cum s-o numi 
ea — ori pentru socialism în genere, ci pentru interesele poporului din care fac parte, pentru 
interesele partidului, pentru interesele clasei noastre (subl.ns.) muncitoare. (Aplauze)”. 

Problema controlului exercitat de partid asupra Securităţii române era însă o 
problemă care nu se limita la ruperea legăturilor cu organele omoloage sovietice. Această 
problemă şi cea a abuzurilor la care s-ar fi dedat organele Securităţii au fost mult dezbătute în 
cadrul Biroului Politic al P.M.R., mai ales în perioada ulterioară Congresului al XX-lea al 
P.C.U.S., dar şi în perioadele anterioare. Lăsând la o parte implicaţiile politice ale acestor 
dispute, concluzia care s-a impus a fost că era necesară o verificare a cadrelor de conducere 
ale Securităţii şi îmbunătăţirea politicii de cadre a Ministerului Afacerilor Interne. Ca urmare, 
în martie 1957, un colectiv condus de Chivu Stoica şi format din Gh. Apostol, N. Ceauşescu, 
Al. Moghioroş şi Al. Drăghici este însărcinat de Biroul Politic, din care făceau parte, să 
prezinte „propuneri de tovarăşi din cadrele M.A.I., de la Ministerul] F[ortelor] A[rmate] şi 
dintre alte cadre superioare, care ar putea fi promovate în conducerea M.A.I.”8. Chiar daca 
această măsură a fost menită iniţial să înlăture nemulțumirea unora dintre membrii Biroului 
Politic — în speță, N. Ceauşescu şi Emil Bodnăraş — care doreau crearea unui Departament al 
Securităţii Statului în cadrul M.A.I. — totuşi necesitatea unor schimbări de substanţă a politicii 


6 Ibidem. 

7 Ibidem, f. 166: Expunerea la şedinţa activului Comitetului Regional P.M.R. Ploieşti, ce a avut loc la 
data de 13.05.1964 şi în care s-a dezbătut Declaraţia Plenarei C.C. al P.M.R. din aprilie 1964. 
Vorbitorul este acelaşi Alexandru Drăghici. În fata activului de partid din M.A.I., A. Drăghici declarase şi 
fusese aplaudat cu insufletire : „Problema securității statului este un atribut al poporului nostru şi 
nicidecum o treabă de mercenari ai altor state. Ofițerii de Securitate sunt strâns legaţi de linia partidului 
nostru, sunt luptători hotărâți pentru progresul şi libertatea poporului, apără cuceririle clasei 
muncitoare, cuceririle progresiste ale poporului nostru şi nicidecum interesele aventuriste ale altora 
(subl.ns.).(Aplauze)”. — vezi Ibidem, f. 32. „Alţii” in acest caz, erau chiar conducătorii Uniunii Sovietice. 
În numai câţiva ani, interesele Uniunii Sovietice deveniseră interesele altora şi nu ale muncitorilor din 
întreaga lume. La altă şedinţă, A. Drăghici vorbeşte de „şovinismul acesta de mare putere [...] al 
velicorusului, care nu tine cont de nimic şi caută toată ziua să se umfle în pene” şi spune chiar ca 
„măsurile luate împotriva Chinei [...] sunt unice în istorie şi, la timpul său, numai Hitler le mai practica” 
(ultima parte a frazei era prea provocatoare, aşa că a fost tăiată ulterior cu pixul din stenograma 
şedinţei) Ibidem, f.71 şi 80 — Expunerea la şedinţa activului Direcţiei Politice a Trupelor şi 
Formatiunilor MAI, ce a avut loc la data de 06.05.1964 şi în care s-a dezbătut Declaraţia Plenarei CC 
al PMR din aprilie 1964. 

3 Idem, Secţia Cancelarie, dosar nr. 10/1957, f. 4: Protocolul nr. 6 al şedinţei Biroului Politic al CC al 
PMR din 6.03.1957. 


26 


Politica de cadre în Securitate... 


de cadre din Ministerul Afacerilor Interne a reieşit cu pregnanta după efectuarea unui control 
referitor la munca de cadre din M.A.I., de către un colectiv din cadrul Secţiei Administrative a 
C.C. al P.M.R., care a descoperit grave deficiențe în această privință la nivelul ministerului 
respectiv. 

Astfel, în primul rând, se constatau deficiențe la nivelul compoziţiei după 
apartenența politică a aparatului Securității: doar 45,62% din efectiv era format din membri şi 
candidați de partid, deficiență datorată faptului că în Ministerul Afacerilor Interne nu ar fi 
existat „o preocupare suficientă pentru pregătirea şi calificarea cadrelor muncitoreşti şi s-au 
selecționat elemente neincadrate politic, fără experiența vieții, din rândul elevilor proveniţi din 
mediul functionaresc şi sătesc'?. Mai mult decât atât, existau servicii unde, „sub paravanul 
«oamenilor culti» au fost încadrate 50% elemente functionaresti şi elevi, care au introdus [...] 
un spirit mic — burghez, anarhie, indisciplină şi atitudine imorală”. O încadrare greşită din 
punct de vedere al compoziției sociale şi politice se constata şi la nivelul conducerii unor 
direcții centrale şi regionale ale Ministerului Afacerilor Interne — fiind amintit, în acest sens, 
cazul Direcţiei a Ill-a, unde, din 9 cadre de conducere, 7 erau foşti funcționari. Acestor cadre 
de conducere li se adăugau cele total necorespunzătoare prin trecutul lor: 

„În Ministerul Afacerilor Interne mai continuă să fie menținute în funcții de 
răspundere elemente necorespunzătoare din punct de vedere politic sau profesional, pe 
motivul că «sunt specialişti» şi că nu pot fi înlocuiți. Astfel, în aparatul central şi regional de 
Securitate, sunt menținute în funcţii de conducere unele elemente cum sunt : cpt. Chiricu, 
locţiitor şef serviciu în Direcţia a III-a, fost simpatizant legionar. Tatăl sau şi rudele apropiate 
au făcut parte din mişcarea legionară; It. maj. Ghitulescu lon şef serviciu Direcţia a VII-a, fost 
legionar; maior Năstase Sepi, şeful regionalei M.A.I. Constanta, care a participat la şedinţe 
legionare, în 1944 a fost condamnat la 6 luni închisoare pentru complicitate în sustragerea 
unei sume de bani”. 

Această incapacitate de a înlocui în funcţii oameni necorespunzători din punct de 
vedere profesional sau politic era explicată prin lipsa de preocupare a organelor de cadre din 
M.A.I. pentru crearea unei rezerve de cadre, din cadrul căreia se puteau selectiona ofițeri 
care să ia locul celor compromişi, deşi „despre această problemă se discută de ani de zile” şi 
astfel se ajunsese la menținerea în funcții a unor „elemente necorespunzătoare”, care erau 
numite numai provizoriu în funcţii, neputând fi înaintate spre confirmare, precum maiorul 
Năstase Sepi, colonelul Crăciun Gheorghe (şeful Regionalei M.A.I. Braşov), maiorul Arama 
Gheorghe (şef al regionalei M.A.I. Galati), It. colonelul Holingher Isidor (şeful Direcţiei a II-a) 
etc. 

În plus fata de problemele existente din punctul de vedere al compoziţiei sociale şi 
politice a aparatului de Securitate, se menținea o situaţie necorespunzatoare şi în privința 
pregătirii „generale, profesionale şi politico — ideologice a lucrătorilor de Securitate şi Miliție”. 
În cele ce urmează mă voi referi numai la cadrele de conducere din Securitate. Astfel, din 
punctul de vedere al studiilor efectuate, din 1476 conducători de birouri, servicii, direcții 
regionale şi centrale, adjuncti ai ministrului de Interne etc., 1054 urmasera până la 7 clase 


9 Idem, dosar 43/1957, f. 23: Referat privind munca de cadre din M.A.I., din 04.07.1957, alcătuit de 
Secția Administrativă a C.C. al P.M.R. 
10 Ibidem, f. 24. 

(cca.71,4%), 101 — aveau 8 — 9 clase medii (6,8%), 190 — 10 clase medii (12,8%), 131 — 
studii superioare (8,8%). În ce priveşte studiile politice sau profesionale, 462 urmaseră şcoli 
de partid (31%), iar 724 — şcoli militare şi profesionale (49%)'1. Concluzia controlorilor P.M.R. 
față de această situaţie era că „atât lucrătorii de securitate cât şi cei de miliție, fiind lipsiţi de o 
suficientă bază de cultură generală, de pregătire politică şi profesională, nu pot să rezolve în 
bune condițiuni sarcinile incredintate”’. 

Pentru situația îngrijorătoare existentă în privința politicii de cadre din Ministerul 
Afacerilor Interne, în opinia delegaților P.M.R., vina o purta conducerea Direcţiei de Cadre a 
acestui minister. Aceasta, pe lângă faptul că promovase o serie de metode de lucru 
inadecvate, era formată ea însăşi, în opinia aceloraşi, din persoane necorespunzătoare din 
punct de vedere politic şi profesional. Erau amintite, în acest sens, cazurile a o serie de şefi 
de servicii din Direcţia de Cadre: maiorul Ady Andrei, şeful Serviciului Învățământ, „element 
descompus moral, orgolios şi lipsit de principialitate”, fost voluntar în armata salazaristă; 
căpitanul Sorin lulian, loctiitorul celui de mai sus, avea rude plecate în Israel, nu ar fi avut la 
bază nici o meserie şi era caracterizat ca „un element căruia i-a plăcut să ducă o viata 
uşoară”; maior Mateescu Marcel, locţiitor al şefului Serviciului 2, era provenit din „familie de 
exploatatori” şi era cunoscut drept „un element foarte ingamfat, lipsit de obiectivitate în 
aprecierea oamenilor, comod şi preocupat de rezolvarea intereselor personale”; maiorului 
Roventa Grigore, şef serviciu, i se reproşa faptul că ar fi întreținut legături şi apoi s-ar fi 
căsătorit cu soția unui legionar arestat; căpitanul Virgil Constantin, locţiitor şef serviciu, era 
caracterizat drept ,betiv, afemeiat şi uşuratic în viata particulară”; căpitanul Regenstreich 
Lazăr, şef serviciu, era văzut drept „comod în muncă, manifestă multă plictiseală şi tendințe 
de carierism [...] se ocupă cu intrigi şi barfeli la adresa cadrelor” şi, mai mult decât atât, dorea 
de multă vreme să plece din cadrul Directiei'’. Situaţia conducerii Direcţiei nu era 
corespunzătoare nici în ceea ce privea compoziţia naţională, dacă se avea în vedere faptul 
că, din punct de vedere al originii etnice, din totalul cadrelor de conducere existente, doar 3 
erau români, 4 — evrei şi 3 — maghiari. 

Pe lângă aceste neajunsuri, legate de compoziţia din punct de vedere politic şi etnic 
al conducerii Direcţiei Cadre din M.A.I., existau o serie de probleme legate de stilul şi 
atmosfera de lucru de la nivelul acesteia. Referitor la atmosfera de lucru se preciza faptul că 
„în locul unei colaborări şi sprijin[ului] reciproc între şefii de servicii, există o atmosferă de 
suspiciune şi mahalagisme”4. În privința stilului de lucru, însă, referatul de control al 
instructorilor Secţiei Administrative identifica la nivelul Direcţiei Cadre a Ministerului de 
Interne o serie de probleme vechi, legate chiar de stilul de guvernare al regimului comunist, 
din România şi de oriunde: 


11 Ibidem, f. 26. 

12 Ibidem. Situaţia la nivelul lucrătorilor operativi era şi mai dramatică in această privinţă — desi 
diferențele nu sunt foarte mari. Astfel, din 8005 lucrători operativi existenți în 1957, 6142 absolviseră 
până la 7 clase (cca.77%); 492 - 8 - 9 clase medii (6%); 1074 — 10 clase medii (13%); 297 — studii 
superioare (4%). 

13 Ibidem, f. 28. 

14 Ibidem, f. 29. 

„Conducerea Direcţiei de Cadre se menţine pe o poziție birocratică, în a centraliza 
rezolvarea tuturor problemelor de cadre din M.A.I. la nivelul direcţiei. Cu toate că există 
servicii şi secții de cadre în unităţile şi formațiunile M.A.I., din cauza centralismului excesiv, 
unele organe de cadre nu pot rezolva nici măcar angajarea sau scoaterea unei femei de 
serviciu fără aprobarea Direcţiei de Cadre. 

Stilul şi metodele de munca alle] conducerii Direcţiei de Cadre sunt birocratice, 
greoaie, duc la tărăgănarea lucrărilor şi frânează iniţiativa lucrătorilor de cadre. Multe din 
lucrările şi propunerile prezentate de şefii serviciilor sunt tărăgănate luni de zile. 

Conducerea Direcţiei de Cadre se pierde într-o serie de probleme mărunte şi din 
lipsa unui control temeinic şi calificat asupra organelor de cadre, este ruptă de problemele 
vitale ale muncii de cadre”*s. 

Cum pentru toată această situație trebuia găsit un vinovat, responsabilitatea cade 
asupra şefului Direcţiei Cadre de atunci, generalul-maior Alexandru Demeter 18: 


15 Ibidem, f. 27. 

16 Alexandru Demeter - n. 22.08.1920, la Budapesta. Absolvent a 4 clase primare şi a unui curs de 
specializare în U.R.S.S. Meseria sa de bază era cea de lăcătuş. A luat legătura cu adepții mişcării 
comuniste ilegale din 1937, în timp ce era angajat al Atelierelor „Leonida” din Bucureşti. Membru de 
partid din 1938, a fost arestat cu ocazia unor manifestații desfăşurate la Obor, în Bucuresti si 
condamnat la 10 ani de închisoare. În închisorile Jilava, Lugoj şi Caransebeş, prin care a trecut înainte 
de 23 august 1944, a făcut parte din „celula de partid”. După august 1944, a primit diferite sarcini 
referitoare la organizarea tineretului comunist din teritoriu, iar din 1945 până în 1947 a fost activist al 
P.C.R. în cadrul sectorului IV Roşu Bucureşti, calitate în care a lucrat în sectorul de educaţie politică şi 
apoi s-a ocupat de anchete şi verificări. În perioada 1947 — 1950, este responsabil cu munca de cadre 
în diferite comitete județene de partid - Odorhei şi Ciuc -— iar apoi va fi numit responsabil cu 
recomandările în Direcţia de Cadre a C.C. al P.M.R. În 1950, este numit adjunct al şefului Secţiei 
Administrativ — Politice a C.C. al P.M.R., funcţie în care va rămâne până în 1952, când este chemat în 
rândul cadrelor Ministerului Afacerilor Interne, în funcţia de şef al Direcţiei de Cadre, primind gradul de 
colonel, iar, din 1954, pe cel de general — maior. Va rămâne în această funcţie până în 1957, când în 
urma raportului de control amintit mai sus, va fi destituit din funcţie, dar va fi trimis să urmeze, in 
perioada septembrie 1957 — 1958, cursul de perfecționare pe linia muncii de securitate din URSS, fiind 
şeful grupului roman din M.A.I. care a urmat cursurile de la Moscova cu acel prilej. La înapoierea de la 
cursuri, este numit şef al Serviciului Inspectii din cadrul Ministerului Afacerilor Interne, calitate în care 
va rămâne până în 1968, când primeşte funcția de inspector în Corpul de consilieri şi inspectori al 
preşedintelui C.S.S. Va fi trecut în rezervă la 06.05.1968 — vezi ACNSAS, fond Cadre, dosar personal 
Demeter Alexandru, î. 1 — Referat de cadre alcătuit la data de 04.03.1976, semnat de şeful Direcţiei 
Cadre şi Învățământ, colonel Moise Vasile şi şeful Serviciului Evidenta, colonel Apostol Vasile. Ceea 
ce nu se spune în referatul de cadre amintit mai sus este faptul că Alexandru Demeter a fost văzut ca 
unul dintre cei mai apropiaţi colaboratori ai lui Al. Drăghici, atrăgându-şi multe antipatii din aceasta 
cauză în rândul celorlalte cadre de conducere din minister. Trecerea sa în rezervă a fost legată de 
ancheta referitoare la procesul lui Lucrețiu Pătrăşcanu, din 1968, în cursul căreia A. Demeter a fost 
acuzat şi nu a reuşit să se disculpe că ar fi servit drept complice la asasinarea fostului lider comunist, 
datorită faptului că a deţinut calitatea de asesor popular la procesul lui Pătrăşcanu din 1954 — vezi 
idem, fond Documentar, dosar 87, f. 50 — 51: Stenograma convocării din 3 — 4 mai 1968, în care s-au 
dezbătut documentele Plenarei C.C. al P.C.R. din 22 - 25 aprilie 1968. 

„Tov. general maior Demeter Alexandru, cu tot ajutorul dat de conducerea 
ministerului, nu a reuşit să asigure o conducere fermă, munceşte imprastiat, este influentabil, 
pripit, lipsit de modestie şi se situează pe o poziţie de automulțumire”?. 

Măsurile propuse de colectivul de control al P.M.R. după finalizarea raportului vor fi 
drastice pentru cei vizati. Astfel, se recomanda destituirea din funcţii a şefului Direcţiei Cadre, 
general maior Demeter Alexandru, a loctiitorului acestuia, It. colonelul Stancu Gh., precum şi 
a tuturor şefilor de servicii şi a loctiitorilor acestora, amintiţi şi mai sus, care au fost găsiţi 
necorespunzători. O altă cerință a colectivului de control al PMR anunţa începutul unei 
perioade de nesiguranță şi de schimbări pentru toate cadrele de conducere din M.A.I.: se 
solicita verificarea tuturor cadrelor ce dețineau funcţii de conducere în aparatul M.A.I., iar cei 
„găsiți necorespunzători politic şi profesional, cu ocazia verificărilor, să fie înlocuiți” pana la 
data de 30 decembrie 1957. Schimbările nu se puteau produce atât de rapid, dar semnalul 
dat cu această ocazie era destul de limpede pentru cei vizati. 

Prima consecință a controlului amintit mai sus a fost înlocuirea întregii conduceri a 
Direcţiei Cadre de la nivelul M.A.I., în frunte cu şeful acesteia, generalul Al. Demeter. În locul 
acestuia din urmă va fi numit un activist de partid, loan Pateşan, şef al Sectorului de Evidenţa 
Cadrelor din Secţia Organizatorică a C.C. al P.M.R.*. Acesta era însă numai începutul unei 


ANIC, fond CC al PCR, Secţia Cancelarie, dosar 43/1957, f. 29: Referat privind munca de cadre din 
MAI, din 04.07.1957, alcătuit de Secţia Administrativă a C.C. al P.M.R. 

18 Ibidem. 

19 Idem, dosar 26/1957, f.3: Protocol nr. 13 al şedinţei Secretariatului C.C. al P.M.R. din ziua de 
26.06.1957. loan Pateşan — născut la data de 24.08.1921, în Reşiţa, fiul unui lăcătuş, studii — 7 clase 
primare, la numirea în funcţie, a absolvit ulterior şi liceul, cu examen de bacalaureat, profesie de bază 
- lăcătuş. A absolvit şcoala primară în 1935, iar apoi a intrat ca ucenic la Uzinele Reşiţa, unde se 
califică în meseria de lăcătuş, din 1939. Lucrează în continuare în cadrul uzinei, iar în ianuarie 1945 a 
fost numit şef de echipă în cadrul Secţiei „Hala Nouă” a Uzinelor Reşiţa. În iunie acelaşi an intră în 
P.C.R., iar în septembrie 1948 este scos din producţie şi numit activist de partid la Secţia de Cadre a 
Comitetului Judetean P.M.R. Reşiţa. Ulterior, este promovat în funcție şi ajunge şef al secţiei amintite 
mai sus, urmând între timp şi o şcoală de partid cu durata de două luni. Din iunie 1949 este transferat 
la Direcţia de Cadre a C.C. al P.M.R., unde lucrează mai întâi ca instructor, apoi, în martie 1952, este 
promovat în funcția de şef de grupă la Sectorul de Verificare a Cadrelor din Comitetul Central al P.M.R. 
Din septembrie 1953, urmează cursurile Şcolii Superioare de Partid „Ştefan Gheorghiu”, pe care le 
absolvă în 1956. În iulie 1956, este numit adjunct al şefului Secţiei de Cadre din Direcţia de Cadre a 
C.C. al P.M.R,, funcţie pe care o deține până în aprilie 1957, când a fost desființată Direcţia de Cadre a 
C.C., iar loan Pateşan este numit şef al Sectorului de Evidenţa Cadrelor din cadrul Secţiei 
Organizatorice a Comitetului Central. Ocupă acest post pentru scurtă vreme, în iulie 1957 fiind numit 
şef al Direcţiei Cadre a M.A.I. — vezi idem, Secţia Cadre, dosar nr. P/491, f. 1 - 5; 12 — 13: 
Autobiografie a lui loan Pateşan, fara dată şi referat de cadre privind activitatea lui Pateşan loan, din 
27 noiembrie 1957, alcătuit de Secţia Cadre a C.C. al P.M.R., semnată de Gal loan, instructor în cadrul 
secţiei. loan Pateşan rămâne la conducerea Direcţiei Cadre a M.A.I. până în februarie 1968, când este 
schimbat din funcţie datorită numeroaselor plângeri ale ofițerilor din cadrul ministerului la adresa 
metodelor sale lucru şi a abuzurilor la care s-ar fi dedat. Controalele pe linia muncii de cadre în 
Ministerul de Interne, efectuate de organele de partid în anii care au urmat instalării sale în funcţie — în 
special cel din 1963 — au scos în evidență aceleaşi deficiențe în activitatea Direcţiei ca in 1957 — 
centralizare excesivă, concentrarea conducerii Direcţiei asupra unor probleme mărunte în defavoarea 

întregi decade de schimbări a cadrelor de conducere din Securitatea română, la capătul 
căreia puţini dintre şefii de birouri, servicii, direcţii din 1957 vor mai rămâne în funcţie, 
întreaga operaţiune culminând cu înlocuirea din funcție şi condamnarea publica a însuşi 
ministrului Afacerilor Interne de atunci, Al. Drăghici. 

În ceea ce priveşte modalitățile de schimbare din funcție a cadrelor de conducere 
din Securitate, acestea erau reglementate de Statutul Corpului Ofiterilor şi Generalilor şi de 
ordinele ministrului Afacerilor Interne privind notarea de serviciu a ofițerilor de Securitate, fiind 
aproximativ aceleaşi pentru toate cadrele M.A.I., indiferent de funcţia deţinută. 

Introducerea notării de serviciu a ofițerilor din Securitate, începând cu anul 1956, a 
permis evaluarea periodică a activităţii acestora. Potrivit prevederilor ordinului ministrului de 
Interne din 04.01.1958, notarea de serviciu era efectuată de cadrele de conducere pentru 
ofițerii subordonați lor, după următoarea procedură: şefii de servicii şi secţii pentru loctiitorii 
lor şi pentru toți ofițerii din subordine; şefii de direcţii pentru loctiitorii lor şi pentru şefii de 
servicii şi secții din subordine; adjunctul ministrului împreună cu şeful Direcţiei Cadre pentru 
şefii direcțiilor centrale şi regionale. Notarea trebuia să reprezinte, în opinia initiatorilor acestui 
sistem de evaluare, „sinteza cunoaşterii minutioase a ofițerilor, realizată în procesul muncii de 
către şefii ierarhici şi lucrătorii de cadre”, iar notarea fiecărui ofițer se putea încheia cu una din 
următoarele recomandări: păstrarea în funcția deținută; numirea într-o funcție superioară; 
trecerea într-o funcţie inferioară; mutarea dintr-o funcţie în alta similară; acordarea unui nou 
grad; trimiterea la diferite şcoli de specialitate, militare, politice; trecerea în rezervă (în afară 
de cei propuşi pentru motive de sănătate sau condamnaţi prin sentință judecătorească). 
Multe dintre schimbările efectuate la nivelul cadrelor de conducere din aparatul Securității în 
anii următori s-au produs ca urmare a notărilor nefavorabile pe care le-au primit în urma 
analizării activității lor de către conducerea Ministerului Afacerilor Interne. Înlocuirea din 
funcție a unor cadre de conducere se putea produce însă şi datorită unor abateri disciplinare 
comise de aceştia, în urma cărora respectivi puteau fi înlocuiți din funcţii, retrogradati în grad, 


celor de mai mare importanță, crearea unei mari instabilitati în rândul cadrelor M.A.I. datorită deselor 
mutări din posturi, scoaterea din rândul ofiţerilor a unor cadre pentru deficiențe mărunte etc. La toate 
acestea se mai adăugau şi deficiențe personale ale lui Pateşan, precum aroganta manifestată de 
acesta şi comiterea de diverse abuzuri — vezi şi ACNSAS, fond Cadre, dosar personal Pateşan lon. lon 
Pateşan a rămas unul dintre cei mai influenţi şefi ai Direcţiei de Cadre din MAI din întreaga perioadă 
ulterioară lui 1945 - asta dacă-l excludem pe lulian Vlad — şi, cu siguranță, cel mai detestat. 
Memorialiştii proveniţi din Ministerul de Interne, care şi-au publicat lucrările în perioada ulterioară lui 
1989, precum Neagu Cosma, lonel Gal etc. au putut găsi, de multe ori, cuvinte de apreciere la adresa 
lui Al. Drăghici, dar au fost unanimi în a-l condamna pe loan Pateşan. În orice caz, acesta nici nu se 
putea bucura de multă apreciere, dacă avem în vedere faptul că el a coordonat practic, din funcția 
deținută, schimbările ce au avut loc în următoarea decadă în rândul cadrelor ministerului, schimbări 
care au stârnit multe resentimente în rândul acestora. 

20 Idem, fond Documentar, dosar nr. 13120, f. 4 -5: Ordinul ministrului Afacerilor Interne privind 
notarea ofițerilor de Securitate”, nr. 121 din 04.01.1958. Procedura de notare a ofițerilor era mai 
complicată decât atât, având în vedere că se formau şi comisii de notare, care analizau calificativele 
acordate in primă instanţă de şefii ierarhici, cu o compoziție specifică pentru fiecare caz in parte — 
diferea după cum era vorba de notarea unor simpli ofițeri sau de a unor şefi de servicii, direcţii etc. — 
dar este inutilă prezentarea a prea multe detalii în cazul de fata. 

trecuţi in rezervă sau scoşi din rândul cadrelor ministerului — măsură care echivala cu o 
concediere, fără drept de pensie. Desigur, în cazul comiterii unor abateri grave sau a unor 
infracțiuni, aceştia puteau fi şi deferiti justiției, dar acestea erau cazuri relativ rare, menite mai 
ales să servească drept exemplu celorlalți angajați. 

Înlocuirea celor destituiti din funcţia de conducere deţinută se făcea, teoretic, prin 
numirea unor noi conducători din rândul celor aflaţi în rezerva de cadre. Aceasta se prezenta 
sub forma unor liste de candidați, alcătuite de şefii tuturor unităţilor militare din M.A.I. şi de 
şefii secţiilor de cadre din unităţile respective. Listele nominale se întocmeau în urma 
notărilor, inspecțiilor şi controalelor care vizau activitatea ofițerilor diferitelor unități centrale 
sau teritoriale ale Securității şi se alcătuiau separat pentru fiecare categorie de ofițeri, după 
cum urmează: liste de candidați cu ofițerii care merită să fie numiţi în funcţii superioare; liste 
cu ofițerii care urmează să fie retrogradati din functii; liste de candidaţi cu ofițerii care merită 
să fie trimişi la studii, separat pentru academii şi separat pentru cursuri2'. Cu toate acestea, 
sistemul de promovare a ofițerilor în funcţii de conducere pe baza includerii lor în rezerva de 
cadre a rămas mereu un deziderat al Direcţiei de Cadre din M.A.I. În realitate, au fost foarte 
dese cazurile în care aceste liste de candidați nu erau întocmite, iar destituirea unui cadru de 
conducere avea drept efect rămânerea vacantă a postului o perioadă îndelungată de timp. 
De fapt, de multe ori, după destituirea unui cadru de conducere din Securitate, datorită lipsei 
unei rezerve de cadre adecvate, cel care îl înlocuia era venit din cu totul alte domenii decât 
de activitate şi avea alte competențe decât cele cerute de postul vacant, ceea ce avea 
consecințe negative asupra întregii activități a compartimentului respectiv, după cum 
recunoştea şi şeful Direcţiei Cadre, într-un raport de bilanț : 

„Neavând în rezerva de cadre din fiecare unitate şi unii oameni pentru funcţii mai 
mari, a fost nevoie să fie promovați în funcţii de conducere ofițeri luaţi din alte sectoare de 
activitate, cu specific diferit, ceea ce a necesitat o perioadă mai mare de timp pentru 
cunoaşterea noului loc de muncă. De asemenea, nu au fost puţine la număr cazurile când s- 
au făcut promovări în funcţii din ofițeri care nu erau în rezerva de cadre". 

Toate acestea nu au împiedicat însă continuarea procesului de schimbare a 
conducătorilor de la diferite paliere ale Securităţii. Lipsa unei rezerve de cadre adecvate va 
avea drept consecință şi numirea unor persoane necorespunzătoare în posturi de 
răspundere, dar, prin înlocuiri succesive ale acestora, se spera sa se găsească, Într-un final, 


21 Ibidem, f. 89: Instrucţiuni pentru notarea de serviciu a ofiţerilor şi generalilor din cadrele active ale 
trupelor Ministerului Afacerilor Interne, semnate de şeful Direcţiei Cadre, col. loan Pateşan. 

2 Vezi idem, dosar nr. 13 229, f. 107: Raport cu privire la activitatea Direcţiei Cadre pe perioada 
septembrie 1961 — decembrie 1962, din 31.01.1963, semnat de şeful Direcţiei Cadre, colonel de 
Securitate, Pateşan loan. Mai mult decât atât, calitatea rezervei de cadre sau, mai bine zis, absenţa ei 
obliga de multe ori la păstrarea în funcţii a unor cadre de conducere ,incompetente şi fără perspective, 
care îngreunează bunul mers al muncii”, datorită faptului că nu existau înlocuitori pentru ele. 

23 Ibidem, f. 105. Problemele în această privință creşteau pe măsură ce funcţia care trebuia ocupată 
era mai mare, datorită faptului că, pentru aceste funcții, rezerva de cadre era foarte deficitară, după 
cum aprecia şi colonelul Pateşan: „In actuala rezervă de cadre sunt luate în majoritate cadre pentru 
funcţii medii ca şefi birou, şefi secții, din rândul cărora nu se poate face o promovare imediată, atunci 
când avem nevoie să completăm o funcţie din conducerea unităților”. 

persoanele potrivite a îndeplini în mod corespunzător atribuţiile şefului de unitate, aşa cum 
erau acestea văzute de Al. Drăghici şi conducerea Ministerului Afacerilor Interne de atunci. 

Rolul pe care trebuia să-l îndeplinească şefii diferitelor structuri, centrale sau 
teritoriale ale Securităţii, se conturează din numeroasele discursuri ale lui Al. Drăghici şi ale 
altor cadre de conducere, ţinute cu ocazia şedinţelor de analiza activităţii diferitelor structuri 
teritoriale sau centrale ale Securităţii. Astfel, se distinge ca principală atributie a şefilor 
unităţilor M.A.I. cea de a asigura formarea cadrelor din subordine şi educarea acestora 
conform cerințelor conducerii de partid: 

„[...] Tovarăşii şefi de direcţii, şefii de servicii şi loctiitorii lor trebuie să înțeleagă că 
poartă răspunderea principală pentru educarea subalternilor în spiritul vigilentei revoluţionare, 
all] urii fata de duşman, all] dragostei şi devotamentului fata de Partidul Muncitoresc Roman 
şi guvernul Republicii Populare Romania’. 

Aceasta era una din sarcinile principale atribuite şefilor diferitelor structuri ale 
Securității şi în funcţie de rezultatele ei era evaluată capacitatea profesională a acestora. 
Asupra dificultății însărcinării în cauză se insistă în nenumărate rânduri, ca şi asupra 
răspunderii pe care o antrena executarea ei: 

„Mulţi tovarăşi dintre noi consideră că formarea cadrelor este un lucru foarte uşor, că 
este suficient să-l critici sau să-i faci o lecţie o dată ca să tina un an de zile [...]. Noi nu avem, 
în acest sens, pile atomice care să ţină atâta timp. Formarea cadrelor este o problemă foarte 
grea şi de durată şi dacă şeful nemijlocit nu-şi pune ca sarcină pregătirea, formarea cadrelor 
zi de zi, ca să-i dai educaţie nu numai profesională, ci toată educaţia necesară unui ofițer de 
securitate, ca: atitudine, curaj, hotărâre, nu se poate face decât dacă şeful urmăreşte zi de zi 
această problemă. [...] 

În această problemă, noi trebuie să urmărim cu atenție evoluţia cadrelor. Nu este 
uşor să formezi un cadru, să formezi un caracter şi cred că fiecare şef trebuie să fie apreciat 
şi de felul cum creează aceste cadre şi cum asigură cadrele de viitor pentru munca pe care o 
desfăşoară astăzi şi pentru munca pe care o va desfăşura maine”. 

Pe de altă parte, cadrele de conducere trebuia să impulsioneze şi să controleze 
permanent activitatea subordonatilor, considerându-se că „totul depinde de şef până la urmă, 
când şeful cere muncă, se munceşte şi când şeful doarme, atunci nu se face muncă'2 şi, în 
acelaşi timp, să constituie, prin propria atitudine şi comportare un model pentru angajaţii din 
subordine : 


24 Idem, dosar nr. 13 123, f. 44: Stenograma sedintei de analiza muncii pe anul 1959, ce a avut loc în 
zilele de 14 şi 15 martie 1960, la minister, cu şefii direcțiilor regionale, ai direcțiilor centrale, şefii 
Serviciilor III. 

25 Idem, dosar nr. 13 164, f. 296 — 297: Raport al Direcţiei Regionale Craiova a M.A.I., din ian. 1957, 
semnat de şeful Direcţiei, maior Socol Petre. 

26 Idem, dosar nr. 12 635, f. 22: Stenograma şedinţei de analiza muncii Direcţiei Regionale M.A.I. 
Bacău, care a avut loc în ziua de 9 iulie 1958, la care au participat tov. ministru Alexandru Drăghici, 
conducerea direcției, şefii de servicii şi raioane. Cuvintele îi aparțin lui Al. Drăghici. 

„[...] Şefii organelor de securitate trebuie să cultive in cadrul direcțiilor de care 
răspund un spirit partinic de muncă, să fie exigenti fata de lipsuri, să trăiască ei înşişi, in 
primul rând, ordinele şi directivele, să fie exemplu personal pentru subalterni”’. 

Se cerea, în acelaşi timp, conducătorilor organelor de Securitate să-şi cunoască cât 
mai bine subordonații, pentru a putea controla cât mai eficient activitatea acestora? şi, pentru 
a întări disciplina în unitățile M.A.I., să nu ezite să-i sanctioneze pe cei care se abateau de la 
ordinele date, în ciuda instruirii acordate : 

„[...] Noi trebuie să punem baza pe operativitate, fiindcă este inutil să-i instruieşti pe 
oameni atâta timp.[...] În loc să spunem omului care este realitatea, ne învârtim ca nişte 
babe. Să terminăm cu această dulcegărie, să spunem omului că el ajută, prin unele scăpări 
pe care le face, spionul să activeze mai departe şi dacă se va (sic!) mai repeta astfel de 
lucruri îl vom numi complice, fiindcă nu se poate merge la infinit cu asemenea porcarii. 
Oamenii trebuie puşi pe treabă şi traşi la răspundere. Arătat în acelaşi timp că dacă ei nu 
descoperă situaţia respectivă, înseamnă că favorizează duşmanul — voit sau nevoit.[...] 

Eu sunt de acord ca pe viitor ea [conducerea] să meargă şi să facă instructaj 
oamenilor. Mergi o dată şi faci instructaj, a doua oară îl pui pe şeful de grupă să facă 
instructajul, a treia oară îl corectezi, însă până nu tragi la răspundere oamenii nu se poate 
face treabă."2. 

Pentru ca aceste instrucțiuni ale conducerii ministerului cu privire la îndatoririle 
şefilor diferitelor compartimente ale Securității să nu aibă doar valoare teoretică, Al. Drăghici 
a introdus, în acelaşi timp, un sistem drastic, în teorie, de responsabilizare a cadrelor de 
conducere, în virtutea căruia aceştia răspundeau pentru orice abatere a subordonatilor, dat 
fiind faptul că fiecare din acestea era văzută ca un rezultat al lipsei de control şi îndrumare 
din partea şefilor direcți: 

„Oamenii greşesc, dar aceasta nu înseamnă că nu-i putem îndrepta. Să-i instruim, 
fiindcă nu întâmplător, atunci când comite un lucrător o abatere, conducătorul este tras la 
răspundere. Trebuie să fie clar că procedăm astfel deoarece el are răspunderea față de 
lucrătorii din subordine”%. 

Deci, un şef de unitate din cadrul Securității, în viziunea conducerii Ministerului 
Afacerilor Interne din această perioadă, trebuia să fie un ofițer dedicat executării ordinelor 
ministrului, cu o „înaltă conştiinţă de clasă”, care cunoştea foarte bine domeniul sau de 
activitate şi putea să-şi îndrume cu competență subordonații, ştiind totodată să se impună în 


27 Idem, dosar nr. 13 122, f. 39: Stenograma şedinţei din 15 — 16 iunie 1959, ținută la Minister cu 
cadrele de conducere din aparatul de Securitate. Vorbitorul este acelaşi Al. Drăghici. 

28 „Noi nu vă cerem să fiţi psihologi, însă cerem ca să-şi cunoască oamenii, cerem ca să-i instruiască 
mai bine şi să-i instruiască «în viu», pe lipsurile din muncă. Făcut control şi toate lipsurile stabilite în 
urma acestuia să fie prelucrate cu oamenii, să facem ca şefii de echipă [de filaj] să fie şefi şi nu simpli 
şmecheri, care să acopere lipsurile celorlalti” (A. Drăghici) — vezi idem, dosar nr. 13 191, f. 33 - 
Stenograma de colegiu din ziua de 6 mai 1960, în care s-a analizat activitatea Direcţiei a VIl-a pe 
perioada 1 ianuarie — 31 dec. 1959. 

29 Idem, dosar nr. 13 195, f. 33: Stenograma şedinţei de colegiu din ziua de 13 mai 1960 în care s-a 
analizat activitatea Serviciului ,B” — A. Drăghici. 

30 Idem, dosar nr. 13 117, f. 71: Stenograma şedinţei de colegiu din ziua de 17.01.1963, în care s-a 
analizat activitatea Direcţiilor Spate şi Financiară din M.A.I. 

fata acestora, prin „tragerea lor „la răspundere” pentru fiecare abatere comisă. Mare parte a 
timpului de lucru al conducătorilor unităţilor mari din cadrul M.A.I. (direcţii regionale şi 
centrale, servicii operative de la nivel central, adjuncti ai ministrului) trebuia să fie acordată 
coordonării şi controlului activităţii subordonatilor, precum şi educării lor în spiritul cerințelor 
ministrului Afacerilor Interne şi ale conducerii P.M.R. 

Cu toate acestea, puţini şefi de unități îndeplineau exigenţele lui Al. Drăghici şi ale 
colaboratorilor săi. Întreg sistemul de conducere al unităților Ministerului Afacerilor Interne din 
această perioadă pare să sufere de pe urma unor deficiențe structurale. Astfel, în primul rând, 
exista o slabă coordonare între activitățile desfăşurate de diferite unităţi ale Securităţii, aşa 
cum recunoştea şi şeful Direcţiei a V-a de atunci, generalul Grigore Naum: 

„[...] Există o stare de spirit, un fel de federaţie, fiecare cu ale sale. Nu există 
colaborare, ca toate organele Securităţii să colaboreze în aşa măsură, să cream o rețea, ca 
în adevăr duşmanul să nu poată pătrunde'*. 

Pe lângă aceasta problemă, deseori se dovedea faptul ca multi dintre şefii de unități 
nu erau capabili să coordoneze munca subordonatilor. Se constata fie că activitatea unor 
direcţii era lipsită de orice organizare — Al. Drăghici observa că „se munceşte cam in general, 
se iau mai multe probleme deodată, în loc să se ocupe de una în mod serios, până la capăt, 
ne ocupăm de toate şi până la urmă nu iese nimic" — fie că, în alte unități, datorită încercării 
şefilor de a-şi organiza munca în funcţie de priorităţi, rezultatul obținut era abandonarea 
oricăror alte activități decât cele declarate prioritare. Această realitate era recunoscută cu 
seninătate chiar de şefii în cauză, cu prilejul şedinţelor de bilanţ: 

„[...] Pe parcurs se ridică câte o sarcină şi toată lumea luptă pentru realizarea ei, ca 
după aceea să fie lăsată pe planul doi. O asemenea acţiune la noi a fost în ceea ce priveşte 
verificarea sinceritatii agenturii. 

La noi, din lipsă de orizont de cuprindere a problemelor, dacă punem lucrătorii să 
facă ordine, fie în evidență sau în problema recrutărilor de agenţi, atunci se face campanie si 
se lasă restul problemelor. Spune conducerea direcţiei să facă o problemă, atunci toată 
lumea face această problemă şi de fiecare dată trebuie impulsionati in aceasta muncă. Lipsa 
pentru această treabă o poartă şefii, de tot felul — până la conducerea direcției”. 

Această problemă se datora şi nivelului redus de pregătire a majorității 
comandanților de unităţi din cadrul Ministerului Afacerilor Interne, după cum şi recunosteau, 
în mod deschis, unii dintre aceştia: 


31 Idem, dosar nr. 13 122, f. 192: Stenograma şedinţei din 15 — 16 iunie 1959, ținută la Minister cu 
cadrele de conducere din aparatul de Securitate. 

32 Idem, dosar nr. 13 123, f. 203: Stenograma şedinţei de analiza muncii pe anul 1959, ce a avut loc în 
zilele de 14 şi 15 martie 1960, la minister, cu şefii direcțiilor regionale, ai direcțiilor centrale, șefii serv. 
IIl. 

3 Ibidem, f. 164 - observaţia apartine generalului — maior Tanase Evghenie, şeful Direcţiei a IV-a 
Contrasabotaj. Cu acelaşi prilej, o observaţie asemănătoare avea şi şeful Direcţiei a III-a Informaţii 
Interne, colonelul Nicolae Budisteanu: „[...] Avem lipsuri şi suntem traşi la răspundere de conducerea 
ministerului în ce priveşte evidența. Se trasează sarcină în această direcție şi toată lumea porneşte 
spre punerea la punct a evidentei şi apar roadele. În acelaşi timp se neglijează munca cu agentura. Se 
trece la rezolvarea problemei agenturii şi se uită de evidenţă si în felul acesta, cercul vicios se repetă. 
Toate aceste lucruri sunt posibile pentru faptul că nu se lucrează organizat”. 

„Cu toate că s-au făcut realizări însemnate, mi-am dat seama ca, la noi în direcție şi 
în alte direcţii, pe lângă ofiţerii cu o bună pregătire şi a cadrelor bune, avem ofițeri cu slabe 
cunoştinţe, te şi ingrozesti câteodată, avem oameni care conduc subunități de frunte. Se pare 
că la un moment dat ne iau înainte militarii în termen”. 

Deficiențe existau şi în privința cunoaşterii efective de către şefii de unități a 
specificului activității pe care trebuia să o desfăşoare, astfel încât aceştia se descalificau în 
fata subalternilor, nefiind capabili să le controleze munca: 

„Mai avem încă servicii centrale, regiuni şi multe raioane unde lipseşte conducerea 
practică, unde şefii cunosc munca mai mult din referate şi dosare, iar, după cum s-a văzut în 
unele cazuri, sunt dezinformati, deoarece nu ştiu ce fac subordonații, tolerează neindeplinirea 
la timp a ordinelor şi încălcarea disciplinei in muncă şi au o poziţie împăciuitoristă fata de 
lipsuri. 

Mai sunt comandanţi, loctiitori ai lor şi şefi de servicii care persistă într-un stil de 
muncă defectuos, nu-şi organizează suficient de temeinic munca pentru controlul îndeplinirii 
ordinelor, iar instructajul subalternilor de multe ori este general, rupt de activitatea practică şi 
de lipsurile concrete constatate în muncă”. 

Mai mult decât atât, unii dintre şefi erau ei înşişi „promotorii abaterilor şi abuzurilor”, 
nu executau ordinele primite de la conducerea ministerului şi nu se „bucurau de autoritate 
morală in fata subalternilor's sau practicau atitudinea de „«mamă bună» rău înțeleasă, în 
sensul că se solidarizează cu lucrătorii care nu au dus muncă, le iau apărarea”. 
Conducerea ministerului a încercat în nenumărate rânduri să întrerupă această solidaritate 
existentă între şefi şi subordonații lor, dat fiind faptul că aceasta reprezenta, în primul rând, o 
subminare a autorităţii sale, dar rezultatele se lăsau de multe ori, aşteptate, aşa cum constata 
şi Alexandru Drăghici în urma unei analize a activității desfăşurate de lucrătorii Regionalei 
M.A.I. Bacau: 

„Am insistat, în întrebările puse la cei care au vorbit, ca să spună câți lucrători n-au 
agentură şi n-am auzit nici un şef de serviciu şi nici de raion să raporteze că lucrătorul «X» 
sau «Y» n-are agentură, că au fost făcute eforturi suficiente. N-am auzit. O fi oare întâmplător 
acest lucru? Nu, tovarăşi! Tocmai acesta este împăciuitorismul, aceasta este acoperirea şi 


34 Idem, dosar 13 117, vol. 17, f. 51: Proces — verbal al şedinţei de analiza muncii Comandamentului 
Trupelor M.A.I. pe anul 1964, care a avut loc în ziua de 07.12.64. Observatia îi aparţine colonelului 
loan Geoană, din cadrul Apărării Locale Antiaeriene (A.L.A.), care constatase acest lucru atunci când 
făcuse parte din comisia de examinare pentru acordarea gradului de maior unor ofițeri din cadrul 
Trupelor M.A.I. Remarca sa şi-a atras o replică acidă din partea It. col. Constantin Drăghici, şeful 
Direcţiei Politice a Trupelor şi Formatiunilor M.A.I.: ,[...] Tovarăşul trebuia să fie «îngrozit» atunci cand 
şi-a pus semnătura, ca preşedinte al comisiei de examinare, când tuturor le-a acordat calificativul de 
trecere şi pe propunerile privind avansarea la gradul de maior” — Ibidem, f. 81. 

35 Ibidem, f. 43. 

36 Idem, dosar nr. 13 193, f. 110: Raportul Inspecţiei privind activitatea informativ — operativă 
desfăşurată de aparatul Direcţiei regionale M.A.I. Craiova în perioada ianuarie 1959 — aprilie 1960, din 
15.06.1960, semnat de şeful colectivului de control, cpt. Panturu Virgil şi aprobat de şeful Serviciului 
Inspectii, gen. maior Demeter Alexandru. 

37 Idem, dosar nr. 13 201, f. 6: Stenograma şedinţei ce a avut loc cu efectivul Direcţiei a V-a în ziua de 
12 iunie 1961. 

cocoloşirea abaterilor, este acoperirea leneşilor de către şefii de servicii şi de raioane. Tocmai 
acoperirea aceasta, ca nu cumva să te critic eu pe tine şi nici tu pe mine, aceasta este 
expresia impaciuitorismului. De ce să-ţi fac viata rea eu tie şi tu mie, mai bine cocoloşim 
împreună murdăriile aici, tu ştii despre abaterile mele, eu ştiu despre ale tale. Aceasta este 
legătura de muncă între şefi şi subalterni în cadrul regiunii Bacău'38. 

În aceste condiții, principala grijă a multora dintre conducătorii unităților M.A.I. era să 
ascundă situaţia reală din unităţile lor. Astfel, multi dintre ei acopereau „munca proastă în 
dosul unor cifre formale”, deşi, în acest mod, „ne înşală pe noi, se înşală pe ei, cu situații 
umflate şi-şi creează astfel o stare de autoliniştire şi de tolerare a lipsurilor's%. Cu toate că, în 
general, activitatea de ascundere a realității prin „umflarea” cifrelor din raportările trimise 
periodic conducerii de la Bucuresti se bucura de un relativ succes — succes care depindea, în 
fapt, şi de depărtarea de Capitală a fiecăreia dintre unitățile conduse de personajele în cauză 
— existau şi momente de criză în viata fiecărei unități, reprezentate de sosirea controalelor 
trimise de conducerea ministerului. În aceste momente, perpetuarea în posturile ocupate de 
fiecare dintre aceşti şefi depindea de abilitatea lor de a-şi asuma într-un mod convingător 
angajamentul că vor remedia lipsurile găsite cu ocazia controlului. Acest lucru era cunoscut 
de conducerea ministerului, însă, de multe ori, lipsa unei rezerve adecvate de cadre asigura 
rămânerea în post a celor blamati pentru „lipsurile” lor: 

„Se obişnuieşte, în munca noastră şi cred că trebuie să ne lecuim de acest obicei 
prost, ca atunci când vine organul superior în control şi verifică, se dă foarte multă siguranță 
că lucrurile se vor îndrepta. Se tine fiecare după obiceiul acesta ritual să asigure că treaba, 
de-acum înainte, o să se îndrepte şi că, fără nici-o grijă, şeful respectiv să plece, că lucrurile 
se vor îndrepta, «că am descoperit acum America», până acum nu am ştiut de lipsuri, de 
toate aceste greutăţi care frânează munca noastră [...]. 

Tovarăşi, eu cred că nu este bine acest lucru, nu trebuie să venim cu astfel de 
asigurări atunci când nu simţim măcar ceea ce trebuie să facem mai departe. Ceea ce se 
spunea aici, că controlul a dat un semnal de alarmă că vom veni aici şi natural că venirea 
noastră aici va pune pe fiecare tovarăş să răspundă de munca dusă. Însă eu cred că acest 
lucru este de natură de a duce în eroare pe unii tovarăşi care se lasă duşi de nas"%. 


38 Idem, dosar nr. 12 635, f 77: Stenograma şedinţei de analiza muncii Direcţiei Regionale M.A.I. 
Bacău, care a avut loc în ziua de 9 iulie 1958, la care au participat tov. ministru Alexandru Drăghici, 
conducerea direcţiei, şefii de servicii şi raioane; O situaţie asemănătoare constata şi unul dintre cei 
propuşi, in 1957, pentru funcţia de secretar general al M.A.I., Vasile Bene, cu prilejul unei analize a 
muncii la regionala din Cluj : „Pe bună dreptate a pus întrebarea tovarăşul ministru Drăghici că nu 
sunteţi militari? Din păcate, unii şefi ai noştri nu pretind disciplină militară, nu pretind ca subalternul să 
se ducă să-i raporteze, ci îi spune...Servus! şi intră cu ţigara în gură la comandant, după aceea 
urmează paharul de vin împreună, cheful şi celelalte abateri şi acestea duc, tov[arăşi], ca să nu 
îndeplinim ordinele în problema de securitate” — vezi idem, dosar nr. 13 178, f. 58: Stenograma 
şedinţei de analiza activității Reg. M.A.I. Cluj ținută în ziua de 6 martie 1959. 

39 Idem, dosar nr. 13 122, f. 16: Stenograma ședinței din 15 — 16 iunie 1959, ținută la Minister cu 
cadrele de conducere din aparatul de Securitate. 

40 Idem, dosar nr. 12 635, f. 70: Stenograma şedinţei de analiza muncii Direcţiei Regionale M.A.I. 
Bacău, care a avut loc în ziua de 9 iulie 1958, la care au participat tov. ministru Alexandru Drăghici, 
conducerea direcţiei, şefii de servicii şi raioane. Formalismul autocriticii pe care o efectuau şefii 

Reproşurile aduse conducătorilor diverselor unităţi ale Securităţii erau însoțite, de 
multe ori, de atentionarea lor asupra privilegiilor de care se bucurau în raport cu restul 
populației, privilegii care derivau şi din specificul muncii de Securitate, dar şi din încrederea 
pe care ar fi manifestat-o partidul în cei care trebuia să fie apărătorii cuceririlor revoluționare: 

„[...] Vreau să vă mai spun şi ştiţi că muncitorul în producţie, pentru a primi salariul 
său, trebuie să facă muncă de calitate şi, în acelaşi timp, şi cantitate, pe câtă vreme 
lucrătorilor nostri nu li se pune aceasta problema. Contam pe conştiinţa lor. $i, din 
nenorocire, aceasta conştiinţă lipseşte chiar sefilor’4". 

Treptat, însă, a devenit tot mai limpede că nu toate cadrele Securităţii si nici chiar 
cele de conducere meritau să rămână în rândurile acesteia. Avertismente cu privire la 
schimbările care vor urma au fost lansate mereu de către conducerea ministerului, rămânând 
celor vizati sarcina de a le interpreta corespunzător şi de a-şi îmbunătăţi performanțele 
înainte de a fi prea târziu: 

„Să ştiţi că Securitatea va fi si cu voi şi fără voi, că va trebui să fiţi disciplinati şi 
eliminând toate elementele indisciplinate din rândul vostru veți vedea că treaba se va 
îmbunătăți. Aceste elemente leneşe n-au decât să se ducă unde vor, dar la noi n-au ce căuta. 
Noi avem nevoie de cadre serioase, care sa se dezvolte o dată cu munca şi care învaţă din 
lupta împotriva duşmanului"/2. 

În ceea ce priveşte motivațiile schimbării cadrelor de conducere ale Securităţii din 
funcțiile deţinute, în perioada 1958 — 1964, acestea par să fi fost foarte diferite, în funcţie de 
persoanele avute in vedere. De cele mai multe ori, aşa cum s-a văzut, aceste motivații au 
ținut de incompetenta cadrelor respective, de diversele abateri comise de aceştia, de trecutul 
necorespunzător al unora dintre ei - au fost descoperiți, în continuare, chiar la vârful 
Securității, foşti legionari, informatori ai Sigurantei, urmaşi ai unor foşti „exploatatori” etc. — 
sau de intrigile care se teseau la nivel central sau local şi cărora multi dintre şefi le cădeau 


diferitelor structuri ale M.A.I. era condamnat şi de secretarul general al ministerului, colonelul Pavel 
Aranici, care remarca lipsa de conţinut al acestui adevărat ritual al vremii ,[...] Noi recunoaştem foarte 
uşor că sunt lipsuri. Dar asta o spunem parcă noi nu am purta nici o răspundere asupra acestor 
lipsuri.[...] Dar, tovarăşi, nu este suficient să dă[m] dreptate sau să recunoaştem lipsurile noastre şi să 
nu luăm nici un fel de măsuri de îndreptarea lucrurilor, înseamnă a face demagogie. Autocritica 
înseamnă a lua toate măsurile de îndreptarea lipsurilor. Altfel ne transformăm în demagogi, în oameni 
de nimic”. — vezi idem, dosar nr. 13 200, f. 57 — 58: Stenograma şedinţei de analiză a muncii pe linia 
Direcţiei IV cu aparatul din direcția centrală şi din direcțiile regionale care lucrează pe linie de 
contrasabotaj. 

4 Ibidem, f. 59. Cu un alt prilej, Al. Drăghici afirma, în acelaşi spirit: „Partidul nu ne învaţă să fim 
chiulangii, ne învaţă să fim fruntaşi în producție şi producţia noastră este descoperirea de cât mai multi 
duşmani” — vezi idem, dosar 13 186, f. 49: Stenograma şedinţei de analiza activităţii direcției regionale 
M.A.I. Hunedoara, din ziua de 15.XII.1959. Dincolo de caracterul interpretabil al afirmației (,productia” 
putea fi mărită şi artificial, pentru a se arăta că „organele” lucrează), ea era şi un semn al începutului 
schimbării criteriilor de evaluare a activităţii cadrelor M.A.I., care, în perioada anterioară, erau apreciate 
în funcție de numărul de arestări efectuate (vezi, de exemplu, dosar nr. 13 122, f. 45), pe când acum 
accentul începe să se pună pe urmărirea informativă a „duşmanilor” şi arestarea lor doar în cazuri 
precis determinate (ceea ce nu însemna că arestările vor înceta cu totul). 

42 Idem, dosar nr. 13 186, f. 43: Stenograma şedinţei de analiza activităţii direcției regionale M.A.I. 
Hunedoara, din ziua de 15.X/I.1959. 

victimă. De asemenea, trebuie avut în vedere şi faptul că multi dintre şefii diferitelor unități ale 
Securităţii se aflau de relativ multă vreme în funcţii şi, datorită puterii de care dispuneau, 
puteau deveni incomozi pentru oficialii partidului, motiv pentru care se impunea schimbarea 
lor periodică din posturile deţinute, după modelul aplicat deja în Uniunea Sovietică de către 
Stalin — deşi înlocuirea din funcţie nu avea aceleaşi consecințe tragice pentru cei în cauză, 
precum pentru omologii lor sovietici în anii '30. 

Rămâne de văzut în ce măsură se poate vorbi despre urmărirea unei strategii în 
ceea ce priveşte schimbarea din funcție a cadrelor de conducere din Securitate. La prima 
vedere, este evidentă existența unui program de „românizare” a conducerii diferitelor 
compartimente ale Securităţii, o preocupare în acest sens existând, aşa cum s-a văzut, mai 
sus, încă din 1957, când Secţia Administrativ — Politică a C.C. al P.M.R. cerea creşterea 
numărului de conducători de origine etnică română de la nivelul conducerii Direcţiei Cadre din 
MAL. 

Pe lângă această politică de „românizare” amintită mai sus, s-a făcut mult referire la 
existența unei strategii care urmărea „desovietizarea” Securităţii în anii ulteriori lui 1958. Unii 
dintre memorialistii proveniți din rândurile vechilor structuri ale Ministerului de Interne - 
Neagu Cozma, lonel Gal ş.a. — au afirmat în repetate rânduri că anii '60 au constituit o 
perioadă de ,dekaghebizare” a Securităţii române, care, după îndepărtarea consilierilor 
sovietici şi încordarea relaţiilor cu Moscova, ar fi devenit, într-adevăr, o instituție ,nationala”. 
Neagu Cozma afirmă chiar că Gheorghiu-Dej „I-a trimis pe «Sandu» [Alexandru Drăghici] să 
conducă Securitatea, fără KGB-işti şi împotriva acestora”%. De asemenea, se preciza ca 
Gheorghiu-Dej ar fi hotărât eliminarea tuturor „kaghebiştilor” din structurile Securităţii, afectaţi 
de această măsură fiind şi „românii care, aflându-se la studii în U.R.S.S., s-au întors acasă cu 
o importantă «zestre politică» — soții rusoaice™. Atât Neagu Cozma, cât şi lonel Gal’, includ 
în categoria celor aflaţi pe lista de epurări din acea perioadă şi pe toți ofițerii din Securitate si 
Armată care ar fi urmat cursurile de specializare de la Moscova, toți aceştia fiind ulterior 
suspectați, întemeiat sau nu, de susţinerea intereselor sovietice în defavoarea celor 
româneşti. 

Opinia citată mai sus este insusita şi de istoricul Cristian Troncotă, care, în lucrarea 
sa Istoria serviciilor secrete româneşti de la Cuza la Ceauşescu susţinea : 

„Desigur că multi dintre ofițerii de securitate căsătoriți cu rusoaice — căsătorii 
contractate în perioada studiilor sau specializării la Moscova - este posibil să fi fost buni 
lucrători de informaţii. Dar, cum se ştia sau se presupunea că sovieticii recrutaseră pe unii 
dintre ei, s-a luat măsura generală de epurare, urmând ca ulterior să se stabilească aceia 
care erau cu adevărat agenţi KGB'%. 


43 Neagu Cozma, lon Stănescu, De la iscoadă la agentul modern în spionajul şi contraspionajul 
românesc, Editura PACO, Bucureşti, 2001, p. 178. 

4 Ibidem, p. 181. 

45 lonel Gal afirmă că „Nicolae Ceauşescu, din 1964, a curățat aparatul de partid, al Securităţii şi al 
Armatei de agenții KGB şi [...] cel putin 70% din cei care au făcut şcoli superioare de partid în U.R.S.S. 
au fost scoşi din funcţie” — vezi lonel Gal, Ratiune şi represiune în Ministerul de Interne 1965 — 1989, 
vol. |, Ed. DominoR, laşi, 2001, p. 56. 

46 Cristian Troncotă, op. cit, p. 483. 

Ramane, asadar, de vazut in ce masura aceasta strategie a conducatorilor 
comunişti români a fost într-adevăr urmată in perioada 1958 — 1967 în ceea ce-i priveşte pe 
şefii diferitelor compartimente ale Securităţii. Este de presupus că, în măsura în care a existat 
un program de epurare a cadrelor, bazat pe criteriile mai sus enunțate, el a fost aplicat cu 
prioritate în privinţa cadrelor de conducere. 


Schimbări în rândul cadrelor medii de conducere. Am inclus în această categorie 
şefii de servicii, secții, birouri, raioane, de echipe şi de grupe din diverse unităţi teritoriale şi 
centrale ale Securității şi loctiitorii celor de mai sus, cu toate că aceste funcţii se situau pe 
poziţii foarte diferite în cadrul ierarhiei M.A.I. Datorită faptului că nu este posibilă redarea, în 
studiul de față, a tuturor schimbărilor cadrelor medii de conducere efectuate în această 
perioadă - asta atât din cauza numeroaselor schimbări care au avut loc în rândul acestora, 
cât şi a numărului considerabil de şefi de acest nivel care existau pe atunci în Securitate (aşa 
cum s-a văzut, în 1957 existau 1476 cadre de conducere, marea lor majoritate de nivel 
mediu) - am ales să ofer o prezentare, în linii mari, a motivelor care au determinat aceste 
schimbări, aşa cum au fost ele formulate de conducerea Ministerului Afacerilor Interne de 
atunci. De aceea, voi încerca să prezint mai multe cazuri relevante pentru procesul de 
schimbare a cadrelor medii de conducere din această perioadă, fără a garanta că ofițerii 
întâlniți în exemplele de mai jos sunt cele mai importante personaje din aceasta categorie, ci 
doar că aceste cazuri sunt, în bună măsură, relevante pentru politica de cadre în Securitatea 
de atunci. O secţiune specială va fi dedicată şefilor de birouri, secții şi servicii raionale, tocmai 
datorită faptului că modul de comportare a conducătorilor unor astfel de unități este definitoriu 
pentru această categorie, a şefilor de nivel mediu din Securitate. 

În 1957, funcționau 191 servicii, sectii şi birouri raionale ale Securităţii, stabilite în 
toate localitățile de reşedinţă ale raioanelor ce compuneau regiunile de atunci. Activitatea 
acestor structuri organizatorice era coordonată de conducerea direcțiilor regionale ale M.A.I. 
de care depindeau, iar personalul lor avea ca principală sarcină supravegherea activității 
populației din raionul respectiv, mai ales a aceleia din mediul rural. În martie 1960, însă, are 
loc o reorganizare a Ministerului Afacerilor Interne, ce avea ca scop reducerea numărului de 
angajaţi, în urma căreia, din cele 191 servicii şi secţii raionale, 142 erau desființate, iar 49 
rămâneau în forma deţinută şi până atunci. În locul serviciilor şi secţiilor desființate, luau ființă 
birouri raionale, cu un personal redus la 3 — 4 ofițeri, conduşi de un şef de birou raional. In 
acest fel, se realiza o reducere de 1096 de posturi, ceea ce a dus, efectiv, la concedierea a 
960 de persoane (dintre care 440 angajaţi civili), restul angajaților fiind repartizați pentru a 
„întări” efectivele serviciilor 3 din cadrul regiunilor (care se ocupau cu informaţiile interne)“. 

Dincolo însă de economia realizată prin această reducere a posturilor din cadrul 
ministerului, adevăratul motiv al măsurii în cauză era faptul că cei care se aflau la conducerea 
organelor de represiune române au realizat, într-un final, că nu puteau controla în mod 
adecvat activitatea ofițerilor ce lucrau în serviciile şi secţiile raionale. Încă din 1957, ministrul 
Afacerilor Interne recunoştea că „sunt raioane care, toată ziua, nu fac nimic, şi aceasta pentru 


47 ANIC, fond CC al PCR, Secţia Cancelarie, dosar nr. 3/1960, f. 7 — 8: Expunere de motive cu privire 
la unele măsuri organizatorice ce urmează a fi luate în cadrul Ministerului Afacerilor Interne, din 
09.03.1960. 

că noi i-am învăţat aşa şi nu i-am îndreptat [...] iar, pe de altă parte, că nu am luat măsuri 
împotriva chiulangiilor si leneşilor, care toată ziua învârtesc hârtiile". Cu toate măsurile 
luate, Alexandru Drăghici a trebuit să-şi declare, trei ani mai târziu, neputinta, reducând 
personalul acestor structuri, pentru a limita, pe cât posibil, pagubele pe care le producea 
ministerului menţinerea în funcțiune a acestui „aparat! indisciplinat, după cum o recunoștea şi 
el: 

„Trebuie spus că, la orice raion am fost — si am fost la multe raioane — am constatat 
că munca este foarte slabă, aproape că nu-ţi vine sa recunosti ceva din ordinele date de aici. 
Atunci ne-am gândit: şi aşa nu fac treabă aceste raioane, de ce să le mai ducem în spinare, 
de ce să nu ne descotorosim de acest aparat ?”4° 

După reducerea personalului din cadrul structurilor raionale ale Securităţii, o parte a 
activităţii de supraveghere a populației din mediul rural este transferată în atributia şefilor de 
post din comune. Cât despre şefii unităților raionale, aceştia primesc drept sarcină, pe lângă 
cea de coordonare şi supraveghere a activității subordonatilor, şi pe cea de desfăşurare a 
unei munci efective de securitate, fiecare trebuind să fie implicat în acțiuni operative şi să 
aibă agentură proprie, pe care să o instruiască în mod adecvat. Asta în teorie. Realitatea se 
incapatana însă să nu asculte de ordinele ministrului, după cum constata şi acesta : 

„Un tovarăş a spus aici un lucru foarte interesant, că şefii de raioane n-au agentură 
şi dacă au un agent, l-au luat de la lucratorul operativ. Aceasta înseamnă că nu merită să fie 
şef de raion. Ordinul dat este clar şi anume să aveţi agentură. [...] Sa nu aibă nici un agent 
şeful de raion şi nici o acţiune, aceasta nu este de conceput. 

Într-adevăr, aceasta este un îndemn la chiul şi este un exemplu prost pentru 
lucrătorii operativi, că o să spună că, dacă şeful nu munceşte, de ce să muncească [...]%. 

De fapt, în cel mai bun caz, şefii de raioane se ocupau în continuare de „învârtitul 
hârtiilor” şi nu se sfiau să recunoască acest lucru şi în fata ministrului : 

„A. Drăghici: Ce faci trei zile la raion ? 

Lt. maj. Uşurelu, şeful secției raionale Adjud: Fel de fel de evidențe, le răscolim, iar 
adunăm suspectii, cei adunaţi nu ies, ceilalți uneori ...”51 

Datorită faptului că nici după reducerea schemei organizatorice de la nivelul 
structurilor raionale ale Securităţii, situația muncii operative de la acest nivel nu se 
imbunatatea, se ajunge la efectuarea de schimbări masive la nivelul conducerii birourilor 
raionale, în speranța impulsionarii activităţii din acest sector. Motivatiile care au determinat 
aceste schimbări erau dintre cele mai diverse, în funcţie de situația fiecărei unităţi în parte, 
dar ele se pot încadra, totuşi, în câteva categorii. 


4% ACNSAS, fond Documentar, dosar nr. 13 164, f. 43: Concluziile tovarăşului ministru Alexandru 
Drăghici la sedinta din 17 — 19 ianuarie 1957. 

49 Idem, dosar nr. 13 123, f. 208: Stenograma şedinţei de analiza muncii pe anul 1959, ce a avut loc în 
zilele de 14 şi 15 martie 1960, la minister, cu şefii direcțiilor regionale, ai direcțiilor centrale, şefii serv. 
Il. 

50 Idem, dosar nr. 12 635, f. 73 — 74: Stenograma sedintei de analiza muncii Direcţiei Regionale M.A.I. 
Bacău, care a avut loc in ziua de 9 iulie 1958, la care au participat tov. ministru Alexandru Drăghici, 
conducerea direcţiei, şefii de servicii şi raioane. 

51 Ibidem, f. 26. 

Astfel, multi dintre sefii de raioane erau schimbati din functie mai ales datorita 
incompetentei profesionale dovedite. in urma controalelor efectuate de Serviciul Inspectii la 
nivelul raioanelor, se constata incapacitatea sefilor de a controla activitatea subordonatilor 
sau acoperirea de catre ei a greselilor evidente ale unor lucratori operativi, dupa modelul atat 
de blamat de ministrul de Interne: 

„[...] În cadrul Regiunii Craiova se petrec şi alte «fenomene» cum, spre exemplu: It. 
maj. Neagoe, din secţia raională Filiaşi, în loc să lucreze cu agentura, pentru a-şi justifica 
activitatea, scoate notele informative vechi din dosar , le schimbă data şi le prezintă şefului de 
raion, It. maj. Chiritoiu. Acesta, atât de bine cunoaşte acțiunile, încât nici nu sesizează acest 
fals condamnabil. 

La raionul Turnu Severin, condus de cpt. Lăzărescu, lucratorul operativ It. Pescovici 
lulian, până într-atât a neglijat munca cu agentura, încât a pierdut legătura cu 11 din 13 
agenți. Şeful raionului, cpt. Lăzărescu, în loc să ia măsuri disciplinare împotriva It. Pescovici, 
justifică astfel de lipsuri grosolane prin afirmaţii fata de organul de control ca: «de, la raion 
este greu de muncit»”®. 

La incompetenta unora dintre cei schimbaţi din funcţii se adăuga, de multe ori, 
totalul dezinteres fata de activitatea pentru care erau retribuiti. Unii dintre aceşti şefi îşi 
părăseau locul de muncă şi se dedicau altor meserii, mai paşnice, la domiciliu : 

„[...] Ce fel de răspundere în muncă şi ce fel de disciplină putea să introducă în raion 
fostul şef al raionului Tg. Jiu, cpt. Duca, care venea pe la ora 9 la lucru, semna câteva hârtii 
(de multe ori am primit hârtiile de la el şi nesemnate) şi apoi pleca — după cum spuneau 
lucrătorii operativi — «într-o direcție necunoscută», el aflându-se de fapt acasă, unde îşi 
cumpărase un banc de tâmplărie şi împreună cu alt tâmplar de la o cooperativă, îşi lucra 
mobilă pentru casă, este, cred, clar pentru oricine”. 

Cele mai nefaste efecte asupra activităţii şefilor de raioane le avea însă consumul 
de băuturi alcoolice, care făcea, de altfel, ravagii printre toți lucrătorii Securităţii, până la cel 
mai înalt nivel, asta şi datorită faptului că se bucura de un anumit grad de toleranţă din partea 
conducerii ministerului. Măsuri nu se luau împotriva celor în cauză decât în momentul în care 
se produceau incidente grave, apărute pe fondul consumului de alcool sau la un 
comportament deviant al acestora în timpul programului. Acesta este şi cazul loctiitorului 
şefului raionului Târgu Ocna, din cadrul regiunii Bacău, căpitanul Roman Uşurelu, 
caracterizat de şeful lui direct drept „un betiv, un liberalist burghez, care munceşte cât vrea, 
cum vrea”. Aflat în permanent conflict cu şeful raionului, căpitanul Uşurelu refuză în mod 
constant orice ordine venite din partea acestuia, ori îşi pune o amprentă personală asupra 
tuturor lucrărilor executate, spre exasperarea comandantului său : 

„..-] În fata tov. subdirector l-am pus să dea raport şi nu a vrut să-l facă. l-am 
ordonat să analizeze problema legionară pe tot raionul şi să facă un plan amănunțit şi mi-a 


52 Idem, dosar nr. 13 164, f. 198: Raport privind situaţia informativ — operativă şi lupta organelor de 
securitate împotriva legionarilor, elementelor conducătoare ale fostelor partide burgheze şi a 
elementelor duşmănoase din rândul tineretului studios şi corpului didactic, din 16.01.1957, al Direcţiei 
a Ill-a din cadrul M.A.I. . 

53 Ibidem, f. 289: Raport al Direcţiei Regionale Craiova a M.A.I., din ian. 1957, semnat de şeful 
Direcţiei, maior Socol Petre. 

făcut un plan pe care nici cel mai slab lucrător nu-l făcea. În încheiere spune că acest plan nu 
are voie să-l modifice nimeni”. 

Ofiţerul mai sus amintit ajunge repede şi în atenţia conducerii direcţiei regionale 
Bacau, loctiitorul directorului remarcând comportamentul original al acestuia: 

„Avem inca o serie de oameni cărora nu le este mintea la treabă. Dacă tot ar fi 
muncit cât i-ar fi ajutat mintea si tot ar fi fost ceva pozitiv.[...] Usurelu a ajuns până acolo ca 
se îmbată pe teren şi ţipă la telefon ca el se împușcă. Vine într-o zi beat la serviciu.[...] L-am 
trimis acasă să se culce şi în loc să se ducă acasă, bea din nou. A fost sancţionat şi acum s-a 
pus şeful cadrelor să analizeze activitatea lui şi să ia măsurile corespunzatoare”®>. 

Alți şefi de raioane ştiau să-i antreneze pe toți ofițerii din subordine în activități 
menite să întărească coeziunea colectivului, deşi aceste iniţiative nu se bucurau întotdeauna 
de aprecierea meritata din partea organelor de conducere de la nivel regional sau central: 

„Ce fel de disciplină în executarea ordinelor şi ce fel de reguli introdusese în raionul 
Caracal fostul şef al raionului, Rogobete, o să fie clar dacă o să raportez aici că el însuşi a 
declarat, ca răspuns la întrebarea mea că ce plan şi-a făcut pentru intensificarea muncii cu 
agentura, el a declarat că avea într-adevăr un plan, însă un plan care se referea la ce femei 
să mai recruteze pentru nevoile sale personale, lucru cunoscut de toată lumea, nu numai de 
ofițeri. 

La 1 Mai, când toți lucrătorii de securitate trebuia să fie pe teren, el a organizat o 
petrecere în localul Securităţii, unde, cu mic, cu mare, au fript un berbec «haiduceşte», după 
cum spunea un tovarăș şi s-au îmbătat cu totii”®. 


54 Idem, dosar nr. 13 192, f. 26: Stenograma sedintei din ziua de 15 decembrie 1960, in care s-a 
analizat activitatea Direcţiei regionale M.A.I. Bacău, pe perioada anilor 1959 — 1960. Şedinţa a avut 
loc la Bacău. 

55 Ibidem, f. 43. Deşi schimbat din funcția deținută atunci, căpitanul Uşurelu nu va fi scos din rândul 
cadrelor M.A.I., aşa cum s-a procedat în cazul altor ofiţeri, pentru abateri chiar mai mici decât acestea. 
Asta se datora faptului că Roman Uşurelu (n. 17.01.1928, Galaţi, fost funcționar, membru P.C.R. din 
1947, încadrat în Securitate din acelaşi an) era un personaj care a adus mari servicii partidului în 
perioada în care acesta era în stadiul consolidării puterii sale în România. Astfel, în 1949, Uşurelu a 
fost introdus in mod ,legendat” în „banda teroristă” compusă din 12 legionari înarmaţi, conduşi de 
Paragină lon, care acționa în Munţii Vrancei şi „dovedind pricepere, iscusinta şi spirit de sacrificiu, a 
ştiut să câştige încrederea bandei, care apoi, pe baza unui plan de acţiune amănunțit, a fost lichidata, 
trecându-se la reținerea membrilor săi”. În urma acţiunii reuşite a ofițerului, au fost arestați membrii 
bandei respective şi alte 60 de persoane, ce ar fi sprijinit activitatea acestora. Drept răsplată, Roman 
Uşurelu a fost avansat în grad şi funcţie, a fost decorat cu 2 ordine şi 4 medalii ale R.P.R. şi i-au fost 
tolerate toate abaterile ulterioare, datorită faptului că era considerat un ,erou”, cu care Securitatea se 
putea lăuda şi în 1968, când şi-a aniversat 20 de ani de la înființare. În consecință, căpitanul Uşurelu 
rămâne în M.A.I., este avansat în grad şi păstrat într-o funcţie de conducere — în 1969 era maior si 
adjunct şef secţie la Securitatea Municipiului Piatra Neamt - vezi idem, fond D.M.R.U. a MAL, 
inventar 7368/1958, dosar nr. 13, fără numerotare: Notă — raport cuprinzând ofițerii, subofiterii, gradatii 
şi soldații din unitățile aparatului de securitate care şi-au pierdut viata în lupta cu duşmanul, precum şi 
cei care s-au distins prin fapte de eroism şi spirit de sacrificiu în îndeplinirea misiunilor ce le-au fost 
încredințate, din 1968. 

56 Idem, fond Documentar, dosar nr. 13 164, f. 289: Raport al Direcţiei Regionale Craiova a M.A.I., din 
ian. 1957, semnat de şeful Direcţiei, maior Socol Petre. 

La fel de numeroase erau cazurile in care conducatorii unitatilor raionale ale 
Securităţii abuzau de funcţia încredințată, impunându-se, în final, schimbarea lor din funcţie 
ca urmare fie a sesizărilor venite din partea organelor de partid locale, fie a numeroaselor 
reclamaţii primite din partea populației. Astfel, se poate remarca numărul mare al semnalarilor 
privind violențele fizice aplicate de unii şefi de raioane împotriva locuitorilor, ce impuneau, în 
cele din urmă, luarea de măsuri împotriva făptaşilors”, dar au apărut multe situaţii în care 
anumiţi şefi de raioane se foloseau in mod abuziv de funcţia deţinută, pentru a obține diverse 
avantaje materiale sau pentru rezolvarea unor probleme personale. Sanctiunile adoptate 
împotriva acestora din urmă erau însă rareori consecvente: unii, precum fostul şef al raionului 
Novaci, regiunea Craiova, It. major Sechel loan, care, „ca şef de raion, s-a preocupat de 
construirea de case şi mai puțin de executarea ordinelor conducerii ministerului”, erau chiar 
promovați, acesta din urmă, de exemplu, fiind „promovat la regiune, ca anchetator prim”®, în 
timp ce alţii erau îndepărtați din funcţie sau chiar scoşi din rândul cadrelor Securităţii : 

„Elocvent [...] este procedeul folosit de fostul şef al raionului Oltetu, cpt. Purcărea 
Marin, care a deschis acțiuni lui Bunel Paul, fără antecedente politice, motivând că acesta 
este suspect de sabotaj |...]. În realitate, Bunel Paul era şeful profesional al concubinei cpt. 
Purcărea şi au avut unele neînțelegeri [...]. 

Mai mult, a reținut în mod abuziv pe Bunel Paul şi încă doi salariați de la aceeaşi 
întreprindere, iar pentru a justifica aceasta, a luat o declaraţie de la concubina sa, [...], în care 
se arătau unele nereguli, care, chiar dacă ar fi fost reale, nu puteau fi un temei pentru 
reținere. De asemenea, pentru a putea întreține relaţii sentimentale cu sus — numita, locuința 
acesteia a fost făcută casă de întâlniri, iar soțul ei a fost recrutat ca gazdă. În afară de 
aceasta, s-a preocupat de construirea casei, prin abuzuri şi împrumuturi de bani de la Banca 
Agricolă, pe numele altor persoane". 

Mulţi dintre şefii unităților raionale ale Securităţii au fost schimbaţi în perioada care 
face obiectul studiului de față pentru motive precum cele amintite mai sus sau pentru crasa 
lor incompetenta profesională. Cu toate acestea, unii dintre cei care făceau parte din ultima 
categorie — şefi incompetenti, dar care măcar nu se făceau remarcati prin diverse incidente, 


57 Vezi, de exemplu, idem, dosar nr. 13 193, f 45: Stenograma şedinţei de analiza activității Direcţiei 
Regionale MAI Craiova, ținută la Craiova în ziua de 3.08.1960. Cu prilejul acestei şedinţe de analiza, 
primul secretar al regiunii aducea în discuție cazul şefului raionului Băileşti, Sekely (Szekely), care, 
deplasându-se în localitatea Mărăcine, din raion, probabil pe fondul consumului de alcool, îi amenința 
pe locuitori că-i arestează şi bătuse un tânăr la Sfatul popular din localitate. Cazurile de acest fel sunt 
însă foarte numeroase, la astfel de abateri pretându-se lucrători ai Securităţii de la toate nivelele. Acest 
lucru îl determina pe Al. Drăghici să declare la o şedinţă: „Tovarăşi, sigur că trebuie să avem ură fata 
de duşmani, însă această ură ar trebui să meargă către duşmani şi nicidecum să luăm oameni fără 
vină şi să ne apucăm să-i batem” — vezi idem, dosar 13 164, f. 47 - Concluziile tov. ministru Alexandru 
Drăghici la şedinţa din 17 — 19 ianuarie 1957. De aici, cei din auditoriu puteau trage concluzia că pe 
duşmani erau liberi să-i bata linistiti. 

58 Ibidem, f. 111: Raportul Inspecţiei privind activitatea informativ — operativă desfăşurată de aparatul 
Direcţiei regionale M.A.I. Craiova în perioada ianuarie 1959 — aprilie 1960, din 15.06.1960, semnat de 
şeful colectivului de control, cpt. Panturu Virgil şi aprobat de şeful Serviciului Inspectii, gen.-maior 
Demeter Alexandru. 

59 Ibidem, f. 110. 

menite să pună conducerea ministerului în situații stânjenitoare - erau păstraţi pe mai 
departe în funcţii, din simplul motiv că nu li se găseau înlocuitori, după cum recunoștea cu 
nemulțumire şi conducerea Direcţiei Cadre : 

„ [...] La regiunea Banat, este menţinut ca şef de raion cpt. Dorneanu Andrei, la 
raionul Drăgăşani, cpt Chişu Gheorghe, la regiunea Braşov, colonel Mihali Alexandru, la 
Hunedoara, mr. Boca lon. Toţi aceştia sunt slabi în muncă, fără orientare şi spirit 
organizatoric şi care nu fac fata sarcinilor încredințate". 

În aceste condiţii, desființarea raioanelor, după 1968, a fost soluția ideală pentru 
rezolvarea unei probleme ce devenea tot mai supărătoare pentru conducerea Securităţii, care 
nu reuşea să determine îmbunătățirea activității lucrătorilor din acest sector, cu toate 
schimbările făcute în rândul şefilor, mutarea celor care se dovedeau capabili de la un raion la 
altul pentru a îndrepta situația dezastruoasă lăsată de un fost conducător incompetent, 
sancţionarea disciplinară a celor care comiteau diverse abateri etc. Motivul pentru care 
activitatea lucrătorilor din cadrul unităților raionale era atât de greu de controlat a fost, 
probabil, legat de numărul mare al acestui tip de unităţi şi de dificultatea asigurării unei 
legături adecvate cu centrul. La toate acestea, se adăuga şi faptul că toate defectele întâlnite 
la şefii raioanelor se regăseau şi la nivelul şefilor de servicii centrale şi regionale şi chiar la cel 
al directorilor din cadrul Securităţii, care, teoretic, ar fi trebuit să-i controleze şi indrume. 

Schimbările care au intervenit la nivelul şefilor de birouri şi servicii centrale şi 
regionale în perioada 1958 — 1967 s-au datorat, în mare măsură, unor cauze asemănătoare 
celor menționate mai sus — incompetenta profesională, abuzurile comise, betiile repetate, 
care aveau consecințe grave asupra activităţii celor în cauză sau neîndeplinirea ordinelor 
ministrului de Interne - ce puneau conducerea ministerului în situația de a constata ca cei 
care ocupau o astfel de funcţie nu corespundeau poziției deţinute. 

În ceea ce priveşte competența profesională şefilor de servicii, sau birouri, aceasta 
era apreciată atât în funcţie de capacitatea acestora de a coordona activitatea subordonatilor, 
cat şi în funcție de rezultatele pe care le aveau in munca operativă propriu — zisăs!. 
Îndeplinirea celor două tipuri de atribuţii se dovedea, însă, de multe ori, prea mult pentru unii 
dintre şefi, care reuşeau să aibă mari lipsuri în ambele privințe. Schimbarea din funcţie a 
unora dintre ei s-a impus mai ales în situațiile în care lipsa lor de activitate pe linia muncii 
operative era considerată un prost exemplu pentru subordonații acestora, iar eşecurile unității 
pe care o conduceau deveneau evidente chiar şi pentru cei neavizati. Astfel de situaţii se 


60 Idem, dosar nr. 13 229, f. 109: Raport cu privire la activitatea Direcţiei Cadre pe perioada septembrie 
1961 - decembrie 1962, din 31.01.1963, semnat de şeful Direcţiei Cadre, colonel de Securitate, 
Pateşan loan. În acest fragment sunt menţionaţi nu numai şefi ai unităților raionale, ci şi şefi de servicii 
de la nivelul direcțiilor regionale sau chiar loctiitori ai şefilor de direcţii, ceea ce redă si mai bine 
proporțiile lipsei de cadre din cadrul aparatului român de represiune. 

51 Asta datorită faptului că şefilor de unități de acest nivel li se cerea, la fel ca şefilor de raioane, să 
recruteze agenți şi să organizeze acţiuni informative. Doar şefii unităţilor mari — precum direcţiile 
regionale şi centrale, serviciile „B”, „F”, „T”, ,K” etc. — aveau ca atribuţii doar coordonarea şi controlarea 
activității subordonatilor, fără a mai desfăşura şi muncă operativă propriu — zisă, deşi nu le era 
interzisă (ba chiar le era recomandată, în cazurile de mai mare importanță) desfăşurarea unei astfel de 
activități, dacă doreau şi nu le afecta capacitatea de a conduce unitatea respectivă. 

întâlneau frecvent in cadrul Direcţiei a Il-a de Contraspionaj şi mai ales în cadrul serviciilor 
(sau secțiilor, birourilor) 2, corespondente ale Direcţiei din teritoriu : 

„Sunt destui acei tovarăşi care nu numai că nu cer subordonatilor eforturi în munca, 
dar ei, personal, sunt comozi, nu participă la munca informativă, nu recrutează personal 
agentură şi nu duc acţiuni informative. 

Un exemplu tipic de acest fel — din păcate — îl constituie cpt. Popa Gheorghe, şeful 
Serviciului 2 de la D.R.M.A.I. Ploieşti, care, timp de 3 ani, nu a recrutat personal nici un agent 
şi nici nu se angrenează serios în cele mai importante acţiuni ale serviciului. 

Ce tărie morală are cpt. Popa şi alti tov. cu situație asemănătoare, să tragă la 
răspundere pe subalternii lor pentru neîndeplinirea unor ordine pe care nici ei nu le 
îndeplinesc ? Cum se împacă acest fel de a munci cu funcţia de şef al unui colectiv aşa de 
numeros cum este cel de la Regiunea Ploieşti ?”6 

Alţi şefi de servicii se dovedeau depăşiţi de abaterile subalternilor şi nu reuşeau să 
se impună în fata acestora, aşa cum era, de exemplu, cazul şefului Serviciului 2 din cadrul 
Direcţiei Regionale Cluj a M.A.I., căpitanul Pira, ai cărui subordonați se laudau că „de când 
există Serviciul 2, nu a prins nimeni spioni”. Această situație îl aduce pe cel amintit mai sus în 
situaţia de-şi cere singur schimbarea din funcție în fata ministrului: 

„[...] Mie, încă de început , mi s-a spus că, dacă la Serv.|iciul] Il o s-o încep mai 
«tare», o să mă trezesc singur si în adevăr, la un moment dat, m-am trezit singur. Tov. 
Sălişteanu spune la o şedinţă că şeful trebuie să se «aclimatizeze» după fiecare lucrător. 

Lt. Sălişteanu lucrează din 1953. Peste el au «trecut» mulți şefi şi totuşi el a rămas 
pe acelaşi loc. 

[...] Eu am fost izolat tot timpul. Tot timpul apărea câte un «nucleu», care lăsa să se 
înțeleagă că se asociază să facă treabă, dar m-am înşelat. Până aici nu am mai cunoscut 
situații asemănătoare. Eu am crezut că trebuie să discut cu omul deschis şi cinstit şi am văzut 
că se întoarce în birou şi pe urmă discută cum vrea”. 


62 Idem, dosar nr. 13 259, f. 98 — 99: Raport privind activitatea Direcţiei a Il-a, prezentat de maior 
Neagu Cosma, şeful Direcţiei, la şedinţa de analiză a activităţii pe linie de contraspionaj, ținută la 
Bucuresti, în ziua de 19.04.1961. Cu acelaşi prilej, au fost amenințați cu destituirea şi cpt. Dorneanu 
Nicolae, şeful secției 2 de la Suceava, cpt. Rusu lon, şeful biroului 2 de la laşi, cpt. Prodea lon, şeful 
biroului 2 de la Hunedoara, maior Pătru Marin, şeful secţiei a Il-a de la Crişana. In ce priveşte 
,performantele” organelor regionale de contraspionaj, relevantă este relatarea maiorului Neagu 
Cosma, făcută cu prilejul şedinţei amintite mai sus: „Nu întâmplător, unul din tehnicienii străini, care se 
află în regiunea Ploieşti, referindu-se la activitatea unui alt tehnician, îşi pune întrebarea cum de 
organele Securităţii nu reuşesc să descopere că acesta se ocupă cu spionajul şi tot el găseşte şi 
explicaţia, spunând că «desigur, organele Securităţii (respectiv, Serviciul 2) din D.R.M.A.I. Ploieşti, 
lucrează prost»” — vezi, ibidem, f. 85. 

6|dem, dosar nr. 13 178, f. 40: Stenograma şedinţei de analiza activității Reg. M.A.I. Cluj ţinută în ziua 
de 6 martie 1959. Căpitanul Pira avea, pe deasupra, un conflict permanent cu loctiitorul său, pe care, 
după ce acesta din urmă se întorsese de la cursurile de perfecţionare de la Moscova, îl acuza că ar 
vrea să-i ia locul în funcţie. In consecință, întreg serviciul din subordine se impartise în două tabere: 
susținătorii săi şi cei ai loctiitorului. A fost schimbat din funcţie în aceeaşi lună, fiind însă numit tot într- 
un post de conducere: cel de şef al Serviciului raional Sibiu al M.A.I. Datorită importanței raionului 
Sibiu, se poate considera că această mutare era echivalentă cu o adevărată promovare în funcţie, la 

care se va adăuga ulterior şi o avansare la gradul de maior. O dată ajuns în postul de şef al raionului 
Sibiu, căpitanul Pira dovedeşte că a tras concluziile necesare de pe urma experienţei nefericite avute 
în relaţia cu subordonații de la Cluj, căutând să promoveze o atmosferă cât mai cordială la noul loc de 
muncă şi renunțând la orice fel de pretenţii de la noii săi subalterni în ceea ce priveşte activitatea pe 
linie profesională. În curând, efectele nepăsării ofițerului fata de îndeplinirea cerințelor conducerii 
ministerului în ceea ce privea munca de securitate încep să fi observate şi de conducerea Regionalei 
Braşov a M.A.I. (căreia îi era direct subordonat) şi de cea a Direcţiei a Il-a, rezultatul fiind trimiterea a 
numeroase echipe de control la Sibiu, cu scopul de a se impulsiona activitatea ofițerilor de la acest 
raion. Echipele de control venite sunt însă şocate de atmosfera „prietenească” pe care o descoperă la 
fata locului, pe care o şi descria unul din ofițerii de la D.R.M.A.I. Braşov, căpitanul Alexandru, sosit la 
Sibiu în apropierea Crăciunului din 1961: „Când am ajuns acolo, la 19 decembrie, It. maj. Mica, care 
era ofițer de serviciu, m-a poftit într-un birou. In acest birou, pe o masă, era un porc mistreţ despicat. 
Lt. maj. Stoica şi cpt. Bogdan au fost două zile la vânătoare. In această perioadă, s-a adus la sediul 
regiunii un butoi cu vin şi parcă era la M[onopolul]. A[Icoolului]. şi T[utunului]. se dădea fiecărui lucrător 
câte 5 kg. de vin, din care cauză s-au iscat unele discuţii, deoarece unii voiau mai mult. Lt. maj. Manta 
avea o damigeană de vin după fişet şi m-a invitat să beau. Am refuzat, spunând că sunt în timpul 
serviciului” (vezi idem, dosar nr. 13 235, f. 94: Stenograma şedinţei din ziua de 30.05.1962, în care s-a 
analizat activitatea pe linie de contraspionaj în țară). Confruntat cu căpitanul Alexandru, cu prilejul unei 
şedinţe de bilanț din 1962, desfăşurate în prezența adjunctului lui Al. Drăghici, generalul V. Negrea, 
maiorul (acum) Pîra respinge toate aceste „simple poveşti”, spunând: „Probabil că sunt criticat tocmai 
pentru faptul că, spre deosebire de alte raioane, eu nu le dau [ofiţerilor veniți în control] de mâncat şi 
de băut”. In plus, afirmaţiile cpt. Alexandru erau pur şi simplu neadevărate, pentru ca, la venirea 
acestuia din urmă la unitatea raionala, porcul mistreţ nu era în birou, ci „în podul raionului, iar vinul nu 
era la sediu, ci în garaj”. Această atitudine lipsită total de „autocritică” nu avea cum să nu atragă 
indignarea generalului Negrea, care le reproşează celor de la Sibiu că ,mintiti ca porcii” (vezi ibidem, f. 
95) şi îi promite maiorului Pîra destituirea din funcţie, ameninţare care se materializează în acelaşi an. 
Cel care l-a înlocuit pe maiorul Pira la conducerea unităţii raionale din Sibiu a Securităţii a fost maiorul 
Dumitru Surdu (sau Surd — apare menționat în ambele forme), care, la rândul său, trăsese si el 
anumite invataminte de pe urma peripetiilor predecesorului său, numai ca nu pe cele la care se 
aştepta conducerea M.A.I.: el a ajuns la concluzia că greşeala maiorului Pira a fost atitudinea sa 
egoistă, datorită căreia limitase participarea la petrecerile ofițerilor raionului numai la anturajul acestora 
din Sibiu. În consecință, la scurtă vreme după instalarea sa în funcţie, el îi antrenează şi pe ofițerii 
unității raionale din Sighişoara a M.A.I. într-o serie de chefuri prin diferite localuri din oraşul Sighişoara, 
folosind chiar pe unii ofiteri din cadrul Serviciului raional mai sus amintit exclusiv în scopul de a procura 
diferite băuturi şi alimente pentru ceilalţi angajaţi ai celor două unităţi raionale (vezi idem, dosar nr. 13 
240, f. 147: Stenograma şedinţei din 21 octombrie 1963, în care s-a făcut analiza modul]ui] cum au fost 
executate sarcinile ordonate de tovarăşul ministru in octombrie 1962). Toate acestea au ajuns, până la 
urmă, la cunoştinţa lui Al. Drăghici, care, depăşit de situație, probabil şi din lipsă de înlocuitori şi din 
cauză că maiorul Surdu a avut o atitudine „autocritică” fata de , lipsurile” sale, nu-l înlocuieşte pe acesta 
din urmă din funcţie, ci doar îl degradează, temporar, la gradul de capitan. In 1965, Dumitru Surdu era 
încă în funcţie şi dădea dovezi de reabilitare, urmând să-şi recapete gradul deţinut anterior, dar, cu 
toate acestea, generalul V. Negrea nu-şi făcea mari iluzii cu privire la comportamentul viitor al 
acestuia, dupa cum arăta chiar el cu prilejul unei şedinţe de bilanţ: „Acum, în perioada de reabilitare, 
cpt. Surd face treabă şi nu ştiu dacă atunci când o să-i redăm gradul, de bucurie, n-o să zică: «hai să 
intru în cârciumă şi să mai fac una!” (vezi idem, dosar nr. 13 247, f. 52: Stenograma şedinţei de 
analiza muncii Direcţiei Regionale M.A.I. Braşov, şedinţă ce a avut loc la Braşov, pe data de 23 aprilie 
1965). Toate cele de mai sus nu reprezintă decât o imagine incompletă, dar, în bună măsură, 

Şefilor de servicii incompetenti li se adăugau cei care comiteau diverse abuzuri sau 
chiar infracţiuni. Unele dintre aceste abateri erau rezultatul implicării organelor Securităţii în 
diverse intrigi existente pe plan local, acesta fiind cazul, de exemplu, al abuzului comis de 
căpitanul Avram llarie, şeful Secţiei a VI-a (anchete) din cadrul Direcţiei Regionale M.A.I. 
Mureş Autonome Maghiare, care arestase un funcţionar al unei întreprinderi locale, ca 
urmare a unui denunt calomnios al directorului întreprinderii respective, cu care cel arestat se 
afla în conflict. Alţi şefi de birouri sau servicii foloseau „metode interzise” (bătaia) pentru 
recrutarea de agenti® sau pentru obținerea de declaraţii din partea celor anchetați, caz in 
care se impunea înlocuirea lor din funcţii, dacă ascundeau abaterea respectivă de 
conducerea ministerului sau dacă faptul starnea scandal pe plan local. În fine, se înregistrau 
şi cazuri în care aceste cadre de conducere se dedicau unei ocupații mult mai paşnice — 
furau pur şi simplu, spre indignarea ministrului: 

„[...] Există această tendință, sunt oameni [pe] care-i vezi cinstiți şi cărora le acorzi 
funcţii de răspundere şi fac câte o porcarie de-ti stă mintea. Sunt oameni cărora le place sa 
ciupească şi caută sub diferite forme să-şi aplice singuri circumstanțe atenuante şi nu au nici 
o mustrare de conştiinţă. 

La Direcţia a Ill-a, un şef de birou, un găinar, în legătură cu unul de la Direcţia |, fac 
o combinaţie: vine o scrisoare din afară şi are în ea 5 dolari şi în virtutea tradiţiei birocratice 
au ţinut acest corp delict şi, în acest timp, el îşi face socoteala şi se gândeşte: de ce nu ar 
cheltui aceşti bani şi atunci îl întreabă pe acesta de la Direcţia l-a [sic!] ce s-ar putea cumpăra 
cu 5 dolari, iar acesta îi spune că o geantă şi-i dă banii să-i cumpere din afară o geantă. Sigur 
că acesta a fost prins. Acesta era un om de încredere căruia i s-a dat o sarcină ca şef de 
birou şi procedează ca un hot ordinar. Aceasta este un caz izolat, s-ar părea, însă din 
acestea, după cum vedeți, sunt multe”. 

Pe lângă toate acestea, se evidentiau numeroasele abateri apărute pe fondul 
consumului de alcool ale celor însărcinaţi cu funcţii de conducere. Acestea ating proporțiile 
unei adevărate epidemii în anumite sectoare de activitate, precum Direcţia a VIl-a (Filaj şi 


relevantă, a dificultăţilor de care s-a lovit conducerea Ministerului Afacerilor Interne în aceşti ani, atunci 
când a trebuit să impună disciplina în rândul subordonatilor săi şi să promoveze pe unii dintre aceştia 
în diverse funcţii de conducere, fie şi de importanță medie, cum era cea de şef de raion. 

64 Idem, dosar 13 123, f. 43: Stenograma şedinţei de analiza muncii pe anul 1959, ce a avut loc în 
zilele de 14 şi 15 martie 1960, la minister, cu şefii direcțiilor regionale, ai direcțiilor centrale, șefii serv. 
III. Ofiţerul respectiv nu comisese, de fapt, o eroare, pentru că se descoperise că acceptase ca martori 
diverşi subordonați ai directorului, obligaţi de cel din urmă să-l denunțe pe funcţionarul Lete Mihai - 
fapt pe care acesta din urmă îl şi declarase în anchetă - iar după finalizarea anchetei asupra lui Lete 
de către organele locale ale Securității, cpt. Avram „împreună cu directorul şi unul din martori, au fost 
la un restaurant şi au chefuit, consumatia fiind plătită de directorul întreprinderii” — vezi ibidem. 

65 Vezi, de exemplu, idem, dosar nr. 13 184, f. 87: Raportul inspecției asupra activităţii informativ — 
operative desfăşurată (sic!) în perioada ianuarie 1958 - mai 1959 de organele securității statului din 
Direcţia Regională M.A.I. Suceava”, din 26 iunie 1959, semnat de şeful colectivului de control, It. major 
Panturu Virgil şi aprobat de şeful Serviciului Inspectii, general maior Demeter Alexandru: 

5 |dem, dosar nr. 13 121, f. 7 : Stenograma şedinţei de analiză a activităţii Direcţiei Financiare din MAI, 
din data de 19.11.1958. 

Investigații)”, dar nu lipsesc defel în nici una din direcţiile regionale sau centrale ale 
Securităţii. Ele erau, de multe ori, urmate de alte incidente grave, precum: bătaia unor civili — 
este cazul, de exemplu, al unui şef de birou din raionul Tg. Ocna® - pierderea unor 
documente importante - aceasta era o „reuşită” personală a unui şef de birou din cadrul 
Serviciului ,B” (Contrainformatii radio), care, cu un astfel de prilej, şi-a pierdut toate actele 
personale, inclusiv cele de serviciu® - sau de implicarea în diverse situaţii jenante, de natura 
să ducă la pierderea prestigiului organelor de Securitate în fata civililor, acesta fiind şi cazul 
unui şef de serviciu din Direcţia a V-a, căpitanul laşinski: 

„Pe data de 31 decembrie a insistat să-i dau drumul să vină la Bucureşti la familie, 
fiindcă a venit la Tg. Jiu de anul trecut.[...] După cum raportam mai înainte, eu mi-am dat 
seama, prin telefon, că felul cum îmi raportează să-i dau drumul la Bucureşti a lăsat să se 
înțeleagă că este beat. 

După câteva zile, am auzit ca tov. laşinski a luat maşina comandantului de unitate, a 
luat un pistolar ca să-i ajute să pună geamantanul în tren. A mers cu şoferul şi pistolarul şi i-a 
cinstit. Între timp, trenul a plecat şi ei au făcut un scandal acolo monstru, care s-a pus pe 
seama tov. laşinski şi cred că pe bună dreptate. 


87 Idem, dosar nr. 13 191, f. 77: Raport privind munca de supraveghere operativă şi investigații 
desfăşurată de Direcţia a VII-a, din 31 martie 1960, al Serviciului Inspectii din cadrul M.A.I., semnat de 
şeful colectivului de control, cpt. Panturu Virgil şi şeful Serviciului, gen.-maior Demeter Alexandru. Un 
fragment din acest raport este relevant pentru „atmosfera de lucru” care domnea în rândul celor care 
se ocupau cu filajul: „În cadrul serviciului [1] există o atmosferă greoaie, datorită atitudinii superficiale 
din partea unor şefi de birouri ca: locot. maj. Florian Gheorghe, cpt. lorgu Nicolae, cpt. Păduraru lon şi 
a loctiitorului şef de serviciu, maior Aron Otto, care, deşi în repetate rânduri li s-a atras atenția, jignesc 
pe subordonați, folosesc expresii vulgare, injura.Unii şefi de birouri şi loctiitorii acestora, ca: locot. col. 
Isac Ambrozie, locot maj. lancu Petre, cpt. Grigore Vasile şi cpt. lorga Nicolae, obişnuiesc să consume 
băuturi alcoolice peste limita, vin obosiţi la serviciu şi, ca urmare, randamentul pe care-l dau în munca 
este scăzut”. Loctiitorul şefului direcției de atunci, It. col. Kovacs Pius, se plângea în şedinţa de analiza 
activităţii: „Mi s-a făcut observaţie că, ce, şi pe unii şefi îi bag la arest! Dar ce să fac, dacă au făcut 
prostii — cum a făcut cpt. Grigore, care s-a îmbătat în timpul misiunii şi căruia i-am dat 15 zile de arest! 
Eu am raportat tov. general Nicolschi că, poate, sunt prea exigent şi dau mult arest. Dânsul mi-a spus 
că este bine ca omul, atunci când face prostii, să fie trimis la arest, pentru a reflecta asupra a ceea ce 
a făcut. [...]”. - vezi Ibidem, f. 8: Stenograma de colegiu din ziua de 6 mai 1960, în care s-a analizat 
activitatea Direcţiei a VIl-a pe perioada 1 ianuarie — 31 dec. 1959. Tot Kovacs Pius raporta schimbarea 
din funcţie a o parte din şefii de birouri menţionaţi mai sus (lorga, lancu P.), care „muncea (sic!) parca 
plictisiti”. 

68 Idem, dosar nr. 13 192, f. 20: Stenograma ședinței din ziua de 15 decembrie 1960, în care s-a 
analizat activitatea Directiei regionale M.A.I. Bacău, pe perioada anilor 1959 — 1960. Şedinţa a avut 
loc la Bacău. 

69 Idem, dosar nr. 13 195, f. 6: Stenograma şedinţei de colegiu din ziua de 13 mai 1960 în care s-a 
analizat activitatea Serviciului „B”. Este vorba de cpt. Bujor Alexandru, din cadrul Serviciului. Referitor 
la acest incident, şeful Serviciului povestea : „Nu de mult, ne-am trezit că şi-a pierdut toate actele. El 
nu vine la serviciu şi reuşeşte să ia o scutire de 2-3 zile, pe motiv că a fost bolnav de gripă. Discutând 
cu el, am stabilit că a băut şi până la urmă s-a îmbătat în aşa hal în oraş, încât el nu ştie cum a ajuns 
acasă. Actele lui au venit la Direcţia de Cadre, aceasta dovedind că au căzut pe mâna unui om cinstit”. 
Pe căpitanul respectiv, incidentul l-a costat postul de şef şi 10 zile de arest la garnizoană. 

Tov. laşinski s-a împrietenit cu un inginer civil, care a fost băgat cu forța in spital 
pentru dezalcoolizare. 

Chelnerul de la un bufet din apropierea unității intervine la serviciul politic pentru a-l 
ruga să-i ordone tov. laşinski să-i dea banii pe băutura ce-o consumase cu ceva timp în 
urmă”70. 

În fine, au existat şi situaţii în care aproape toate trăsăturile negative amintite mai 
sus pentru cadrele medii de conducere se reunesc în persoana unui singur şef de serviciu. 
Acesta a fost şi cazul fostului şef al Serviciului 1 din cadrul Direcţiei a Il-a a Securităţii 
(Contraspionaj), maiorul Victor Galeş (Galiş)”! care s-a menţinut în această funcţie din 1955 
şi până în 1961. Trebuie spus că Serviciul 1 era, probabil, cel mai important din cadrul 
Direcţiei de Contraspionaj, având în vedere că obiectul său de activitate era constituit de 
munca contrainformativă împotriva serviciilor de spionaj ale S.U.A. - şi a celor argentiniene?2. 
În 1961, maiorul Galeş este schimbat din această funcţie, datorită unor probleme avute cu 
agentura feminină aflată sub coordonarea sa”, primind, în schimb postul de şef al unui 
serviciu nou înființat în cadrul Direcţiei — Serviciul 12 — care urma să se ocupe de 
supravegherea contrainformativă a turiştilor veniţi in România, mai ales a celor occidentali. 
Necesitatea înființării acestui serviciu se impusese ca urmare a creşterii numărului de turişti 
occidentali veniţi în R.P.R., începând mai ales cu anul 1961. Serviciul 12 mai avea ca atribuții 
şi menținerea legăturii cu personalul Direcţiei a Il-a înfiltrat, sub acoperire, în cadrul O.N.T., 
precum şi cu personalul direcțiilor regionale care se confruntau cu diverse probleme datorate 
activității turiştilor. 

În calitate de şef al serviciului mai sus menţionat, în vara anului 1962, maiorul Galeş 
primeşte însărcinarea de a merge pe litoralul Mării Negre, pentru a coordona de acolo 
activitatea de supraveghere a turiştilor veniţi în regiune. Pentru ca era cunoscut ca având 
anumite probleme, a fost avertizat personal de prim-adjunctul ministrului de Interne, Vasile 
Negrea, înainte de a pleca pe litoral, „să aibă grijă, că acolo este mare, că oamenii merg la 
odihnă, merg în costume de baie, că acolo mai sunt şi restaurante şi muzică şi foarte multă 
tentatie’’*. Toate precautiile şi avertizările se vor dovedi însă inutile, pentru că maiorul Gales 
abia aştepta să cadă pradă tuturor tentatiilor litoralului. Odată ajuns pe malul mării, sub 
acoperirea unui oficial O.N.T., ofițerul este semnalat de rețeaua informativă din rândul ghizilor 
că ar petrece tot timpul în restaurantele din stațiunea Mamaia, cheltuind fonduri însemnate 
ale O.N.T.-ului în compania turiştilor străini, fiind văzut în dese rânduri în stare de ebrietate, 


70 Idem, dosar nr. 13 201, f. 72 - 73 — Stenograma şedinţei ce a avut loc cu efectivul Direcţiei a V-a în 
ziua de 12 iunie 1961. Cpt. laşinski a fost scos din rândul cadrelor M.A.I. după aceste incidente. 

71 În documentele referitoare la el, numele său apare în ambele forme. În statele de organizare ale 
Direcţiei a Il-a, numele său este menţionat sub forma Gales, aşa că voi opta în continuare pentru 
această formă. 

72 Coord. Florica Dobre, Securitatea. Structuri — cadre. Obiective şi metode, vol. | (1948 - 1967), 
Editura Enciclopedică, Bucureşti, 2006, p. 98. 

73 ACNSAS, fond Documentar, dosar nr. 13 232, f. 61 — Stenograma şedinţei de analiză a muncii 
desfăşurată (sic!) de lucrătorii din Serviciul 12, care s-a ținut în ziua în ziua de 3.X.1962 cu participarea 
tov. ministru adjunct Negrea. 

74 Ibidem, f. 62. 

dar conducătorii Direcţiei a Il-a nu iau în seamă avertismentele venite pana la apariţia unor 
incidente grave. 

Un astfel de incident este pricinuit de aventura sentimentală pe care Victor Galeş o 
are în compania unei turiste suedeze, N.G., care era lucrată de Serviciul 12 printr-o acţiune 
informativă, ca suspectă de spionaj în favoarea Angliei'5. Ştiind aceasta, şeful serviciului 
respectiv îşi propune să închidă dosarul de urmărire prin recrutarea celei urmărite. Cum s-a 
efectuat această recrutare va dezvălui mai târziu un ofițer al Direcţiei a Il-a care anchetase 
cazul : 

„În primul rând, această recrutare s-a făcut într-un bar, după un consum însemnat 
de băuturi alcoolice, la orele 3 dimineața, când nu mai răspundea de ce face şi aş vrea, deşi 
pare hazliu, să arăt care a fost momentul pe care tov. Galiş l-a apreciat ca este potrivit pentru 
a fi recrutată. 

Cu câteva zile înainte, tov. Galiş a avut cu aceasta o discuție, în timpul căreia a 
început să-i ghicească trăsăturile din palmă, afirmând că, după acestea, se pare că are o 
«activitate», atingând problema moralei din nou. În timp ce se juca cu manuta «Galinei», la 
un moment dat, el a spus că el crede că desfăşoară o anumită activitate. Acesta a fost 
momentul culminant, cand tov. Galiş a apreciat că poate trece la recrutarea acesteia’’®, 

După aşa-zisa recrutare a lui N.G., maiorul Galeş îi dezvăluie acesteia faptul că 
lucrează în cadrul Securității şi petrece în compania acesteia toată vara pe litoral, cheltuind 
sume însemnate din fondurile deţinute de la O.N.T. şi dând naştere la o serie de alte 
incidente grave, care alertează conducerea de la Bucureşti”. Are loc un control al activității 
Serviciului 12, însă aceasta nu-l împiedică pe Victor Galeş să-şi continue programul estival în 
acelaşi mod ca până atunci. După plecarea turistei suedeze din România, aceasta 
expediază, din Suedia, o serie de fotografii făcute ofițerului român, ce sunt interceptate de 
organele Securitatii’®. Urmează organizarea unei anchete privind activitatea lui V. Gales si 
declanşarea unui scandal, ce are drept efect deconspirarea tuturor ofițerilor infiltrati în cadrul 


75 Suspiciunile Securităţii se datorau faptului că această turistă era, din 1947, membră a organizației 
,contrarevolutionare” a emigranților ruşi „Armata rusă de eliberare”, fiind folosită pe post de agent de 
legătură cu agentura lansată în zona sovietică din Austria, înainte de 1955. În plus, soţul acesteia, 
N.A., fusese agent al serviciului britanic de spionaj in România în perioada celui de-al doilea război 
mondial — vezi ibidem, f. 79: Raport privind munca de contraspionaj desfăşurată de Serviciul 12 din 
Direcţia a Il-a în perioada septembrie 1961 - septembrie 1962, din 1 octombrie 1962, semnat de şeful 
Direcţiei a II-a, It. col. Cosma Neagu. Trebuie recunoscut că, în această privință, bănuielile Securității 
române aveau o bază destul de solidă, în măsura în care datele de mai sus se verificau. 

76 Ibidem, f. 47: Stenograma şedinţei de analiză a muncii desfăşurată (sic!) de lucrătorii din Serviciul 
12, care s-a tinut în ziua în ziua de 3.X. 1962 cu participare tov. ministru adjunct Negrea. Vorbitorul este 
It. col. Ungureanu luliu. 

71 Vezi ibidem, f. 62. 

78 Referitor la aceste fotografii, Vasile Negrea îi spunea lui Gales, în şedinţa de analiză a „activității 
acestuia: „Dacă vezi fotografia pe care ţi-a trimis-o Galina, te-ai mira. Ai o mutră de betivan şi în 
realitate nu esti aşa, eşti băiat frumos. [...]'. Ibidem, f. 50. 

O.N.T. şi scoaterea din rândul cadrelor M.A.I. a maiorului Galeş'9. Analizând ulterior 
evenimentele, un ofițer din cadrul Direcţiei a Il-a constata: 

„În contactul acesta cu G. se poate spune că s-au întâlnit două forțe care aveau 
acelaşi scop — pe deoparte, G. şi serviciul ei, pe de altă parte, noi. 

Părerea mea este că, din înfruntarea acestor două forte, învingătoare a ieşit G. şi nu 
Galiş, şef de serviciu din M.A.I., care, în loc să-şi îndeplinească sarcina încredințată, a reuşit 
să se îndrăgostească.[...] 

În realitate, ea a reuşit să obţină mai multe date despre Galiş decât el despre ea şi, 
ca un lux de amănunt, vreau să arăt că nu ştiu dacă Galiş a reuşit să-i facă o poză, dar G. i-a 
trimis din Suedia pozele sale, deci ea a găsit timp să-l identifice, să-i facă dosarul complet”80. 

În final, nu pot decât să reamintesc: un astfel de om a condus, până în 1961, 
serviciul menit să contracareze activitatea de spionaj desfăşurată de „Principalul Adversar” 
(cum erau denumite Statele Unite în documentele KGB din acea vreme®") în România. 

Concluzionând, se poate aprecia că politica adoptată de conducerea Ministerului 
Afacerilor Interne în perioada 1958 — 1967 în privința schimbării şefilor de nivel mediu din 
cadrul aparatului propriu pare să sufere de lipsa oricărei strategii. Cu greu se poate vorbi, în 
acest caz, de o anumită strategie de romanizare sau de desovietizare sau, cel putin, nu se 
întrevede una din documentele studiate. Datele disponibile oferă, în schimb, imaginea unei 
politici reactive a conducerii aparatului de represiune român, permanent nevoite să 
reacționeze la incompetenta sau abaterile diverşilor şefi de servicii, birouri etc. Toată 
perioada care face obiectul studiului de fata este marcată de o activitate febrilă a conducerii 
Securității, aflată permanent în căutarea unor cadre capabile să le înlocuiască pe cele care 
nu mai puteau fi menținute la conducerea diferitelor unități de dimensiuni medii. Lipsa unei 
rezerve adecvate de cadre pentru aceste posturi şi-a pus amprenta asupra politicii de 
personal adoptate în acest domeniu, pentru că această lipsă a condus la apariţia unei situații 
în care nu se mai putea alege între elementele cât de cât capabile, care să fie numite într-un 
post de şef de serviciu sau de birou rămas fără titular numai pe cei de naţionalitate română 
sau, cu atât mai puţin, numai pe cei care nu ar fi făcut studii la Moscova sau nu ar fi avut soții 
provenite din U.R.S.S. De altfel, este foarte îndoielnic că ar fi existat motive să fie respinşi la 
numirea în post cei care ar fi urmat cursurile de specialitate de la Moscova, dacă avem în 
vedere faptul că pentru aceste cursuri erau aleşi mai ales aceia care erau consideraţi a fi cei 
mai capabili din rândul ofițerilor operativi, iar cei care urmau aceste cursuri beneficiau de o 
pregătire, teoretică, cel putin, ce nu putea fi dobândită în momentul respectiv la şcolile din 
țară. Aprecierea de care se bucurau, totuşi, cursurile de la Moscova, în ochii conducătorilor 
Securității ne este confirmată chiar de cuvintele unuia dintre aceştia, generalul Vasile Negrea, 
care, atunci când s-a pus problema destituirii maiorului V. Gales, remarca : 


79 V. Galeş este concediat de la data de 01.10.1962 şi este plasat la un alt loc de muncă, cu ajutorul 
conducerii Ministerului Afacerilor Interne, după cum preciza şi generalul Negrea: „Noi te vom ajuta să-ți 
găseşti un loc unde să muncesti, dar dacă nici acolo nu vei trage invataminte din tot ce ai facut pana 
acum, mare necaz ai să ai” — ibidem, f. 51. 

80 Ibidem, f. 47. 

81 Vezi Vasili Mitrokhin, Christopher Andrew, Arhiva Mitrokhin. KGB in Europa şi in Vest, trad. lon 
Arama, Ed. Orizonturi si Sirius, 2003, passim. 

„[...] Galeş a fost la Moscova, la şcoală, a stat acolo un an de zile, a venit înapoi şi 
iată ce a făcut. Pierde el, dar pierdem şi noi, iar noi nu vrem să pierdem”. 

Deci, în ceea ce priveşte schimbarea cadrelor medii de conducere din această 
perioadă, desovietizarea, înțeleasă ca eliminarea din funcţii a celor care aveau studii de 
specialitate la Moscova, nu se aplica. Cei menţionaţi mai sus erau chiar apreciaţi drept „cadre 
cu perspectivă” şi erau avuti în vedere pentru numirea în funcții cât mai înalte. Rămâne însă 
de văzut dacă o politică de desovietizare în sensul amintit mai sus a fost aplicată în privința 
cadrelor superioare de conducere, sau dacă, măcar în cazul acestora, a existat o anumită 
strategie la schimbarea lor din funcţiile deținute. 

Trebuie spus, însă, că nu toate schimbările din post survenite la acest nivel, ca, de 
altfel, nici la nivelul şefilor unităţilor raionale, au însemnat o sanctionare a celor în cauză. Asta 
datorită faptului că din rândul cadrelor medii de conducere din această perioadă au fost aleşi 
multi dintre şefii de direcţii regionale sau chiar centrale, promovați în aceşti ani. Unii dintre 
şefii de servicii numiţi în funcție de-a lungul acestei perioade au confirmat speranţele celor 
care-i promovaseră, iniţial, în posturile de conducere respective şi din rândul lor se vor afirma 
viitorii şefi ai organelor de Securitate din deceniile ce vor urma, unii dintre ei rămânând în 
poziții de vârf în cadrul aparatului de represiune până în 1989 - acesta fiind cazul, de 
exemplu, lui Emil Macri. 


82 Ibidem, f. 55. 

CONTRIBUȚII LA ÎNTOCMIREA UNUI DICŢIONAR 
AL OFIŢERILOR DE SECURITATE (PROBLEMA 
CULTE-SECTE) 


CONTRIBUTIONS TO A DICTIONARY OF SECURITATE OFFICERS 
(CULT-SECT PROBLEM) 


20 years after the fall of the communist regime in the Romanian 
historiography landscape, there is no wide spreading scientific work to comprise the 
ex-Securitate officers’ biographies. In order to focus on the significance and the 
necessity of such an approach, in the present work we present the life and the career 
of a few officers who worked in the “cults-sects” issue between 1948-1989. 

The first one is Heintz Stanescu who worked, as head of the Cults Service of 
the 1st Direction of Interior between 1948-1952.He was also the one who initiated 
Securitate with the repressive and control role over the cults in Romania. The 
Securitate documents reflect the meticulous, documented, judicious and sober 
working style, which Stanescu approached in its activity. We can say that he was a 
good, useful officer for Securitate, being also one of the few Securitate officers of 
that period of time who had graduated from university and had a vast general 
knowledge. The ,,Right Deviationists” repression by Dej confederate determined 
Heintz Stănescu's expelling from Securitate in 1952. 

Another officer we hint at is Aurel Zapodeanu, Chief of the 4" Service from 
the 1st Directorate during 80s. The officer Aurel Zapodeanu started his career in 1956 
in the Teleorman County Securitate where he worked until 1970 when he was 
transferred to Bucharest. Between 1970-1988 he activated in the 4th Service from the 
1st Directorate, being the Chief of this Service between 1984-1988. The troubles he 
created in his activity, the usually disturbing behaviour for a Securitate worker, 
finally determined his expelling, thus being disciplinary transferred to Bucharest 
County Securitate. 


Etichete: ofiter, Securitate, informator, colaborator, culte-secte 
Keywords: Officer, The Securitate, informant, collaborator, cults-sects 


in cursul anului 2004, sub egida Consiliului National pentru Studierea Arhivelor 
Securității, apărea dicționarul membrilor Comitetului Central al Partidului Comunist Român. 
Prin conţinutul său, lucrarea aducea noi informaţii despre membrii nomenclaturii partidului 
care a condus România în perioada 1945-1989. Preluarea de către CNSAS a unui volum 
mare de documente de la serviciile secrete în ultimii ani şi evoluția istoriografiei române în 

domeniul istoriei recente reclamă, însă, din ce în ce mai mult întocmirea unui dicţionar al 
celor care au activat în cadrul organelor represive comuniste. 

În materialul de fata ne-am oprit asupra unor ofițeri de Securitate care s-au ocupat 
de supravegherea cultelor şi sectelor religioase între anii 1948-1989. Cercetările efectuate 
până in acest moment în arhivele Securităţii ne-au permis să reconstituim, însă, numai partial 
lista ofițerilor care au acţionat în problema culte-secte în centrala Securităţii şi în unităţile din 
țară şi parte din biografiile acestora. 


Heintz Stănescu (nume real Heintz Rottenberg"), s-a născut 
la 19 septembrie 1921 la Viena. Tatăl său era director al unei firme 
comerciale engleze şi proprietar de imobile în Brăila unde se va muta, 
de altfel, în perioada interbelică, împreună cu familia. Heintz Stănescu a 
urmat liceul „Nicolae Bălcescu” din Brăila, unde „nutrea idei 
progresiste”, iar împreună cu alti colegi a scos o „Foaie a elevilor”, 
interzisă de corpul profesoral, apoi „Flamura”, suspendată de autorităţile 
politienesti. A fost un bun elev, cu premii la concursuri de limbi străine, 
făcând chiar traduceri pentru firma unde lucra tatăl său. De altfel, el traducea din limba 
germană, pentru colegii săi, fragmente din ,Capitalul’. Pentru câteva luni, în 1938, a fost 
simpatizant în organizația sionistă de tineret „Brith Trumpeldor”. Între 1939-1940 a ajutat cu 
colecte evreii din Cehoslovacia şi Austria care se refugiau către Palestina. La 6 noiembrie 
1940 a fost arestat într-un grup de comunişti, trimis în judecată şi condamnat la 6 luni 
închisoare. Trece prin mai multe închisori, apoi internat în lagărul de la Tg. Jiu, alături de alti 
comunişti (Gr. Preoteasa, At. Joja etc.). În septembrie 1942 a fost reţinut în vederea 
deportării în Transnistria, însă a fost salvat de o intervenție la generalul Constantin Vasiliu, 
ministrul Afacerilor Interne. Ulterior a fost trimis în detaşamente de muncă, lucrând alături de 
comunişti şi evrei. După 23 august 1944, a intrat în calitate de comisar în Chestura Brăila, 
Biroul Siguranţă, unde a lucrat timp de 6-7 luni, apoi a ajuns şeful Birourilor speculă şi sabotaj 
şi tineretul PNT. La 1 aprilie 1947, s-a transferat la Bucuresti, la Direcţia Generală a Politiei- 
Corpul Detectivilor, apoi la 1 decembrie acelaşi an a fost numit comisar şef în cadrul aceleiaşi 
structuri. Deşi avusese legături cu ilegalişti comunişti înainte de 1944, abia după acest an se 
înscrie in PCR, în cadrul căruia va urca repede în funcţiile de conducere, datorită „însuşiri 
foarte repede a materialului politic”, ajungând responsabil al unui cerc de studii marxiste 
pentru elevii din Brăila, responsabil cu tineretul comunist din județ, apoi secretarul 
organizaţiei de bază din Poliţia Brăila, publicând şi o serie de articole cu conţinut politic la 
ziarul „Înainte”. Concomitent cu activitatea de poliţist, în perioada 1944-1948 a urmat cursurile 
Facultății de Litere şi Filosofie din Bucuresti. 

La 1 septembrie 1948 a fost încadrat cu funcţia de căpitan în DGSP, şef al 
Serviciului Culte din Direcţia |, de Informaţii Interne, pentru ca la 23 august 1950 să ajungă 


1 În octombrie 1947 el se semna cu numele de Heinz Rottenberg (ACNSAS, fond Penal Bucureşti, 
dosar nr. 7417, f. 107). Probabil că numele şi l-a schimbat la intrarea în Securitate. 
2 Ibidem, f. 68, 72-74, 79, 81-83, 88, 94, 114. 

maior’. În 1946, C. Câmpeanu, membru CC al PCR, spunea despre el că „este foarte cult, cu 
multă pregătire oficială, cunoaşte multe limbi”, iar in 1949, un alt membru de la vârful 
partidului îl descria astfel: „caracteristici individuale: foarte studios, muncitor, cult, ambițios, 
orgolios, corect, spirit critic foarte dezvoltat, încrezut, încăpățânat, caracter iritabil; 
caracteristici profesionale: bine pregătit în cultura generală, energic în acțiune, destul de 
ingenios, tendință spre intelectualizare; caracteristici politice: devotat partidului, se orientează 
repede, nivel politic suficient, originea mic burgheză, se reflectă în ironie şi criticism, nu e 
oportunist, nu e conformist”. Un alt personaj care îl aprecia era colonelul G. Birtaş, după cum 
îl caracteriza atât în 1949, cât şi la 14 aprilie 1952: „Din punct de vedere profesional este bine 
pregătit, dar uneori ia hotărâri pripite. [...] A reuşit să imprime tov. din subordine o justă 
atitudine față de muncă. În munca sa cu cadrele nu dă întotdeauna dovadă de suficient tact. 
În legătură cu această lipsă a fost criticat şi luptă să o lichideze”. 

Deşi era cunoscut încă din 1949 că practica relații homosexuale, cu toate mustrările 
venite pe linie de Partid şi presiunile pentru a se căsători, el a fost lăsat să lucreze în 
continuare în aceeaşi funcție. Cu numai o lună înainte de arestare, colonelul Birtaş dădea 
referințe foarte bune despre el. Ciudat este că, la 5 mai 1952, aflat la Braşov, în momentul în 
care dorea să întreţină relaţii sexuale cu un alt bărbat, acesta l-a refuzat, s-a iscat un scandal, 
fapt care a determinat intervenţia Miliției. Deşi se legitimase ca fiind de la Securitate, 
Stănescu a fost reținut şi condus de un militian la regionala de securitate Stalin, unde a fost 
arestat. A fost anchetat din ordinul lui Pintilie şi Dulgheru, luându-se declarații de la toti 
cunoscutii săi, căutându-se informaţii despre el în arhiva Sigurantei. Într-o declarație, datată 
21 mai 1952, Stănescu îşi recunoştea ,vinovatia”, solicita organelor de securitate să-l ajute 
„să se trateze de această boală”, şi arăta că „nu am permis tendințelor mele vicioase să 
tulbure munca mea cu informatorii. Nu am făcut vreo desconspirare. Argumentez concret: am 
prelucrat cu serviciul material compromitator despre activitatea vicioasă a unor elemente din 
obiectivele urmărite. Am dat ordine pentru utilizarea unor astfel de situaţii. Am efectuat 
personal recrutarea informatorului «luliu», la Sibiu, pe baza relaţiilor sale anormale”. 

Din ordinul generalului Pintilie, prin Decizia nr. 463/10 iunie 1952, a fost trimis pentru 
12 luni în colonia de muncă de la Bicaz, unde a lucrat ca normator. La 3 iunie 1953 a fost 
eliberat. 

La 1 octombrie 1953, s-a angajat ca asistent universitar la Catedra de limbă şi 
literatură germană a Facultăţii de filologie din Bucureşti, iar zece ani mai târziu a ajuns lector. 
În 1969 şi-a susținut doctoratul în Filologie la Universitatea din Bucureşti. A depus o activitate 
ştiinţifică intensă în cercetarea culturii germane şi a originii populaţiei germanice din spațiul 
românesc, participând la conferințe interne şi internaționale şi publicând în reviste de 


3 Ibidem, f. 66 (foto), 94-95. Pentru referințe despre el, Stănescu îi nominaliza pe Nicolschi, Birtaş, 
Gluvacov şi alții, ceea ce înseamnă că, cel putin primii doi ofițeri il chemaseră în centrala Sigurantei 
înaintea reorganizării din 1947. 

4 Ibidem, f. 136, 148. 

5 Ibidem, f. 168, 177. 

6 Ibidem, f. 133. 

T Ibidem, f. 3-57, 202-203. 

8 Ibidem, f. 214, 216 (foto); Idem, fond Reţea, dosar nr. 48661, vol. 1, f. 5, 209. 

specialitate. A efectuat stagii de documentare în RDG, Austria şi la Institutul „Goethe” din 
Munchen. Pentru activitatea sa a fost cooptat în consiliul de conducere al Societăţii culturale 
„Lenau” din Viena, a fost membru în comitetul sindical pe Facultatea de filologie din Bucuresti 
şi în consiliul oamenilor muncii de naţionalitate germana?. 

Încă de când era în colonia de muncă, Stănescu a acceptat să devină informator. La 
17 februarie 1953 a semnat angajamentul de colaborare cu numele de „Abrud”. Potrivit 
referatului ofițerului de legătură, aflăm că Stănescu „a dovedit preocupare pentru îndeplinirea 
sarcinilor, a furnizat informaţii de valoare, unele fiind exploatate în luarea de misiuni operative 
— arestarea — asupra unor persoane” . 

Activitatea de colaborator a continuat-o şi după eliberare. Prin participarea sa la 
manifestările ştiinţifice, dar şi prin activitatea depusă în facultate, Stănescu, cu numele 
conspirativ „Silviu”, apoi „Traian” „a cules şi furnizat informaţii de interes operativ'10. 

În vara anului 1976, primind o moştenire de la rude ale sale din Austria, Stănescu a 
depus suma de bani la Banca Română de Comerţ Exterior. Acest gest probabil că l-a ajutat 
ca în data de 22 septembrie 1976, cu prilejul unei conferințe, să rămână la Viena. La putin 
timp, Stănescu s-a deplasat în RFG, unde a solicitat înregistrarea ca „german de confesiune 
mozaica”"". 

Acesta a fost primul ofiter de securitate care a initiat aceasta institutie in rolul 
represiv şi de control asupra cultelor din Romania. Documentele Securității reflectă modul de 
lucru destul de meticulos, documentat, competent şi sobru pe care Stănescu l-a adoptat în 
activitatea sa. De multe ori, a apelat la arhiva Sigurantei, la biblioteca documentară, s-a iniţiat 
din experiența fostelor servicii secrete, copiindu-le metodele, mijloacele şi soluțiile în controlul 
şi manipularea cultelor'*. Se poate spune că pentru Securitate a fost un ofițer bun, util, fiind 
de altfel printre foarte puţinii care aveau studii superioare şi o cultură generală vastă. Însă, 
reprimarea „deviaţioniştilor de dreapta” în anul 1952 de către acolitii lui Dej, se pare că a 
condus la scoaterea lui din Securitate, pentru o vină care era cunoscută de instituția din care 
făcea parte. 


Eremia Oancea FLOREA, s-a născut la 6 mai 1923, în Hârja, jud. Bacău, originea 
socială: țăran sărac, studii: 3 clase la şcoala ucenici ai uzinelor IAR Braşov, între anii 1939- 
1942; clasa a cincea a Şcolii tehnice superioare din Braşov, între 1947-1948; examen de 
bacalaureat la Liceul „Aurel Vlaicu” din Bucureşti, în 1958; şcoala DGSP nr. 1, Bucureşti, 
între 4 octombrie 1948-1 martie 1949, Universitatea serală de marxism din Bucureşti, între 
1951-1953; şcoala profesională de la Moscova, între 1956-1957. Profesia de bază: ajustor 
mecanic, la uzinele IAR Braşov. 

Pe linie politică, în toamna lui 1944 a intrat în Sindicat şi UTC, din 1945 a fost 
membru ARLUS, în 1947, membru al BOB la locul de muncă, între august-4 octombrie 1948 


9 Ibidem, f. 9-12, 26, 42. 

10 Ibidem, f. 1-5, 21, 42. 

11 Ibidem, f. 4, 118 

12 Pentru aceasta a se vedea in studiul nostru Securitatea si cultele in 1949, in ,Partidul, Securitatea si 
cultele”, vol. coordonat de Adrian Nicolae Petcu, Bucuresti, Editura Nemira, 2005, p. 126-127, 172- 
193, 201-222. 

a fost activist la judeteana UTC Braşov, între 1947-1948 a fost în comitetul UAER din şcoala 
tehnică pe care o urma, iar în septembrie 1947 să ajungă membru PCR. În MAI a fost 
secretar BOB pe Direcţia |, între 1949-1955; membru în comitetul PMR pe MAI, cu funcţia de 
„organizatoric”, din 1950, vicepreşedinte al clubului „Dinamo”, între 1962-1968. 

După intrarea în MAI a urmat o carieră militară, la început, destul de rapidă: 1 martie 
1949, sublocotenent; 1 iulie 1949, locotenent; 23 august 1950, locotenent major; 23 august 
1953, căpitan; 23 august 1957, maior; 23 august 1962, locotenent colonel; 23 august 1969, 
colonel. La 1 martie 1949 a fost încadrat in DGSP, Direcţia |, locţiitor şef birou, apoi „ajutor 
şef Serviciu”. Pentru rezultatele bune în activitatea informativ-operativă, la 31 martie 1953 a 
fost numit locţiitor al şefului Serviciului Culte. „Ca locţiitor şef de serviciu a dovedit capacitate 
de conducere dând îndrumări calificate ofițerilor în subordine, reuşind astfel să impulsioneze 
munca”, se nota într-o caracterizare“. 

La 1 iulie 1956 a fost promovat în funcţia de şef al Serviciului Culte din Direcţia de 
Informații Interne. În 1962 figura ca şef al Serviciului V (deblocati, poliţişti, jandarmi, cadre 
penitenciare), pentru ca din 1969 să figureze cu gradul de colonel şi adjunct al şefului 
Serviciului Culte, Informații Interne, iar din 1973 ofițer specialist 114. 

Într-un referat din 1954 pentru conferirea medaliei muncii, Florea era arătat ca unul 
care „a dat dovadă de justă orientare în problema lutherani-germani, unde, în urma măsurilor 
luate de organele noastre, s-a reuşit ca agentura din această problemă să pătrundă în posturi 
importante, fiind astfel în situaţia de a ne informa din timp cu acţiunile duşmanului de clasă, 
precum şi să ia o serie de măsuri de preîntâmpinare a acţiunilor duşmănoase. La fel, tov. cpt. 
Florea se straduieste ca şi pe linia sectelor să poată clarifica o serie de acțiuni informative si 
să depisteze canalele de legătură ale acestora cu strainatatea’!®. În iunie 1950, a fost 
pedepsit cu cinci zile de „arest sever”, pentru pierderea legitimatiei de intrare în minister!'€. 

Într-o fişă de cadre din 1964, Florea era caracterizat astfel: „Fiind ofițer cu 
experiență în munca de securitate, a reuşit să conducă în mod corespunzător activitatea 
serviciului. A mobilizat şi îndrumat ofițerii din subordine pentru lucrarea activă a acţiunilor 
informative, reuşind să se descopere activitatea unor elemente contrarevolutionare, care au 
fost arestate şi trimise în justiţie. Pe lângă munca de conducere are în legătura personală 6 
agenţi cu care lucrează satisfăcător. Pentru rezultatele obţinute ofițerul a fost distins cu un 
ordin şi cinci medalii ale RPR". 

Totuşi, la începutul anilor '60, ofițerul Florea nu mai era bine văzut, potrivit unei 
caracterizări: „În ultimii ani, însă în activitatea ofițerului se manifestă serioase lipsuri. Astfel, 
datorită faptului că nu s-a preocupat de pregătirea sa, este depăşit de unele sarcini, din care 
cauză munca serviciului pe care-l conduce nu se desfăşoară la nivelul cerințelor. Are încă 
serioase minusuri în recrutarea agenturii, deschiderea de noi acţiuni, precum şi lucrarea 
acţiunilor în curs de verificare. În munca cu subordonații este inconstant, atât în ceea ce 
priveşte ordinele şi indicaţiile pe care le dă cât şi în aprecierile pe care le face asupra 


13 ACNSAS, fond Cadre, dosar nr. F-28, f. 1-1v, 6, 13-14. 
14 Ibidem, f. 68v, 43, 47 

15 Ibidem, f. 12. 

16 Ibidem, f. 175. 

17 Ibidem, f. 23-24. 

acestora. Ofițerul are un caracter foarte dificil, este irascibil la critică, se simte tot timpul 
persecutat, iar față de conducerea direcţiei este uneori impulsiv şi manifestă indisciplină. 
Cauza principală a acestor lipsuri este aceea că susnumitul are o părere prea bună despre 
persoana sa şi munca ce o desfăşoară, însă rezultatele activității sale dovedesc contrariul”. 
Fata de acestea, pentru „că este depăşit de sarcini” şi activitatea „serviciului nu se 
desfăşoară la nivelul cerințelor”, conducerea Direcţiei „intenţiona schimbarea ofițerului din 
functie"'®. 

Dupa trecerea in rezerva, ofiterul Eremia Florea era folosit ca rezident in problema 
cultului ortodox, cu numele de „lancu”, in două veri consecutive (1986 şi 1987) pe care le 
petrecea la mănăstirea Putna'?. 


Aurel GRAMA s-a născut la 7 octombrie 1941 în comuna Biertan, jud. Sibiu, într-o 
familie de țărani. A absolvit cursurile şcolii generale din comuna natală (1955), şcoala 
profesională de chimie din Târnăveni (1958), liceul seral (1962), Şcoala militară de ofițeri de 
Securitate din Bucureşti (1965) şi Facultatea de Drept (1967). Pe linie politică, în 1956 a fost 
primit în UTM, în 1962 a devenit membru PCR, iar între 1974-1977 a urmat Universitatea 
politică şi de conducere de pe lângă Comitetul județean PCR Bistriţa Nasaud??. 

Între 1958-1962 a lucrat ca operator chimist la Întreprinderea chimică Turda, unde a 
fost apreciat ca „un muncitor conştiincios, bine pregătit profesional, cu atitudine sănătoasă”. 
La absolvirea şcolii militare de ofițeri de securitate a fost repartizat la Direcţia regională de 
securitate Cluj şi numit ofiţer operativ II la Serviciul „Contraspionaj'. În 1967 a fost mutat la 
Serviciul Informaţii Interne. În aprilie 1968 a fost transferat în interesul serviciului la 
Securitatea județului Bistriţa-Năsăud şi numit mai întâi inspector principal la secția 
„Contraspionaj”, apoi mutat la Serviciul Informaţii Interne. Aici a fost remarcat de superiorii sai 
întrucât „a depus interes în cunoaşterea situaţiei operative din problemele deservite”, a 
îmbunătățit „munca cu rețeaua informativă” şi a reuşit să obțină „materiale cu valoare 
operativă şi să întreprindă măsuri corespunzătoare de prevenire”? 

La absolvirea şcolii de securitate, Grama era locotenent, pentru ca în 1969 să 
ajungă locotenent major, în 1974 căpitan, în 1980 maior, in 1986 locotenent-colonel, iar în 
1993 colonel. Pentru activitatea depusă în Securitate a fost decorat de patru ori (1970- 
1975), a primit multiple recompense băneşti, dar a şi fost pedepsit cu două zile de arest 
pentru neindeplinirea consemnului2. 

În iunie 1972 Aurel Grama a fost promovat şef birou la Serviciul Informații Interne. 
Nu a reuşit să se menţină o perioadă îndelungată în acest post. Prin restructurarea funcției, a 
fost numit ofițer specialist II, iar din aprilie 1977 a îndeplinit funcţia de ofițer specialist | in 
cadrul aceluiaşi compartiment. La 26 decembrie 1989 a fost mutat la Ministerul Apărării 
Nationale-Comandamentul militar județean Bistriţa Năsăud, pentru ca la 1 februarie 1990 sa 


18 Ibidem, f. 26-27. 

19 Idem, fond Rețea, dosar nr. 292591, vol. 1, f. 6, 53. 
2 Idem, fond Cadre, dosar nr. G -118, f. 11. 

21 Ibidem, f. 62. 

22 Ibidem, f. 1, 11. 

23 Ibidem, f. 7-8, 18v. 

fie mutat în cadrul Secţiei informaţii din aceiaşi structură militară. La 26 aprilie 1990 a fost 
încadrat in SRI. 

Într-un referat întocmit la mijlocul anilor '80 de Biroul cadre, învățământ şi organizare 
din Inspectoratul Judetean Bistrița-Năsăud se afirma ca ofițerul Grama manifestă 
„perseverență în organizarea activităţii proprii şi coordonarea problemei de care răspunde, 
reuşind să întreprindă măsuri eficiente de prevenirea unor activități ostile”, se preocupă de 
„îmbunătăţirea calității potenţialului informativ, dirijându-l în raport de particularitatile activității 
elementelor urmărite, reuşind să pătrundă în intimitatea unora din acestea şi să obțină 
informații cu valoare operativă”, caută să cunoască ,mutatiile ce intervin în situația operativă 
şi să aplice o gamă variată de măsuri preventive, remarcându-se prin discernământ şi 
capacitate de analiza’. Ca ofițer la Informaţii Interne, Grama s-a ocupat şi de probleme pe 
linia culte-secte, în notarea de serviciu din 1983, fiind remarcat pentru că „a identificat şi a 
luat măsuri de confiscare a mai multor materiale de propagandă mistică şi ostilă”26. 

Deşi fusese îndepărtat din funcţia şef birou la Serviciul Informații Interne, Grama 
Aurel era apreciat acum pentru calitățile sale manageriale: „Fiind lăsat în mai multe rânduri la 
comanda serviciului a mobilizat ceilalți lucrători la realizarea sarcinilor, dovedind orientare în 
selectarea problemelor prioritare, fiind apreciat ca un ofițer competent, energic şi cu o bună 
capacitate de muncă.” Singurele reproşuri care i se aduceau erau că „nu în toate 
împrejurările a fost suficient de hotărât şi exigent şi nu a exercitat permanent un control 
riguros asupra ofițerilor cărora le coordonează activitatea"?. 

Relativ la comportamentul său în timpul evenimentelor din decembrie 1989, ofițerul 
Grama, scria într-un raport: „În perioada 17 decembrie 1989-22 ianuarie 1990 m-am aflat tot 
timpul în Bistriţa, fără a părăsi gamizoana. În intervalul 17-22 decembrie 1989 m-am 
prezentat zilnic la serviciu şi am executat sarcinile obişnuite de muncă. În afara orelor de 
program am stat la domiciliu. Nu am fost implicat cu nimic în desfăşurarea actului revoluționar 
de la 22 decembrie 1989, iar ulterior nu am avut nici un fel de probleme pe plan local. După 
victoria revoluției m-am prezentat zilnic la unitate, fiind la dispoziția 
Ministerului Apărării Nationale’. 


Gheorghe Constantin DRAGOMIR, s-a născut la 5 octombrie 
1932 în localitatea Olteni, județul Prahova. A absolvit şcoala elementară 
în comuna natală (1940-1945), apoi 4 clase profesionale pe schele 
petroliere (1945-1949), 4 clase de liceu, cursuri fără frecvență (1958- 
1962) şi cursurile Facultăţii de Istorie din Bucureşti, la fără frecvență 
(1964-1970). Pe linie politică a urmat şcoala serală de partid de pe lângă Comitetul de partid 
al oraşului Turnu Severin (1954-1956), iar din punct de vedere militar a absolvit Şcoala de 


2 Ibidem, f. 16v, 21. 
2% Ibidem, f. 62. 
% Ibidem, f. 31. 
27 Ibidem, f. 63. 
28 Ibidem, f. 22. 

ofițeri politici a MAI nr. 2 Oradea (1951-1952). Din 1945 a fost membru UTC, iar din 1956 al 
PCR2, 

A intrat în rândul cadrelor active ale Securităţii transport naval Turnu Severin la 1 
iulie 1952, în calitate de lucrător operativ, pentru ca în 1957 să fie transferat la Securitatea 
Olteniţa. În 1968 era mutat ca inspector principal la Securitatea judeţului Ialomiţa, iar din 1970 
la Direcţia | din centrala Securităţii. A lucrat până în 1989, pentru ca la 8 ianuarie 1990 să fie 
trecut în rezervă printr-un ordin al Ministerului Apărării Naţionale“. 

La absolvirea şcolii de securitate a fost înaintat locotenent, apoi în 1955 locotenent 
major, în 1959 căpitan, în 1968 maior, in 1974 locotenent colonel, iar în 1983 colonel. 

Pentru activitatea depusă în munca informativă a primit medalii şi ordine, precum şi 
recompense băneşti. Însă, au fost situaţii în care dădea dovadă de ,superficialitate” sau „lipsă 
de tact” în munca informativă, cum a fost în 1953, când a deconspirat doi ofițeri de Securitate 
fata de conducerea portului Turnu Severin, faptă pedepsită cu „mustrare scrisă”. În iunie 
1958, a fost pedepsit cu 5 zile de arest la garnizoană pentru „delăsarea de care a dat dovadă 
în activitatea profesională şi neîndeplinirea ordinelor primite”’?. 

A lucrat în subproblemele: „Martorii lui lehova”, ,Meditatia Transcedentală”, „Cultul 
Creştin după Evanghelie”, „Cultul Romano-Catolic”, „Cultul Greco-Catolic'3%3. Încă de la 
sfârşitul anilor ‘70 acesta a răspuns de subproblemele catolice în cadrul Serviciului Culte din 
centrala Securităţii. A recrutat informatori în legătură directă, a instrumentat dosare de 
urmărire informativă şi a coordonat diverse acțiuni informative, potrivit unei notari din 1984: 
„În dosarele de urmărire informativă pe care le lucrează personal şi în cazurile aflate în 
control a efectuat analize şi propuneri corespunzătoare. Unele cazuri cum sunt 
«Charismaticii» şi «Trotuş» au fost analizate cu participarea ofițerilor din inspectoratele 
interesate. O contribuţie eficientă şi-a adus-o ofițerul pentru controlul şi influențarea pozitivă a 
unor emisari din străinătate, precum şi în acţiunile «Beatificarea» şi «Instalarea» care se 
înscriu pe linia realizării sarcinilor din programul de măsuri speciale vizând cultul catolic” 34. 


Aurel Petru ZAPODEAN s-a născut la 8 septembrie 1941 în comuna Geoagiu, județul 
supe a Hunedoara; originea socială: muncitorească; studii: şcoala generală din 

„comuna Geoagiu (1949-1956), şcoala profesională metalurgică de 3 ani 
» din oraşul Alba lulia (1956-1959), liceul teoretic seral (1959-1962), 

r T “Facultatea de Drept din Bucuresti (1962-1967), curs post-universitar de 

“© „Drept Penal” (1976-1979). 

< > Pe linie politică, a făcut parte din UTM între 1956-1962 şi din 

ey PCR de la data de 20 martie 1962, calitatea de membru de partid fiind, 


29 Ibidem, dosar nr. D-724, f. 1v-2. 
30 Ibidem, f. 6-6v. 

31 Ibidem, f. 1. 

32 Ibidem, f. 22-23. 

3 Ibidem, ff. 51-52. 

34 Ibidem, f. 42v. 

35 Idem, dosar nr. Z-103, ff. 4-12. 

de altfel, una din condițiile încadrării în Şcoala de ofiţeri de securitate. În 1984 a absolvit 
Universitatea Politică şi de Conducere cu o durată de 4 ani. 

După absolvirea şcolii profesionale a fost angajat la Uzinele Metalurgice Cugir ca 
muncitor lăcătuş. Datorită originii sociale ,sanatoase” şi a faptului că era „un muncitor 
conştiincios şi cu comportări bune”, în 1962 a fost propus să urmeze cursurile Şcolii de ofițeri 
de securitate cu durata de 3 ani de la Bucureşti-Băneasa”. Verificarea rudelor lui Aurel 
Zapodean a scos, însă, în evidență câteva probleme pe care acesta nu le semnalase în 
autobiografia sa. Astfel unchiul lui Aurel Zapodean, Avram Zapodean, fusese condamnat în 
1952 şi 1957 pentru „furt din avutul obştesc”, soțul unei mătuşi, Zuga Nicolae, fusese membru 
PNT şi primise în 1961 o amendă corecțională pentru furt, iar bunicul din partea mamei, Petru 
Nelega, fusese membru al mişcării legionare între 1940-194139. 

„Petele” din dosarul lui Aurel Zapodean nu au reprezentat, se pare, motive suficiente 
pentru a i se respinge încadrarea în Securitate, la 18 iunie 1962 şeful Secţiei Cadre a 
Direcţiei Regionale Hunedoara - Deva semnând documentul prin care se aproba trimiterea 
acestuia la Şcoala de ofițeri“. Treptat aceste probleme au fost chiar partial „uitate” întrucât 
într-o nouă verificare a ofițerului din 1982 apare următoarea mențiune: „Rudele apropiate ale 
ofițerului şi soției precum şi unchi şi matusele fiind verificate în evidențele operative apar 
necunoscute cu excepția lui Zapodean Avram, unchi care în 1953 a fost condamnat la 3 luni 
închisoare şi în 1956 la 2 ani şi 6 luni pentru furt din avutul obştesc”+!. 

O dată înlăturate potentialele obstacole reprezentate de ,pacatele” rudelor, cariera in 
Securitate a lui Aurel Zapodean nu a mai întâmpinat nici un impediment. În 1962 el a început 
cursurile Şcolii de ofițeri de la Bucureşti-Băneasa pe care a absolvit-o în 1965 cu gradul de 
locotenent. Prin ordinul 97/1.08.1965 al Şefului Direcţiei Regiunii M.A.I. Bucuresti, Zapodean 
a fost repartizat ca ofițer II la secţia raionala M.A.I. Drăgăneşti Vlaşca“?, dar peste numai 3 
luni a fost mutat la secţia raională M.A.I. Alexandria“. În 1968, a fost repartizat la 
Inspectoratul de Securitate al județului Teleorman, unde a lucrat mai întâi la Biroul | rural şi 
apoi în cadrul Secţiei | urban, ocupându-se de următoarele probleme: foşti condamnați, 
suspecți trecuți în baza de lucru din oraşul Alexandria, culte şi secte pe județ şi documente 
anonime pe județ“. 

În anii 1967-1968 activitatea ofițerului a fost apreciată de superiorii săi cu calificativul 
„bine”. Într-o notare de serviciu din 1968 se afirma că: „În această perioadă ofițerul a 
manifestat preocupare permanentă pentru ducerea la îndeplinire a sarcinilor muncii de 
securitate, în special pentru încadrarea informativă a suspectilor în bază. Cei 5 informatori pe 
care-i are în legătură sunt bine instruiți şi dirijaţi, obținând materiale cu valoare operativă. 


36 Ibidem, ff. 220. 

37 Ibidem, f. 135. 

38 Ibidem, ff. 143-147. 

39 Ibidem, f. 220. 

40 Ibidem, f. 135-136. 

+ Ibidem, f. 149. După cum se observă, datele din 1982 în privința condamnării lui Zapodean Avram 
nu corespund cu cele din 1962 (Ibidem, f. 220). 

42 Ibidem, f. 221. 

4 Ibidem, f. 222. 

44 Ibidem, f. 76. 

Astfel pe baza materialelor obținute s-au efectuat avertizări asupra unui număr de trei 
elemente care în perioada evenimentelor din Cehoslovacia s-au manifestat duşmănos la 
adresa regimului nostru. Pe linie de culte şi secte a urmărit prin mapă de lucru activitatea 
iehovistului P. M. din Alexandria, reuşind să obţină materiale în baza cărora urmează a se 
întreprinde măsuri operative de anihilarea activităţii acestuia”. 

Documentul menţionat cuprinde, evident, şi o serie de critici la adresa ofițerului care 
„ar fi putut obţine rezultate şi mai bune dacă îşi organiza mai bine activitatea şi daca 
manifesta mai multă preocupare pentru îndeplinirea unor sarcini mai deosebite pe linia 
problemei culte şi secte şi manifeste cu conţinut duşmănos, limitându-se mai mult la 
problemele din oraş”. 

Prin ordinul 1860 din 23 august 1969, Aurel Zapodean a fost promovat în gradul de 
locotenent-major*’. De la 1 septembrie 1970 a fost mutat „în interesul serviciului” în Bucuresti 
la Direcţia |, unde a lucrat, pentru început, în cadrul Biroului 2%. În notarea de serviciu din 
1971 şeful biroului, mr. Mihai Wawiernia aprecia că „s-a acomodat repede cu noul loc de 
muncă şi că „s-a remarcat prin conştiinciozitate în îndeplinirea sarcinilor de serviciu” 
contribuind „la trimiterea şi condamnarea unui grup de persoane vinovate de propagandă 
împotriva orânduirii socialiste din tara noastră” şi finalizând „cercetările penale şi asupra altei 
persoane deferite justiției. Pentru activitatea pe care o desfăşurase, Aurel Zapodean 
primise chiar şi stimulente în bani. Ofiterului i se făceau totuşi şi o serie de observații şi 
recomandări precum: „să elimine din activitatea sa o doză de timiditate care uneori se 
resimte”, „să depună eforturi sporite şi pentru obținerea mai multor informații prin surse 
proprii”, „să aibă mai multă opinie în susţinerea propunerilor şi să treacă de îndată la 
efectuarea de recrutări”. 

Din decembrie 1972, It. maj. Aurel Zapodean a început să lucreze în cadrul Serviciul 
Culte din Direcţia de Informaţii Interne condus de It. col. loan Banciu. Schimbarea locului de 
muncă a avut o influență negativă asupra activităţii ofițerului care a fost sancţionat în 1973 cu 
mustrare scrisă „pentru neexecutarea la timp a unei lucrări” şi a fost criticat pentru că „nu 
depune permanent efortul necesar solicitat de problemele în care lucrează”, „nu manifestă 
suficientă iniţiativă personală” şi „se antrenează greoi la elaborarea unor acţiuni 
combinative”». 

Ofiţerul şi-a remediat atitudinea în anul 1974 când şeful Serviciului aprecia că „s-a 
maturizat în mod simțitor, a fost receptiv la criticile şi observaţiile făcute” şi că şi-a îmbunătățit 
substanţial activitatea. La 23 august 1974, Aurel Zapodean a fost avansat, de altfel, la gradul 
de căpitanst. 


4 Ibidem. 

46 Ibidem 

47 Ibidem, f. 1. 

48 Ibidem, f. 15. 

49 Ibidem, f. 70. 

50 Ibidem, f. 66-67. 
51 Ibidem, f. 1, 64. 

În anii următori, activitatea ofițerului a fost tot mai apreciată de superiorii săi*2. Spre 
exemplu, la 26 februarie 1977, şeful Serviciului Culte-Secte arăta că „Zapodean Aurel a făcut 
un salt calitativ în muncă în ce priveşte capacitatea de cuprindere şi de organizare a 
măsurilor în problemele în care lucrează, ceea ce marchează şi o maturizare profesională. 
Prin măsurile luate şi intervențiile sale în cazuri concrete şi la inspectoratele județene de 
securitate județene a prevenit şi dejucat acţiunile ostile ale mai multor persoane din cazul 
«Misionarul»53. A efectuat două recrutări bune care i-au facilitat întreprinderea de acțiuni pe 
fondul cunoaşterii şi în perspectivă va putea lua şi altele”. Documentele relevă ca în 1977 
Aurel Zapodean s-a aflat, pentru prima dată, în situația de a-l înlocui temporar la comanda 
Serviciului IV pe colonelul loan Banciu şi că a reuşit să se achite cu succes de această 
sarcină. 

Din 1978 se constată că influența căpitanului Zapodean în cadrul Serviciului IV şi în 
ceea ce priveşte coordonarea problemei „culte-secte” la nivel national sporeşte considerabil: 
„Odată cu promovarea sa la 1 mai 1978 în funcţia de ofițer specialist | a început să depună 
mai mult efort şi interes pentru a răspunde noilor sarcini ce i-au revenit. Prin antrenarea 
directă la exercitarea actului de comandă şi-a adus contribuția la mai buna organizare a 
activităţii serviciului, la fixarea măsurilor şi planificarea lor exercitându-şi astfel misiunea de 
organizare şi conducere pe tara a principalelor probleme. Şi-a îmbunătăţit capacitatea de 
selecţie a problemelor, de stabilire a prioritatilor aducându-şi contribuţia vizibilă la analiza 
informațiilor, a cazurilor mai deosebite, la munca de sinteză şi de elaborare a programelor de 
măsuri, a planurilor de muncă pe probleme dând un suflu nou muncii în serviciu şi la 
compartimentele corespondente din teritoriu. Puterea sa de analiză şi sinteză s-a caracterizat 
în finalizarea unui documentar difuzat la toate inspectoratele județene, în analiza periodică a 
diverse probleme şi cazuri. În cazurile «Anarhicii»5 şi «Misionarul» a depus efort şi a acţionat 
cu pasiune şi pricepere profesională, cu simţul răspunderii ce-i revine". 

În aceste condiţii, nu mai surprinde că după plecarea colonelului loan Banciu şi un 
scurt interimat al It. col. Gabriel Anastasiu, maiorul Aurel Zapodean a fost numit la 
conducerea Serviciului IV din Direcţia |, funcţie pe care a deținut-o între 17 noiembrie 1984 — 
15 iulie 1988%. Practic, el era acum cel care dirija activitatea ofițerilor din problema culte- 
secte la nivel naţional, având o influență majoră atât asupra acestora cât şi asupra mediului 
cultic, în general. 

Numirea în funcţia de şef al Serviciului IV a făcut, însă, din maiorul Zapodean un 
personaj vulnerabil, o țintă atât a capriciilor superiorilor cât şi a nemulțumirilor subordonatilor. 
În cazul său, „călcâiul lui Ahile” s-a dovedit a fi pastorul baptist Petre Dugulescu din Haţeg 


52 Ibidem, ff. 58-63. 

53 Dosarul de urmărire informativă ,Misionarul” se referă la cunoscutul pastor baptist losif Ton. 

54 ACNSAS, fond Cadre, dosar nr. Z-103, f. 62. 

55 Cazul „Anarhicii” i-a avut în atenție pe membrii Comitetului Creştin Roman pentru Apărarea Libertății 
Religioase şi de Constiinta înființat la 2 aprilie 1978 (Dorin Dobrincu, Libertate religioasă şi contestare 
în România lui Nicolae Ceauşescu: Comitetul Creştin Român pentru Apărarea Libertăţii Religioase şi 
de Constiinté (ARLC), în „Analele Sighet 10. Anii 1973-1989: Cronica unui sfârşit de sistem”, Fundaţia 
Academia Civică, Bucureşti, 2003, p. 215). 

56 ACNSAS, fond Cadre, dosar nr. Z-103, f. 60. 

57 Ibidem, f. 15. 

care a fost urmărit în DUI „Parvenitul”, mai întâi de Securitatea Județului Hunedoara, iar din 
1986, odată cu transferul la Biserica Baptistă nr. 1 din Timişoara, de Securitatea județului 
Timiş. La 10 martie 1983, cazul „Parvenitul” a fost luat sub control de Serviciul IV al Direcţiei 
|, fapt explicat prin ,virulenta activităților contestatar-anarhice” ale acestuia şi „existența 
pericolului de a se crea o stare de spirit necorespunzătoare în cadrul cultului baptist, cu 
implicaţii pe plan intern şi extern”. 

Ofiţerul Serviciului IV care s-a ocupat de acest caz a fost Aurel Zapodean:?. Din 
această postură, el a avut mai multe întâlniri şi convorbiri telefonice cu Petru Dugulescu şi a 
contribuit nemijlocit la întocmirea de note, rapoarte, analize şi planuri de măsuri în cazul său. 
Tonul amical pe care-l folosea în discuţiile cu Petru Dugulescu, propunerea unor măsuri 
extrem de favorabile celui urmarit®, acţiunea de temperare a ofițerilor de la Securitatea 
Hunedoara care în ianuarie 1985 îl acuzau pe pastorul baptist de încălcarea unor prevederi 
ale Decretului 210/1960 privind regimul mijloacelor de plată străine şi a art. 295 alineatul 1, 
litera a din Codul Penal privind infracţiunea de speculă şi intenționau să-l predea organelor de 
miliție în vederea începerii urmăririi penale, a trezit suspiciunea superiorilor lui Aurel 
Zapodean*", 

Maiorul a fost atentionat de cateva ori de catre gr. mr. Aron Bordea, seful Directiei |, 
şi col. Gheorghe Raţiu şi „prelucrat pe linie de partid” pentru comportamentul sau. În anul 
1985 el a primit chiar ordin expres din partea generalului Aron Bordea, să întrerupă orice 
legătură cu Petru Dugulescu®. Prin „grija” lucrătorilor de la Securitatea Hunedoara, care erau 
nemulțumiți de imixtiunile sale în cazul „Parvenitul” şi a unor subordonați din Serviciul IV care 
urmăreau să scape de un şef incomod sau chiar să-i ia loculs, conducerea Direcţiei | şi a 
Departamentului Securității Statului a aflat că maiorul Zapodean întreţine o relaţie suspectă 
cu un pastor baptist recalcitrant şi că are un comportament nepotrivit atât în timpul serviciului 
cât şi în afara acestuia. 

Drept urmare, la 19 iulie 1986, prin aprobare specială, s-a început verificarea 
maiorului Zapodean prin „mijloacele muncii de Securitate, urmând ca rezultatul să fie 
prezentat conducerii Departamentului Securităţii Statului”. În procesul de urmărire ofițerii de la 
UM 0632/A (Contrainformatii militare) au uzat de filaj, dirijarea unor surse în apropierea 
„obiectivului” (în special subalterni), interceptarea telefonului din biroul de la Securitate, 
perchezitia secretă a biroului, verificarea relaţiilor ,obiectivului” (inclusiv a persoanelor aflate 
în rețeaua informativă), verificarea modului de folosire a fondului CIS. 


58 Idem, fond Documentar, dosar nr. 13293, vol. 2, f. 263. 

59 Ibidem, f. 398. 

60 Într-o „Notă de analiză” din 1984 propunea ca Departamentul Cultelor să-i elibereze autorizaţie de 
construcție pentru o nouă biserică în oraşul Haţeg, unde Petru Dugulescu funcționa ca pastor, şi să se 
folosească rețeaua din Uniunea Baptistă pentru a i se aproba transferul la Biserica nr. 1 din Timişoara 
(Ibidem, vol. 1, f. 397). 

51 Ibidem, vol. 2, ff. 23-27. 

62 Idem, fond Cadre, dosar nr. Z-103, f. 118. 

63 Idem., fond Informativ, dosar nr. 233525, vol. 1, f. 14-15, 20-21. 

64 Ibidem, ff. 4-7. 

În pofida faptului că se demarase o acțiune de urmărire informativă împotriva sa pe 
baza unor acuzații foarte grave, Zapodean a fost menţinut în funcția de şef al Serviciului IV şi 
a fost promovat chiar în gradul de locotenent-colonel în august 1986. 

investigațiile ofițerilor de la contrainformaţii militare s-au finalizat în iunie 1988. Ei au 
stabilit că Zapodean „se întâlnea cu persoane din rețea în locuri care nu asigură condiţii de 
conspirativitate”, că „primeşte cadouri de proveniență străină de la persoane aflate în atenția 
organelor de securitate” (într-un dulap din birou avea în permanenţă un „fond de protocol” din 
care nu lipseau cafeaua, tigarile, whisky-ul ş.a.) că a facilitat obținerea paşapoartelor pentru 
familia pastorului loachim Tunea (cu ştirea soției acestuia) în scopul unei călătorii turistice în 
străinătate şi a intervenit la Departamentul Cultelor pentru plecarea temporară în străinătate a 
pastorului Petre Dugulescu (chiar cu falsificarea unui act), că în diferite ocazii, mai ales la 
mese festive, întreținea relații cu informatori din legătura sa, care erau prezentați 
comesenilor, aceştia fiind ofițeri de Securitate; că amânase executarea unor lucrări ordonate 
de superiorii săi şi refuzase să scoată din rețeaua informativă unele surse deconspirate®. 

Pe de altă parte, simțind ca este urmărit de cei de la Contrainformatiile militare, 
Zapodean devenise „obsedat de acest lucru'66. Astfel, într-un document din dosarul său 
informativ era descris în amanuntime comportamentul datorat stării de presiune in care se 
afla: „Pleacă de la masa din restaurant dacă observă că la masa vecină au venit alte 
persoane sau care nu consumă încă ceva, considerându-i că sunt de la filaj; şi-a pus fel de 
fel de întrebări cand a primit o scrisoare de la fiul aflat în armată, cu oarecare întârziere sau 
când i s-a pus o întrebare, dacă fiul va urma şcoala de şoferi în armată; de asemenea, nu 
acceptă la masa unde se află el persoane necunoscute de el personal, apreciindu-i ca fiind 
informatori ai CIM [contrainformaţii militare, n.n.J’®”. 

Între 21-24 iunie 1988, atât pastorul Petre Dugulescu, cât şi It. col. Zapodean au fost 
obligaţi să dea nenumărate declaraţii. Primul a fost chemat la sediul securității din Timişoara 
şi a trebuit să explice natura relațiilor sale cu Aurel Zapodean şi modul în care a obținut 
adeverinţa nr. 4102 din 8 mai 1988 eliberată, chipurile, de Direcţia Relaţii Culte din 
Departamentul Cultelor, dar, in realitate, falsificaté de şeful Serviciului IV®8. În timp ce executa 
o pedeapsă de 5 zile de arest la garnizoană (21-26 iunie 1988), Zapodean a fost nevoit, la 
rândul său, să dea detalii privind raporturile sale cu mai multi pastori baptisti (unii dintre 
aceştia informatori din legătura personală) şi să prezinte contextul în care a obținut şi falsificat 
adeverinţa ce ajunsese în posesia pastorului Dugulescu®. 

Interesant este că deşi în momentul în care au fost demarate cercetările de către 
ofițerii de la contrainformaţii, exista o paletă mai largă de acuzaţii la adresa lui Zapodean, în 
raportul final întocmit la 25 iunie 1988 şi semnat de col. Gheorghe Raţiu, şeful Direcţiei |, col. 
Vasile Gheorghe, şeful Direcţiei a VI-a, mr. Uta Mihai, şeful UM 0632/A şi gr. mr. Olteanu, 
preşedintele Colegiului de Partid, i se imputa aproape exclusiv relația cu Petru Dugulescu. În 
documentul menţionat anterior se stabilea că „abaterile grave săvârşite de locotenent- 


65 Ibidem, f. 10-11, 26v-27. 

66 Ibidem, f. 29. 

87 Ibidem. 

68 Idem, fond Cadre, dosar nr. Z-103, ff. 109-112. 
69 Ibidem. 

colonelul Zapodean Aurel” impun adoptarea următoarelor măsuri: destituirea acestuia din 
funcția de şef de serviciu; numirea sa într-o funcție de execuţie la Securitatea Capitalei pe 
linie de legionari, protestatari, foşti condamnaţi, foste partide; informarea Biroului organizației 
de partid din care face parte pentru luarea măsurilor statutare necesare; prelucrarea cazului 
său cu toți ofițerii cu sarcini informative din unitate şi stabilirea unor măsuri care să excludă în 
viitor posibilitatea unor astfel de abateri”. 

Documentele identificate în dosarul de cadre şi în dosarul informativ al It. col. Aurel 
Zapodean dovedesc că, într-adevăr, aceste măsuri au fost puse în aplicare în zilele imediat 
următoare. Astfel, el a fost sancţionat pe linie de partid cu „vot de blam cu avertisment”!, a 
fost destituit din funcţia de şef al Serviciului IV la 15 iulie 1988 şi mutat la Securitatea 
Municipiului Bucuresti pe funcția de ofițer specialist III. În noul loc de muncă a fost repartizat 
la Serviciul „Artă-Cultură” şi a primit în răspundere sectorul artiştilor plastici, respectiv ,U.A.P., 
C.F.P., muzee, Oficiul de patrimoniu şi de expoziţii?2. În mod surprinzător, „Notarea de 
Serviciu” pe anul 1988 este foarte pozitivă, superiorii lui Zapodean din SMB acordându-i 
calificativul ,bine” şi apreciind că „este un ofițer inteligent, activ, preocupat să-şi rezolve în 
bune condițiuni sarcinile, disciplinat, serios”’>. 

După evenimentele din decembrie 1989, ofițerul Zapodean este reincadrat în 
serviciile de informații. În data de 25 aprilie 1990 era „rechemat în activitate la dispoziția 
Diviziunii B Apărarea Constituţiei” din SRI, ca ofițer specialist |. La 31 iulie 1993 a fost înaintat 
la gradul de colonel. Va ocupa funcţia de şef de birou şi şef sector până la trecerea în rezervă 
din 1 iulie 199674. 


Câteva exemple privind componența grupelor de ofițeri din Centrala Securității 
şi din tara: 

Cu ajutorul unor documente din Arhiva Ministerului de Interne, fondul Directia 
Management şi Resurse Umane am putut surprinde o serie de ofițeri care s-au ocupat de 
problema culte-secte în anumite perioade, conform listei de mai jos. 

La M.A.I. Maramureş în perioada 1961-1963 au lucrat cpt. Martin Vasile, It. major 
Put Gavril şi It. maj. Pop losif'5. 

La regiunea Autonomă Maghiară, aceeaşi perioadă, erau cpt. Szilagyi losif Eugen, 
It. maj. Dali Nicolae, It. maj. Szegedi loan Adalbert, It. maj. Gabor losif’. 

La regiunea Cluj in 1958 erau încadraţi It. maj. Lăzăroiu Nicolae şi locotenentii 
Mureşan loan, Roşca Iosif, Onac loan, Toth Francisc, pentru ca între 1961-1963, să-i găsim 
pe cpt. Muşuroaia Gheorghe, cpt. Nicolae Lăzăroiu, It.maj. Muraretu Constantin, It. maj. Onac 
loan şi It. maj. Medesan loan”. 


70 Ibidem, ff. 92-93. 

71 Idem, fond Informativ, dosar nr. 233525, vol. 1, f. 2. 

72 ACNSAS, fond Cadre, dosar nr. Z-103, ff. 49. 

73 Ibidem, ff. 49. 

4 Ibidem, ff. 1, 5v, 34. 

75 AMI, fond DMRU, inv. 7374, dosar nr. 11, f. 478. 

76 Idem, inv. 7369, dosar nr. 28, f. 556. 

77 idem, inv. 7374, dosar nr. 11, f. 294; inv. 7369, dosar nr. 31, f. 144. 

La regionala Bucuresti, în 1958 erau cpt. Goia Marin Nuță, It. maj. Rusu Take loan, 
It. maj. Ene lancu lon”®. In perioada 1961-1963, Goia fusese avansat maior, alături de acesta 
în Serviciul culte mai fiind Tudor Stănescu, Făinaru Niculae, Ştirbu Niculae Simion şi Dima 
loan, toți locotenenti majori'?. 

La Regionala Craiova, in 1958, erau cpt. Popa Nicola Marin, It. maj. Calimaceanu 
Dumitru Marin, It. maj. Sorap lon, It. Ştefănescu Nicolae Victor. 

La regionala Constanta în 1958 erau It. maj. Bumb losif Alexandru şi Idu 
Constantin. 

La regionala Crişana, între 1961-1963, erau cpt. Maklari luliu, It. maj. Sereş loan, 
locot. Raţiu Alexandru şi locot. Bică Alexandru®. 

In 1980, Serviciul IV Culte, Direcţia |, din Departamentul Securităţii Statului avea 
următoarea componență: col. Banciu loan (şef serviciu), cpt. Zapodean Aurel, It. col. 
Preoteasa Gheorghe, It. col. Toma Anghel, It. col. Dragomir Gheorghe, It. col. Ştefan 
Gheorghe, It. lonescu Hristache, mr. lon. Constantin, It. major Bordeianu Nicolae si It. col. 
Bujor Vasile®. 


78 Idem, inv. 7369, dosar nr. 31, f. 88. 

79 Idem, inv. 7374, dosar nr. 11, f. 260. 

80 Idem, inv. 7369, dosar nr. 31, f. 244. 

81 Ibidem, f. 202 

82 Ibidem, inv. 7374, dosar nr. 11, f. 333-334. 

83 ACNSAS, fond Documentar, dosar nr. 13110, vol. 6, f. 34. 

ÎN MIEZUL PREFACERILOR. 
UBICUITATEA ŞI OBIECTUL MUNCII MILIȚIEI R.P.R. 
ÎN ANII '60 


IN DIE MITIE ALLER DINGE 
ALLGEGENWART UND UMFANG DER MILIZEN ARBEITEN IN DEM RPR! 60 


In die Mitte aller Dinge, mit diesem Titel aus der rumănischen Zeitschrift 
„Pentru Patrie“, 1960, wird der symbolische Ort beschrieben, mit dem sich die 
Polizei identifiziert und an dem sie arbeitet. Dieser Ort deutet auf eine 
zukunftsorientierte Polizei, aber vor allem, auf ihr Engagement gegentiber einer 
Gesellschaft hin, welche sie zu schiitzen verspricht. Aus einer kulturhistorischen 
Perspektive untersucht der folgende Aufsatz die Reprăsentationen des rumănischen 
Polizisten wăhrend der 1960er Jahre und das Potential ihrer legitimatorischen 
Funktion fiir das politische Regime. Die Gestaltung des öffentlichen Raums als 
Raum der Sicherheit und das Eindringen der Polizei mittels der Prăventionsarbeit 
bis ins Private, bieten die Gelegenheit einer in der folgenden Analyse zentralen 
Erkenntnis: Der gesellschaftliche Raum enthălt zahlreiche Details, Einzelheiten des 
Vorpolitischen, und die Polizei nutzt sie bewusst zur eigenen Legitimation. 


Etichete: Militie, practici, reprezentări, legitimizare, ordine, siguranță 
publică 

Keywords: Militia, Praktiken, Vorstellungen, zu legitimieren, öffentlichen 
Sicherheit und Ordnung. 


Motto: „Te-aud mereu cum treci, 
Militiene, 
În seara cu arome de lucerna, 
Închid atuncea obosite gene 
lar luna-mi potrivesc sub cap, 
drept pernă....”! 


(I) Introducere 


În miezul prefacerilor, aşa descria titlul unui articol din revista „Pentru Patrie“2, locul 
atât de simbolic cu care Militia română se identifica şi unde îşi desfăşura activitatea la 
începutul anilor '60. Această prezenţă vroia să inspire siguranța şi garantarea acesteia 
oriunde viața şi-ar fi urmat cursul. În acelaşi timp, instituția însărcinată cu paza bunurilor 


1 lon Vernea, Înfrăţire, în „Pentru Patrie”, iulie, 1960, p. 14. 
2 „Pentru Patrie”, august, 1960, pp. 12-13. 

socialiste şi individuale este orientată spre viitor: „Prefacerile“ de azi ascund în miezul lor 
garanţia succesului ulterior, durabilitatea proiectului de linişte, ordine şi siguranță pe care ei, 
„lucrătorii de Miliție“, îl vor apăra. 

Obiectul analizei următoare îl constituie calitățile miliţianului român şi delimitarea 
spaţiului ordinii şi al siguranței în perioada de referință. Atât însuşirile şi practicile bunului 
militian, cât şi localizarea acestui spaţiu sunt identificate in propria lor asumare de către 
ofițerii de Miliție. Perioada examinată in acest articol, cea a anilor '60, poate fi raportată la o 
cezură importantă din punct de vedere politic şi anume la Declarația din aprilie 1964. Avem 
astfel un debut de deceniu inca admirativ, fie şi în manieră declarativă, la adresa modelului 
sovietic şi perioada post - '64 în care în România desovietizarea, deşi începută la sfârşitul 
anilor '50, aparent nu mai cunoaşte aceeaşi intensitate în manifestarea subordonarii. Prin 
celebra Declaraţie din aprilie, Gheorghiu-Dej înfruntă Moscova, susținând egalitatea dintre 
toate partidele comuniste. Relaţiile cu URSS se răcesc, prefigurându-se astfel o deschidere 
de reprezentare al Militiei în raport cu persistenta sau erodarea modelului sovietic. 

Literatura primară utilizată în elaborarea articolului de fata însumează numerele 
primilor zece ani (anii '60) ai revistei Pentru Patrie. Alegerea perioadei ante - 1964 este 
motivată mai sus în această introducere. Cele 120 de numere ale revistei examinate până 
acum reprezintă punctul pana la care am ajuns în cercetare la momentul de fata. 
Completarea analizei va presupune într-o altă fază şi examinarea deceniilor '70 şi '80. Pentru 
câteva aspecte de teorie legate de istoriografia Miliției un nume pe care îl citez este cel al lui 
Thomas Lindenberger (1999). Totodată lucrările sale? despre Militia R.D.G. pot fi citite şi ca 
literatură secundară în scopul contextualizării reflectarii istoriografice a Miliției române. 
Referitor la aceasta, lipsesc nu doar literatura secundară ci şi lucrările teoretice româneşti 
care să ghideze o istorie a Miliției dintr-o perspectivă cultural-istorică+. Cele câteva istoriis ale 
Poliţiei române apărute în 2000 şi 2001 se vor fi lovit de aceeaşi problemă a restrictiei în 
privința surselor, invocată de Florin Şincăs în 2006. În plus, Vasile Bobocescu’, Lazăr 
Carjan®, Constantin Gheorghe? şi Florin Şincă'0 se rezumă la prezentarea evenimentelor şi a 


3 Printre altele: Thomas Lindenberger, Der ABV als Landwirt, în Idem, Herrschaft und Eigen-Sinn in der 
Diktatur, Köln, 1999, pp. 167-203; Volkspolizei. Herrschaftspraxis und öffentliche Ordnung im SED- 
Staat, 1952 — 1968, Köln 2003. 

4 Este de menționat că şi in Germania evoluţia istoriografiei de gen spre analiza istoric-culturala are loc 
recent, începând cu anii '90. Lindenberger face referire la poziția marginală a Miliției R.D.G. în 
istoriografia germană în cartea Volkspolizei..., p. 30. 

5 Sunt lucrările citate de Florin Şincă în Din istoria Poliţiei Române, Vol. |: Între onoare şi obedienta, 
Bucureşti, 2006, p. 15, nota 1. 

6 Ibidem, p. 19. Autorul aminteşte de problema clasificării documentelor interne ale Miliției. În plus, 
critică faptul că, odată declasificate, aceste dosare s-ar putea dovedi ca fiind superficiale, lipsite de 
continuitate sau ar putea lipsi de tot. Dacă aici autorul se referă la o eventuală dispariţie a unor dosare, 
îl las pe dumnealui să explice formularea. 

7 Vasile Bobocescu, Istoria Poliţiei române, Bucureşti 2000. 

8 Lazar Cârjan, Istoria Poliţiei române de la origini până în prezent, Bucuresti 2000. 

9 Constantin Gheorghe, O istorie a internelor în date, Bucuresti, 2001. 

10 Florin Şincă, op. cit., passim. 

dezvoltării instituționale a Poliţiei române. Astfel ele lasă istoria Miliției române, din prisma 
istoriei culturale, încă nescrisă. Florian Banu‘ reafirmă lipsa izvoarelor pentru ultimele 
decenii si pune în evidență instrumentalizarea'? Miliției de către Securitate, iar Alexandru-Alin 
Spânu’? oferă amănunte despre organizarea activitatea Poliţiei în perioada 1945-1947 în 
lumina schimbărilor politice. Analiza lui Dumitru Lăcătuşu'+ este mult mai amănunțită, oferind 
baza necesară indispensabilă oricărui cercetător în domeniu: structura, reorganizările, 
compoziția cadrelor pentru anii 1949-1960. De asemenea, autorul trece în revistă situația 
criminalității tot pentru perioada amintită. Printre obiectivele Miliției se numără bandele 
(rezistența anticomunistă), amenințarea titoistă, dar şi controlul mişcării populaţiei în general. 
Totuşi, atât din ipoteză — controlul populaţiei, „pacificarea” zonelor considerate ,suspecte” - 
cât şi din concluzie - Militia ca instrument de control al populaţiei [deţinut de Part. Comunist] 
- lipseşte precizia formulării. Diferenţa specifică a unei dictaturi socialiste fata de o 
democrație din zilele noastre, sesizabilă de altfel în cuprinsul textului, nu mai este foarte 
clară: şi în România de astăzi Poliţia controlează (dacă nu precizam ce fel de control) 
populația în vederea asigurării unei linişti, ordini şi sigurante cat mai mari. lonel Gal'5 
sintetizează aspecte referitoare la întregul Minister de Interne, dar prezintă mai puţine date 
despre Miliție în sine. Grigore Dominte’® ne oferă o carte specială, descriind cu talent 
aspectele de corupție din Direcţia Judiciară a Inspectoratului General al Miliției Bucuresti. 
Formidabile în vederea unei istorii culturale a Miliției şi a Ministerului de Interne sunt 
Confesiunile unui cafegiu de Gheorghe Florescu”. 

Însă Militia este eclipsată in alte analize de un obiect de cercetare mult mai ,grav’, 
precum cel al Securităţii, căreia instituția siguranței publice i se subordona deplin: a) la sat, de 
exemplu, Militia substituia Securitatea, iar b) în munca operativă aceasta din urmă era de 
foarte multe ori ajutată de Miliție. În această relaţie asimetrică dintre cele două instituții 
reflectată în propensiunea către lucrările extinse dedicate Securităţii se ascunde şansa 
descoperirii unor informații utile pentru analizarea Miliției. Această asimetrie nu face totuşi 
obiectul analizei de fata. 

După câteva precizări în legătură cu perspectiva istoriografică mai recentă cu care 
este dezvoltată şi analiza de fata, urmează expunerea a două concepte centrale, cel de 
reprezentare şi cel de legitimare prepolitică. În a doua parte a articolului sunt expuse câteva 
repere din munca de legitimare a Miliției, după care atenţia se îndreaptă în partea a treia spre 


11 Florian Banu, Militia din R.P.R. şi instaurarea „dictaturii proletariatului“ 1949-1956, în „Arhivele 
Totalitarismului“, 1-2/2004, Bucuresti, pp. 77-94; vezi şi Florian Banu, Liviu Taranu, Securitatea şi 
Militia la frontiera cu Iugoslavia (1949), în „C.N.S.A.S., Arhivele Securității, vol. 2, Bucuresti, 2006, pp. 
287-315. 

12 Autorul accentuează subordonarea Miliției față de Securitate şi angajarea ei în misiunile celei din 
urmă. 

13 Alexandru-Alin Spânu, Organizarea şi activitatea Direcţiei Generale a Poliţiei (6 martie 1945-31 
decembrie 1947), în C.N.S.A.S. Arhivele Securităţii, vol. 2, Bucureşti, 2006, pp. 9-24. 

14 Dumitru Lăcătuşu, Militia RPR între 1949 — 1960, (2009, manuscris). 

15 lonel Gal, Ratiune şi represiune în Ministerul de Interne, 1965-1989, vol. II, laşi, 2001. 

16 Grigore Dominte, În fata destinului. De la Dachau la Erfurt, director la corecție şi apoi ofiţer de poliție, 
Targovişte, 2008. 

17 Gheorghe Florescu, Confesiunile unui cafegiu, Bucureşti, 2008. 

reprezentările propriu-zise ale militianului. Odată identificate, acestea urmează a fi 
confruntate din nou cu teoria, pentru a stabili, de pildă, în ce categorii ale reprezentării se 
încadrează aceste rezultate, în ce măsură pot fi ele identificate drept elemente cu funcţie de 
legitimare prepolitică. În ce fel aceste înscenări şi practici, în locul în care militianul îşi 
desfăşoară munca, contribuie la stabilizarea sau destabilizarea regimului? Cum 
recepționează populația aceste reprezentări, atât cât se poate citi printre rândurile revistei 
„Pentru Patrie” sau din puţinele scrisori trimise la redacţie? Se poate observa o fluctuatie a 
acestor reprezentări şi dacă da, care sunt implicaţiile acesteia? 

Pentru a înțelege mai bine aplecarea cultural-istorică spre acest microunivers — 
Miliția — în cercetarea dictaturii, sunt necesare două explicaţii: una de fond şi una în ceea ce 
priveşte conceptele cu care operează analiza de fata. Prima se referă la tendința recentă“ 
din istoriografie cu privire la Poliţie către un aparat de cercetare orientat spre practici 
cotidiene şi înțelegerea puterii ca practică socială'*. Aceasta derivă, dupa cum observa 
Lindenberger, din înțelegerea puterii, după Weber, ca relaţie asimetrică de putere asigurată 
prin mijloace coercitive şi, „cel putin în societăți moderne, legitimată ideologic”. În articolul 
de fata sunt aplicate cele două concepte deja anunțate: cel de reprezentare şi cel de 
legitimare prepolitică. 

Conform lui Roger Chartier, reprezentările nu sunt simple copii ale societății, ci 
strategii şi practici care implică relaţii de putere*'. Reprezentarile în articolul de fata includ 
informații despre locul şi obiectul activității Miliției, dar şi însuşiri atribuite de populaţie 
Miliției, oferind câteva repere pentru o analiză cultural-istorica?? a acesteia. Datorită 
conținutului lor de putere, reprezentările au proprietatea de a contribui la legitimarea sau la 
destabilizarea puterii. Uniforma unui militian, un banc despre Militieni, un cod de valori al 
bunului sectorist sau practicile acestuia la locul de muncă sunt tot atâtea exemple de 
reprezentări din activitatea cotidiană a Miliției. Aceste detalii comunică ceva mai mult decât în 
aparență. De pildă, un banc cu Militieni aduce în scenă mai întâi un anume comic de situație 
care în paralel emană anumite ierarhii între actori, atitudini şi mai ales relaţii de putere. Cel 


18 Vezi cercetările despre Militia RDG la Lindenberger (2003) şi despre Milicja obywatelska din Polonia 
comunistă la Piotr Majer: Idem, Milicja Obywatelska 1944-1957. Geneza, organizacja, działalność, 
miejsce w aparacie władzy, Olsztyn, 2004. 

19 Vezi precizările lui Lindenberger pentru acest termen, soziale Praxis, în introducerea Die Diktatur der 
Grenzen. Zur Einleitung, în Idem (ed.), Herrschaft und Eigen-Sinn in der Diktatur, Köln 1999, pp. 13- 
44. 

2 Ibidem, p. 22. 

21 Roger Chartier, Kulturgeschichte zwischen Repräsentationen und Praktiken, în Idem: Die 
unvollendete Vergangenheit. Geschichte und die Macht der Weltauslegung, F.a.M. 1992. pp. 7-20. 

2 Posibilitatea înregistrării atitudinii populației fata de Miliție tocmai pe baza revistei „Pentru Patrie” 
este redusă, în prim-plan căzând auto-reprezentarea Miliției, aceasta fiind revista de propagandă a 
instituției. Ceea ce ne poate ajuta, în afară de cele câteva receptari ale cetățenilor fata de „ordinea” 
realizată de Miliție, este mecanismul pe baza căruia aceasta, în eforturile sale de apărare a întregii 
societăţi, lua în calcul aşteptările cetățenilor fata de serviciile sale. 

23 Această perspectivă face legătura cu conceptul de Kulturgeschichte, dezvoltat în istoriografia 
germană contemporană. Vezi pentru o introducere detaliată în acest sens Ute Daniel, Einleitung: 
Kulturgeschichte — und was sie nicht ist, în Idem, Kompendium Kulturgeschichte, Frankfurt, F.a. M., 
pp. 7-25. 

de-al doilea concept cu care operează analiza următoare este cel de legitimare prepolitică??. 
Aceasta nu presupune un timp fizic anterior politicului sau o uzurpare a acestuia de către alti 
factori cu o funcţie similară, ci înseamnă legitimarea puterii cu acele mijloace desprinse din 
cotidian. Această argumentare vine în ajutorul unei analize dincolo de teoria totalitaristă şi 
dincolo de forma statică a unei interpretări centrate abuziv pe ideologie. Aşa cum 
argumentează Lindenberger*, există granite ale dictaturii. Altfel, transformarea acesteia 
(dictatura) în „protagonistul principal” (Lindenberger) al unei istorii poate împiedica revelații 
mai profunde în privința puterii pornind de la practicile dintr-o societate. Ilustrând cu un 
exemplu din sfera noastră de analiză — legitimarea prepolitică, amintim aici operativitatea 
milițienilor, ridicată în nenumărate articole la rang de ideal deontologic: a găsi butelia furată 
unei pensionare în timpul cel mai scurt cu putință reprezintă bunul de schimb pentru 
loialitatea unui cetățean în plus. Deşi prezentate într-un ambalaj ironic, cele 118 portofele 
furate şi regăsite sau cei 250 de câini inapoiati proprietarilor lor de Brigada Diverse în filmul 
omonim al lui Mircea Drăgan, îndeplinesc aceeaşi funcție. 

Micul excurs în pregătirea internă a Miliției arată, în cele ce urmează, alături de 
declararea scopurilor, a competenţelor şi a inamicului, conştientizarea imaginii de sine şi a 
utilizării acesteia în munca de legitimare şi loializare a populației. 


(Il) Reprezentare şi legitimare. Asumarea unor instrumente de lucru 


La 23 ianuarie 1960 Militia Populară Română sărbătoreşte 11 ani de la înființarea sa 
prin decretul nr. 25/1949. Primul număr al revistei „Pentru Patrie“ din anul 1960 celebrează 
acest eveniment printr-o expunere elogioasă la adresa acestei instituții. Textul merită atenție 
deoarece prezintă identitatea Miliției, scopul ei principal, duşmanul ei numărul unu, precum şi 
legitimarea prin evidențierea unui model glorios. Aşadar: 

„Formată din muncitori şi țărani muncitori, educați de partid, legaţi prin apartenența şi 
interesele lor de clasă de nazuintele maselor muncitoare, Militia, prin grija permanentă şi sub 
conducerea inteleapta a partidului, a devenit în decursul celor 11 ani de existență un organ 
puternic al dictaturii proletariatului*’. 

La al doilea Congres al Partidului Muncitoresc Român aflăm că duşmanul principal al 
regimului îl mai reprezintă încă „forțele vrăjmaşe din interior, hrănite cu iluzii de ocrotitorii lor 
de peste graniță“. Prefigurând leit-motivul multor romane şi filme polițiste de mai târziu şi 
anume agentul din Vest, strecurat în tara pentru a desfăşura spionaj economic sau militar, 
„statul democrat-popular“ promite să fie „necruţător“ cu „duşmanii orânduirii socialiste“. 
Adjunctul ministrului Afacerilor Interne şi directorul general al Miliției, general-maior Staicu 


2 În limba germană autorul foloseşte formula vorpolitische Unterstützung sau vorpolitische Akzeptanz. 
Vezi Winfried Thaa, Die Wiedergeburt des Politischen. Zivilgesellschaft und Legitimitatskonflikt in den 
Revolutionen von 1989, Opladen, 1996, pp. 67-68. 

2 Thomas Lindenberger, op. cit., p. 20. 

26 Despre un mecanism asemanator de loializare a cetateanului scrie Lindenberger, atunci cand se 
referă la acele ,compensari pentru supunere“ în introducerea Die Diktatur der grenzen. Zur Einleitung, 
in Idem (edit.), Herrschaft und Eigen-Sinn in der Diktatur, Köln 1999, p. 22. 

27 „Pentru Patrie”, ianuarie, 1960, p. 1. 

Stelian, descrie competențele acesteia, ce pot fi rezumate la: apărarea a) drepturilor şi a 
libertăților cetăţeneşti, b) a bunurilor socialiste şi personale şi c) a liniştii şi a muncii. 

Militienii sunt — aşa cum reiese din text — harnici, demonstrează fermitate împotriva 
infractorilor, îşi întăresc permanent disciplina, sunt pregătiți din punct de vedere politic şi 
profesional, dârji, pentru că viaţa lor „se confundă cu interesele milioanelor de oameni ai 
muncii“. Ei şi-au riscat viata, iar alții au contribuit la descoperirea multor „elemente infractoare 
duşmănoase“ contrarevolutionare. Cei care s-au remarcat în îndeplinirea misiunii partidului 
au fost, bineînțeles, milițienii comunişti, având drept model „bogata experiență a milițienilor 
sovietici“ şi bazându-se „în munca lor pe principii ştiinţifice înaintate şi verificate în practică“. 
Miliția este înzestrată cu un „aparat politic“, acesta fiind însărcinat să educe lucrătorii de 
Miliție. Succesul acesteia se datorează colaborării „oamenilor muncii educați de partid“. 
Aceştia au la dispoziție sesizările verbale sau scrise pentru a se adresa celor care apără 
siguranța (avutului obstesc), ordinea şi liniştea publice. Competența Miliției este răsplătită cu 
încrederea pe care cetățenii şi-o pun în serviciile ei, acestea fiind tot atâtea mijloace 
prepolitice de legitimare: „Şi oamenii muncii au încredere în noi şi noi suntem datori să 
apărăm toate acestea cu mai multă vigilență“%. Siguranţa bunurilor publice şi necesitatea de 
a o apăra, este motivată astfel: 

„Oare se poate admite ca un singur leu, un sac de ciment, o cărămidă, o pereche de 

încălțăminte sau măcar un singur kilogram de cereale să ajungă în mâinile 

delapidatorilor? Nu, pentru că aceste bunuri sunt create cu trudă de cei ce muncesc 
pentru bunăstarea tuturor. lată de ce noi trebuie să facem zid în jurul proprietății 
socialiste, să apărăm cu neînfricare avutul obştesc“22. 


Preventia infractionalitatii joacă un rol important, idealul constituindu-l descoperirea 
cu sută la sută a infracțiunilor. Rapiditatea prinderii infractorului va descuraja alti infractori din 
start, aceştia ştiind ca vor fi descoperiți „într-un timp scurt“. De asemenea o infracţiune 
rămasă cu autor necunoscut va fi o încurajare pentru alţii. Cererile, sesizările cetățenilor nu 
trebuie ignorate pentru că asta periclitează grav imaginea Miliției: „Ce spun aceşti oameni 
despre Miliție cand se văd obligaţi să plece cu o cerere legitimă nerezolvată tocmai de la 
organul care este obligat prin lege să o facă?“%. Toate acestea vor contribui la respectarea 
„egalităţii populare“, sporind autoritatea Miliției şi având un dublu efect în rândurile populației: 
va trezi simpatia şi sprijinul cetățenilor, iar în acelaşi timp va inspira teamă potenţialilor 
infractori. Însuşirile pe care trebuie să le posede viitorul militian sunt „înalte calități morale şi 
fizice“1. În plus, „fiecare lucrător de Miliție trebuie să se străduiască să câştige si mai mult 
încrederea şi respectul populaţiei“*2. Rolul încrederii necesare reiese si din următoarea 
declaraţie a unui militian intervievat de Haralamb Zincă în urma unui caz de infractionalitate 
juvenilă: 

„Să ne apropiem mai mult de masa tineretului. Să ne folosim de acele mijloace pe 

care le au la dispoziţie (case de cultură, cluburi, cămine) pentru a le povesti despre 


28 Ibidem. 
29 Ibidem. 
30 Ibidem. 
31 Staicu Stelian, Militia Populară, în „Pentru Patrie”, ianuarie, 1960, p. 2. 
32 [bidem. 

activitatea bărbătească, eroică, a ofițerului de Miliție. Să-i incalzim, să ni-i apropiem. 
Apoi, e necesar sprijinul presei, al literaturii. Al acelei literaturi care să redea, în chip 
convingător şi veridic, activitatea specifica a unui criminalist din zilele noastre“. 


Experiența reprezentării prin propagandă explicită pare să nu fie neglijată: Astfel, pentru 
popularizarea regulilor de circulație, 


„serviciul nostru a mai editat o serie de pliante, afişe în care sunt popularizate 
regulile de circulație, atât pentru pietoni, cât şi pentru şoferi. Ultima broşură, în 
pregătire, se va adresa de astă-dată copiilor. Ea cuprinde mici istorioare, poezii, 
desene, sfaturi. Materialele sunt semnate de scriitorii Demostene Botez, Nina 
Cassian si alții“%. 


Identitatea Miliției R.P.R. este una muncitorească, aşa cum se dorea la nivelul 
întregii societăți, epitetele cu care sunt descrise „lucrătorii de Miliție“ creează o imagine 
exemplară, întocmai idealului de ordine pe care aceştia îşi propun să o apere, iar sursele de 
legitimare sunt: scopul muncii, adică apărarea cetățenilor şi a întregii societăți socialiste, 
recunoştinţa oamenilor, dar nu în ultimul rând şi cel putin la nivel declarativ, principiile 
ştiinţifice verificate în practică şi experiența milițienilor sovietici. Observăm în acest sens nu 
doar o Miliție instruită în tehnici de reprezentare, ci şi o interiorizare a rolului pe care 
instrumentele aplicate îl au în legitimare. Mai mult, din declarațiile prezentate reiese 
stăpânirea cu precizie, cel putin la nivel teoretic, a unui tip de legitimare bazat pe satisfacția 
cotidiană a oamenilor, aşadar a acelei legitimari prepolitice. 


(III) Reprezentări ale Miliției populare româneşti în 1960 ca surse de legitimare ale 
acesteia 


Conducerea Miliției îşi doreşte trezirea simpatiei în rândul oamenilor. Aceasta 
funcționează cel mai bine atunci când sectoristul sau şeful de post îi înapoiază în timpul cel 
mai scurt cu putință bunul furat unui cetățean, cuvântul des utilizat în acest caz fiind cel de 
operativitate. În cele ce urmează am identificat câteva însuşiri menite la acea vreme să 
asigure această legitimitate. 

„Lucrătorul de Miliție“, aşa cum este el numit în nenumărate rânduri in revista 
„Pentru Patrie”, are un trecut simplu, cunoscând foamea şi viata amară, de aici probabil 
blandetea din ochii săi şi simplitatea cuvintelor sale?5, manifestă un deosebit interes pentru 
cultură, pentru legătura permanentă cu populația ca metodă de lucru şi pentru instruirea 
permanentă. Sportiv ambițios, patriot înflăcărat, spirit ecologic, „prieten al cărţii“, el este — 
sau, dacă nu este, ar trebui sa fie — conştiincios, operativ, punând munca pe primul loc, 
arătând sensibilitate la sesizările oamenilor muncii, grijă fata de arma şi maşina din dotare 


3 „Pentru Patrie”, martie, 1970, p. 6. 

34 Idem, octombrie, 1964, p. 9. 

35ldem, ianuarie, 1960, p. 6. 

Ibidem, p. 7. 

Ibidem, p. 11. 

8/bidem, vezi articolul Reflecţii de codaş, p. 15. 

(cauciucurile să nu fie pe janta) şi fata de ţinuta vestimentară, demonstrând autocritică, 
solicitudine fata de cetățeni, respect fata de superiori, educație politică, interes în educația 
copiilors*. Militianul îşi sacrifică propria viata pentru ceilalți. Dragostea de muncă“! este 
opusă neglijentei la locul de muncă”, minutiozitatea, răspunderea, pasiunea, conştiinţa 
datoriei, tăria sunt opuse „tărăgănării şi formalismului“ sau superficialitatii* prin lăsarea de 
sesizări la sertar, pe care mai apoi le clasează din diferite motive neîntemeiate. Autoironia 
nesimulată, dar controlată fata de propria instituţie iese în evidenţă în caricaturi sau la rubrica 
„Satiră şi umor“. 

O caricatură la adresa militianului pentru care blocul nu este decât o altă geografie la 
care existența rurală se poate adapta cu uşurinţă, problematizează comportamentele 
răspândite în contextul urbanizării forțate. Alt exemplu in acest sens este cel al militianului 
care „confundă“ parti ale mobilierului unui apartament: „Dati-mi, vă rog, şapte cuiere... / Aveti 
atâtea camere? Se miră vânzătorul. / Nu. Stau în două camere, dar mi-am luat televizor...”4°. 

În alte cazuri, un caporal care nu ştie să numere până la doi sau un sergent, 
electrician de meserie, chemat de unchiul său pentru a-i repara soneria de la intrare. Cand 
acesta ajunge la uşa cu pricina, sună de nenumărate ori, mirându-se că nu i se deschide, 
deşi fusese chemat“. Însă defectele, dar mai ales calităţile militianului nu sfârşesc aici. 
Acesta are simţ estetic, cultură politică, interes în educarea preventivă a elevilor“, pretuieste 
echilibrul familial, are copii frumoşi, se angajează social‘, este rational, deci ateist+%, „om 
corect, disciplinat, cu multă autoritate, iniţiativă şi spirit organizatoric%. Cel mai important 
lucru pentru un militian este însă atitudinea justă fata de populația care îl respectă şi sprijină 
din plin. El dă dovadă de forte herculeene înființând o bibliotecă comunală, inițiind plantarea 
unui deal cu vita de vie, modernizând comuna cu garduri de piatră şi trotuare*'. Rezumând, 
ofițerul de Miliție are o deosebită grijă fata de pieton fiind capabil să dea şi lămuriri turistice 
acestuia - „Expoziţia se află la numărul 48'%, - mâna sa este „vânjoasă“, glontul sigur, tot 
aşa precum certe trebuie să fie interesul său în munca cultural-educativă de masă%, 
inventivitatea, iniţiativa şi spiritul investigativ. 


39 Ibidem, p. 15. 

40 Idem, decembrie, 1963, p. 24. 
41 Idem, ianuarie, 1960, p. 22. 

42 Ibidem, p. 29. 

43 Idem, februarie, 1960, p. 11. 
4 Ibidem, p. 16. 

45 Ibidem, p. 17. 

45 Idem, mai, 1960, p. 21. 

47 Idem, martie, 1960, p. 9. 

48 Ibidem, p. 11. 

49 Ibidem, p. 18. 

50 Idem, aprilie, 1960, p. 6. 

51 Idem, mai, 1960, p. 13. 

52 Idem, septembrie, 1960, p. 18. 
53 Idem, ianuarie, 1961, p. 11. 

54 Idem, martie, 1961, pp. 20-21. 

Militianul este „eroul anonim“, el îşi câştigă prieteni în rândurile cetățenilor 
rezolvandu-le reclamatiile, aceasta impunându-se ca însuşire-cheie a activității sale şi ca 
ideal practic. Instituția pe care acesta o reprezintă şi, astfel, el însuşi par permanent puşi într- 
o poziție defensivă, de legitimare a propriului statut, a încrederii „pe care le-o acordă partidul 
şi poporul nostru muncitor'6. El, militianul, este fratele care veghează la liniştea poetului, la 
zidurile proaspăt zidite, la otelul din turnătorii - „munca, viitorul“ (lon Socol, Militianul’). 
Această vocație cunoaşte şi o constrângere estetică, care nu se rezumă doar la uniformă şi 
gesturi sau la afabilitate, ci presupune şi aspectul fizic: „Miliţienii trebuie să fie frumoşi“. 
Apelul la profesionalism ca responsabilitate cu rol de reprezentare ne arată grija pentru 
imagine: „Ofițer de serviciu, înseamnă să ştii să te descurci în toate. Tu reprezinti Militia’, 
deşi realitatea va fi fost deseori alta. Tinerii ofițeri sunt pasionaţi de literatură, volei, filme, 
excursii şi contribuie toți la o atmosferă de muncă colegiala®. Militianul aşteaptă răsplata 
simbolică a admiratiei de către cetățeni: „(...) Dar voia ca vestea despre prinderea hotului să-i 
facă pe oameni să spună: „lată, Militia nu doarme.“*! Grija pentru imagine merge până la 
dezbaterile între regizori şi criminalişti, aceştia din urmă dorindu-și din partea celor dintâi 
cunoştinţe mai bune de criminalistica®’, ignorând însă sensul pe care ficțiunea îl are pentru 
regizori. 

„Parada“ ştiinţifică întregeşte imaginea profesionalismului unei miliții în pas cu 
tehnologia şi ultimele aplicaţii ale acesteia: laboratorul foto, microscopul comparator şi 
utilizarea spectrografiei, lansarea unei teorii a cauzalitatii în metodologia cercetării penale a 
infractionalitatii îndreptate împotriva proprietăţii socialiste, expunerea unor metode fizico- 
chimice pentru criminalistică sau prezentarea unor elemente de traseologie sunt tot atâtea 
mijloace de persuasiune® cu privire la propriile calități. Militianul se află într-o permanentă 
mişcare de cucerire a spațiului pe care îl are în pază. Aceasta este cel puţin sugestia ce 
transpare în prezentarea unei centuri reactive de propulsie în aer, amintind nu doar de Icar, ci 
mai ales de devansarea pe care, până acum, şi-o aroga ficțiunea prin intermediul lui James 
Bond&. 

În noua sa rubrică, Radiografia unui caz, Haralamb Zincă prezintă cu acuitate 
criminalistică dosare clasificate, reconstruind pas cu pas etapele fostei anchete. Intervievează 
ofițerii care au lucrat la caz si prezintă ipotezele criminalistice. Un astfel de demers pune în 
valoare munca Miliției, o cazuistică variată care impresionează, straduinta Miliției fata de 
cetățeanul pentru siguranța căruia luptă. Titlurile articolelor ne prezintă o Miliție foarte 
dinamică: Contrabandistul şi valiza; Furtul de la expoziție; Întâmplarea de la km. 33; Asasinul 


55 Idem, ianuarie, 1963, p. 1. 

56 Ibidem. 

57 Ibidem, p. 2. 

58 Idem, septembrie, 1965, p. 15. 
59 Idem, decembrie, 1965, p. 7. 
60 |dem, iulie, 1966, p. 5. 

61 Idem, ianuarie, 1968, p. 15. 

82 Idem, martie, 1968, pp. 19-21. 
63 Idem, octombrie, 1968; alte exemple în acest sens se regăsesc în nr. din februarie 1969, p. 25 si 
noiembrie, p. 17. 

64 Idem, aprilie, 1969, p. 17. 

din umbră; Existenţa dublă; Un dosar, banal. Rezolvarea unei cazuistici atât de diverse are 
funcţia interesantă a potentarii siguranței, dar şi aceea a învăluirii în mister a actului criminal. 

Alte defecte, în afară de cele amintite la începutul acestui capitol, sunt alcoolismul, 
neglijarea vieții de familie, dar mai ales din punct de vedere profesional, formalismul*?. În 
nenumăratele portrete care umplu paginile revistei „Pentru Patrie” apar uneori situații care 
stârnesc râsul, de exemplu atunci când autorul îl elogiază pe sergentul-major Băiaşu Traian, 
propagandistul unei grupe de învățământ politic din comună, un om cum nu se poate de 
strict, răspunzând foarte scurt şi la obiect, ca şi cum nu ar fi însuşirea unui propagandist să 
vorbească mai mult, să fie elocvent şi charismatic®. 

Reprezentarile enumerate, fără a fi considerate în ordinea dată de felul, funcția sau 
sursa lor, construiesc o estetică a reprezentării bazate pe ordine. De aici derivă, de 
asemenea, liniştea şi siguranța. Această estetică a ordinii exacerbează omnipotenta şi 
omniprezenta militianului şi evoluează de la prosternarea în fata modelului ştiinţific sovietic 
pana la un stadiu autonom legitimat acum şi cu modele ştiinţifice vestice şi in general cu 
apetenta spre binele semenilor. După trecerea în revistă a imaginilor de sine stătătoare ale 
militianului, în partea a treia accentul cade pe extinderea spaţială a siguranței — spaţiu de 
„cucerit“ prin munca de preventie — şi în general pe caracterul social, prepolitic al muncii 
militianului, aflat astfel „în miezul prefacerilor“. Reprezentarile analizate aici vor fi de multe ori 
înrudite cu cele prezentate în capitolul anterior. Două elemente diferite la finalul părţii a treia 
sunt reflectarea lirică a motivului liniştii şi a câteva moduri de interacţiune cu populația. 


(IV) Prezenţa militianului în societate şi legitimarea prepolitică a Miliției 


Din numerele revistei „Pentru patrie” aflăm că garantarea liniştii, a ordinii şi a 
siguranței cetățenilor nu constituie munca de birou a unei clase superioare, ci oferta de 
servicii, variate am putea spune, a unor „lucrători de miliție“, aşadar a unor tovarăşi din rândul 
clasei muncitoare care sunt expuşi cu fiecare ocazie alături de oameni şi „în miezul 
prefacerilor’®®. Alteori sunt prezentați în cotidian, drept consumatori, asemeni oricărui 
cetățean care aşteaptă reducerile înainte să deschidă magazinul, alături de pionieri, de şoimii 
patriei, de bătrâni la traversarea străzii, de muncitori în orice domeniu, de familie şi de proprii 
subalterni. Este evidentă înțelegerea faptului că pentru a oferi servicii de calitate, ei, lucrătorii 
Miliției, trebuie să cunoască orice colt al „pieței”, dar şi pe ,clienti” acesteia, cultivând relațiile 
cu cetățenii până la a-i transforma în mici spioni. Această omniprezenta, văzută ca factor de 
confort al vieţii socialiste, este de fapt o invadare ,preventiva” a oricărui spaţiu — public, semi- 
public şi chiar privat — prin simpla transformare a acestuia într-un „spaţiu al siguranței, al 
liniştii, al ordinii“ comune şi individuale. La o trecere în revistă a acestor locuri, descoperim tot 
atâtea elemente care împreună compun spațiul întreg aflat în grija Miliției publice: cartierul, 
blocul, şcoala ca loc de propagandă sau de preventie, santierele, militianul este cel căruia îi 


65 Idem, septembrie, 1961, p. 21. 
86 Idem, octombrie, 1961, p. 10. 
87 Idem, noiembrie, 1961, p. 10. 
68 Idem, octombrie, 1961, p. 5. 

69 Idem, august, 1960, p. 18. 

este încredințată paza a tot ce mişcă în tara, de la obiecte pana la anotimpuri”, GAS-ul, 
iazurile, familia şi bunurile acesteia, moara din sat, drumurile publice, birourile de contabilitate 
ale întreprinderilor, depozitele, orientarea pe piața muncii atunci când plutonierul îl sfătuieşte 
pe un sătean să intre în colectivă, orice fel de speculă, bunăoară una aparent banală precum 
cea cu mături, rezumând, orice fel de bun material parte a proprietății comune sau private, 
dar şi bunurile codificate precum legalitatea. 

Sectoristul care îşi face rondul dând siguranța că stă mereu de veghe are un efect 
sedativ: 

Te-aud mereu cum treci, Militiene, 

În seara cu arome de lucerna, 

Închid atuncea obosite gene 

lar luna-mi potrivesc sub cap, drept pernă....7!. 

El este o ființă atotpăzitoare, sta de pază la visele cetățeanului, care caută să îl 
îmbrățişeze, pentru că militianul poartă cu sine fiorul liniştii, frumuseţea patriei, ritmul organic 
al naturii devenită şi ea socialistă. Alte locuri ale ordinii publice sunt munca agricola”, 
recenzarea autovehiculelor, siguranța recoltei în fata incendiilor”, complexele industriale 
precum cel de la Onești. Însă militianul este prezent şi la plata salariilor, verifică prețurile într- 
un magazin din „grupul social”, îşi are „aportul la creşterea (educaţia politică) miilor de 
constructori, fondul de aur al santierelor noastre”74, în păduri, aşa cum reiese din Scrisoarea 
unui molid's, el vizitează întreprinderile, pe cetățenii care îl întâmpină cu flori şi zâmbete“, 
şcoala din localitate. El devine astfel o prezenţă ubicuă, posedă un fel de organicitate pe care 
o divide cu fiecare membru al comunității. In prezenţa sa, inspirând siguranță muncitorului, se 
desfăşoară orice activitate”. Agentul de circulație ia copiii de mână, le arată culorile 
semaforului şi îi trece strada. In alt caz, ajută o bătrânică derutată de schimbarea bruscă a 
semaforului să traverseze pe trecerea de pietoni, oprind maşinile's. Intersecţia pare să fie un 
loc preferat al explicării ordinii de către ofițerii de la circulaţie şi al expunerii simbolice ale 
acesteia. Prezenţa militianului este plină de dezinvoltură şi derivă din altruism social: 
sectoristul rezolvă problema unei vânzătoare, întreabă două eleve (vecine) dacă au luat câte 
un zece şi află de la un bătrân că vecinii nu se mai ceartă, după care merge la şedinţa de 
bloc unde împacă oamenii certati din cauza copiilor care se joacă prea mult în curtea 
interioară cu trotineta”%. Şeful de post îi aduce unei sătence din Gura Vadului noutățile: 
instalații de apă potabilă. Alte imagini consacrate în prezentarea militianului sunt cele care 
expun viata de familie a acestora, momentele de banalitate care arată cât de umani, calzi, 


70 lon Socol, El, militianul..., în „Pentru Patrie”, aprilie, 1960, p. 13. 
71 |. Vernea, Înfrățire, în loc. cit. 

72 „Pentru Patrie”, iulie, 1960, coperta 4. 

73 Idem, august, 1960, p. 11. 

74 Idem, septembrie, 1960, p. 4. 

15 Ibidem, p. 17. 

76 Ibidem, p. 12. 

17 \dem, decembrie, 1960, pp. 11-13. 

78 Ibidem, p. 16. 

79 Idem, ianuarie, 1963, p. 17. 

asemănători erau ei cu ceilalți cetateni® alături de imagini de la locul muncii: în „simfonia 
străzii“ ei sunt „dirijorii“ circulaţiei. Opera dirijată cuprinde salvarea unei fete dintr-un accident, 
îndreptarea abaterilor unui şofer de autobuz, controlul la barieră sau al ştergătoarelor defecte 
de la parbrizul unui camion. „Acordurile acestei simfonii a străzii sunt fără de început şi fără 
de sfârşit. (...) Prin prezenţa lor proteguiesc viata omului, aduc ordine, convertesc ritmurile 
dezordonate în armonia disciplinei“8. 

Locotenentul de Militie controlează condicile de reclamaţii şi sugestii ale 
magazinelor, ajungând astfel pe firul unor infracțiuni economice, precum diluarea spirtului de 
către un vanzator®*, merge la şedinţele cu părinții în şcolile din cartier, controlează cărțile de 
imobil ale cetățenilor. Familia reprezintă topos simbolic, angajaţii secţiilor de Miliție fiind 
sprijiniți in acest sens& tocmai pentru ca familia unui ofițer de Miliție să devină un exemplu 
pentru ceilalți cetățeni. Şi enumeratia poate continua cu balul din cantina unui oraş minier sau 
cu frizeria din cartier. Militianul este îngerul albastru, care prin munca sa operativă aduce 
linişte şi satisfacție în inimile cetățenilor. 

În ultimul număr din 196125, versurile dedicate Militienilor reidentifică obiectul muncii 
Miliției — siguranța proprietății publice — şi funcția de subordonare fata de partid: 

„Miliţieni suntem şi cu mândrie, 

De strajă stăm avutului obştesc; 

Din zori în zori ni-i călăuză vie, 
Partidul scump al celor ce muncesc”. 

Liniştea dăruită cetățenilor apare drept element foarte atractiv de legitimare 
prepolitică. Mai întâi, însă, militianul cucereşte un întreg spaţiu de desfăşurare a propriilor 
acțiuni: ,(...) Paşii lui îi aud pe trotuar, / măsurând liniştea - egal - ca o inimă grea de 
ceasornic,... / Prin inima mea trece omul în uniformă“. Tot aşa, el mai trece „prin zâmbetul 
copiilor“, „prin parfumul iubirii“, „prin somnul bătrânei“. ,Militianul, prietenul meu nestiut, / 
Aplecat peste lagărul nopții, veghează“€. 

În Către apărătorii liniştii, Alexandru Andritoiu identifică liniştea creată, păzită de 
milițienis”: „Această linişte ce-o simt mereu / în încăperea sufletului meu, / şi liniştea ce-mi 
vine la fereastră (...)“. În răspândirea geografică a liniştii întrezărim atribuțiile militianului 
socialist: Liniştea căminului, „liniştea sălăşluind în grâne“, „liniştea cărbunelui din mină“, 
„liniştea oraşului din noapte“, „liniştea poetului“, „liniştea întregii zări“. Liniştea este un act de 
intimitate: „...Imaginează-ți... Te întorci cu familia de la teatru, seara, târziu. Pe strada ta e 
linişte“88. Dintr-un alt articol, Sensul liniştii? transpare unul din „locurile“ predilecte ale liniştii si 
anume detaliul. Secretul liniştii se ascunde în banalul cotidian: în notele bune ale unui elev 

87 Idem, noiembrie, 1963, p. 15. 

88 Idem, martie, 1964, p. 5. 

89 Idem, iunie, 1968, p. 3. 


82 


In miezul prefacerilor... 


care încetează să mai fure de la propriii colegi, în supravegherea bufetului din sat sau 
amendarea unor scandalagii. Această viziune a Miliției asupra liniştii, identificată la nivelul 
trăirilor individuale, al oamenilor mărunți, al practicilor repetitive, cotidiene, corespunde întru 
totul perspectivei unei istorii culturale moderne. Coincidenta este notabilă. 

Nu doar liniştea, ci şi ordinea este în atenția Miliției. Într-o critică la adresa pietonilor 
care se bazează pe vigilenta şoferilor, agentul de circulaţie identifică motivul — lipsa 
drumurilor laterale şi a trotuarelor la tara, fara a problematiza însă tema mai departe”. În 
schimb, redacţia „Pentru patrie” îşi exersează moderat critica la adresa unor lipsuri în munca 
şi în dotările Miliției”. Ordinea nu se rezumă doar la astfel de detalii, ci pare să se extindă 
până la principiul însuşi care ar putea duce la dezordine şi anume mişcarea: interdicția 
dreptului la deplasare liberă în anii '49-60% sunt un exemplu în acest sens, practicarea lui 
neîncetând niciodată în totalitate până în 1989. Pentru a oferi siguranţa sub forma liniştii şi a 
ordinii, Militia apelează la ajutorul „voluntar“ al populației şi o recompensează. Într-un astfel 
de caz de ajutor voluntar, 3 copii urmăresc un spărgător de magazin şi cheamă un militian în 
ajutor, cel în cauză fiind prins. Copiii primesc drept recompensă câte o bicicletăs. Patrulele 
şcolare pentru circulaţie sunt un alt exemplu de interacţiune între Miliție şi cetățeni (şcolari), 
pe care aceasta îi transformă din „consumatori“ de siguranţă în apărători ai acesteia: 

„Componenții patrulelor au fost dotați cu centuri albe cu diagonală, mănuși albe tip 

muşchetar, palete cu inscripția ,stop” şi insigne. (...) s-au stabilit punctele din 

preajma şcolii care trebuiesc supravegheate în mod deosebit. Comandantul unității 
de pionieri din şcoală conduce direct aceste patrule, având, bineînțeles, sprijinul 
permanent al unor ofițeri de miliție“*. 

Într-un alt caz, la primirea unei scrisori de la dactilografa unui post de Miliție din 
provincie a cărei căsătorie cu un ofițer de Miliție eşuase, redacția reacționează prompt: ,(....) 
Un asemenea mod de comportare este condamnabil şi dăunător, el contravine flagrant 
normelor eticii noastre socialiste, constituind un exemplu negativ sub toate aspectele“%. Sub 
formă de glumă sunt luate în vizor şi greşelile de exprimare în formularea proceselor verbale: 
„Găsit una stare ebrietate, pe care hotărât duc cu motocicleta din com. Gheboaia, în 
Mărceşti“%. 

Dactilografa rănită, şcolarul recompensat cu o bicicletă sau ofițerul care dedică 
versuri militianului sunt tot atâtea exemple alese cu grijă de către redacția revistei „Pentru 
patrie”, sugerând similitudinea ordinii propagate de către Miliție cu cea interiorizata de 
populație. 

La finalul expunerii atâtor reprezentări şi practici ale militianului roman în cotidian, ne 
întoarcem la conceptele inițiale care au antrenat obținerea acestor rezultate, reprezentarea şi 
legitimarea prepolitică. Pe o scala de la micro la macro a reprezentărilor, practicile Miliției pot 
fi subsumate cu uşurinţă celei dintâi categorii. Totuşi întrepătrunderile cu un nivel al mezo- 


% Idem, noiembrie, 1967, p. 18. 

% Idem, septembrie, 1965, p. 19. 

92 D. Lăcătuşu, op. cit. (sub tipar). 

% „Pentru Patrie”, februarie, 1966, p. 20. 
% Idem, martie, 1968, p. 25. 

% Idem, iulie, 1966, p. 21. 

% Idem, martie, 1967, p. 24. 

reprezentărilor, aşadar o interacţiune între micro-sistemul Miliției şi societatea în ansamblu, 
devin vizibile în discursul despre familie al regimului, pe care Militia şi-l asumă. Amestecul în 
problemele de familie pornind de la copiii care lipsesc de la şcoală sau numeroasele articole 
despre familiile milițienilor însoţite de fotografii sunt un argument în acest sens. De 
asemenea, nu sunt excluse interacțiuni cu nivelul macro-reprezentărilor: o posibilitate în acest 
sens este referirea frecventă la ordinea proletară a societății, milițienii fiind numiţi lucrători ai 
Miliției, iar activitatea lor fiind descrisă în multe titluri cu ajutorului ideologem-ului muncă. 

Practicile lucrătorului de miliție se referă la fragmente din cele mai superficiale ale 
vieţii în comun, în banal ascunzându-se puterea de seducţie a operativitatii Miliției. Oamenii 
reacționează la gesturi „eroice“ ce le reinstaurează ordinea de zi cu zi: înapoierea buteliei 
furate este un exemplu în acest sens. Pe de altă parte asigurarea recoltei împotriva 
incendiilor sau ajutorul acordat muncitorilor unui şantier sunt acţiuni cu caracter mai dirijist. 
Ele demonstrează ca în modelarea ordinii publice militia nu tinea cont doar de necesitățile 
populației, ci reflecta în egală măsură alte surse de inspiraţie, de exemplu, programul unui 
cincinal sau alte documente de partid. În măsura în care practicile siguranței, ale liniştii şi 
ordinii redau aspiraţiile cetățenilor şi nu în primul rând ideologia de partid, putem spune că 
sunt momente prepolitice în legitimarea Miliției şi a ordinii socialiste. 

Identificarea consecințelor acestor practici în stabilizarea regimului presupune un 
gest de rafinare a cercetării pentru care, până în acest punct al analizei, nu au fost trecute în 
revistă nici un fel de surse. Numerele „Pentru patrie” cercetate până acum nu contin decât 
scrisori şi articole de mulțumire la adresa muncii Miliției. Fotografiile persoanelor ajutate de 
Miliție redau chipuri surâzătoare pline de speranță. Opinii diferite sau negative din partea 
populației nu există. Singura critică este autocritica sau critica redacției „Pentru patrie” atunci 
când constată lipsuri grave în munca de educare culturală în masă sau în conduita şi 
rezultatele la locul de muncă. lar în acest ultim caz este vorba în mare parte de rubrici 
umoristice, o formă aşadar benignă de expunere a defectelor, nu însă fără consecințe, dacă 
ne gândim la uşurinţa cu care Militia şi prostia sunt asociate în bancuri. Cazurile mai 
yserioase” precum cele de alcoolism sau părăsire a soției în rândul milițienilor sunt mai rare. 
De asemenea, perioada cercetată până acum este prea mică pentru a observa anumite 
fluctuații în maniera de reprezentare, cu o singură precizare: dacă la începutul anilor '60 
raportarea la modelul milițienilor sovietici este în prim-planul auto-reprezentării Miliției 
române, în următorii ani se trece la omiterea subtilă a acestui model. 


(V) Concluzie 


În perioada anilor 1960-1961 Militia română se află într-un proces încă accentuat de 
subordonare fata de modelul instituției de profil sovietice. Treptat, astfel de elogii ale Miliției 
sovietice dispar din paginile revistei. Concluziile care se impun după expunerea din paginile 
anterioare sunt următoarele: 


Miliția îşi asumă munca de legitimare prin reprezentare şi în bună măsură prin cea 
cu caracter prepolitic. Practicile acesteia dezvăluie şi alte surse de inspiraţie, desfăşurarea lor 
ca răspuns la nevoile în materie de siguranţă ale cetățenilor fiind doar unul din mai multe 
aspecte. Influența programului politico-economic al partidului asupra practicilor Miliției reiese 
şi din comunicarea între cele trei nivele — macro, mezo şi micro — ale reprezentărilor. Primele 

două sunt legate mai strâns de modelarea ideologică a societății, iar cel din urmă de practicile 
şi normele proprii Miliției. Se poate pune şi întrebarea unui efect de jos in sus, şi anume daca 
nu cumva bancurile şi atitudinea critică a populației la adresa milițienilor determină conţinutul 
unor rubrici precum „Satiră şi umor“ din revista „Pentru patrie“. Politicul şi prepoliticul sunt 
stăpânite în egală măsură de către milițieni: dacă şeful de post contribuie, la sat, prin 
propagandă, la integrarea țăranilor în G.A.S.-uri, trecerea străzii aglomerate la oraş de către 
o bătrânică cu ajutorul agentului de circulaţie este un gest banal, ce emană grija celui din 
urmă pentru siguranța cetățeanului. Invadarea cu scop preventiv şi pedagogic a spațiului 
privat, ajutând de pildă familiile care îşi neglijează minorii, transformă acest spațiu într-unul al 
liniştii, ordinii şi al siguranței. Aşadar şi apartamentul unei familii devine un spațiu semi-privat 
atunci când copilul acesteia lipseşte de la şcoală şi atrage atenţia Miliției. Amestecul Miliției în 
sfera privată ne arată ca acolo vede aceasta periclitarea ordinii publice”. Întrebările privitoare 
la rolul reprezentării în legitimarea Miliției şi a regimului, fluctuarea acesteia sau răspunsul 
populației la reprezentările Miliției rămân fără un răspuns satisfăcător în momentul de fata. O 
ipoteză care ar putea complica concluziile, la final, ar fi că anumite reprezentări ale Miliției au 
avut un caracter deconstructiv pentru imaginea militianului: desenele, glumele şi epigramele, 
criticând defectele acestuia, nu contribuie doar la familiarizarea publicului cu un agent al 
ordinii extrem de ,umanizat”. Ci mai mult, acestea îngroaşă trăsăturile caricaturale ale 
agentului de miliție neştiutor, incompetent şi abrutizat prin repetitivitate. Clişeele de gen au 
rămas pentru mult timp întipărite în memoria oamenilor. Declaraţia din aprilie '64 pare să 
rămână cezura definitorie pentru o îndepărtare de modelul sovietic de Miliție. lar, aşa cum ar 
fi de aşteptat de la o revistă editată de Ministerul Afacerilor Interne, populaţia nu răspunde 
decât pozitiv la eforturile gigantice depuse de Miliție în apărarea societății. Ar putea exista o 
altfel de atitudine? Cine ar putea oare să se sustragă ordinii, liniştii şi siguranței? Din 
relatarea unei anchete putem lansa ipoteza că singurul refugiu non-ideologic rezidă în 
nebunie: bănuitul anchetat, Mirschi, este un nebun care pretinde a fi trimisul pe pământ al 
Sfintei Brigita, pentru a face fapte bune precum câştigarea luptei de la Mărăşeşti. Amuzant, 
dar ofițerii cultivați cu tratate de psihiatrie pun la îndoială nebunia lui Mirschi şi vor să afle 
adevărulS%. 


97 Astfel sugerează Monika Spindler în introducerea la In the line of duty. Der Held im anglo- 
amerikanischen Polizeifilm zwischen Norm und Abweichung (Mikrofiche), Munchen 1998. 
% „Pentru Patrie”, iunie, 1965, pp. 17-18. 

SERVICIUL DISLOCĂRI ŞI DOMICILII OBLIGATORII 
(S.D.D.O.) DIN CADRUL MINISTERULUI 
AFACERILOR INTERNE (1954-1956) 


DEPARTMENI FOR DISLOCATIONS AND BINDING DOMICILES (D.D.B.D.) 
WITHIN THE MINISTRY OF INTERIOR 


During 1954 - 1956, the Department for Dislocations and Binding Domiciles 
(D.D.B.D.) functioned within the Ministry of Interior (MI), performing its activity 
among the persons dislocated in June 1951 from the boarder area near Yugoslavia 
and of those whom a binding domicile had been established, according to the 
Decision of the Ministers' Council no. 337 dated March 11, 1954, for a period of 6 
months up to 5 years in the 18 special locations created in Baragan, near the regions 
of Bucharest, Constanta and Galati. There were persons, who were released from 
prisons or labour camps and who at the end of the detention have proved that they 
had not been re-educated, being an extreme danger for the security of the 
communist state in the opinion of the communist authorities. 

In September 1954, the regulation for D.D.B.D. functioning was elaborated 
and, in December 1954, the leading body of MI approved the diagram of the 
department's subunits. So, within the Regional Departments of MIA, the Office 
D.D.O and „comandaturi” in the 18 special locations were created. 

D.D.B.D. was lead by lieutenant - colonel Einhorn Wilhelm, Romanian 
citizen of Hebrew nationality. We have found out from an excerpt note of a file who 
Einhorn Wilhelm was, situated at the General Department of Militia. So we can see 
that Einhorn Wilhelm was a carpenter, member of the Romanian Communist Party 
from the illegality period (1933), that he enrolled himself as republican volunteer 
fighting in the civil war in Spain (1937-1938), that he was a member of the French 
Communist Party and of the Spanish Communist Party. At the arrival of the Soviet 
troops he enrolled as a volunteer in a Soviet unit (working in the propaganda 
domain), fighting against Hitler's army up to the boarder with Czechoslovakia. In 
1945 he directly became chief commissar at the police station in Cluj, even if he did 
not have the necessary studies for such a function. Three years later he obtained the 
degree of major (1948) and after another five years he was advanced at the degree of 
lieutenant - colonel (1953). On April 1st, 1956, he was named chief of the Department 
"C" of MI where he worked until January 1s, 1957, when, according to an order, he 
was moved at 1st Department (Foreign Intelligence). He was sent as secretary to the 
Romanian Embassy in Budapest. On January 1*, 1959 he was moved to the General 
Department of Militia as chief of the Department for Inspections, from where, on 
May 315, 1960 he was put in reserve, by "arranging the right for pension", with the 
degree of colonel. After being put in reserve he got employed as quality controller at 
the Office for Goods' Control, where he worked until 1967, when the labour 

agreement was finished upon request. On July 2"d, 1974, the Governmental 
Committee for Passports approved his request to immigrate to Israel. On October 
21st, 1974 he left for Israel for good. 

The activity of the Department for Deployment and Binding Domiciles 
(D.D.B.D) consisted of preventing and finding out of the hostile manifestations 
against the democrat - popular regime, as well as of the dislocated persons and the 
ones with binding domicile. 


Etichete: persoane dislocate, Ministerul Afacerilor Interne, informatori, 
domiciliu obligatoriu 

Keywords: dislocated persons, the Ministry of Interior, informants, binding 
domicile 


În perioada 1954-1956, în cadrul Ministerului Afacerilor Interne a funcţionat Serviciul 
Dislocări şi Domicilii Obligatorii (S.D.D.0.) care îşi desfăşura activitatea în rândul persoanelor 
dislocate, în iunie 1951, din zona de graniță cu Iugoslavia, şi a celor cărora li se fixase 
domiciliu obligatoriu, prin Hotărârea Consiliului de Miniştri nr. 337 din 11 martie 1954, pe o 
durată de la 6 luni la 5 ani, în cele 18 localităţi speciale’, create în Bărăgan, aflate in raza 
regiunilor Bucureşti, Constanţa şi Galaţi (este vorba de persoanele eliberate din închisori şi 
lagăre de muncă care la expirarea pedepsei dovedeau că nu s-au reeducat şi, ca urmare, în 
opinia autorităților comuniste, prezentau pericol deosebit pentru securitatea statului 
comunist). 

Activitatea $.D.D.0. consta în prevenirea şi descoperirea manifestărilor 
duşmănoase regimului democrat-popular din partea persoanelor dislocate şi a celor cu 
domiciliu obligatoriu. 

În luna septembrie 1954 a fost elaborat regulamentul de funcţionare al Serviciului 
D.D.O., iar în decembrie 1954, conducerea MAI a aprobat schema subunitatilor serviciului. 
Ca urmare, în cadrul Direcţiilor Regionale MAI s-au înființat Birouri D.D.O. şi comandaturi în 
cele 18 localități speciale. Până la înființarea S.D.D.O., în cadrul direcțiilor regionale de 
securitate a funcționat Biroul „Dislocaţi”, format din 3-4 persoane, care se ocupa mai mult de 
problemele administrative, privind diferite cereri ale persoanelor dislocate, prezența la viză 
etc. 

La începutul anului 1955 s-a trecut la instalarea comandaturilor MAI (compuse din 
câte doi ofițeri de securitate) în localităţile speciale. În iulie 1955, şefii de comandatură din 
cele 18 localități erau: It. Mihăilescu Paul, şeful comandaturilor din comunele Pelican şi 
Ezerul, cpt. Pucheanu Gh. - comunele Fundata şi Viişoara, It. Ivaşcu Petre - comuna Dropia, 
cpt. Itescu Max - comuna Olaru, It. Diaconescu V. - comuna Dalga, It. Chiriță loan - comuna 
Valea Viilor, slt. Ciobota lon - comuna Salcâmi, It. Major Pandele - comuna Movila-Galdaului, 


1 Cele 18 comune noi în Bărăgan erau: Viişoara, Olaru, Dâlga, Fundata, Dropia, Pelican, Ezeru, 
Salcâmi, Răchitoasa, Movila Gâldăului, Valea Viilor, Latesti, Măzăreni, Zagna, Bumbacari, Schei, 
Frumusita şi Rubla. 

It. Băgăceanu lon - comuna Latesti, It. Cerbulea Constantin - comuna Rachitoasa, slt. Adrian 
Nic. - comuna Brates, It. Apostol Petru - comuna Zagna, It. Pană Petrică - comuna Mazareni, 
slt. Mocanu Andone - comuna Rubla, slt. Dinu Dumitru - comuna Bumbacari şi slt. Mihăescu 
M. - comuna Schei. 

Prin comandaturile din cele 18 localități din Bărăgan, se ducea „muncă informativ- 
operativă în rândul elementelor dislocate”. Comandaturile MAI se ocupau şi de problemele 
administrative ale dislocatilor. Activitatea comandaturilor presupunea crearea de agentura (a 
unei rețele de informatori), din rândul celor dislocati şi cu D.O., pentru a se cunoaşte 
activitatea şi starea de spirit a acestora, pentru supravegherea corespondenței, iar în cazul in 
care aceştia se deplasau în centre aglomerate, punerea în supraveghere informativă cu 
scopul de a se stabili legăturile lor. În planurile de activitate ale comandaturilor era înscrisă 
punctarea „de elemente din rândul celor dislocate pentru a fi studiate şi în cazul în care 
corespundeau erau recrutate ca agenți”. Pe baza notelor informative furnizate de agentura 
unora dintre persoanele dislocate, semnalate în notele informative că desfăşurau activitate 
duşmănoasă, li se deschideau dosare de verificare? sau informative’, individuale sau de grup, 
pentru urmărirea activităţii lor. Se făcea şi marşrutizare de agenti> în vederea pătrunderii in 
rândul persoanelor dislocate care aveau manifestări duşmănoase regimului Gheorghiu-Dej. 


2 ACNSAS, fond Documentar, dosar nr. 191, f. 86-97. 

3 Dosarul de verificare (DV) „era o formă organizată de urmărire a persoanelor cu preocupări ce 
contraveneau ideologiei de partid sau care, prin antecedentele politice, prezentau un anumit pericol. 
Acest tip de luare în lucru era limitat la 6 luni, timp în care, prin măsurile întreprinse trebuiau clarificate 
suspiciunile iniţiale. Începerea urmăririi prin dosar de verificare (DV) se făcea în urma unei selecții a 
informațiilor acumulate despre persoanele cuprinse în baza de lucru. Planul aprobat cuprindea 
măsurile preconizate cu termene de executare, inclusiv modul de dirijare a agenturii sau de folosire a 
altor mijloace specifice. Închiderea dosarului de verificare se putea face ca urmare a neconfirmării 
materialelor iniţiale sau prin influențare, prin avertizare, prin destrămare etc. În funcţie de rezultat, la 
expirarea termenului se putea face propunerea continuării supravegherii sale prin dosar de urmărire 
informativă (DUI), ca formă superioară de urmărire” (Radu Cristescu, Spionajul şi contraspionajul pe 
înțelesul tuturor. Mic dicționar al serviciilor secrete. 100 de termeni uzuali. Principalele servicii de 
informaţii secrete ale lumii, 20 mari spioni, prefață de lon Cristoiu, Bucureşti, Editura Evenimentul 
Românesc, 2000, p. 52). 

4 Dosarul de urmărire informativă (DUI) „era o formă superioară de lucru, instituită de Securitate pentru 
a stabili, în mod organizat, persoanele potenţial periculoase pentru regimul comunist. Baza începerii 
urmăririi o puteau constitui antecedentele politice şi penale (cu accent pe cei cu funcţii de conducere 
sau cu condamnări mari), dar mai ales manifestările sau preocupările care ar fi putut pune în pericol 
siguranța regimului. Deschiderea DUI se făcea pe baza unui referat în care, pe lângă motivația 
începerii urmăririi organizate a persoanei selectate din «baza de lucru», erau prevăzute măsurile 
preconizate (dirijarea sau recrutarea de noi informatori, instalarea unor mijloace tehnice de ascultare, 
interceptarea scrisorilor etc). Periodic, aveau loc analize şi completarea planului de măsuri. Finalizarea 
DUI depindea de concluziile desprinse pe timpul urmăriri. Astfel, cazul se putea închide din cauza 
neconfirmării informaţiilor iniţiale sau a importanței lor reduse ori se putea lua măsura influentarii, a 
avertizării sau a începerii urmăririi penale, pentru fapte ce aduceau atingere prevederilor Codului 
Penal. Durata urmăririi prin DUI a unei persoane nu era limitată în timp” (/bidem, p. 50-51). 

5 Marşrutizarea însemna „dirijarea unui informator într-un alt mediu sau pe lângă alte persoane, diferite 
de cele pe lângă care a acţionat anterior’ (Carmen Chivu, Mihai Albu, Noi şi Securitatea. Viaţa privată 

Pentru organele MAI, principala problemă de securitate o reprezenta „problema 
legionară”, fiind urmată de: „problema naționaliștilor germani, care în timpul războiului au 
sprijinit armatele hitleriste”, „problema membri şi conducători ai fostelor partide burghezo- 
moşiereşti”, „problema ofițeri deblocati’, „problema culte”, „problema elemente exploatatoare”. 

Pe baza notelor informative furnizate de agenţi (informatori) şi a controlului 
corespondentei® se deschideau dosare de verificare individuală sau de grup persoanelor 
dislocate şi cu domiciliu obligatoriu asupra cărora erau indicii că aveau manifestări ostile, 
celor care aveau un trecut politic „pentru a descoperi şi preveni reluarea activităţii lor 
dusmanoase din trecut”. 

Dosarul de verificare (DV) avea drept scop de a stabili dacă persoanele dislocate 
sau cu domiciliu obligatoriu desfăşurau activitate duşmănoasă împotriva regimului democrat- 
popular. În raportul din 15 aprilie 1955 al Serviciului D.D.O., care relata activitatea 
desfăşurată de serviciu în primul trimestru al anului 1955, se arăta că: „cea mai importantă şi 
caracteristică acţiune existentă la data actuală în cadrul Biroului D.D.O. din MAI - Direcţia 
Regională Constanţa este acţiunea de verificare grup nr. 231 deschisă la 12 decembrie 1954 
asupra unui grup de legionari si PNT-isti din localitatea specială Salcami. Materialele care au 
constituit baza deschiderii acestei acțiuni de verificare-grup au fost notele informative 
furnizate de informatorii «Moscu» şi «Mary Schot». În aceste note ni se semnala că numiții 
Ciorbaru Nicolae, Câmpeanu Teodor, Zdru Gheorghe, legionari si Cosgarea Emil, Păunescu 
Nicolae, Atnagea losif, PNT-isti, intretin legături între ei, legături suspecte de activitate cu 
caracter legionar. Totodată numitul Antonovici Emilian, dislocat în comuna Salcâmi a trimis 
organelor noastre un denunt în care arată o serie de aspecte asupra legăturilor ce există între 
elementele arătate mai sus. Întrucât aceste materiale prezentau importanță s-a deschis dosar 
de verificare-grup in care scop s-a întocmit şi un plan de măsuri de către Serviciul D.D.O. din 


şi publică în perioada comunistă, aşa cum reiese din tehnica operativă, prefaţă de Stejărel Olaru, 
Piteşti, Editura Paralele 45, 2006, p. 210). În Nota-Raport a Serviciului D.D.O. din 20 aprilie 1956 
privind munca informativ-operativă desfăşurată de organele MAI asupra elementelor cu D.O. din raza 
regiunii Constanta (comunele noi) se vorbeşte despre „marşutizarea agenţilor din alte localităţi care au 
stat în detenţie cu legionarii ce au D.O. în această comună [Răchitoasa - n.ns.]' (ACNSAS, fond 
Documentar, dosar nr. 191, f. 242). 

8 Pentru autoritățile comuniste, legionarii erau „duşmanii cei mai inversunati ai socialismului şi ai 
regimului democrat-popular” (Ibidem, fond Documentar, dosar nr. 114) 

7 Ibidem, dosar nr. 191, f. 65. 

8 În Raportul asupra activității Seviciului D.D.O. pe perioada 1 ianuarie-31 martie 1955 se arăta ca 
„elementele dislocate în comunele noi în raza regiunii Galati intretin legături prin corespondență cu 
rudele şi prietenii fugiţi din țară şi mai ales cu cei din Germania Occidentală si Austria, cu care ocazii 
fac schimb de informații despre situaţia politico-economică, sprijinindu-se reciproc, atât moral, cât şi 
material, manifestându-şi în acelaşi timp speranța în «apropiata revedere». Pentru a verifica 
informațiile existente şi pentru o mai concretă orientare a noastră, spre autorii corespondentelor 
suspecte, am apelat la sprijinul serviciului „F” (Serviciul „F” din MAI se ocupa de controlul 
corespondenței — n.ns.) pentru ca scrisorile cu conţinut duşmănos şi suspect - interne şi externe - care 
se expediaza şi se primesc de către dislocati să fie indrumate serviciului nostru. Ca urmare a măsurilor 
luate în această perioadă s-au obținut o serie de scrisori din care se confirmă unele informaţii existente 
şi ne-a întărit unele bănuieli ale noastre...” (Ibidem, f. 19). 

9 Ibidem, f. 24. 

MAI şi Biroul D.D.O. din Direcţia Regională MAI Constanta. Astfel s-a trimis cu domiciliu 
obligatoriu pe informatorul «Gheorghe Leduc», care atât înainte, cât şi după 23 august 1944 
a desfăşurat activitate legionară, fiind plasat într-o locuinţă din apropierea locurilor unde sunt 
cazate elementele menţionate mai sus, cu următorul plan de infiltrare întocmit pe baza 
trecutului lui legionar. Este legionar din 1936, indicând real cuibul din care a făcut parte şi 
conducătorii ce i-a avut. În timpul dictaturii legionare a avut funcţia de şef al secţiei minori în 
Bucureşti. Pentru activitatea depusă va arăta condamnările suferite, penitenciarele prin care 
a trecut, cu ce elemente a fost închis, toate acestea în mod real. După 23 august 1944, 
pentru a-şi asigura existenţa vine în Constanţa şi lucrează în meseria sa de nichelator, când 
a intrat în legătură cu organizaţia subversivă legionară condusă de Cucoli, unde a activat 
până în 1948, când această organizaţie a fost depistată. Pentru a asigura infiltrarea lui 
«Gheorghe Leduc» şi a acoperi faptul că nu a fost condamnat în grupul legionar Cucoli, s-a 
creat următoarea legendă: în anchetă Cucoli nu a vorbit despre «Gheorghe Leduc» şi nici 
despre alți membri, astfel că organele securității, după 4 luni de deţinere, au fost nevoite să-i 
dea drumul. După eliberarea sa a stat câtva timp liniştit, după care a reuşit să intre în legătură 
cu legionarul Lehau Marcel, cu care şi-a desfăşurat activitatea până în 1952, când acesta a 
murit, dată de la care a rămas fără legătură. În 1952, aflându-se salariat la Canal, a făcut 
unele fraude, care au fost descoperite, iar susnumitul a reuşit să scape de arestare, fugind de 
la domiciliu. În timpul cât a fost dat dispărut a fost dat afară de la Canal. După o perioadă de 
timp, văzând că nu mai este căutat, s-a reîntors în Constanţa şi s-a apucat de vechea sa 
meserie, lucrând la sanatoriul Agigea până în 1954, când şi-a deschis atelier în Constanţa de 
unde a fost luat şi trimis cu domiciliu obligatoriu pentru frauda săvârşită şi trecutul său 
legionar. În cazul când i se va cere lămuriri despre elementele care l-au găzduit, va arăta că 
şi aceştia sunt legionari, care, ca şi el, au rămas fără legătură. Sursa a fost instruită să nu 
spună nimănui legenda până ce el nu va stabili care sunt persoanele care desfăşoară 
activitate contrarevolutionara şi până ce nu va găsi ocazia prielnică pentru a face povestiri 
reciproce cu aceste elemente. De asemenea, se menţionează că informatorul nu va face 
această întreagă povestire odată, ci la intervale, în care va avea posibilităţi de legătură cu 
aceste elemente”10. 

În prima jumătate a anului 1955, comandaturile au avut sarcina de a întocmi o 
evidență a persoanelor dislocate pe bază de fişe model nr. 5 şi dosare. Dosar s-a întocmit 
numai capului familiei. Întocmirea dosarelor persoanelor dislocate trebuia să se termine în 
trimestrul al doilea al anului 1955, însă dupa cum se arăta într-un raport al Serviciului D.D.O. 
acest lucru a luat mult timp şefilor de comandatură în dauna organizării muncii informativ- 
operative. 

Prezentăm mai jos situația numerică a familiilor dislocate şi a persoanelor cu 
domiciliu obligatoriu eliberate din închisori şi lagăre de muncă, în cele 18 localităţi speciale 
din Bărăgan situate pe raza regiunilor Bucuresti, Constanta şi Galati (conform împărțirii 
administrative din 1952), întocmită de Serviciul Dislocări şi Domicilii Obligatorii (S.D.D.0.), din 
cadrul MAI, în trimestrul al doilea al anului 1955 (1 aprilie — 30 iunie 1955): 


10 Ibidem, f. 10-11. 

SITUAȚIE NUMERICĂ 
întocmită de Serviciul Dislocări şi Domicilii Obligatorii (S.D.D.O.), în al doilea trimestru 
al anului 1955 (aprilie-iunie), familiilor dislocate şi persoanelor cu domiciliu obligatoriu, 
eliberate din închisori şi lagăre de muncă, în cele 18 comune noi din regiunile 
Bucuresti, Constanta şi Galati 


Comuna Numarul Persoane cu domiciliu 
familiilor obligatoriu eliberate din 
dislocate inchisori si lagare de munca 

pe diferite termene 
Regiunea Bucuresti | Pelican 353 32 
Ezerul 389 3 
Olaru 689 6 
Dropia 427 11 
Fundata 421 13 
Viişoara 588 16 
Dilga 566 11 
Latesti 541 24 
Movila 471 22 
Regiunea Constanta | Gildăului 
Rachitoasa 700 14 
Valea Viilor 696 15 
Salcami 567 23 
Brates 621 13 
Zagna 613 16 
Regiunea Galati Mazareni 455 14 
Rubla 451 21 
Bumbăcari 437 12 
Schei 406 34 
Total General 9391 300 


Sursa datelor din tabel: ACNSAS, fond Documentar, dosar nr. 191, f. 32, 41 şi 51. 


Datele din tabel arată că în vara anului 1955, în cele 18 localităţi speciale din 
Câmpia Bărăganului se aflau 9391 familii dislocate, în iunie 1951, de la graniţa cu Iugoslavia 
şi 300 de persoane cu domiciliu obligatoriu, pe diferite termene, eliberate din închisori şi 
lagăre de muncă, care la expirarea pedepsei dovedeau că nu s-au „reeducat”. Potrivit Notei- 
Raport din 10 aprilie 1956 a Serviciului Dislocări şi Domicilii Obligatorii din MAI, începând din 
vara anului 1954 în comunele noi din Bărăgan „au fost trimise cu D.O., pe termene limitate o 
serie de vârfuri legionare, PNT-iste, PNL-iste, precum şi elemente care au întreținut legături 
cu reprezentanții țărilor imperialiste, fiind banuiti de spionaj'"!. De pildă, în comuna Pelican se 


11 ACNSAS, fond Documentar, dosar nr. 191, f. 167. 

aflau, in 1956, cu domiciliu obligatoriu „16 elemente, dintre care 9 legionari, 2 PNT-isti, 1 
PNL-ist, 2 cu manifestări duşmănoase, 1 bănuit de spionaj şi un membru al unei secte 
interzise”. Unii lucrau la Gospodăria Agricolă de Stat Vasilescu Vasia din apropierea 
comunei, iar alții la diferite întreprinderi din oraşul Călăraşi'?. Pentru aceste persoane fixarea 
domiciliului obligatoriu a fost o modalitate de prelungire a controlului, deoarece, în opinia 
autorităților comuniste, ele încă reprezentau un pericol pentru regimul „democrat-popular”, 
întrucât nu prezentau nici o garanţie că aflați în stare de libertate nu vor continua, de pildă, 
activitatea legionară, national-taranista, national-liberala etc. 

De asemenea, conform unei situații numerice întocmite la 3 iunie 1955 de Serviciul 
„C” din MAI, în cele 18 localităţi speciale din regiunile Bucuresti, Galati şi Constanta se aflau 
dislocate 35 191 persoane dintre care 9391 capi de familie cu 25 800 membri de familie. Pe 
naţionalităţi situaţia celor 9391 capi de familie se prezenta astfel: 3122 români; 2123 „fugiţi de 
pe teritoriul URSS” (adică basarabeni), 691 colonişti macedoneni, 2 405 germani, 869 
iugoslavi şi 181 maghiari. Pe categorii sociale cei 9391 capi de familie erau: 40 — moșieri, 
4415 — chiaburi, 3031 — țărani muncitori, 1044 — muncitori, 605 — funcţionari şi 256 — fara 
ocupație“. 

Datele de mai sus arată că in dislocarea persoanelor de la granița cu Iugoslavia, in 
anul 1951, în Câmpia Bărăganului, aspectul etnic a fost secundar. Autorităţile comuniste au 
evacuat din zona de graniță în principal români şi persoanele înstărite care puteau fi 
influențate de politica lui Tito, într-o perioadă când regimul politic impus de Moscova nu se 
consolidase încă în România. 

Serviciul D.D.O. îndruma şi controla activitatea Birourilor D.D.O. de pe lângă 
Direcţiile Regionale ale M.A.I. şi comandaturile din cele 18 localități speciale. Lucrătorii 
operativi din cadrul serviciului se deplasau la Birourile D.D.O. şi comandaturi pentru a da 
ajutor în crearea rețelei informative si în organizarea evidenţei operative. Birourile D.D.O. 
trebuiau să-şi creeze o rețea informativă calificată cu ajutorul căreia să se cunoască „unele 
stări de fapt din rândul dislocatilor, unele părăsiri de domiciliu obligatoriu fără aprobarea 
organelor MAI şi stabilirea unor concentrări de elemente duşmănoase în diferite unități 
socialiste unde aceştia erau încadraţi în câmpul muncii”"*. 

La 26 octombrie 1955 rețeaua informativă din cele 18 localități speciale număra 149 
de informatori'5. După cum se arată în rapoartele trimestriale ale Serviciului D.D.O. din 
cadrul MAI, din anii 1955-1956, marea majoritate a informatorilor recrutați dintre persoanele 
dislocate sau care aveau domiciliu obligatoriu au fost recrutate pe bază de „material 
compromitator’, motivul cel mai des invocat de către ofițerii de securitate fiind părăsirea 


12 Ibidem, f. 185. 

13 Idem, dosar nr. 13 294, vol. 4, f. 31. Pe regiuni situația se prezenta astfel: în regiunea Bucuresti se 
aflau dislocate 13 231 persoane dintre care 3 433 capi de familie cu 9798 membri de familie; în 
regiunea Galaţi se aflau dislocate 11 371 persoane dintre care 2983 capi de familie cu 8388 membri de 
familie; în regiunea Constanţa se aflau dislocate 10 589 persoane dintre care 2975 capi de familie cu 
7614 membri de familie (Ibidem). 

14 ACNSAS, fond Documentar, dosar nr. 191, f. 8. În majoritatea notelor-raport ale Serviciului D.D.O. 
se arată că persoanele cu D.O., intretineau legături şi se ajutau reciproc moral şi material. 

15 Ibidem, f. 66. 

16 Pentru rapoartele trimestriale ale Serviciului D.D.O. vezi ibidem, f. 1-83. 

domiciliului obligatoriu fără anunțarea organelor M.A.I. De pildă, informatoarea necalificată"? 
„Popescu Elena” a fost recrutată în luna februarie 1955 din rândul dislocatilor de naţionalitate 
germană din localitatea Răchitoasa: „Recrutarea a fost făcută prin folosirea materialelor 
compromițătoare ce au constat în aceea că susnumita a părăsit de mai multe ori domiciliul 
obligatoriu, deplasându-se în mai multe localităţi din tara, în mod ilegal. Fiind pusă în fata 
probelor ce s-au adunat, susnumita a fost recrutată în bune condiţii (...). După recrutarea sa 
nu a fost dirijată în nici o problemă concretă, totuşi din proprie iniţiativă a semnalat activitate 
de agitaţie contrarevolutionara ce o desfăşoară în timpul slujbelor şi în afara acestora preotul 
catolic Farcaş lon din localitatea specială Răchitoasa, după care fiind instructată cea în cauză 
a reuşit ca în scurt timp să semnaleze modul cum acest preot desfăşoară activitatea arătată 
mai sus. Din aceste semnalări s-a constatat că susnumita informatoare are bune perspective 
pentru activitatea sa viitoare”. În luna martie 1955 a fost recrutat ca informator necalificat 
„Guth” din localitatea Valea Viilor, de naționalitate germană: „Recrutarea acestui informator s- 
a efectuat prin folosirea materialelor compromițătoare ce au constat în aceea că susnumitul 
în perioada războiului hitlerist a făcut parte din Partidul National Socialist German, deținând 
funcţii de conducere şi în care funcţie a dus o intensă activitate de înrolare a tinerilor de 
naționalitate germană în trupele hitleriste SS, stabilindu-se că susnumitul a înrolat în mod 
forțat mai multi tineri ce refuzau a merge in SS şi care au avut apoi de suferit în urma 
refuzului lor. Fiind pus în fata acestor probe, susnumitul le-a recunoscut, regretand faptele lui 
din trecut, astfel, recrutarea efectuându-se în bune condiții. Atât din studiu şi în special la 
recrutare, cat şi după recrutare, s-a constatat că informatorul „Guth” este un element foarte 
inteligent, capabil şi dispune de o serie de calități personale, fapt ce a făcut ca de la prima 
întâlnire cu organul nostru să furnizeze o serie de materiale despre activitatea duşmănoasă 
desfăşurată în perioada războiului antisovietic de către o serie de elemente fasciste de 
naționalitate germană din Moldova — Veche, Timişoara şi care în prezent se găsesc dislocate 
în localitatea specială Valea-Viilor. În aceste materiale informatorul „Guth” deşi nedirijat într-o 
problemă concretă arată unele indicii despre atitudinea duşmănoasă a unor dislocati de 
naționalitate germană fata de regimul nostru, aspecte în baza cărora s-a început educarea şi 
dirijarea acestui informator spre aceste elemente. De asemenea, acest informator are o serie 
de cunoştinţe în localitatea specială Valea-Viilor, cunoştinţe ce interesează organele noastre 
şi spre care în baza calităților sale personale şi a cunoştinţelor ce le are poate fi dirijat în orice 
moment'!9. 

Tot în luna martie 1955 a fost recrutat informatorul „Stan lon”, de profesie învățător, 
cu domiciliul în localitatea Salcâmi. Şi recrutarea acestui informator s-a făcut pe baza 
materialelor compromițătoare „ce au constat în aceea că susnumitul în toate documentele a 


17 „Informatorii necalificaţi erau reprezentanți de persoanele care nu aveau legături strânse cu o 
persoană urmărită, furnizând Securităţii informații de interes general privind un anumit caz; după anii 
'50 informatorii necalificaţi au primit numele de colaboratori. În ierarhia agenturii, informatorul era pe o 
treaptă superioară persoanei de sprijin şi colaboratorului şi se subordona rezidentului” (Carmen Chivu, 
Mihai Albu, Noi şi Securitatea. Viaţa privată şi publică în perioada comunistă, aşa cum reiese din 
tehnica operativă, prefață de Stejărel Olaru, Pitesti, Editura Paralela 45, 2006, p. 209). 

18 ACNSAS, fond Documentar, dosar nr. 191, f. 14. 

19 Ibidem, f. 15. 

ascuns faptul că a făcut parte din mişcarea legionară şi în timp ce era învățător în comuna 
Toplet-Timisoara a introdus în cadrul şcolii spiritul legionar, dând mai multe serbări cu 
caracter legionar. Alte materiale au constat în aceea că susnumitul a părăsit de 5-6 ori 
domiciliul obligatoriu, fără aprobare. Fiind pus în fata acestor probe informatorul „Stan lon” le- 
a recunoscut în totalitate şi dându-şi seama că se face pasibil de pedeapsă pentru părăsirea 
domiciliului obligatoriu şi-a manifestat dorința ca să i se dea posibilitatea să se reabiliteze. În 
acest mod s-a făcut recrutarea sa şi încă de la recrutare a dat unele note informative despre 
diferite persoane din localitatea specială Salcâmi'?0. 

Unii dintre informatori fuseseră recrutaţi de organele de securitate din timpul 
detenției în penitenciare. După cum se arăta în Raportul Serviciului Dislocări şi Domicilii 
Obligatorii asupra muncii informativ-operative în obiectivele Serviciului D.D.O. pe perioada 1 
aprilie-30 iunie 1955: „Sursa «Mustaţă Vasile» recrutată de noi în timpul cât se afla la 
penitenciarul Aiud, care în prezent este cu domiciliu obligatoriu în comuna Zagna, cu care 
tine legătura lucratorul operativ It. Ciorobea lon din Serviciul Central (Serviciul D.D.O. din 
cadrul MAI — n.ns.), ne sesizează că numiții: Vojen loan (Vojen lon Victor - n.ns.)?1, fost 
comandant legionar şi ministru plenipotenţiar la Roma în timpul puterii legionare, Fărcăşanu 
Nicolae, fost conducător P.N.T-ist in Timişoara, frate bun cu legionarul Fărcăşanu, care a 
facut parte din banda de legionari-terorişti, care au atacat Legația Romana de la Berna, 
Bocioacă Traian, fost şef de sector legionar, Văscu Mihai, fost şef de sector legionar, 
Mihăilescu Vasile, fost şef de garnizoană legionară, Amanici Nicolae, fost şef de sector şi 
Nitescu Constantin, şef de sector legionar, se adună la locuinţa lui Fărcăşanu N. şi Bocioacă 
T., unde discută şi comentează probleme politice şi diferite evenimente politice în mod 
duşmănos. În timp ce sursa se afla la o discuţie în cercul acestora, Bocioacă Traian a spus: 
«Am fost legionar şi nu prea am fost, dar acum — aducând injurii regimului — m-am facut si 
mai tare», iar Fărcăşanu şi Vojen i-au răspuns: «Bravo, aşa tine-te baietas, că a noastră e 
victoria», în continuare legionarul Mandriaş spune: «dacă eu nu am sa mă răzbun si dacă n- 
am să le pun pielea pe bat la ăştia, nu le-o pune nici dracul». Vojen şi Fărcăşanu îi încurajau, 
spunând: «Noi ştim că ai dreptate şi ştim cât ai suferit, atât d-ta cât şi tot satul. Va veni şi ziua 
noastră şi atunci le vom arăta noi». Luându-se măsuri de către noi a fost dirijată sursa în 
continuare, stabilind până în prezent că se adună şi în momentul de fata în casa lui 
Fărcăşanu în mod regulat pentru care vom lua măsuri de crearea sau infiltrarea celei de a 
doua linii informative şi a deschide acțiune de verificare de grup”. 


2 Ibidem. 

21 Potrivit Notei-raport a Serviciului D.D.O. din 10 aprilie 1956, Vojen lon Victor s-a născut la 14 iulie 
1906, în Târgovişte, fiind de profesie avocat. În decembrie 1948 a fost arestat şi condamnat la 4 ani 
închisoare pentru activitate desfăşurată în cadrul organizaţiei legionare, deoarece a fost colaboratorul 
revistei „Buna Vestire” şi al revistei „Axa”. Între anii 1934-1936 a fost şef al organizației pe județul 
Dâmboviţa şi comandant legionar pe Capitală. În perioada guvernării legionare a fost numit ministru 
plenipotenţiar la Roma. După executarea pedepsei a fost internat în colonie de muncă (CM) până la 20 
iunie 1954, când a fost pus în libertate şi i s-a fixat D.O. pe timp de 12 luni, iar in 1955 i s-a prelungit 
termenul cu încă 36 de luni. Lucra la depozitul C.F.R. — Brăila. Asupra sa a fost deschisă acţiune de 
grup pe care a urmărit-o Serviciul III din Direcţia Regională MAI Galaţi (ACNSAS, fond Documentar, 
dosar nr. 191, f. 246). 

22 Ibidem, f. 56. 

Au fost şi cazuri de refuz al colaborării cu organele de securitate, însă asupra 
acestor persoane s-au făcut propuneri de trimitere în justiție sub motivul părăsirii domiciliului 
obligatoriu. Persoanelor cu domiciliu obligatoriu li se lua o declaraţie de luare la cunoştinţă ca 
nu aveau voie să părăsească D.O. Părăsirea domiciliului obligatoriu, fără aprobarea 
organelor MAI, se sancţiona penal. Conform decretului nr. 258 din 22 august 1952, cetățenii 
care părăseau domiciliul obligatoriu se făceau pasibili de pedeapsă cu închisoarea de la 15- 
20 de ani”. Din 1954, pedeapsa pentru părăsirea D.O. era mai mică. Conform decretului 77 
din 11 martie 1954, care a abrogat decretul nr. 258 din 22 august 1952, părăsirea domiciliului 
obligatoriu se pedepsea cu închisoare de la 6 luni la 5 ani. 

Numărul mic de dosare de verificare deschise în primul trimestru al anului 1955 este 
explicat în referatul Serviciului D.D.O. din 15 aprilie prin recrutarea de informatori necalificaţi 
şi pregătirea profesională precară a şefilor de comandaturi: „În această perioadă munca cu 
agentura s-a desfăşurat la un nivel scăzut, datorită faptului că în perioada precedentă a 
organizării comandaturilor s-a trecut la recrutarea de informatori necalificaţi prin care nu s-a 
putut ajunge la cunoaşterea activității organizate ce o desfăşoară elementele duşmănoase 
(...). De asemenea, pregătirea profesională insuficientă a şefilor de comandatură, precum şi 
a unor tovarăşi din cadrul birourilor din regiuni, a fost o contribuţie negativă la instruirea şi 
dirijarea informatorilor, iar din lipsă de orientare nu s-au exploatat nici materialele primite de 
la agentură'%. În Raportul Serviciului D.D.O. din MAI asupra muncii informativ-operative în 
obiectivele serviciului pe perioada 1 aprilie-30 iunie 1955 se fac scurte caracterizari ale unor 
ofițeri din cadrul comandaturilor: „Tov. It. Chiriţă lon, şeful comandaturii din Valea Viilor a dat 
dovadă de sârguință şi pricepere în munca informativ-operativă. În această perioadă tov. It. 
Chiriță a studiat şi a strâns material documentar în vederea recrutării de informatori. Astfel, a 
recrutat în această perioadă 2 informatori necalificaţi şi a organizat 2 case de întâlniri, tine în 
mod regulat legătura cu informatorii şi îi dirijează cu pricepere în depistarea elementelor 
duşmănoase. În această perioadă a deschis o acțiune de verificare în problema legionară. 
Tov. slt. Ciobotă lon, şeful comandaturii Salcâmi, la fel depune muncă susţinută în 
organizarea agenturii informative, reuşind să recruteze în perioada raportului 5 informatori 
necalificaţi pentru pătrundere în problemele: partidele burghezo-mosieresti, nationalisti- 
germani şi chiaburi. Se preocupă de creşterea calității agenturii. Tov. It. Băgăceanu lon, care 
este şeful comandaturii MAI Latesti, este un element foarte slab şi nu are aptitudini şi 
perspective în munca informativ-operativă. Materialul informativ care-l primeşte de la 
agentură nu poate să-l analizeze pentru a-l exploata în continuare în dirijarea informatorilor, 
fapt ce face să nu dea sarcini concrete informatorilor. De asemenea, nici legătura cu 
informatorii nu o tine regulat. Deşi lucrează de mai mult timp in munca informativă, totuşi 
după felul cum se prezintă considerăm ca nu va putea face fata sarcinilor (...).Tov. slt. 
Eremia Enache, ajutor şef la comandatura MAI-Valea Viilor şi tov. slt. Panait lon, ajutor şef la 
comandatura MAI-Salcâmi, ambii sunt foarte reduşi din punct de vedere profesional, politic şi 
cultural, fapt pentru care nu poate (sic!) tine legătura cu agentura informativă. Cu ambii tov. s- 
a dus muncă de a li se ridica nivelul politico-profesional, totuşi până în prezent se mențin la 


23 Idem, dosar nr. 12 576, f. 5. 
24 Ibidem, f. 4. 
25 Idem, dosar nr. 191, f. 22. 

acelaşi nivel, fapt ce-i face inapti pentru munca informativ-operativă. Cele de mai sus au fost 
analizate cu conducerea Direcţiei regionale MAI Constanţa pentru a lua măsurile 
corespunzatoare”, 

În august 1955, Al. Nicolschi, secretar general al MAI, punea accent pe recrutarea si 
instruirea informatorilor în obiectivele Serviciului D.D.O. Se considera că, fata de „elementele 
duşmănoase existente în comunele de dislocați”, agentura era insuficientă atât din punct de 
vedere cantitativ cât şi din punct de vedere calitativ. Ca urmare, în trimestrul trei al anului 
1955, Serviciul D.D.O. a avut sarcina să pună accent pe recrutarea agenturii, pe munca de 
control şi îndrumarea practică a birourilor şi lucrătorilor din comandaturi pentru punctarea şi 
recrutarea informatorilor2?. Recrutarea informatorilor nu trebuia lăsată numai pe seama 
lucrătorilor din comandaturi, ci şi şefii birourilor D.D.O. din regiuni urmau să participe, iar în 
cazurile mai importante trebuia cerut sprijinul conducerii direcției regionale MAI şi şefilor 
serviciilor raionale MAI. 

De la înființare, Serviciul Dislocari şi Domicilii Obligatorii (S.D.D.0.) a fost condus de 
locotenent-colonel Einhorn Wilhelm ale cărui date biografice le aflăm din nota-extras din 
dosarul lui de cadre de la Direcţia Generală a Miliției, întocmită la 20 septembrie 1974, ca 
urmare a cererii sale de a emigra în Israel. Astfel, vedem că Einhorn Wilhelm, de profesie 
tâmplar, a fost membru al Partidului Comunist Român din ilegalitate (1933), că s-a înrolat în 
brigăzile de voluntari republicani care au luptat în războiul civil din Spania (1937-1938), că a 
fost membru al Partidului Comunist Francez şi al Partidului Comunist Spaniol. La sosirea 
trupelor sovietice în România s-a înrolat voluntar într-o unitate sovietică (a lucrat în sectorul 
propagandă), luptând împotriva armatelor hitleriste până la frontiera cu Cehoslovacia. În 1945 
ajunge direct comisar şef la Chestura Politei Cluj, deşi nu avea studiile cerute de o asemenea 
funcţie. Trei ani mai târziu a primit gradul de maior (1948), iar după alti cinci ani a fost 
avansat locotenent colonel (1953). În acelaşi an a fost numit şef al Serviciului Dislocari şi 
Domicilii Obligatorii, funcţie pe care a îndeplinit-o până la desființarea serviciului. La 1 aprilie 
1956 a fost numit şef al Serviciului „C” din MAI, unde a lucrat până la 1 ianuarie 1957 când a 
fost mutat prin ordin la Direcţia | Informaţii Externe, fiind trimis ca secretar | la Ambasada 
română din Budapesta.* La 1 ianuarie 1959 a fost mutat la Direcţia Generală a Miliției ca şef 


26 Ibidem, f. 49-50. 

27 Vezi Planul de muncă pe perioada trimestrului 111/1955 al Serviciului D.D.O. in ACNSAS, fond 
Documentar, dosar nr. 191, f. 84-97. 

% Cristian Troncotă afirmă că, după revoluția din octombrie 1956 din Ungaria, agenţi ai securității de 
origine etnică maghiară din România au fost trimişi la Budapesta pentru a ajuta la „reorganizarea 
Serviciului de Securitate al Statului Ungar (VH), care fusese decimat în timpul evenimentelor. (...) 
Potrivit relatărilor lui lon Mihai Pacepa, Einhorn a fost trimis la Budapesta sub acoperire de consilier al 
Ambasadei române. Participarea organelor Securităţii la operaţiile informative din Ungaria, coordonate 
de sovietici, avuseseră loc şi înainte de octombrie 1956, când fuseseră implicaţi tot agenţi romani de 
origine maghiară din Transilvania. Numeroşi agenţi ai Securităţii fuseseră trimişi ca vizitatori în 
Ungaria, via Occident cu paşapoarte false austriece, vest-germane, franceze şi italiene pentru a-i 
depista pe «contrarevolutionarii» unguri, iar informaţiile culese erau trimise la Bucuresti. Se pare ca 
această operaţiune ar fi fost coordonată de Nicolae Ceauşescu cu ajutorul unui consilier KGB” 
(Cristian Troncotă, Istoria serviciilor secrete româneşti de la Cuza la Ceausescu, Editura lon Cristoiu 
S.A., Bucureşti, 1999, p. 447-448). 

al Serviciului Inspectii de unde la 31 mai 1960 a fost trecut în rezervă, cu gradul de colonel, 
cu „aranjarea dreptului la pensie”. După trecerea în rezervă s-a angajat controlor de calitate 
la Oficiul de control al mărfurilor unde a lucrat până în 1967, când i s-a desfăcut contractul de 
muncă la cerere (pentru date suplimentare vezi în anexa documentară nota extras din 
dosarul de cadre al lui Einhorn Wilhelm de la Direcţia Generală a Miliției). 

Din 1967, Einhorn Wilhelm, era pensionar şi locuia în Bucureşti, pe strada Sofia nr. 
4, sector 1. În atenţia organelor de securitate a ajuns ca urmare a cererilor de emigrare în 
Israel, de la începutul anilor '70, făcute la insistenţele soției sale. Din Nota-extras din dosarul 
262.939 de la Direcţia de Paşapoarte aflăm că în iulie 1972 a făcut cerere de emigrare în 
Israel, dar i-a fost respinsă. În decembrie 1972 a înaintat un memoriu Comisiei 
Guvernamentale pentru Paşapoarte şi Vize, însă a fost respins şi acesta ca neîntemeiat. În 
mai 1973 a trimis câte un memoriu lui N. Ceauşescu, lon Gh. Maurer şi Comisiei 
Guvernamentale pentru Paşapoarte şi Vize. În şedinţa din 12 martie 1974, comisia a hotărât 
amânarea pe timp de trei luni a soluționării cererii, însă în şedinţa din 2 iulie 1974 i-a aprobat 
cererea de a emigra în Israel la fiul său. La 21 octombrie 1974 a plecat definitiv în Israel. 
Documentele consultate din fondul Serviciului de Informaţii Externe (SIE) arată că aprobarea 
de a pleca definitiv din tara a venit ca urmare a angajamentului luat într-un memoriu înaintat 
conducerii Ministerului de Interne de a sprijini organele de securitate în munca de informații 
externe. Însă odată ajuns în Israel, Einhorn Wilhelm a „refuzat să se antreneze la o activitate 
informativă"%. După cum rezultă din interceptarea convorbirilor telefonice si a corespondenţei 
cu prietenii din tara, începutul în Israel i-a fost greu, întâmpinând greutăți financiare şi 
nereuşind să se acomodeze cu noul mod de viata. Pentru a se întreține lucra ocazional la 
repararea mobilelor la diferite persoane, asteptand să împlinească vârsta de 65 de ani, 
pentru a primi o pensie. În mai 1976 s-a pensionat, beneficiind de o pensie de 1050 lire pe 
lună, probabil insuficientă unui trai confortabil în Israel deoarece lucra şi ca muncitor la o 
gospodărie din apropierea oraşului Natanya, unde se stabilise, primind 70 de lire pe zis. 


29 ACNSAS, fond SIE, dosar nr. 42.178, f. 14. 

30 Jbidem, f. 27. În Raportul cu propuneri de abandonare a colaboratorului „Carp” întocmit la 13. 04. 
1978 se arată următoarele: „A plecat definitiv în Israel la 21 X 1974. A intrat în preocupările noastre în 
urma memoriului adresat de el conducerii Ministerului de Interne prin care solicita aprobarea de a 
emigra în Israel la fiul său. În memoriu se angaja să sprijine organele noastre în munca de informații 
externe scoțând în evidență activitatea sa de membru al PCR din ilegalitate şi din perioada cât a lucrat 
ca ofițer în Ministerul de Interne. Din datele obținute rezultă că ,Carp” a avut o comportare normală, 
respectând instructajul ce i s-a făcut la plecarea din tara. Nu a deconspirat legătura cu organele 
noastre. După legalizarea sa în exterior s-a încercat, de mai multe ori, stabilirea unei legături 
organizate conform convențiilor stabilite la plecarea din tara, însă ,Carp” nu a răspuns la nici unul din 
mesajele noastre. A întrerupt, de asemenea, corespondenţa cu celelalte relaţii apropiate din tara. A 
fost contactat în exterior de un colaborator al nostru, fata de care ,Carp” a avut atitudine rezervată, 
deşi ştia că acesta este trimis de noi. Au rămas fără răspuns şi mesajele noastre prin care îi solicitam 
să facă o vizită în tara. Analizând toate datele pe care le detinem în caz, rezultă că ,Carp” a refuzat să 
se antreneze la o activitate informativă. Angajamentele luate înainte de plecarea din țară au urmărit 
numai rezolvarea problemelor de ordin personal, respectiv obținerea aprobării de plecare definitivă în 
Israel, împreună cu soția sa şi cel de-al doilea fiu” (Ibidem). 

31 Ibidem, f. 25. 


98 


Serviciul Dislocări şi Domicilii Obligatorii 


Serviciul Dislocari şi Domicilii Obligatorii (S.D.D.0.), înființat în 1954 a funcţionat 
aproximativ doi ani, fiind desființat în aprilie 1956, în condiţiile ridicării restricţiilor domiciliare 
persoanelor dislocate din zona de graniță cu Iugoslavia. În urma ordinului conducerii 
Ministerului Afacerilor Interne de desființare a S.D.D.O., numerele de decizii de fixare şi de 
ridicare a domiciliului obligatoriu erau date de către Serviciul „C” din MAI. 

În anul 1956 au fost predate de către Direcţiile Regionale ale MAI, pe bază de 
proces-verbal, dosarele tip întocmite persoanelor dislocate în Bărăgan pentru a fi clasate la 
Serviciul ,C” din MAI 33. Conform regulamentului din 30 aprilie 1956, Serviciul ,C” era un 
serviciu de evidență operativă, subordonat direct ministrului Afacerilor Interne şi loctiitorilor 
săi, care avea printre atribuţii ținerea evidenţei arestatilor, precum şi a celor eliberați, a 
persoanelor duşmănoase regimului Gheorghiu-Dej; întocmirea de referate cu propuneri de 
fixare a domiciliilor obligatorii conform HCM nr. 337/1954, ținerea evidenţei persoanelor cu 
domicilii obligatorii*. 

În scurta sa existență (1954-1956), Serviciul Dislocări şi Domicilii Obligatorii a avut 
ca atribuții: 

1. întocmirea unei evidențe a persoanelor dislocate şi cu domiciliu obligatoriu în cele 
18 localităţi speciale din Câmpia Bărăganului, din raza regiunilor Bucureşti, Constanţa şi 
Galaţi. Persoanelor dislocate le-au fost întocmite fişe model nr. 5 şi dosare (numai capului 
familiei). Piesa principală a dosarului era un Chestionar în care erau trecute datele 
biografice, averea ce a posedat, motivele dislocării, persoanele împreună cu care a fost 
dislocat (vezi, spre exemplu, în anexa documentară, fişa model nr. 5 şi dosarul lui Pleniceanu 
Eugen întocmit de Comandatura Salcâmi din Direcţia Regională Constanţa). 

2. urmărirea activităţii persoanelor dislocate şi cu domiciliu obligatoriu prin 
recrutarea de informatori, din rândul acestora, şi controlul corespondenței (marea majoritate a 


32 Ibidem, dosar 55, vol. 50, f. 511. Până la 1 ianuarie 1957, Serviciul ,C” a fost condus de Gogu 
Popescu şi Einhorn Wilhelm, după care ultimul a fost mutat la Direcţia l-a (Informaţii Externe) 
(ACNSAS, fond SIE, dosar nr. 42.178, f. 10-11). 

33 ACNSAS, fond Documentar, dosar nr. 8827, vol. 32. 

3 Potrivit regulamentului din 30 aprilie 1956, Serviciul „C” din MAI efectua şi înregistrarea centralizată 
a dosarelor personale de agenţi ai MAI si a tuturor felurilor de acţiuni informative şi dosare de anchetă, 
ținea evidența operativă, statistică şi cartoteca operativă a tuturor agenţilor în funcțiune, precum şi a 
foştilor agenţi scoşi din rețea, păstra dosarele personale ale foştilor agenți, tinea evidența elementelor 
duşmănoase şi a arestatilor, executa control asupra termenelor de efectuare a cercetărilor, controla 
termenele de efectuare a cercetărilor, controla termenele de trecere a dosarelor de cercetări prin 
organele Procuraturii şi instanțele judecătoreşti, controla păstrarea bunurilor arestatilor, ducea la 
îndeplinire hotărârile şi condamnările date de organele de justiție (CNSAS, Securitatea. Structuri- 
cadre. Obiective şi metode, Vol. | (1948-1967), coordonator, Florica Dobre, Bucureşti, Editura 
Enciclopedică, 2006, p. 122-126). 

3 Dosarele întocmite de către comandaturile din cele 18 localități speciale din Câmpia Bărăganului 
conțin următoarele materiale: referat de stabilire a domiciliului; dovadă medicală că persoana dislocată 
era aptă sau inaptă de muncă; referat de îndeplinire a Deciziei 6100/1955; referat de persoane ce se 
iau în evidență; referat privind decizia 200/1951; extras după decizia 6100/1955 de ridicare a 
restricţiilor domiciliare; chestionar cu fotografie conținând datele personale şi motivul dislocarii. 
Dosarele întocmite de comandaturi sunt, astăzi, în arhiva CNSAS la fondul Documentar. 

informatorilor recrutați dintre persoanele dislocate s-a făcut pe bază de material 
compromitator şi anume părăsirea domiciliului obligatoriu fără aprobarea organelor MAI); 

3. deschiderea de dosare (de verificare sau de urmărire informativă) persoanelor 
cu „manifestări duşmănoase” fata de regimul democrat-popular; 

4. întocmirea de referate cu propuneri de stabilire, prelungire si de ridicare a 
restricțiilor domiciliare. 


Anexă documentară 


U 719/004 
Nr. W. 20. 09. 1974 
Strict secret 
Exemplar Unic 


Notă 
- extras din dosarul de cadre al lui Einhorn Wilhelm de la DGM 


„Einhorn Wilhelm este născut la 02.03.1911, în Cojocna, Cluj, fiul lui Victor şi al 
Rozaliei, de naționalitate evreu, cetățenie română, membru al PCR din 1933, profesia de 
bază tâmplar, absolvent de liceu. Cunoaşte limbile germană, franceză, spaniolă, maghiară. 
Este căsătorit şi are doi copii. 

A urmat şcoala primară şi doi ani de liceu în Cluj, până în 1929, apoi s-a angajat la 
un atelier de tâmplărie. În 1929 a plecat la Budapesta ca tâmplar. După scurt timp a plecat la 
Paris unde avea un frate. A lucrat într-un atelier de tâmplărie până în 1932, când datorită 
crizei economice nu a mai găsit de lucru şi s-a întors în tara. În perioada cât a stat în Franţa a 
luat legătura cu organizațiile de partid ale emigranților maghiari şi a participat la unele acţiuni 
ale P.C. Francez. În anii 1932-1933 a lucrat la un atelier de tâmplărie din Cluj, a activat în 
mişcarea muncitorească şi a participat la greva muncitorilor de la atelierele CFR Cluj. 

În 1933 încorporat în armată la Reg. 7 Dorobanţi din Ploieşti de unde a fost lăsat la 
vatră în 1934. A continuat să lucreze la Cluj până când a plecat la Bucureşti deoarece era 
urmărit de Siguranță pentru activitate muncitorească. S-a angajat la Malaxa şi a desfăşurat 
activitate în MADOSZ. 

În 1937 înrolat în brigada de voluntari care au plecat în Spania. A participat la lupte 
până în 1938, când a fost rănit şi internat în spital pentru o perioadă de şase luni. În 1937 a 
devenit membru al P.C. Spaniol. În 1939 întors în Franţa cu brigada de voluntari români. A 
fost internat în diferite lagăre. 

După 1941 autorităţile franceze au vrut să-l trimită în Africa pentru a se înrola în 
Legiunea Străină, dar a reuşit să evadeze din tren şi s-a refugiat la Paris unde a stat ascuns 
cu ajutorul unor membri ai PC. Francez. A fost urmărit de Gestapo şi poliție, astfel că P.C. 
Francez a organizat expedierea lui în tara cu indicatia de a continua lupta în România. A 
dovedit ataşament şi spirit de sacrificiu în acţiunile la care a participat. După sosirea în tara s- 
a angajat din nou la un atelier de tâmplărie din Cluj, de unde la scurt timp a fost trimis într-un 


100 


Serviciul Dislocări şi Domicilii Obligatorii 


detaşament de muncă obligatorie la Baia-Mare, unde a lucrat până la sosirea trupelor 
sovietice. 

A intrat voluntar într-o unitate sovietică şi a luptat împotriva armatelor hitleriste până 
la frontiera cu Cehoslovacia unde s-a îmbolnăvit. În armata sovietică a lucrat în sectorul 
propagandă. 

La 10.04.1945 încadrat comisar şef la Chestura Poliţiei Cluj, apoi mutat la 
Inspectoratul Regional de Siguranță ca şef serviciu cadre unde a lucrat până în 1948. 
Septembrie 1948 a primit gradul de maior şi a fost numit locţiitor şef direcţie la Direcţia 
Secretariat, unde a lucrat până în 1950, când a fost numit în aceeaşi funcţie la fosta Dir. a IV- 
a. 

A depus eforturi pentru îndeplinirea sarcinilor profesionale. Nu a fost suficient de 
exigent cu subordonații şi uneori folosea metode vechi de muncă. Şi-a îndeplinit sarcinile 
politice. În 1952 a fost ales în Comitetul de partid pe minister. 

În 1953 avansat It. colonel. În acelaşi an a fost numit şef al Serviciului dislocări si 
domicilii obligatoriis. 

La 01. 04.1956 a fost numit şef al fostului Serviciu ,C” unde a lucrat până la 01. 01. 
1957, 

La 01.01.1957 mutat prin ordin la Departamentul de Informaţii Externe (corect 
Direcţia | Informaţii Externe — n.ns.). A fost trimis ca secretar | la Ambasada română din 
Budapesta. A depus interes în muncă, dar nu a obținut rezultatele scontate datorită unor 
limite pe care nu a reuşit să le depăşească. 

La 01.01.1959 mutat la Direcţia Generală a Miliției ca şef al Serviciului Inspectii de 
unde la 31.05.1960 a fost trecut în rezervă, cu «aranjarea dreptului la pensie», cu gradul de 
colonel. După trecerea în rezervă s-a angajat controlor de calitate la Oficiul de control al 
mărfurilor unde a lucrat până în 1967, când i s-a desfăcut contractul de muncă la cerere. 


Decorații: 

- Ordinul Apărarea Patriei, cl. III-a; 

- Ordinul Steaua RSR, cl. V-a; 

- Ordinul Meritul Militar, cl. III-a; 

- Medalia 10 ani de la înființarea primelor unități române; 

- Medalia Meritul Militar, cl. II-a; 

- Medalia Pentru servicii deosebite aduse în apărarea orânduirii sociale şi de stat. 


36 În Nota-extras din dosarul de cadre al lui Einhorn Wilhelm de la Direcţia Generală a Miliției, întocmită 
la 20 septembrie 1974, ca urmare a cererii sale de a emigra în Israel, se arată că Einhorn Wilhelm a 
fost numit şef al Serviciului Dislocări şi Domicilii Obligatorii în 1953. Însă în Raportul asupra activității 
Serviciului D.D.O. pe perioada 1 ianuarie-31 martie 1955 se arată că în luna septembrie 1954 a fost 
elaborat regulamentul de funcţionare al Serviciului D.D.O., iar în decembrie 1954 a fost aprobată de 
către conducerea MAI schema subunitatilor serviciului (ACNSAS, fond Documentar, dosar nr. 191, f. 1- 
24). Intervalul de timp, de un an de zile, între numirea în funcţia de şef al S.D.D.O a lui Einhorn 
Wilhelm şi organizarea S.D.D.O. se poate explica prin faptul că numirea şefului serviciului s-a facut 
mai înainte de organizarea S.D.D.O. sau poate fi o greşeală a persoanei care a întocmit Nota-extras in 
1974. Acest aspect va fi elucidat atunci când vom avea acces la arhiva Direcţiei Generale a Miliției de 
la Ministerul Administrației şi Internelor. 

Rude: 

Einhorn Szalavetz Edith — soție, născută la 06. 09. 1913 în Budapesta, fiica lui 
Herman şi Amalia, de naţionalitate evreică, casnică, neincadrata politic. Tatăl acesteia a 
decedat in 1933, iar mama a fost exterminată la Auschwitz. A avut opt frați. Cinci dintre 
aceştia au fost exterminați în diferite lagăre, doi s-au întâlnit în Israel, iar o soră în SUA. 

Einhorn Victor — fiu, născut la 26. 05. 1946, în Cluj, inginer la Întreprinderea de 
Lucrări Hidrotehnice Speciale, necăsătorit, neîncadrat politic. 

Einhorn Ivan — fiu, născut la 06. 08. 1948, în Cluj, a emigrat în Israel în 1969. 

Einhorn Emil — frate, în vârstă de 69 de ani, de profesie tâmplar, emigrat din RSR în 
1959. Einhorn W. a încercat să-l determine pe acesta să renunțe la emigrare dar nu a reușit’. 


ACNSAS, fond SIE, dosar nr. 42.178, f. 10-11. 

FIŞE BIOGRAFICE ALE ŞEFILOR DE DIRECȚII 
CENTRALE DIN SECURITATE, ÎN ANII '60 


BIOGRAPHICAL FILES OF SECURITATE CENTRAL DIRECTIONS LEADERS, 
IN THE 60'S 


These biographical files represent an attempt to retrace the professional 
trajectory of the Securitate's central offices chiefs promoted within organization 
during the 1960's. 1 also wish to quote, among these files, the one of the first vice- 
minister of the Romanian Internal Affairs from that period, Vasile Negrea. 
Especially, in this paper, I had in mind to underline just the careers' run by these 
officers. That is why, I didn't mention too often the reprisals they were involved in. I 
really think that all their biographies had a unique significance of their own. On the 
other hand, their repressive actions constitute a distinct chapter, which deserves a 
much larger study, and not only a simply biographical file. 


Etichete: fişe biografice, Securitate, ofițeri, MAI 
Keywords: biographical files, The Securitate, officers, Ministry of Interior 


Aceste fişe biografice reprezintă o încercare de reconstituire a traiectoriei 
profesionale a şefilor direcțiilor operative centrale ale Securității promovați în funcţie în cursul 
anilor '60 şi a prim-adjunctului ministrului Afacerilor Interne din acea perioadă, Vasile Negrea. 
În cele de mai jos am avut în vedere în special traseul carierei acestor ofițeri, făcând doar 
ocazional referiri la acţiunile represive în care au fost implicați. Am ales această soluție, 
considerând că biografia acestor ofițeri are propria sa relevanţă, iar acţiunile represive în care 
au fost implicați constituie un capitol separat, care ar merita acordarea unui spațiu mult mai 
larg cel presupus de o simplă fişă biografică. 

În final, aş adăuga precizarea că am optat pentru 
prezentarea cu prioritate a biografiei ofițerilor de mai jos nu 
numai datorită „celebrități de care s-au bucurat unii dintre 
aceştia — cum este cazul lui Gheorghe Enoiu — cât faptului ca 
mulți dintre şefii unităților centrale promovați în aceşti ani au 
avut, în perioada următoare, o îndelungată carieră în cadrul 
organelor de Securitate, exercitându-şi o influență majoră 
asupra politicii represive din România până în 1989. 

Vasile Negrea (n. 10 august 1911, com. Hinova, județ 
Mehedinţi, de naționalitatea — română, studii — cinci clase 
primare, în 1949, reuşind ulterior să termine liceul, cu diplomă de bacalaureat, profesia de 
bază — tâmplar, fiul unui navigator), adjunct al ministrului Afacerilor Interne în perioada 1961 — 
1969, a avut în sarcină coordonarea activităţii principalelor direcţii operative ale Securității. 

Cel care a fost considerat ulterior drept principalul colaborator al ministrului 
Alexandru Drăghici şi-a început cariera profesională din 1928, după absolvirea a cinci clase 


103 


Nicolae Ionita 


elementare in comuna natală si a două clase de ucenici în oraşul Turnu Severin, in urma 
cărora s-a calificat în meseria de tâmplar. Primul său loc de muncă, din 1928, a fost la o 
fabrică de mobilă din oraşul Turnu Severin, la care a continuat să lucreze până în 1935, când 
a fost încorporat în armată. A revenit în activitate la aceeaşi fabrică după satisfacerea 
stagiului militar, în 1937, pentru ca doi ani mai târziu, în 1939, să se angajeze la atelierele de 
automotoare C.F.R. Braşov, unde a lucrat până în 1945. 

Ceea ce a avut o influență decisivă asupra carierei viitoare a lui V. Negrea au fost 
însă relațiile pe care acesta le-a stabilit cu membrii P.C.R. încă din 1930 şi participarea sa la 
diverse acțiuni propagandistice şi de ajutorare a membrilor partidului aflaţi în închisoare, în 
urma cărora a fost admis în U.T.C. din 1932. În anii care au urmat, a continuat să întreţină 
legăturile cu „mişcarea muncitorească” până în 1944, fapt pentru care a fost şi arestat, pentru 
o scurtă perioadă de timp, în 19431. Cu toate acestea, calitatea de membru de partid i-a fost 
acordată abia în noiembrie 1944, recunoscându-i-se însă, ulterior, vechimea în P.C.R. din 
1932. După 1944, a absolvit o şcoală de partid de pe lângă C.C. al P.C.R. şi a fost repartizat 
ca secretar județean al P.C.R. în județele Târnava Mică, Târnava Mare şi Braşov, funcţii pe 
care le-a ocupat succesiv până în 19492. Ca urmare a verificării cadrelor P.M.R. din 1949, a 
primit un „vot de blam cu avertisment” pentru comportarea sa din timpul arestării din 1943, 
când promisese jandarmului ce-l arestase că îl va informa despre acţiunile P.C.R. — fara a-şi 
îndeplini însă promisiunea — şi este trimis „în producție”. După numai două - trei săptămâni, a 
fost desemnat să lucreze în Serviciul Secret de Informaţii, astfel producându-se intrarea lui 
Vasile Negrea în rândul organelor române de represiune. 

După desființarea S.S.I., în 1951, V. Negrea a fost încadrat în Securitatea Statului, 
în cadrul Direcţiei a V-a (Cercetări Penale), cu funcţia de şef serviciu şi gradul de maior. În 
acest post s-a făcut repede remarcat, atât ca urmare a rezultatelor avute — a fost, între altele, 
conducătorul anchetei în procese de spionaj, precum cel privind „grupul Pop-Alexandru- 
Romanescu” — cât si ca urmare a atitudinii „combative” pe care a adoptat-o cu ocazia 
„demascării elementelor oportuniste care au lucrat pe linia deviatorilor în munca de 
cercetari”’. Ca urmare, a fost avansat „la exceptional” în gradul de locotenent-colonel, în iunie 
1953, şi promovat în funcţia de locţiitor şef direcţie, cu toate că persistau şi anumite deficiențe 
în activitatea sa, lucrătorii Direcţiei Cadre de atunci semnalând faptul că „în munca sa se 
resimte lipsa de cultură generală”, precum şi tendința sa de a „ironiza tov. mai slab pregătiți 
ca dânsul”. 


1 ACNSAS, fond Cadre, dosar personal Vasile Negrea, f. 28 — Referat de cadre din 25.11.1959, 
semnat de şeful Direcţiei Cadre a MAI, colonel lon Pateşan. 

2 Ibidem, f. 14 — Referat de cadre din 07.06.1971, semnat de şeful Direcţiei Cadre, general — maior 
Şerban Dumitru. 

3 Ibidem, f. 29 — era vorba de demascarea, în 1952, a activităţii fostei conduceri a Direcţiei a V-a, în 
frunte cu Mişu Dulgheru. 

4 Ibidem, f. 51 — Referat, semnat de locotenent de Securitate Becheru Gh. Se poate lesne imagina 
care era nivelul de pregătire al celor pe care îi ironiza Vasile Negrea. Referitor la volumul redus de 
cunoştinţe al lui Negrea atentionase şi fostul locţiitor al şefului Direcţiei a V-a, It. col. Tudor Dincă, care- 
| enumera pe acesta printre cei „care nu cunosc ortografia şi scriu groaznic”. vezi in Florian Banu, 
Profilul angajatului Securităţii în anii '50, în Consiliul Naţional pentru Studierea Arhivelor Securității, 
Totalitarism şi rezistență, teroare şi represiune în România comunistă, Bucureşti, 2001, p. 87. 

Un punct de cotitură în cariera lui Vasile Negrea l-a reprezentat numirea în funcția 
de şef al Direcţiei Regionale Timişoara a M.A.I., în luna august 1954, calitate în care a reuşit 
să-şi atragă aprecierea conducerii ministerului, dovedindu-se a fi unul dintre cei mai 
performanti şefi ai unei unități regionale a Securităţii de atunci. Eficiența pe care a dovedit-o 
în postul mai sus amintit i-a asigurat o ascensiune ulterioară foarte rapidă: în 1957 a fost 
numit în funcția de secretar general al M.A.I., pentru ca, în ianuarie 1961, să devină loctiitorul 
ministrului Afacerilor Interne, având drept sarcină coordonarea activității direcțiilor operative 
din cadrul ministerului. În această calitate, el îl înlocuieşte, practic, pe mult mai celebrul 
Gheorghe Pintilie, a cărui carieră intrase în declin şi va fi coordonatorul tuturor schimbărilor 
din rândul cadrelor de conducere ale Securităţii de la nivel central şi regional, în perioada 
care a urmat®. Strânsa legătură pe care Vasile Negrea a ştiut s-o stabilească în aceşti ani cu 
Alexandru Drăghici a fost, însă, sursa atât a ascensiunii foarte rapide pe care a cunoscut-o în 
cadrul M.A.I., cât şi a sfârşitului carierei sale. În timpul cercetărilor desfăşurate în perioada 
1967 - 1968, în vederea demascării abuzurilor comise de Al. Drăghici şi colaboratorii 
acestuia, s-a descoperit implicarea generalului Negrea în conducerea unor anchete abuzive, 
precum cele efectuate asupra unui grup de 28 de persoane din cadrul Ministerului Industriei 
Grele, in august — septembrie 19616. Ca urmare a acestui fapt, este trecut în rezervă si 
pensionat, prin Hotărârea Consiliului de Miniştri nr. 1177 din 1 
octombrie 1969. La trecerea sa în rezervă, Vasile Negrea avea 
gradul de general — locotenent şi fusese decorat cu nu mai putin 
de şapte ordine şi opt medalii ale R.S.R. şi R.P.R. 

Nicolae Doicaru (n. 22 august 1922, în comuna 
Dolhanti, raionul Focşani, regiunea Galati, fiul unor țărani 
colectivişti, studii — 4 clase de gimnaziu, profesia de bază — 
radiotelegrafist), şef al Direcţiei | Informaţii Externe în perioada 
i 1959 - 1978. 

Nicolae Doicaru, după absolvirea cursurilor Gimnaziului Industrial din Focşani, se 
angajase ca suboficiant la P.T.T. şi se pregătise pentru meseria de radiotelegrafist. A fost 
încorporat în 1942, dar a participat doar la războiul împotriva Germaniei, după 23 august 
1944, activând în cadrul unei unități de transmisiuni din armata română şi fiind distins ulterior 
pentru fapte de arme cu medalii române şi sovietice. După război s-a stabilit în oraşul 
Constanţa şi s-a înscris în P.C.R. În luna ianuarie 1945, pentru ca din iulie acelaşi an să fie 
încadrat, cu gradul de comisar, la Inspectoratul Regional de Poliţie Constanţa, unde a lucrat 
până în anul 1948. După înființarea Securităţii Poporului, a fost încadrat în structurile acesteia 
din Constanta cu gradul de căpitan şi numit şef secţie. La 23 august 1949 a fost avansat „la 


5 Potrivit lui Neagu Cozma, Vasile Negrea ar fi fost „un antikaghebist, care greu îşi estompa 
sentimentele, Drăghici văzându-se obligat uneori să-l atentioneze pentru excesul său de zel, cerându-i 
să fie mai ponderat şi calculat” şi ar fi fost unul din principalii artizani ai politicii de desovietizare a 
Securităţii - Neagu Cozma, lon Stănescu, De la iscoadă la agentul modern în spionajul şi 
contraspionajul românesc, Bucureşti, Editura PACO, 2001, p 181. Informaţia este însă prea putin 
credibilă. 

6 Serviciul Roman de Informaţii, Cartea Albă a Securităţii, vol. III, Bucuresti, 1995, p. 44. 

7 ACNSAS, fond Cadre, dosar personal Vasile Negrea, f. 20. 

exceptional” la gradul de maior si numit director al Regiunii de Securitate Constanta. A 
participat la mai multe actiuni importante ale organelor de represiune din regiune, referatul de 
cadre alcătuit cu ocazia promovării sale în funcţia de şef al Direcţiei | amintindu-le pe cele 
care s-au soldat cu anihilarea grupărilor de legionari conduse de Curpen Gabriel, „lichidarea” 
bandei conduse de legionarul Gogu Puiu, „cu care a luptat cu arma în mână”, capturarea 
„spionilor legionari parașutați” Tănase şi M. Popovici etc. În 1955 a fost promovat în funcția 
de locţiitor al şefului Direcţiei |, iar la 23 august 1955, avansat la gradul de colonel, „la 
excepțional”. În funcţia de locţiitor şef direcţie, a dus la îndeplinire sarcina conducerii 
ministerului de a-i captura din străinătate pe comandantul legionar Puiu Traian, aflat la Viena 
— misiune în care ar fi „luptat direct cu legionarul” şi „nu şi-a precupetit viata pentru 
executarea întocmai a misiunilor ordonate” — şi pe Oliviu Beldeanu. Era considerat „un ofițer 
matur” şi primise numeroase medalii şi distincții pentru activitatea sa. Singura problema 
legată de trecutul sau era legată de apartenenţa la „Frăţiile de Cruce”, în care N. Doicaru a 
fost înscris împreună cu majoritatea colegilor de clasă în 1940, în timp ce era elev al liceului 
din Focşani, dar această problemă, după investigarea sa, a fost considerată de mai mică 
importanță şi nu a împiedicat numirea sa în funcţia de şef al Direcţiei l8. 

Ceea ce nu preciza referatul de cadre mai sus amintit era rolul avut de colonelul 
Doicaru în instrumentarea „procesului Canalului”, în urma căruia o serie de tehnicieni au fost 
judecaţi, condamnaţi, iar o parte din ei executați pentru sabotaj şi care era considerat ca un 
abuz judiciar chiar din 1959, înaintea condamnării sale oficiale în 1968. De asemenea, nu 
erau menţionate legăturile foarte strânse pe care colonelul le intretinuse cu sovieticii în 
perioada în care a fost şef al Direcţiei Regionale Constanta — deşi acest fapt nu putea fi 
considerat suspect in 1959 — şi nici faptul că soția sa, originară din Bucovina de Nord, lucrase 
pentru trupele sovietice în perioada stationarii acestora în Dobrogea, asigurând, în calitate de 
telefonistă, legăturile sovieticilor cu trupele din restul țării şi centralele din sudul Ucrainei. 
Aceste amănunte vor fi relevante pentru autoritățile române doar după dezertarea generalului 
Pacepa, în 1978. Deocamdată, se poate preciza ca cel numit acum în funcția de şef al 
Direcţiei | se va dovedi cel mai longeviv conducător al acestei unități, rezistând în funcţie 
până în 1978, după ce va fi ajuns în prealabil să ocupe şi funcţia de prim adjunct al ministrului 
de Interne". În martie 1978 va fi destituit pentru deficiențe în conducerea direcţiei şi numit 
ministru al Turismului, funcţie din care este demis după dezertarea generalului Pacepa, şi 
supus unei îndelungate anchete. 


8 FI. Dobre (coord.), Securitatea: Structuri — cadre: Obiective şi metode, vol. | (1948 — 1967), p. 194 — 
198: Referat de cadre al colonelului de securitate Doicaru Nicolae, propus pentru a fi numit în funcţia 
de şef al Direcţiei | din M.A.I., din 18 noiembrie 1959. 

9 Mihai Pelin, Culisele spionajului românesc. DIE 1955 - 1980, Bucureşti, Editura Evenimentul 
Românesc, 1997, p. 22. 

10 Trebuie spus că el a ştiut să dobândească aprecierea tuturor miniştrilor de Interne, inclusiv pe cea a 
lui Al. Drăghici, care, la scurt timp, după numirea în funcţie a lui Doicaru, îşi exprima aprecierea pentru 
activitatea acestuia în fruntea direcţiei, pentru că ar fi reuşit să disciplineze colectivul şi să 
impulsioneze activitatea acestuia. Este adevărat că aceste aprecieri ministrul le exprima pentru a pune 
în antiteză activitatea ofițerilor de informaţii externe şi a celor care lucrau în contraspionaj — vezi 
ACNSAS, fond Documentar, dosar nr. 13 259, f. 57: Stenograma şedinţei de analiza activității pe linie 
de contraspionaj, ținută la Bucuresti în ziua de 19.04.1961. 

Neagu Cosma (n. 07.04.1925, în comuna Padina, jud. Buzău, 
naționalitatea — română, studii - Facultatea de Drept şi un curs de 
specializare în munca de securitate, cu durata de un an, efectuat în 
U.R.S.S., profesia de bază - electrician), şef al Direcţiei a Il-a 
Contraspionaj (1962 — 1973). 

4 | După absolvirea şcolii elementare, viitorul şef al Direcţiei a II-a, 

f s-a angajat, în 1940, ca ucenic electrician la un atelier particular din 
Ploieşti, iar după calificarea sa în meserie, şi-a continuat activitatea în 
cadrul aceluiaşi atelier. Din aprilie 1945, a început să lucreze pe cont propriu, pentru a se 
angaja ulterior la Societatea „Astra” din Ploieşti. În toamna aceluiaşi an, s-a înscris în U.T.C., 
luând parte la unele „acțiuni muncitoreşti” organizate de aceasta, deşi s-a înregistrat şi 
participarea sa la două şedinţe ale P.N.L. — Tătărescu din aceeaşi perioadă. În iunie 1946 a 
fost încadrat la paza sediului C.C. al P.C.R., iar după un an - cooptat în aparatul tehnic al 
Direcţiei Propagandă şi Agitatie. Din iunie 1948, a urmat un curs de un an destinat 
subofiterilor politici, pe care l-a absolvit cu gradul de sergent major, pentru a lucra apoi, timp 
de un an, în funcţia de locţiitor politic de subunitate. În 1950, a fost înscris la Şcoala de ofiţeri 
politici de la Breaza, iar la absolvirea ei i s-a acordat gradul de locotenent, fiind încadrat în 
Ministerul Afacerilor Interne. Aici, N. Cosma urmează un nou curs de specialitate, pentru a fi 
repartizat ulterior în funcţia de lucrător operativ în cadrul Direcţiei de Contraspionaj'!. Aici a 
îndeplinit cu succes o serie de misiuni organizate împotriva spionilor parașutați pe teritoriul 
R.P.R. în anii '50 şi, ca urmare a bunelor rezultate obținute, a fost numit în funcţia de şef al 
Serviciului 6 din cadrul Direcţiei (Contraspionaj — Israel), iar apoi, prin Ordinul ministrului de 
Interne nr. 2917/1 iulie 1956 — locţiitor al şefului Direcţiei a II-a. În 1960 a preluat funcţia de 
şef al directiei'*, pe care o va deţine până la 1 august 1973 (în perioada 1969 — 1973 este şef 
al Direcţiei Generale de Contraspionaj). După ce a fost numit, la 9 mai 1972, membru al 
Colegiului Ministerului de Interne, este destituit din funcţie la iniţiativa ministrului de Interne de 
atunci, Emil Bobu. După o scurtă perioadă în care a deținut funcția de comandant al Şcolii de 
ofițeri de la Băneasa (1973 — 1974), a fost trecut în rezervă, la 1 mai 1974 şi numit ulterior în 
funcția de preşedinte executiv al Automobil Clubului Român (1976 — 1985). După 1989, a fost 
numit consilier special al directorului Serviciului Român de Informații (1990 — 1991)'%. 

Nicolae Budişteanu (n. 5 iunie 1922, Ploieşti, naționalitatea — română, studii: liceul 
— la numirea în funcţie — absolvind ulterior şi Facultatea de Ştiinţe Juridice, profesia de bază — 
ofițer), şef al Direcţiei | Informaţii Interne (1956 — 1961). 

Nicolae Budişteanu, după absolvirea şcolii elementare, urmase cursurile liceului 
„Petru şi Pavel” din Ploieşti, în perioada 1933 — 1942, pe care le-a finalizat cu diploma de 
bacalaureat. A lucrat, în perioada liceului, ca funcţionar la Tribunalul din Ploieşti — timp de 


11 ANIC, fond CC al PCR, Secţia Cadre, dosar nr. C/339, f. 2: Referat de cadre privind activitatea 
generalului maior Cosma Neagu, din 16.09.1972. alcătuit de Secţia Cadre a C.C. al P.M.R., semnat de 
şeful secţiei, instructor Boar Augustin şi Banc losif, secretar al secției. 

12 În referatul de cadre amintit mai sus, apare ca fiind numit şef al direcţiei abia începând cu anul 1962, 
dar el figurează în documente cu funcţia de şef al Direcţiei a Il-a începând cu anul 1960. Probabil ca în 
perioada 1960 — 1962 a fost doar împuternicit la conducerea unității. 

13 FI. Dobre (coord.), op. cit., vol. II (1967 — 1989), p. 757: Neagu Cosma - fişă biografică. 

aproape trei ani, iar ulterior la Societatea „Astra Română”, in aceeaşi calitate. Din septembrie 
1942, a fost admis ca elev la Şcoala de ofițeri activi infanterie din Bucuresti, la terminarea 
şcolii fiind avansat sublocotenent şi numit comandant de pluton la Regimentul 2 Grăniceri”?. 
După 23 august 1944, s-a deplasat, împreună cu regimentul din care făcea parte, pe frontul 
de Vest, până în Cehoslovacia, dar nu a luat parte la lupte, făcând parte din unităţile de 
rezervă. O dată cu reîntoarcerea sa în tara, şi-a continuat cariera militară, îndeplinind funcţiile 
de comandant de pluton şi comandant de batalion pază în cadrul Regimentului 2 Vânători. În 
mai 1947, a fost primit în P.C.R. 

Intrarea lui N. Budişteanu în rândul cadrelor M.A.I. s-a produs în 1950, dupa 
absolvirea unui curs de şase luni al şcolii medii militare, când a fost numit şef al biroului Pază 
din Comandamentul Trupelor M.A.I. În 1952, a fost promovat în funcția de şef al Serviciului 
Organizare — Mobilizare, funcție pe care a deținut-o timp de aproape patru ani. Cunoaste 
avansări succesive in grad — maior, de la 23 august 1950 (avansare la ,exceptional’) şi It. 
col., de la 23 august 1954. Era apreciat ca un „ofițer bine pregătit din punct de vedere politic 
şi profesional, exigent şi perseverent în acţiunile întreprinse”, fapt pentru care va avea parte 
de o altă promovare, de data aceasta într-o funcție de mare importanță - cea de şef al 
Direcţiei a Ill-a Informaţii Interne, în care a fost numit cu titlu provizoriu, în decembrie 1956, 
pentru a fi definitivat pe post după un an. În această nouă poziție, s-a făcut remarcat prin 
succesul obținut în anihilarea ultimelor grupuri de rezistență anticomunistă din regiunea 
Argeş. Primind din partea conducerii ministerului împuternicirea de a conduce în mod direct 
acțiunile întreprinse pentru lichidarea acestora, reuşeşte ca, în patru ani, să captureze, pe 
rând, membrii tuturor grupărilor anticomuniste din regiune, cu concursul organelor Regionalei 
M.A.I. Argeş („banda lui Marinescu” — în 1957, grupul Şerban - Voican — 1958, Arnautoiu — 
1959 şi Arsenescu, în 196015). Pentru rezultatele obținute a fost decorat cu mai multe ordine 
şi medalii ale R.P.R. 

Cu toate acestea, succesele repurtate în îndeplinirea ordinelor partidului sunt 
umbrite de eroarea pe care o comite prin păstrarea legăturilor cu vechi prieteni, care s-au 
dovedit a fi foşti legionari, fapt pentru care a şi fost „criticat foarte aspru pentru această lipsă 
crasă de vigilenta şi atitudinea de gură-cască de care a dat dovadă” de către conducerea 
ministerului®. Această greşeală a rămas, însă, fără consecințe majore, datorită susţinerii de 
care N. Budişteanu s-a bucurat din partea lui Al. Drăghici, ce-l propune chiar pentru a fi numit 
în funcția de secretar general al M.A.I., în cursul anului 1961. Nu a reuşit să ocupe acest 
post, datorită opoziției manifestate de Secţia Cadre a C.C. al P.M.R1, dar a avut parte de o 
altă promovare, în luna decembrie 1961 fiind numit locţiitor al şefului Direcţiei Operative din 
cadrul Direcţiei Generale de Informaţii Externe. O asemenea funcţie era foarte râvnită de 


1 ANIC, fond CC al PCR, Secţia Cadre, dosar nr. B/118, f. 3: referat de cadre privind activitatea lui 
Budişteanu Nicolae, alcătuit de Secţia Cadre a CC al PMR, din 3 august 1961, semnat de Onescu 
Cornel, Gal lon — instructor al secției şi Titileanu Gh., instructor în cadrul Grupului de instructori pentru 
controlul muncii de partid la M.F.A. - M.A.I. 

15 Ibidem, f. 19: referat privind activitatea colonelului de Securitate Budişteanu F. Nicolae, din 
06.04.1961, semnat de ministrul Afacerilor Interne, general — colonel Alexandru Drăghici. 

16 Ibidem, f. 20. 

17 Ibidem, f. 5: referat al Secției Cadre a C.C. al P.M.R. din 3 august 1961. 

cadrele Securității de atunci, datorită faptului că permitea detinatorului ei să plece la post în 
străinătate, ceea ce N. Budişteanu a şi făcut, în cursul anului 1962 fiind numit rezident la 
Paris. Aici rămâne timp de aproape trei ani, până în luna octombrie 1965, când a fost 
rechemat în tara şi numit şef al Direcţiei Operative din cadrul D.G.I.E."8, funcţie pe care a 
deținut-o până la data de 28 septembrie1967, când, la propunerea conducerii nou creatului 
Consiliu al Securităţii Statului, este numit şef al Şcolii nr. 1 de ofițeri de Securitate, post în 
care era nevoie de „un ofițer cu experiență în munca de Securitate, cu o bună pregătire 
militară şi calităţi organizatorice”, calități pe care se spera să le deţină fostul şef al Direcţiei a 
III-a. 

Tănase (Atanase) Evghenie (n. 3 martie 1923, în Bucureşti, fiul unui distribuitor de 
pâine, naționalitatea — român, studii — şapte clase elementare şi trei de ucenici, îşi continua 
studiile ulterior, absolvind Facultatea de Drept şi cursul de pregătire în munca de securitate 
din U.R.S.S., profesia de bază - cazangiu), şef al Direcţiei a IV-a Contrasabotaj, iar, dupa 
reorganizarea din 1963, şef al noii Direcţii a III-a Informaţii Interne, care, dupa această data, 
preluase şi atribuţiile pe linie de contrasabotaj ale Securității. 

Tănase Evghenie, după finalizarea cursurilor şcolii elementare, s-a angajat, din 
1935, ca ucenic la atelierul de cazangerie al Şcolii de arte şi meserii „Polizu” din Bucureşti, 
urmând, în acelaşi timp, şi trei clase de ucenici. După finalizarea perioadei de ucenicie, s-a 
angajat la Uzinele „Malaxa, din Bucuresti, unde a lucrat timp de şapte ani, începând cu anul 
1938. Aici a intrat în contact pentru prima dată cu mişcarea comunistă, ilegală pe atunci şi din 
1941 „a fost atras” in U.T.C. În perioada următoare, a participat la răspândirea de manifeste 
printre muncitori şi la diverse acţiuni de ,sabotaj” organizate de structurile U.T.C. de atunci. 


18 Idem, dosar nr. B/992, f. 1: Notă, a Secţiei Cadre a CC al PCR, din 17 august 1968, semnată de 
şeful Secţiei, Păcuraru Andrei, şeful sectorului din Secţia Cadre, lon Gheorghe, şi Roman Dumitru, 
instructor în Secţia Cadre a C.C. al P.C.R. În privința succesului avut de N. Budişteanu în cursul 
misiunii sale la Paris, părerile erau împărțite în Secţia Cadre a C.C. al P.C.R. Astfel, semnatarii notei 
de mai sus considerau că ofițerul s-ar fi achitat onorabil de sarcini, după alţii însă, acesta ar fi fost un 
adevărat dezastru pentru rezidența română din Franţa, după cum reiese şi din aprecierile de mai jos: 
„[...] Dintre misiunile personale ce i-au revenit [lui N. Budisteanu], nu a reuşit să îndeplinească nici 
una. În relaţiile cu colectivul din subordine, a dovedit lipsă de tact, folosea metode dure de muncă cu 
oamenii şi n-a reuşit să controleze şi să îndrume în mod corespunzător subordonații, aprobând unele 
metode greşite in munca acestora”. Datorită „rezultatelor” obţinute în activitatea de rezident, 
Budişteanu este rechemat în tara şi răsplătit cu funcţia de şef de direcţie, în care s-a dovedit la fel de 
„capabil”, fiind caracterizat, după instalarea în funcţie, drept „excesiv de nervos, lipsit de tact, jigneste 
oamenii [...] este evitat de oamenii cu care lucrează, aceştia fiind nemulţumiţi de metodele lui de 
muncă” — vezi idem, Secţia Administrativ — Politică, dosar nr. 15/1967, f. 121 - 122 - Notă, din 
18.08.1967, a Secţiei Cadre a CC al PCR, semnată de Dinu Vasile, şef sector în Secţia Cadre, 
Augustin Boar, instructor şi Dumitru Ivanovici, şeful Secţiei Cadre. Aprecierile de mai sus erau menite 
să justifice refuzul Secţiei Cadre a PCR de a aproba avansarea lui N. Budişteanu la gradul de general 
maior, deşi opoziţia Secţiei se va dovedi în cele din urmă zadarnică, în 1968 N. Budişteanu deţinând 
deja gradul în cauză. 

19 Ibidem, f. 118. Cel mai probabil, nu spera nimeni ca Budişteanu să dovedească asemenea calități la 
finalul carierei sale în Securitate, dar se dorea să fie trecut într-o funcţie în care ar fi incomodat cât mai 
puțin. 

Activitatea desfasurata de viitorul general Evghenie in ilegalitate nu putea ramane 
nerăsplătită in perioada ulterioară lui 23 august 1944. Încă din luna decembrie a anului 1944, 
a fost promovat drept instructor al Comitetului județean Ilfov al U.T.C., iar din martie 1945 a 
fost primit în P.C.R., primind în continuare diverse funcţii de răspundere pe linie de U.T.C. 
După efectuarea stagiului militar, în 1947, a avut o ascensiune foarte rapidă în ierarhia 
P.C.R., ajungând, la scurtă vreme după mutarea sa în cadrul Secţiei Administrativ — Politice a 
C.C. al P.C.R., în 1950, şef al acestei importante secţii, din ianuarie 1953. A primit multe 
aprecieri pentru activitatea pe care a depus-o în această funcţie şi, în octombrie 1953, a fost 
numit adjunct al ministrului Afacerilor Interne, primind, la încadrare, gradul de general- 
maior”. Tanase Evghenie era, după spusele sale, „printre ultimii din lotul de activişti ai 
Comitetului Central care erau trimişi să lucreze în M.A.1.”?1. 

Proaspătul general Evghenie a rămas în funcţia de ministru-adjunct la Ministerul 
Afacerilor Interne până în mai 1957. În perioada cât a ocupat această funcţie, a avut ca 
sarcină coordonarea activității următoarelor unități din cadrul Securităţii de atunci: Direcţia 
Cercetări Penale, Direcţia Transporturi, Direcţia Pază Demnitari şi serviciile: Contrainformatii 
Radio, „D” (care se ocupa de munca informativă în penitenciare) şi ,C” (arhivă şi evidență 
operativă)?. A fost schimbat din funcție, în mai 1957, ca urmare a reducerii posturilor de 
miniştri-adjuncţi?. La schimbarea sa din post, activitatea sa era criticată de conducerea 
ministerului, sub motivul că ar fi dat mai multă atenţie departamentelor tehnice ale Securității 
şi mai putin direcțiilor sale operative şi controlului pe teren „asupra felului cum se îndeplinesc 
sarcinile”. 

După destituirea din funcția de adjunct al ministrului de Interne, Tanase Evghenie a 
fost numit şef al Direcţiei Securităţii Oraşului Bucureşti, unde îl înlocuieşte pe generalul Aurel 
Stancu. Nu a rămas mult timp nici în această funcţie, din martie 1958 unitatea pe care o 
conducea fiind desființată, iar atribuţiile acesteia - preluate de direcţiile centrale ale 
Securității2*. După desființarea şi a acestui post de conducere al generalului Evghenie, acesta 
a fost pus la dispoziția Direcţiei Cadre şi trimis în diferite misiuni speciale „în țările de 


20 Cristina Anisescu, Silviu B. Moldovan (editori) Pseudomemoriile unui general de Securitate, Ed. 
Humanitas, Bucureşti, 2007, p. 236. Referat de cadre privind pe generalul maior Tănase Evghenie din 
6 iulie 1959, alcătuit de Secţia Cadre a C.C. al P.M.R. 

21 Ibidem, p. 168: Notă raport a generalului-locotenent Tănase Evghenie privind activitatea sa în cadrul 
Securităţii, din 8 martie 1969. Generalul Evghenie povestea că, atunci când i s-a spus că va fi încadrat 
in M.A.I., s-ar fi împotrivit : „Atât etatea [avea 30 de ani] care nu-mi permitea să am o suficientă 
experiență a vieţii, cât şi nivelul de pregătire generală, apreciat de mine atunci — în raport cu cerințele 
unei asemenea funcţii în M.A.I. — la un nivel ce mă va face să mă descurc mai greu, m-a făcut să-i 
spun lui Chişinevschi losif că trimiterea mea la M.A.I. îmi dă un sentiment de reţinere şi chiar 
îngrijorare, deoarece consider că nu am pregătire şi nici vocaţie pentru o asemenea muncă şi, ca 
atare, probabil că nu voi reuşi să fac fata acestei sarcini”. 

22 Ibidem, p. 171. 

23 Tanase Evghenie contesta aceasta varianta, datorita faptului ca, dupa cateva saptamani, Vasile 
Negrea, fost sef al regionalei Banat, a fost numit in functia de secretar general al ministerului, 
concluzionând că această reducere de posturi era doar „o soluție «diplomatică» de a se descotorosi de 
un om care devenise indezirabi!” (vezi ibidem, p. 210). 

24 Ibidem, p. 212. 

democrație populară din Europa şi in Republica Federativă lugoslavia':5. Din septembrie 
1958 a urmat, pentru o perioadă de un an, cursul de specializare în munca de Securitate din 
U.R.S.S., fiind şef al lotului de ofiţeri români care s-au deplasat la Moscova cu acest prilej. La 
întoarcerea sa în țară”, generalul Evghenie a fost numit în funcţia de şef al Direcţiei a IV-a 
Contrasabotaj. În cursul anului 1963, ca urmare a unei restructurări făcute cu scopul de a se 
reduce numărul de posturi de conducere, Direcţia a IV-a este desființată, contopindu-se cu 
Direcţia a III-a (Informaţii Interne), iar ca şef al noii structuri rezultate prin contopire, ce purta 
indicativul de Direcţia a II-a, a fost numit tot Tanase Evghenie?”. 

Activitatea sa în funcţia de conducător al Direcţiei a III-a a fost în general apreciată 
de conducerea organelor române de represiune, dar au apărut multe rezerve cu privire la 
eficiența sa în tratarea problemei legionare în perioada ulterioară lui 1964, când s-a produs 
eliberarea din penitenciare a foştilor deținuți politici. Din aceste motive, după reînființarea 
Direcţiei Securităţii Oraşului Bucureşti, în 1967, Cornel Onescu, care ocupa funcţia de 
ministru al Afacerilor Interne începând cu 1965, profită de ocazie şi-l numeşte la conducerea 
acestei structuri pe fostul ei comandant din 1958 — generalul Evghenie2. În ciuda aparentei 
sale retrogradări în funcţie, fostul şef al Secţiei Administrativ - Politice prezenta, în continuare, 
un grad suficient de încredere pentru noua conducere a P.C.R., astfel încât a fost inclus, ca 
delegat din partea M.A.I., în comisia care ancheta abuzurile comise de unii angajaţi ai 
ministerului în perioada în care la conducerea instituției se afla Alexandru Drăghici. Această 
anchetă se va dovedi însă fatală pentru cariera generalului Evghenie, din cauza faptului că s- 

a descoperit că fusese implicat în mod direct în măsurile abuzive 

j luate împotriva lui Eugen Calmanovici, în cursul anului 1955. Din 

(o ~~ acest motiv, conducerea nou infiintatului Consiliu al Securității 

E- Statului descoperă dintr-o dată că generalul-locotenent (grad la 

care tocmai fusese avansat) Evghenie „este depăşit de sarcini, 

= neputand face fata volumului mare de probleme’, ba, pe 

deasupra, este si „suferind”, si îl trece în rezervă, in 1968, la 
poa A. pr vârsta de 45 de ani. 

\ / C Nicolae Stan (n. 05.10.1928 în oraşul Ploieşti, fiul unui 

Sr, d- tâmplar”, naționalitatea — română, studii, la data numirii în funcţie 


25 Ibidem, p. 237: Referat de cadre privind pe .... Potrivit generalului Evghenie, aceste misiuni ale sale 
s-ar fi referit, mai ales, la contrainformatiile radio şi la cooperarea cu celelalte tari socialiste pe aceasta 
linie. Vezi ibidem, p. 196 - 197: Notă — raport a generalului... 

26 Referitor la aceste cursuri, Tănase Evghenie va declara ulterior : „sincer mărturisesc am considerat 
că am pierdut timpul degeaba, deoarece lucruri deosebite nu am învățat” — vezi ibidem, p. 212. 

27 Amuzant este faptul că aceasta este a treia restructurare a unui post pe care-l ocupa generalul 
Evghenie, în numai şase ani (începând din 1957), deşi, de această dată, el rămâne şef al noii structuri. 
28 ACNSAS, fond Cadre, dosar personal Evghenie Atanase, f. 2: Referat de cadre al generalului — 
maior Tănase Evghenie, din 27.07.1966, semnat de colonel Patesan lon (corectat şi completat ulterior 
şi semnat de alt şef al Direcţiei de Cadre, colonel Moise Vasile). „Atanase” este o formă greşită de 
scriere a prenumelui generalului mai sus menţionat. 

2 Ibidem, f. 2: Referat de cadre al general-maiorului Tănase Evghenie. 

30 Tatăl ofițerului, Stan Marin, era un vechi militant al „mişcării muncitoreşti”, fiind apropiat de 
activitatea P.C.R. inca de la înființarea acestuia, fapt pentru care a şi fost urmărit de Poliţie şi arestat, 

- Facultatea de Drept si cursul de pregătire in munca de Securitate din URSS, profesia de 
bază — ospatar) şef al Direcţiei a V-a Contrainformatii Militare. 

Acesta a intrat în câmpul muncii încă din anul 1939, după absolvirea a 4 clase 
primare, fiind o perioadă „băiat de prăvălie”, apoi ospatar la diferite restaurante din Ploieşti si 
Predeal, până în anul 1947. În cursul anului 1946 a fost primit în rândul membrilor P.C.R, iar 
din 1947 — scos din producţie şi promovat secretar al organizației U.T.C. din plasa Sinaia, iar 
ulterior secretar al Sectorului 1 U.T.C. Ploieşti. În 1948 — 1949 urmează, pentru 6 luni, Scoala 
de cadre a C.C. al U.T.M., apoi Scoala de educatori politici a Ministerului Afacerilor Interne. 
La 30 decembrie 1949 a fost primit în rândul cadrelor Securităţii Poporului, fiind repartizat la o 
unitate din teritoriu a Direcţiei a IV-a Contrainformatii Militare“. 

În anii care au urmat, Nicolae Stan a avansat rapid în functie şi grad, fiind mutat în 
aparatul central al direcţiei, numit şef de serviciu şi avansat la gradul de căpitan înainte de 
termen, pentru ca, în 1954, să fie promovat la funcţia de locţiitor al şefului direcției. Din 
septembrie 1956, a fost trimis să urmeze cursul de specializare pe linie de securitate din 
U.R.S.S., cu durata de un an, pe care l-a absolvit cu rezultate foarte bune, întorcându-se 
ulterior în funcţia deținută anterior — de locţiitor al şefului Direcţiei a V-a (fostă a IV-a) — unde 
a reuşit să se facă remarcat de conducerea de atunci a organelor române de represiune, ce îl 
are in vedere pentru ocuparea unei funcții de mai mare importanță. Această promovare 
intervine în octombrie 1962, când a fost desemnat la comanda Direcţiei de Contrainformatii 
Militare. Ulterior, Nicolae Stan rămâne la comanda unităţii până în 1967, când a fost din nou 
promovat, devenind comandantul nou înființatei Direcţii Generale de Contraspionaj din cadrul 
Consiliului Securității Statului, ce reunea fostele direcţii de Contraspionaj şi de 
Contrainformatii Militare. 

Acesta era însă punctul culminant al carierei lui Nicolae Stan, ce a fost promovat 
anterior şi în grad, succesiv, până la gradul de general-maior. În anii care au urmat deşi, 
formal, a fost apreciat pentru activitatea depusă, cariera sa a luat un curs descendent, în care 
a primit funcţii de importanţă tot mai mică. Astfel, în 1969, a fost eliberat, la cererea sa, de la 
comanda Direcţiei Generale de Contraspionaj, pentru a urma cursurile Facultății de Arme 
Întrunite şi Tancuri din cadrul Academiei Militare Bucureşti, pe care a absolvit-o în 197122. 


pentru o perioadă de 3 luni, în 1921. Ulterior, Stan Marin, deşi nu s-a înscris în partid, a activat „pe linie 
de sindicat” şi a contribuit la „Ajutorul Roşu”, fapt pentru care a fost şi răsplătit, după 1945, când a fost 
numit director al Rafinăriei Teleajen şi, apoi, director şi organizator al Centrului Petrolier din Moldova. A 
fost schimbat din această din urmă funcţie în 1951, „deoarece nu mai făcea fata cerințelor muncii”, fiind 
numit şef al Serviciului Cadre de la Hidrocentrala Bicaz şi apoi şef al biroului cadre de la Uzina 
Mecanică din Ploieşti — vezi idem, dosar personal Stan Nicolae, f. 216: Notă de relații privind pe It. col. 
Stan M. Nicolae şi familia sa, din 20.08.1962, alcătuită de Direcţia Cadre a Ministerului Afacerilor 
Interne, semnată de Bara Traian şi Georgescu Aurel. 

31 Acesta era indicativul direcţiei până în 1956, când a devenit Direcţia a V-a. 

32 FI. Dobre (coord.), op. cit., vol. II (1967 — 1989), p. 217 - 219: Referat de cadre al generalului Stan 
Nicolae, din 13.11.1975, semnat de instructor Maliu Eugen. Trebuie spus că acest ofiţer a acordat, 
totuşi, o mare atenţie pregătirii sale, având în vedere faptul că a absolvit Facultatea de Drept Bucureşti 
(1962), facultatea militară mai sus amintită şi Facultatea de Limbi Germanice - Română şi Engleză din 
cadrul Universității Bucureşti (1974). Ulterior, a obținut şi titlul de doctor în filologie. Cunoştea limbile 
engleză şi rusă. 

După terminarea cursurilor facultăţii mai sus amintite, a fost încadrat ca şef al Inspectoratului 
de Securitate al Municipiului Bucureşti, iar din 1972, după reunirea Consiliului Securității 
Statului şi Ministerului Afacerilor Interne, a fost păstrat la conducerea Securității Bucureşti, 
fiind, totodată, şi prim-adjunct al şefului Inspectoratului Ministerului de Interne al Municipiului 
Bucureşti. În 1975, a fost eliberat din funcţia deţinută şi numit adjunct al şefului Direcţiei a V-a 
Securitate şi Gardă, funcţie în care s-a menţinut până la 1 februarie 1979, când a fost numit 
la conducerea Inspectoratului Județean Ilfov al Ministerului de Interne. După înființarea 
județului Giurgiu, în 1981, Nicolae Stan, care avea acum gradul de general-locotenent, a fost 
numit la conducerea inspectoratului județean al Ministerului de Interne din acest nou județ, 
rămânând în acest post până la 1 aprilie 1982, când a fost pus la dispoziția conducerii 
ministerului, pentru a fi trecut ulterior în rezervă, la 26 martie 1983, prin Decretul prezidenţial 
nr. 82/1983%. 
Emanoil Rusu (n. 14.09.1921, Buzău, fiul unui lăcătuș, naționalitatea română, studii 
— liceul şi Şcoala de ofițeri de artilerie şi alte şcoli militare, ulterior a 
N absolvit şi Facultatea de Drept, profesia de bază -— ofițer), şef al 
( | Direcţiei a VII-a Filaj şi Investigatii®. 

pe Viitorul şef al organelor de filaj ale Securităţii, a absolvit 
liceul „Gheorghe Lazăr” din Bucureşti, în 1941 şi apoi a urmat 
cursurile Şcolii militare de ofițeri de artilerie din Piteşti. După 
terminarea cursurilor acestei şcoli, în 1943, a fost repartizat la 
Regimentul 1 artilerie grăniceri, cu gradul de sublocotenent şi funcţia 
de comandant de secție şi apoi de adjutant. Regimentul sau a fost 
trimis ulterior pe frontul de Răsărit, pentru 3 luni, în 1944, dar nu a 
participat efectiv la lupte. După 23 august 1944, E. Rusu a luat parte la dezarmarea trupelor 
germane şi apoi la campania de pe frontul antigerman, ajungând cu trupele până în 
Cehoslovacia. S-a distins în luptă, fiind şi recompensat cu medalii sovietice şi româneşti: 
„Victoria”, „Coroana României”, clasa a V-a etc. Din august 1945, ofițerul a fost numit şef al 
Biroului adjutanturii din cadrul Regimentului 1 artilerie grăniceri, dar, sub influenţa unor „cadre 
militare necorespunzătoare”, a participat la funeraliile unui general ,reactionar’, consecința 

fiind trecerea sa în rezervă, din noiembrie 1946. 

În următoarea perioadă, „deşi nu a avut serviciu”, a ajutat în mod voluntar aparatul 
politic din unitatea din care făcuse parte. Eforturile sale de a se reabilita au fost răsplătite în 
ianuarie 1948, când este rechemat în rândul cadrelor active şi acceptat ca membru de partid. 
După absolvirea unor cursuri de pregătire, a fost numit, în mai 1948, şef de birou la Direcţia 
Politică a M.A.I. În martie 1950 a fost trimis să urmeze un curs de comandanţi de regimente, 
pentru ca, la absolvirea acestuia, în august 1950, să fie numit la comanda Regimentului de 
grăniceri de la Oravița. A rămas în această funcţie până în 1955, când a fost trimis să urmeze 


33 ACNSAS, fond Cadre, dosar personal Stan Nicolae, f. 15: Notarea de serviciu pe perioada 01 
ianuarie 1979 până la 31 decembrie 1979 privind pe generalul-locotenent Stan M. Nicolae. 

3 Ibidem, f. 6: Nicolae Stan — funcții îndeplinite de când este militar activ. 

3 Direcţia a VI-a Securitatea Transporturilor a fost desființată in 1960, iar şeful acesteia, colonelul 
Gheorghe Zodian, a fost numit şef al Direcţiei Regionale M.A.I. laşi. Din 1961, indicativul de Direcţia a 
VI-a a fost preluat de Direcţia de Paza Demnitarilor şi Protecţia Ministerelor, fosta Directie a IX-a. 

un nou curs de pregătire — Cursul academic superior din cadrul Academiei Militare - la 
finalizarea căruia, în decembrie 1956, a primit comanda Brigăzii 345 Grăniceri Oradea. 
Intrarea lui Emanoil Rusu în cadrul organelor de Securitate s-a produs după 1 martie 
1957, când a fost pus la dispoziția Direcţiei Cadre a M.A.I. şi numit ulterior în funcţia de 
locţiitor şef de serviciu, în cadrul Direcţiei a Ill-a Informaţii Interne a M.A.I. şi avansat în 
acelaşi an până la şef serviciu. În mai 1958 a fost promovat ca locţiitor al şefului Direcţiei a Ill- 
a, post în care a rămas până în 1964. În iulie 1964 fost promovat în funcţia de şef al Direcţiei 
a VIl-a Filaj şi Investigaţii. Şi în această poziţie a reuşit să satisfacă exigenţele conducerii 
organelor române de represiune, iar, ca urmare a acestui fapt, a fost menținut în funcții de 
conducere şi în perioada ulterioară. Astfel, în 1968 a fost numit şef al Inspectoratului de 
Securitate al municipiului Bucuresti, iar în 1971 — şef al Inspectoratului Miliției Municipiului 
Bucuresti — pentru ca, în 1972, să fie avansat în funcţia de şef al Inspectoratului Municipiului 
Bucureşti al Ministerului de Interne (în această calitate, se afla la conducerea atât a unităților 
de Miliție, cât şi a celor de Securitate de la nivelul Capitalei). La 1 octombrie 1977 a fost 
eliberat de la conducerea inspectoratului şi numit locţiitor al şefului Corpului de Control al 
ministrului de Interne rămânând, în continuare, în rândul cadrelor active ale ministerului până 
la începutul anilor "80%. 
> Gheorghe Enoiu (n. 04.11.1927, în comuna Baiculesti, 
raion Curtea de Argeş, regiunea Argeş, fiul unui chirigiu, 
naționalitatea — română, profesie de bază: tipograf — zetar, studii — 
7 clase de liceu, un curs de pregătire în munca de Securitate 
desfăşurat în U.R.S.S., a absolvit ulterior numirii în funcţie şi 
Facultatea de Drept), şef al Direcţiei a VIII-a Anchete Penale. 
Acesta, după absolvirea a şapte clase în satul natal, a 
plecat la Bucureşti, în 1942, unde s-a angajat ucenic la Tipografia 
C.F.R. ,Filaret’, învățând, timp de patru ani meseria de zetar. 
Concomitent cu anii de ucenicie, a urmat şi patru clase profesionale. După calificarea în 
meseria de zetar, şi-a continuat activitatea la aceeaşi tipografie, înscriindu-se între timp, în 
noiembrie 1944, in U.T.C. La 15 decembrie 1945 a fost primit în rândul membrilor P.C.R., 
unde a desfăşurat o „intensă activitate” pe linie de tineret. Aceasta l-a ajutat să avanseze pe 
linie de partid, fiind desemnat drept responsabil cu tineretul la organizația de bază Filaret. În 
martie 1949, a fost trimis la Şcoala Direcţiei Generale a Securităţii Poporului din Bucureşti, pe 
care a terminat-o în iulie acelaşi an, cu gradul de plutonier-major şef, fiind repartizat în cadrul 
Direcţiei a V-a Cercetări Penale’’, cu funcţia de anchetator. La acest nou loc de munca, Gh. 
Enoiu a ştiut să câştige aprecierea superiorilor săis, fapt pentru care a fost promovat, de la 1 
mai 1953, în funcţia de locţiitor şef birou. 


36 Idem, dosar personal Rusu Emanoil, f. 24 şi 42 — 44 — Rusu Emanoil: fişă personală din 04.05.1977 
şi referat de cadre din 03.08.1972. 

37 Acesta era indicativul direcţiei în 1949. 

3% „Este bine pregătit din punct de vedere profesional, cuprinde orice muncă de anchetă sau de birou şi 
rezolvă întotdeauna şi la timp lucrările ce i se încredințează, ajutând tovarăşii din colectiv şi colaborând 
cu ei. Depune muncă în mod conştient şi peste orele de program, este punctual la serviciu, hotărât, 
curajos, vigilent. A dovedit ataşament fata de partid şi fata de instituție. [...] Are frumoase perspective 

În curând, datorită faptului că se prezenta ca un ofițer „inteligent şi cu perspective de 
dezvoltare” a fost înscris, din 1954, la cursul de specializare pe linie de securitate, cu durata 
de un an din U.R.S.S. La reîntoarcerea în tara, cariera sa pare să intre pe un curs continuu 
ascendent, conducerea ministerului apreciind rezultatele pe care ofițerul le obținea în „munca 
de anchetă”: 

„A continuat să muncească cu multă competenţă, ceea ce a făcut să i se dea spre 
rezolvare cazuri din ce în ce mai complicate, pe care le-a rezolvat bine.[...] Personal participă 
la anchetarea şi demascarea activității duşmănoase a elementelor fanatice şi datorită 
metodelor folosite, reuşeşte să-i determine să-şi recunoască faptele comise. [...] Ofițerul a 
fost folosit în lucrările cele mai grele ale unităţii, contribuind în mod efectiv la demascarea şi 
trimiterea în justiție a mai multor organizaţii contrarevolutionare şi bande care unelteau contra 
orânduirii de stat a R.P.R."%. 

Obţinerea unor asemenea rezultate nu putea trece nerăsplătită. În februarie 1958 a 
fost promovat în funcţia de şef serviciu, iar de la 1 octombrie 1960 — numit locţiitor al şefului 
Direcţiei a VIII-a+. În septembrie 1963, a fost numit şef al Direcţiei a VIII-a Anchete, funcție in 
care a continuat să se facă remarcat de conducerea ministerului, ce-i acordă numeroase 
medalii şi-l avansează în grad până la cel de colonel, deşi nu toți lucrătorii direcţiei apreciau 
stilul de conducere al şefului lor“. Schimbarea conducerii P.M.R. şi apoi şi cea a Ministerului 
Afacerilor Interne are însă consecințe nefaste pentru cariera lui Gheorghe Enoiu. La 21 iulie 
1967 a fost pus la dispoziţia nou infiintatului Consiliu al Securităţii Statului, pentru a i se 
analiza activitatea desfăşurată în perioada în care a deținut funcţii de conducere în cadrul 
M.A.I. În urma efectuării acestei analize, s-a constatat faptul că, în anii 1952 — 1953, folosise 
în anchetarea unor deținuți „metode brutale de constrângere fizică şi morală pentru a obține 
de la cei învinuiți mărturii care nu aveau nimic comun cu realitatea". Pentru aceste „abuzuri 
şi ilegalităţi”, colonelul Enoiu a fost exclus din partid, în cursul anului 1967, iar la 30 aprilie 


de creştere.” — vezi Ibidem, f. 22 — 23 - Enoiu |. Gheorghe: Referat, din 2 august 1951, semnat de 
locotenent de Securitate Becheru Gh. 

39 Florica Dobre (coord.), op. cit., vol. | (1948 — 1967), p. 240 — 241: Referat de cadre al maiorului de 
securitate Enoiu lon Gheorghe, propus a fi numit în funcţia de șef al Direcţiei a VIIl-a din M.A.I., din 16 
ianuarie 1963, semnat de şeful Direcţiei Cadre, colonel de securitate Patesan loan. 

40 Ibidem, p. 241. 

4 Şeful Serviciului 2 din cadrul Direcţiei a IV-a (fostă a VIII-a), colonelul Nicolae Dumitrescu, arăta într- 
o şedinţă de analiza muncii direcţiei din 1967: „Trebuie arătat că, acum doi ani, tov. Enoiu nu avea o 
atitudine justă față de majoritatea cadrelor, ajungea până acolo încât insulta oamenii, îi repezea, nu 
avea control asupra celor ce vorbea, jignea. Chiar şi fată de mine a avut o asemenea atitudine, însă 
am practicat metoda ca, atunci când este nervos, îl lăsam să se liniştească şi după un timp putea să 
discute cu calm. Atunci când este calm, se poate discuta în bune condițiuni” — vezi ACNSAS, fond 
Documentar, dosar nr. 11 753, f. 121: Stenograma şedinţei din 20 aprilie 1967, in care s-a analizat 
activitatea desfăşurată de Direcţia a IV-a pe anul 1966. 

42 Idem, fond Cadre, dosar personal Enoiu Gheorghe, f. 104: Referat cu privire la situaţia colonelului 
Enoiu |. Gheorghe, din 14.02.1974, semnat de şeful Direcţiei Cadre şi Învățământ, general — maior 
Vlad lulian şi şeful Direcţiei a II-a, colonel Macri Emil. 

1968 — trecut în rezervă, primind dreptul la pensie de serviciu“. La 23 noiembrie 1968 este 
rechemat în rândul cadrelor active şi încadrat ca şef de serviciu la Direcţia a Il-a 
Contrainformatii Economice. Gheorghe Enoiu însă a refuzat să revină în rândul cadrelor 
Securităţii, fapt pentru care este sancționat, la data de 17 decembrie 1968, cu retrogradarea 
la gradul de locotenent-colonel+. in cele din urmă, fostul şef al Direcţiei Anchete a revenit 
asupra deciziei iniţiale, reîntorcându-se în activitate, în postul ce i-a fost repartizat. Aici s-a 
bucurat de aprecierea şefului de atunci al direcţiei, colonelul Emil Macri, ce nota că ar fi 
dovedit „operativitate, ingeniozitate şi răspundere” în executarea sarcinilor încredințate şi ar fi 
caracterizat de „dinamismul şi pasiunea pentru munca de securitate”, cel în cauză încercând 
„să imprime aceasta şi ofițerilor mai tineri din unitate’. Drept rezultat al acestei atitudini, lui 
Gh. Enoiu i s-a redat gradul de colonel, la 11 octombrie 1972, în urma recomandării şefului 
Direcţiei a Il-a, dar conducerea Securităţii de atunci hotărăşte, 
totodată, că nu mai avea nevoie, deocamdată, de serviciile unui 
anchetator atât de eficient, astfel încât, în ciuda obiectiilor sale, a fost 
trecut din nou în rezervă, de data aceasta definitiv, prin ordinul 
ministrului de Interne, Emil Bobu, din 20.03.197446. 

lani Nicolae (n. 1 iunie 1916, în Bucureşti, fiul unui muncitor 
lăcătuş, naționalitatea — română, studii — 4 clase primare şi un curs de 
pregătire în munca de specialitate în U.R.S.S., profesia de bază: 
litograf — desenator), şef al Direcţiei a IX-a (devenită din 1961 - 
Direcţia a VI-a) Paza Demnitarilor şi Protecţia Ministerelor. 

Acesta isi începuse activitatea în câmpul muncii din 1929, când, după terminarea a 
patru clase primare, s-a angajat ca ucenic la o tipografie din Bucuresti, unde a învățat 
meseria de litograf-desenator. A practicat această meserie în Bucureşti şi în Constanţa (în 
perioada 1937 — 1939) până în 1948, cu unele întreruperi. În perioada 1939 — 1945 şi-a 
satisfăcut stagiul militar, fiind apoi concentrat între anii 1942 - 1945, desfasurandu-si 
activitatea în cadrul Direcţiei Superioare a Geniului, în calitate de secretar. În acelaşi timp, 


43 Pensia primită de colonelul Enoiu după trecerea sa în rezervă era în valoare de 5219 lei, la care se 
adăugau 362 lei — pensie suplimentară, ceea ce reprezenta o sumă mai mare decât cea primită atunci 
cand era şef de direcţie, când ridica o sumă de maximum 4860 lei — vezi ibidem, f. 92 şi 104. 

4 Ibidem, f. 104. 

45 Ibidem, f. 100. 

46 Ibidem, f. 106 — Raport cu privire la unele probleme raportate de colonelul Enoiu Gheorghe, din 
20.03.1974, semnat de şeful Direcţiei Cadre şi Învățământ, general maior Vlad lulian şi şeful Serviciului 
1 din cadrul Direcţiei, colonel Timofte Constantin. Cu prilejul discuţiilor referitoare la trecerea sa in 
rezervă, colonelul Enoiu cerea să fie menţinut în activitate, pentru că „poate fi încă util muncii în 
Ministerul de Interne” şi dorea să mai rămână măcar până împlinea 25 de ani în cadrul ministerului. 
Emil Bobu a refuzat însă. Cu toate acestea, Gh. Enoiu nu putea considera că partidul a fost chiar 
nerecunoscător cu el, dacă avem în vedere pensia mai mult decât generoasă de care se bucura şi 
faptul că, mai mult sau mai putin fatis, meritele sale sunt în continuare recunoscute. O dovadă în acest 
sens este şi faptul că a fost recompensat în continuare cu decorații, chiar şi după ce a fost exclus din 
partid şi îndepărtat din postul său de conducere: pe 21 decembrie 1970 a primit Ordinul „Meritul 
Militar’, clasa a Il-a — vezi Ibidem, f. 95 — Fişa de decorații aparținând maiorului Enoiu Gheorghe din 
MALI. 

datorită faptului că era decazarmat, s-a angajat şi în calitate de litograf la diferite tipografii din 
Bucureşti. 

După 23 august 1944, N. lani s-a dedicat activităţii sindicale din cadrul Tipografiei 
„Marvan”, din Bucureşti, unde lucra pe atunci. Din 1945, considerând că sosise momentul să 
se implice şi în politică, se înscrie într-un partid politic, prima sa opţiune, din septembrie 1945, 
fiind Partidul Social-Democrat. După numai o săptămână însă, realizând că aceasta nu ar fi 
fost opțiunea cea mai fericită pentru cariera sa viitoare, demisionează din P.S.D. şi se înscrie 
în P.C.R. În cadrul P.C.R., a activat inițial ca simplu membru, iar apoi ca preşedinte al 
comitetului de partid din cadrul tipografiei unde continua să lucreze. Din 1948, a fost scos din 
producție şi trimis să urmeze cursurile de 3 luni ale şcolii de partid din oraşul Breaza. După 
finalizarea acestora, este numit instructor în cadrul Comitetului Orăşenesc al P.M.R. 
Bucureşti, fiind avansat ulterior la funcția de şef al Secţiei Organizatorice a Comitetului 
P.M.R. Bucuresti. Din 1950, a fost promovat în aparatul C.C. al P.M.R., fiind cooptat în cadrul 
Secţiei Administrativ — Politice, unde a îndeplinit, succesiv, următoarele funcții: şef al 
Sectorului Justiție, adjunct al şefului Secţiei, iar din 1953 - şef al Secţiei Administrativ — 
Politice. In această perioadă, activitatea sa era apreciată de conducerea P.M.R., îndeplinind 
şi mai multe misiuni speciale în interesul partidului, între care unele în străinătate, precum 
cea executată în R.P.D. Coreeană, din 1952, pentru care a şi fost decorat de guvernul 
acestei tari. 

Din mai 1955, a fost trimis în cadrul Ministerului Afacerilor Interne, ca şef al Direcţiei 
Politice a Trupelor M.A.I., primind şi gradul de colonel. În luna ianuarie 1957, a preluat 
comanda unei direcții operative, fiind numit şef al Direcţiei Regionale Bucuresti a M.A.I., dar, 
în acelaşi an, a fost trimis pentru a urma cursurile speciale de pregătire din U.R.S.S. A 
absolvit respectivele cursuri, în 1958, cu rezultate foarte bune, întorcându-se la conducerea 
D.R.M.A.I. Bucuresti, funcţie în care s-a făcut remarcat de conducerea M.A.I. pentru că „prin 
combinaţiile create şi printr-un control permanent, a reuşit să depisteze mai multe elemente şi 
grupări duşmănoase” de pe raza regiunii. Acesta era şi motivul pentru care a fost şi distins cu 
mai multe ordine şi medalii, iar, din august 1962, propus în funcţia de şef al noii Direcţii a VI-a 
din cadrul Ministerului Afacerilor Interne (fosta Directie a IX-a)“. A rămas in această funcție 
până in septembrie 1966, când a fost mai întâi avansat la gradul de general-maior — la data 
de 15 septembrie 1966, prin Hotărârea Consiliului de Miniştri nr. 1130 — iar ulterior trecut în 
rezervă — la data de 30 septembrie 1966 , prin H.C.M. nr. 2134. După pensionarea sa din 
rândul cadrelor Securităţii, Nicolae lani s-a întors la munca de partid, activând în continuare 
în cadrul Secţiei Gospodăria de Partid a P.C.R., până în 1973, când a fost îndepărtat şi din 
această poziție. 


47 Ibidem, f. 26 — 27 şi 50 — 51: referate de cadre ale lui lani Nicolae, din 02.08.1962 şi 23.06.1958. 

CADRELE DE CONDUCERE DIN DIRECŢIA 
REGIONALĂ DE SECURITATE CLUJ. 
DATE BIOGRAFICE (I) 


THE LEADING BODIES 
FROM THE SECURITATE REGIONAL DIRECTION FROM CLUJ 
BIOGRAPHICAL DATA (I) 


The Securitate Regional Directorate from Cluj (which dunctioned between 
1948 and 1968) was successively led by five officers: Col. Patriciu Mihai, Col. 
Nedelcu Mihail, Col. Breban Iosif, Major Plesita Nicolae and Lt.-col. Ioana 
Constantin. Throughout the time, six supporters backed them up. Among the 
persons who led the Securitate Regional Directorate from Cluj, there were many 
underground communist fighters. Remarkable were the figures of Col. Patriciu, Lt- 
col. Cuteanu and Col. Corin, officers directly involved in uncountable acts of 
repression from 1950's, being guilty of the summary execution of many peasants 
from this area or of the abusive placing of some persons under obligatory domicile. 


Etichete: Securitatea Cluj, sefi de directie, biografie, Ministerul de Interne 
Keywords: The Securitate Regional Directorate from Cluj, leadership, 
biography, Ministry of Interior 


Direcţia Regională de Securitate Cluj — care a funcţionat între anii 1948 şi 1968 - a 
fost condusă succesiv de cinci ofițeri: col. Patriciu Mihai (30 august 1948-24 ianuarie 1951), 
col. Nedelcu Mihail (25 ianuarie 1951-31 iunie 1957), col. Breban losif (1 iulie 1957-17 martie 
1961), mr. Plegita Nicolae (1 ianuarie 1962-6 februarie 1967) şi It-col. loana Constantin (7 
februarie 1967-18 februarie 1968). În perioada 17 martie-31 decembrie 1961, funcţia de şef 
de direcţie a fost vacantă“. 

Iniţial, statul de organizare al D.R.S. Cluj cuprindea doar o funcţie de locţiitor şef 
direcție, dar la începutul anilor '50 a fost creată o a doua funcţie de locţiitor operativ, cărora 
ulterior li s-a adăugat funcţia de locţiitor şef direcţie pentru spate. Loctiitori operativi ai şefului 
direcţiei au fost: It.-col. Cuteanu Gheorghe (1948-1950), mr. Ornescu Alexandru (noiembrie 
1952-31 ianuarie 1961), cpt. Georgescu loan (1953), mr. Moraru loan (1 ianuarie 1954-31 
decembrie 1959), col. Corin Aurel (1 ianuarie 1960-18 februarie 1968) şi mr. Dumitraşcu 
Nicolae (1 aprilie 1961-18 februarie 1968). În perioada 1 februarie-31 martie 1961 una dintre 
funcții a fost vacantă (cea ocupată anterior de mr. Ornescu). 


1A.C.N.S.A.S., fond D.M.R.U. a M.l., inventar nr. 7.382, dosar nr. 2, f. 280. 
2 Ibidem. 

1. Şefii de direcție 


col. Patriciu Mihai (nume real Griinsperger Mihai’) 

Membru al P.C.R. din ilegalitate, a luptat ca voluntar în războiul civil din Spania, în 
cadrul Brigăzilor Internaţionale. La sfârşitul războiului a fost internat într-un lagăr în Franța, 
dar a evadat şi a luptat în rezistența franceză (maquis) contra naziştilor+. În 1944 s-a întors în 
România. Apropiat de Teohari Georgescu, a fost numit în fruntea Inspectoratului Regional de 
Poliție Alba lulia (15-24 aprilie 1945), apoi a Inspectoratului Regional de Poliţie Cluj (25 aprilie 
1945-30 august 1948). Imediat după 6 martie 1945, chiar înainte de a fi numit în aceste 
funcţii, a dispus operarea mai multor arestăris. După înființarea Securităţii, a deținut functiile 
de şef al D.R.S.P. Cluj (30 august 19485-24 ianuarie 1951) şi şef al D.R.S.S. Braşov (25 
ianuarie 1951-iulie 1952). Eliminarea lui Teohari Georgescu de la conducerea M.A.I. a adus 
şi îndepărtarea din Securitate a lui Patriciu, care se făcea vinovat de multe abuzuri. 

A fost unul dintre şefii Securităţii cu cele mai multe asasinate la activ, fiind implicat 
în numeroasele crime din regiunea Cluj. A ordonat executarea mai multor grupuri de 
rezistență armată din Munţii Apuseni (membri ai organizatilor Diamandi lonescu, Nicolae 
Dabija ş.a.), ca şi a unor țărani care se împotriveau colectivizării. Ordinele sale au fost 
îndeplinite cu precădere de către cpt. Kovacs Mihai (şeful S.J.S.P. Turda) si mr. Briceag 
Nicolae (şeful S.J.S.P. Dej). La ordinul sau, în zilele de 2 şi 5 aprilie 1950 au fost luați din 
sediul Securității din Cluj şi asasinați într-un loc necunoscut 12 membri ai organizației mr. 


3 Există şi opinii conform cărora numele acestuia ar fi fost Weiss Mihai (precum Doina Jela, Lexiconul 
negru. Unelte ale represiunii comuniste, Bucureşti, Editura Humanitas, 2001, p. 213), dar le apreciem a 
fi eronate. 

4 Dennis Deletant, Teroarea comunistă în România. Gheorghiu-Dej şi statul polițienesc 1948-1965, 
laşi, Editura Polirom, 2001, p. 27. 

5 La 3 aprilie 1945 Inspectoratul Regional de Poliţie Alba lulia a efectuat mai multe arestări „din ordinul 
verbal al domnului Patriciu”, deşi nu se precizează nicăieri calitatea acestuia, instituția fiind condusă 
încă de inspectorul regional loan Stănilă, care a fost însă arestat după câteva zile. Retinerile operate 
din ordinul său au vizat angajaţi ai Inspectoratului Regional de Poliţie Alba lulia, precum şi alte 
persoane, toate fiind acuzate de „activitate legionară sau fascistă” (A.C.N.S.A.S., fond Documentar, 
dosar nr. 204, vol. 1, f. 310). 

6 Prin Decretul nr. 1.516 al Prezidiului M.A.N., Patriciu a fost încadrat în Securitate cu clasa 13 de 
salarizare (Florica Dobre - coord., Securitatea. Structuri — cadre. Obiective şi metode, vol. |, 1948- 
1967, studiu introductiv de Florian Banu, Bucureşti, Editura Enciclopedică, 2006, p. 12 — în continuare 
se va cita Securitatea |...). 

7 Conform declarațiilor cpt. Kovacs, în august 1950 Patriciu i-a ordonat să execute mai multi ,chiaburi” 
din com. Bistra, jud. Alba, care ajutau membrii grupurilor de rezistență din zonă: „Diseară îi pui în 
maşină, îi duci la marginea comunei de unde sunt şi dai cu ei de pământ, trânteşti pe ei de pământ, pe 
urmă anunti Militia să adune câţiva chiaburi care să îngroape pe ei. Dar să îngrijească băieţii care fac 
treaba aceasta să nu facă la o încrucişare de drumuri sau pe deal, ci să facă la margine de sat’ 
(Marius Oprea, Banalitatea răului. O istorie a Securităţii în documente 1949-1989, laşi, Editura 
Polirom, 2002, p. 224). 

8 Mr. Briceag declara şi el că Patriciu „a dat dispoziţie că dacă un chiabur va face agitație să fie 
împuşcat acolo pe loc, ca să ştie toți acei care ar îndrăzni să nu predea cotele că vor pati aşa” 
(Ibidem). 

Nicolae Dabija?. A ordonat executarea lui Constantin Vodă, ucis împreună cu Victor Marc 
(membru al organizației Diamandi) în noaptea de 6/7 august 1949 de o echipă condusă de 
cpt. Kovacs Mihai'0. 

A decedat în anul 1996 la Cluj. 


col. Nedelcu Mihail (nume real Nedelcu Mihailov") 

Născut la 13 iulie 1905, în com. Almalău, Bulgaria. 
De naţionalitate bulgară. A urmat patru clase primare în 
comuna natală, apoi doi ani la liceul de stat bulgar din Silistra 
(1916-1917), continuat patru ani la seral la un liceu particular 
bulgar. A muncit apoi ca cizmar în zonă şi apoi cizmar în 
Bucureşti (1924-1936). În perioada 1937-1940 a fost „băiat de 
casă” în Bucureşti. În septembrie 1940, după cedarea 
Cadrilaterului de către România, a fost repatriat la Silistra, 
unde a lucrat ca cizmar. 

A aderat la mişcarea comunistă la vârsta de 25 ani, 
fiind membru al D.R.O.” din anul 1930. În 1936 a fost primit în 
P.C.dR., organizaţia Bucureşti. În 1940, după ce a ajuns în 
Bulgaria, a devenit membru în organizaţia de partid din 
Silistra. Ca urmare a activităţii sale comuniste, a fost arestat în 1943 şi condamnat, fiind 
eliberat la 9 septembrie 194413. A muncit apoi ca şef al unei cooperative de producție din 
Silistra (ianuarie-aprilie 1945). 

A urmat mai multe şcoli politico-ideologice în Bulgaria şi România: Şcoala de partid 
de la Sofia (1 decembrie 1944-10 februarie 1945), Şcoala medie de partid de 3 luni şi 
Universitatea Serală de Marxism-Leninism de 2 ani, începută la Bucureşti şi absolvită la 
Cluj". Nu a urmat nici o şcoală sau curs de pregătire pe linie de Securitate. 


9 Este vorba de Mihai Angheluta, Nicolae Nitescu, Alexandru Maxim, loan Robu, Alexandra Pop, 
Simion Moldovan, Emil Dalea, Petru Mărgineanu, Emil Olteanu, Victor Vandor, Florian Picoş şi loan 
Bedeleanu (A.C.N.S.A.S., fond Documentar, dosar nr. 73, vol. 1, f. 26-27). 

10 Cpt. Kovacs: „Primind aprobarea să fac o acţiune noaptea in com. Muntele Băişorii pentru a-l prinde 
sau depista pe banditul Marc Victor, care teroriza populaţia comunelor din jur, înainte de a merge în 
acțiune am primit ordin că după acţiune să-l duc acolo unde a fost acțiunea şi pe teroristul Vodă 
Costică, poreclit «Regele Munţilor», originar din Bistra, pe care-l prinsesem acum vreo trei săptămâni 
şi să raportez în scris că a fost împuşcat în acțiune. În acea noapte, banditul Marc Victor a fost atras în 
cursă, împuşcat, după ce a tras şi el, dar nu a nimerit, iar dimineaţă a fost adus la fata locului banditul 
din Bistra, Vodă Costică, împuşcat şi am raportat că a murit în acţiune, deci raportul a fost denaturat, 
conform ordinului primit din partea tov. colonel Patriciu” (conform Gheorghe lancu, Virgiliu Tarau, Un 
episod din implicarea Securităţii în colectivizarea agriculturii româneşti, în „Anuarul Institutului de 
Istorie Cluj”, XXXVII, 1998, p. 285). 

11 A.C.N.S.A.S., fond Cadre, dosar nr. 53, f. 1. 

12 Organizația Revoluționară a Dobrogei. 

13 A.C.N.S.A.S., fond Cadre, dosar nr. 53, f. 142. 

14 Ibidem, f. 2. 

La 1 aprilie 1945 a fost trimis de comuniştii bulgari în Romania‘’®. Imediat dupa 
venirea în tara a fost încadrat în M.A.I. şi numit inspector de poliție şi şef al Direcţiei Lagare 
din M.A.I. (6 aprilie 1945-31 ianuarie 1947)'6. in această calitate, la 15 martie 1946 a fost 
trimis la Slobozia, „procedând la desființarea lagărului şi eliberând pe toți detinutii’"”. Timp de 
câteva luni, februarie-iulie 1947, a fost trimis de către M.A.I. ca delegat în comisiile de 
repatriere a românilor din Austria, Cehoslovacia şi Ungaria'8. La reîntoarcerea în tara a fost 
numit inspector general la Inspectoratul Regional de Poliţie Piteşti (1 august 1947-30 august 
1948), iar la înființarea Securității a preluat funcţia de şef al D.R.S.P. Piteşti (30 august 
194819-25 ianuarie 1951). 

A condus Directia Regionala de Securitate Cluj in perioada 25 ianuarie 1951-30 
iunie 1957. Activitatea col. Nedelcu în fruntea Securităţii din Cluj a fost criticată continuu de 
conducerea M.A.I. începând din anul 1952, întrucât rezultatele obținute de el in muncă erau 
considerate a fi nesatisfăcătoare”, la care se adăugau şi numeroasele probleme din 
pregătirea, comportarea şi activitatea profesională a cadrelor din subordine2'. Lipsa sa de 
autoritate în fata angajaților D.R.S. Cluj era reală, el fiind uneori chiar ținta ironiilor acestoraz2. 
Cu toate acestea, de fiecare dată a fost menţinut în funcţie, luându-se în considerare 
„meritele” sale de ilegalist. 

Foarte probabil a beneficiat şi de susținerea liderilor P.C.R. de origine bulgară (Petre 
Borilă şi Dumitru Coliu), care au creat o adevărată filieră de promovare în partid a 
comuniştilor din această etnie. Conform lui Alexandru Bârlădeanu, „filiera bulgară” („o filieră 


15 A plecat la Bucureşti „prin regionala de partid Rusciuc” (Ibidem, f. 3). 

‘6 Conform proprie sale declarații, dintr-o autobiografie ulterioară, „am fost numit inspector de poliţie, 
incredintandu-mi-se mie si tov inspector Petre Mihăileanu conducerea Direcţiei Lagărelor” (Ibidem, f. 
143) 

17 Idem, fond Documentar, dosar nr. 204, vol. 10, f. 304. 

18 |dem, fond Cadre, dosar nr. 53, f. 5. 

19 Prin Decretul nr. 1.516 al Prezidiului M.A.N. a fost încadrat în Securitate cu clasa 13 de salarizare 
(Securitatea I..., p. 12). 

2 Într-un raport din 6 iunie 1953 al Serviciului inspecții din M.A.I., privind activitatea D.R.S. Cluj, se 
precizau următoarele: ,Comoditatea, lipsa de exigenta, împăciuitorismul față de lipsuri, au rămas 
trăsături care caracterizează şi în prezent pe tov col. Nedelcu Mihail, fapt ce ne indreptateste să 
considerăm că nu are nici un fel de perspectivă de îndreptare, de a-şi lichida lipsurile (...) Propunem 
scoaterea din muncă a tov colonel Nedelcu Mihai!” (A.C.N.S.A.S., fond Documentar, dosar nr. 13.150, 
f. 83). Într-un raport similar, din 1955, acuzele erau identice: „Răspunderea față de lipsurile existente o 
are conducerea direcţiei, respectiv tovarăşul col. Nedelcu Mihail, care prin atitudinea sa față de muncă 
a încurajat împăciuitorismul fata de neexecutatea ordinelor şi atitudinea dulceaga, de automultumire, 
care dăinuie în cadrul regiunii” (A.C.N.S.A.S., fond Documentar, dosar nr. 13.168, f. 119). 

21 Într-o şedinţă de analiză ţinută la D.R.S. Cluj la 21 aprilie 1955, Alexandru Drăghici arăta că „O altă 
cauză pentru care munca merge prost consider că este liberalismul, pălăvrăgeala, lipsa de disciplină 
ce există în această regiune” (Ibidem, f. 53). 

22 Într-un raport din 17 mai 1968, mr. Ripeanu loan afirma că mr. Gruia Manea, şeful Serviciului 
Anchete, „pentru a-l discredita pe fostul şef al regiunii M.A.I. Cluj, Nedelcu Mihail, cunoscând faptul că 
acesta nu citeşte lucrările prezentate la semnat, a completat un mandat de arestare pe numele lui 
Nedelcu Mihail, pe care apoi l-a introdus în corespondenţă, fiind semnat” (Idem, dosar nr. 19, vol. 4, f. 
16). 

verticală, foarte bine structurată”) era condusă de Petre Borilă2. Menţionăm şi faptul că între 
anii 1952 şi 1955 Direcţia | Informaţii Externe a fost condusă de Vasile Vâlcu, un alt ilegalist 
de origine bulgară”. 

Schimbarea col. Nedelcu de la conducerea D.R.S. Cluj a survenit abia după 
evenimentele din Ungaria din toamna anului 1956, care au avut rezonanțe şi în rândul 
maghiarilor din România, inclusiv al celor din regiunea Cluj. Cu această ocazie, au fost 
descoperite grave deficiențe în ce priveşte activitatea Securității din Cluj în problema 
„naționaliști maghiari”. La şedinţa Colegiului M.A.I. din 17 mai 1957 a fost analizată activitatea 
D.R.S. Cluj, fiind evidenţiat faptul că organele de securitate nu doar că nu ţineau sub control 
minoritatea maghiară din regiune, dar nici nu recrutaseră agenți printre reprezentanții acestei 
etnii?5. 

În vara anului 1957, după o lună în care s-a aflat la dispoziţia ministerului, a fost 
numit şef al Serviciului „C” Evident operativă din M.A.I. (1 august 1957-10 iulie 1967). În 
perioada 1958-1960 a îndeplinit şi funcţia de secretar al Comisiei M.A.I. pentru judecarea 
cazurilor de internare sau eliberare din D.O. La 31 octombrie 1967 a fost trecut în rezervă si 
pensionatz. 

Încadrat în Securitate cu gradul de colonel (30 august 1948), a fost avansat general- 
maior (22 august 1966), apoi general-locotenent în rezervă (1 mai 1971). 

La 9 septembrie 1958 a întocmit un Plan de acţiune pentru arestarea legionarilor din 
regiunile Bucuresti, Galati şi Constanta pentru care se decisese internarea lor in D.O., în 
vederea trimiterii la locurile de muncă fixate. Conform planului, în regiunile Constanţa şi 
Galaţi urma să se deplaseze personal pentru arestarea a 126, respectiv 94 legionari, 
operațiune ce urma să se execute la 12 septembrie 19587. 

A fost implicat şi în alte acţiuni represive. Spre exemplu, în septembrie 1952 a 
propus internarea preotului greco-catolic Nicolae Chindea într-o colonie de muncă pe timp de 
5 ani2, propunere aprobată. 

Pentru activitatea sa în Securitate a fost distins cu mai multe ordine şi medalii, 
primind de asemenea şi diverse recompense din partea conducerii M.A.[.2. 


23 Lavinia Betea, Alexandru Bârlădeanu despre Dej, Ceauşescu şi Iliescu. Convorbiri, Bucureşti, 
Editura Evenimentul Românesc, 1997, p. 31. 

24 În 1961, Vasile Vâlcu avea să fie numit membru al Consiliului de Stat (Florica Dobre — coord., 
Membrii C.C. al P.C.R. 1945-1989. Dicţionar, Bucureşti, Editura Enciclopedică, 2004, p. 610). 

25 Întrebat de Alexandru Drăghici de ce nu exista agentură în rândul „elementele fasciste maghiare”, 
col. Nedelcu Mihail a răspuns: „Nu avem agentură în rândul maghiarilor. Mi-a fost frică să lucrez. Dacă 
ceream sprijin unui maghiar el îmi răspundea că în primul rând este maghiar şi pe urmă U.T.M.-ist sau 
membru de partid. Mi-a fost tare frică să lucrez. Am primit ordin să fac acest lucru şi totuşi am şovăit în 
a lua măsuri” (A.C.N.S.A.S., fond Documentar, dosar nr. 202, f. 4). 

25 Idem, fond Cadre, dosar nr. 53, f. 10. 

27 Idem, fond Documentar, dosar nr. 55, vol. 2, f. 96-97. 

28 Idem, fond Penal, dosar nr. 65, vol. 5, f. 211. 

29 Printre altele, a fost decorat cu Ordinul „Muncii” clasa a IIl-a (1949), Ordinul „Steaua R.P.R.” clasa a 
IV-a (1954), Ordinul „23 August” clasa a IV-a (1959), Ordinul „Meritul Militar” clasa a Ill-a (1963). A fost 
recompensat cu un salariu (la 10 decembrie 1958 şi 15 noiembrie 1961), cu 1/2 salariu (la 30 

col. Breban losif 

Născut la 6 aprilie 1920 în com. Balc, jud. Bihor. Provenea dintr-o familie evreiască 
ce avusese foarte mult de suferit de pe urma deportărilor din perioada războiului (părinții săi, 
doi frați, două surori şi un unchi au decedat în deportare*’). A lucrat ca muncitor necalificat, 
apoi zetar la Tipografia Oradea (1933-1937), după care a prestat diverse munci ocazionale. 
În perioada 1943-octombrie 1944 a fost trimis la muncă obligatorie în Batalioanele de Muncă 
maghiare. 

Frații săi făceau parte din conducerea mişcării comuniste din Oradea“, astfel încât 
a fost atras şi el foarte devreme spre activități comuniste. În 1935, la vârsta de 15 ani, a 
devenit membru al U.T.C. şi tot atunci s-a înscris şi în Sindicatul Tipografilor. Ulterior a activat 
şi în M.A.D.O.S.Z. şi în Ajutorul Roşu (1938-1943)%. În P.C.R. a fost primit în martie 1945. 

După 23 august 1944 a desfăşurat mai multe activităţi pe linie de partid: activist la 
Sindicatele Unite şi la Comitetul P.C.R. Marghita (1944-1946), secretar al Comitetului P.C.R. 
Sălard (1946), instructor al Comitetului județean P.M.R. Oradea (1 ianuarie 1947-septembrie 
1948). A deţinut apoi funcţia de director al Direcţiei Judeţene Agricole Oradea (septembrie 
1948-aprilie 1949). 

După ce a urmat Gimnaziul mixt din Marghita (1945-1946), în aprilie 1949 a fost 
trimis la Şcoala centrală de lectori „A.A. Jdanov”, pe care a absolvit-o în decembrie acelaşi 
an. A fost numit şef al Sectorului Sfaturi Populare al C.C. al P.M.R. (decembrie 1949-mai 
1950), apoi adjunct al şefului Secţiei Agrare a C.C. al P.M.R. (mai 1950-mai 1952). În mai 
1952 a preluat funcţia de vicepreşedinte al Comitetului de Stat pentru Colectarea Produselor 
Agricole3. De asemenea, a fost ales şi deputat în Sfatul Popular Regional Oradea. 

În septembrie 1952 a fost încadrat în Securitate cu gradul de maior, fiind numit 
locţiitor al şefului Direcţiei a IV-a Contrasabotaj, funcţie pe care a deținut-o până la 30 iunie 
1957. În perioada 1 ianuarie-31 decembrie 1956 a condus efectiv Direcţia a IV-a, însă fără 
ordin de numire în funcție, titularul postului, col. Stoica Nicolae, primind temporar alte 
însărcinăris. În iulie 1953 a fost avansat la gradul de locotenent-colonel la exceptional®. 

La 1 iulie 1957, prin Ordinul M.A.I. nr. 1.870, a fost numit în funcţia de şef al D.R.S. 
Cluj", poziţie pe care a deținut-o până la 17 martie 1961, dată la care a fost trecut in 
rezervă%. La 1 septembrie 1958 a fost avansat la gradul de colonel. În martie 1960 avea un 
salariu de bază de 3.950 lei, la care se adăugau solda de grad şi solda de functie*. 


decembrie 1959) şi cu un ceas de mana „Doxa” (la 23 februarie 1959). Detalii in Idem, fond Cadre, 
dosar nr. 53, f. 12-13. 

30 Idem, dosar nr. 10, f. 93. 

31 Ulterior, unul dintre fraţii săi, Breban Eugen, a fost încadrat şi el in Securitate. 
32 A.C.N.S.A.S., fond Cadre, dosar nr. 10, f. 5. 

33 Ibidem, f. 103. 

34 Securitatea 1..., p. 78. 

35 A.C.N.S.A.S., fond Cadre, dosar nr. 10, f. 107. 

36 Ibidem, f. 17. 

37 Ibidem, f. 18. 

38 Prin Ordinul M.A.I. nr. 1.534 (Ibidem, f. 290). 

39 A.C.N.S.A.S., fond D.M.R.U. a M.l., inventar nr. 7.369, dosar nr. 28, f. 101. 


124 


Cadrele de conducere din Direcţia Regională de Securitate Cluj 


În perioada în care a activat la Cluj a urmat cursurile Facultăţii de Ştiinţe Juridice 
Cluj, forma fără frecvenţă, pe care le-a absolvit în anul 19600. 

Pentru activitatea sa în cadrul Securităţii a fost decorat cu mai multe ordine şi 
medalii: Ordinul „Steaua R.P.R.” clasa a IV-a (1954) şi clasa a Il-a (1956), Ordinul „23 
August” clasa a IV-a (1959), Medalia „Eliberarea țării de sub jugul fascist” etc. Conform unui 
referat al Direcţiei Cadre: „În ianuarie 1956, It.-col. Breban i s-a conferit Ordinul «Steaua 
R.P.R.» clasa a Il-a pentru contribuţia personală ce a avut-o în ducerea unei acțiuni 
informativ-operative care s-a încheiat cu rezultate pozitive concrete (au fost depistate mai 
multe elemente contrarevoluţionare)'1. 

Începând din anul 1960, conducerea M.A.I. a început să fie nemulțumită de 
activitatea col. Breban în fruntea D.R.S. Cluj. În octombrie 1960, la o şedinţă cu şefii direcțiilor 
regionale, Alexandru Drăghici l-a avertizat pe col. Breban pentru „munca nesatisfăcătoare şi 
încălcarea directivei în ce priveşte recrutarea unor agenţi fara a fi înregistraţi, ca apoi 
stabilindu-se că nu sunt corespunzători să le claseze dosarele”. 

În acest context, precizăm şi faptul că în decembrie 1960 col. Breban a participat 
personal la încercarea de recrutarea a istoricului maghiar Benkö Samuil. La 21 decembrie 
1960 Benko a fost arestat şi anchetat continuu de mai multi ofițeri până în dimineaţa zilei de 
24 decembrie. Deşi organele de Securitate i-au reamintit cercetătorului că „a primit locuință 
cu sprijinul tov colonel Breban”, acesta nu a cedat presiunilor şi a refuzat să colaboreze cu 
organele de represiune“. 

Este posibil însă ca trecerea în rezervă a col. Breban losif să fi fost cauzată si de 
anumite nemulțumiri ale sale referitoare la statutul populaţiei de origine evreiască (în 1958 a 
afirmat fata de un alt ofițer că „în Ardeal aproape toți cetățenii evrei au fost scoşi din serviciu, 
iar unii sunt bătrâni şi nu au ajutor” şi că „în Ardeal este un puternic antisemitism din partea 
populației e a şi asta ar determina cetățenii evrei să emigreze”). Pe baza acestor 

oe comentarii, într-un referat al Direcţiei Cadre din 12 ianuarie 
1961, cu puţin timp înainte de a fi trecut în rezervă, se 
precizează faptul că Breban „a făcut unele afirmații 
necontrolate, din care se întrezăresc concepții cu caracter 
naţionalist-şovin'45. 


mr. Pleşiță Nicolae 

Născut la 16 aprilie 1927 în Curtea de Argeş. După ce 
a absolvit patru clase primare a muncit ca zilier la diferite 
persoane, apoi s-a angajat ca circularist la o fabrică de 
cherestea din oraş. După 23 august 1944 s-a înscris în sindicat, 
iar în anul 1945 în U.T.C. În 1947 a fost primit în P.C.R. O 


40 Idem, fond Cadre, dosar nr. 10, f. 93. 

4 Ibidem, f. 110. Anterior încadrării în Securitate fusese distins cu Ordinul „Muncii” clasa a IIl-a (1948). 
42 A.C.N.S.A.S., fond Cadre, dosar nr. 10, f. 232. 

43 Idem, fond Reţea, dosar nr. 1.182, f. 4-9. 

4 Idem, fond Cadre, dosar nr. 10, f. 93. 

45 Ibidem, f. 232. 

scurtă vreme a fost activist P.M.R. (1948). 

A fost încadrat în Securitate la 1 septembrie 1948, ca plutonier la Secţia a III-a din 
D.R.S.P. Piteşti“. A promovat rapid în funcţii şi grad”, activând ulterior ca şef al Secţiei a Ill- 
a la D.R.S. Arad (1 ianuarie 1951-31 ianuarie 1952), D.R.S. Vâlcea (1 februarie-30 iunie 
1952) şi D.R.S. Pitesti (1 iulie 1952). La 1 septembrie 1953 a fost numit şef de secţie la 
Direcţia Cadre“, iar din 1 ianuarie 1957 locţiitor al şefului D.R.S. Piteşti, funcţie pe care a 
deținut-o până la sfârşitul anului 1961. În această perioadă a urmat la Moscova Cursul de 
pregătire pe linie de Securitate cu durata de un an (1958-1959). 

În toate funcţiile ocupate a dat dovadă de un zel deosebit, astfel încât a fost 
promovat continuu. Edificator este un raport al Direcţiei Cadre din 12 noiembrie 1958: „Faptul 
că cpt. Pleşiţă Nicolae este un element ataşat regimului o ilustrează faptul că personal a 
demascat un văr al său care avea o maşină de scris în mod clandestin”. 

La 1 ianuarie 1962 a fost numit şef al D.R.S. Cluj. Deşi tânăr*, s-a achitat cu 
succes de sarcinile încredințate, reuşind să îmbunătățească semnificativ activitatea ofițerilor 
din subordine*?. Şi-a concentrat atenția cu precădere asupra supravegherii intelectualilor din 
oraş şi a maghiarilor cu manifestări ,nationalist-iredentiste”. În această perioadă a urmat liceul 
(1963) şi cursurile Facultăţii de Istorie-Filozofie a Universităţii „Babeş-Bolyai”, pe care le-a 
absolvit în anul 1970. 

În şedinţa Secretariatului C.C. al P.C.R. din 6 februarie 1967 a fost numit şef al 
Direcţiei a VI-a Securitate si Gardă*, devenită ulterior Direcţia a VIII-a, iar mai târziu Direcţia 
a XI-a. La 1 decembrie 1972 a fost numit şef al Direcţiei | Informaţii Interne, funcţie din care a 
fost însă destituit la 15 martie 1973, în contextul scandalului declanşat de sinuciderea 
doctorului Schăchter, medicul personal al lui Nicolae Ceauşescu. 

Timp de nouă luni a deținut funcţia de şef serviciu la I.J. Ilfov al M.I. După aceasta 
scurtă perioadă de dizgrație, a revenit în funcţii de conducere la nivel central, ocupând postul 
de locţiitor al şefului Direcţiei | (din 15 decembrie 1973). Ascensiunea sa a continuat apoi într- 
un ritm accelerat. La 1 mai 1974, Nicolae Pleşiţă a preluat cea de-a doua funcţie de secretar 


46 Plesita îşi aminteşte acest moment: „Eu eram activist la tineret. În 1948, o comisie a Comitetului 
Central al partidului recruta oameni pentru înlocuirea Sigurantei. «Trebuie şi aşa să mergi în armată. 
Intri aici, stai doi-trei ani şi pleci...y. Şi n-am mai plecat. Îmi plăcea” (Viorel Patrichi, Ochii şi urechile 
poporului. Convorbiri cu generalul Nicolae Pleşiţă, prefaţă de Dan Zamfirescu, f.l., lanus Inf S.R.L, 
2001, p. 24). 

47 La 23 august 1949 a primit gradul de sublocotenent, iar la 1 februarie 1950 pe cel de locotenent 
(A.C.N.S.A.S., fond Cadre, dosar nr. P-106, f. 13). 

48 Transferat în această funcţie prin Ordinul 2.383 al şefului Direcţiei Cadre, col. Demeter Alexandru 
(Idem, fond D.M.R.U. a M.I., inventar nr. 7.358, dosar nr. 12, nenumerotat). 

49 Securitatea l..., p. 227. 

50 A.C.N.S.A.S., fond Cadre, dosar nr. P-106, f. 73. 

51 „Aveam 32 de ani şi eram comandantul regiunii” (V. Patrichi, op.cit., p. 24). 

52 A.C.N.S.A.S., fond Cadre, dosar nr. P-106, f. 24. 

53 A.M.R., fond Microfilme, rola AS1-263, c. 115. 

general al M.I.%, post creat special pentru el (celălalt secretar general fiind gen.-lt. Pacepa 
Mihai). A fost rapid promovat adjunct al ministrului de Interne (la 1 decembrie 197555), apoi 
prim-adjunct al ministrului de Interne (la 4 noiembrie 197655). După dezertarea lui Pacepa, a 
fost iarăşi destituit şi numit comandant al Şcolii de ofiţeri de la Băneasa (29 septembrie 1978- 
22 aprilie 1980). 

Cariera sa a cunoscut apoi un nou puseu de creştere, la 22 aprilie 1980 fiind numit 
şef al C.I.E. şi adjunct al ministrului de Interne, funcţii deținute pana la 30 noiembrie 1984. La 
1 decembrie 1984 a preluat funcţia de comandant al Şcolii de perfecţionare a cadrelor de 
Securitate de la Grădiştea, pe care a ocupat-o până în anul 1990). 

A înaintat foarte rapid în grad, de multe ori la exceptional: locotenent-colonel la 23 
august 1964, colonel la 23 august 1966, general-maior la 23 august 19675, general- 
locotenent la 9 mai 197758. 

A decedat la 28 septembrie 2009 în Bucureşti. 


It.-col. loana Constantin 
F = Născut la 25 octombrie 1926 în com. Carpen, jud. Dolj. 

A urmat şapte clase primare în comuna natală, după 
care a muncit în gospodăria părinților până în anul 1948. În 
martie 1945 s-a înscris în P.C.R., iar în 1947 a fost ales secretar 
al organizației de bază din comună. În octombrie 1948 a fost 
încorporat la Regimentul 16 Artilerie Grea Ploiești, unde în scurt 
timp a fost numit locţiitor politic pe baterie. 

În perioada februarie-august 1950 a urmat Şcoala de 
ofițeri politici a M.F.A. de la Breaza, pe care a absolvit-o cu 
gradul de locotenent. A fost însă imediat trimis la un curs de 
două luni la o şcoală de Securitate (4 septembrie-31 octombrie 
1950). La absolvirea acesteia a fost încadrat ca lucrător operativ 
la Direcţia a Il-a Contraspionaj. La 1 ianuarie 1952 a fost transferat ca lucrător operativ la 
Direcţia | Informaţii Externe, ulterior fiind promovat şef de birou (1 aprilie 1953). La 1 februarie 
1956 a revenit la Direcţia a II-a, unde a deținut mai multe funcții: şef de birou (1 februarie 
1956), locţiitor şef de serviciu (1 iulie 1956), şef de serviciu (1 mai 1958) şi locţiitor al şefului 
direcției (din 15 ianuarie 1963)®. Conform unui referat de cadre, „a fost trimis cu misiuni în 
străinătate, achitându-se în mod corespunzător de sarcinile incredintate”®’. 


= 
~ 


54 Florica Dobre (coord.), Securitatea. Structuri — cadre. Obiective şi metode, vol. II, 1967-1989, studiu 
introductiv de Elis Neagoe-Pleşa şi Liviu Pleşa, Bucureşti, Editura Enciclopedică, 2006, p. 196 (în 
continuare se va cita Securitatea II...). 

55 A.M.R., fond Microfilme, rola AS1-323, c. 279. 

56 A.N.I.C., fond C.C. al P.C.R., Secţia Administrativ-Politică, dosar nr. 5/1976, f. 84. 

57 A.C.N.S.A.S., fond Cadre, dosar nr. P-106, f. 19. 

58 Avansare aprobată de Prezidiul Permanent al C.C. al P.C.R. în şedinţa din 21 august 1967 (A.N.I.C., 
fond C.C. al P.C.R., Cancelarie, dosar nr. 118/1967, f. 4). 

59 A.C.N.S.A.S., fond Cadre, dosar nr. P-106, f. 13. 

60 Idem, dosar nr. 37, f. 19. 

5 Ibidem, f. 20. 

În această perioadă a urmat cursurile Universităţii Serale de Marxism-Leninism 
(1954-1956) şi liceul (absolvit în 1964). Ulterior, a urmat şi alte şcoli şi cursuri de partid: 
Şcoala superioară „Ştefan Gheorghiu” (1966-1969) şi cursurile CEPECA (1976). Pe linie de 
Securitate, a urmat cursul de o lună de la Bran pentru pregătirea cadrelor de conducere 
(1969). 

La 15 aprilie 1967 a preluat postul de şef al D.R.S. Cluj. La 18 februarie 1968, în 
momentul desființării regiunilor şi reinfiintarii judeţelor, a fost numit inspector şef la 1.S.J. 
Cluj®, iar la 19 aprilie 1972 şef al 1.J. Cluj al M.I. Deşi rezultatele obținute de el în aceste 
funcții au fost în general apreciate de conducerea Securităţii, în anul 1971 i-a fost suspendată 
indemnizaţia de comandă pe timp de 3 luni, pentru că nu a acţionat cu operativitate în 
îndeplinirea unor ordine primite de la centru®. 

După 17 ani în care a condus Securitatea din Cluj, la 31 octombrie 1984 a fost numit 
şef al I.J. Mureş al M.I., post din care a fost trecut în rezervă şi pensionat la 22 iulie 19876. 

Încadrat în Securitate cu gradul de locotenent, a fost avansat succesiv până la 
gradul de general-maior (19 august 1974), uneori la exceptional®. 


2. Loctiitorii şefilor de direcție 


It.-col. Cuteanu Gheorghe 

Născut la 30 octombrie 1910 în com. Ciugud, jud. Alba. 

Imediat după 23 august 1944, s-a înscris în P.C.R. şi a depus o intensă activitate. A 
fost rapid recompensat de partid, în aprilie 1945 fiind numit şef al Chesturii de Poliţie Alba. 

În 1947 a fost transferat la Cluj, în funcţia de şef al Chesturii de Poliţie a Municipiului 
Cluj. La înființarea Securităţii a preluat funcţia de locţiitor al şefului D.R.S.P. Cluj (1948-1950). 
De la 1 septembrie 1948 a îndeplinit şi funcția de gestionar al D.R.S.P. Cluj®. 

Ulterior a fost numit şef al D.R.S. Vâlcea (1951-1952), locţiitor al şefului D.R.S. 
Piteşti şi şef al D.R.S. Piteşti (1955-1956), apoi locţiitor pentru spate al şefului D.R.S. Piteşti 
(1 ianuarie 1957-30 aprilie 1964). 

La 1 mai 1964 a revenit la D.R.S. Cluj, în funcţia de şef al Secţiei Spate“. 

A fost trecut în rezervă în februarie 1968%. Încadrat în Securitate cu gradul de 
locotenent-colonel, în anul 1957 a fost avansat colonel. 

În iulie 1950 a acoperit crima comisă de It. lrimieş Pavel şi slt. Mărgineanu Vasile 
(ofițeri la D.R.S. Cluj), care la 21 iulie 1950 l-au executat pe Alexandru Grindeanu pe Dealul 
Sărmaşului, susținând raportul fals al acestora, conform căruia cel ucis ar fi fugit de sub 
escortăs?. 


62 Numit în funcţie prin Ordinul nr. 1.540 al preşedintelui C.S.S., lon Stănescu (Securitatea II..., p. 47). 
63 A.C.N.S.A.S., fond Cadre, dosar nr. 37, f. 40. 

64 Ibidem, f. 4. 

65 A fost avansat înainte de termen la gradele de locotenent-colonel şi colonel (Ibidem, f. 40). 

6 Securitatea 1..., p. 13. 

6 A.C.N.S.A.S., fond D.M.R.U. a M.l., inventar nr. 7.382/2, f. 282. 

6 Idem, fond Cadre, dosar nr. 27.744, f. 60. 

69 A.C.N.S.A.S., fond Documentar, dosar nr. 19, vol. 2, f. 523-525. 

A comis şi alte abuzuri. Spre exemplu, într-un referat al M.A.I. din 26 august 1955 
era criticat pentru faptul că, deşi doi ofițeri de la Serviciul Anchete al D.R.S. Piteşti au arătat 
că patru persoane anchetate erau nevinovate, el „în loc să aprecieze valoarea probelor şi 
temeinicia propunerilor, i-a trimis în justiție, unde dosarul a fost clasat şi arestatii au fost puşi 
în libertate”70. 

Unul dintre copii sai, Cutean Tatiana (n. 3 martie 1945, Alba lulia) a fost şi ea ofițer 
de Securitate la D.R.S. Cluj, D.R.S. Arges, C.T.O.T. şi 1.J. Hunedoara, fiind căsătorită cu col. 
Văceanu Lucian, şeful Securităţii din I.J. Hunedoara. 

A decedat în anul 1982 la Piteşti. 


mr. Ornescu Alexandru 

A deţinut funcţia de locţiitor al şefului D.R.S. Cluj timp de aproape nouă ani 
(noiembrie 1952-31 ianuarie 1961)’". Anterior fusese ofițer în cadrul D.R.S. Cluj, ocupând 
funcții de conducere. A fost trecut în rezervă în anul 1961. 

În momentul preluării funcţiei avea gradul de locotenent major, iar la 23 august 1953 
a fost avansat căpitan, apoi maior. 

Responsabilitatea sa principală a fost aceea de a coordona structurile de Securitate 
teritoriale din raza D.R.S. Cluj (serviciile, secţiile sau birourile raionale). Se deplasa deseori în 
control la organele de Securitate din raioane, ocazii cu care dădea indicaţii concrete privind 
supravegherea informativă şi recrutarea de agenți, criticând totodată şi diversele neajunsuri 
constatate. 


cpt. Georgescu loan 

Încadrat în Siguranţă în anul 1947, la înființarea Securității a primit gradul de căpitan, 
fiind numit şef al Serviciului Județean al Securităţii Poporului Mehedinţi (30 august 1948). 
Ulterior a deținut funcţii de conducere în cadrul D.R.S. Dolj. 

La începutul anului 1953 a fost transferat la D.R.S. Cluj, în funcţia de locţiitor şef 
direcție. Activitatea lui a fost însă sever criticată de conducerea M.A.I. într-o şedinţă ţinută la 
Cluj la 11 iunie 1953. Alexandru Nicolschi afirma: „Tov. cpt. Georgescu are atitudine nejustă 
fata de tov. colonel [col. Nedelcu — n.n.], de încredere, de desconsiderare. Această lipsă a 
fost observată la tov. Georgescu încă la Craiova, tov. căpitan trebuia până acum să lichideze 
aceasta lipsă”2. De asemenea, Alexandru Drăghici preciza si el următoarele: „Tov. cpt. 
Georgescu trăieşte timpurile din 1947. Tov. cpt. Georgescu face numai panglicării. 
Oportuniştii totdeauna vorbeau că sunt de acord cu construirea socialismului, însă când era 
vorba de muncă se retrăgeau. Demagogia este specifică oportuniştilor. Nu se caracterizează 
omul după cum vorbeşte, ci după cum munceşte”. 

În consecință, la începutul anului 1954 a fost destituit din funcţie şi numit şef al 
Serviciului III Informaţii interne la D.R.S. Galati, funcţie pe care a deținut-o mai multi ani, 
perioadă în care a fost avansat la gradul de locotenent-colonel (1955). 


70 Idem, dosar nr. 8.849, f. 177. 

71 Idem, fond D.M.R.U. a M.I., inventar nr. 7.382, dosar nr. 2, f. 280. 
72 |dem, fond Documentar, dosar nr. 13.150, f. 15. 

73 Ibidem, f. 20. 

mr. Moraru loan” 

La 1 ianuarie 1951 a fost numit şef al nou-infiintatului Serviciu raional de Securitate 
Turda. În primăvara anului 1953 a preluat funcţia de şef al Secţiei a III-a Informaţii Interne din 
cadrul D.R.S. Cluj. A deţinut această funcţie putin timp, deoarece la începutul anului 1954 a 
fost numit locțiitor al şefului D.R.S. Cluj, poziție pe care a deținut-o până la 31 decembrie 
1959. 

La 1 ianuarie 1960 a fost destituit şi mutat la D.R.S. Mureş-Autonomă Maghiară, 
unde a deținut funcţiile de şef birou în Serviciul III Informații Interne, apoi şef al Secţiei a Il-a 
Contraspionaj (15 august 196475-18 februarie 1968). În momentul desființării regiunilor, a fost 
trecut în rezervă. 

A fost avansat la gradele de locotenent major (1950), căpitan (1953), maior (1957) 
şi locotenent-colonel (1963). 


col. Corin Aurel 

Născut la 4 octombrie 1914 în com. Jebel, jud. Timiş. 

În anul 1929 a absolvit şapte clase primare, după care 
s-a angajat la Atelierele C.F.R. Timişoara, unde s-a calificat în 
meseria de tâmplar (a urmat timp de patru ani şcoala 
profesională a C.F.R.). 

În 1939 s-a înscris in U.T.C.dR., iar in 1940 în P.C.R., 
„având unele sarcini de răspundere". După 23 august 1944 a 
avut numai funcţii de partid: membru în Biroul Comitetului 
județean U.T.C. Timiş (28 august 1944-aprilie 1945), 
responsabil cu cadrele în Biroul Comitetului județean P.C.R. 
Timiş (1 august 1945-martie 1946 şi martie 1947-ianuarie 1948), 
instructor de cadre la Comitetul regional P.C.R. Timişoara 
(martie 1946-martie 1947). La 6 ianuarie 1948 a fost promovat în aparatul central: lector la 
Şcoala Direcţiei de Cadre a C.C. al P.C.R. (ianuarie-martie 1948) instructor de cadre la 
Direcţia Cadre a C.C. al P.C.R. (martie-septembrie 1948) şi preşedinte al Comisiei de 
verificare a membrilor de partid din Valea Jiului (septembrie 1948-august 1949). 

În această perioadă a urmat mai multe şcoli de partid: Şcoala de cadre a Regionalei 
P.C.R. Timişoara (1 aprilie-1 iunie 1945), Şcoala de cadre a C.C. al P.C.R. (1 iulie-1 august 
1945) şi Şcoala Superioară de Partid „Ştefan Gheorghiu” (1949-1950). 

La 1 august 1950, după terminarea şcolii de partid, a fost încadrat în Securitate, cu 
gradul de locotenent-colonel. A deţinut mai multe funcţii de conducere la nivel central: 
subdirector la Direcţia Contrainformatii Militare (1 august 1950-31 ianuarie 1951), subdirector 
general al D.G.S.S., fiind responsabil cu problemele de cadre şi personal (1 februarie 1951- 


1 La D.R.S. Cluj a mai existat un It. Moraru loan, trecut în rezervă la 5 ianuarie 1951 pentru 
incompetenta (Idem, fond D.M.R.U. a M.I., inventar nr. 7.506, dosar nr. 5, f. 47-50). 

75 Idem, inventar nr. 7.382, dosar nr. 2, f. 346. 

76 Idem, inventar nr. nr. 7.388, dosar nr. 1, f. 253. 

17 |dem, fond Cadre, dosar nr. 16, f. 2-3. 

octombrie 1952), şef al Direcţiei Administrative (octombrie 1952-august 1953), şef al 
Serviciului | la Direcţia a VI-a Transporturi (august 1953-31 decembrie 1954) şi locţiitor al 
şefului Direcţiei a VI-a (1 ianuarie 1955-31 decembrie 1959). 

La 25 august 1952 a fost numit de Alexandru Drăghici şi membru al Comisiei M.S.S. 
care se ocupa cu internarea în C.M. si D.O.78. Se face astfel vinovat de unele dintre trimiterile 
abuzive în D.O. şi C.M. din perioada 1952-1953. 

Avansat la gradul de colonel la 23 august 1952, dar în august 1953 a fost 
retrogradat la gradul de locotenent-colonel pentru „unele lipsuri” (atunci a fost şi retrogradat 
şef serviciu)”. In august 1956 îşi va recăpăta gradul de colonel. În septembrie 1956 a fost 
trimis la Moscova, unde a urmat cursul de un an de specializare pe linie de Securitate, 
absolvit în iulie 1957. A fost secretar al organizaţiei de bază P.M.R. a lotului de ofițeri trimişi la 
studii în U.R.S.S. în acea perioadă%. 

La 1 ianuarie 1960 a fost numit în funcţia de locţiitor al şefului D.R.S. Cluj, funcţie pe 
care a deținut-o până la 18 februarie 1968. Coordona şi îndruma direct activitatea Serviciului 
VII Filaj şi Investigaţii, Serviciului raional Bistriţa şi secţiilor raionale Aiud, Câmpeni şi 
Gherla. 

În timp ce se afla la Cluj a absolvit şi Liceul nr. 1 „Gheorghe Şincai” din localitate 
(1966). 

A fost trecut în rezervă la 29 februarie 1968%. La 1 ianuarie 1969 a fost însă 
rechemat în cadrele active şi numit locţiitor şef serviciu în Direcţia a VIll-a T.O. A deţinut 
această funcţie doar câteva luni, pentru că la 31 octombrie 1969 a fost trecut definitiv în 
rezerva®. În mai 1971 a fost avansat la gradul de general-maior în rezervă. 


It.-col. Dumitraşcu Nicolae (Niculai) 

Născut la 4 aprilie 1924 în com. Ziduri, jud. Buzău. 

În 1940 a absolvit un gimnaziu agricol, apoi Şcoala de 
radiotelegrafişti a Regimentului 6 Artilerie Antiaeriană Galaţi 
(1942-1943), după care a fost trimis la perfecționare la Centrul 
de apărare antiaeriană Bucureşti (1943-1944). După absolvirea 
şcolii a fost radiotelegrafist în mai multe unităţi de transmisiuni, 
până în mai 1945, când a fost trecut în rezervă. În 1946 s-a 
angajat cazangiu la Uzinele „Steagul roşu” din Braşov. În 
octombrie 1946 s-a înscris în P.C.R., devenind secretar în 
Biroul organizației de partid din întreprindere. 


78 Numit în funcție prin Decizia M.A.I. nr. 744. Comisia a fost înființată în baza H.C.M. 1.554/22 august 
1952 şi era condusă de Gheorghe Pintilie. Printre ceilalți membri se numărau Alexandru Nicolschi şi 
Vladimir Mazuru (Idem, fond Documentar, dosar nr. 55, vol. 51, f. 93). 

79 Idem, fond Cadre, dosar nr. 16, f. 35. 

80 Idem, dosar nr. 21, f. 100. 

8 Idem, dosar nr. 16, f. 46. 

82 A fost trecut în rezervă prin Ordinul preşedintelui C.S.S. nr. 1.368, motivul oficial constituindu-l limita 
de vârstă (Idem, fond D.M.R.U. a M.L., inventar nr. 7.388, dosar nr. 1, f. 255). 

83 |dem, fond Cadre, dosar nr. 16, f. 11. 

În 1948 a fost încadrat la Serviciul Judetean de Securitate Braşov, cu gradul de 
plutonier major. În ianuarie 1950 a primit gradul de sublocotenent. La 1 ianuarie 1951 a fost 
mutat la D.R.S. Arad, unde a deținut mai multe funcţii de conducere: şef al Serviciului 
Anchete, şef de secție şi locţiitor al şefului direcţiei (1954-1956). 

În anul 1956 a fost trimis la Moscova, unde a urmat cursul de un an de specializare 
pe linie de Securitate, fiind coleg cu col. Corin. La revenirea în tara a fost repartizat în funcţia 
de locţiitor al şefului D.R.S. Banat (1 august 1957-31 martie 1961)%. A absolvit apoi liceul şi 
Facultatea de Drept la fără frecvență. 

La 1 aprilie 196135 a fost numit locţiitor al şefului D.R.S. Cluj, poziţie pe care a 
deținut-o până la 18 februarie 1968. În această perioadă a fost avansat la gradul de 
locotenent-colonel, iar ulterior la cel de colonel. S-a ocupat preponderent de supravegherea 
cetățenilor de etnie maghiară, suspectați de atitudini nationaliste®. 

În februarie 1968, în momentul înființării județelor, a fost numit inspector şef la 1.S.J. 
Bistrita-Nasaud®’. Ulterior a revenit la Cluj, deținând funcţia de şef al Securităţii din I.J. Cluj al 
M.I. (1976-1979), după care a fost trecut în rezervă. 


84 Securitatea II..., p. 100. 

85 A.C.N.S.A.S., fond D.M.R.U. a M.I., inventar nr. 7.382, dosar nr. 2, f. 280. 

86 Conform lui Nicolae Plesita, „colonelul Dumitraşcu, unul dintre adjuncti, se ocupa direct de iredentisti 
(...) era un specialist disciplinat. ll cunoşteam de la Arad” (V. Patrichi, op.cit., p. 156-157). 

87 Prin Ordinul nr. 1.559 al preşedintelui C.S.S., lon Stănescu (Securitatea Il..., p. 61). 


132 


II. SUB LUPA SECURITĂŢII 


Luminița BANU 


PETRE TUTEA ŞI POLIŢIA POLITICA 
- DE LA ARESTARE LA AVERTIZARE 


PETRE TUTEA AND THE POLITICAL POLICE 
FROM ARREST TO WARNING 


In our paper, we try to survey the career of one of the most remarkable 
Romanian thinkers from the 20th century and the manner in which his life was 
affected by the repressive mechanism of the communist regime. Graduating the 
Faculty of Law from Cluj-Napoca and PhD. in economy in Germany, initially, Petre 
Tutea was a leftist man. After the contact with Nae Ionescu, Tutea became a 
supporter of the Iron Guard and attracted the police attention. After the defeat of the 
iron-guard rebellion from January 1941, Petre Tutea was confined in Tg. Jiu camp 
for a short period. After this, he worked away from political events, in the Ministry 
of Economy as director of the Office of Studies and Documentation. 

At the same time with the setting up the communist regime, Petre Tutea 
became again a potential danger for the political order. Consequently, after a 
scrupulous watching between 1945 and 1948, Petre Tutea was arrested in April 1948 
and interrogated until December 1948. Tutea was sent in Jilava jail without a 
sentence. Only in November 1950, the Ministry of Interior gave a decision for 
imprisoning him for 24 months. 

Released in May 1953, Tutea remained in attention of Securitate. Only after 
three years, on 21%t of December 1956, Petre Ţuţea was arrested again, put to trial 
and convicted to 10 years of prison. In August 1964 Tutea was released, but the 
Securitate kept him in its evidence. Between 1964-1989, Petre Tutea remained under 
careful surveillance. Meanwhile, the methods of the Securitate knew some evident 
modification, preventive measures being preponderant. Consequently, Tutea was 
confronted with new methods of the political police. In order to exemplify these 
methods, we reproduce an official report by which Tutea was warning about his 
opinions and contacts. 

Asa result, all his life, the Romanian thinker was confronted with different 
methods of the political police and his beliefs from the youth period proved to be an 
insoluble legacy. 


Etichete: Petre Tutea, procese politice, avertizare, Securitate 
Keywords: Petre Tutea, political trials, warning, the Securitate 

„Dumnezeu ştie cât de Socrate sunt! Eu nu mă socotesc decât o oarecare ființă 
gânditoare. Gândesc şi spun ceea ce gândesc. E bine? E rău? Eu spun ceea ce cred că 
trebuie să spun. N-am făcut niciodată altfel, dar, în comunism, nimeni nu lua în seamă ceea 
ce spuneam. Spusele mele erau consemnate la Securitate, au avut ei grijă să mi le facă... 
arhivă. Cine va vrea să-mi studieze gândirea va trebui să bată la uşa acestei onorabile 
instituții. Sper că odată şi-odată uşa asta se va deschide”. 

Cuvintele de mai sus îi aparţin lui Petre Ţuţea, unul din cei mai remarcabili 
gânditori români ai secolului al XX-lea?, iar speranţele sale referitoare la posibilitatea studierii 
de către posteritate a gândirii sale prin consultarea arhivelor Securității s-au împlinit, fie şi 
parțială. 

Odată cu înființarea Consiliului Naţional pentru Studierea Arhivelor Securității şi 
preluarea dosarelor create de Securitate, biografiile unor personalități de primă mărime ale 
României au devenit susceptibile de rescriere prin completarea lor cu informaţii extrase din 
aceste dosare. În ceea ce ne priveşte, ne-am propus, prin prezentul demers, un obiectiv mult 
mai modest şi anume evidențierea, pe cale documentară, a tăriei de caracter de care a dat 
dovadă Petre Tutea, prin prisma atitudinii manifestată de acesta, cu consecvență, în fata 
organelor de securitate. 

S-a născut la 6 octombrie 1902 în satul Boteni, Muscel, în familia unui preot 
ortodox. A urmat cursul inferior al „Liceului Neagoe Basarab” din Câmpulung şi cursul 
superior la liceul „Gh. Barițiu” din Cluj, apoi cursurile Facultăţii de Drept la Universitatea din 
Cluj. Remarcat de Al. Vaida-Voevod, este trimis să studieze formele de guvernământ la 
Universitatea Humboldt din Berlin. Între 1933 şi 1935 a îndeplinit funcţia de ajutor al 
consilierului economic al Legatiei României din Berlin. Şi-a obținut titlul de doctor în economie 
politică şi drept şi, ulterior, întors în tara, a devenit un discipol al lui Nae Ionescu. 

Aderarea lui Ţuţea la principiile dreptei româneşti interbelice indreptateste 
afirmaţia lui Nae Ionescu: „omul, domnule Ţuţea, nu evoluează, nu devine, ci se dumireşte!”, 
întrucât, initial, Tutea fusese un om de stânga. Aşa cum singur afirma: „am scos cu Petre 
Pandrea cea mai bună revistă marxist-leninistă, spre ruşinea mea. Se numea „Stânga”“. 
Aveam cabinet personal la ,Adevarul”. Ştiţi cine ne-a desființat? Un eretic, Armand Călinescu. 


1 http:/www.tutea.ro/Petre%20Tutea%20-%20Cugetari%20memorabile.pdf (consultat la 1 noiembrie 
2008). 

2 Emil Cioran, într-o scrisoare din aprilie 1974, adresată lui Bucur Tincu, referindu-se la Petre Ţuţea, nu 
ezita să afirme: „Ce om extraordinar! Cu verva sa fără pereche, dacă ar fi trăit la Paris, ar fi avut azi o 
reputație mondială. Vorbesc adesea despre el ca despre un geniu al vremurilor noastre sau, mai 
degrabă, ca despre singurul spirit genial pe care mi-a fost dat să-l întâlnesc în viata mea” - Revista 
„22", nr. 22, 15 iunie 1990. 

3 Fondurile de arhivă preluate de către C.N.S.A.S. contin mai multe dosare din fondul Penal pe numele 
lui Petre Tutea (F.P. Bucuresti 1783/3 vol., F.P. Bucuresti 25375/29 vol., F.P. Bucureşti 105531/9 vol., 
F.P. Vâlcea 90/1 vol.), precum şi dosarul de urmărire informativă nr. 149.821, cu 20 de volume. 

4 „Stânga” — hebdomadar de doctrină şi influență marxistă, apărut la Bucuresti, între 13 noiembrie 1932 
şi 19 martie 1933 (19 numere), dată la care a fost suspendat de Armand Călinescu, subsecretar de 
stat la Preşedinţia Consiliului de Miniştri si la Ministerul de Interne în timpul guvernării național- 
taraniste — cf. |. Hangiu, Dicţionarul presei literare româneşti (1790-1990), Bucureşti, Editura Fundaţiei 
Culturale Române, 1996, p. 453. 

A trimis un inspector general din Siguranţă şi ne-a amenințat că ne desființează dacă mai 
continuăm. Pandrea a pus mâna o călimară şi a vrut să-i dea cu ea în cap. Era presa liberă 
să-i dea, nu-i aşa, organului de stat cu călimara în cap. Eu zic: «Lasă-l, măi Petrache, el e un 
biet slujbaş»5. 

Ocuparea unui loc de frunte în rândul tinerei generaţii de intelectuali, alături de 
Mircea Eliade, Emil Cioran, Mircea Vulcănescu, şi apropierea de ideologia legionară? îl 
plasează pe Ţuţea în atenţia organelor represive ale statului. Nu suferă însă, din partea 
acestora, nici o neplăcere, datorită, probabil, faptului că, formal, nu aderase la Mişcarea 
Legionară. După instaurarea guvernării legionare la 6 septembrie 1940 Petre Ţuţea a devenit 
membru cu drepturi depline: „adevărul este că, oficial, am devenit membru al organizației 
legionare imediat după 6 septembrie 1940”, spunea Ţuţea în 25 mai 19577. În scurt timp, a 
fost numit, în mod excepțional, şef de cuib: 

„Conform regulilor legionare, trebuia să am o anumită vechime în cadrul 
organizaţiei legionare, însă, cu toate acestea, datorită legionarului Popescu Traian, am fost 
numit şef de cuib. (...) Cuibul a avut denumirea de «Nae Ionescu», fostul profesor universitar. 
(...) Actualmente, nu îmi mai reamintesc numele tuturor legionarilor care au facut parte din 
cuibul pe care l-am condus, cu excepția lui Traian Popescu, Georgel Demetrescu, fost 
director în Ministerul Economiei Naţionale, Radu lonescu, fost referent în Ministerul 
Economiei Naţionale, Tănase Alexandru, fostul proprietar al magazinului «Vulturul de Mare 
cu peştele în gheare», Grigore Gheata, fost ataşat comercial din Ministerul Economiei 
Naţionale”. 

În fata anchetatorului de securitate (cpt. Simon Jack), Petre Ţuţea îşi asuma 
activitatea ca şef de cuib, considerând că aceasta nu a avut nimic ilegal: 

„Am participat la şedinţele de cuib, pe care le-am condus conform instrucțiunilor 
din Cărticica şefului de cuib. Şedinţele s-au ţinut în locuinţa lui Traian Popescu, însă nu îmi 
reamintesc pe ce stradă locuia. Am plătit cotizatii şi am participat la o excursie în pădurea 
Băneasa, unde s-au discutat diferite probleme cu caracter legionar. În calitatea mea de şef de 
cuib, am făcut un plan de activitate a cuibului în care prevedeam activitatea educativă a 
membrilor legionari din cuibul meu şi care consta în lectura în cadrul cuibului a Bibliei şi a 
întregii literaturi legionare, marșuri”. 

Conducerea Mişcării Legionare îi încredințează lui Tutea funcția de secretar 
general la Ministerul Economiei Naţionale şi, în această calitate, face parte din diverse 
delegaţii care au purtat negocieri economice la Berlin şi la Moscova". În aceeaşi perioadă 


5 Petre Ţuţea, Între Dumnezeu şi neamul meu, Bucuresti, Fundaţia Anastasia, Editura Arta Grafică, 
1992, p. 88. 

6 În 1935 l-a cunoscut pe Corneliu Zelea Codreanu în tabăra legionară din localitatea „Carmen Silva”, 
apoi pe lon Mota, Vasile Marin, Nicolae Totu şi alţii - A.C.N.S.A.S., fond Penal, dosar nr. 25.375, vol. 
3, f. 335; în acelaşi an publică broşura Manifestul revoluției nationale şi, ulterior, colaborează la revista 
„Frontul Verde” si la ziarul „Cuvântul” (ibidem, f. 356 şi f. 344). 

7 Proces-verbal de interogatoriu din 25 mai 1957 în ibidem, f. 316. 

8 Ibidem. 

9 Ibidem. 

10 Despre contactul său cu Rusia, Tutea spunea la începutul anilor '90: „Ruşii au un fel de umanitate 
indefinibilă. Am fost la Moscova şi nu pot spune despre ei că sunt tirani, deşi au practicat tirania. Pe de 

(septembrie 1940-ianuarie 1941), publică în ziarul Cuvântul o serie de articole, precum Stil 
economic legionar, Negociatorul legionar, ce vor atârna greu în viitoarele sale dosare de 
anchetă. 

Reîntors în tara după rebeliunea legionară din 21-23 ianuarie 1941, Petre Ţuţea 
este anchetat de către Siguranță, către sfârşitul lunii martie 1941. Nefiind găsit vinovat de 
vreo încălcare a legii, nu este condamnat, dar este internat pentru scurtă vreme în lagărul de 
la Tg. Jiu'!. Eliberat, continuă să lucreze în cadrul Ministerului Economiei Nationale, ca 
director al Oficiului de Studii şi Documentare. Rămâne, totuşi, în atenția Sigurantei'?. Spre 
sfârşitul lunii iulie 1944 se întâlneşte, întâmplător, cu Lucrețiu Pătrăşcanu (pe care-l cunoştea 
bine din casa lui Petre Pandrea, acesta fiind cumnat cu Pătrăşcanu). Invitat de Tutea la el 
acasă, în str. Ştirbei Vodă, nr. 164, Pătrăşcanu, deja implicat în negocierile secrete cu Palatul 
Regal pentru scoaterea României din Axă, i-ar fi spus lui Ţuţea: „Situaţia este dezastruoasă. 
Nu există decât soluția ca Palatul să-l înlăture pe Antonescu, dacă nu se retrage. America a 
intrat în război şi de partea cui este America va fi şi victoria”. Redăm în continuare un 
fragment din dialogul purtat cu Lucrețiu Pătrăşcanu, aşa cum îl rememora Ţuţea: 

„L.P. Sunteţi pentru lovitură de stat? 

P.T. Sunt. 

L.P. Ce parere aveti despre Antonescu? 

P.T. E un patriot incontestabil, un mare roman, dar s-ar putea sa nu fie tot asa de 

bun politician. (...) 

L.P. Participati la lovitura de stat? 

P.T. Nu. 

L.P. De ce? 

P.T. Românii au fost dintotdeauna diplomați rafinati. Scoteau steagul cu Sfântul 
Gheorghe când treceau ruşii, şi pe cel cu semilună când intrau turcii. Aveau întotdeauna 
două steaguri. Acum vom avea două echipe: dumneavoastră intrați slugi la ruşi, pentru 
conservarea natiei noastre, iar noi murim pentru panaşul Neamului Românesc'*. 

În măsura în care dialogul respectiv a avut loc, Petre Tutea şi-a dovedit 
capacitatea de previziune istorică, asumându-şi, în spiritul legionar al jertfirii de sine, 
viitoarele nenorociri provocate de orientarea sa naționalistă. De altfel, după 23 august 1944, a 
avut contacte sporadice cu membri de frunte ai Mişcării Legionare. Astfel, potrivit unei 
declaraţii a lui Nicolae Pătraşcu din 30 iulie 1957, acesta l-a contactat personal pe Ţuţea în 
anul 1945 pentru a-l ruga să obțină ca „un grup de legionari capturați în Munţii Ciucaş să nu 
fie condamnaţi la moarte’*. Demersul lui Pătraşcu miza pe faptul că Ţuţea era foarte bun 


altă parte, nu cred să fi întâlnit vreun rus, care să fie normal” - Petre Ţuţea, Între Dumnezeu şi neamul 
meu, Bucureşti, Fundaţia Anastasia, Editura Arta Grafică, 1992, p. 79. 

11 A.C.N.S.A.S., fond Informativ, dosar nr. 149.821, vol. 4, f. 31. 

12 În 31 iulie 1943 Grupa | din Corpul Detectivilor era informată printr-o notă informativă că Ţuţea 
desfăşoară în cadrul ministerului o „vie activitate legionară” şi, ca atare, dispunea verificarea 
informaţiei ajungând la concluzia că „nota în cauză nu se verifică”, iar Tutea era apreciat ca fiind „o 
persoană serioasă, cu vederi largi” — ibidem. 

13 Apud Gabriel Gheorghe, Petre Tutea, între Legendă şi Adevăr, Bucuresti, Fundaţia Gândirea, 2003, 
p. 59-60. 

4 A.C.N.S.A.S., fond Penal, dosar nr. 25.375, vol. 3, f. 364. 

prieten cu Petre Pandrea, cumnatul atotputernicului ministru al Justiţiei, Lucrețiu 
Patrascanu’®. 

De altfel si Tutea confirma pastrarea unor contacte cu lideri legionari. Potrivit unei 
declaraţii din anchetă, Nicolae Pătraşcu şi Valeriu (Vică) Negulescu l-au vizitat pe Tutea în 
1946 cerându-i părerea „cu privire la tactica şi atitudinea pe care să o urmeze organizația 
legionară fata de situaţia politică creată după 6 martie 1945". 

În această perioadă, Petre Tutea continuă să lucreze ca director în Ministerul 
Economiei Naţionale, Direcţia Încurajării Exportului, apoi funcționar în Direcţia Studii şi 
Documentare, pentru ca în final să lucreze în Direcţia Acorduri”. Se pare că în toată aceasta 
perioadă, faima „protecției de care se bucură Tutea din partea lui Pătrăşcanu a fost 
suficientă pentru a-l salva pe acesta de nenumăratele valuri de „epurări” din minister. Potrivit 
unui „Referat al Serviciului II/Biroul 2 din Directiunea Generală a Sigurantei Statului”, datat 4 
aprilie 1948, „în evidențele personalului, Petre Ţuţea figurează pe lista alcătuită în ianuarie 
1948 de către sindicat, pentru lista de epuratie a aparatului de Stat”. Totuşi, el nu este epurat, 
ci este menținut în minister, fiind doar retrogradat din funcţia de director. În acest sens, a 
intervenit chiar Siguranța, într-un referat din 20 februarie 1948 mentionandu-se următoarele: 
„Neîncadrându-se actualului regim [Petre Ţuţea] nu este întrebuințat la lucrări prea secrete şi 
este propus de organele acestui minister pentru comprimare. Luându-se contact cu organele 
în cauză ale Ministerului Economiei Naţionale, s-a stabilit să nu se treacă la îndepărtarea 
acestuia din serviciu pentru moment”. 

Dincolo de posibilitatea ca Siguranţa să fi intervenit motivată de necesitatea 
finalizării urmăririi lui Tutea, rămân câteva coincidente semnificative: in 24 februarie 1948 
Lucrețiu Pătrăşcanu este destituit din funcţia de ministru al Justiţiei, iar arestarea lui Petre 
Tutea la 12 aprilie 1948 a precedat-o cu două săptămâni pe cea a lui Pătrăşcanu (28 aprilie 
1948). Aşadar, în opinia noastră, Ţuţea, deşi de multă vreme în atenţia organelor represive, a 
rămas intangibil atâta vreme cât Pătrăşcanu a fost atotputernic. Îndepărtarea acestuia din 
urmă a creat contextul favorabil pentru „fabricarea” la urgență a unui dosar” şi pentru 


15 Relaţiile bune cu Pătrăşcanu şi aprecierea de care se bucura din partea acestuia sunt confirmate de 
Tutea, care spunea: „După 23 august, taranistii şi liberalii au voit să mă aresteze, dar Pătrăşcanu, ca 
ministru de justiţie, a intervenit spunând să nu se atingă nimeni de mine, că sunt un cavaler fără 
repros” — apud Gabriel Gheorghe, op. cit., p. 62. 

16 A.C.N.S.A.S., fond Penal, dosar nr. 25.375, vol. 3, f. 317. 

17 Idem, fond Informativ, dosar nr. 149.821, vol. 1, f. 49. 

18 Apud loana Diaconescu, Scriitori în arhiva C.N.S.A.S. Petre Tutea in încercuirea Securităţii, in 
„România literară”, nr. 51-52, 28 decembrie 2007, p. 30-34. 

19 În fapt, la 11 februarie 1948 diplomatul britanic John Bennet a înaintat la Foreign Office un raport 
asupra situației economice din România, citând pe larg dintr-o lucrare redactată de Petre Ţuţea, în 
cadrul Oficiului de Studii al Ministerului Industriei şi Comerţului (Economiei Naţionale), privind relaţiile 
economice româno-germane din trecut, ca bază de comparaţie cu relaţiile economice româno- 
sovietice. Informatorul „Cores” a informat, la 13 februarie 1948, Siguranța despre posibila scurgere de 
informaţii prin intermediul lui Ţuţea. Din primele investigații a rezultat că memoriul întocmit de Ţuţea în 
ianuarie 1948 în legătură cu relaţiile economice româno-germane, la cererea conducerii ministerului, a 
fost rupt de organele de verificare fiind considerat „o evidentă pledoarie în favoarea politicii pro- 
germane”. Întrucât nu se ştia dacă nu cumva au existat copii, dintre care una să fi parvenit diplomatului 

arestarea din 12 aprilie. Imediat după arestare, a fost încarcerat în arestul Sigurantei din str. 
Rahova, unde a fost anchetat până la 2 iulie 1948. Întrucât acuzaţiile care i se aduceau erau 
legate de spionajul în favoarea anglo-americanilor (cărora le-ar fi furnizat date referitoare la 
economia naţională, cunoscute prin natura atribuţiilor de serviciu), a fost transferat către 
S.S.I., care l-a anchetat până la 18 iulie 1948. Întrucât, din „probele” de la dosar era evident 
că acuzația nu putea fi susținută în fata justiţiei, S.S.I.-ul l-a retrimis pe Ţuţea către arestul din 
Rahova, unde a rămas pana în septembrie”. 

Imediat după înființarea Securităţii, Ţuţea este transportat în arestul Ministerului 
Afacerilor Interne şi anchetat din nou, până la 10 noiembrie 1948. Anchetatorii Securităţii sunt 
incapabili să probeze vreo încălcare a legii de către arestat, aşa cum dovedeşte un referat din 
10 decembrie 1949, semnat de căpitanul de securitate Nicolaescu Marin: 

„Petre Ţuţea a fost simpatizant al mişcării legionare din anul 1937, iar în anul 1940 
s-a înscris în organizația legionară, activând şi propagând ideile legionare. 

De asemenea, Petre Ţuţea a avut legături cu străinătatea, în special cu Anglia, 
dând diferite informaţii. A avut legături cu Nicolae Pătraşcu şi cu Vică Negulescu în anul 
1946. Petre Ţuţea nu voieşte să recunoască activitatea sa desfăşurată în anii 1946, 1947, 
1948, însă această activitate există, deoarece el a luptat contra regimului nostru de 
democrație populară, propagând idei legionare. Paralel cu aceasta, sus-numitul a întreținut şi 
legături cu fostul P.N.T. 

Având în vedere activitatea sa şi faptele săvârşite care îl dovedesc ca un element 
periculos şi ostil regimului nostru, avem onoare a propune încadrarea sa în prevederile 
Ordinului 5/1948, categoria preventivi”. 

Aşadar, neputându-se reține în sarcina sa vreo acuzație dovedită, este trimis la 
închisoarea Jilava, unde rămâne pana la 23 aprilie 194922, Este ridicat de la Jilava si 


englez, secretarul general al ministerului, Simon Zeigher, acceptă păstrarea lui Tutea în funcţie până la 
adunarea unor noi probe. În 19 martie Tutea este pus în „filaj incomplet”, Brigada Mobilă neavând 
suficienți oameni pentru solicitările existente. În 20 martie, secretarul general Zeigher, în acord cu 
organele Sigurantei, îl însărcinează pe Tutea cu redactarea unei lucrări privind participarea capitalului 
străin la dezvoltarea industriei petroliere din România, subiectul fiind considerat foarte tentant pentru 
„oficinele informative britanice”. Întrucât Ţuţea a solicitat, în vederea realizării lucrării, acces liber în 
arhivele Ministerului Minelor şi Petrolului şi vizitarea întreprinderilor petroliere din Valea Prahovei, 
prezumția că Ţuţea lucrează pentru englezi părea să se consolideze. Ca atare, la cererea secretarului 
general Zeigher, la 12 aprilie 1948 are loc reținerea lui Ţuţea, urmată de perchezitionarea domiciliului — 
cf. A.C.N.S.A.S., fond Informativ, dosar nr. 149.821, vol. 4, 175-190. 

20 Anchetatorii Sigurantei nu au avut mai mult succes decât cei ai S.S.I.-ului, astfel că în 26 august 
1948, Biroul 2 din Serviciul II al D.G.S.S. înainta Brigăzii Mobile ordinul rezolutiv al directorului general 
al D.G.S.S. privind încadrarea lui Petre Ţuţea în Ordinul nr. 5/1948 - A.C.N.S.A.S., fond Penal, dosar 
nr. 1.783, vol. 2, f. 200. 

21 Ibidem, f. 189. 

22 Ibidem, f. 187: Ordinul nr. 5/1948 viza arestarea legionarilor, dar nu l-am identificat în dosarele 
studiate. De altfel, într-un referat întocmit în 1967 de o comisie ce ancheta abuzurile săvârşite de 
Securitate în primii ani de funcționare se mentionau următoarele: „Examinându-se prin sondaj un 
număr de 1.500 dosare aparținând persoanelor care au făcut obiectul măsurilor de mai sus, se 
constată că aproape în toate cazurile reținerea persoanelor s-a făcut fără formele prevăzute de lege, 
iar ulterior se initiau proiecte de hotărâri şi decrete prin care se tindea la acoperirea legală a măsurilor 

transportat la închisoarea Ocnele Mari, fără ca situația sa de reținut să primească vreo 
clarificare. Aici este uitat până în noiembrie 1950 când este, oficial, internat prin Decizia 
M.A.I. nr. 193/1950, pe timp de 24 de luni, „pentru activitate legionară”. Potrivit „Fişei de 
încarcerare”, Ţuţea avea „talia 1,82 m, fruntea ovală, nasul drept, gura potrivită, barba 
prelungă, fata smeadă, ochii căprui, părul castaniu”24. 

Conform unei practici a vremii, detinutul Ţuţea Petre a fost eliberat cu o „mică 
întârziere”: la 27 mai 1953 i se întocmesc formele de eliberare, iar la 29 mai semnează 
„Angajamentul la eliberarea din închisoare” şi este pus, în sfârşit, în libertate. 

Odată intrat în „moara” sistemului, Ţuţea nu avea cum să mai scape: în scurtă 
vreme, este reținut alături de membrii „organizaţiei contrarevolutionare «Partidul Nationalist», 
în frunte cu Stefan Petre, Porsena Nicolae s.a.”. În „Ordonanţa de pornire a procesului penal”, 
datată 20 decembrie 1956, se menţionează: 

„Eu, It. Urucu Nicolae, anchetator penal de securitate din Direcţia de Anchete a 
M.A.I. al R.P.R., având în vedere materialele pe care le dețin organele de securitate din care 
rezultă că numitul Petre Tutea este învinuit pentru faptul ca din anul 1955 a început să 
participe la întâlniri clandestine împreună cu alti indivizi, unde s-au purtat discuții 
duşmănoase împotriva regimului de democratie-populara din R.P.R., din materialele ce se 
află la dosarul cauzei rezultă suficiente date cu privire la infracțiunea prevăzută şi pedepsită 
de art. 327, p. Ill, C.P.. 

Pe baza acestui act, este emisă „Ordonanţa de reţinere pe timp de 24 de ore”, de 
la 21 decembrie 1956, orele 0 şi până la 22 decembrie 1956, orele 0, şi, ulterior, „mandatul 
de arestare nr. 155 din 26 decembrie 1956”, semnat de It. maj. Cosma Emil, care punea în 
vedere administratorului arestului „să-l primească şi să-l reţină de la data de 21 decembrie 
1956 pana la data de 20 ianuarie 1957 pe numitul Ţuţea Petre”?8. Ulterior, prin 11 adrese ale 
Procuraturii Militare Bucureşti către Penitenciarul Jilava, se comunica prelungirea succesivă a 
mandatului de arestare până pe data de 16 decembrie 19572’. 

Aceste adrese dovedesc, indirect, totala lipsă de profesionalism a ofițerilor de 
securitate şi caracterul arbitrar al măsurii de lipsire de libertate a lui Petre Ţuţea, întrucât, inca 
din 10 ianuarie 1957, fusese emisă „Ordonanţa de punere sub învinuire”, în care se 
menţiona: „Din lucrările de anchetă rezultă probe suficiente cu privire la faptele comise de 


luate. De exemplu, prin ordinul nr. 26.500/1948 - Cabinet - au fost reținute toate persoanele ce au făcut 
parte din aparatul de poliţie, jandarmerie şi S.S.I.; prin ordinul nr. 5/1948 - Cabinet - au fost reținute 
toate elementele ce au făcut parte din organizația legionară; prin ordinul nr. 8/20/1952 - Cabinet - s-a 
dispus reținerea persoanelor ce comentau nefavorabil reforma bănească. De remarcat că despre 
existența acestor ordine se fac menţiuni în dosarele celor arestați, ele neputând însă fi studiate 
deoarece nu se mai găsesc în arhivele Securităţii statului” — apud Florian Banu, Adevăr şi ficțiune în 
documentele Securităţii, în „Analele ştiinţifice ale Universităţii «Alexandru loan Cuza» din laşi”, seria 
Istorie, tom LI, 2005, p. 390. 

23 Conform fişei personale care i-a fost întocmită în penitenciar, „a fost internat la 29 noiembrie 1950”, 
pedeapsa expirând la 29 noiembrie 1952 - A.C.N.S.A.S., fond Penal, dosar nr. 1.783, vol. 2, f. 179. 

2 Ibidem, f. 214. 

25 A.C.N.S.A.S., fond Penal, dosar nr. 25.375, vol. 3, f. 283. 

2% Ibidem, f. 286. 

27 Ibidem, f. 287-297. 

sus-numitul împotriva legilor R.P.R. prin aceea că încă din anul 1954 şi în special în ultimul 
timp, împreună cu complicii săi, instigati de propaganda duşmănoasă a posturilor de radio 
imperialiste, au organizat mai multe întâlniri clandestine unde au discutat în mod duşmănos 
împotriva regimului democrat-popular din R.P.R.”. Ori, timp de un an de zile, anchetatorii nu 
au putut aduna acele „probe suficiente”, necesare trimiterii în fata instanței. 

În fapt, Petre Ţuţea a fost arestat la 22 decembrie 1956 pentru „delictul de 
agitaţie”. La baza arestării lui Tutea au stat, aşa cum menţionează documentele Securității, 
„declaraţiile numitului lacobescu Paul, element care a participat la întâlnirile clandestine şi 
unele materiale de la direcţiile informative din care rezultă că sus-numitul a fost în legătură cu 
o serie de legionari din Bucuresti şi provincie”?®. 

Anchetarea lui Ţuţea nu a adus ofițerilor de securitate nici o satisfacţie: acesta 
declara că, într-adevăr, „după ce a fost eliberat în 1953, dar mai ales în ultimul timp, participa 
la diferite mese organizate de dr. Popescu Gabriel (arestat), unde mai veneau şi Caftangioglu 
Gheorghe (arestat), cunoscut ca legionar, lacobescu Paul (arestat), legionar din 1936, Stavri 
Ghiolu, fost subsecretar de stat la Industrie şi Comerţ în timpul războiului” şi alţii, dar nu 
admitea sub nici o formă că în cadrul respectivelor întâlniri s-ar fi purtat „discuţii duşmănoase 
împotriva regimului”. 

Intuind faptul că „meciul său cu Securitatea se va prelungi pe termen 
nedeterminat, Ţuţea cerea, la 2 august 1957, organelor de securitate să i se aducă de la 
domiciliul său următoarele obiecte de uz personal: „un cojocel, pantaloni groşi, două perechi 
de izmene de flanel lungi, două cămăşi, două perechi ciorapi de lână, trei perechi ciorapi de 
bumbac nr. 45, două prosoape, trei batiste, un metru pânză de cârpit, una şapcă, săpun 
toaletă, pasta de dinți, perie de dinti’°. 

În mod neaşteptat, Direcţia a Vill-a Anchete, condusă de colonelul Francisc 
Butyka, a admis cererea şi a înaintat Serviciului ,C” o adresă prin care solicita aducerea 
respectivelor obiecte de la adresa din str. Ştirbey Vodă, nr. 164. În 12 august 1957, It. maj. 
Frâncu Gheorghe a preluat de la verişoara lui Ţuţea, Lambescu Maria, obiectele solicitate, 
încheind un proces verbal detaliat şi neuitand să precizeze starea în care se aflau articolele 
de îmbrăcăminte şi încălțăminte: „un cojocel, fără mâneci, rupt”, „una pereche bocanci, negri 
cu talpă de cauciuc, uzati (nr. 45)”, „una șapcă de stofă, bej, nouă'%. Obiectele au ajuns în 
magazia arestului ,A” al M.A.I. la 19 august 1957, nu ştim însă dacă i-au parvenit si lui Ţuţea. 

Ancheta s-a prelungit până în 4 decembrie 1957, când It. maj. Blidaru Gheorghe, 
anchetator penal de securitate, redacta „Concluziile de  învinuire” împotriva numitilor 
„Caftangioglu Gh., Popescu Mihai, Dumitrescu Elena, Tutea Petre, Popescu Gabriel, 
lacobescu Paul, Crinescu Maria, Andriano Constantin, învinuiți de săvârşirea infracţiunii p.p. 
de art. 209, pct. 1 C.P., prin modificarea art. 209, partea a IIl-a C.P., făcută prin Decretul nr. 
469/1957" care „încă din anul 1948-1949 au inițiat şi organizat [...] organizaţia subversiva de 
tip fascisto-legionar denumită «Partidul Nationalist», în frunte cu legionarii Ştefan Petre si 


8/bidem, vol. 25, f. 69. 
2% Ibidem, f. 112. 
30 Ibidem, f. 113. 

Porsena Nicolae (fugari)”, „având drept scop răsturnarea prin violență a regimului democrat- 
popular din R.P.R. şi instaurarea unui regim fascist'3?. 

Trimişi în judecată, inculpatii sunt judecaţi de Colegiul de Fond al Tribunalului 
Militar al Regiunii a Il-a Militare, compus din col. Dimitriu A. Adrian, preşedinte, It-col. Obreja 
lon, lt.col. medic Bălşeanu lon - asesori populari, cpt. de justiţie Fulger Ştefan — procuror 
militar şi secretarii Petrescu Joiteanu şi Stănculescu Gheorghe. În timpul procesului, avocatul 
lui Petre Ţuţea, Mihail Nicolau, a încercat zadarnic să scoată în evidență că „nu există nici o 
probă din care să rezulte că inculpatul avea intenţia să fie şef de stat. De altfel, însăşi 
Caftangioglu Gheorghe a arătat că aceasta a fost numai o fantezie a lui” şi că „în fata 
instanței nu s-a stabilit că s-ar fi făcut vreo legătură cu grupul lui Ştefan Petre şi de altfel 
Tutea Petre n-a cunoscut niciodată pe Ştefan Petre şi pe Porsena Nicolae”. 

Cu unanimitate de voturi, tribunalul l-a condamnat, prin Sentința nr. 241/20 
decembrie 1957, pe Petre Ţuţea, „în baza art. 209, pct. 2, lit. a C.P., modificat prin decretul 
469/57”, la „10 (zece) ani închisoare corecțională şi 5 (cinci) ani interdicţie corecțională pentru 
uneltiri contra ordinii sociale p.p. de art. 209, pct. 2 lit. a C.P., prin schimbarea calificării din 
art. 209, pct. 1 C.P., modificat prin Decretul 429/57, conf. Art. 292 C.J.M. şi art. 306 C.Pr. 
Pen. În baza art. 25, pct 6 C.P. se confiscă averea totală personală a condamnatului Ţuţea 
Petre. Conform art. 304 C.J.M. îl obligă la 500 lei cheltuieli de judecată”. 

Condamnatii au primit sentința la 28 decembrie 1957, în arestul M.A.I., şi au 
înaintat recurs la Tribunalul Suprem, Colegiul Militar. Recursul a fost respins prin Decizia nr. 
57/ 22 februarie 1958, sentința rămânând definitivă şi executorie. 

În acest context, merită amintit episodul confiscării „averii totale personale” a 
condamnatului Petre Ţuţea. Conform procesului verbal întocmit de executorul judecătoresc 
Păcurariu Eneas in data de 26 iunie 1958, ora 18, în locuința din Ştirbey Vodă, nr. 164, 
„numitul Ţuţea Petre nu posedă nici un fel de avere mobilă sau imobilă, nici în localitate, nici 
în altă parte. Din procesul verbal de perchezitie dresat de organele de securitate la 22 
decembrie 1956 s-a constatat că numitul nu posedă nimic confiscabil, afară de câteva cărti 
menţionate de organele de securitate. Fata de aceasta situatiune, ne-am retras de la locul de 
executare”, 

Nimic mai edificator asupra condiției la care fusese adus unul din oamenii de 
geniu ai poporului român. Starea sa materială nu putea stârni invidia nici măcar celui din 
urmă paria al societății. Dar calvarul lui Ţuţea era departe de a se încheia. Intemnitat la Aiud, 
trece prin ritualurile „reeducării de tip Aiud”, iar în 1959 este implicat într-un nou proces. 
Arestarea altor foşti legionari şi menţionarea fugitivă a lui Petre Ţuţea în unele din declarațiile 
acestora pornesc din nou implacabilul mecanism de represiune. 


31/bidem, vol. 5, f. 343. 

32 Ibidem, vol. 18, f. 265. 

33 Ibidem, f. 300. 

3 Ibidem, f. 570. 

35 La interogatoriul din 11 iunie 1959, Biloiu Matei declara: „Astfel eu mă exprimam față de legionarii 
Bălănescu Viorel, Teguiani Gheorghe şi Trifănescu Atanasie, care formau un grup, că atunci când se 
va ivi un conflict armat între puterile occidentale şi Uniunea Sovietică şi va fi răsturnat regimul 
democratiei-populare din R.P.R., noi, legionarii, trebuie să colaboram cu elementele din fostul P.N.T., 
iar Ţuţea Petre, care era în apropiere şi a auzit aceste spuse ale mele, a intervenit spunând că aceasta 

La 14 iulie 1959 era elaborată o nouă „Ordonanţă de punere sub învinuire”, în 
care, pe lângă acuzaţiile anterioare, se menționa: 

„În perioada de detenție la penitenciarul Ocnele Mari a intrat în legătură cu 
legionarii Biloiu Matei, Menciu Paul, Trifănescu Atanasie şi alţii, unde s-au constituit într-o 
grupare contrarevolutionara, purtând discuţii legate de trecutul organizației legionare în 
scopul menţinerii moralului legionar'*. 

Este trecut din nou prin purgatoriul anchetei, dar, în ciuda faptului că sănătatea sa 
se înrăutățea din cauza detenției”, Tutea îşi păstrează nealterată tăria spirituală. În acest 
sens, în „Concluziile de învinuire”, redactate la 28 iulie 1959 de anchetatorul penal, It.-maj. 
Urucu Nicolae, se reţine faptul că „datorită fanatismului său legionar, învinuitul Tutea Petre a 
căutat şi acum sa se menţină pe poziție de nemarturisire completa a activităţii sale criminale 
pe care a desfăşurat-o, recunoscând numai parțial unele fapte din activitatea subversivă 
desfăşurată”3. 

În 29 septembrie 1959, Colegiul de fond al Tribunalului Militar al Regiunii a Il-a 
Militare îl condamnă pe Ţuţea Petre la „18 ani muncă silnică şi 8 ani degradare civică pentru 
infracțiunile p.p. de art. 209, pct. 1, C.P.'%. Sentința a rămas definitivă prin respingerea 
recursului, conform deciziei nr. 540/1959 a Tribunalului Suprem, Colegiul Militar. 

Petre Tutea şi-a executat pedeapsa în penitenciarul Aiud, fiind eliberat la 1 august 
1964, grațiat prin Decretul nr. 411/19644°. Odată pus in liberate, marele gânditor se 
transformă într-un ,obiectiv’ pentru serviciile operative ale Securității“, fiind, asemenea 
majorității foştilor deţinuţi politici, încadrat cu informatori, filat, interceptandu-i-se 
corespondenţa şi convorbirile şi supus unor nesfârşite tracasări. Nu vom detalia procesul de 
urmărire informativă a lui Petre Ţuţea, acest lucru fiind deja facut cu multă acribie de dna. 
loana Diaconescu“. 


colaborare ar putea fi numai pentru un moment în care s-ar ivi eventual necesitatea unor alegeri, dar, 
noi, legionarii, trebuie să fim totuşi constituiți într-un grup aparte sau o formaţiune politică constituită 
numai din legionari şi să nu ne pierdem printre celelalte partide politice sau grupări de acest fel care ar 
putea eventual să mai apară atunci” — A.C.N.S.A.S., fond Penal, dosar nr. 105.531, vol. 4, f. 122. 

3% Ibidem, vol. 1, f. 283. 

37 Într-un certificat medical din 15 iulie 1959 se menţiona că „suferă de astm bronşic” — ibidem, f. 290 

38 Ibidem, vol. 3, f. 260; referitor la atitudinea lui Ţuţea în anchete, este semnificativ următorul episod 
relatat de Andrei Pleşu: „Constantin Noica mi-a povestit că în închisoare, la un interogatoriu care se 
prelungea peste măsură, anchetatorul a sfârşit prin a proclama răstit, cu titlu de avertisment: «Ascultă, 
eu l-am anchetat şi pe Tutea». Era pentru el o dovadă de extremă competență, o incununare 
profesională de tipul doctoratului, o probă supremă. Călăul se legitima prin anvergura victimei” — 
Andrei Pleşu, Un țăran imperial, în „România liberă”, nr. 25, 21 ianuarie 1990. 

39 A.C.N.S.A.S., fond Penal, dosar nr. 105.531, vol. 4, f. 128. 

40 Pentru detalii privind eliberarea deţinuţilor politici din închisorile şi lagărele de muncă din România, 
vezi Şerban Rădulescu-Zoner, Reflectarea în arhive a eliberării deținuților politici în prima parte a anilor 
'60, în „Analele Sighet 9, Bucureşti, Fundaţia Academia Civică, 2001, p. 379-389. 

41 În 12 octombrie 1964 este aprobată „Hotărârea de trecere în evidență”, a lui Petre Ţuţea, în cadrul 
Direcţiei a III-a, la dosarul „Problema legionară” — A.C.N.S.A.S., fond Informativ, dosar nr. 149.821, vol. 
10, f. 168. 

42 Joana Diaconescu, op. cit., passim. 

Ne vom limita doar la scoaterea în evidență a unui episod singular din acest vast 
proces care nu s-a încheiat decât în anul 1989, odată cu prăbuşirea regimului comunist. 
Avem în vedere aşa-zisa „avertizare” din 30 martie 1968, efectuată într-unul din sediile din 
Bucureşti ale Securității. 

Este binecunoscut faptul că după 1964, Securitatea, beneficiind de starea de 
teroare indusă populației de îngrozitoarele abuzuri din perioada precedentă, şi-a putut 
permite să deplaseze accentul de pe acţiunile represive pe cele preventive, înlocuind 
arestările şi declanşarea proceselor politice cu „destrămarea anturajelor”, „compromiterea, 
„avertizarea”. Această din urmă metodă“ consta în chemarea victimei într-un birou al 
Securității sau, uneori, al Miliției, şi aducerea la cunoştinţă a unora din acţiunile întreprinse de 
aceasta în ultimul timp. Cu alte cuvinte, „suntem cu ochii pe tine”. Se sublinia faptul că 
acțiunile de tipul celor la care se ,dedase” victima contravin „ordinii socialiste” şi că, în cazul 
în care nu renunță la ele, va suporta rigorile legii. Uneori, se amintea în treacăt faptul că soția 
ar putea rămâne fără serviciu, că fiul sau fiica ar putea fi eliminat din facultate şi alte 
asemenea „măsuri conexe”. Acest gen de dialog, purtat de pe poziţii de forță, între un 
reprezentant al Puterii şi o victimă trecută prin malaxoarele sistemului de detenție, sfârşea, de 
regulă, cu îngenuncherea definitivă (sau măcar temporară) a „avertizatului”. 

În cazul lui Ţuţea, mecanismul de ,avertizare” s-a „gripat”. După ce executase 12 
ani, opt luni şi 26 de zile de temniţă, Tutea rămăsese acelaşi om care nu ezita să sfideze 
regimul totalitar“, scriind ferm în josul procesului verbal de avertizare: „nu recunosc cele 
imputate”. 

A continuat să fie urmărit cu perseverență de către Securitate până în decembrie 
1989 şi a putut să privească prăbuşirea regimului comunist. În 21 ianuarie 1991 a devenit 
membru al Asociaţiei Foştilor Detinuti Politici din România, primind carnetul de membru cu nr. 
3416. S-a stins din viata la 3 decembrie 1991, în clipa morţii ultimele sale cuvinte fiind: 
„Doamne lisuse Hristoase, ai milă de mine!”. 

După şapte ani, statul român a realizat o primă măsură reparatorie fata de 
memoria marelui gânditor: prin Decizia nr. 4/19 ianuarie 1998, Curtea Supremă de Justiție a 
admis recursul în anulare împotriva sentinței nr. 179 din 29 septembrie 1956 a Tribunalului 
Militar al Regiunii a Il-a Militare, Colegiul de Fond şi a deciziei penale nr. 540 din 21 


4% „Avertizarea era o măsură specifică instituită de Securitate pentru a atrage atenţia unei persoane că, 
în cazul continuării atitudinii pe care o adoptă, asupra sa se vor lua măsuri mai aspre. Creşterea 
nemulțumirilor fata de regimul comunist a impus găsirea unor formule de intimidare fata de cei care 
comentau «necorespunzător» sau încercau inițierea celei mai mici rezistențe fata de regim. (...) 
Avertizarea avea loc de cele mai multe ori la sediul Securităţii. Idealul era atins atunci când se reuşea 
producerea unor dovezi care l-ar fi putut trimite în justiție pentru infracţiuni de drept comun. În finalul 
avertizării, se întocmea un proces verbal în care cel în cauză îşi recunoștea «faptele» şi se angaja ca 
pe viitor să se abțină de la orice activități sau comentarii susceptibile de a aduce prejudicii societății 
socialiste” — Radu Cristescu, Spionajul şi contraspionajul pe înțelesul tuturor. Mic dicționar al serviciilor 
secrete, Bucureşti, Editura Evenimentul Românesc, 2000, p. 27. 

“4 Ofiţerul însărcinat cu realizarea ,avertizarii” nota: „în procesul avertizării, Ţuţea Petre n-a recunoscut 
nimic din cele imputate, aşa cum de altfel a ţinut să menţioneze şi în scris, arătându-se ofensat şi 
căutând să demonstreze că el a fost si este un luptător pentru renaşterea națiunii romane”- 
A.C.N.S.A.S., fond Informativ, dosar nr. 149.821, vol. 10, f. 6. 

noiembrie 1959 a tribunalului suprem — Colegiul Militar, prin care Ţuţea era condamnat la 18 
ani muncă silnică şi 8 ani degradare civică. 

În ciuda acestui tardiv act reparatoriu, credem că pentru omul care afirma „sunt 
nimic față de Poporul Român”, ceea ce făcut Poporul Român, până acum, e doar... nimic. 


Anexa 1 


Referat 
cu propuneri de avertizare a 
numitului Tutea Petre 


La data de 37 ianuarie 1967 s-a deschis dosar de verificare legionarului Petre Tutea 
născut la 6 oct. 1902 în com. Boteni Muscel, de profesie economist, fost director general în 
Ministerul Economiei Naţionale, în prezent fără ocupaţie, domiciliat în Bucureşti, str. Ştirbei 
Voda, nr. 164, în baza materialelor furnizate de informatorii „|. Dragomir”, „Berceanu”, „Sârbu 
Gheorghe”, „Neacşu Andrei” şi alţii din care rezultă poziția sa duşmănoasă prezentă. 

Simpatizant legionar din anul 1937 Tutea Petre devine membru al organizației 
legionare şi şef al Cuibului „Nae lonescu” în anul 1940. 

După 23 august 1944 continuă să se menţină pe poziție duşmănoasă, fapt pentru 
care între anii 1948-1953 este reținut şi cercetat de organele M.A.I. 

Pus în libertate, împreună cu legionarii Biloiu Matei, Caftangioglu Gh. şi lacobescu 
Paul, constituie o organizaţie subversivă care preconiza schimbarea regimului socialist, astfel 
încât în anul 1959 este rearestat şi condamnat 18 ani m.s. 

În perioada de detenție a avut o comportare bună, după cum rezultă din 
caracterizarea întocmită la eliberare. A participat la munca cultural educativă cu deferite 
expuneri demonstrând deținuților că organizaţia legionară prin conținutul ei a fost retrogradă 
iar şefii ei aventurieri şi trădători. 

De la data gratierii Tutea Petre a avut o evoluție contradictorie, căci intelectual de 
mare ținută, considerat o bibliotecă ambulantă cu o vervă sclipitoare ce-i permite să-şi 
capteze şi să-şi uimească auditoriul, se arată entuziasmat de evoluția politico-ideologică a 
țării noastre, arătând că procesul grandios de transformare al economiei româneşti a depăşit 
viziunea sa despre viitorul fericit al țării pe care a iubit-o întotdeauna. „...mă bucur realmente 
- spune el — că se clădeşte o tara nouă, după o formulă nouă proprie românească şi în 
interesul acestui popor necăjit secole de-a rândul”. 

Dar, fire de boem, dominat puternic de eul său căruia nu-i găseşte corespondență în 
lumea economică din tara noastră, n-a acceptat să intre în câmpul muncii căci pe lângă faptul 
că nu apreciază munca în colectiv, nu este dispus „să se bage slugă la dârloagă”...(nota 
informatorului ,Voicu” din 5 sept. 1967)... şi declarațiile entuziaste de mai sus sunt infirmate 
prin autocaracterizarea de om „inadaptabil la situaţia politică şi economică actuală”. 

Ţuţea Petre consideră că „România trebuie să aibă un stil propriu al ei, atât în 
politică, economie, cât şi în toate manifestările spirituale care nu trebuie să fie marxiste 
pentru că atunci nu mai sunt româneşti”. 

Petre Tutea şi poliția politică 


Deşi crede că a acumulat tot ce gândirea umană a produs până în prezent încât a 
reuşit să ajungă la ,esente”, lipsindu-i un criteriu cu adevărat ştiinţific de selectare, se scaldă 
în cel mai adânc eclectism şi vorbind despre hitlerism cu pretenții critice, îl vede pe Hitler un 
fel de Apostol, un Cristos a cărui doctrină timpul o va transforma în religie ca să 
concluzioneze apoi că dogmele hitleriste „se regăsesc astăzi în lumea zisă a comunismului”. 
Nota informatorului „Dragomir” din 12.08.1966. 

Vorbind despre cei de la Academia R.S.R. care i-au respins lucrarea 
„Autohtonizarea revoluţiei proletare” îi etichetează „falşi intelectuali”... „care au intrat acum 20 
de ani pe lângă comunişti şi din pricina incapacitatilor nu lasă nici pe alții să se ridice”. 

Propun: 

A se aproba avertizarea numitului Tutea Petre de către organele noastre, fara 
audierea unor martori deoarece poziția sa duşmănoasă a fost semnalată de mai multi 
informatori. 


Lt. maj. Gheorghe Gheorghe 

[Rezolutie:] Tutea Petru este un element oscilant 
palavragiu, lipsit total de caracter şi 

cu atitudine duşmănoasă în mod frecvent. 

De acord cu propunerea de a fi 

avertizat — însă să fie chemat la 

organul de anchetă. 

Lt. col. Amarandei [ss] 

22.03.1968 


De acord 
Şeful serviciului 
Lt. col. 
Itcus Dragoş 
[La avertizare va participa It. col. Amarandei] 


A.C.N.S.A.S., fond Informativ, dosar nr. 149.821, vol. 10, f. 3-5. 

Anexa 2 


Consiliul Securității Statului 
U.M. 0224 Bucureşti 


Proces-verbal 


În ziua de 30.03.1968 a fost invitat la sediul organelor de Securitate, cetățeanul 
Tutea Petre născut la data de 6 octombrie 1902, în comuna Boteni, fiul lui Natural şi Ana, 
studii dr. în stiinte economice, profesia economist, locul de muncă fără ocupație, antecedente 
penale fost cond., domiciliul....., pentru a i se atrage atenția asupra următoarelor fapte: 

Organele noastre sunt în posesia unor date verificate din care rezultă că în discuţiile 
pe care le purtaţi abordati teme şi idei ce contravin ideologiei marxiste, că teoretizati curente 
depăşite de timp chiar atunci când plecaţi de la premise juste, intretinand o atmosferă 
neloială regimului socialist prin aluzii la unele stări de lucru. 

| s-a subliniat că se face purtătorul unor idei reacționare în anturajul pe care-l cultivă. 

Fata de această situație, organele de securitate avertizează pe cetățeanul Tutea 
Petre că în cazul când va repeta sau va comite alte fapte împotriva securităţii statului, va fi 
tras la răspundere penală. 

Drept pentru care s-a încheiat prezentul proces-verbal. 


Ofiţer de securitate 
ss 
Semnătura celui avertizat 
că a luat la cunoştinţă: 
ss 
Nu recunosc cele imputate 


A.C.N.S.A.S., fond Informativ, dosar nr. 149.821, vol. 10, f. 6 

PREOȚII BASARABENI ŞI BUCOVINENI ÎN 
ATENȚIA SECURITĂŢII 


PRIESTS FROM BESSARABIA AND BUKOVINA 
UNDER THE SURVEILLANCE OF SECURITATE 


After its setting up in 1948, an important Securitate aim was given to the 
„group of Bessarabia and Bukovina priests” who had taken refuge after 1944. 

In the present approach we intend to enlarge upon this subject from the 
perspective of a Securitate document (from 1949) in which it was shown that these 
priests grouped around few Church personalities, having different positions inside 
it, conspired against the new stated “popular democrat” regime. 

In our search we started from the Armistice Convention provisions from 
1944, in order to explain the condition of these clergymen who were permanently 
under surveillance by the repressive organs from Romania during the process of the 
society communist change. Both the clergymen, but also the bishops could not get a 
responsibility position inside the Church because they “acted against the Soviet 
Union” during the inter-war period, and especially during the war. 

In spite of this, few clergymen or bishops, such as Antim Nica (we have 
focused on his personality in the Annex), succeeded in rehabilitating themselves in 
order to ascend in the Church hierarchy. From this very point, there was only one- 
step till rivalries inside the Church started, permanently “fed up” the Securitate. 

Our approach tries to draw up an extremely complicated image about the 
clergymen who acted or proceeded from the church missionary field from 
Bessarabia, Bukovina and Transnistria. 


Etichete: cler, preoți basarabeni, refugiaţi, autorități sovietice, Securitatea, 
urmărire 

Keywords: clergy, Bessarabia priests, refugees, the Soviet authorities, the 
Securitate, surveillance 


Studiul de fata are la bază un document, pe care îl redam în anexă, privitor la 
urmărirea clericilor basarabeni şi bucovineni de către Securitate în anul 1949. În acest 
document se arată că lider al acestor clerici, care trebuiau ,repatriati” în Uniunea Sovietică, ar 
fi Antim Nica, fost episcop la Ismail-Cetatea Albă (1944) şi care se pregătea pentru alegerea 
la Episcopia din Galaţi. La prima vedere pare o urmărire deseori întâlnită în documentele 
Securității. Însă, dacă analizăm textul, împrejurările în care a fost redactat şi personajele pe 
care le găsim menţionate, ajungem la o serie de considerații interesante asupra problemelor 
Bisericii Ortodoxe Române şi cum Securitatea înțelegea să se implice în acestea. 

În materialul de față vom discuta despre trei categorii de clerici/cântăreți: 1. originari 
din provinciile ocupate de Uniunea Sovietică (Basarabia, Bucovina de Nord şi ţinutul Herta); 


147 


Adrian Nicolae Petcu 


2. care au funcţionat în aceste provincii şi 3. cei care au funcționat în guvernământul 
Transnistria pe care România l-a administrat în perioada 1941-1944. 

Precizăm că pentru o lectură mai facilă a materialului de față vom folosi termenul 
generic de ,clerici’/,preoti basarabeni”, referindu-ne evident şi la cei bucovineni. 


Situația juridică a clericilor de peste Prut 

Venirea trupelor sovietice pe teritoriul României a determinat rediscutarea situației 
refugiaților basarabeni şi bucovineni. În Convenţia de armistițiu încheiată de România cu 
Uniunea Sovietică la 12 septembrie 1944, la art. 5, se prevedea ca toţi cetățenii sovietici 
internați sau refugiaţi trebuiau ,repatriati” imediat Înaltului comandament aliat (sovietic) pentru 
înapoierea în tara lor. Din momentul semnării convenției şi până la data repatrierii, guvernul 
român era obligat să asigure, pe socoteala sa, „hrana potrivită, îmbrăcăminte şi asistența 
medicală”!. 

Se punea problema care dintre refugiați aveau statutul de cetățeni sovietici. Conform 
ucazului din 8 martie 1941 adoptat de Prezidiul Sovietului Suprem al URSS cetăţeni sovietici 
erau considerați toţi aceia care la data de 7 noiembrie 1917 erau supuşi ai Imperiului țarist, 
indiferent dacă la 28 iunie 1940 aveau cetățenia română. Aceste prevederi, abuzive şi în 
contradicţie cu legislația românească, au determinat autoritățile sovietice de ocupaţie ca după 
septembrie 1944 să treacă la o acţiune generală de identificare şi repatriere a celor originari 
de peste Prut, de multe ori şi cu excesul de zel al unor reprezentanți ai statului român?. 

Acţiunea de identificare şi repatriere a cetățenilor sovietici a decurs extrem de greoi, 
mai ales datorită impedimentelor de ordin juridic international ridicate de reprezentanții părții 
române în relația cu autoritățile sovietice în aplicarea convenției de armistitiu’. Cu toate 
acestea si prin presiuni excesive din partea sovieticilor, primii refugiați vizati au fost cei 
concentrați în armată sau jandarmerie, pentru ca în octombrie 1944, pentru civilii refugiați să 
se dea ordinul prin care se puteau stabili definitiv pe teritoriile județelor în care se găseau. O 
lună mai târziu, autoritățile sovietice au declanşat o amplă acţiune de repatriere a cetățenilor 
considerați sovietici, prin „chemarea” la unitățile de poliţie în vederea trimiterii în URSS. 
Acţiunea nu a avut succesul scontat, din cauza refuzului manifestat de către refugiați în 
diferite modalități. Despre atmosfera în care refugiații încercau să scape de măsurile 
autorităţilor sovietice relatează preotul Vasile Tepordei*, în memoriile sale: „Eram hărțuit de 


1 Convenţia de armistițiu din 12 septembrie 1944 şi soarta basarabenilor, în „Patrimoniu”, Chişinău, nr. 
2, 1992, p. 161-162. 

2 Dumitru Şandru, Mişcări de populaţie în România (1940-1948), Bucureşti, Editura Enciclopedică, 
2003, p. 208. 

3 Impedimentele invocate de autorităţile române părții sovietice au reprezentat probabil un motiv al 
succedării guvernelor până la 6 martie 1945, când a fost instalat un ministeriat prosovietic. Pentru 
aceasta a se vedea în Lidia Branceanu, Adina Berciu-Drăghicescu, Basar abenii şi bucovinenii între 
drept international şi dictat. Documente, 1944-1945, Bucuresti, Casa de editură şi presă ,Sansa” SRL, 
1995 şi Valeriu Florin Dobrinescu, lon Constantin, Basarabia în anii celui de-al doilea război mondial 
(1939-1947), laşi, Institutul European, 1995, p. 310-319. 

4 Vasile Tepordei s-a născut la 5 februarie 1908, în Carpesti, jud. Cahul; a urmat Seminarul teologic şi 
Facultatea de Teologie din Chişinău, având ca profesori pe străluciții teologi: Iuliu Scriban, Gala 
Galaction, Nichifor Crainic, Valeriu şi Cicerone Iordăchescu, lon G. Savin; din 1932 devine colaborator 


148 


Preoții basarabeni şi bucovineni... 


organele securității sovietice. [...] Îmi dădeam seama că pentru scrisul meu împotriva lui 
Stalin voi avea necazuri. La Prefectura Poliţiei Capitalei aveam prieten pe dr. Traian 
Andreescu, un român şi un patriot desăvârşit. Acesta a intervenit şi mi-a procurat un buletin 
de identitate pe numele lui Teodor Pandeli. La cabinetul prefectului capitalei funcţiona ca 
translator avocatul Petre Guciujna’, fiul preotului Guciujna de la Orhei, unul dintre cei mai 
buni prieteni de-ai mei. Comandant al prefecturii Capitalei fusese un timp colonelul 
bucovinean Petruc. Acesta favoriza camuflarea basarabenilor şi bucovinenilor, care nu 
rămăseseră sub ocupația sovietică şi pe care organele sovietice îi căuta să-i ridice şi să-i 
ducă în URSS. Țara era plină de fugari. Circa o jumătate de milion de cetățeni basarabeni 
erau evacuați în tara şi fugeau din loc în loc ca să nu-i ridice. Pe care îi prindea, îi urca în 
vagoane şi-i trimiteau în URSS. Aceşti refugiaţi se temeau că vor ajunge în Siberia şi de 
aceea făceau totul pentru a nu fi prinşi. Împreună cu lon Pelivan şi Pan Halippa ne-am 
prezentat la luliu Maniu şi apoi la Petre Groza cerându-le sprijin. luliu Maniu l-a chemat pe 
ardeleanu Pop, ministrul refugiaților [sic!] şi m-a pus în legătură cu directorul Ministerului 
refugiaților. Întrucât în 1940-1941 fusesem secretarul general al cercului refugiaților 
basarabeni şi în paginile gazetei «Raza» mă ocupasem îndeaproape de refugiați, cunoşteam 
problema sub toate aspectele ei. Potrivit înțelegerii avute cu ministrul Pop, mergeam aproape 
zilnic la Comisariatul refugiaților unde intocmeam fişe şi obtineam eliberări de adeverinte de 


al lui Crainic la ziarul „Calendarul”, până la desființarea ordonată de Carol al II-lea; continuă să publice 
la „Țara noastră”, a lui O. Goga, dar mai ales la ziarul basarabean „Raza”, unde ajunge director, prin 
prestația sa reprezentând chiar glasul Basarabiei româneşti. După refugiul din 1940-1941, continuă să 
scrie la „Raza”, dar şi la ziarul „Basarabia”, pentru ca în 1944 să se refugieze din nou în România. Încă 
din studenţie este profesor la mai multe şcoli de prestigiu din Chişinău, apoi din 1944 din Bucureşti, 
ultima fiind liceul „Regina Maria”. De aici va urma destinul basarabeanului care a cunoscut gulagul 
sovietic („Vestitorul ortodoxiei”, an IX, nr. 174, 15-28 februarie 1997, p. 2; Mircea Păcurariu, Dicţionarul 
teologilor români, ed. a Il-a, Bucureşti, Editura Enciclopedică, 2002, p. 502). 

5 După 23 august 1944, Petre Guciujna a fost translator de limba rusă la Prefectura Poliţiei Capitalei şi 
ofițer de legătură cu Comisia Aliată de Control şi comandamentele militare sovietice din Bucuresti 
(septembrie 1944-octombrie 1945). A fost condamnat în septembrie 1949, pentru deţinere de „material 
interzis”. În timpul detenției şi în urma unor anchete extrem de dure, pentru care este internat în spital, 
în 1956 acceptă să devină informator în problema 345 („elemente dușmănoase fugite din URSS”). 
Insă, câteva luni mai târziu este abandonat, pentru lipsă de prestație. Pentru detalii biografice a se 
vedea Un martir al crucii. Viaţa şi scrierile lui Teodor M. Popescu, cu un documentar alcătuit de Adrian 
Nicolae Petcu, Bucureşti, Editura Christiana, 2006, p. 393-394, n. 43. 

5 Pavel Guciujna s-a născut la 8 octombrie 1881, în Moleşti, jud. Lăpuşna; a absolvit Seminarul 
teologic de 10 clase, după care a fost hirotonit în 1910 pe seama bisericii Mana din jud. Orhei; din 
1927 a slujit la biserica „Sf. Nicolae” din Orhei; din iunie 1940 s-a refugiat în România, până în 
septembrie 1941, perioadă în care a slujit la biserica Mavrogheni din Capitală; revenirea în Basarabia 
a fost doar în vremea administrației româneşti, deoarece în 1944 se refugiază din nou în Bucureşti, 
slujind la aceeaşi biserică; la 15 februarie 1949 a fost pensionat, iar la 20 martie 1953 a decedat în 
spitalul Panduri din Bucureşti; a fost unul dintre cei mai reprezentativi clerici basarabeni din perioada 
interbelică, fiind totodată deputat al partidului condus de Alexandru Averescu, apoi de cel al lui 
Octavian Goga; a fost unul dintre apropiații mitropolitului Gurie Grosu al Basarabiei, redactor 
responsabil al ziarului „Raza”, lider al asociației preotesti basarabene şi director al băncii clerului din 
Chişinău (Ibidem, p. 394, n. 44). 

refugiaţi în tara în 1940. [...] Am obținut peste 50.000 de adeverinte de refugiaţi, grație cărora 
oamenii au rămas pe loc”. 

Plângerile şi memoriile depuse din partea refugiaților şi abuzurile autorităților 
sovietice au determinat guvernul român să propună Moscovei o serie de excepții de la 
criteriile pentru repatriere®. Moscova a refuzat, continuând cu si mai multă duritate activitatea 
de repatriere*. Mai mult, printr-un comunicat din 13 ianuarie 1945, Comisia română pentru 
aplicarea armistiţiului cerea tuturor celor care după 22 iunie 1941 au adus obiecte în România 
să le declare şi să le restituie până la 1 februarie 1945, conform art. 12 din Convenţia de 
armistițiu'0. Bunurile de regim cultic erau asimilate celor cu valorificare muzeală si 
monumentelor istorice. În acest sens, chiar au fost urmărite bunurile aduse la întoarcerea 
mitropolitului Visarion Puiu din Transnistria, în decembrie 1943. Parte din acestea fuseseră 
distruse în timpul bombardamentelor aliate prin incendierea garniturii de tren aflate în gara 
Bucureşti-Chitila. În ceea ce priveşte arhiva şi inventarul bunurilor sacre ale Mitropoliei 
Basarabiei, acestea fuseseră distruse în timpul bombardamentelor sovietice de la Chişinău. 

După instalarea guvernului Petru Groza, autoritățile sovietice au acceptat la 22 mai 
1945 să reia dialogul cu partea română în problema refugiaților. În discuţiile dintre 
reprezentantul sovietic A. Pavlov şi M. Ghelmegeanu, preşedintele Comisiei Române pentru 
Aplicarea Armistițiului, s-a ajuns la concluzia că este necesară o delimitare între categoria de 
refugiaţi veniţi în România dupa 22 iunie 1941 şi cei veniţi între 28 iunie 1940-22 iunie 1941. 
Această delimitare era impusă mai mult din partea ministrului Pavlov (participase la 
redactarea ucazului din 1941), care dorea o evidență a celor în cauza"’. Astfel, printr-un 
comunicat lansat la 28 mai 1945 instituţiile de stat şi particulare erau obligate să predea la 
poliție tabele cu toți angajaţii care proveneau din Basarabia şi Bucovina de nord. Aceste 
tabele urmau să fie remise Comisiei Aliate de Control. 

La 12 iulie 1945, Serviciul administrativ pentru armistițiu, din Comisia Română 
pentru Aplicarea Armistițiului transmitea prefecturilor o serie de instrucţiuni relative la statutul 
celor care veniseră în România după 22 iunie 1941. Acestea prevedeau şi o serie de excepții 


7 Vasile Tepordei, Amintiri din gulag, pref. V. Crăciun, Bucuresti, Casa editorială pentru turism şi 
cultură „Abeona”, 1992, p. 46. Despre această problemă a se vedea şi în relatările lui loan Hudita în 
Jurnal politic (25 august-3 noiembrie 1944), st. introd. D. Berindei, Bucureşti, Paralela 45, 2006, p. 112, 
230. 

8 Fruntaşii basarabeni au depus mai multe memorii în sprijinul ramanerii in România a refugiaților de 
peste Prut şi a neaplicării legislaţiei sovietice cu privire la cetățenie, pentru detalii a se vedea în 
Arhivele statului din România, România şi armistițiul cu Naţiunile unite. Documente, vol. 2, coord. 
Marin Radu Mocanu, Bucureşti, 1995, doc. 67, p. 273-275; doc. 113-116, p. 434-451. 

9 Lidia Brânceanu, Adina Berciu-Draghicescu, op. cit., p. 14. 

10 Arhivele Statului din Romania, România şi armistitiul..., doc. 48, p. 211-212. Pentru detalii a se 
vedea în Dumitru Şandru, op. cit., p. 211. 

11 Arhivele Statului din România, România. Viaţa politică în documente, 1945, coord. loan Scurtu, 
Bucureşti, 1994, doc. 61, p. 252-262. 

de la repatriere, care puteau fi discutate, pe consideraţii care aveau la bază „motive de stat”, 
în care erau vizati funcționarii publici, in aceasta categorie fiind asimilați şi preotii". 

Situaţia s-a clarificat, cel putin pentru preoți, în septembrie 1945, atunci când Petru 
Groza a efectuat o vizită la Moscova. La 14 septembrie el îi informa pe membrii guvernului, 
potrivit stenogramei care s-a păstrat în arhivă: 

„DI. dr. P. Groza: Am pus şi chestiunea basarabenilor, o altă problemă care ne agită 
şi care a fost exploatată de adversarii noştri politici, mai ales în cercurile reacționare. S-a 
exploatat, în special, o conversație a mea cu basarabenii, în care eu le-am cerut să mă ajute. 

lată faptele: noi am obținut de la Uniunea Sovietică exceptarea a şapte categorii de 
basarabeni de la repatriere. La sfârşit, eu am adăugat un al optulea punct, în care să poată 
intra cei care nu au putut fi cuprinşi în cele şapte puncte anterioare; l-am adăugat împreună 
cu domnii Tătărescu şi Ghelmegeanu în felul acesta: toți cei care, din punctul de vedere al 
economiei naționale, sunt necesari să rămână aici. Aici putem băga pe oricine care lucrează 
într-o uzină, la o moară sau la lucrul pământului. 

l-am rugat pe basarabeni să mă ajute şi să facă lista celor care ar putea să intre în 
aceste opt puncte. Deşi, în repetate rânduri am rugat pe domnii Pelivan, Halippa şi Guciujna, 
deşi i-am chemat la mine, deşi s-au angajat să facă aceste liste, totuşi ei au tărăgănat 
lucrurile şi dădeau mereu din umeri. Îi întrebam: «Ce ati făcut? Dati-mi listele, ca să pot 
obține ceva, fiindcă nu pot să fac pe sabotorul în fata sovieticilor, cu care am căzut de 
acord)». 

La toate aceste cereri ale mele, reprezentanții basarabenilor, stând în fata mea, îmi 
răspundeau: «N-am făcut listele: le vom face». 

Preot C. Burducea, ministrul cultelor. Se temeau 

DI. dr. P. Groza, preşedintele Consiliului: Atunci le-am spus şi eu: «Vreau să vă ajut; 
dracu' să vă ia dacă nu vreți să mă ajutaţi şi voi». Mi-am permis să vorbesc aşa, fiindcă cei 
mai multi din ei sunt vechi politicieni pe care îi cunosc de mult. Ei însă s-au dus la Maniu şi 
peste tot au spus: «Groza dă dracului pe basarabeni». 

Am fost acum la Moscova şi am depus un efort, nu prea mare, în această privință. 
Am vorbit cu Generalisimul Stalin şi cu ceilalţi membri ai guvernului sovietic. Ei sunt de acord 
că, cine vrea să plece, să plece; cine vrea să rămână, să rămână. O procedură din partea 
organelor sovietice pentru a controla împreună pe cei care rămân aici nu va mai exista. 
Tinerea lor în evidență şi punerea la punct a acestei probleme este o chestiune pur internă. 
Pe cine considerăm noi că vrea să plece, va putea pleca. Şi în orice caz, vom considera că 
vor să plece cei care nu se încadrează pe linia politicii noastre de împăcare cu Uniunea 
Sovietică, pe cei care vor căuta să rămână fermenti de agitare”"’. 

Din acest citat reiese faptul că autorităţile sovietice puteau oricând să invoce 
repatrierea unor persoane care afectau „politica de impacare’” cu statul român. După cum s-a 
şi întâmplat în cazul lui Vasile Tepordei sau Pan Halippa. Totodată, se confirma cele 
susținute de preotul Tepordei în memoriile sale, în privința demersurilor initiate de fruntaşii 


12 Dumitru Şandru, op. cit., p. 215. O radiografie asupra problemei repatrierii basarabenilor din 
perspectiva oficialilor americani de la Bucureşti, până la formarea guvernului Petru Groza, a se vedea 
în Arhivele Statului din Romania, Romania şi Armistițiul... doc. 62, p. 253-256. 

13 Ibidem, doc. 99, p. 375-376. 

basarabeni în problema repatrierii. Basarabenii doreau dacă nu o rămânere definitivă în 
Romania, cel putin o amânare a repatrierii, în speranţa schimbării situaţiei politice în favoarea 
partidelor istorice. 

Gesturile de bunăvoință ale autorităţilor sovietice fata de guvernul român nu erau 
întâmplătoare. Petru Groza avea nevoie de consolidarea guvernului său prosovietic în timpul 
„grevei regale” susținută de partidele istorice, iar în contextul în care era acuzat de vechii 
politicieni că doreşte să-i dea pe basarabeni pe mâna sovieticilor, acesta era cel mai bun 
prilej pentru a-şi dovedi bunele intenții la guvernare. În fond, acceptul autorităţilor sovietice nu 
era decât aprobarea propunerilor din nota înaintată de Comisia Română pentru aplicarea 
armistițiului la 31 decembrie 1944 generalului V. P. Vinogradov, loctiitorul preşedintelui 
Comisiei Aliate de Control în Romania‘. 

Potrivit unor istorici, procesul de repatriere iniţiat de autorităţile sovietice a cunoscut 
trei faze: martie-decembrie 1944, atunci când teritoriul românesc a fost considerat de 
armatele sovietice de ocupatiune un teren de vânătoare, repatrierea făcându-se fara 
concursul autorităților române; faza a doua ianuarie-septembrie 1945, atunci când, printr-o 
interpretare abuzivă a legislației sovietice şi a textului convenției de armistițiu, numeroşi 
basarabeni şi bucovineni au fost deportați în URSS şi faza a treia după septembrie 1945, 
atunci când noul guvern, prosovietic, din dorința de a-şi consolida poziţia politică atât în 
pregătirea alegerilor, cât şi în relaţia cu statul prieten URSS, repatrierea s-a făcut după 
dreptul de opțiune, care însă nu a exclus abuzurile şi ilegalitatile întreprinse de autoritățile 
sovietice's. 

Acesta ar fi tabloul schematic al problemei refugiaților basarabeni şi bucovineni din 
primii ani ai ocupaţiei sovietice din România. Ajungem astfel la chestiunea preoților refugiaţi, 
care indiscutabil au intrat de la început în atenţia organelor informative sovietice, în contextul 
identificării „cetățenilor sovietici”. Nu ştim în stadiul actual al cercetărilor dacă până la 
negocierile duse de Groza din septembrie 1945 au fost ridicaţi şi repatriați preoți. Însă, după 
această dată situaţia lor a fost extrem de interesantă. Alături de preoți, figurile proeminente 
din această categorie erau: Tit Simedrea, fost mitropolit al Bucovinei, Efrem Enăchescu, fost 
episcop locţiitor al Chişinăului şi Antim Nica, fost episcop de Ismail şi Cetatea Albă. 

În mai 1945 erau semnalati 30 de călugări la mănăstirea Cernica, fără să ştim dacă 
erau şi inchinoviati, dar care erau refugiaţi încă din 1940. Alături de aceştia, tot la Cernica, se 
refugiase mitropolitul Nicolae Amasiiski al Rostovului de Jos, împreună cu suita sa. Însă, 
prelatul rus a decedat la 31 ianuarie 1945, fiind înmormântat în cimitirul acestei mănăstiri şi 
nemaipunându-se astfel problema repatrierii. Nu acelaşi lucru s-a întâmplat cu protoiereul 
loan Nagorski sau „cel străin”, care îl insotise pe bătrânul mitropolit'6. Totuşi, înainte de a fi 


14 Lidia Brânceanu, Adina Berciu-Draghicescu, op. cit., p. 92-94. Potrivit lui Hudita, in octombrie 1944 
Gheorghe Tătărescu îi asigura pe mai multi fruntaşi basarabeni liberali „că nu li se va întâmpla nimic 
din partea ruşilor, «mai ales dacă se va ajunge curând la formarea unui guvern comunist”. Fata de 
această afirmaţie, Anton Crihan afirma: „Cine poate pune vreo bază pe cuvântul acestui escroc politic” 
(I. Hudita, op. cit., p. 230). 

15 Valeriu Florin Dobrinescu, lon Constantin, op. cit., p. 318. 

15 Dudu Velicu, Biserica Ortodoxă în perioada sovietizarii României. Însemnări zilnice, vol. 1 (1945- 
1947), ed. îngr. Alina Tudor Pavelescu, Bucureşti, 2004, p. 2-3, 101. 

repatriat, el va initia, împreună cu ziaristul Sandu Tudor, conferințele filocalice însoțite de 
meditatiile Rugului Aprins de la mănăstirea Antim din Bucuresti. 

Dacă până în septembrie 1945 preoții basarabeni nu s-au remarcat în nici un fel, 
atunci după această dată aveau să apară tot mai mult în centrul atenției mediului bisericesc. 
La 26 septembrie 1946 a fost ridicat la rangul de arhimandrit călugărul basarabean Teofil 
Pandele, funcţionar la Ministerul Cultelor, susținut îndeaproape de patriarhul Nicodim. Cu 
această ocazie, mai multi preoți şi fruntaşi basarabeni s-au întâlnit. De altfel, în discuțiile ce 
se purtau pentru completarea unor locuri vacante de arhierei, Pandele era vizat ca viitor vicar 
mitropolitan la Bucureşti". 

Un alt basarabean aflat în apropierea patriarhului Nicodim a fost Teodor Gobjila, 
funcționar la Cancelaria mitropolitană din Bucureşti şi cumnat cu ministrul Petre 
Constantinescu-laşi, ministrul Propagandei. Acesta se pare că avea rolul de a supraveghea 
activitatea patriarhului român după 1944, atunci când liderul comunist încerca să-şi facă tot 
mai mult simțită prezența in viata bisericească şi chiar să o influențeze. De aceea, 
Constantinescu-laşi va încerca numirea acestuia mai întâi la conducerea Tipografiei Cartilor 
Bisericesti, apoi ca director în Ministerul Cultelor. 


Reabilitări şi marginalizări 

Situația episcopatului provenit de peste Prut era confuză după 1944. În contextul 
discuţiilor purtate între reprezentanții români şi ruşi în problema refugiaților, nu se ştia dacă în 
şedinţa Sf. Sinod al BOR ce urma sa se desfăşoare la 30 iulie 1945 vor participa şi ierarhii 
basarabeni a căror situaţie canonico-juridica nu se stabilise. La şedinţă nu au participat 
episcopii Efrem Enăchescu şi Antim Nica, iar situația lor nu a fost discutată. Însă, se 
constituia o listă de epurabili, în care figura şi Antim Nica, dar care avea să fie şters de Petre 
Constantinescu-laşi'?. De altfel, episcopul Antim ocupa scaunul de vicar la Galati, la 
propunerea patriarhului Nicodim, cu toate că Petre Constantinescu-laşi îi sugerase să nu iasă 
în public până ce starea de lucruri „nu se stabilizează”. 

Dosarul lui Antim Nica la autoritățile statului era extrem de stufos şi nefavorabil. 
Putea fi acuzat oricând că ocupase scaunul de la Ismail, începând cu 15 ianuarie 1944 când 
se procedase la alegeri la cererea guvernului antonescian, dar mai ales pentru perioada 
păstoririi sale din Transnistria, ca vicar la Tiraspol, apoi la Odesa (1941-1944). De altfel, în 
mai 1946 se punea problema anulării alegerilor de episcopi din ianuarie 1944, deoarece se 
considera că instituțiile care au ales erau „instrumente politice'?". 


17 Ibidem, p. 178, 180 

18 Ibidem, p. 167, 178, 180, 184. Teodor Gobjila a fost licenţiat în Teologie, dar nehirotonit. A fost şeful 
Sindicatului funcționarilor din Cancelaria Mitropoliei Ungrovlahiei. În martie 1948 a fost propus de PCR 
pentru funcția de director general în Ministerul Cultelor, dar ministrul Stanciu Stoian a refuzat 
propunerea. O perioadă de timp, Gobjila a fost informatorul „Fedia”, însă, în ianuarie 1949, la decizia 
cpt. Stănescu Heintz, şeful Serviciului Culte din Securitate, l-a abandonat, pentru deconspirare. Gobjila 
constituia un impediment şi pentru patriarhul Justinian care nu-i putea suporta impenitenta (ANIC, fond 
DGP, dosar nr. 76/1946, f. 26; Dudu Velicu, op. cit., vol. 1, p. 37, 270, 278, 294; vol. 2, p. 44, 121). 

19 Ibidem, p. 19, 22, 28, 30. 

2 Ibidem, p. 1, 207. 

21 Ibidem, p. 143. 

Însă, problema transnistreană de la dosarul său va fi închisă în urma vizitei 
delegației Bisericii Ruse în România din august 1945, atunci când episcopul Serghie al 
Odesei „i-a mulţumit călduros eparhului român pentru activitatea religioasă pe care a 
desfăşurat-o în Transnistria”, cuvinte care aveau să fie reiterate într-o telegramă trimisă de la 
Odesa? . 

Utilizarea sa la Galaţi nu părea destul de sigură pentru Antim Nica, acesta solicitând, 
în octombrie 1945, patriarhului Nicodim şi cu sprijinul ministrului cultelor Constantin 
Burducea, trimiterea ca titular la Episcopia Maramureşului. Însă, tentativa sa va eşua, din 
cauza mitropolitului Nicolae Bălan al Ardealului care considera această eparhie ca aparținând 
Sibiului şi, în consecință, care a depus toate eforturile pentru numirea ca locţiitor a lui Policarp 
Moruşca2. Tot de episcopatul ardelean se va lovi Antim Nica, atunci când va încerca 
obținerea numirii la Episcopia română din America în aprilie 1946, cu acelaşi sprijin de la 
patriarhul Nicodim. Campania din America dusă împotriva sa cu etichetări de genul „comunist 
din Basarabia” sau „agent al guvernului”, se pare că fusese inspirată de unii clerici cu legături 
la Sibiu”. 

Totuşi, patriarhul Nicodim tinea mult să-l reabiliteze pe Nica în ochii noilor lideri 
politici, utilizându-l la cel mai înalt nivel. De pildă, motivând ca este bătrân şi ca nu se poate 
deplasa, patriarhul Nicodim îl delega pe episcopul Antim la solemnitatile de la Legația URSS 
de la Bucureşti. Astfel, Nica şi-a creat o serie de strânse relaţii cu oficialii sovietici, lucru care 
mai târziu îi va folosi la dosarul de episcopat. Acest demers era continuu sprijinit de patriarhul 
Nicodim, aşa cum, de pildă, propusese ca, în delegaţia ce urma să o conducă în vizita de la 
Moscova din 1946, să participe şi Antim Nica. 

Sprijinul lui Nicodim a continuat prin numirea lui Antim Nica la direcţia Internatului 
Teologic din Bucuresti, în şedinţa Sinodului Permanent al BOR din decembrie 1945. Ulterior, 
în ianuarie 1947, era numit de patriarh ca ajutor al episcopului Cosma Petrovici al Dunării de 
Jos36. 

Nesiguranta statutului său în episcopat sub noul regim politic a continuat în iunie 
1947, după adoptarea Legii nr. 167/1947 privitoare la pensionarea clerului, atunci când se 
discuta despre o pensionare a sa şi a lui Efrem Enachescu2’. Totuşi, pensionarea lui Cosma 
Petrovici îi deschidea lui Antim drumul pentru ocuparea scaunului de la Galaţi, pentru care în 
mediul bisericesc se afirma că doreşte să candideze. 

Dacă Antim Nica îşi găsise un statut în noul context politic, atunci situaţia lui Efrem 
Enăchescu era neclară. Din octombrie 1947 patriarhul Nicodim l-a numit stareț al mănăstirii 
Cernica, unde şi locuia2?. Patriarhul dorea, ca odată ce era reabilitat, Efrem să ocupe un post 
de vicar la Patriarhie. Tot Efrem Enăchescu slujea alături de un alt episcop român şi doi 


2 Ibidem, p. 39. 

23 Ibidem, p. 64-66. 

2 Ibidem, p. 129, 169-170, 182, 211-213, 218, 223-224. 

25 ACNSAS, fond Informativ, dosar nr. 701, vol. 1, f. 39; Dudu Velicu, op. cit., vol. 1, p. 79-80, 121, 185- 
186. 

2% Ibidem, p. 81, 88, 207. 

2 Ibidem, p. 256. 

2 Ibidem, p. 263, 268. 

29 Ibidem, p. 277. 

mitropoliți ruşi la Te-Deum-ul din catedrala patriarhală, din 1 iunie 1947, săvârşit cu ocazia 
vizitei în România a patriarhului Alexei al Moscovei. 

Tot patriarhul Nicodim încerca reabilitarea mitropolitului Tit Simedrea, cel care 
ocupase scaunul de la Cernăuţi în perioada 1940-1945 şi care în vremea războiului editase 
de două ori cartea Ectenii şi rugăciuni..., Tipografia Cartilor Bisericeşti, 1943. Cartea conţinea 
schimbări de termeni din textele liturgice (ex. în loc de „agareni”, păgâni, turci, mitropolitul 
pusese cuvântul „bolşevici”). Chiar episcopul leronim al Chişinăului, aflat în 1945 în vizită la 
patriarhul Nicodim s-a interesat despre această carte a mitropolitului Tit şi l-a condamnat 
„fiindcă a făcut din Biserică o unealtă aservită unor scopuri contrarii dogmei creștine”. 

Situația sa era mai complicată deoarece în 1945 el depusese regelui Mihai demisia 
din postul de mitropolit al Bucovinei. De altfel, el s-a aplecat activităților carturaresti, prin 
cercetările efectuate în Biblioteca Academiei Române, în urma cărora a publicat mai multe 
studii teologice temeinice, ulterior retrăgându-se la mănăstirea Cernica“. 

Situaţia celor doi episcopi, Enăchescu şi Simedrea, se va clarifica abia la 27 
februarie 1950, într-o şedinţă a Sf. Sinod al Bisericii Ortodoxe Române, când s-a luat in 
discuție o hotărâre a Consiliului de Miniştri, din 17 februarie, prin care se stabileau pensiile 
ierarhilor „care nu mai îndeplinesc funcțiunile eparhiale pentru care au fost aleşi şi hirotoniți”. 
Se stabilea pensii după „anii de serviciu făcuţi în funcțiune publică”. Efrem Enăchescu era 
pensionat începând cu data de 1 aprilie 1950, cu domiciliul la mănăstirea Cernica, iar Tit 
Simedrea era închinoviat la Schitul Darvari din Capitală. În hotărârea sinodală se mai 
prevedea ca aceşti arhierei să fie solicitati în calitate de consilieri tehnici în diferite grupuri de 
lucru pe lângă Sinodul BOR şi că pot sluji in Eparhie, potrivit dreptului canonics. 

Începând cu 1948, situaţia clericilor basarabeni avea să se schimbe, mai ales în 
perioada reîncadrărilor personalului bisericesc ordonantate de Ministerul Cultelor care punea 
în aplicare noua legislaţie privitoare la culte. Nu de puţine ori, cei din Ministerul Cultelor şi 
Securitate, care superviza această procedură, s-au folosit de orgoliile clericilor proveniți din 
Basarabia şi a celor din Vechiul Regat care îi primiseră la refugiere. Fata de acestea 
autoritățile statului au ştiut cum să se impună atunci când se implicau în problemele 
bisericeşti. Un tablou psihologic al clericilor basarabeni ne oferă jurnalul lui Dudu Velicu: 
„Preoţii basarabeni refugiați au o psihologie aparte, ca unii care şi-au părăsit resturile de 
viata. Ei au devenit sceptici fata de tot ceea ce reprezintă dorință «truchie», om etc. şi 
încrezători într-un «ce» care depăşeşte puterile naturale. În acest «ce» au o încredere oarbă. 
Lui îi datoresc succesele lor în viata până azi, înțelegând prin aceasta că supraviețuiesc 
nevoilor şi luptei pe care au dat-o şi o dau cu clerul nebasarabean, care nu i-a primit frateste. 

Azi există încă şi mai puternic conflictul între clerul basarabean refugiat şi oricare alti 
preoți. Aceştia din urmă nu pot ierta niciodată faptul că «i-au deranjat», venind să se 
stabilească pe la parohiile lor şi cerând pe lângă aceasta şi drepturi. Clerul afirmă despre 
basarabeni că «au fugit de comunişti şi acum o fac pe comuniştii». Nu are încredere în ei, 


30 Ibidem, p. 243, 264-265; Cristina Păiuşan, Radu Ciuceanu, Biserica ortodoxă română sub regimul 
comunist, vol. 1 (1945-1958), INST, Bucureşti, 2001, doc. 18, p. 71. 

31 Dudu Velicu, op. cit., vol. 1, p. 13, 128, 167. 

32 A se vedea opera ştiinţifică teologică a acestui ierarh în M. Păcurariu, Dictionarul.., p. 441-442. 

33 „Biserica Ortodoxă Română”, LXVIII (1950), p. 290-292. 

fiindcă are «agenţi». În ultimul timp a produs o bucurie puternică în lumea clericală faptul că 
preoții basarabeni sunt indatorati să se transfere în Ardeal. 

Câţiva preoți basarabeni îl implorau pe preotul [Simion] Neaga (tot basarabean), 
consilier referent economic, să le dea tot sprijinul ca să nu plece în Ardeal, la care acesta le-a 
răspuns că, propunându-i patriarhului Justinian transferarea unui preot basarabean într-un 
post liber, el a spus: «Postul vacant se suprimă, iar preotul solicitant va pleca în Ardeal». 
Clerul bucureştean a început să respire uşurat încă de pe acum la gândul că «vor scăpa de 
basarabeni»"s5. 

În iulie 1948 în mediul religios bucureştean circula zvonul că preoții basarabeni vor 
trebui să părăsească parohiile în care slujeau, pentru utilizarea lor în provincie. Se spunea că 
patriarhul Justinian doreşte „să decongestioneze Capitala” de clerul supraaglomerat, fiind 
vizati cei basarabeni, moldoveni, cei transferați prin nepotism sau oportunism. În unele 
documente se arată că se întocmeau două liste: una cu preoții care în perioada 1940-1941 
rămăseseră peste Prut, dar care se refugiaseră în 1944, iar a doua cu cei care trecuseră în 
Vechiul Regat încă din vara lui 1940. Simion Neaga, cel care lansa acest zvon în mediile 
bisericeşti, susținea chiar ,repatrierea” în URSS în două eşaloane a clericilor care figurau în 
aceste listes6. 

O evidență asupra clericilor basarabeni care se aflau in România probabil că era 
cerută de autorităţile statului. Însă, cu toate zvonurile care circulau în mediile bisericeşti, 
patriarhul Justinian a cerut la Ministerul Cultelor păstrarea în tara a clericilor basarabeni, 
motivând utilizarea lor la parohiile vacante foste greco-catolice din Ardeal”. Astfel, Comisia 
bisericească în frunte cu episcopul Veniamin Nistor a dispus în mai multe rânduri, împreună 
cu cei de la Ministerul Cultelor, trimiterea lor pe baza unor liste. Însă, clericii basarabeni nu 
vroiau să plece în misiune, unii preferând chiar demisia din preoție. Au fost, totuşi, multe 
cazuri de clerici, precum lon şi Petre Hagiu, care au acceptat să plece în Ardeal, începând cu 
data de 5 noiembrie 1948. 

Tulburările din mijlocul clerului basarabean se datorau şi arestărilor care fuseseră 
operate de Securitate, unele soldate chiar cu deportări în Uniunea Sovietică. La 20 octombrie 
1948 era reținut de Securitate şi anchetat preotul Vasile Tepordei, care nu funcţiona ca preot, 
ci ca profesor de Religie la Liceul „Regina Maria” din Bucureşti. La 5 decembrie, acelaşi an, 
în arestul Securității din Calea Rahovei era încarcerat preotul Sergiu Roşca. Arestarea 


34 În iunie 1948, Simion Neaga era numit interpret de limba rusă de către patriarhul Justinian, în 
pregătirea conferinței panortodoxe de la Moscova, din iulie acelaşi an, în locul lui Mihai Vladimir 
Madan, care fusese numit inițial în acest rol; în martie 1949, este numit consilier economic de către 
patriarhul Justinian, pentru ca în decembrie acelaşi an guvernul să ceară îndepărtarea acestuia din 
funcțiunea patriarhală; slujitor la biserica Sf. Nicolae Rusă, apoi la Sf. Treime-Dudesti, ambele din 
Capitală; în perioada 15 august 1952-17 octombrie 1953 a fost deținut la Canal; în 1958 era din nou 
interpret de limba rusă (ANIC, fond DGP, dosar nr. 77/1946, f. 1; Dudu Velicu, op. cit., vol. 2, p. 78, 80, 
85, 196, 242; The Imprisoned Church. Romania, 1944-1989, INST, Bucharest, 1999, p. 273; Păiuşan, 
Ciuceanu, p. 155). 

35 Dudu Velicu, op. cit., vol. 2, p. 162. 

36 ANIC, fond DGP, dosar nr. 76/1946, f. 233; Dudu Velicu, op. cit., vol. 2, p. 87. 

37 ANIC, fond DGP, dosar nr. 77/1946, f. 52. 

38 Dudu Velicu, op. cit., vol. 2, p. 168-169, 183. 

acestor doi clerici cu rezonanță în mediul religios a neliniştit pe basarabeni. Cei doi erau 
acuzaţi pentru publicistica antistalinista interbelică, fiind anchetați într-un singur dosar. După 
o anchetă la Securitatea din Calea Rahovei, unde preotului Roşca i s-a cerut să dea declarații 
incriminatorii la adresa lui Tepordei, dosarul celor doi a fost înaintat Parchetului, sub 
învinuirea de „crime contra păcii”. La 2 februarie 1949, deşi fusese eliberat de Securitatea din 
Calea Rahovei, în dreptul bisericii Domnița Bălaşa părintele Vasile Tepordei a fost ridicat de 
agenți sovietici care l-au transportat într-o clădire conspirativă de pe Aleea Alexandru din 
Bucureşti. După o anchetă în care ofițerii sovietici i-au cerut să scrie declaraţii împotriva 
liderilor basarabeni care au făcut Unirea din 1918, Tepordei a primit în data de 9 iunie 1949 o 
condamnare de 25 ani muncă silnică, de la un Tribunal sovietic care funcționa la Constanța. 
Ulterior, va fi deportat în gulagul sovietic până la Vorkuta, fiind repatriat după şapte ani de 
detenție sovietica*®. 

În schimb, preotul Sergiu Roşca a fost deținut până în 1952, când i s-a intentat un 
proces. La 4 iunie 1952, prin Decizia penală nr. 2341 a Curţii Bucuresti, secţia a II-a, a fost 
condamnat la 3 ani temniţă grea, 10 ani degradare civică şi confiscarea averii, pentru crime 
contra păcii, fiind achitat de crime contra umanitatii#°. Anul condamnării sale coincide cu cel al 
predării mai multor lideri basarabeni, printre care Pan Halippa, autorităților sovietice spre 
condamnare. 


Episcopatul basarabean în Sinodul BOR 

Dintre episcopii de peste Prut, în Sinodul Bisericii Ortodoxe Române va rămâne 
numai Antim Nica. În demersurile pentru ocuparea postului de la Galaţi, el a trebuit să se 
confrunte cu adversarii, care vizau acelaşi scaun. În pregătirea alegerilor preconizate în 
octombrie-noiembrie 1947 se zvonea că acesta ar „duce, în ascuns, o campanie puternică”. | 
se imputa, printre altele, „că în Transnistria a dus o activitate antisovietică". Contracandidații 
săi erau arhimandritul Dim. Moşteanu şi preotul lon Sfârâială, susținut de BPD+. Acesta din 
urmă chiar a avut sprijinul unor clerici şi credincioşi galateni, care trimiteau ministrului Emil 
Bodnăraş o „scrisoare de adeziune” pentru alegerea la scaunul episcopal şi în care era 
invocat tot arsenalul de acuzații împotriva lui Nica“. De altfel, nu de puţine ori informatorii 
dirijati în jurul său îl semnalau că în calitatea de locţiitor „a căutat să îndepărteze din jurul sau 
elemente ataşate regimului, promovând în posturi de răspundere foşti prieteni şi colaboratori 
de-ai lui din Basarabia şi Transnistria’. 


39 Vasile Tepordei, op. cit., p. 54, 65; „Vestitorul ortodoxiei”, an IX, nr. 174, 15-28 februarie 1997, p. 2; 
nr. 175, 1-15 martie 1997, p. 2. 

40 Ibidem, nr. 179, 1-15 mai 1997, p. 2. Pentru detalii biografice a se vedea în Ibidem şi M. Păcurariu, 
Dictionarul..., p. 422. 

4 Dudu Velicu, op. cit., vol. 1, p. 272; vol. 2, f. 8. 

42 ANIC, fond DGP, dosar nr. 88/1947, f. 6; Dudu Velicu, op. cit., vol. 1, p. 149, 252, 275. lon Sfârâială 
era semnalat într-o notă a Securităţii din 1948 cu următoarele date: născut la 20 iunie 1897, în 
Rotunda, jud. Romanați, preot în localitatea natală; „în trecut a făcut politică cu toate partidele istorice”; 
a fost membru PMR, provenit din PCdR, dar exclus, pentru „propagandă al ideii legionare”; „a cerut 
singur să meargă în Transnistria” (ACNSAS, fond Informativ, dosar nr. 2672, vol. 41, f. 584). 

43 Ibidem, dosar nr. 701, vol. 1, f. 49-50. 

44 Ibidem, f. 2. 

Cu toate acestea, el era susținut permanent de Constantinescu-laşi, iar în ajunul 
alegerilor eparhiale din octombrie 1947 numirea sa la Galaţi era vehiculată în cercuri 
guvernamentale (pr. |. Vască, de la Ministerul Cultelor) ca fiind sigură“. Totuşi, alegerile 
eparhiale nu s-au mai ținut în anul 1947, fiind amânate sine die. 

Alegerile s-au tinut în iunie 1949, iar factorul politic era decis sa se implice profund. 
Aşteptate cu mult interes, aveau în vedere inclusiv alegerea pentru scaunul de la Galaţi, la 
care aspira Antim Nica. Preotul loan Pătrăşcoiu, prefect de Vâlcea după 1944, dorea şi el să 
ajungă episcop la Galaţi. De altfel, acesta era verificat la Securitatea Craiova asupra 
perioadei dinainte de 23 august 1944, pentru a se stabili în ce măsură persoana în cauză „s-a 
alăturat luptei forțelor democratice pentru eliberarea tării de sub jugul fascist. Informaţiile 
trebuie să fie foarte precise, pentru a permite să se urmărească trecutul său an cu an, 
începând din fragedă tinerețe”, se cerea în ordin. Verificările Securităţii erau determinate de 
scandalul iscat în jud. Vâlcea de împărțirea formală a averii personale către rudele sale şi de 
afacerile pe care le făcuse în calitatea de prefect“. 

Însă, încercările lui Antim Nica de a ocupa postul de episcop erau supravegheate din 
umbră de către Securitate, care primea permanent note informative despre trecutul şi 
manifestările acestuia. „Binevoitorii săi” arătau cum Nica fusese redactor responsabil al 
revistei „Transnistria creştină”, în timp ce secretar era preotul David Portase, un alt cleric 
galatean considerat legionar şi autor de articole antisovietice in revista amintită“. Mai grav 
era faptul că astfel de informaţii şi chiar revista, care era interzisă, circulau în rândurile 
preoților galateni care discutau aprins pe marginea ei. De unde denotă faptul că erau 
contracandidati ai lui Nica care doreau să creeze o stare de spirit potrivnică în mediul religios 
gălățean“. Stare de spirit fata de care Securitatea nu o vedea cu ochi buni. De asemenea, s- 
au folosit scrisorile acuzatoare semnate de „clerul din Galaţi”, în care din arsenalul de acuzații 
Antim Nica era arătat, în principal, de faptul că la centrul eparhial s-a înconjurat de „preoți 
basarabeni legionari'*. De fapt, documentele Securităţii arată cum cei care se opuneau 
alegerii lui Nica la Galaţi era din „preoțimea sindicalizată”, care îl acuzau „că a scris cărți 
contra URSS”, 

Din informaţiile culese de rețea, Securitatea întocmea referate privitoare la 
antecedentele şi manifestările episcopului Antim Nica, în care se arăta: conținutul antisovietic 


x» 


şi anticomunist al textelor publicate în revistele „Transnistria creştină” şi „Misionarul”, de la 


45 ANIC, fond DGP, dosar nr. 75/1946, f. 63. 

45 Ibidem, dosar nr. 76/1946, f. 121, 217. Pentru că nu va reuşi să ocupe un scaun episcopal, preotul 
Pătrăşcoiu va fi numit inspector la cabinetul ministrului Teohari Georgescu (ACNSAS, fond Penal, 
dosar nr. 148, vol. 4, f. 415). 

47 ANIC, fond DGP, dosar nr. 77/1946, f. 167. În nota semnată de „Vania Haralambie” se mai arăta că 
preotul Portase, slujitor la biserica Sf. Haralambie din Galati, prin articolele sale (ex. „Bat clopotele 
până la Bug”) „Îşi vărsa toată ura sa asupra Uniunii Sovietice”, că a făcut parte din misiunea ce a 
funcționat la Odesa în vremea războiului şi că în postul de la Episcopia Dunării de jos „este întrebuințat 
ca o unealtă de terorizat preoțimea în vederea alegerii în formă titulară a episcopului Antim Nica” 
(Ibidem). 

48 ACNSAS, fond Informativ, dosar nr. 701, vol. 1, f. 45. 

49 Ibidem, vol. 2, f. 86-87 

50 Ibidem, f. 135. 

Chisinau; că la refugiul din 1944 „a adus cu el diferite obiecte ale bisericilor şi mănăstirilor din 
acea regiune [Transnistria şi Ismail, n.n.]; a promovat în posturi de răspundere preoți 
basarabeni; „a avut permanent o atitudine antidemocratică ori de câte ori i se cerea sprijinul 
pentru o acţiune cetateneasca sau socială”; nu a participat „sub nici o formă la campania 
pentru pace sau la demascarea imperialismului”; „a iniţiat scoaterea icoanelor din mănăstiri 
pentru a oficia slujbe la câmp"; „se considera democrat fata de autorităţi, îşi etalează prietenia 
cu tov. Miron Constantinescu, Petre Constantinescu-laşi, arătând astfel că este în 
asentimentul guvernului, aceasta pentru a-şi acoperi activitatea din trecut. În fond este 
singurul chiriarh din tara cu activitate fascistă şi antonesciană şi instigator la războiul 
antisovietic”. 

Sintezele Securității, din perioada 1948-1949, aveau la bază mai multe note 
informative furnizate de sursa „Vania Haralambie”, care era un apropiat al arhimandritului 
Valerian Zaharia, inspector general la Ministerul Cultelor, unul din pretendentii la un scaun 
episcopal, daca nu la Galati sau la Buzău (dacă Antim Angelescu ar fi fost ales la laşi, dupa 
cum dorea Justinian), cel putin ca vicar patriarhal. lar scopul întocmirii materialului 
documentar din anexă nu este altul decât în a bloca ascensiunea lui Antim Nica pe scaunul 
de la Galaţi şi, dacă am merge mai departe cu analiza, compromiterea acestuia trebuia să 
ajute la alegerea lui Valerian Zaharia™. 

Însă, acesta nu era deloc agreat de patriarhul Justinian. Patriarhul a afirmat despre 
Zaharia că în timpul alegerilor episcopale „s-a pus total în slujba comunismului şi că în sânul 
Sf. Sinod nu are ce căuta un notoriu vândut bolşevicilor”, că este „troianul comuniştilor în 
Biserică” şi că ar prefera „să-şi taie mâinile” decât să semneze pentru intrarea lui în Sinod®. 

Acuzatiile lui Justinian aveau fundament, atâta vreme cât unii din Securitate, precum 
ofițerul Stănescu Heintz, şeful Serviciului Culte, îl arătau pe Zaharia într-o lumină extrem 
bună în nota biroului de la un document relativ la alegerile episcopale: „Comentariile lui 
Rotaru [consilier cultural la Episcopia Buzăului, n.n.] indică starea de spirit a preotimii 
reacționare față de eventualitatea promovării într-o muncă de răspundere a lui Valerian 
Zaharia, arhimandrit şi inspector la Ministerul cultelor, responsabilul paginii bisericeşti din 
ziarul «Universul». Valerian Zaharia nu se bucură nici de simpatia Patriarhului, care tinde 
chiar să-l trimeată în judecata Sinodului pentru vina de a fi apărat prin articolele sale o serie 
de revendicări democratice ale preotimii, neagreate de Justinian”. Altfel spus, Securitatea 
susținea promovarea lui Valerian Zaharia în Sinodul BOR, atâta vreme cât era văzut ca „omul 
guvernului”, fata de care patriarhul Justinian refuza categoric. 

La alegerile din iunie 1949, nici Antim Nica nu a fost ales la Galaţi, dar nici Valerian 
Zaharia nu a putut intra deocamdată în episcopat. Chiar daca în mediul preoţesc bucureştean 


51 Ibidem, vol. 1, f. 47-48. De precizat ca, Miron Constantinescu se născuse in 1917 la Chişinău, iar 
Petru Constantinescu-laşi fusese profesor la Facultatea de Teologie din Chişinău, în timpul studiilor lui 
Antim Nica (1928-1932). Aceasta ar fi o explicație pentru sprijinul care îl acordau basarabenilor şi, în 
special, lui Nica. 

52 Multe din notele informative întocmite de acesta sunt chiar olografe (ex. Ibidem, vol. 2, f. 91, 126). 

53 ANIC, fond DGP, dosar nr. 77/1946, f. 188; dosar nr. 78/1946, f. 218; dosar nr. 88/1947, f. 74. 

54 Ibidem, dosar nr. 78/1946, f. 192; dosar nr. 88/1947, f. 12-13, 58. 

55 Ibidem, dosar nr. 78/1946, f. 187; dosar nr. 88/1947, f. 21. 

56 Ibidem, dosar nr. 88/1947, f. 45. 

se vehicula chiar ideea schimbării patriarhului Justinian, cu arhimandritul Zaharia. Nealegerea 
acestuia din urmă l-a determinat pe patriarhul Justinian să pornească o campanie de 
marginalizare a lui, având în vedere chiar trimiterea sa în judecata Sinodului pentru cele 
scrise în pagina bisericească de la ,Universul”®”. 

După eşecul înregistrat de Antim Nica, patriarhul Justinian a făcut tot posibilul pentru 
reabilitarea lui şi numirea într-un post de vicar patriarhal. Gestul era o mulțumire a lui 
Justinian pentru participarea lui Nica, alături de ierarhii Irineu Mihălcescu si Valerie Moglan, la 
hirotonirea sa din 1945, printre puţinii din Biserică, la vremea aceea, care acceptaseră acest 
lucru. 

Pentru numirea lui Antim Nica într-un post episcopal, Justinian chiar a depus un 
memoriu probabil la Ministerul Afacerilor Interne, pe care apoi Securitatea l-a utilizat în 
munca informativ-operativă. În acest text, Justinian arăta că Antim Nica fusese felicitat de 
ierarhii ruşi dupa 1945 pentru frumoasa activitate misionară din Transnistria; ca pentru poziția 
sa democratică de după 1945 „clica din jurul patriarhului Nicodim” a încercat trimiterea lui în 
America, însă el nu s-a lăsat influențat de cercurile bisericeşti occidentale pentru a pleca din 
țară; că cele publicate în „Transnistria creştină” sunt „primele tipărituri care ne aduceau o 
privire autorizată despre starea bisericilor, preoților şi episcopilor din Uniunea Sovietică”, care 
„au fost folosite de noi în combaterea propagandei fasciste”, iar unele afirmații „în spirit 
duşmănos la adresa Uniunii Sovietice trebuie trecute cu vederea”, deoarece „adevărul de 
mare importanță nu putea să capete lumina tiparului”. Memoriul se încheia cu câteva 
considerații la adresa lui Valerian Zaharia, duşmanul lui Antim Nica, despre care Justinian 
spunea că „a fost comandant legionar în laşi”, că atunci când era director al Seminarului 
teologic „Veniamin Costachi”, împreună cu elevii, „a dărâmat în 1940 sinagoga cea mare de 
la Râpa galbenă”, fiind amnistiat de Antonescu, deşi alții implicaţi în aceste evenimente sunt 
condamnați, pentru toate aceste motive refuzându-l „ca cel mai apropiat sfetnic al meu”, 
spunea Justinian. 

Susținerea lui Antim Nica de către Justinian era văzută de Valerian Zaharia ca „un 
adânc calcul reactionar’, deoarece episcopul basarabean era considerat „omul Apusului”, din 
cauza relaţiilor pe care le avusese cu Biserica norvegiană „Magne Solheim”. În viziunea lui 
Zaharia, Antim Nica trebuia să reprezinte garanţia lui Justinian pentru „ziua de mâine”. 

Demersul lui Justinian s-a bucurat de succes prin recunoaşterea de către autoritățile 
statului, în martie 1950, a lui Antim Nica în calitatea de vicar patriarhal. Adversarul său, 
Valerian Zaharia, va intra în episcopat în noiembrie 1951, în postul de la Oradea, vacantat în 
urma scoaterii din scaun a lui Nicolae Popovici şi trimiterii sale în recluziune monastică. 


57 Ibidem, dosar nr. 78/1946, f. 236. 

58 Cr. Păiuşan, R. Ciuceanu, op. cit., p. 236-237. Documentul nu este semnat, dar este clar că textul 
este redactat la inspiraţia patriarhului Justinian. Mai trebuie precizat faptul că şablonul acuzațiilor 
aduse la adresa lui Zaharia poate fi întâlnit şi în cazul arhimandritului Teoctist Arăpaşu, numai că în 
cazul acesta locul faptelor era Bucureşti, iar acuzaţiile veneau din partea Securităţii, în baza unor 
delatiuni smulse în timpul anchetării unor clerici arestați. 

59 ACNSAS, fond Informativ, dosar nr. 701, vol. 2, f. 90. 


160 


Preoții basarabeni şi bucovineni... 


Securitatea pe urmele clericilor basarabeni 

Atenţia specială a organelor de represiune asupra clericilor basarabeni, bucovineni 
şi a celor care fusese în Transnistria s-a concretizat prin ordinul special permanent nr. 71887 
din 13 decembrie 1948. Conform acestuia erau vizati toți acei clerici care „au participat din 
plin la campania de calomnii împotriva Uniunii Sovietice şi a doctrinelor materialiste”, iar 
aceşti „refugiaţi în RPR visează la revenirea lor «victorioasă» în acele teritorii, fiind în fruntea 
acţiunilor celor mai duşmănoase ortodoxe [sic!]’®°. Însă, aceşti clerici, potrivit documentului, 
au în frunte pe episcopul Antim Nica, cel care în funcţia pe care o deţine îi favorizează si îi 
tine aproape. 

Reiterarea ordinului de urmărire ale acestor clerici în evidențele Securității la 10 
august 1949 presupunea o grăbire a întocmirii unei situații clare (a se vedea al doilea 
document din anexă). Ca dovadă, Direcţiile regionale încep a trimite către centrala Securității 
fişe de clerici care conțin datele personale, religia, originea socială, domiciliul, studii, 
caracterizare, situațiile materială şi militară, antecedentele politice şi juridice (unele fişe cu 
semnalmente), dar mai ales date despre atitudinea politică din acea vreme. Majoritatea 
clericilor semnalati figurează ca membri ai Frontului Plugarilor, PMR, unii proveniţi din PSD 
sau ca foşti membri ai PNP, până la dizolvarea acestuia sau fără activitate politică. În plan 
cultural, dar, în fond, tot cu activitate politică, multi clerici figurau ca membri ARLUS, însă fara 
activitate. Această atitudine de neimplicare în ARLUS era considerată de autorități ca 
„antisovietică”. La capitolul studii clericii vizati figurează, majoritatea, cu Seminarul teologic de 
zece sau opt clase, dar şi absolvenţi ai şcolii de cântăreți. La capitolul vârstă, figurează clerici 
bătrâni, unii născuţi în 1882, dar şi mai tineri, cei după 1910, in general fiind licentiati în 
Teologie. Ofițerii de la Direcţia Regională a Securităţii Pitesti, mai rigurosi, trimiteau în adresă 
chiar o categorisire a acestor clerici în funcţie de opiniile politice reflectate în materialele 
informative de care dispuneau: 

„Categoria | înglobează pe acei preoți sau călugări reactionari, cu vederi 
antidemocratice, dar care nu se manifestă pe fata contra regimului, ci numai în anturajul 
prietenilor lor care prezintă încredere şi au aceleaşi vederi ca dânşii. 

Categoria Il, o reprezintă preoții şi călugării care nu sunt reactionari, însă păstrează 
o rezervă care se constată prin faptul că aceştia nu sunt încadrați în nici o organizație 
democratică şi nu iau parte la treburile gospodăreşti ale comunei respective. Aceştia nu sunt 
periculoşi cum sunt cei din categoria |, deoarece aceştia nu se manifestă si nu lansează 
zvonuri alarmiste politice şi religioase. 

Categoria III, o reprezintă acei preoți şi călugări care în regiunile de unde s-au 
refugiat au posedat averi considerabile, ajungând unii chiar până a avea 500-600 ha teren 
arabil etc. Aceştia sunt periculoşi deoarece mențin incitarea populaţiei refugiate din Basarabia 
şi Bucovina prin lansarea diferitelor zvonuri că se vor înapoia la averile lor şi vor trăi iarăşi 
bine, aceste elemente sunt urmărite îndeaproape de organele noastre. 

Categoria IV, o reprezintă elementele care s-au încadrat în organizațiile politice 
democratice şi duc oarecum o muncă de suprafață în aceste organizații, din fişele personale 
anexate reiese că majoritatea din această categorie sunt încadraţi în Frontul Plugarilor. La 


60 Cr. Păiuşan, R. Ciuceanu, op. cit., doc. 79, p. 148. 

aceştia se observă ca nu sunt complet atasati regimului, lăsând să se întrevadă că totuşi mai 
speră că se va schimba regimul, fapt care reiese clar, că unii preoți încadrați în organizații 
democratice totuşi mai strecoară în sufletele credincioşilor misticismul religios, prin asta 
abătându-i de la munca constructivă a țării. În rândurile acestora se comentează că în curând 
biserica va fi separată de stat şi că ei atunci vor avea de suferit şi că nu vor putea trăi cu ce le 
va da enoriașii din parohiile respective”®’. 

Prin urmare, documentul prezentat în anexă a fost redactat pornindu-se de la 
problema clericilor basarabeni urmăriţi de Securitate, prin ordin general permanent, şi în 
contextul alegerilor episcopale din iunie 1949. Potrivit scenariului construit de Securitate, 
aceşti clerici urmăriți trebuiau să aibă şi un lider, care, în contextul dat şi cu pachetul de 
acuzații la adresa unor episcopi şi personalități din mediul bisericesc ortodox, a fost identificat 
în persoana lui Antim Nica. La rândul lui, acesta era susținut de patriarhul Justinian, cel care 
era sfătuit de diverse grupuri de clerici cu state de plată în partidele istorice PNT, PNL si 
legionari, fiind menţionaţi preoți cu prestigiu gen Alexandru Nicoreanu, Grigore Cernăianu, 
mitropolitul Tit Simedrea, fost al Bucovinei, episcopii Efrem Enăchescu, fost locţiitor la 
Chişinău sau Partenie Ciopron, fost episcop al Armatei şi numit vicar patriarhal. Nu 
întâmplător în notele de la Securitate de multe ori se afirma că patriarhul Justinian se sfătuia 
cu aceştia în problemele cu care Biserica se confrunta®. 

Cu date preluate de la sursa „Vania Haralambie”, se face referire la Pavel Guciujna, 
liderul preotimii basarabene cu antecedente în politica interbelică. Guciujna este arătat ca 
deputat averescan, apoi trecut de partea lui Octavian Goga in PNC; că împreună cu alti 
nationali-crestini, precum profesorul Constantin N. Tomescu, „a condus viata bisericească din 
Basarabia”, prin Asociaţia clerului basarabean, Banca clerului din Chişinău şi ziarul „Raza”, 
care erau la „dispoziția sa”; după 28 iunie 1940 s-a ocupat de refugiații basarabeni, iar cu 
influența pe care o avea din partea Veturiei Goga, ar fi determinat alegerea lui Efrem 
Enăchescu la Chişinău şi a lui Antim Nica la Ismail, „a căror discursuri sunt pline de ură 
împotriva URSS”; că după 1944, Guciujna a reuşit să impună la Ministerul Cultelor pe Teofil 
Pandele şi pe Mihai Madan, fost preot în Episcopia de Ismail, la Patriarhia Română în calitate 
de traducător, în relaţiile cu Biserica Rusiei. Tot Guciujna mai este arătat că a scos acte 
pentru refugiații care, potrivit convenției de armistițiu, trebuiau repatriați. Tot sub influenţa lui 
ar fost numit Antim Nica în postul de director al Internatului teologic din Bucureşti, apoi ca 
locţiitor la Galati; că se întâlneşte cu mai multi clerici basarabeni (A. Nica, Silvestru Vatrici, 
Dumitru Balaur şi Vasile Tepordei) şi discută despre viitorul politic al țării, sperând în 
întoarcerea în Basarabia eliberată de bolsevism®. 

Alături de clericii conspirationisti basarabeni din Capitală erau şi cei din provincie, 
care se manifestau în diferite modalități. În document se vorbeşte de implicarea în „acţiunea 


61 ACNSAS, fond Informativ, dosar nr. 2672, vol. 40, f. 18-19. Securitatea Piteşti semnala 123 cazuri 
de clerici din cei vizati (Ibidem, f. 20-21). Mare parte din fişe poartă în partea de jos stampila „25 mai 
1950”. Probabil că pentru evidenţa centralizată a problemei aceste fişe să fi fost înregistrate abia la 
data menționată. 

52 ANIC, fond DGP, dosar nr. 78/1946, f. 170 (nota este furnizată Securităţii de „V. Haralambie”); dosar 
nr. 88/1947, f. 28-29. 

83 Ibidem, dosar nr. 77/1946, f. 130-131. 


162 


Preoții basarabeni şi bucovineni... 


revanşardă antisovietică” a călugărului Mina Dobzeu, născut în Basarabia. De fapt, era vorba 
de descoperirea unor înscrisuri, considerate manifeste, cu conținut „antidemocratic si 
antisovietic”, la perchezitia din noiembrie 1948 de la schitul Bradicesti, jud. Fălciu, unde 
ieromonahi erau Gamaliil Cimpoeşu, Dosoftei Sofianu şi Iachint Ciobanu, „care activaseră pe 
teritoriul URSS”. Nu este locul să discutăm cum s-a desfăşurat acest caz şi care au fost 
consecințele implicării Securităţii. Cert este că Securitatea considera că de atitudinea 
antisovietică a călugărului Dobzeu nu este străin Cimpoeşu, existând astfel premisele pentru 
suspectarea unui grup basarabean conspirationist™. 

De asemenea, sunt semnalati şi clerici fără „atitudine ostilă regimului”, „atitudine 
antidemocratică”, „nu se manifestă, fiind foarte precaut” şi care astfel îşi caută „numai de 
activitate pe tărâm bisericesc”®. 

O altă categorie a clericilor vizată în acest document este a celor care au slujit în 
Transnistria. În fişele trimise de regionalele de securitate la Bucureşti se întâlnesc deseori 
exprimări de genul că preotul respectiv „şi-a adus multă avere, prin furturi şi jafuri în 
Transnistria” şi că, desigur, „astăzi tin legături cu vârfurile reacționare din comună. Este 
înscris în ARLUS fără a duce vreo activitate. Este ostil actualului regim” sau „sunt bănuieli ca 
în ascuns nutreşte idei reacționare” sau „nu s-au observat din partea acestuia manifestări 
ostile, însă nu inspiră încredere în actualul regime. 

În finalul documentului, Securitatea propunea trimiterea clericilor basarabeni slujitori 
în Capitală la parohiile foste greco-catolice din Ardeal şi Banat, scoaterea din preoție, prin 
diferite modalități „legale” (pensionare, caterisire, neîncadrare salarială) şi urmărirea lor 
permanentă potrivit unui şablon informativ. Cea mai importantă propunere a ofițerului de 
Securitate era cea de blocare a ascensiunii lui Antim Nica în postul de mitropolit al Moldovei, 
desigur fiind putin exagerată, deoarece aceasta presupunea compromiterea de la orice altă 
alegere pe un scaun eparhial. 

Se pune întrebarea: Care dintre propuneri au fost aprobate? Nu ştim ce rezoluții s- 
au dat pe acest document. Însă din evenimentele care au decurs în această perioadă putem 
deduce, care dintre propuneri au fost acceptate de superiorii din securitate şi Partid. 

O parte dintre clericii basarabeni au fost trimişi în Ardeal, după cum am văzut că se 
începuse încă din toamna lui 1948. Apoi, în privința scoaterii din slujire, încă din februarie 
1949 era pensionat preotul Guciujna. În privința lui Antim Nica, acesta nu a fost ales în 
alegerile din iunie 1949, mai ales din cauza neînțelegerilor ivite între patriarhul Justinian şi 
ministrul Stanciu Stoian, acesta din urmă susținând ideea mutării unor episcopi ardeleni în 
Vechiul Regat şi al alegerii unor foşti greco-catolici în locul acestora. În acest context, a fost 
facilitată blocarea lui Antim Nica şi amânate sine die alegerile pentru scaunele de la Galaţi şi 
laşi. 

Problema clericilor basarabeni în atenția Securităţii, cel putin, a fost suspendată 
după numirea lui Antim Nica, în februarie 1950, în postul de episcop vicar patriarhal. Ruperea 
relaţiilor lui Nica cu clericii basarabeni, se pare, a contribuit mult la această atitudine a 
Securității, care era îndrituită de acum să se ocupe şi de alte probleme. 


64 ACNSAS, fond Informativ, dosar nr. 2672, vol. 41, f. 169-171. 
6 Ibidem, f. 258-262. 
66 Ibidem, f. 213, 452-453. 

Problema preoților basarabeni a fost reluată de Securitate la 6 martie 1957, prin 
deschiderea unui dosar de verificare, pe numele lui Simion Neaga şi Silvestru Vatrici. În nota 
de stadiu asupra verificării se arăta că după decesul lui Pavel Guciujna (1953) existau de fapt 
două grupuri de preoți basarabeni, unul în frunte cu Boris Raduleanu şi Vasile Tepordei şi 
altul sub conducerea lui Vladimir Burjoveanu. Aceştia erau văzuţi cu „activitate 
contrarevolutionara” împreună cu foştii profesori de la fosta Facultate de Teologie de la 
Chişinău, Constantin N. Tomescu şi lon Gh. Savin®’, recent eliberaţi din închisoare şi cu 
Teofil Pandele de la Galaţi, „care face deplasări la Bucureşti”. Preoţii basarabeni se întâlneai 
deseori la locuinţa lui Simion Neaga sau VI. Burjoveanu. Cele două grupări se diferentiau, 
potrivit documentelor Securităţii, deoarece unii considerau că după revenirea în Basarabia îl 
vor aşeza ca mitropolit la Chişinău pe profesorul Constantin Tomescu, cu Teofil Pandele 
vicar, pe când cealaltă grupare îl vedea ca arhiereu pe Antim Nica. De asemenea, 
Securitatea avea în vizor colectele de bani care se făceau la inițiativa clericilor lon Hagiu şi 
lon Hustiu pentru profesorii teologi abia eliberaţi. Grav în ochii celor de la Securitate era faptul 
că aceşti clerici erau în relații cu foşti oameni politici basarabeni, precum Pantelimon Halippa 
sau Gherman Pantea (primar al Odesei între 1941-1944). 

Urmărirea declanşată de Securitate poate fi pusă în legătură şi cu repatrierile 
basarabenilor şi bucovinenilor făcute de Uniunea Sovietică in 1956. Printre alti basarabeni, la 
6 aprilie 1956, preotul Vasile Tepordei era repatriat din gulagul sovietic. La întoarcere, 
Tepordei avea să se bucure de sprijinul unor clerici basarabeni, precum episcopul Efrem 
Enăchescu sau Simion Neaga, cel care a stăruit pe lângă patriarhul Justinian pentru 
reîncadrarea la o parohie. Acelaşi preot Neaga s-a implicat pentru reîncadrarea într-o parohie 
a preotului Sergiu Roşca, după ce fusese eliberat în 1953. De asemenea, în 1955 fusese 
repatriat cel mai reprezentativ om politic basarabean, Pan Halippa, care după o detenție la 
Gherla, în 1957 era eliberat, stabilindu-se la Bucuresti®. 

În această situaţie, Securitatea a trecut la aplicarea unui amplu plan de urmărire 
informativă, prin dirijarea unui mare număr de informatori care trebuiau să stabilească 
„activitatea duşmănoasă a tuturor elementelor din acţiune”, să stabilească „dacă nu au 
legături cu străinătatea sau cu vreun serviciu de spionaj” şi toate „legăturile grupului cu 
elementele ce nu au fost identificate, de la cine primesc sarcini şi instrucțiuni pentru 
desfăşurarea activităţii lor contrarevolutionare”””. Securitatea avea în vedere aceste măsuri 
pentru a preîntâmpina „psihoza unui nou război, în care Basarabia va fi «eliberată», iar 
aceştia [clericii, n.n.] se vor duce fiecare la căminele lor”. 

„Activitatea contrarevolutionara” a grupului de basarabeni văzută ca fiind condusă de 
Constantin Tomescu a fost anihilată prin arestarea acestuia în 1958, împreună cu un grup de 
foşti membri ai Partidului National-Crestin originari din Basarabia. Timp de aproape doi ani, 


67 Despre detentia lui lon Gh. Savin a se vedea la Un martir al crucii..., p. 389, n. 32. 

68 ACNSAS, fond Informativ, dosar nr. 5230, f. 557-558, 560-561. 

69 Vasile Tepordei, op. cit., p. 123-125, 129-130; „Vestitorul ortodoxiei”, an IX, nr. 180, 15-31 mai 1997, 
p. 2; Alexandru Chiriac, Pantelimon Halippa (1883-1979), în „Arhivele totalitarismului”, an VI, nr. 21, 
4/1998, p. 233. 

70 ACNSAS, fond Informativ, dosar nr. 5230, f. 564-568. 

71 Ibidem, f. 579. 

Securitatea l-a anchetat in special pe Tomescu, considerând că acesta, prin contactele 
personale pe care le-a facut în întreaga tara şi corespondența purtată, după eliberarea din 
1956, a încercat refacerea vechii structuri politice cuziste. Ofiţerul anchetator se folosea de 
unele materiale documentare alcătuite încă din 1948, când informatori, precum „Vania 
Haralambie”, relatau cum clericii basarabeni în frunte cu Pavel Guciujna făcuseră politică 
cuzistă. Cum în 1956, Tomescu era văzut ca urmaş al lui A. C. Cuza, pe acest scenariu, a 
urmat condamnarea în 1960 la 20 de ani muncă silnică şi astfel grupul clericilor basarabeni a 
fost constrâns să nu se mai manifeste în nici un fel’. 

În timpul anchetării profesorului Constantin N. Tomescu a fost arestat preotul 
Dimitrie Balaur'3. După închiderea bisericii Caşin din Capitală la 22 martie 1959 şi arestarea 
preotului paroh Dumitru Manta, la 4 aprilie acelaşi an era reținut de organele Securității 
bătrânul preot basarabean Balaur. A fost luat din uşa altarului, imediat după săvârşirea Sf. 
Liturghii. | s-a înscenat un proces în care a fost acuzat de activitate legionară şi uneltire 
contra regimului democrat popular, deoarece biserica în care slujea avea hramul Sf. 
Arhangheli Mihail şi Gavril, dar şi pentru articole antisovietice. La 8 septembrie 1959 a fost 
condamnat la 15 ani temniţă grea pentru „activitate contra primului stat socialist din lume (art. 
183) şi uneltire contra ordinii sociale (art. 209). 

În cazul primului articol invocat, procurorul a reținut în rechizitoriu afirmaţia preotului 
Balaur în materialul publicat in 1943, intitulat Destinul unui preot transnistrean: „losif 
Djugasvili [Stalin, n. n.] va fi blestemat din neam în neam”. Pentru cea de a doua încadrare la 
rechizitoriu, procurorul s-a folosit de conţinutul unei predici ținute de preotul basarabean, 
plecând de la afirmaţia „vor veni vremuri grele”, fiind de fapt vorba de tema prigonitorilor de 
Hristos din a doua Epistolă a Sf. Apostol Pavel către Timotei (cap. 3)”. 


În loc de concluzii 

În cele de mai sus am încercat să conturăm tabloul referitor la situația clericilor 
basarabeni, bucovineni şi a celor care au slujit în Transnistria. Desigur că nu este un demers 
exhaustiv, dar am încercat să trasăm situația juridică, încercările de reabilitare, atitudinea 
autorităţilor comuniste fata de aceştia în relaţia cu URSS. Cu toate problemele cu care se 
confrunta scena politică din România după venirea trupelor sovietice, clericii basarabeni, in 
majoritate, nu au fost deportați în URSS. Aceasta, în schimb, nu i-a scutit de urmărirea 
Securităţii. Au încercat să se reabiliteze, iar unii chiar să urmeze cariera preoțească. În umbra 
unor lideri comunişti, cum a fost Constantinescu-laşi, sau a unora din Biserică, clerici, precum 


72 Ibidem, f. 611. 

73 Dimitrie Balaur s-a născut la 4 septembrie 1903, la Rezeni, jud. Lăpuşna; absolvent al Seminarului 
teologic din Chişinău şi a facultăţilor de Teologie şi Geografie din Bucureşti; a fost redactor la revista 
„Biserica Ortodoxă Română”, consilier la Episcopia Hotinului şi, din nou, redactor la „Biserica 
basarabeană”, fiind unul dintre apropiații episcopului Tit Simedrea; a slujit la biserica Foişor (1940- 
1941), a fost spiritual al Seminarului Nifon din Bucureşti (1944-1948), apoi slujitor la bisericile Caşin 
(1948-1959), Răzoare-Drumul Taberei, Sf. Vineri-Titulescu si Sf. Nicolae-Buzesti (după 1964), toate 
din Capitală; după condamnarea primită în 1959 a fost purtat prin penitenciarele din Jilava, Gherla şi 
Periprava, fiind eliberat în iulie 1964 (The Imprisoned Church..., p. 71; M. Pacurariu, Dicţionarul ..., p. 
28). 

14 Elena Teodoreanu, Preotul Dimitrie Balaur şi ai săi..., în „Memoria”, nr. 9, p. 27-37. 

Antim Nica, au reuşit să se reabiliteze”. Alţii, cu antecedente mari în politica interbelică 
românească şi lupta basarabenilor împotriva pericolului comunist, au cunoscut gulagul 
sovietic sau penitenciarele românești. 

Acest prim demers dorim a fi o introducere în cunoaşterea problemei legate de 
clericii basarabeni refugiați dincoace de Prut în 1944. Considerăm că o cunoaştere profundă 
asupra acestei problematici se poate realiza consultând mai întâi dosarele întocmite de 
Securitate acestor clerici amenințați permanent de autoritățile comuniste. 


Anexă 
131/22 aprilie 1949 
Nota’é 


Problema clerului refugiat de pe teritoriul Basarabiei si Bucovinei de nord este 
importanta prin faptul ca datorita educatiei si spiritul reactionar si antisovietic in care acesti 
preoti au trait si si-au dus activitatea, mare parte din ei continua sa nutreasca aceleasi 
sentimente antidemocratice, nutrind în aceeaşi timp ideea revanşardă, sperând într-o 
răsturnare a regimului actual şi în întoarcerea lor triumfătoare la locurile de unde au venit. 

Dar o bună parte din aceşti preoți (şi nu întâmplător tocmai acei care şi în trecut au 
depus activitate în cadrul partidelor istorice sau pe linie legionară) au transformat 
sentimentele lor ostile în acțiuni îndreptate împotriva regimului democratic, fiind sprijiniți de 
capii Bisericii Ortodoxe fie tacit, fie direct prin promovări în posturi importante. 

Cele mai multe semnalări de activitate ostilă din partea acestor clerici sunt 
înregistrate pe teritoriul Mitropoliei Moldovei (cu un număr aproximativ de 170 preoți, 28 
cântăreți şi 14 călugări basarabeni), unde funcţionează ca vicar si locţiitor de mitropolit 
arhiereul Teoctist Arăpaşu [sic! era arhimandrit], fost legionar, cu activitate intensă, iar azi 
având influență mare pe lângă Patriarhul Justinian. 

Centrul activității antidemocratice din această regiune îl constituie episcopul Antim 
Nica (Nicof), fost legionar şi om de încredere al lui Ica Antonescu, care l-a ridicat la rangul de 
episcop al Ismailului, iar mai târziu trimitandu-| in Transnistria ca vicar al „Misiunii ortodoxe” 
[sic!]’”. Antim Nica a dus în trecut o vie activitate legionară şi anticomunistă în Basarabia şi 
Transnistria, atât prin predici, cât şi prin articole la reviste printre care şi la „Transnistria 
creştină” şi la o revistă legionară în cadrul căreia preconiza organizarea Bisericii Ortodoxe în 
spirit legionar. 


75 De remarcat faptul că susţinerea lui Petre Constantinescu-laşi pentru Antim Nica, dar şi pentru alti 
basarabeni, se poate sesiza numai pentru perioada cât acesta a avut o funcţie importantă în guvern, 
aceea de ministru al Propagandei în primul ministeriat Petru Groza (martie 1945-noiembrie 1946). 
Chiar dacă fusese numit în 1948 vicepreşedinte al Prezidiului Marii Adunări Naţionale, Constantinescu- 
laşi nu mai avea influența din anii trecuţi, mai ales că în martie 1949 i s-a desființat Partidul Naţional 
Popular, pe care îl conducea. El va reveni în 1953 ca ministru al Cultelor, apoi, din nou, în 1957 la 
conducerea MAN, când îl va susţine pe profesorul lustin Moisescu pentru scaunul mitropolitan de la 
Sibiu, apoi, în anul următor, pentru postul de mitropolit al Moldovei şi Sucevei. 

76 Documentul poartă ştempila DGSP, cu nr. 094658 din 10 august 1948. 

77 Antim Nica a fost vicar al Misiunii Ortodoxe Române din Transnistria între 1941-1944, iar din 10 
martie 1944 a fost episcop la Ismail. 

După reîntoarcerea sa din Transnistria, Antim Nica este promovat în postul de 
episcop al Galatiului, funcţie pe care o îndeplineşte şi azi şi în cadrul căreia nu şi-a încetat 
activitatea duşmănoasă nici după 23 august 1944. 

Astfel, Antim Nica sprijină pe Nichifor Dorobanţu”, fost ofițer, legionar, urmărit de 
autorităţi, îndemnându-l să treacă la monahism si trimițându-l la mănăstirea Cocoşul-Tulcea 
pentru a-i camufla astfel trecutul. Nichifor Dorobanţu a sprijinit astfel, continua la rândul său 
să ducă o activitate de sprijinire şi ajutorare a elementelor dubioase şi urmărite de autorități, 
fiind încurajat şi de fostul stareț al acestei mănăstiri, Antim Tabacu, care a fost adus în 
Transnistria de către Antim Nica (unde s-a purtat ca un zbir) şi adus tot de Nica la Galaţi şi 
promovat în postul de stareț, iar recent avansat în funcţia de exarh al mănăstirilor din 
regiunea Dunărea de Jos. 

Dar activitatea lui Antim Nica dinainte şi după 23 august 1944 nu-l împiedică totuşi 
să spere că va fi ales mitropolit al Moldovei (fapt ce se discută din ce în ce mai serios în 
cercurile preotesti) bazându-se pe sprijinul lui Justinian, după cum reiese chiar din cele spuse 
de el către Cristea Farserotu, inspector la Ministerul Cultelor şi anume că Patriarhul l-a 
asigurat că va fi mitropolit „în schimbul garanţiei lui Nica că îi va fi recunoscător în cazul când 
se vor ivi evenimente serioase în viitor”. 

Influenţa atitudinii ostile adoptată de Antim Nica se remarcă în activitatea şi 
atitudinea celorlalți preoți din cadrul Episcopiei Galatiului şi din împrejurimi. 

Astfel e cazul preotului Portase David din Galaţi, fost legionar, funcționând în trecut 
în Basarabia şi mai târziu în Transnistria, unde a dus o intensă propagandă antisovietică şi 
anticomunistă. După 23 august 1944 a încercat să se strecoare încadrându-se în PSD, dar 
scos afară la unificare, iar azi îşi exprimă convingerea oricând are ocazia că numai un război 
antisovietic „ne poate scăpa de comunişti”. 

Preotul Vârgolici Simion din Galaţi, fost la Sulina, iar în timpul războiului la Dubăsari- 
Transnistria, fost activist PNT Maniu în cadrul căruia a fost delegat la alegerile din 1946, în 
prezent instigă populația de la amvon sub masca predicilor religioase, împotriva regimului 
democratic. 

Aceştia sunt în strânsă legătură cu următorii preoți de pe teritoriul Mitropoliei 
Ungrovlahiei (în cadrul căreia există aproximativ 220 de preoți, 52 cântăreți şi 20 de călugări 
basarabeni, cu Capitala, fără județul Ilfov): Căşaru Stefan’®, din Brăila, încadrat în prezent în 
Fr. Plugarilor, fost student teolog la Cernăuţi şi mai târziu preot la Ismail, fost legionar 
participant la rebeliune, fapt pentru care a suferit o condamnare. Căşaru a fost numit în anul 
1940, cu ajutorul Gărzii de Fier, subdirector la seminarul Sf. Andrei din Galaţi. După 23 
august 1944, cu sprijinul episcopului de Buzău, Antim Anghelescu, este numit protoiereu al 


78 Licenţiat în Litere şi Filosofie, profesor suplinitor la Şcoala de cântăreţi din Mănăstirea Cocos şi 
solicitat de episcopul Antim Nica să predice în bisericile din Galaţi (ANIC, fond DGP, dosar nr. 
77/1946, f. 345). 

79 Stefan Căşaru, născut în 1911, in Ruşeţu, jud. Brăila, licenţiat in Teologie în 1938; slujitor la două 
parohii din Maramureş, apoi din 1940 la Sf. Spiridon din Galaţi şi subdirector la Seminarul Sf. Andrei 
din localitate, se arată într-o notă informativă primită de Securitate, din 3 ianuarie 1949. După 
rebeliunea legionară, Căşaru a slujit la Cişmichioi, jud. Ismail. După 1945, cu sprijinul preotului Vasile 
Holbură, a ajuns preot la Sf. Constantin din Brăila, apoi protoiereu pe judeţ (ANIC, fond DGP, dosar nr. 
76/1946, f. 16). 

județului Brăila. În prezent întreține legături cu preoții reactionari şi foşti colaboratori. A fost în 
strânsă legătură cu preotul Radu Stanciu din Brăila, condamnat pentru activitate 
antidemocratica, iar într-o şedinţă sindicală recentă a propus membrilor strângerea unei sume 
de bani pentru preotul Mogoş Constantinescu din Foldesti-Covurlui, care este bolnav şi cu 
care a colaborat în mişcarea legionară. 

Preotul Vasile Holbură, din Brăila, a fost hirotonit la Chişinău, numit apoi protoiereu 
al județului Ismail. A fost membru PNT Maniu, iar în prezent în Fr. Plugarilor, manifestându-se 
împotriva regimului democrat şi a Uniunii Sovietice şi comentând defavorabil toate reformele 
democrate. S-a exprimat fata de preotul Vârgolici Constantin şi [de] Moisescu Nicolae că „mai 
bine să te impusti, decât să stai sub conducerea hoardelor bolşevice”. 

Georgescu Grigore, preot în comuna Chercea-Brăila, fost la Ismail împreună cu 
Vasile Holbură, în trecut membru PNT Maniu, în prezent neincadrat în nici un partid politic, 
este un element periculos întrucât duce atât el cat şi soția sa o vie propaganda 
antiguvernamentala®. 

Nucleul de reactionari basarabeni in legatura cu Antim Nica au in frunte pe preotul 
Guciujna Pavel, din Bucuresti, biserica Mavrogheni, care este unul din capii instigatorilor din 
rândul preoților refugiați din Basarabia, cultivând ideea revanşardă şi intretinand ura 
împotriva URSS şi ideea unui război apropiat antisovietic. Guciujna a fost deputat averescan, 
punându-se mai târziu în slujba cuzismului. În Basarabia a dus o intensă campanie de atatare 
la război împotriva URSS, iar după 23 august 1944 îşi menţine influenţa în cadrul Bisericii 
ortodoxe şi astfel reuşeşte să impună pe arhimandritul Pandele Teofil la Ministerul Cultelor 
(care a funcționat pe lângă Misiunea Transnistriei şi la care s-a găsit material compromitator 
în urma unei percheziții)s! şi pe preotul Mihai Madan, funcţionând, în trecut la Ismail, într-o 
funcţie la Patriarhie®. 

Datorită influenței lui Guciujna şi colaboratorilor săi impuşi în posturi importante, 
Antim Nica a fost numit episcop locotenent la Galati. În octombrie 1948, fiul lui Guciujna este 
[învinuit] pentru activitate legionară, fapt care a atras şi arestarea sa [...], fiind eliberat dupa 
câteva zile, la intervenţia Patriarhului Justinian. 


80 Grigore Georgescu, născut la 15 ianuarie 1910 în Brăila; a slujit la Nedelcu Chercea, jud. Brăila; în 
1949 a fost arestat şi condamnat prin sentința nr. 3454/1949 a Tribunalului Militar Galati la trei ani 
închisoare pentru „instigare publică” (Vasile Manea, Preoţi ortodocşi în închisorile comuniste, Alba 
lulia, Editura Reintregirea, 2004, p. 119). 

81 După ocuparea postului de subdirector contabil, apoi inspector general la Ministerul Cultelor în 
vremea lui Burducea, Teofil Pandele a fost numit stareţ la mănăstirea prahoveană Ghighiu, pentru ca, 
din decembrie 1948, să ajungă contabil şef la Cancelaria Sf. Sinod. Într-o notă din 13 ianuarie 1949, 
acesta era semnalat că „Îşi bate joc de cei ce asistă la citirea «Scânteii» şi declară, mai ales după Anul 
Nou, că vremurile se vor schimba curând şi va redeveni ceea ce a fost” (ANIC, fond DGP, dosar nr. 
76/1946, f. 40; dosar nr. 77/1946, f. 387). 

82 După august 1944 acesta a fost interpret de Limba rusă la Cancelaria patriarhală, alături de preotul 
Alexandru Scvoznicov (Severin), tot basarabean; l-a însoțit pe patriarhul Nicodim în vizita efectuată în 
1946 în Rusia şi la cea făcută de patriarhul Alexei în 1947 în România; a fost interptret la funerariile 
patriarhului Nicodim; a fost slujitor la biserica Batiştei din Capitală (Dudu Velicu, op. cit., vol. 1, p. 46, 
178, 182, 238; vol. 2. p. 26-27, 78). Despre Alexandru Severin, a se vedea în M. Păcurariu, op. cit., p. 
438. 

În prezent, Guciujna întreține legături cu: preotul Dumitru Balaur din Bucureşti, str. 
Mărăşti, nr. 22, fost consilier la secţia culturală din Balti, unde a propagat ura împotriva 
URSS, scriind la diferite reviste, cu preotul D. Popescu, fost secretar eparhial la Bălţi, în 
prezent subdirector la Sf. Sinod, care îi furnizează lui Guciujna ştiri din cadrul PMR, Sf. Sinod 
şi Ministerul cultelor. Preotul D. Popescu şi Dumitru Balaur, împreună cu Partenie Ciopron, 
fostul episcop al Armatei, au adus o tipografie din Basarabia pe care au depozita-o la Alba 
lulia în subsolul Episcopiei militare şi pe care mai târziu, fiind descoperită „au donat-o” 
Patriarhului. 

Guciujna păstrează şi azi relaţiile începute încă de pe timpul când era şef al clerului 
basarabean, cu Alexandru Nicoreanus, preot la biserica Popa Chițu, Bucuresti, fost 
preşedinte al Asociaţiei Generale a Clerului, care în calitatea pe care o avea a propus 
decorarea lui Antonescu pentru războiul dus împotriva comunismului. Nicoreanu este astăzi 
considerat fruntaşul preoților foşti activişti ai partidelor istorice, el însuşi fiind deputat 
averescan, apoi fruntaş manist, iar după 23 august 1944 preşedinte al preoților manişti din 
Capitală. Nicoreanu a reuşit să-şi plaseze „oamenii săi” în posturi importante datorită politicii 
de duplicitate a lui Justinian care vede în Nicoreanu un sprijin în „evenimente viitoare”. Astfel 
e cazul consilierilor referenti la Patriarhie numiţi de Justinian şi anume, Gheorghe Soare, 
Dimitrie Cristescu, Gheorghe Paşoiu şi Simion Neaga, a preoților Alexandru Savulescu®, 
Gheorghe Vintilescu şi Godeanu la Consistoriul central, precum şi Zotu la Direcţia Sf. Sinod, 
care sunt considerați „creaturile lui Nicoreanu”, iar încadrarea lor reprezintă o întărire a 
influenței national-taraniste şi liberale asupra Patriarhului. 


83 Alexandru Nicoreanu, n. în 1890, în Tămădău, jud. Ilfov, membru PNT, considerat „stegarul preotimii 
Capitalei”; prieten cu patriarhul Justinian de pe vremea când împreună făceau parte din comitetul de 
conducere al Asociaţiei Generale a Clerului Ortodox din România. Într-o notă din 27 noiembrie 1948 
este arătat ca unul care a fost permanent pe poziție de adversitate cu UPD, până la 5 iunie 1948, când 
a fost desființată. În aceeaşi notă, sursa „Mihai” arăta că dacă Nicoreanu nu ar fi beneficiat de protecția 
lui Justinian „demult ar fi înfundat puşcăria” (ANIC, fond DGP, dosar nr. 76/1946, f. 200-202; dosar nr. 
75/1946, f. 294; dosar nr. 77/1946, f. 62). 

84 La 18 noiembrie 1948, preotul Neaga era semnalat cu afirmaţii relative la viata religioasă din Rusia 
sovietică, după vizita efectuată la Moscova cu prilejul conferinței panortodoxe din iulie acelaşi an. 
Afirmațiile sale erau după marota lansată încă din perioada interbelică: „Preoţii nu au voie să poarte 
costum clerical pe străzi şi în localuri publice cu excepția bisericilor. Clericii nu pot fi membri ai 
Partidului. Preotul nu are voie să însoțească cortegiul mortului în drum spre cimitir, dar poate veni pe 
alt drum spre mormânt pentru a citi rugăciunile cuvenite. Pentru o biserică deschisă, un număr 
aproape însutit sunt închise. În URSS îmbrăcămintea populaţiei este standardizată, obiectele de cult 
sunt foarte scumpe şi încă mai există cozi la pâine” (ANIC, fond DGP, dosar nr. 75/1946, f. 239-239). 
Neaga făcuse aceste afirmaţii după ce în august 1948 tinuse o conferință despre realităţile religioase 
din URSS, la sediul societății preoțești „Ajutorul” din Bucuresti (Dudu Velicu, op. cit., vol. 2, p. 100). 

85 Licenţiat în Teologie, inspector general în Ministerul Cultelor timp de 27 de ani şi preot la biserica Sf. 
Spiridon Nou din Bucureşti, apreciat în munca sa, înscris formal în Frontul Plugarilor, „este supus 
ordinii noi, însă nu corespunde noilor cerințe”, se arăta într-o notă din noiembrie 1948; în 1949 a fost 
numit consilier patriarhal (ANIC, fond DGP, dosar nr. 75/1946, f. 253-254; dosar nr. 77/1946, f. 292). 

Acţiunile duse de Nicoreanu sunt analizate împreună cu Guciujna şi Dumitrăchescu 
Leonida din Bucuresti, biserica Dobroteasa, PNT-ist şi rudă cu Mihalache. 

Din anturajul lui Guciujna mai face parte şi Silvestru Vatrici, preot, trimis în anul 1942 
în Transnistria ca tehnician şi consilier pe lângă fostul mitropolit Visarion Puiu, stabilindu-se la 
Odessa, de unde a transportat bunuri jefuite, dintre care o parte au fost restituite în urma unei 
anchete. A mai rămas în posesia unui atelier cu tot utilajul pentru fabricarea odoarelor 
bisericeşti, adus din Transnistria şi instalat în Bucureşti, str. Bradului, nr. 21, evacuând de 
acolo forțat nişte familii evreieşti. În februarie 1949, Vatrici a fost numit conducător al 
atelierului de odoare bisericeşti din Institutul Biblic, odată cu schimbarea de către Justinian a 
vechiului comitet al Institutului Biblic pe motiv că „au fost prea compromisi fata de guvernul 
actual” şi înlocuindu-le cu elemente ca Vatrici. 

Printre figurile mai importante, prin trecutul lor politic sau prin atitudinea lor prezentă 
se numără şi următorii preoți basarabeni din Capitală: frații Hagiu Petre şi Hagiu lon, primul 
de la biserica Popa Soare, funcționând în trecut în județul Ismail şi Cetatea Albă, fost 
inspector la Ministerul Cultelor pe timpul când ministru era Radu Rosculet, cunoscut 
simpatizant legionar şi fiind chiar în relații cu legionari ca Dimitrie Veştemeanu şi alţii, iar azi 
exprimându-şi sentimentele reacționare într-un anturaj format din: preotul Valeriu 
Iordăchescu, profesor la Institutul teologic din Capitală, fost profesor la Institutul teologic din 
Chişinău, autor al cărţii anticomuniste „Comunism şi creştinism'*?; Cristescu Grigore, preot la 
biserica Pitar Moş fost legionar, Dimitrie Veştemeanu şi alții. 

lon Hagiu, domiciliat in Bucuresti, str. Dârstelor, nr. 13, fost consilier referent la 
Ismail, unde a depus o activitate însemnată legionară, este văzut în acelaşi anturaj cu fratele 
său. 

Ambii fraţi Hagiu sunt în prezent plecaţi în Ardeal cu lotul de preoți trimişi pentru a 
servi in bisericile foste greco-catolice. 

Tot în anturajul fraților Hagiu a mai fost văzut deseori Berezescu Pavel din 
Bucuresti, str. Justiţiei, nr. 32, fost diacon la eparhia Ismailului, timp în care a facut politică 
cuzistă, fiind încadrat în „Partidul Naţional Creştin”. 


& Leon Dumitrăchescu, născut la 22 aprilie 1893 în Cucuteni, jud. Dâmboviţa; slujitor in Bucuresti; in 
perioada 15 august 1952-16 august 1953, a fost deținut la Canal; a fost cumnat cu marele om politic 
lon Mihalache (V. Manea, op. cit., p. 102). 

87 Acest profesor era semnalat cu lucrarea incriminatorie prin nota din 7 februarie 1949 de către 
informatorul „M. Stănescu”, care nu este exclus să fie chiar Dumitru Veştemeanu, unul dintre cei din 
anturajul lui Valeriu Iordăchescu (ANIC, fond DGP, dosar nr. 76/1946, f. 175). 

88 Joan Hagiu s-a născut la 24 ianuarie 1911, in Dumitresti, jud. Ismail; înainte de a pleca în misiune in 
Ardeal a slujit la biserica „Cuţitul de Argint” din Bucuresti; a funcţionat în calitate de consilier referent la 
Episcopiile din Huşi, Curtea de Argeş şi Ismail; potrivit unei note biografice din 20 noiembrie 1948 
Hagiu „a fost văzut în anturajul lui Dumitru Veştemeanu şi Grigore Cristescu”. 

Fratele său, Petre Hagiu, născut la 23 august 1908, în Dumitresti, jud. Ismail; a fost protopop 
de Cetatea Albă; a slujit la biserica „Popa Soare” din Capitală, până la 5 noiembrie 1948, când a fost 
trimis ca misionar la fostele parohii greco-catolice din Ardeal; unele surse susţin că ar fi decedat, în 
anul 1961, în penitenciarul Botoşani (ANIC, fond DGP, dosar nr. 75/1946, f. 255; V. Manea, op. cit., p. 
127). 

Damian Pânzaru, originar din județul Orhei, fost om de încredere al lui Visarion Puiu 
(criminal de război şi fugit din tara) cu care a fost împreună la Odesa, iar în 1944 numit 
intendent la Patriarhie, funcţie în cadrul căreia şi astăzi i se dau misiuni de încredere. Astfel 
fiind însărcinat, în mod discret, să amenajeze mănăstirea Căldăruşani pentru preoții [greco- 
catolici, n.n.] cărora li s-a fixat acest domiciliu şi care au fost mutați de la Neamt, Damian 
Pânzaru a difuzat această ştire printre toți funcţionarii Patriarhiei care l-a rândul lor au 
transmis-o mai departe în cercurile clericale. 

Preoții Buşilă Alexandru, din Bucureşti, str. Popa Savu, nr. 17, originar din județul 
Tighina şi Grosu Nicolae, de la biserica Progresul II, care a funcționat în trecut ca protopop al 
județului Tighina, s-au exprimat cu ocazia trimiterii lor în Ardeal pentru a sluji la bisericile foste 
greco-catolice că „din Basarabia au putut fugi din Ardeal nu vor mai avea această 
posibilitate”, căutând prin aceasta a propaga ideea unui nou război antisovietic. 

Vârtosu Haralambie, de la biserica Zlătari, funcţionând în trecut în judeţul Soroca, 
fost colaborator al lui Visarion Puiu, care l-a avansat la gradul de protopop al județului 
Soroca. În prezent este bun prieten cu Toma Chiricuta, preot la aceeaşi biserică. 

Cojocaru Haralambie, domiciliat în str. Trotuşului, nr. 84, fost diacon, prefect de 
studii la internatul teologic din Chişinău, ducând în acel timp o vie activitate legionară printre 
studenții acelui internat. Cojocaru tinea şedinţe legionare împreună cu Struc lon, Paiu 
Costache, în prezent la Sibiu, precum si cu frații Brighidău Petre, în prezent la biserica Ilie 
Calinderu, din Bucureşti, care l-a cunoscut personal pe Zelea Codreanu şi care a organizat 
tabere de muncă pe malul Prutului şi cu Brighidău Teodor, în prezent la laşi. 

Vasilian lon, de la biserica Sf. Nicolae Sârbi, fost profesor la Seminarul de la Ismail, 
mai târziu funcționând la Episcopia din Galati, iar din 1938 înscris în mişcarea legionară, 
funcţionând ca şef al partidului „Totul pentru tara’, din jud. Tulcea. În timpul rebeliunii se afla 
la Galaţi ca director al seminarului. Vasilian a suferit două condamnări pentru activitate 
legionară, una în 1941 fiind însă achitat şi alta în 1948, când a stat câteva luni în lagărul de la 
Miercurea Ciuc®’. 

Reteanu Calistrat, preot la biserica Slobozia, Bucureşti, în trecut s-a numit Caciur 
Calistrat şi a activat în mişcarea legionară în 1937, pe când era preot la Suceava. În 1938 a 
luat parte la parastasul pentru Mota şi Marin. În 1941 a fost membru în senatul legionar 
judeţean. În 1938 a fost dat în judecată şi condamnat mai târziu la un an de lagăr în 
Transnistria. În 1941 a fost internat în lagărul de la Tg. Jiu, de unde a fost eliberat în 1943. 

Ştefănescu Constantin, preot la biserica Spirea Nouă, Bucureşti, a fost hirotonisit 
diacon la Episcopia Ismailului şi a funcționat ca preot în județul Cetatea Albă. Este semnalat 
că ar fi simpatizat cu legionarii, iar în prezent îşi manifestă ostilitatea fata de regimul 
democratic oricând are ocazia. Astfel, în cursul anului 1948 şi-a manifestat aceste sentimente 
fata de alții criticând nefavorabil Sindicatul şi măsurile luate de organele sindicale cum ar fi 
citirea „Scânteii”, întrecerile etc. 

Preotul Roşca Sergiu, domiciliat în str. losif Niculescu, nr. 27, pe timpul când era în 
Basarabia simpatiza cu Partidul National Creştin cuzist, colaborând totodată la ziarul „Raza”. 


89 Legătura lui Vasilian cu Antim Nica este că prin acesta episcopul a cumpărat o maşină, pe care, se 
spune în document, o ţinea în Bucureşti (ACNSAS, fond Informativ, dosar nr. 701, vol. 2, f. 137). 

Soția sa este în prezent functionara la Ministerul cultelor ca dactilografă la cabinetul dlui. 
Ministru. 

Biriu Victor (Belicov)%, diacon la biserica Bucur, str. Radu vodă, originar din jud. 
Bălţi, a fost cercetat pe timpul lui Antonescu pentru activitatea legionară, fiind însă eliberat, iar 
astăzi este semnalat că continuă să păstreze legături cu diferiți legionari®". 

Dar cazuri de atitudine duşmănoasă adoptată de preoți basarabeni sunt semnalate 
pe întreg teritoriul acestor două mitropolii şi anume: 

lerodiaconul Dobzeu Mihai (Mina)%, de la schitul Bradicesti, jud. Fălciu, originar din 
jud. Lăpuşna, element fanatic şi reactionar, în februarie 1948 a afişat manifeste 
antidemocratice în comună, iar în noiembrie 1948 în urma unei perchezitii s-au găsit în chilia 
sa predici scrise cu conţinut antimarxist şi antidemocratic. După reforma învățământului 
Dobzeu îndemna populaţia să trimită copii la biserică, instigând împotriva guvernului care 
„vrea să distrugă religia”, după cum s-a exprimat. 

Captarenco Alexandru, preot misionar din Huşi, originar din Crimeea, neinscris în 
nici un partid politic, aduce injurii membrilor guvernului, criticând nefavorabil reformele 
democrate şi îndemnând populaţia să nu participe la munca voluntară. 

Preotul Barcare Nichifor, din Huşi, neinscris în prezent în nici un partid politic, 
nutreşte idei revanşarde exprimându-se fata de alte persoane că doreşte să reintre în 
posesia vilei sale şi a celor 5 ha vie ce le-a avut in Basarabia. 

Carp Vasile, cântăreț bisericesc, din comuna Gura Hobotin, jud. Fălciu, membru în 
Fr. Plugarilor, se îmbată des şi în stare de ebrietate insultă guvernul actual. În decembrie 
1948, în stare de ebrietate a adus insulte tov. Maria Tăutu, deputată de Fălciu. 

Popescu Anton%, preot pensionar din Huşi, în trecut a dus o propagandă 
antimuncitorească şi antidemocrată în cadrul unei publicații religioase scoasă de el în 1933 la 
care a adăugat mai târziu o vie propagandă antisovietică în „Cronica Hușilor” şi alte publicații. 
În timpul războiului a fost trimis ca misionar în Transnistria, unde şi-a continuat propaganda 
sa. În 1945 este trimis în lagăr, făcându-se vinovat de dezastrul țării, iar după eliberare 
reuşeşte să obțină reintegrarea în postul de consilier referent, calitate care îi dă dreptul să se 
deplaseze pe mai multe județe şi să facă numiri de preoți. De asemenea, este reintegrat din 


% Victor Biriu, născut la 31 octombrie 1909 în Falesti, jud. Balti, a fost arestat în perioada 1951-1955, 
pentru „activitate legionară” (V. Manea, op. cit., p. 50). 

9 Aceeaşi exprimare se găseşte în nota din 12 februarie 1949 a DSC (ANIC, fond DGP, dosar nr. 
76/1946, f. 178). 

92 Mina Dobzeu s-a născut la 6 noiembrie 1921, in Grozesti, jud. Călăraşi, Basarabia; a intrat ca frate 
la mănăstirea Hâncu din Basarabia, unde a absolvit şapte clase elementare, apoi s-a mutat la 
mănăstirea Căldăruşani, unde a învăţat arta sculpturii în lemn; a urmat Şcoala de cântăreți de la 
Constanta, iar in 1948 a fost hirotonit ierodiacon la Episcopia Husilor; după o serie de proteste la 
adresa autorităţilor civile pentru atitudinea potrivnică Bisericii, a primit domiciliu obligatoriu la 
mănăstirea Brădiceşti; arestat in 1959 şi condamnat în februarie 1960 la şapte ani închisoare şi 
eliberat în iunie 1964; slujeşte la parohia Jimbor, jud. Cluj, apoi din 1969 la mănăstirea Sf. Apostoli din 
Huşi, fosta catedrală episcopală (The Imprisoned..., p. 154). 

% Anton Popescu, născut în 1896; a fost consilier referent la Episcopia Husilor, până la desființarea din 
1948 şi paroh la biserica Sf. Dumitru din Huşi; între anii 1950-1954 a fost deținut la Aiud (V. Manea, 
op. cit., p. 203). 

oficiu în funcția de director al căminelor culturale din jud. Fălciu. Preotul Popescu poartă 
corespondență cu arestatii din lagărul „Galata” din laşi, prin diverşi curieri şi prin intermediul 
Dnei Papanaga. 

Preotul Leonida Şerban, din comuna Ungureni, jud. Botoşani, funcționând în trecut 
în judeţul Soroca, în prezent nefiind încadrat în nici o organizație politică. Face propagandă 
nefavorabilă în legătură cu colectivizarea pământului căutând să influențeze pe țărani. 

Ciornei Vasile, din comuna Tudora-Botoşani a funcționat în trecut ca preot în jud. 
Balti, unde a activat pe linie legionară şi apoi încadrându-se în PNT Maniu şi desfăşurând o 
vie propaganda antidemocratică, fiind numit delegat in 1946 la alegeri. În 1947, Ciornei s-a 
încadrat în Fr. Plugarilor de unde însă a fost exclus pentru activitatea duşmănoasă. În 
primăvara anului 1948 a intrigat pe țărani reuşind să antreneze cca. 400 din ei pentru a 
merge la Prefect să-l oblige să-i scutească de colectare. 

Moldoveanu Dumitru, preotul din județul Baia, fost legionar, şef de garnizoană în jud. 
Botoşani şi mai târziu funcționar în Transnistria unde a comis abuzuri şi acte de cruzime, este 
semnalat că ar întreține legături cu diverşi legionari. 

Horică Gavrilă, călugăr la mănăstirea Râşca-Baia, originar în Basarabia, jud. Orhei, 
este duşmănos regimului, manifestându-se pe linie mistică religioasă, fiind un înfocat agitator 
stilist în prezent, fapt pentru care în 1936 a fost condamnat la un an închisoare. 

Bălan Mircea, preot în Şendricani, jud. Dorohoi, originar din Storojineţ, în trecut 
simpatizant PNT Maniu, iar în prezent încadrat in Fr. Plugarilor, unde nu depune activitate. 
intretine legături cu moşierii din regiune, printre care şi cu mosierul Th. Ungureanu. În martie 
1948, în localul Primăriei s-a exprimat fata de alţii cu nemulțumire fata de echipele de 
deparazitare ieşite pe teren duminica, adăugând că speră să se reîntoarcă partidele istorice 
la carmuirea țării. 

Bârzu Teoader, preot în Hilişeu-Dorohoi, originar din Basarabia, fost simpatizant 
legionar, iar apoi simpatizant PNT, fost în trecut trimis în judecată pentru agitație. În 
septembrie 1948 a instigat țăranii împotriva regimului, demonstrându-le că tara este condusă 
numai de „jidani”. 

Guţu llie, preot in Draguseni-Dorohoi, originar în jud. Hotin, a dus o propaganda 
electorală în favoarea PNT Maniu la alegerile din 1946 fără să fi fost înscris în partid, iar mai 
târziu căutând prilejuri de a defăima măsurile luate de guvern. Astfel, în 1948 s-a folosit de 
acțiunea de combatere a tifosului pentru a o critica şi comenta nefavorabil. 

Bojescu Nicolae, preot din Manastioara-Radauti, originar din Storojineţ, fost 
simpatizant legionar, îşi manifestă deschis dorința revansarda fata de URSS, sperând sa se 
reîntoarcă la averea lăsată în acele locuri. intretine legături cu diferiţi cetățeni refugiaţi din 
Basarabia. 

Rusu Radu, preot în Şcheia-Suceava, originar din jud. Cernăuţi, unde a funcţionat ca 
preot, în trecut neîncadrat în nici un partid politic, strecurat în PMR provenit din PSD, dar fiind 
exclus din partid mai târziu pe motivul că cele 3 calendare Scânteia date spre distribuire le-a 
pus în mod demonstrativ în closet. 

Rusu Constantin, din Tg. Trotuş-Bacău, a funcţionat în trecut în județul Balti, în 
prezent încadrat în Fr. Plugarilor manifestându-se însă ostil în orice ocazie. Cu ocazia unei 
nunți la care se afla s-a exprimat că trăim timpuri grele şi că vom trăi timpuri şi mai grele. A 
fost semnalat, de asemenea, că a sabotat colectările. 

Pancu Gheorghe, cu ultimul domiciliu în comuna Boghicea-Roman, a activat în 
mişcarea legionară în prezent arestat. 

Pe teritoriul Mitropoliei Olteniei (în cuprinsul căreia sunt aproximativ 280 de preoți, 
85 cântăreți şi 17 călugări basarabeni) există o stare de spirit agitată datorită zvonurilor 
provenite din cercurile clerului ortodox, zvonuri de care sunt străini preoții basarabeni. 

Astfel e cazul preoților Chiriţă Leonida şi Puriteanu şi a cântărețului pensionar Cepoi 
Ravotschi, toți din comuna Filiaşi-Dolj, care agită spiritele prin difuzare de zvonuri după care 
„toți refugiații din Basarabia vor fi trimişi în Siberia” sau cultivă ideea de a fugi în altă parte 
pentru a nu fi aflați de autorități. 

În cadrul Mitropoliei Ardealului există cca. 70 de preoți, 15 cântăreți, 4 călugări 
basarabeni, fiind semnalate diverse cazuri de activitate antidemocratică din partea acestor 
preoți, cazuri care se datorează în mare măsură influenţei venită din partea mitropolitului 
Nicolae Bălan, care are la activul său o activitate bogată naționalistă şi reacționară atât 
înainte, cât şi după 23 august 1944 şi a celor doi episcopi Nicolae Popovici al Oradiei, om cu 
influență în timpul dictaturii antonesciene când a făcut parte din misiunea religioasă din 
Basarabia. La cererea sa, N. Popovici a primit încuviințarea lui Antonescu de a pleca pe front 
pentru a însoți armatele, deplasându-se astfel la Tiraspol şi Crimeea, fiind tot timpul însoțit de 
actualul secretar al Episcopiei, Aurel Dărăban. În prezent se manifestă pe față împotriva 
regimului democratic, difuzând ideea unui război victorios al anglo-americanilor împotriva 
URSS. Episcopul Popovici a dat afară pe reprezentantul Sindicatului respectiv de la o şedinţă 
ținută în cadrul episcopiei, deoarece nu era de acord cu propunerile sale de numiri şi 
avansări, propuneri favorabile numai pentru „oameni săi”. În februarie a.c., cu ocazia unui 
discurs ţinut în sala Direcţiei Miliției din Sighet, vorbind despre Horea, Cloşca şi Crişan, a 
ticluit fraze cu un vădit conţinut nationalist, intrebuintand cunoscute expresii şovine ca: 
„neamul românesc”, „sângele românesc” şi altele. Tot în cursul acestui an s-a mai exprimat 
într-un cerc de prieteni şi colegi, că nu-i pasă dacă la Bucureşti „românismul este anemiat”, 
deoarece aici „la frontieră pulsează puternic”. 

Nicolae Colan, episcopul Clujului, fost simpatizant legionar, fapt pentru care a 
celebrat slujba religioasă în fata gării Cluj la catafalcul lui Mota şi Marin, astăzi ia măsuri in 
cadrul episcopiei sale, menite să creeze o stare de spirit nefavorabilă regimului actual. 
Exemplu: a interzis preoților din comunele învecinate de a oficia slujbe în comuna lernut-Tr. 
Mică, comună rămasă fără preot în urma unificării, fapt ce a dat naştere la agitație în sânul 
credincioşilor. 

Prin prisma încurajării venită de la aceşti capi ai Bisericii Ortodoxe din Ardeal, 
trebuie privită şi activitatea preoților basarabeni, printre care se numără şi următoarele cazuri: 

Bujoreanu Viorel, preot la Mitropolia Sibiu, fost legionar, iar după 23 august 1944 un 
timp foarte scurt a fost membru în PSD. În trecut a funcţionat ca preot la Cernăuţi, iar în 
prezent îşi duce activitatea ostilă regimului democratic pe linia „Oastei Domnului”, propagând 
cu fanatism încadrarea în această asociaţie religioasă şi ascultând orbeşte de directivele date 
de Nicolae Bălan, conducătorul „Oastei Domnului”. 

Şeuş Traian, din Sitani-Bihor, originar din Storojineț, fost simpatizant PNT-ist, în 
prezent are o atitudine antidemocratică şi întreține legături cu chiaburii din sat. 

Pescaru Traian, preot în comuna Roateş-Tr. Mare, originar din Cernăuţi, de unde s-a 
refugiat, întreține o atmosferă ostilă față de regimul actual şi URSS. 


174 


Preoții basarabeni şi bucovineni... 


Bolohan Lazăr, din Dumbrăveni-Tr. Mică, născut în 1884, refugiat din Basarabia, 
duce propagandă mistică religioasă printre credincioşi. În august 1948 a primit o scrisoare de 
la un preot din America, scrisoare cu conținut antidemocratic şi plină de laude pentru fostul 
rege Mihai. 

Albulescu Pantelimon, preot în Câmpeni-Turda, în trecut a funcționat la Cernăuţi, iar 
azi duce o propagandă antidemocratică. În cadrul şcolii din comună unde funcţionează ca 
profesor a luat o atitudine ostilă fata de reforma învățământului criticând-o nefavorabil. 
Albulescu a concediat cantorul bisericii la care slujeşte, om ataşat regimului, înlocuindu-l cu 
un element legionar. 

Ciortan Ştefan, cu ultimul domiciliu în Comana-Făgăraş, fost membru PNT-Maniu, 
cu activitate intensă la alegerile din 1946, a dus şi după aceea o vie propagandă 
antidemocratică şi antiguvernamentală. În 1947 a refuzat să explice enoriaşilor în biserică 
procesul lui Maniu sub motivul că aceasta este „o escrocherie politică”. Preotul Ciortan a rupt 
afişele de propagandă ale guvernului din sala culturală a comunei. De asemenea, a refuzat 
să dea sala pentru manifestații sindicale şi a instigat permanent populaţia contra autorităților. 
În prezent este internat în lagărul de la Gherla. 

În cadrul Mitropoliei Banatului pe a cărei teritoriu sunt aproximativ 60 de preoți, 4 
cântăreți şi 20 de călugări basarabeni, avem următoarele semnalări: 

Moraru Teodor, preot în comuna Ciortea-Caraş, a funcţionat în trecut în jud. Hotin, 
Basarabia, în prezent neîncadrat în nici un partid politic. Susnumitul nu a respectat 
dispozitiunile în legătură cu însămânțările fapt pentru care a fost trimis în judecată. 

Turcan Boris, originar din Viocinet-Bucovina, domiciliat în Lugoj, str. Dr. Popovici, nr. 
7, a fost simpatizant al mişcării legionare, în prezent neîncadrat în nici o organizație politică, 
semnalat că sprijină pe reactionarii din regiune. 

Totoiescu Dionisie, din comuna Jupâneşti-Severin, originar din Storojineţ, are o 
atitudine ostilă fata de măsurile luate de guvern. Astfel a agitat spiritele împotriva Guvernului 
şi a PMR-ului, când s-a luat măsura de a se da țăranilor săraci dreptul lor pentru munca ce au 
depus-o în sesiile parohiale. 

lacob Grigore, preot în comuna Căprioara-Severin, originar din Orhei-Basarabia, în 
trecut membru PNT-Maniu. intretine legături cu persoane dubioase şi se manifestă în mod 
şovin şi antidemocratic. A agitat spiritele împotriva guvernului atunci când s-a luat măsura de 
a se da țăranilor săraci pământ pentru lucru din sesiile parohiale. 

Daşchievici Profir, preot în comuna Pietroasa-Severin, originar din Lăpuşna, a fost 
semnalat că colportează ştiri alarmiste tendentioase contra guvernului democratic. 

Problema preoților refugiați din Basarabia şi Bucovina de nord mai are o latură 
importantă şi anume, strecurarea elementelor cu trecut politic compromitator în organizații 
democratice, cu scopul de a camufla astfel antecedentele sau chiar pentru a submina aceste 
organizații. Astfel avem următoarele cazuri: 

Bărgăunaş Gheorghe, preot în Iveşti-Tutova, fost legionar, iar azi încadrat in Fr. 
Plugarilor, având manifestări ostile. 

Stuseac Teodor, preot în Pitesti, str. Tepes vodă, nr. 76, originar din Cernăuţi, fost 
membru PNL Brătianu şi confesor în armată cu gradul de căpitan, astăzi este încadrat în Fr. 
Plugarilor. 

Tostogan Mihail, preot profesor, din comuna Branişte, jud. Dâmboviţa, originar din 
jud. Ismail, fost membru PNT, strecurat mai târziu în PMR, unde este şi astăzi membru. 

Moraru loan, preot în Udeni-Vlaşca, originar din Balti, a funcţionat ca preot în 
Soroca, Cernăuţi şi Hotin şi a fost membru PNT Maniu, iar astăzi încadrat in PMR unde nu da 
dovadă de ataşament, manifestându-se chiar ostil uneori. 

Turlan Traian, din comuna Beilic-Constanta, fost în trecut în Basarabia, membru 
PNL-Brătianu, iar apoi Tătărescu, astăzi fiind încadrat în Fr. Plugarilor, unde nu depune nici o 
activitate. 

Perianu Constantin, preot în comuna Gârliciu-Constanţa, în trecut funcționând în 
Basarabia, fiind şi membru în mişcarea legionară, iar astăzi încadrat în Fr. Plugarilor fără să 
activeze. 

Vasile Gheorghe, preot în comuna Socariciu, jud. Ialomiţa, fost în trecut în 
Basarabia, activând intens în mişcarea legionară, fapt pentru care a suferit o condamnare, iar 
după 23 august 1944 reuşind să se strecoare în PSD şi apoi în PMR. 

Antim Alexandru, din Gropnita-lasi, în trecut a activat în mişcarea legionară ca şef 
de sector, iar astăzi este membru în Fr. Plugarilor, având manifestări ostile, criticând 
guvernul. 

Carp loan, cântăreț la biserica din comuna Todireşti-Vaslui, fost în trecut în 
Basarabia, activând în mişcarea legionară, astăzi strecurat în PMR. 

Andrei Vasile, din comuna Capul Câmpului, preot refugiat din jud. Storojineţ, fost 
membru liberal brătienist şi strecurat apoi în PSD, iar azi în PMR. 

Sofia Dionisie, preot în Candesti-Radauti, refugiat din județul Cernăuţi, a susținut 
PNT Maniu la alegerile din 1946, fără să fi fost încadrat în partid. Azi încadrat in Fr. 
Plugarilor, nefiind ataşat şi având legături cu chiaburii din comună. 

Bardier Alexandru, [...]%, confesor militar la Hotin şi simpatizant legionar. A publicat 
în 1940, în numărul 11 al revistei „Mitropolia Moldovei” un articol cu puternic caracter 
antisovietic. După 23 august 1944 s-a încadrat de formă în PNP, iar astăzi este strecurat în 
postul de secretar al Secţiei sindicale a clerului din jud. Baia (?), intretinand în acelaşi timp 
legături cu cercurile maniste. 

Cercel Constantin, în prezent preot în com. Fântâna Mare, jud. Baia, refugiat în 
Soroca, fost cuzist, iar după 23 august 1944 manist înfocat; în prezent este încadrat în 
Frontul Plugarilor. 

Caisan Petru, din com. Orlati, jud. Sibiu, fost preot la Chişinău, activând in PNL- 
Brătianu până în 1945, când s-a înscris în Frontul Plugarilor. Îşi exprimă de multe ori în 
cercurile restrânse sentimentele sale naţionaliste, şovine şi antisovietice. 

Paiata Emil, preot în com. Hinchiriş, jud. Bihor, originar din jud. Lăpuşna, fost 
simpatizant PNT Maniu, înscris mai târziu in PSD (în cadrul cărui partid a dus o activitate 
antidemocratica şi ostilă PCR), astăzi strecurat in PMR, intretinand totodată legături cu 
persoane dubioase şi fiind el însuşi semnalat ca fiind în legătură cu organizațiile subversive. 

Datele de mai sus provin din rapoartele tuturor Directiunilor regionale şi evidențe 
noastre, necuprinzând însă numeroşii preoți basarabeni de pe teritoriul jud. Ilfov, întrucât 


%4 Fila deteriorată. 

Directiunea Securității Capitalei cu toate termenele acordate, nu a prezentat lucrarea 
ordonată pentru teritoriul județului. 

Preoții refugiați din Basarabia şi Bucovina de nord, precum şi cei care „s-au înfruptat 
din bunurile Transnistriei”, în număr de cca. 700 din întreaga tara, reprezintă cca. 10% din 
întreg clerul ortodox. Din evidențele noastre, incomplete mai ales datorită faptului că la 
actualele lor adrese nu se cunoaşte activitatea din trecut în Basarabia, Bucovina şi 
Transnistria, rezultă că în medie numărul manifestărilor antidemocratice ale preoților din 
această categorie este cel putin dublu fata de cel al manifestărilor antidemocratice a celorlalți 
preoți. 

Pentru remedierea pe cât posibil a stării de spirit nefavorabile, pe care aceşti preoți o 
creează în rândurile credincioşilor, se opiniază pentru următoarele măsuri: 

Antim Nicov Nica, episcop locotenent al Dunării de Jos şi al Galatiului, fost episcop 
al Ismailului şi vicar al Misiunii în Transnistria, să nu ajungă în nici un caz şi cu toate 
promisiunile ce i le-a făcut Patriarhul Justinian, mitropolit al Moldovei. Nu trebuie uitat că 
Antim Nica polarizează astăzi în jurul lui „nădejdiile basarabenilor” şi că a promis în mod 
„discret” (dar polarizând acest lucru în rândurile clerului din RPR) patriarhului Alexei al Rusiei 
că va aduce la seminariile teologice din tara teologi şi preoți din URSS, pentru ca aceştia sa 
poată avea „o adevărată” pregătire teologică. 

Toţi basarabenii din raza episcopiei Dunării de Jos şi a Galatiului, care se bucură 
astăzi de o deosebită influență şi protecţie pe lângă Antim Nica sa fie mutaţi în Ardeal în 
parohiile rămase libere. În acest fel se va dizolva o clică dăunătoare, se vor umple golurile 
amenințătoare din Ardealul subminat de activitatea antidemocratică a preoților greco-catolici 
rezistenți. 

Toţi basarabenii din Capitală, care se grupează în jurul lui Pavel Guciujna şi a 
preotului Alexandru Nicoreanu, fruntaş PNT, menţionaţi mai sus (Dumitru Balaur, Dimitrie 
Popescu, Simion Neaga, Silvestru Vatrici, Petre Hagiu, lon Hagiu, Pavel Berezescu, Damian 
Pânzaru, Alexandru Buşilă, Haralambie Vartolomeu, Haralambie Cojocaru, Caciur Calistrat, 
Ştefănescu Constantin, Biriu Belicov Victor etc.) în frunte cu Pavel Guciujna să plece, de 
asemenea, în Ardeal, Maramureş şi Banat, la parohiile vacante. 

Activitatea tuturor preoților originari din Basarabia să fie supravegheată în mod 
special de către DRSP din tara, reconstituindu-se in mod sistematic activitatea trecută pentru 
fiecare. În acest scop urmează a se redacta un ordin instructiv cu caracter permanent. 

Totii preoții basarabeni care nu s-au facut remarcati printr-o activitate deosebită pe 
linia democratică şi care pot fi scoşi din rândurile clerului pe baze legale (pensionare, 
comprimare, suspendare pentru călcarea canoanelor religioase) sa fie îndepărtați din 
rândurile clerului slujitor. 


ACNSAS, fond Informativ, dosar nr. 2672, vol. 40, f. 4-16. 

Nr. 131/94568 
10.VIII.949 


[Adnotare]: Revenire la 15 sept. 1949 
Către toate” 
Directiunile Regionale de Securitate din tara 
şi DSC 


Rugăm dispuneti de urgenţă a ni se înainta un raport detailat care să cuprindă 
activitatea din ultimul timp a preoților şi călugărilor care au funcţionat pe teritoriul 
Transnistriei, Basarabiei şi Bucovinei. 

Acest raport ne va fi redactat sub formă de notă în triplu exemplar pentru fiecare 
cleric în parte. 

De asemenea, se vor înainta fişele personale ale celor susmentionati, care nu au 
fost înaintate până în prezent. 

Colonel de Securitate 


Birtaş G./ss 
Căpitan de Securitate, 


Stănescu H. 


ACNSAS, fond Informativ, dosar nr. 2672, vol. 40, f. 3. 


% Documentul are în partea stângă însemnarea: „Revenire la 15 sept 49”. 

DUBLĂ SUPRAVEGHERE. 
SCRIITORI GERMANI DIN ROMÂNIA ÎN 
DOCUMENTE ALE STASI ŞI ALE SECURITĂŢII 


DUAL SUPERVISION. GERMAN WRITERS FROM ROMANIA IN STASI 
DOCUMENTS AND SECURITATE FILES 


In the autumn of 1975, the Securitate-the Romanian secret police- destroyed 
the "Banat Action Group”, in which German language young writers were grouped. 
These ones experimented new literary forms and criticized both their German 
conationals’ traditions, as well as the socialist state power repressions from a more 
or less Marxist point of view. This group of dissidents had gathered again since 
1976, with an increasing number of people, in the German literary circle from 
Timisoara, „Adam Miiller-Guttenbrunn“! which operated under the aegis of the 
Writers’ Association. This last one was surveilled by Securitate. The important 
members of the literary circle were in attention of Securitate and Stasi (East German 
Security), especially the writer Wiliam Totok and his works. 


Etichete: Securitate, cenaclu literar, scriitori, minoritate germană, manuscris 
Keywords: The Securitate, literary club, writers, German minority, 
manuscript 


În toamna anului 1975 Securitatea, poliția secretă românească, a destrămat „Grupul 
de Acţiune Banat” (Aktionsgruppe Banat), în care se reuniseră tineri scriitori de limbă 
germană. Aceştia experimentaseră noi forme literare şi criticaseră dintr-un punct de vedere 
mai mult sau mai putin marxist atât tradiţiile conationalilor lor germani din România, cât si 
represiunile puterii de stat socialiste?. Acest cerc de disidenti se reunea din nou, începând din 
anul 1976, cu un număr de persoane sporit, în cenaclul literar german existent în Timişoara, 
„Adam Muller-Guttenbrunn“* care funcționa sub egida Asociaţiei Scriitorilor. Si, acesta, cum 
se poate înțelege de la sine, era supravegheat de Securitate. 

În 1982 situația se agrava din nou. Cenaclul literar „Adam Muller-Guttenbrunn“ 
anunța la 10 februarie 1982, în ziarul central de limbă germană din România „Neuer Weg’, 
următoarea întâlnire: 

„Şedinţă a Cenaclului literar 


1 Adam Muller-Guttenbrunn (1852-1923), writer originated in Banat. His novels about the native land 
made clear the image on the history and identity of the “Swabians in Banat“. 

2 Ernest Wichner (ed.), Ein Pronomen ist verhaftet worden. Texte der Aktionsgruppe Banat (Un 
pronume a fost arestat. Texte ale Grupului de Actiune Banat), Editura Suhrkamp, Frankfurt/M., 1992. 

3 Adam Muller-Guttenbrunn (1852-1923), scriitor originar din Banat. Romanele sale despre ținutul natal 
au furnizat o imagine despre istoria şi identitatea „şvabilor bănăţeni“. 

Timişoara — La următoarea şedinţă a Cenaclului literar „Adam Miller-Guttenbrunn” 
din Timişoara va citi Richard Wagner noi poezii. În cea de-a doua parte a întâlnirii care va 
avea loc joi la ora 17 la sediul Uniunii Scriitorilor vor fi ascultate cântece de Wolf Biermann”. 

E foarte probabil ca acest anunț să fi determinat ambasada RDG de la Bucuresti sa 
protesteze la Ministerul de Externe român. Într-adevăr, din perspectiva RDG trebuie să fi 
părut o provocare să fie audiate într-un spațiu public dintr-o „țară socialistă înfrățită” cântecele 
celui mai renumit disident din RDG, Wolf Biermann, şi să mai şi anunti acest lucru în ziar, in 
pofida cenzurii generalizate din presă. Cenaclul literar s-a reunit într-adevăr la 11 februarie. 
Totuşi, înainte de aceasta, scriitorului şi redactorului Horst Samson, care initiase seara 
muzicală Biermann, i s-a cerut insistent de către Comitetul Judeţean de Partid să nu-şi ducă 
la îndeplinire această intenţie. După cum îşi aminteşte Horst Samson, cântecele lui Biermann 
au fost ascultate din această cauză abia după şedinţă, intrun cerc resirâns, în locuinţa saë. 


Punctul culminant din activitatea anuală a Cenaclului timişorean - acordarea 
Premiului literar Adam Muller-Guttenbrunn. Aici Horst Samson mulţumeşte pentru premiul 
care i s-a atribuit lui (iunie 1982). In imagine (de la stânga): Eduard Schneider, Helmuth 


4 „Neuer Weg”, 10.2.1982, p. 4. În „Neue Banater Zeitung”, ziarul local de limbă germană din 
Timişoara, nu a apărut nici un anunţ de acest fel. 

5 Comunicare a lui Horst Samson către Georg Herbstritt, la data de 11.06.2008. Despre acest fapt 
Totok, colegul lui Samson, îşi aminteşte altceva, şi anume că melodiile lui Biermann au fost ascultate 
încă din timpul şedinţei; vezi William Totok, Constrângerea memoriei. Însemnări, documente, amintiri, 
Editura Polirom, laşi, 2001, p. 107. În ce formă a acţionat atunci cu adevărat ambasada RDG nu se 
poate încă stabili, întrucât accesul la actele Ministerului de Externe al fostei RDG este interzis pentru o 
perioadă de treizeci de ani. Totuşi astfel de intervenții erau absolut obişnuite. Cert este că Securitatea 
a folosit acest „incident“ încă neelucidat ca pretext pentru perchezitiile organizate 3 luni mai târziu la 
Samson şi Totok, cf. observaţiilor locotenent-colonelului de Securitate, Nicolae Pădurariu scrise pe 
„Nota“ furnizată de „Voicu“ pe data 21.02. 1982, ACNSAS, fond Informativ, dosar nr. 210845, vol. 2, ff. 
255-255v. lată ce relata „Voicu“ Securităţii: „Samson a dat ştirea lui Walter Jass, redactor la «N[euer] 
W[eg]», care a transmis ştirea la Bucuresti, iar în următoarea zi se afla în ziar. Ziarul «N[eue] B[anater] 
Z[eitung]» a publicat ştirea fără a menţiona numele lui Biermann. În ziua următoare Jass i-a comunicat 
lui Samson, că Ambasada RDG din Bucureşti a dat curs unei note de protest, din cauza ştirii 
respective - Biermann fiind un disident RDG, care a fost dat afară din tara, şi trăieşte acum în RFG. 
Samson mergea apoi acasă - după masă trebuia să se tina şedinţa cenaclului - şi a pregătit o noua 
bandă cu un alt cântăreţ RFG - [Franz-Josef] Degenhardt - care nu este atât de «ofensiv»“. Ibidem, f. 
245. 

Frauendorfer, Franz Binder (Radio Timişoara), William Totok, Horst Samson (în picioare), 
Richard Wagner şi Nikolaus Berwanger. Sursa: arhiva Horst Samson. 


La prima vedere, faptul că seara de muzică Biermann a fost anunţată în ziar pare o 
dovadă de curaj. Dar Horst Samson nu dorise ca numele lui Biermann să fie menţionat în 
anunțul din ziar. El îl rugase foarte răspicat pe redactorul responsabil al ziarului Neuer Weg 
să nu precizeze numele, pentru a evita posibile necazuri€. Dacă lucrurile s-au petrecut altfel 
numai din cauza neatentiei redactorului sau aceasta a constituit crearea premeditata a unui 
motiv de a face vulnerabil cenaclul literar rămâne deocamdată o problemă deschisă”. 

Trei luni mai târziu Securitatea acţiona direct împotriva lui Horst Samson şi colegului 
sau William Totok. La 14 mai 1982 făcea perchezitii în casele amândurora. Securiştii îşi 
motivau acțiunea prin protestul ambasadei RDG fata de seara muzicală Biermann. Acesta 
era totuşi numai un pretext, întrucât de la incidentul în cauză se scurseseră deja trei luni. În 
realitate, Securitatea voia să confişte caietele cu însemnări ale lui William Totok, în care 
acesta îşi scrisese amintirile din timpul detenției din anii 1975-1976. Totok era membru al 
„Grupului de Acţiune Banat” şi stătuse nouă luni în detenţie preventivă după destrămarea 
acestuia®. Securitatea aflase de la informatorul ei „Voicu” că William Totok îi dăduse 
însemnările lui Horst Samson. 

Mai mult: în urma unui plan amănunțit elaborat de Securitate, „Voicu“ se oferise să-l 
ajute pe Totok să-şi aducă lucrurile din comuna Tomnatic?, unde a lucrat ca profesor până la 
sfârşitul anului 1981, la Timişoara, unde urma să fie angajat la ziarul „Neue Banater Zeitung”. 
La vremea respectivă şi „Voicu“ — care se numeşte de fapt Franz Thomas Schleich -— era 
redactor al ziarului amintit. Spre sfârşitul anului 1981 fusese de mai multe ori la Tomnatic, 
având sarcina de a-l contacta pe Totok pentru a afla „ce lucrări literare are în perspectivă“ şi 
„să contacteze una din persoanele de la locul de muncă a lui Totok prin care să stabilească 
“ce face acesta. În urma unei vizite la domiciliul din Tomnatic al lui Totok „Voicu“ (Schleich) 
informează Securitatea pe data de 5 decembrie 1981 asupra celor constatate, reliefând faptul 
că „pe pereții camerei sunt o serie de poze ale lui Lech Walesa (conducătorul «Solidarităţii» 


€ Comunicare din partea lui Horst Samson (cf. nota 4). 

7 Intr-un „plan de măsuri“ propus de It. col. Pădurariu, trecut pe o „Notă“ a lui „Voicu“ în care acesta 
semnalează că ziarul «Neuer Weg» a anunţat audierea cântecelor lui Biermann ale cărui „texte 
(cântece) au fost interzise în RDG“, se menţionează că o altă sursă, „Mayer“, a primit sarcina să 
urmărească desfăşurarea şedinţei, iar „organele PCR“ urmează a fi anunțate despre „degenerarea 
acestui cenaclu scriitoricesc în care se prezintă lucrări [...] trădătoare, ostile şi necorespunzătoare“. Cf. 
ACNSAS, fond Informativ, dosar nr. 210845, vol. 2, ff. 253-253v. 

8 Totok, Constrângerea memoriei (v. nota 4), p. 7-120; Totok descrie aici detaliat şi „Grupul de Acţiune 
Banat” şi Cenaclul literar „Adam Muller-Guttenbrunn“. 

9 „Sursa vă informează“, scria „Voicu“ într-o notă datată 27.11. 1981, „că s-a întâlnit cu Totok, care i-a 
explicat că a fost angajat la red[actia] «N[eue] B[anater] Z[eitung]» şi este preocupat de a-şi transporta 
la Timişoara unele cărţi şi alte lucruri de la Tomnatic“. Lt. col. Pădurariu imediat îi dă sarcina lui 
Schleich „să accepte de a transporta la Timişoara obiectele lui Totok şi cu acest prilej să stabilească 
dacă are lucrări necorespunzătoare“, ACNSAS, fond Informativ, dosar nr. 210845, vol. 2, ff. 242-242v. 
10 Cf. notele lui „Voicu“ furnizate ofițerului său de legătură It. col. Pădurariu şi „măsurile“ elaborate de 
acesta, Ibidem, ff. 206-206v, f. 236, ff. 237-237v. 

poloneze), Marx, Engels, Lenin, Stalin, Hesse (scriitor german) şi un mare poster“. Totodată 
relatează că acesta intenționează să întocmească o listă pentru Amnesty International cu 
cadrele didactice date afară din invatamint, în urma depunerii cererii de plecare definitivă din 
Romania". 

Pe data de 25 decembrie 1981 Schleich a transportat lucrurile lui Totok la Timişoara, 
fotografiind parțial un manuscris care se afla într-o cutie (a se vedea documentul nr. 3 din 
anexă, nota lui „Voicu“ reprodusă aici integral), care ulterior a fost dusă la Samson. 
Securitatea a fotografiat mai târziu întregul manuscris, efectuând şi câteva perchezitii secrete 
la Samson pentru a se convinge că manuscrisul se află în acelaşi loc. Din partea Securităţii 
Schleich primeşte si el sarcina de a verifica dacă manuscrisul se află tot la Samson’? şi dacă 
acesta posedă pe lângă benzi cu Wolf Biermann şi alte cărţi interzise scrise de disidenti — 
pentru a pretexta astfel o eventuală descinderet3. Pentru a ocoli aprobarea din partea 
partidului necesară efectuării unei perchezitii la Samson, care era membru PCR, Securitatea 
aştepta ca Totok să-şi ducă manuscrisul la domiciliul din Timişoara. Deoarece acesta nu şi-a 
luat cutia, iar între timp trecuseră aproape cinci luni de când poliţia politică ajunsese în 
posesia unui manuscris considerat extrem de ostil, tradus tot de „Voicu“'4, Securitatea cere 
aprobarea organelor de partid'5 şi regizează scenariul unei perchezitii la Samson, având grijă 
să nu-l deconspire pe „Voicu“. 

Pentru a-şi proteja informatorul, Securitatea afirma in mod necorect că şi-ar fi pornit 
acţiunea la inițiativa ambasadei RDG. l-au confiscat într-adevăr lui Horst Samson benzile de 
magnetofon cu cântecele lui Biermann dar numai ca pretext şi, ca din întâmplare, a 
,descoperit” tot atunci la acesta şi însemnările lui William Totok, pe care, de asemenea, le-a 
confiscat. 

Într-un raport al Securităţii din Timişoara către generalul-maior Aron Bordea de la 
Direcţia | din Bucureşti se prezintă întreaga acțiune ca un succes al organelor care au reuşit 


11 Ibidem, ff. 243-243v. 

12 De exemplu pe data de 9.2. 1982 „Voicu“ informează Securitatea că „I-a vizitat pe Horst Samson în 
scopul de a verifica prezenţa cutiei cu manuscrisul lui Totok“. „Cu acest prilej sursa a observat că cutia 
respectivă se află în camera] nr. 3 (bibliotecă) în spatele unui raft mic cu cărți lângă fereastră. Sursa 
n-a purtat nici o discuţie cu Samson despre acest material, nici de această data, nici anterior. [...] 
Numai anterior sursa a întrebat pe Samson, dacă Totok i-a adus o cutie, şi el a confirmat, că da, 
aspect semnalat de sursă şi anterior“. Ofiţerul de legătură Pădurariu notează la „observații“: 
„controlarea prezenţei manuscrisului să-l facă numai cu prilejul unor vizite obişnuite la Horst Samson şi 
fără să trezească vreo bănuială“. Cf. Ibidem, ff. 254-254v. 

13 Pădurariu formulează într-un plan de măsuri liniile în vederea efectuării unei ,perchezitii legendate“, 
amintind că în acest scop se va justifica descinderea prin faptul că Samson posedă banda cu 
Biermann şi o „lucrare ostilă“ scrisă de Paul Goma. Totodată subliniază din nou necesitatea asigurării 
perfecte a „conspirării sursei Voicu“, Ibidem, ff. 257-257v. 

14 Ibidem, f. 247. 

15 Intr-o nota din 8.5. 1982 se reține că Securitatea a obținut aprobarea perchezitiei din partea „tov. 
secretar Pavel“ — precum notează col. Mortoiu pe aceeaşi filă. În acelaşi document sunt enumerate 
toate „materialele cu caracter ostil“ care urmează a fi confiscate. „având în vedere cele de mai sus, în 
scopul prevenirii, difuzării cât şi pentru ridicarea materialelor menţionate şi documentarea activității 
ostile a numitului Totok Wiliam, rugăm aprobati efectuarea unei perchezitii domiciliare numitului 
Samson Horst“. Cf. Ibidem, f. 265. 

să ridice la 14 mai 1982, „în baza unor măsuri combinative“, „manuscrisul cu conţinut ostil 
intitulat Un proiect pentru o exterminare intelectuală semnat de Totok, depus la „legătura sa 
pe nume Samson Horst“f6. 

Horst Samson şi William Totok au fost interogati de mai multe ori în săptămânile 
următoare la Securitate, însă au fost crutati de o detenție mai îndelungată. În anii următori 
Securitatea şi-a sporit presiunea asupra scriitorilor nesupuşi, până când aceştia au părăsit, în 
sfârşit, țara, în primăvara anului 1987, şi s-au stabilit în Republica Federală Germania. 
Reprezentantul politic cel mai influent din acel moment al minorității germane din Banat, 
scriitorul şi ziaristul Nikolaus Berwanger, plecase deja în Occident din toamna anului 1984. El 
reuşise până atunci întotdeauna să protejeze generaţia de scriitori mai tineri împotriva 
represiunii statului sau cel putin să îmblânzească această represiune”. 

La puţin timp după aceste două incidente din primăvara anului 1982 făcea o 
călătorie în România un colaborator neoficial (IM) al poliției secrete a RDG, Ministerul 
Securității Statului (MfS) şi vizita şi Timişoara la începutul lui iunie 1982. Acest informator 
,Buche” (rom. ,fag”) a fost neînsemnat ca scriitor, însă a jucat un rol important ca funcţionar 
în Uniunea Scriitorilor din RDG. Din punctul de vedere al Ministerului Securităţii Statului 
(MfS), acesta îşi dovedise loialitatea mai ales în 1976, când lui Wolf Biermann i-a fost retrasă 
cetățenia iar numeroşi scriitori importanți din RDG protestaseră vehement împotriva acestui 
fapt. „Buche” impunea şi in această fază fără greş linia MfS şi a contribuit mult la acţiunile 
întreprinse împotriva unor scriitori cu atitudine critică, precum Reiner Kunze’®. 

După ce s-a întors din călătoria lui în România, „Buche” i-a întocmit ofițerului său de 
legătură Peter Trost un raport detaliat despre incidentele de la Timişoara şi despre altele. 
Trost a realizat din aceasta o informaţie, din care vor fi redate mai jos câteva extrase (cf. 
documentul nr. 1). 

Acolo cele două incidente din februarie şi mai 1982 sunt descrise din greşeală ca şi 
cum ar avea de-a face unul cu celălalt. Decisivă este însă vederea de ansamblu: „Buche” 
prezenta situaţia din România din punctul de vedere al severului şi disciplinatului tovarăş de 
partid SED (Sozialistische Einheitspartei Deutschlands - Partidul Socialist Unit al Germaniei, 
PSUG), povestea despre existența unei scene literare sigure de sine şi independente în 
Timişoara şi raporta despre spații de libertate spirituală şi ideologică ce nu puteau fi puse de 
acord cu linia politică oficială din RDG. România trebuia să pară din această perspectivă un 
balamuc, în care situaţia era de necontrolat. 

Între altele, „Buche” descria amănunţit în raportul către MfS o discuţie în 
contradictoriu pe care a purtat-o cu Horst Samson într-un cerc restrâns. Aceasta îi servea 
drept exemplu în ceea ce priveşte atitudinea multor scriitori de limbă germană din România. 
În acest cerc însă „Buche” nu era singurul informator. Şi Securitatea era reprezentată acolo, 


6 Raport din 26. 6. 1982 semnat de col. Aurelian Mortoiu, şeful Securităţii, şi It. col. Antoniu 
Ianculescu, şeful serviciului 1/A, Ibidem, f. 264- 267v. 

17 Cf. notelor 5 şi 7, precum şi www.horstsamson.de. A se vedea şi relatarea lui William Totok, „Jurnal 
de corespondent“, Radio Europa liberă, 3.6.2009, 
http://www.europalibera.org/content/article/1745449. html. 

18 MfS, BV Gera, Abt. XX/7, 15.12.1980: Raport informativ despre IME „Buche“; BStU, MfS, BV Gera, 
X/872/80. 

prin sursa „Voicu”. Acest „Voicu” făcea parte din cenaclul literar „Adam Muller-Guttenbrunn“ şi 
era, de asemenea, ca redactor al ziarului local de limbă germană „Neue Banater Zeitung”, 
coleg de serviciu cu Horst Samson. Raportul lui „Voicu” este reprodus integral în paginile care 
urmează (cf. documentul nr. 2). Rapoartele celor doi informatori sunt în unele locuri aproape 
identice, în alte locuri, dimpotrivă, fiecare se dedică unei teme proprii. În timp ce „Buche” 
subliniază mai degrabă spaţiile de libertate, în raportul lui „Voicu” in prim plan se află 
presiunea la care erau supuşi scriitorii de limbă germană din România. Până la acest punct 
se deosebea percepția celor doi informatori, care nu ştiau nimic despre apartenenţa la 
serviciul secret a celuilalt. 

Totuşi, diferența esențială a constat în modul în care cele două politii secrete au 
prelucrat mai departe fiecare informatie primită. Raportul lui ,Buche” a fost transmis mai 
departe către Centrala MfS din Berlinul de Est, pentru a fi analizat acolo“. MfS era interesat 
de astfel de informații pentru că România era deja considerată încă din anii şaizeci drept unul 
dintre aliații de neîncredere. Colaborarea dintre MfS şi Securitate se terminase în cursul 
anilor şaizeci, iar România era din punctul de vedere al MfS o „zonă operativă”. Un schimb 
de informaţii între cele două politii secrete nu a avut loc; nici informaţiile lui „Buche” şi „Voicu” 
nu au fost vreodată aduse laolaltă. Rapoarte precum cel al lui „Buche” au servit deci numai 
pentru ca MfS să evalueze situația din România. 

Raportul lui „Voicu”, dimpotrivă, a fost exploatat de ofițerul de securitate responsabil 
cu aceasta pentru a se hotărî ce măsuri trebuiau luate în continuare. Propunerile 
corespunzătoare ale ofițerului superior se găsesc imediat sub textul raportului lui „Voicu”. 
Informaţiile lui ,Voicu” au constituit deci baza represiunii concrete împotriva lui Horst Samson 
şi William Totok. Superiorul ofițerului de legătură nota cu creion roşu drept concluzie şi 
directivă pe prima pagină a raportului lui „Voicu”: „Samson este un element ostil. Trebuie 
prelucrat cu toate mijloacele care ne stau la dispoziție”. 

Chiar dacă ambii informatori raportează despre acelaşi lucru şi despre aceleaşi 
persoane, informaţiile date de ei diferă totuşi nu numai în ceea ce priveşte percepția lor, ci şi 
în privința consecințelor care au rezultat din aceasta. 


În cursul lunii martie 1983 Franz Thomas Schleich emigrează în Germania, iar 
Securitatea îşi pierde unul din colaboratorii de nădejde. În 1985 vine în România împreună cu 
un fotoreporter de la revista germană „Stern”, cu scopul de a scrie un reportaj despre situația 
din România, în general, şi cea a scriitorilor din Timişoara, în special. Textul apare în ediția 
din 17 octombrie 1985 sub titlul „Numai bătrânii vor să mai ramana‘2". În martie 1986 vine din 
nou în România şi solicită o întâlnire cu fostul său ofițer de legătură. Din procesul verbal 
redactat după acestă întâlnire (a se vedea documentul nr. 4) de către It. col. Nicolae 
Pădurariu rezultă ca Schleich (conspirat în acest material sub numele de „Schneider“) a primit 


19 Scrisoare a administraţiei de raion MfS Gera, direcţia XX, către direcţia principală XX a MfS, din data 
de 16.7.1982; BStU, MfS, HA XX/AKG 869, BI. 87. 

20 Cf. in această privință: Georg Herbstritt, Țara frățească duşmănoasă. România în atenţia Sigurantei 
de Stat a RDG, în: „Revista 22°, 15 (774)/2005, 4-10 ianuarie 2005, pp. 12-13. Stejărel Olaru, Georg 
Herbstritt, Stasi şi Securitatea, Editura Humanitas, Bucuresti, 2005. 

21 Franz Schleich, Nur die Alten wollen bleiben, în: „Stern”, 18.10.1985. 

şi o „sarcină“ pe care a îndeplinit-o cu acelaşi zel ca şi în anii precedenţi când şi-a semnat 
delatiunile cu numele de „Voicu“. 


Anexe 
1. 
Raport al Ministerului Securității Statului / Republica Democrată Germană (MfS)? 


Direcția XX/7, Gera, 12 iulie 1982 
Informaţie nr. 211/82 


Informaţie neoficială despre o călătorie în România 


Colaboratorul neoficial s-a aflat de la sfârşitul lunii mai pînă la mijlocul lunii iunie 
1982 în România. A avut ocazia de a purta o serie de convorbiri. In cele ce urmează găsim o 
evaluare a partenerilor de conversație: [...]*. 


Evaluarea revistei „Neue Literatur” 


„[...] Răsfoind nişte reviste am observat că există o înclinație către outsiderii din 
literatura RDG-ului: Uwe Kolbe de exemplu. La o asemenea întrebare Hauser răspunde că 
au fost publicate şi poezii de Lutz Rathenow”. 

În partea culturală a revistei se informează asupra decesului artiştilor, asupra 
decernării premiilor şi despre alte lucruri. Se pot citi tot felul de nume necunoscute. Am căutat 


22 Traducerea din limba germană: Ingrid Baltag şi Valeriu Stancu. Sublinierile numelor din original nu 
au fost preluate. Omiterile sunt marcate prin [...]. Întregul document a fost publicat în limba germană în 
Halbjahresschrift fir sidosteuropăische Geschichte, Literatur und Politik 17 (2005) 2, p. 118-123. 
Introducerea autorului din acea publicaţie (p. 114-117), poate fi acum precizată. Documentul se 
sfârşeşte cu următoarea remarcă a ofițerului: „Următoarele informaţii au fost redactate de o sursă 
onestă şi de încredere. Pentru că sursa a fost in România neinsotita, dorim să o protejăm. 
Colaboratorul «Buche» (Fag) nu este menţionat în document. Faptul că el este autorul este plauzibil 
comparând cu următorul document scris de Voicu”. În raportul menţionat în nota nr. 16 scriitorul Erich 
Kriemer din Gera este denumit de MfS colaboratorul „Buche”. Alte informații lipsesc; dosarul propriu- 
zis al Securităţii RDG a fost probabil distrus in 1989/90. Originalul documentului de fata are la Oficiul 
Federal pentru Administrarea Arhivelor Securităţii Stasi cota BStU, MfS, HA XX/AKG 869, ff. 88-95. 

23 Urmează evaluări printre altele despre redactorul şef al revistei „Neue Literatur’, Emmerich Stoffel si 
urmaşul său Arnold Hauser. 

2 Lutz Rathenow (născut 1952), scriitor-disident din RDG, a protestat contra expulzării lui Wolf 
Biermann şi a fost închis, în 1976, pentru scurtă vreme. Din motive politice a fost din nou arestat în 
anul 1980; în urma unor proteste internaţionale fusese eliberat, după zece zile de arest. 

în van aici numele lui Konrad Wolf25. Revista „Neue Literatur” a primit ordinul să se arate 
rentabilă pina la sfirşitul anului, altfel va fi desființată. 

Colaboratorii revistei nu cred că se poate împlini această sarcină, deoarece din 
motive de economie de hirtie nu se poate mări numărul abonaților. Ei sunt de părere că astfel 
minoritatea germană este şi mai mult oprimată”. 


Discuţie în Cenaclul Adam Muller-Guttenbrunn la Timişoara 
Evaluarea lui Nikolaus Berwanger 


„[...] Nikolaus Berwanger este membru al Comitetului județean de partid în 
Timişoara, probabil membru al secretariatului, redactor-şef al ziarului de limbă germană 
„Neue Banater Zeitung”, secretar al Uniunii Scriitorilor din România, vicepreşedinte al 
Consiliului oamenilor muncii de naţionalitate germană din România, un om cu foarte mare 
influență! 

Era politicos, şi-a arătat însă clar atitudinea distantata fata de Uniunea Sovietică si 
RDG. [...] Despre relaţia sa cu RDG-ul Berwanger afirmă: angajați ai ambasadei RDG i-ar fi 
reproşat, că întreprinde prea multe călătorii în Austria şi în RFG, dar nu în RDG. 

S-ar fi săturat să explice mereu cum este cu RDG-ul şi nemţii din România. 
Ambasada RDG nu se ocupă de germanii din România, însă afirmă că cenaclul literar din 
Timişoara ar fi orientat spre vest. Asta ar fi o prostie. Ei, scriitorii germani din România, îşi 
dau silinta să nu fie nici adepți ai literaturii din RDG, nici ai literaturii din RFG. [...] 


Evaluarea lui Samson, Horst 


H. Samson este poet şi redactor cultural al ziarului „Neue Banater Zeitung’. [...] El 
este un tânăr încăpățânat, foarte sigur pe sine. Cred că motivul pentru acest fapt constă în 
invizibili susţinători. 

La întâlnirea cu Horst Samson au participat cca. şapte persoane, cunoştinţe ale lui 
Samson. Discutia a fost foarte edificatoare, pentru că revelează poziții fata de RDG şi 
literatura noastră. În încercarea de a reda discuţia, poziţiile ideologice ale lui Samson şi ale lui 
Berwanger devin foarte clare. 

În aprilie sau la începutul lunii mai s-a întâmplat următorul lucru: în ziarul de limbă 
germană „Neuer Weg”, care este distribuit în întreaga Românie, a fost anunțată o activitate a 
cenaclului literar din Timişoara, la care urma să fie ascultate cântece ale lui Wolf Biermann. 
Se invita la acest eveniment, iar ca responsabil era menționat Horst Samson. O zi înainte de 
eveniment, Securitatea romana a venit la locuința lui Samson şi a efectuat o perchezitie. A 
fost găsit un manuscris, care îi fusese încredințat lui Horst Samson şi care era destinat 
colegului său William Totok. S-a arătat că erau texte ale lui Totok îndreptate împotriva lui 


25 Konrad Wolf (1925-1982) regizor de film şi scenarist, între anii 1965-1982 a fost preşedintele 
Academiei de Arte din RDG, în 1981 devine membru al CC al PSUG, deşi a fost un comunist convins 
fusese un creator de opere critice. Fratele său, Markus Wolf (1923-2006) a fost între anii 1953-1986 
şeful spionajului şi, în acelaşi timp, ministrul adjunct al Securităţii Stasi. 

Ceauşescu. Samson a fost ridicat şi supus unui interogatoriu. Dacă s-ar fi dovedit că a 
cunoscut conținutul manuscrisului, Totok ar fi primit 10-15 ani de închisoare. 

În timpul discuţiei din timpul serii, situația referitoare la Samson se prezintă astfel. 
Fără să avem confirmare de la ataşatul cultural al ambasadei RDG, Gunter Rieger, este clar 
că ambasada RDG a receptat anunţul din Neuer Weg şi a informat Securitatea română, 
pentru a preveni seara dedicată lui Biermann şi pentru a lua măsuri şi a întreprinde anchete. 
Aceasta reprezintă însă un amestec în afacerile interne ale României. Ambasada RDG 
comite astfel spionaj cultural şi de aceea Berwanger are dreptate să nu-l primească pe 
ataşatul cultural Gunter Rieger, care se anunţase pentru o convorbire. 

Într-o discuţie despre literatura din RDG s-au cristalizat următoarele poziţii: Samson, 
Horst a întrebat dacă mai există literatura din RDG, pentru că cei mai buni dintre scriitori ar fi 
fugit: Kunert, Sarah Kirsch, Jurek Becker. Aceasta reprezintă o pierdere substanțială.[...] 

Dar pe Samson aceasta nu-l împiedică să ne reproşeze că oprimam mari poeți. Aici 
el nu judecă după propriile principii, ci pe cine recunoaşte Fiihmann ca mare poet, acela este 
într-adevăr mare: Lutz Rathenow! 

Fiind solicitat să numească o carte a lui Rathenow care să dovedească valoarea sa, 
el aduce o antologie vest-germană, în care sunt publicate două poezii. 

Este întrebat, dacă acest fapt ajunge pentru a stabili valoarea poetică, iar răspunsul: 
îi ajunge o singură poezie; şi i se spune direct în fata: „Cineva ţi-a spus că Rathenow a fost 
arestat câteva zile. Aceasta este pentru tine o dovadă ca are valoare artistică” — nici o reacție. 

Samson a fost anul trecut (1981) în RDG. Cu teatrul de stat. El nu are o părere buna 
despre noi. El spune: „dacă acum patru ani ar fi fost întrebaţi germanii din România dacă vor 
să emigreze în RDG 80% ar fi răspuns pozitiv. Astăzi însă nu, pentru că în RDG totul merge 
prost”. [...] 


Lucrător operativ 
(ss.) Căpitan Trost 


2. 
Raport al Securității 


Samson este un element ostil. Trebuie prelucrat cu toate mijloacele care ne stau la 
dispoziție. 


Notă 
În legătură cu Samson Horst sursa informează: În 7 iunie '82, scriitorul din RDG 
Erich Kriemer, care a făcut o vizită în România, a venit la sursă şi i-a comunicat, că „azi am 


28 ACNSAS, fond Informativ, dosar nr. 184942, ref. la ,Sandu’, ff. 121-123. În original există 
numeroase pasaje subliniate, aici vor fi subliniate numai cele dublu subliniate în original. Frazele de la 
început referitoare la Samson ca „element ostil” au fost scrise de un ofițer cu rang înalt al Securităţii 
mai târziu ca bilanţ şi indicaţii. Raportul informativ în sine este scris de mână de altă persoană decât 
„observaţiile”. 

fost în redacţia NBZ?7 şi acolo l-am întîlnit pe Samson, care m-a invitat la el acasă, aşa ca în 
seara asta mergem la el“. 

La Samson Horst pe Calea Aradului erau prezenți Samson Horst - Samson Edda 
(soţia), Erich Kriemer, Mark Hilde (translatoarea lui Kriemer, din Bucuresti de la „Neue 
Literatur’), Reisenauer Josef (NBZ, redactor), prietena lui, o invatatoare din Lenauheim 
(sursa nu a retinut numele ei), Helga Schleich si sursa. 

Imediat dupa ce au sosit, Samson l-a întrebat pe Kriemer: „Domnule Kriemer, cum 
de este posibil ca RDG să-i trimită pe cei mai valoroşi scriitori ai săi în exil în RFG?”. 

Kriemer: „Nu pot aprecia acest lucru chiar aşa, în tara mea se mai află foarte multi 
scriitori şi poeți valoroşi, dar se pare ca pe la voi sunt numai aceia apreciaţi care fac scandal 
şi vilva. Să ştii, dragă Samson, mie nu îmi plac scriitorii care nu datorită operei lor, ci datorită 
scandalului devin mari”. 

Samson: „Se pare că Securitatea noastră se ia acum după voi. La mine au făcut o 
perchezitie, şi dacă n-ar fi fost Berwanger, cred că aş sta acuma la zdup. Se vorbea chiar de 
vreo 15-20 ani închisoare. Pe noi nu ne trimit în RFG, pe noi ne închid. Bine că Berwanger 
ne-a scăpat”. 

Veni vorba despre revista „Neue Literatur”: 

„Samson: «Se zvoneste, că ,NL” o să dispară. Atunci, noi, scriitorii germani din 
România, chiar că nu mai avem ce căuta pe aici. Este adevărat, conducerea acestei reviste 
este foarte slabă, ar trebui schimbată. În tot cazul, dacă revista o să fie abandonată, vom 
scrie un apel comun către Ceauşescu, sunt sigur că o să fie cel putin 25 semnatari. În fond 
doar n-o să fim întotdeauna de acord cu toate prostiile ce se fac sus»’. 


Despre NBZ Samson spunea: 

„Este, în fond, un ziar foarte slab, dar partea culturală este foarte bună, fiindcă 
publică texte angajate, critice. Acesta este meritul lui Berwanger, care pur şi simplu nu se 
lasă influențat de neostalinişti. Lui Berwanger nu-i e frică, probabil are relații foarte bune şi in 
sus, dar şi în vest, care, în caz că i s-ar întîmpla ceva, i-ar sări imediat în ajutor, şi nu cred că 
regimul Ceauşescu are vreun interes să fie publicat în vest un articol despre suprimarea 
intelectualilor în România”. 

Sursa menționează că Samson a făcut aceste aprecieri fără să-l fi întrebat cineva 
ceva, sau să-şi spună părerea. El vorbea încontinuu, se lăuda în permanență. La adresa 
sursei: 

„la uită-te numai la dascălii care au primit un picior în fund (e vorba de profesorii dati 
afară). Este o turmă de oi, cu care poţi face ce vrei. Sunt nişte rahati, nişte fricoşi. Singurii 
care mai luptă suntem noi, scriitorii”. 

Veni vorba de „afacerea transcendentală”2*: Samson: „Se caută tapi ispasitori pentru 
situația mizerabilă în care ne aflăm. Astfel securiştii au găsit transcendentalii”. 


27 „Neue Banater Zeitung”, ziarul local de limbă germană din Timişoara. 

28 Ibidem. 

29 Meditatia transcendentala era considerată pe atunci ostilă statului şi de aceea interzisă. Pentru 
contextul general al perioadei, cf. Gabriel Andreescu, Reprimarea mişcării yoga în anii 80, Editura 
Polirom, laşi, 2008. 

Foarte mult s-a discutat despre literatură, mai ales probleme teoretice, despre 
poezie şi proză. Kriemer povestea mult despre literatura din RDG, despre trăsăturile ei şi 
despre importanţa ei artistică. Pe la miezul nopții sursa a plecat acasă, iar Kriemer cu 
translatoarea au mai rămas la familia Samson împreună cu ceilalți. 


(ss) Voicu 
Timişoara, 11.06.82 


Observații: 

- cetățeanul străin nu ne-a mai fost semnalat. 

- Horst Samson este prelucrat şi este cunoscut cu poziție ostilă. 
- celelalte persoane nu ne sunt semnalate. 


Sarcini: 

- să discute cu Samson Horst pentru a stabili ce spune despre materialele confiscate 
de noi şi la măsurile de luat asupra lui Totok Wiliam. 

- să stabilească dacă Samson mai are şi alte scrisori ostile ori trădătoare şi ce vrea 
să facă cu ele. 


Măsuri 
Această notă se prezintă conducerii. 
[semnat] locotenent colonel Padurariu [şi un al doilea colaborator al Securităţii.] 


3. 


Nr. X/1A/PN/00101/00101/25.XI1.981 
Primeste: It. col. Padurariu 
Sursa: „Voicu” 


Ce vrea să facă cu manuscrisul? Măsuri de 
obținerea lui fără a deconspira informatorul, 
documentarea activității ostile. 


Notă 


Asupra lui William Totok sursa vă informează: 

Primind de la Totok o cutie de manuscrise pentru a le transporta de la Tomnatic la 
Timişoara, sursa a reuşit să fotografieze cca 60 de pagini dintr-un manuscris de 70 de pagini 
care se intitulează: Projekt für eine intellektuelle extermination. Dokumente der strafsache 
321/B/1975 (Proiect pentru o exterminare intelectuală. Documente privind dosarul penal 
321/B/1975). 


30 Mentiune scrisa de mana de catre ofiterul Padurariu. 

Sursa n-a reuşit să citească tot proiectul, dar după cum şi-a putut da seama, este 
vorba de perioada în care Totok era în detenție. 

Pe pagina a 2-a apare conținutul manuscrisului (nefotocopiat), în ,Cuprins” (Inhalt) 
apar 10 puncte: 

1) Der rumänische Orwellismus (Orwellismul românesc) 

2) Die Gefâhrlichkeit der Literatur (Despre pericolul literaturii) 

3) Der 17. Mai 1975 (17 mai 1975) 

4)  Haussuchung (Perchezitia la domiciliu) 

5) Die Verhore (Interogatoriile) 

6) Ein politischer Prozeß (Un proces politic) 

7) Die erste Verhaftung (Prima arestare) 

8) Die kurze Freiheit (Scurta libertate) 

9) Haft und Freilassung (Detentia şi libertatea) 

10) Epilog (Epilog) 

Ultimele 10 pagini ale manuscrisului contin poeziile in limba germana, care au dus la 
detentia autorului. Aceste pagini n-au fost fotocopiate din lipsa de timp si material foto. 

În anexă, filmul sus amintit. Pe fiecare clişeu se află două pagini fotocopiate, primele 
clişee sunt mai slabe, fiindcă şi manuscrisul bătut la maşină nu prezintă contrast. 


(ss) Voicu 
ACNSAS, fond Informativ, dosar nr. 210.845, vol. 2, ff. 244- 245v. 
4. 

Inspectoratul Judetean Timis Strict secret 
Ministerul de Interne Ex. 
nr. 3 

Serviciul I/A 

Notă — raport 
11.04.1986 


- cu datele rezultate din contactarea 
cetățeanului vest-german ,Schneider”** 


Până la plecarea din tara — martie 1983 — „Schneider” fiind în legătură cu It. col. 
Pădurariu Nicolae a furnizat un volum mare de informații de valoare operativă asupra mai 
multor elemente din mediul scriitorilor de naţionalitate germană din județul Timiş, cât şi din 
alte județe. 

Inaintea plecării din tara a fost prelucrat contrainformativ, inclusiv cu referire de a nu 
se mai antrena în acţiuni ostile statului nostru, promisiune însă pe care nu a respectat-o, 


31 Scris de mână de It. col. de securitate Padurariu: „Schneider”. 

astfel că în octombrie 1985 a publicat în revista „Stern” un articol denigrator şi calomniator la 
adresa statului nostru, îndeosebi cu privire la situaţia scriitorilor şi populaţiei de naţionalitate 
germană din România, articol care a fost preluat şi de o altă publicaţie vest germană, cât şi 
de postul de radio „Europa Liberă”. 

La data de 14.03.1986, ,Schneider” a comunicat telefonic din R.F. Germania, It. col. 
Padurariu Nicolae ca in jurul datei de 9 aprilie 1986 intentioneaza sa soseasca in Romania, si 
că doreşte să discute cu ofițerul. 

În ziua de 9.04. a.c. într-adevăr „Schneider” a solicitat o întâlnire cu It. col. Padurariu 
Nicolae şi în baza aprobării conducerii Securităţii s-a realizat contactarea sa sub controlul 
mijloacelor speciale cu care ocazie a relatat următoarele: 

1. În martie sau aprilie 1985 redactorul şef al revistei „Stern” pe nume Winter Rolf i-a 
explicat că au unele informații în legătură cu scriitori de naţionalitate germană din România şi 
a solicitat cu insistență să scrie un articol critic la adresa României în legătură cu aceasta, 
susținând că este cel mai nimerit să scrie un asemenea material, deoarece este venit nu de 
mult din România, a fost publicist, scriitor şi cunoaşte cel mai bine situația scriitorilor în mediul 
cărora şi-a desfăşurat activitatea. 

În această direcţie a insistat şi şeful direct a lui „Schneider”, făcându-i-se aluzie şi la 
posibilitatea de a fi angajat permanent la marele concern Thyssen care produce armament şi 
alte masini şi utilaje speciale iar Winter Rolf i-ar fi promis o eventuală angajare la ,Stern” în 
calitate de corespondent pentru țările din est. 

„Schneider” a motivat că nu mai este totuşi la curent cu situaţia din România, la care 
i s-a promis organizarea unei deplasări speciale la Timişoara împreună cu fotoreporterul 
revistei pe nume Moldway Michael în scop de documentare. 

Ca urmare a insistențelor şi a promisiunilor în legătură cu serviciul (în prezent 
lucrează la o firmă, dar nu ca angajat, ci ca liber profesionist) şi nemulțumit de situaţia pe linia 
emigrării părinţilor şi socrilor din România a acceptat oferta făcută de revista „Stern”, şi ca 
urmare în perioada 11-13 aprilie 1985 s-a deplasat împreună cu Moldway Michael în județul 
Timiş prilej cu care la domiciliul lui Horst Samson, au luat legătura cu Totok Wiliam* şi Lippet 
lohans3, apoi împreună cu Totok Wiliam şi Horst Samson s-au deplasat la Comloşul Mare si 
Teremia Mică (localitate unde domiciliază părinții lui Horst Samson) pentru ca Moldway 
Michael să fotografieze unele case care au aparţinut celor care au emigrat şi în prezent se 
găsesc în stare de degradare, Horst Samson susținând că în Teremia Mică sunt asemenea 
case. 

La domiciliul lui Totok Wiliam din Comloşu Mare, Moldway Michael a fotocopiat 
„Memoriul Colectiv” înaintat la Uniunea Scriitorilor şi la Comitetul Judeţean Timiş al P.C.R., 
cât şi biletul de ieşire al acestuia din detenție în 1976. 

O discuţie cu Totok Wiliam, Lippet lohan şi Samson Horst a avut loc şi la barul de 
noapte de la restaurantul „Continenta!” din Timişoara, cei de mai sus explicând de pe poziția 
lor situația în care se găsesc, interdicțiile şi şicanele la care ar fi supuşi, lipsa oricăror 
perspective ca scriitori şi intelectuali în România. 


32 Corect: William. 
33 Corect: Johann. 

După reîntoarcerea în R.F. Germania, ,Schneider” a întocmit materialul solicitat de 
redacția „Stern”, însă i-a fost restituit, pe motiv ca nu este destul de critic. „Schneider” l-a mai 
completat cu unele date şi apoi redacţia a mai introdus din proprie inițiativă alte date fără 
consultarea sa şi după publicare le-a reproşat însă nu a încercat să-i acționeze în justiție 
gândindu-se că şi aşa nu rezolvă nimic. 

Pentru acest serviciu „Schneider” a relatat că a primit 1500 de mărci vest-germane, 
cunoaşte că articolul a fost preluat şi publicat de ziarul „Mannheimer Morgen”, dar că nu are 
cunoştinţă să fi fost transmis de postul de radio „Europa Liberă”. 

„Schneider” a susţinut că nu s-a mai antrenat până în prezent în altă activitate ostilă 
statului român, regretă că a comis o asemenea faptă şi a promis că pentru viitor nu se va mai 
angaja în nici o acţiune care să lezeze interesele statului român. De asemeni, la întrebările 
puse a susţinut că nu a deconspirat contactul avut anterior cu organele de securitate şi că nu 
ar avea nici o legătură cu organele de poliție vest-germane. 

| s-a atras atenția asupra gravitatii faptei şi i s-au explicat detaliat consecințele care 
puteau decurge pentru situaţia lui prezentă şi de viitor, că chiar dacă ar fi divulgat legătura 
anterioară avută cu organele noastre putea şi poate ajunge într-o situație neplăcută fata de 
relaţiile şi cunoştinţele sale din tara şi din străinătate. 

„Schneider” a relatat apoi că de această dată, înaintea plecării în România i s-a 
solicitat de redactorul şef al revistei ,Stern” să scrie un nou articol mai drastic despre situația 
scriitorilor germani din România, lucru însă cu care nu ar fi fost de acord, însă dintr-o 
convorbire telefonică avută cu Moldway Michael a reieşit că în curând acesta, împreună cu 
Pragai Gunther, corespondent pentru est al revistei „Stern” şi acreditat la Bucureşti şi Sofia 
vor sosi la Timişoara pentru a relua legătura cu Samson Horst, Totok Wiliam şi Lippet lohann 
în vederea obținerii datelor necesare în vederea redactării şi publicării articolului respectiv în 
„Stern”. 

Din discuţii cu Winter Rolf a mai rezultat intenţia de a se publica în „Stern” un articol 
cu referire la faptul că în România s-ar încasa valută sub anumite forme de la cei care 
intenționează să emigreze. 

2. În continuare „Schneider” a relatat alte aspecte şi anume: 

- În R.F. Germania în oraşul Köln se redactează o revistă în limba română intitulată 
„Contrapunct”, de care se ocupă un anume Georg Wocke, redactor la postul de radio 
„Deutsche Welle” şi dispune si de Editura „Thule”, fiind căsătorit cu o oarecare Orianu din 
România. 

Revista are un caracter profund ostil României publică articole critice şi defăimătoare 
la adresa situației socio-economice din România şi a conducerii de partid şi de stat. 

Apare trimestrial, are circa 30-35 de pagini, până în prezent au fost editate 5 numere 
(1986 şi primul trimestru al acestui an) şi la ea colaborează în special angajaţi ai postului de 
radio „Europa Liberă”, Paul Goma şi alte elemente de naţionalitate română aflate în 
străinătate. 

În luna martie 1986 a fost vizitat de Berwanger Nicolaus, rezultând că are domiciliul 
în localitatea Kokntal-Munchigen, str. Christian Wagner nr. 6 şi colaborează cu perspectiva 
de a deveni redactor şef al revistei „Donau Tal Magazin” care apare trimestrial. Revista 
cuprinde circa 60 de pagini, are o vechime de circa 10 ani, la aceasta colaborează mai multe 

persoane plecate din România, scriitori, publicişti şi se adresează cu articole în special celor 
emigraţi, dar şi celorlalți cetățeni vest-germani, fără a avea un caracter direct antiromânesc. 

În ultimul său număr „Schneider” a publicat de exemplu un articol de fond cu referire 
la greutăţile pe care le întâmpină în procesul de integrare în R.F. Germania cei care 
emigrează iar Berwanger Nicolae un articol despre istoria literaturii germane din Banat şi 
Ardeal. 

Berwanger Nicolae, ca invitat al lui „Schneider” a ţinut anterior o expunere de circa o 
oră în prezența unor membri ai P.S.D., printre care şi unii deputați, dar nu ar fi avut o poziție 
antiromânească. 

Discutându-se cu „Schneider” asupra faptului dacă in ultima perioadă a mai avut 
contacte sau ştiri despre Totok Wiliam şi ceilalți din Timişoara, a răspuns că nu are nici o 
legătură cu ei şi nici nu ar dori să mai intre în contact întrucât în mod sigur i se va solicita să 
ducă unele materiale în străinătate sau să mai scrie ceva în favoarea lor. 

| s-a solicitat totuşi să intre in contact cu aceştia şi în 10.04.1986 cu ocazia unei noi 
întâlniri să ne comunice discuţiile avute. 

În prezența noastră „Schneider” a luat legătura telefonică cu soția lui Horst Samson 
promițând o vizită în după amiaza zilei de 9.04. a.c. 

La recontactarea din 10.04. a.c. ,Schneider” ne-a relatat că în ziua de 9.04. a.c. în 
jurul orelor 16.30 când a ajuns la domiciliul lui Horst Samson a mai găsit acolo pe Lippet 
lohan şi Totok Wiliam, ambii convocați special de Horst Samson pentru a se întâlni cu 
„Schneider” şi din discuții au rezultat următoarele: 

- Totok Wiliam a apreciat conținutul articolului publicat de „Schneider” în revista 
„Stern”, dar a afirmat că în articol era necesar să aducă critici lui X, Y şi Z% ziarişti şi publicişti 
de la redacţia „Neue Banater Zeitung” care ar fi persoane corupte şi desfăşoară activități 
prezente în cenaclul de limba germană. 

De asemeni, nu a fost mulțumit ca în fotografia publicată în ,Stern” a apărut 
împreună cu X35, 

A insistat ca la reîntoarcerea în R.F. Germania să ia legătura cu Emil Huzuianu 
(Hurezeanu), redactor la postul de radio „Europa Liberă”, să-i explice cine este, că a fost la 
Timişoara unde a discutat cu el şi apoi să-i predea un articol pe care să-l întocmească 
„Schneider” cu conținut critic referitor la cenaclul de limbă germană „Adam Muller 
Guttenbrunn” din Timişoara în care să arate că este condus de [...]%6, că activitatea cenaclului 
este întreruptă şi reîncepută la insistențele lui X, persoană coruptă şi care a urmărit numai 
rezolvarea unor probleme personale. 

„Schneider” spunându-le celor de fata că recent a apărut un articol despre ei într-o 
publicaţie din Berlinul de vest, cei în cauză s-au exprimat că au cunoştinţă de acesta şi Totok 
a dat de înțeles că este întocmit şi transmis de el, amintind că ar fi realizat aceasta prin un 
anume Wichner. (Persoana cu numele de Wichner Ernest este cunoscută de noi, fiind plecată 
din județul Timiş, şi a făcut parte din cercul de relaţii a lui Totok şi are domiciliul prezent în 


34 Nume anonimizate de noi - n.a. 
35 Nume anonimizat de noi - n.a. 
3% Pasaj in care apar mai multe nume, eliminat de noi - n.a. 

Berlinul de vest. A avut convorbiri telefonice cu Lippet lohann şi cu Totok, dar nu cu referiri la 
conținutul articolului apărut şi care ne-a fost adus de „Schneider”). 

Totok Wiliam a mai insistat ca ,Schneider” să ia legătura telefonică cu Paul Goma, 
căruia să-i spună că a fost la el la Timişoara (Totok a afirmat că îl cunoaşte pe Paul Goma 
înaintea plecării acestuia din România*”) şi să-i transmită să declanşeze o acțiune cunoscută, 
prin publicația franceză la care colaborează. 

„Schneider” întrebându-l pe Totok dacă nu a avut conflict cu Securitatea în urma 
apariţiei articolului din „Stern”, acesta a răspuns că până în prezent nu a fost întrebat sau 
cercetat, dar aşteaptă să fie chemat în orice moment întrucât cunoaşte că Securitatea 
aşteaptă un timp oarecare şi apoi declanşează acţiunea împotriva lor. 

Totok a arătat că a primit ordin de concentrare la o unitate de geniu, dar el nu vrea 
să meargă şi crede în 3 săptămâni se va clarifica dacă trebuie sau nu să meargă. 

La aceasta a intervenit Lippet lohann şi Samson Horst spunând că ei deja sunt 
concentrați mergând de două ori pe săptămână pentru câteva ore la o unitate din Timişoara. 

Totok a mai informat pe „Schneider” că a apărut o nouă lege în legătură cu intrarea 
cetățenilor străini în instituții şi întreprinderi, in sensul că sunt înregistraţi la intrare, conduşi la 
persoana cu care trebuie să discute, discuţii se poartă în prezența altei persoane care este 
obligată să întocmească imediat o notă pentru Securitate. 

În legătură cu apariţia în R.F. Germania a revistei „Contrapunct”, Totok a menționat 
că are cunoştinţă de existența ei, şi că ştie că au apărut până în prezent 5 numere, nu a 
văzut însă vreun număr [...]. 

Totok Wiliam a insistat la „Schneider să le trimită tot ce se publică în străinătate 
despre ei folosind calea poştei şi pentru a reuşi să ajungă în posesia acestora, cunoscându- 
se că Securitatea intervine şi le reține, să trimită mai multe exemplare pe adresa mai multor 
persoane din cercul lor, inclusiv rudelor sursei, şi din toate trimiterile una va ajunge la 
destinație. 

Totok a mai insistat la „Schneider” să trimită lui Hurezeanu de la „Europa Liberă” 
fotocopia „Memoriului colectiv” şi al biletului său de eliberare din detenție. 

Din discuţii cu Totok Wiliam şi cu ceilalți (Samson Horst, Lippet lohann) a rezultat ca 
în prezent ei nu mai insistă prin acţiuni în extern în vederea urgentării emigrării, ci caută ca 
prin asemenea activități să fie remarcati, cunoscuți cu poziții împotriva statului român, să-şi 
creeze prin aceasta o „platformă” şi la ajungerea în străinătate să fie cunoscuți şi recunoscuți 
pentru activitatea lor din România. 

După intrarea lui ,Schneider’ în apartamentul lui Horst Samson, numitul Totok 
Wiliam a luat telefonul şi l-a dus în bucătărie, exprimându-se că e posibil să aibă aparatură 
pentru interceptarea discuțiilor. De asemeni s-a exprimat că există posibilitatea interceptării 
discuțiilor şi prin intermediul unei antene existente pe acoperişul blocului. 

Totok şi ceilalți şi-au manifestat mirarea cu privire la modul cum de lui „Schneider” i 
s-a permis intrarea în R.S. România, la care „Schneider” a arătat ca probabil Securitatea nu 
este interesată să-l provoace la ,scandal” că, în calitate de ziarist, el poate scrie la adresa 
României şi fără să vină în tara şi că de aceasta dată a fost în interes de serviciu pana la 
Budapesta. 


37 Informaţie eronată, William Totok nu l-a cunoscut niciodată pe Paul Goma. 

Totok a atras atenţia lui „Schneider” să fie foarte prudent cât sta în România pentru a 
evita vreo acțiune din partea Securităţii, să se controleze în timpul deplasării şi să-şi verifice 
autoturismul înainte de a-l porni. 

La plecarea sursei de la Samson, cei în cauză au supravegheat împrejurimile şi au 
amintit lui „Schneider” să-şi controleze autoturismul. 

- Ca intervenții mai deosebite din partea lui Samson Horst şi Lippet lohann, 
„Schneider” a remarcat următoarele: 

- Samson Horst a relatat că în ziua de 9.04. a.c. a fost chemat în audienţă la 
paşapoarte în legătură cu solicitarea emigrării şi că în 10.04.1986 va pleca la Teremia Mică 
pentru a se interesa de unele date necesare completării formularelor (fapt real). 

A menţionat că a primit la domiciliu un telefon cu caracter de ameninţare, că va fi 
ucis şi se va trezi cu un ,cui” în cap. Din acest motiv a susţinut ca este foarte şocat, crede ca 
este acțiunea Securităţii şi că în România s-au mai întâmplat unele situații de ameninţare 
unor scriitori asupra cărora s-a şi acționat. 

Lippet lohann a intervenit spunând că şi el a fost sunat la telefon într-o dimineaţă la 
orele 5.30 de ofițerul care răspunde de Teatrul German, întrebându-l ce face. 

Din aceste motive ei s-ar simți amenințați şi persecutați. 

Totok Wiliam a intervenit si el spunând lui „Schneider” să comunice aceste aspecte 
şi lui Hurezeanu de la „Europa Liberă”. („Schneider” a remarcat că în articolul apărut recent în 
ziarul din Berlinul de vest se fac de asemeni referiri la aceste aşa zise amenințări). 

Samson Horst a mai arătat că recent a fost la Centrul de cultură al R.F. Germaniei 
din Bucureşti şi a vorbit cu un oarecare Hauser (de la Ambasadă sau Centrul de cultură) 
căruia i-ar fi explicat toată situația şi tot ce se întâmplă cu scriitorii de limbă germană şi că în 
legătură cu aceste aspecte a avut o discuţie şi cu ataşatul de presă al R.F. Germania din 
Bucureşti. 

Totok Wiliam a intervenit exprimându-se că cei de la ambasadă şi aşa nu fac nimic, 
nu vor să strice relaţiile cu România, [...] că în curând ministrul de Externe român se va 
deplasa la Bonn pentru a primi iarăşi ajutoare pentru România. 

Samson Horst a mai arătat că pentru că a depus acte de plecare din tara a fost 
exclus din Uniunea Scriitorilor şi din P.C.R. 

Lippet lohann a relatat că recent a depus şi el acte de plecare din tara. 


Observații: 

„Schneider” are în județul Timiş părinţii care au solicitat plecarea din tara şi au avizul 
pozitiv de la Comisia Judeţeană. 

S-a manifestat însă interesat în realizarea unor progrese pe linia emigrării socrilor săi 
care au solicitat emigrarea, însă nu au fost chemaţi la Comisia Județeană. În legătură cu 
aceasta i-am arătat că dat fiind activitatea ostilă la care s-a antrenat în străinătate, nu există 
în prezent nici o posibilitate de a fi sprijinit. 

l-am recomandat însă ca bazându-se pe aceasta să se intereseze în R.F. Germania 
de persoanele şi cercurile care se antrenează în rezolvarea emigrării şi ce acțiuni au 
preconizat sau preconizează să întreprindă în acest scop (cazul ,Ratatii”). A promis că se va 
interesa folosindu-se şi de articolul ostil publicat de el în ,Stern’. 

- | s-a atras din nou atenţia pentru a nu se mai antrena în acţiuni ostile statului nostru 
si repercusiunile pe care le poate avea in cazul cand nu respecta acest lucru. 

yochneider” a promis că nu va mai comite nici o acţiune ostilă statului român. 

- De asemeni, i s-a cerut să nu trimită sau să transmită nimic la „Europa Liberă” sau 
lui Paul Goma din cele solicitate de Totok Wiliam. 

- Să-l influențeze pe Pragall Klaus Peter şi Moldway Mihaly să nu vină in România, 
explicându-le că afară de faptul că Totok Wiliam, Horst Samson şi Lippet lohann au solicitat 
plecarea din tara, nu există alte aspecte în legătură cu aceştia. 

- În cazul că până la plecarea din țară primeşte de la persoanele de mai sus sau de 
la alte persoane înscrisuri ori alte mesaje pentru străinătate sa ne anunțe imediat. 

În ziua de 11.04. a.c. „Schneider a plecat din tara şi fiind dat în consemn la P.C.T.F. 
pentru control amănunţit, nu s-au identificat înscrisuri ostile, alte materiale ori valori. 

Măsuri: 

- Darea în consemn la U.M. 0200 pentru a ne comunica imediat intrarea în tara a lui 
Pragall Klaus Peter şi Moldway Mihaly urmând a se întreprinde măsuri în vederea cunoaşterii 
activităţii şi prevenirii de intenții ostile. 

- Măsuri pentru stabilirea modului în care Totok şi celelalte elemente transmit date în 
străinătate în vederea prevenirii unor astfel de activități. 

- Aplicarea măsurilor stabilite cu ocazia analizei cazurilor la nivelul conducerii 
securității şi al conducerii Serviciului II din Direcţia |. 


Lt. col. Pădurariu Nicolae 


Din verificarea la C.I.D. Bucuresti a rezultat că există un cetățean vest-german cu 
numele de Pragall Klaus Peter născut la [spaţiu necompletat - n.a.], care se află în atenţia 
Dir. III/T.I. 

Am discutat cu It. col. Turcu loan Dir. III — care mi-a confirmat ca Pragall Klaus Peter 
este angajat al revistei „Stern”, este acreditat la Sofia şi Bucuresti şi se află în atenţie întrucât 
a publicat în ,Stern” unele articole denigratoare. 

S-a stabilit cu It. col. Turcu să ne informăm reciproc despre prezența şi activitatea în 
tara noastră a lui Pragall Klaus-Peter. 

Moldway Mihaly a fost identificat după prezenţa la Timişoara şi cu cazare la hotelul 


„Continental” în perioada lunii XII. 198038. 


R.P.N. 

D.M.G. 

RD. 412/15.04.1986 
Scrisa in 4 ex. 


ACNSAS, fond Informativ, dosar nr. 210.845, vol. 3, ff. 38-46. 


38 Scris de mana de It. col de securitate Padurariu. 

III. SISTEMUL TOTALITAR DIN ROMÂNIA: 
ASPECTE IDEOLOGICE, DEMOGRAFICE ŞI 
ECONOMICE 


Liviu Marius BEJENARU 


RELAȚIA DINTRE CREŞTEREA DEMOGRAFICĂ ŞI 
DEZVOLTAREA ECONOMICĂ ÎN TIMPUL 
REGIMULUI COMUNIST. ÎNTRE PROPAGANDA 
OFICIALĂ ŞI REALITĂȚILE COTIDIENE! 


LA RELATION ENTRE LA CROISSANCE DE LA POPULATION ET LE 
DEVELOPPEMENT ECONOMIQUE SOUS LE REGIME COMMUNISTE. 
ENTRE LA PROPAGANDE OFFICIELLE ET LES REALITES DE LA VIE 
QUOTIDIENNE 


«La démographie, c’est la destinée». Cette formule lapidaire, forgée par les 
démographes et économistes américains pour décrire le cas des Etats-Unis, prend 
tout son sens a la lumière de l'expansion de la population de la planete dans le 
XXème siècle. Ce texte propose une synthèse sur la relation entre les politiques pro 
nataliste de système communiste et la développement économique. 

Entre les deux guerres, la Roumanie a un taux d’accroissement naturel de 
30-32 %o. Mais le pays sont moins urbanisée et moins industrialisée. L’instauration 
de régime communiste poursuivant la destruction des ancienne structures sociales, 
politiques et économiques et a favorisé l’accélération des transformations 
démographiques. En fait, les taux de mortalité déclinent, l’espérance de vie 
augmente et les taux de natalité diminuent. Pour le régime communiste, cette 
derniére tendance est inquiétante parce-que, selon son propre vision, la force de la 
nation est directement liée a sa taille. L’intérét du régime communiste pour 
‘augmentation de la natalité est motive par le fort besoin en main-d’ceuvre induit 
par le développement planifié de l'industrie. En bref, la vision communiste sur la 
modernisation avance une solution démographique et idéologique. 

La politique pro nataliste utilise comme moyen principal l'interdiction de 
linterruption volontaire de la grossesse. Mais le régime se trouve devant le grand 


1 În acest studiu sunt reluate şi dezvoltate, într-o formă nouă, unele idei privind relația dintre creşterea 
demografică şi dezvoltarea economică în timpul regimului comunist, prezentate iniţial în studiul Relaţia 
dintre creşterea economică şi structura socială în România comunistă. Eşecul modernizării (1948- 
1989), în Schimbare şi devenire în istoria României. Lucrările Conferinţei Internaţionale Modernizarea 
în România în secolele XIX-XXI, Cluj-Napoca, 21-24 mai 2007, Coordonatori loan Bolovan, Sorina 
Paula Bolovan, Academia Română, Centrul de Studii Transilvane, Cluj-Napoca, 2008, pp. 497-513. 

dilemme: solution économique (ajuster les ressources a la population) ou solution 
démographique (ajuster par la baisse de la natalité la population aux ressources). 
Parce-que la nationalisation de l'industrie et la collectivisation de l'agriculture sont 
accomplies, un relachement des mesures pro natalistes s'observe: la légalisation de 
l’avortement (1957) et une législation du divorce plus permissive. 

Depuis 1966, une politique pro nataliste trés stricte est mise en place, 
favorise par le fait que les taux de la natalité a baisser jusque 14,3 %o, La dénatalité 
est imputée aux déficiences de la législation et le Décret 770/1966 interdit 
l’interruption volontaire de la grossesse. Les procédures de divorce étaient rendues 
encore plus compliquées. 

Ces mesures ont entraine une hausse significative de la natalité. Mais le 
déséquilibre socio-économique, résulte du fait que le rapport entre la population 
active et la population apte au travail est extrémement élevé et croissant, se traduit 
par du suremploi. La population active fait un appel extensif aux retraités. On 
trouvera, depuis 1976, l'interdiction du «parasitisme» (le fait de ne pas justifier d'un 
emploi officiel quand on en a la capacité). 

Dans les années 1980-1989 l'économie de la Roumanie sont en plein crise. 
L'efficience des investissement démographiques et économiques sont trés faible. En 
conséquence, la mobilité socioprofessionnelle de la population reste une utopie ce 
qui est en contradiction avec la modernisation structurelle promue par le 
communisme dans l'économie et la vie sociale. 


Etichete: demografie, economie, legislatie, natalitate 
Mots-clés: démographie, économie, droit, a la naissance 


„Demografia reprezintă destinul unei naţiuni”. Această definiţie pe care o datorăm 
demografilor şi economiştilor americani, care au folosit-o pentru a descrie situația Statelor 
Unite, a dominat şi gândirea politică europeană. Astfel, vigoarea şi sănătatea unui stat a fost 
pusă în corelaţie cu rapida reproducere a locuitorilor săi şi a slujit drept indiciu al sănătății sau 
infirmității poporului ca entitate politică?. În perioada modernă, bogăţia şi puterea unui stat era 
înțeleasă ca depinzând nu atât de mărimea teritoriului, ci de dimensiunea şi de 
productivitatea populației sale. În acest sens, doctrina mercantilistă îşi propunea să 
consolideze puterea statului, să-i asigure, ca şi indivizilor, cât mai mult aur şi argint, precum şi 
să sporească numărul locuitorilor, moneda şi populația fiind considerate cei doi piloni ai 
regatului, semnele palpabile ale prosperității lui?. 

Modelul care a dominat însă studiul relaţiilor dintre economie şi populație este cel 
malthusian. Deşi contestată la vremea apariției sale, teoria lui Malthus, conform căreia 
creşterea populației nu trebuie să transgreseze limitele impuse de mijloacele de trai existente, 


2 Susan Gal, Gail Kligman, Politicile de gen în perioada post-socialistă. Un eseu istoric comparativ, 
laşi, Polirom, 2003, p. 31. 

3 Ibidem, p. 32. 

4 Jean Fréville, Mizeria şi numărul. Sperietoarea malthusianistă, Bucureşti, Editura de Stat pentru 
Literatură Politică, 1957, p. 67. 

a dominat studiul relaţiilor dintre economie şi populaţie şi continuă să se bucure încă de o 
mare popularitate. Este suficient să amintim numai acuzațiile din perioada Războiului rece 
pe care regimurile comuniste le-au adus Statelor Unite de a provoca şi întreține cu ajutorul 
banilor conflicte peste tot în lume, pentru a elimina surplusul de populație ce atârna prea greu 
în balanța finantelor®. 

Implicaţiile creşterii demografice asupra economiei au fost studiate si de alti 
gânditori. Astfel, Keynes a realizat o interpretare generală a intervalului interbelic de 
stagnare, asociat cu ritmul demografic încetinit”. Cele două concepții de a explica dezvoltarea 
societății pe baza factorului demografic au fost, în consecință, axate prima pe susținerea că 
aceasta ar fi un factor care frânează dezvoltarea societății şi duce la scăderea continuă a 
nivelului de trai al oamenilor, şi a doua care susține că existența unei mari densități a 
populației ar fi factorul hotărâtor al progresului societatii®. Fiecare dintre cele două teorii 
pornesc de la un numitor comun: creşterea demografică implică necesitatea unor cheltuieli pe 
care societatea trebuie să le facă pentru a asigura condiţiile respective sporului populației. 
Astfel, au apărut noțiunile de „cost al unui copil”, „costul formării unui om”, iar mai târziu 
„investiții demografice” şi „investiţii în om”. 

Expresia care a cunoscut o largă circulație este aceea de investiții demografice. Ea 
a fost formulată pentru prima dată de demograful francez Alfred Sauvy şi a fost definită ca 
orice cheltuială făcută de naţiune pentru ca nivelul de trai al populației să nu scadă ca urmare 
a creşterii numărului ei'0. Într-o altă lucrare, demograful francez şi-a expus mai detaliat 
punctul de vedere în privinţa investiţiilor demografice şi a celor economice. În opinia sa, 
investiţiile economice sunt cele care produc bunuri de consum (producţia alimentară, de 
exemplu), permit întreținerea utilajului productiv pentru menţinerea în funcțiune, compensarea 
uzurii sale sau modernizarea acestuia în vederea realizării unei producții mai ridicate. 
Investițiile demografice sunt cele care au drept scop asigurarea pentru locuitorii suplimentari 
(sporul populației) a construcţiilor necesare pentru a se menţine cel putin acelaşi nivel de trai 
(locuință, şcoli, uzine, suprafețe de cultură etc.), pentru măsurarea costului creşterii trebuind 
ca la investiţiile propriu-zise (construcția de şcoli de exemplu) să se adauge costul propriu-zis 
al creşterii copiilor „suplimentari”, înțelegând prin aceştia numărul celor care depăşesc 
numărul necesar pentru menţinerea populației sau reînnoirea generațiilori!. A devenit astfel 
importantă studierea raportului populatie-economie, şi anume corelatia demo-economică ce 
presupune studierea populaţiei în raport cu economia, prin intermediul următorilor indicatori: 
ritmul de creştere a populației cu ritmul de creştere a economiei, sau, aşa cum sublinia 


5 Robert D. Kaplan, Politici de război. De ce necesită conducerea politică un etos păgân, Polirom, laşi, 
2002, p. 92. 

6 Paul Nistor, Înfruntând Vestul. P.C.R, România lui Dej şi politica americană de îngrădire a 
comunismului, Bucureşti, Editura Vremea, 2006, p. 339. 

7 Massimo Livi Bacci, Populaţia în Istoria Europei, laşi, Polirom, 2003, p. 210. 

8 Socialism Ştiinţific. Manual, Bucuresti, Editura Politică, 1962, p. 49. 

9 Vladimir Trebici, Populaţia României şi creşterea economică. Studii de demografie economică, 
Bucureşti, Editura Politică, 1971, p. 60. 

10 Apud ibidem, p. 61. 

11 Alfred Sauvy, Malthus et les deux Marx. Le probleme de la faim et de la guerre dans le monde, 
Paris, Editions Gonthier, 1963, pp. 170-171. 

demograful Vladimir Trebici, dimensiunea şi structura economiei nationale într-o relaţie de 
simetrie cu acea parte a populației numită populaţie activa’. 

Apariția comunismului de tip sovietic a determinat o nouă abordare a raportului 
dintre populație şi economie. În primul rând, este vorba de dorința de schimbare radicală a 
condiției umane, care urma să fie făcută nu de oamenii de rând, incapabili să-şi înțeleagă 
condiţia, ci în numele lor'3. După cum se exprima Marx, lumea nu este dominată de idei si 
idealuri, ci lumea materială este cea care determină oamenii şi ideile lor; nu conştiinţa 
oamenilor le determină existența, ci invers, existenţa lor socială este cea care le determină 
conştiinţa. Sursa cunoaşterii este munca, iar criteriul adevărului, practica, cunoaşterea 
realizându-se în procesul practicii sociale. Educaţia socialistă se bazează pe o pedagogie a 
muncii, care presupune transformarea radicală a şcolii dintr-o instituție livrescă şi magistrală 
într-o şcoală a muncii şi a producţiei, care va permite suprimarea distinctiei dintre munca 
fizică şi cea intelectuală; nu există decât un singur proces, de muncă şi de formare, în care se 
integrează activitatea manuală si cea intelectuală“. După principiile „pedagogiei” leniniste, 
„să tii în mod riguros şi conştiincios socoteala banilor, să gospodăreşti cu economie, să nu 
trandavesti, să nu furi, să păstrezi cea mai strictă disciplină în munca (...) devin acum, dupa 
doborârea burgheziei, lozinci imediate şi principale ale momentului. În făptuirea practică a 
acestor lozinci de către Puterea sovietică, prin metodele ei, pe baza legilor ei, este necesară 
şi suficientă pentru victoria definitivă a socialismului''5. Baza vieții sociale o reprezenta 
producţia materială, iar modul de producţie socialist, factorul determinant în dezvoltarea 
societății. 

Victoria revoluţiei bolşevice trebuia să ducă şi la schimbări fundamentale în statutul 
femeii. Potrivit ideologiei leniniste, „cu toate legile care o eliberează, femeia continuă să 
rămână o sclavă a casei, deoarece ea este apăsată, strivită, indobitocita şi înjosită de mica 
gospodărie casnică, care o leagă de bucătărie şi de camera copiilor, făcând-o să se 
irosească într-o muncă monstruos de neproductivă, îndobitocitoare, măruntă, enervantă şi 
abrutizantă. Adevărata eliberare a femeii, adevăratul comunism va începe numai acolo şi 
numai atunci, unde şi când va începe lupta de masă (condusă de proletariatul care are în 
mâinile sale puterea de stat) împotriva acestei mici gospodării casnice, sau mai exact, 
reconstrucția în masă a acesteia şi transformarea ei în mare gospodărie socialista’"®. Femeile 
urmau să fie transformate, aşadar, în „oameni ai muncii” şi membre cu drepturi depline ale 
societății, urmând să fie eliberate şi de poverile gospodăriei şi creşterii copiilor prin crearea 
cantinelor, creşelor şi grădinițelor'?. 

Toate aceste principii au fost exportate şi în țările din Europa Centrală şi de Est 
care, după cel de al doilea război mondial, au intrat în sfera de influență sovietică. Pentru elita 


12 Vladimir Trebici, op. cit., p. 38. 

13 Richard Pipes, Scurtă Istorie a Revoluţiei Ruse, Bucuresti, Humanitas, 1998, p. 36. 

14 Mariana Momanu, Educatie şi ideologie. O analiză pedagogică a sistemului totalitar comunist, laşi, 
Editura Universităţii „Alexandru loan Cuza”, 2005, pp. 82-84. 

15 Marx, Engels, Lenin, Despre comunismul ştiinţific, Bucuresti, Editura Politica, 1964, p. 326. 

16 Ibidem. 

17 Lavinia Betea, Legislaţia antiavort, in Romulus Rusan (ed.), Analele Sighet 10. Anii 1973-1989: 
Cronica unui sfârşit de sistem, Bucureşti, Fundaţia Academia Civică, 2003, pp. 284-296. 

comunistă, scopul nemărturisit al industrializării şi urbanizării era unul politic. Cu o populație 
în proporţie covârşitoare rurală (76,6% la recensământul din 1948), clasa muncitoare care 
trebuia să reprezinte „avangarda” societăţii avea o pondere foarte redusă. Pe de altă parte, 
intrând în sfera de interese sovietică România nu putea să adopte decât modelul de 
dezvoltare bazat pe o industrializare masivă, cu accentul pus pe industria grea. 

Astfel, inclusiv familia a fost pusă în slujba noilor obiective. Modelul familial de tip 
sovietic a fost importat în toate țările de democraţie populară, fiind considerat elementul 
principal al transformărilor profunde pe care regimul comunist şi le propusese a le realiza: 
schimbarea organizării sociale a claselor prin omogenizarea populației şi ştergerea 
diferențelor între categoriile sociale, controlul familiei devenind unul din mijloacele de creare a 
unei noi ordini sociale. 

Într-o primă etapă, interesul regimului comunist a fost motivat prin nevoia stringentă 
a unei numeroase forțe de muncă cerută de politica de industrializare. A fost adoptată o 
legislație antiavort după modelul celei din U.R.S.S. din 27 iunie 1936 (articolul 482 al Codului 
Penal a fost revizuit astfel că întreruperea cursului unei sarcini a fost transformată într-un 
delict penal), iar divorțul a fost descurajat prin adoptarea unei legislații care să servească 
comandamentele ideologice ale momentului. (În U.R.S.S. avortul a fost interzis conform 
variantei oficiale deoarece „numai în societatea socialistă în care exploatarea omului de către 
om a fost abolită şi unde femeia este parte integrantă a societăţii poate exista o luptă 
împotriva avorturilor”'8. În realitate, decizia de interzicere a cursului sarcinii şi de înăsprire a 
divorturilor a fost luată de către Stalin în dorința de a regla dezechilibrele demografice 
acumulate în primii ani ai comunismului şi ca urmare a colectivizării forțate). 

Prin Decretul nr. 463, emis la 30 septembrie 1957, fără o prealabilă informare a 
populației sau un preambul care să specifice motivele, în R.P.R. a fost legalizat avortul (în 
U.R.S.S. legalizarea a avut loc la 23 noiembrie 1955 datorită, aşa cum s-a spus în epocă 
„creşterii nivelului de cultură şi a conştiinţei femeilor''%, precum şi a faptului că creşterea 
continua a nivelului de trai determină, în țările socialiste, creşterea continua a nivelului de 
trai20), la cerere, cu precizarea că vor fi sancţionate „numai întreruperile de sarcină efectuate 
în afara unor instituții medicale sau sanitare ori de către o persoană care nu are calificarea 
necesară”. Întreruperile de sarcină se făceau la cererea femeilor în schimbul unei sume de 
bani2!. Cei care au studiat regimul comunist din perioada Gheorghiu-Dej au avansat ipoteza 
că această măsură a reprezentat o concesie acordată populației care oricum a trebuit să 
suporte, după moartea lui Stalin şi slăbirea măsurilor represive instituită de sovietici în propria 
țară, un al doilea val de teroare. După cum subliniază însă unii demografi, printre care şi 
Alfred Sauvy, rațiunea legalizării avortului în U.R.S.S. a fost determinată de impasul în care 
intrase conducerea de la Kremlin: adoptarea fie a soluției economice, fie a soluției 


18 Michel Heller, Aleksandr Nekrich, L'utopie au pouvoir. Histoire de IU.R.S.S. de 1917 a nos jours, 
Paris, Calman-Lévy, 1985, p. 236. 

19 Ibidem. 

20 Socialism Ştiinţific... p. 51. 

21 Lavinia Betea, op. cit. 

demografice, sau altfel spus ajustarea resurselor la nivelul populației ori ajustarea (prin 
scăderea natalității) a populației la nivelul resurselor”. 

Pentru România, consecințele Decretului 463/1957 au fost deosebit de dramatice. 
După cum subliniază Alfred Sauvy2 şi mai recent Jean-Claude Chesnay2 la începutul anilor 
'60 natalitatea scăzuse la 14,3 %o fata de 25,6 % în 1955. De asemenea, rata totală de 
fertilitate era de 1,9 copii/femeie, un nivel apropiat de cel al Ungariei (cazul maghiar fiind unul 
mai special deoarece un segment important al populației de vârstă fertilă a fost nevoită să 
emigreze din cauza înfrângerii revoluţiei din 1956), cele două tari aflându-se, la momentul 
respectiv, alături de Japonia, la cel mai scăzut nivel de fertilitate din lume. De asemenea, 
ponderea populaţiei în vârstă de muncă, adică oferta demografică pură pe care o prezintă 
populaţia totală în fata economiei? s-a redus continuu, în anul 1960 înregistrându-se cel mai 
scăzut nivel de -56 %6. 

Existau astfel condiţiile necesare pentru introducerea unei legislații care să interzică 
întreruperea cursului sarcinii. În privința impunerii a ceea ce s-a numit mai târziu „lovitura 
pronatalistă” au existat mai multe momente. În februarie 1966, mai multi demografi şi 
statisticieni au realizat un „Studiu privind situația natalității din Republica Socialistă România” 
care avansa o concluzie pesimista: România se confrunta cu o scădere a natalitati sub pragul 
de înlocuire demografică”. Ca atare, amestecul factorului politic nu a întârziat să apară. 
Astfel, în Raportul Consiliului Naţional al Femeilor din R.S.R., prezentat de Suzana Gâdea la 
Conferința Naţională a Femeilor, desfăşurată între 23 şi 25 iunie 1966, se afirma: „[...) 
considerăm că este un prilej potrivit să ne oprim asupra unei alte probleme sociale deosebit 
de importante, şi anume înmulţirea cazurilor de întrerupere repetată a sarcinii, ceea ce are 
influență deosebit de dăunătoare asupra sănătății multor femei şi repercusiuni negative 
asupra creşterii normale a natalității populației. Acest lucru este favorizat şi de unele 
deficiențe ale legislaţiei în vigoare, care vor trebui remediate. Totodată, socotim necesară 
luarea unor noi măsuri cu caracter economic, social, educativ care să contribuie la creşterea 
natalității, la îmbunătăţirea condițiilor de ocrotire a mamei şi copilului’*. 

La şedinţa Comitetului Politic Executiv al C.C. al P.C.R. din 2 august 1966, Nicolae 
Ceauşescu a afirmat referitor la problema scăderii natalității: „Este foarte bine că problema 
aceasta a fost în sfârşit prezentată la Comitetul Executiv. La ea se lucrează demult, din 
februarie mi se pare; s-a început greu, pentru că a fost rezistență însăşi la începerea 
studiului, considerându-se că nu este o problemă care trebuie să ne preocupe, deşi situația, 


22 Alfred Sauvy, op. cit., pp. 113-114. 

23 Ibidem, p. 168. 

24 Apud Traian Rotariu, Demografie şi sociologia populaţiei. Fenomene demografice, laşi, Polirom, 
2003, p. 341. 

% Vladimir Trebici, Demografia, Editura Ştiinţifică şi Enciclopedică, Bucuresti, 1979, p. 411. 

25 Constantin lonete, Criza de sistem a economiei de comandă şi etapa sa explozivă, Bucuresti, 
Editura Expert, 1993, p. 53. 

27 Raluca Maria Popa, Corpuri femeieşti, putere bărbătească. Studiu de caz asupra adoptării 
reglementărilor legislative de interzicere a avortului în România comunistă (1966), in Oana Baluta 
(ed.), Gen şi putere. Partea leului în politica românească, laşi, Polirom, 2006, pp. 93-116. 

28 Monica Grigore, Coercitie şi control. Politica de creştere forțată a natalității în R.S.R., în „Dosarele 
Istoriei”, nr. 8(84)/2003, pp. 51-56. 

după cât se pare, este gravă. Problema natalității şi a sporului populației este o problemă 
pentru care poartă o răspundere foarte mare Partidul nostru, conducerea partidului şi 
guvernului”’. 

In cadrul şedinţei, unii membri ai Comitetului Executiv au opinat că „Studiul privind 
situaţia natalității” avea serioase deficiențe. Astfel, Alexandru Drăghici arăta că raportul 
„analizează cauzele stării natalității, pune cauzele acestea pe tot ce vrei dar nu pune accent 
pe ceea ce a încurajat scăderea natalității şi anume, după ce se arată aici că natalitatea în 
mediul rural a scăzut de la 32,6 la 15 %, arată cauza care contribuie la această stare: natura 
social-economică, demografică, cultural-educativă şi în sfârşit legislație. După părerea mea 
cauza principală este legislaţia'%. Tot Drăghici desființa valoarea ştiinţifică a Studiului, (desi 
unii membrii ai Comitetului Executiv, ca de pildă lon Gheorghe Maurer, au recunoscut 
valabilitatea unor propuneri), considerându-l „o însăilare a experienţei auzite din diferite tari... 
Fiecare dintre noi suntem fii de muncitori sau țărani, de oameni săraci şi ştim cum am 
crescut. Nu ştiu de ce alergăm în altă parte să căutăm experiența”. Leonte Răutu punea 
accentul pe faptul că românii trebuie să înțeleagă că „este o problemă naţională sporirea 
natalității, este o îndatorire patriotică a membrilor de familie, a medicilor, a femeilor. Cele mai 
mari încălcări ale eticii medicale sunt tocmai în acest domeniu, aici se încasează cele mai 
multe câştiguri ilicite, sunt trimiteri în fata tribunalului pentru întreruperi criminale. Noi detinem 
două recorduri: la numărul de avorturi şi la divorturi; sunt 1.000.000 de întreruperi de sarcină 
pe an, ceea ce este rezultatul decretului din 1957”. Ultimul cuvânt l-a avut noul secretar 
general al P.C.R. care recurgea la morala socialistă în discutarea problemei natalității: „După 
părerea mea, prin decretul de legalizare a avorturilor noi am legalizat prostituția prin avorturi 
şi prin ingaduinta la divorțuri'*". 

Pentru comentarii şi eventualele modificări, Consiliul de Miniştri al R.S.R. a trimis 
textul proiectului decretului tuturor instituțiilor direct vizate de realizarea interzicerii întreruperii 
cursului sarcinii. De altfel, la 20 septembrie 1966, inclusiv Nicolae Ceauşescu a convocat 
pentru o consfătuire la sediul C.C. al P.C.R., pe lângă ministrul Sănătăţii şi Prevederilor 
Sociale, Aurel Moga, alte 32 de cadre medicale, profesori de obstetrică-ginecologie la diferite 
spitale din Bucuresti şi din tara, inclusiv medicul-şef al Regiunii Autonome Maghiare. Ca şi in 
şedinţa din 2 august 1966, discuţiile s-au axat pe compararea politicilor referitoare la avort in 
țările din blocul comunist, Europa Occidentală şi Statele Unite, prezentându-se abordări 
diferite asupra avortului la cerere, asupra accesului condiționat la avort şi asupra penalitatii 
acestuia. Unele cadre medicale, au încercat să ofere argumente pentru coborârea pragului 
de 45 de ani ca vârstă legală pentru întreruperea sarcinii la 40 de ani*?. Alţii şi-au exprimat 
îngrijorarea privind „explozia” de sarcini la adolescente şi au propus o educaţie sexuală 
adecvată. Toţi cei prezenți au fost de acord că la nivel biologic situația României era una 


28 Apud Raluca Maria Popa, op. cit., pp. 95-96. 

30 Ibidem, p. 103. 

31 Ibidem, p. 107. 

32 Stenograma Consfatuirii cu cadrele medicale la sediul C.C. al P.C.R. din ziua de 20 septembrie 
1966, consacrată dezbaterii problemelor privind creşterea natalității şi îmbunătăţirea continuă a 
măsurilor de ocrotire a mamei şi copilului (A.M.R., fond Microfilme, rola AS1-1543, c. 11). 

33 Ibidem, c. 29. 

deosebit de dificilă: cu patru întreruperi de sarcină la o naştere la nivelul întregii tari şi cu 
doisprezece la nivelul municipiului Bucureşti se putea vorbi despre o populaţie in minus*. 
Pârghiile pe care trebuia să se acţioneze, în opinia participanţilor la discuţii, erau „împingerea 
natalității înainte, reducerea mortalităţii infantile, mărirea numărului de creşe, grădinițe şi a 
caselor de copii's5. O altă propunere care mai târziu a fost legiferată a fost înăsprirea 
condițiilor de obținere a divorturilor, deoarece fata de 1938, in 1965 ele se triplaseră*. 

La 1 octombrie 1966, prin Decretul nr. 770, Nicolae Ceauşescu interzicea 
întreruperea cursului sarcinii. Doi foşti apropiaţi ai liderului P.C.R., Dumitru Popescu şi 
Alexandru Bârlădeanu au afirmat, după 1989, că decretul antiavort a fost adoptat deoarece 
Nicolae Ceauşescu se dorea conducătorul unei mari mulțimi de oameni“. Observatia celor 
doi este, partial, întemeiată deoarece în timpul regimurilor totalitare elogiul maternității a 
devenit o simplă retorică. Atât fascismul cât şi national-socialismul au făcut apel la cultul 
paternității şi al masculinitatii, iar în perioada stalinistă datoria femeii nu a mai fost doar 
producția ci şi maternitatea, aceasta fiind văzută ca forma primordială a activităţii politice 
feminine, îndatorirea patriotică majoră a femeilors*. Nu trebuie, de asemenea, ignorată nici 
situația demografică la care se găsea la acea dată România şi nici concepția regimului 
comunist conform căreia „creşterea economică în socialism este creşterea venitului naţional 
pe locuitor în condițiile creşterii numărului populației ca tendință fermă şi de lungă durată a 
utilizării depline a resurselor de muncă, creştere însoțită, în primele faze, de schimbări în 
structura economiei naţionale şi a populației. Baza creşterii economiei în socialism o 
constituie tezele reproductiei socialiste lărgite™. 

Cercetările ulterioare au oferit şi alte explicații privind decizia interzicerii întreruperii 
cursului sarcinii, o decizie aşa cum am mai subliniat eminamente politica. Mary Ellen Ficher 
susține, de exemplu, că interzicerea avortului şi campania pronatalistă a anilor '70 au fost 
cauzate de o nevoie potențială de forță de muncă. Gail Kligman împărtăşeşte parţial această 
explicație, dar consideră că în acelaşi timp că ideologia naţionalismului socialist a fost motorul 
campaniilor pronataliste din România comunistă, în timp ce Raluca Maria Popa susține o 
interpretare bazată pe atitudinile şi valorile „tradiționaliste” ale conducerii P.C.R. şi în special 
al lui Nicolae Ceauşescu (interzicerea avorturilor şi limitarea foarte severă a divorturilor erau 
subsumate apărării moralității poporului român care ajunge să fie liantul politicii de 
reproducere care susținea că normalizarea comportamentelor reproductive şi sexuale era 
necesară politic pentru supraviețuirea statului român)“. 


34 Ibidem, c. 39. 

35 Ibidem, cc. 14-15. 

36 Ibidem, c. 13. 

37 Vezi, în acest sens, Lavinia Betea, op. cit. şi Dumitru Popescu, Un fost lider comunist se destăinuie: 
„Am fost şi cioplitor de himere”. Convorbire realizată de loan Tecsa, ziarist, Bucuresti, Editura Expres, 
f.a., p. 307. 

3% Pe larg, despre acest aspect, în Gisela Bock, Femeia în istoria Europei. Din Evul Mediu până în 
zilele noastre, laşi, Polirom, 2002, pp. 238-248. 

39 Susan Gal, Gail Kligman, op. cit., p. 50. 

4 Vladimir Trebici, Populaţia României şi creşterea economică..., p. 47. 

41 Raluca Maria Popa, op. cit., pp. 95-96. 

În ceea ce ne priveşte, am optat pentru o explicaţie care subsumează atât existența 
viziunii traditionaliste, similitudinile privind formulările Decretului din 1966 cu cele ale Codului 
Penal al lui Carol al II-lea, adoptat în vederea realizării unor scopuri eugenice fiind frapante“, 
cât şi cele privind necesitatea asigurării forței de muncă. 

Teoria privind optimul populaţiei avea să suscite numeroase polemici şi pe plan 
internaţional între neomalthusianişti şi adversarii acestora. Problema se punea în următorii 
termeni: creşterea populaţiei este un factor al creşterii economice sau un obstacol în calea 
acesteia şi, invers, creşterea economică influențează creşterea populației?%. Prima 
conferință mondială a populaţiei, care a avut loc la Roma în 1954, a luat în dezbatere situația 
specială a țărilor subdezvoltate care, datorită tendinței de scădere a mortalității, a condus la 
creşteri demografice record. Următoarea conferință, cea de la Belgrad din 1965, a condus la 
punerea în practică a unor măsuri conforme cu „creşterea zero” ceea ce însemna stabilirea 
unui echilibru între naşteri şi decese la nivelul fiecărei tari, fiind considerată de O.N.U. ca 
inevitabilă pe termen lung“. 

Conferinţa de la Bucuresti din 19-30 august 1974 a legitimat, în opinia specialiştilor, 
noțiunea de „politică demografică”. Planul mondial de acţiune în domeniul populației 
sublinia: „Scopul esențial al dezvoltării sociale, economice şi culturale din care fac parte 
integrantă obiectivele şi politicile demografice este de a îmbunătăţi nivelul de trai şi calitatea 
vieţii fiecăruia în parte. Populaţia este lucrul cel mai prețios din lume". Această concluzie 
era, de altfel, în consens cu viziunea conducerii de la Bucureşti, Nicolae Ceauşescu 
declarând la începutul lucrărilor conferinței: „Pornind de la faptul că problema populației 
reprezintă factorul determinant al progresului fiecărui popor, fiecare stat are dreptul suveran 
să promoveze politica demografică şi măsurile pe care le consideră cele mai potrivite, în 
conformitate cu interesele sale nationale, fără nici un amestec din afara”4’. 

Decizia de interzicere a avortului a afectat practic toate vârstele fertile. Creşterea 
forțată a natalității în R.S.R. nu a dus însă şi la o reală dezvoltare economică. Pentru a ilustra 
această idee, este necesară compararea economiei regimului comunist cu economia de tip 
capitalist. Sistemul demografic al unei economii capitaliste depinde în mod esențial de cadrul 
politic, juridic, economic şi social în care aceasta activează: piaţa şi dreptul muncii, sistemul 
de învățământ, mediul cultural etc. În plus, economia capitalistă este caracterizată de 
constrângeri care tin de cerere, problema nepunindu-se la nivelul producţiei ci la cel al 
vânzării. Pentru un sistem demografic complet închis şi semiautarhic cum era cel al României 
comuniste, singura modalitate recunoscută pe termen lung era controlul nasterilor*®. Lipsa 
şomajului şi prevederea privind asigurarea ocupării depline a forței de muncă, principiu 


42 A se vedea, pentru detalii, Maria Bucur, Eugenie şi modernizare în România interbelică, laşi, 
Polirom, 2005, pp. 300-305. 

43 Vladimir Trebici, Demografia... p. 421. 

“4 Constanta Mihăescu, Populaţie şi Ocupare. Trecut. Prezent. Viitor, Bucuresti, Editura Economica, 
2001, p. 25. 

45 Ibidem. 

4% Vladimir Trebici, Demografia..., p. 438. 

47 Apud Constantin Grigorescu, Populaţie şi Economie, Bucureşti, Editura Academiei Republicii 
Socialiste România, 1976, pp. 10-11. 

48 Thierry de Montbrial, Acţiunea şi sistemul lumii, Bucuresti, Editura Expert, 2003, p. 54. 

proclamat de ideologia comunistă, nu era un semn de sănătate a acestei economii, deoarece 
constrângerile bugetare erau slabe, iar întreprinderile nu erau orientate spre profit şi nu 
încercau să-şi reducă cheltuielile cu forța de muncă pentru a obține un profit mai mare“. 

În acelaşi timp, comportamentul demografic al românilor era complet diferit fata de 
cel din perioada interbelică, în sensul abandonării de către o mare parte din populație a tipului 
de familie cu multi copii. Cauzele care au dus la această mişcare descendentă sunt în 
concepția lui Traian Rotariu următoarele: industrializarea şi urbanizarea rapidă a țării (la 
recensământul din 1966 populaţia urbană ajunge să depăşească ponderea de 38%); 
dezvoltarea sistemului de învățământ şi eradicarea analfabetismului (în 1966, practic toate 
femeile sub 30 de ani erau deja scolarizate); colectivizarea agriculturii, care s-a încheiat în 
1962, şi care, printre altele a dus la dispariția gospodăriei rurale tradiționale, țăranii devenind 
salariați, scăderea influenței Bisericii in viata cotidiană şi agresivitatea propagandei 
comuniste; izolarea de Occident şi încadrarea României în sistemul țărilor cu o ideologie de 
tip sovietic şi care, în linii mari, au cunoscut fenomene similare de scădere a fertilității, opuse 
baby-boom-ului din Vest*. Astfel, în 1973, Direcţia Judiciară din Inspectoratul General al 
Miliției raporta că „începând din anul 1969, numărul nascutilor a scăzut an de an, astfel ca în 
1972 s-au înregistrat 139.423 mai puţini născuţi decât în anul 1967. Situația natalității în 
perioada 1965-1972 se prezenta astfel: 


Anul Născuţi vii Proporția la % locuitori 
1965 278 362 14,6 
1966 273 678 14,3 
1967 527.764 27,4 
1968 526.091 26,7 
1969 465.764 23,3 
1970 427.034 21,1 
1971 400.146 19,5 
1972 388.341 18,8 


Din buletinul de statistică sanitară rezultă că şi în trimestrul | / 1973, numărul 
nascutilor vii a scăzut la 93.361 fata de 98.213 în trimestrul 1/1972 şi la 101 495 în acelaşi 
trimestru al anului 1971. 

În anul 1972 scăderi ale natalității s-au înregistrat în majoritatea județelor mai 
importante, în Ialomița, Vâlcea, Prahova, Caraş-Severin, Mehedinţi, Tulcea, Vaslui şi altele. 

Concomitent cu scăderea natalității se constată, de la an la an, o creştere a 
numărului întreruperii cursului sarcinii. Astfel, în cursul anului 1972 au fost efectuate 380.625 
întreruperi de sarcină, în creştere cu circa 49.000 fata de anul 1971, raportat la o mie născuți 
vii din aceeaşi perioadă, au dat un indicator de 980,1%, ceea ce reprezintă aproximativ o 
întrerupere de sarcină la un nou născut viu”. 


49 Vlad Flonta, Penuria cronică-cea mai vizibilă caracteristică a comunismului, în „Sfera Politicii”, an 
XIII, nr. 118/2005, pp. 25-28. 

50 Traian Rotariu, op. cit., pp. 341-342. 

51 A.C.N.S.A.S., fond Documentar, dosar nr. 6917, vol. 11, ff.173-174. 

Legislaţia antiavort a avut totuşi şi o finalitate demografică: creşterea natalității. La 
Conferința Naţională a P.C.R. din 19-21 iulie 1972, Nicolae Ceauşescu nu uita să amintească 
faptul că populația reprezintă „un factor esențial al dinamismului şi forței productive a 
societății's. Această remarcă exemplifica, se pare, o concesie acordată femeilor care prin 
Decretul 53 din 16 februarie 1972 li se coborâse limita legală de vârstă permisă pentru avort 
de la 45 la 40 de ani. Totuşi, la Plenara Comitetului Central al P.C.R. din iunie 1973, Nicolae 
Ceauşescu a criticat cadrele medicale pentru ritmul deosebit de lent în care creştea 
natalitatea, tot atunci adoptându-se o serie de măsuri pentru aplicarea mai riguroasă a 
decretului din 1966. Un an mai târziu, la Congresul al XI-lea, a fost adoptat Programul 
Partidului Comunist Român de făurire a societății socialiste multilateral dezvoltate şi înaintare 
a României spre comunism care, în capitolul privind politica demografică şi de folosire a forței 
de muncă a României pentru următorii 20-25 de ani prevedea „asigurarea unui spor 
demografic normal, realizarea unei structuri raționale a populaţiei pe grupe de vârstă atât în 
mediul urban, rural şi în profil teritorial, precum şi crearea condițiilor pentru sporirea eficienţei 
utilizării forței de muncă şi îmbunătăţirea repartizării acesteia”. În privința numărului 
populației, se avea în vedere ca în 1990 populația României să ajungă la cel puţin 25 de 
milioane locuitori, iar în anul 2000 la circa 30 milioane de locuitori. Pentru îndeplinirea 
acestor obiective au fost introduse măsuri stimulatoare, ca Decretul 246/1977 care mărea 
alocatiile de stat pentru copii şi introducea alte forme de ajutorare a familiilor numeroase“. 

Planurile conducerii de partid nu puteau însă compensa gravele dezechilibre socio- 
economice rezultate din disproportia dintre populația în vârstă de munca şi populaţia ocupată, 
adică cererea de forță de muncă satisfăcută de locurile de munca existente. In condițiile 
existenței în anii '70 a unei explozii a stocului de învățământ, adică a capacității intelectuale a 
populației, acumulată ca urmare a studiilor efectuate, a formării sale profesionale şi a 
specializării”, a avut loc o subocupare a forței de munca şi atragerea în contingentele active 
a forței de muncă feminine şi folosirea pensionarilor care puteau să lucreze. Dreptul socialist, 
definit ca „voința poporului muncitor ridicată la rang de lege”, a reprezentat un mijloc eficient 
de control al tuturor acţiunilor indivizilor şi de restrângere a drepturilor şi libertăților 
fundamentale. Potrivit acestui principiu, pentru economia națională, cât şi pentru individ, era 
contraindicat şi material şi spiritual, ca un număr de oameni, considerat de către propaganda 
comunistă, chiar mic procentual să nu fie folosiţi în direcţia şi la nivelul pregătirii lor. Cei care 
refuzau în continuare „să lucreze acolo unde societatea are nevoie de ei şi unde ar da un 
randament mai mare, şi aceasta din motive diferite, adeseori rezidând în tendințe parazitare, 
în goana după câştiguri mai uşoare fără răspundere personală şi socială, după «principii» 
străine eticii socialiste” au intrat în atenţia organizaţiilor de partid şi U.T.C. care aveau 
misiunea să combată „atitudinea înapoiată fata de muncă, împotriva tendinței de parazitism 


52 Apud Mircea Bulgaru, Populaţie şi dezvoltare economică, Bucuresti, Editura Politică, 1974, p. 202. 

53 Constantin Grigorescu, op. cit. pp. 11-12. 

54 Constanta Mihăescu, op. cit., p. 86. 

55 Vladimir Trebici, Demografia..., pp. 411-412. 

56 Mircea Bulgaru, op. cit. p. 67. 

57 Constantin lonescu, Omul, Societatea, Socialismul. Dinamica structurii sociale în România, 
Bucureşti, Editura Academiei Republicii Socialiste România, 1973, p. 159. 

manifestată în rândul unor tineri, pentru încadrarea acestora în producţie”. De exemplu, 
propaganda comunistă semnala în 1972 că beneficiind de „sprijinul organelor de stat, în 
unele localități s-au făcut raiduri-ancheta prin baruri şi restaurante fiind demascati cei ce 
frecventează cu regularitate aceste localuri şi care duc o viață parazitară. In municipiul Sibiu 
a rulat o perioadă de timp filmul «Cu ce te ocupi dumneata?», realizat cu posibilități locale pe 
baza unor asemenea raiduri-anchetă”s. Aceeaşi propagandă arăta şi faptul că „pe baza 
cunoaşterii situației concrete au fost organizate vizite la domiciliile celor neincadrati în 
producţie unde s-a discutat atât cu aceştia cât şi cu părinţii lor, precum şi întâlniri şi 
consfătuiri în care, cadre de partid, conducători ai unor unități economice au vorbit tinerilor 
despre necesitatea încadrării în producție, posibilitățile existente pentru calificare. De 
asemenea, au fost organizate cu tinerii vizite la unităţi industriale şi şantiere de construcții 
pentru a cunoaşte condiţiile de muncă, perspectivele ce li se oferă prin încadrarea în 
producție”s?. 

Constituţia R.S.R. garanta „dreptul la muncă”, dar, în acelaşi timp, munca trebuia să 
fie o indatorire a tuturor cetățenilor patriei. Potrivit aceleiaşi „pedagogii” leniniste, „«Cine nu 
munceşte sa nu mănânce» acest lucru îl înțeleg toți oamenii muncii. Cu acest lucru sunt de 
acord toți muncitorii, toți țăranii săraci şi chiar țăranii mijlocaşi, toți cei care au îndurat în viata 
lipsuri, toți cei care au trăit vreodată din munca lor. (...) Acest adevăr simplu, extrem de 
simplu şi de evident este baza socialismului, izvorul nesecat al forței sale, chezăşia 
nepieritoare a victoriei sale definitive’, În perioada stalinistă, munca forțată a fost 
generalizată în România. Constituind marele instrument de nivelare a societății, munca 
forțată era inspirată de două concepte contradictorii ale dreptului penal sovietic: unul al 
reeducării şi celălalt al pedepsirii vinovatului. Primul, influențat de concepția marxistă, stipula 
că datorită faptului că omul este produsul său economic, iar dacă aceste condiții economice 
s-ar schimba prin victoria socialismului, criminalitatea ar urma să dispară. În consecinţă, 
infractorii ar trebui sa fie reeducati, instrumentul principal fiind munca de tip corectional. Cel 
de al doilea concept, influențat de concepția leninistă a „dictaturii proletariatului” care îi 
reprimă pe duşmanii săi de clasă, preconiza pedepsirea acestora fie prin muncă silnică fie 
prin izolarea în lagăre de muncă. Astfel, munca corecțională a ajuns să fie aplicată şi 
infractorilor, contrarevolutionarilor (duşmanilor de clasă) şi, în cele din urmă, oponenților 
politicis. 

Reeducarea, precum şi reprimarea duşmanilor de clasă şi a oponenților politici, 
aveau să fie aplicate şi de către regimul comunist din R.P.R. Astfel, prin modificarea Codului 
Penal, în anul 1948, s-a prevăzut internarea în lagăre de muncă a persoanelor care nu-şi 
îndeplineau obligațiile prevăzute prin contractele colective (predarea cotelor agricole), precum 
şi prin introducerea, în Codul Muncii, la 8 iunie 1950, a instituţiei „prestării temporare muncă”, 
denumire sub care se ascundea pedepsirea aşa-zişilor sabotori economici, a absenteiştilor, 


58 A.M.R., fond Microfilme, rola AS1-2115, c. 280. 

inclusiv țăranii care se impotriveau colectivizării fortate. În urma Hotărârii Consiliului de 
Miniştri din 13 ianuarie 1950, Prezidiul M.A.N. al R.P.R. a emis Decretul nr. 6 din 14 ianuarie 
1950, pentru înființarea unităţilor de muncă“. Pe baza unei rezoluţii ale lui Alexandru Drăghici 
care considera că din rândul celor care se opuneau construcției socialismului, o mare parte 
se aflau încă în libertate şi erau „elemente parazitare şi speculative care trăiesc pe spinarea 
oamenilor muncii, fără a aduce nici un aport de munca”, prin H.C.M. nr. 1554 din 22 august 
1952 se înființau colonii de munca, domicilii obligatorii şi batalioane de munca, largindu-se 
aria categoriilor sociale, ale oponenților politici şi infractorilor care urmau să fie pedepsiţi prin 
muncă silnică sau izolare. 

Intrarea în vigoare a noului Cod Penal, la 1 ianuarie 1969, a însemnat, pe de o 
parte, dezincriminarea unor fapte petrecute în trecut, renunțarea la sintagma de „infracțiuni 
contrarevolutionare” şi înlocuirea ei cu cea de „infracţiuni contra securității statului”, iar pe de 
altă parte dispariţia din limbajul juridic a vocabularului agresiv®. Au continuat să subziste, la 
fel ca şi în U.R.S.S., interdicţia emigrării precum şi obligația de a exercita o ocupaţie sau 
profesie“. Ca urmare, a fost adoptat Decretul Consiliului de Stat nr. 153/24 martie 1970 
pentru stabilirea şi sancţionarea unor contravenţii privind regulile de convietuire socială, 
ordinea şi liniştea publică, care stipula că datorită „ridicării la un nivel tot mai înalt a gradului 
de responsabilitate socială, oamenii muncii iau atitudine împotriva acelora care, sub influența 
unor mentalități înapoiate, refuză să se încadreze într-o activitate utilă, duc o viata parazitară, 
tulbură ordinea şi liniştea publică, încalcă cele mai elementare norme de convietuire socială, 
provocând indignarea cetatenilor’®*. Erau sancţionate „cu închisoare contraventionala de la o 
lună la 6 luni sau cu amendă de la 1.000 la 5.000 lei următoarele fapte, săvârşite de 
persoane care se sustrag de la îndatorirea cetateneasca de a-şi asigura mijloacele de 
existență prin muncă, tinzând la practicarea unui mod de viata parazitar" precum cersetoria, 
prostituţia, vagabondajul. 

Continuând acțiunea de control a tuturor indivizilor şi de restrângere a drepturilor şi 
libertăților fundamentale, dreptul comunist a fundamentat juridic noțiunea de „parazitism 
social”. Aceasta era definită astfel: „modalitate de existenţă a unei persoane apte de muncă 
care nu exercită în mod obişnuit nici o ocupaţie sau profesie şi nu prestează nici o altă muncă 
pentru întreţinerea sa, trăind din munca altora. Parazitismul social este un fenomen social 
incompatibil cu orânduirea noastră socialistă în cadrul căreia este asigurat şi garantat tuturora 
dreptul la muncă fără nici un fel de discriminare înfăptuindu-se vechiul deziderat al clasei 
muncitoare «nici muncă fără pâine, nici pâine fără muncă». Munca reprezintă o necesitate 
pentru existența şi progresul societății, pentru formarea şi dezvoltarea personalității umane. 

Potrivit Constituţiei şi legilor țării noastre, fiecare persoană aptă de muncă, care nu urmează 
o formă de învățământ sau de calificare profesională, este datoare să desfăşoare, începând 
cu vârsta de 16 ani până la pensionare, o muncă utilă societăţii, care să-i asigure mijloacele 
de existență şi de dezvoltare spirituală. Prin lege se stabileşte obligaţia pentru persoanele 
neîncadrate, care nu urmează o formă de învățământ sau calificare de a se înscrie la 
direcţiile pentru muncă şi ocrotiri sociale şi de a cere repartizarea în muncă. Organele de stat, 
organizaţiile de sindicat, de tineret şi femei, precum şi celelalte organizaţii de masă şi 
obşteşti, promovând principiile eticii şi echităţii socialiste, desfăşoară o permanentă activitate 
educativă pentru determinarea fiecărei persoane apte de muncă de a presta o muncă utilă 
pentru societate şi acţionează ferm pentru înlăturarea tendințelor de parazitism social, a 
încercărilor de a trăi din munca altora sau de a înşela societatea neoferind nimic in schimbul 
avantajelor pe care aceasta le creează. În cazul în care persoana aptă de muncă refuză să 
se încadreze, ea este obligată prin hotărâre judecătorească, să presteze muncă timp de un 
an, în unități de producţie, iar în cazul tinerilor în vârstă de până la 18 ani, în şcoli speciale de 
munca şi reeducare””. 

În vederea stopării „acţiunilor parazitare”, regimul comunist a introdus noi legi şi 
reglementări administrative. Astfel, a fost adoptat Decretul 24/1976 cu privire la recrutarea şi 
repartizarea forței de muncă, unde, la articolul 1, se specifica faptul că „în R.S.R. forța de 
muncă necesară obiectivelor socialiste va fi repartizată conform prevederilor cuprinse în 
Planul Naţional Unic de Dezvoltare Economică şi Socială”. La articolul 5, alineatul 2 se arăta 
că „forța de muncă va fi recrutată din zona sau județul unde funcţionează obiectivul socialist. 
În cazuri excepţionale, când forța de muncă nu poate fi obţinută în județ, poate fi recrutată din 
alte județe”. Articolul 10 reglementa şi situația persoanelor eliberate dintr-un loc de detenție 
sau centru de reeducare „pentru a fi recrutate pentru încadrare in muncă”. În vederea acestui 
lucru, înainte de eliberarea persoanelor în cauză, autorităţile M.A.I. „trebuiau să furnizeze 
autorităţilor Direcţiei muncă şi asigurări sociale, din zona în care aceste persoane îşi au 
domiciliul, detalii asupra situației personale şi calificărilor profesionale ale acestora””’. 

Decretul 25/1976 cu privire la repartizarea persoanelor apte de muncă într-o 
ocupație utilă stipula la articolul 1 faptul că „fiecare cetățean al R.S.R. are dreptul şi obligația, 
conform Constituţiei, să îndeplinească o muncă utilă societății”. La articolul 5 se menţiona şi 
faptul că dacă o persoană aptă de muncă era întreţinută de părinți sau de orice alt susținător 
nu-i oferea temei pentru refuzul încadrării în muncă. Persoana care refuza „În mod sistematic, 
fara un motiv temeinic, să fie încadrată in munca şi care duce o viata parazitară” se stabilea, 
la articolul 8, alineatul 1, ca aceasta să fie pusă în discuţie de o „adunare generală a 
cetățenilor din oraşul, comuna sau cartierul în care locuieşte, cu scopul de a o convinge să fie 
de acord să se încadreze în munca sau într-o calificare”. Sanctiunile pentru persoana care „În 
ciuda oricărei încurajări primite refuză să se încadreze în muncă sau să urmeze un curs de 
calificare şi continuă să ducă o formă parazitară de viață” erau stabilite la articolul 9, alineatul 
1 unde se menționa că „i se va impune prin hotărâre judecătorească să lucreze timp de un an 

pe un şantier de construcții, într-o întreprindere agricolă sau silvică sau într-o altă 
întreprindere economică”?2. 

Cele două decrete intrau în contradicţie flagrantă cu Convenţia nr. 105 pentru 
abolirea muncii forțate adoptată în 1957 de către O.N.U. şi de către Organizaţia Internaţională 
a Muncii care menţiona că semnatarii, printre care şi România, „nu trebuie să aplice nici o 
formă de muncă forțată sau obligatorie: ca mijloc de coercitie şi de educare politică, sub 
forma unei pedepse pentru împărtăşirea sau exprimarea unor vederi politice sau a unor 
vederi opuse din punct de vedere ideologic sistemului politic, social şi economic stabilit”. 
Convenţia definea, totodată, ca formă cea mai serioasă a muncii forțate folosirea ei pentru 
coercitie politică asupra unei persoane „când sancţiunea penală a muncii forțate la care 
aceasta este condamnată este destinată «îndreptării» sale politice sau «reeducării», adică 
schimbării convingerilor sale politice spre satisfacția guvernului la putere". De asemenea, 
Raportul organizaţiei Amnesty International pe anul 1979 menţiona referindu-se la Decretul 
25/1976 că acesta nu specifica dacă expresia „refuzul sistematic de a munci” se referea la 
atitudinea unei persoane fata de o ocupaţie aleasă de ea sau fata de o munca ce i-a fost 
impusă. Raportul adăuga faptul că organizația cunoaşte cazul a mai multor „persoane cu o 
educație superioară, care au fost concediate din posturile lor din cauza unor concepții 
dizidente şi cărora li s-a impus o muncă manuală, au fost acuzate de «parazitism social» 
dacă au refuzat să accepte munca manuală ca formă de pedeapsă”. 

Potrivit cercetătorilor de la Institutul de Economie Naţională, în deceniul 1980-1990, 
populația ocupată din România a crescut cu 5,8 %, înregistrându-se o evoluție foarte 
apropiată de cea a țărilor occidentale. Nu e mai putin adevărat însă că, potrivit principiilor 
economiei politice marxiste, statistica românească nu a făcut nici o deosebire între populația 
activă şi cea ocupată. Ca atare, era subliniat faptul că, în țările socialiste, era asigurată 
ocuparea deplină a forței de munca, iar şomajul declarat inexistent”. 

Cum natalitatea continua să scadă alarmant, sub pragul de înlocuire a generațiilor, 
la 2 martie 1984 a fost adoptată Hotărârea Comitetului Politic Executiv al C.C. al P.C.R. 
„privind înfăptuirea politicii demografice şi asigurarea unui spor corespunzător al populației”. 
Hotărârea trasa următoarele sarcini unităţilor de miliție, precum şi altor organe cu atribuții în 
acest domeniu pentru „creşterea natalității, sporului natural al populaţiei, păstrării vitalității, 
tinereții şi vigorii poporului nostru, prevenirii încălcării normelor legale care reglementează 
întreruperea cursului sarcinii”: 1. Cunoaşterea stării de legalitate din obiectivele medico- 
sanitare, a persoanelor care — prin calificare, antecedente şi mediile care le frecventează — 
sunt predispuse la comiterea infracțiunilor de avort, „fiind luate în supraveghere informativă 
toate unitățile medico-sanitare, inclusiv cele care nu au secții de obstetrica-ginecologie”; 2. 
Asigurarea supravegherii calificate a elementelor din baza de lucru, avându-se în vedere, în 
mod special, medicii ginecologi sau de altă specialitate, cadrele medii sanitare, alte categorii 
de persoane despre care existau date sau suspiciuni că se ocupau cu provocarea ilegală a 
avortului, precum şi femeile însărcinate despre care existau date ori informaţii că intenționau 

să-şi întrerupă sarcina; 3. Organizarea în baza datelor şi informaţiilor obținute a unor eficiente 
activităţi de prevenire prin intensificarea de sondaje şi controale inopinate în unităţile sanitare 
în vederea respectării măsurilor antiavort; 4. Realizarea unei operativitati sporite în 
cercetarea şi definitivarea cauzelor penale privind întreruperile ilegale de sarcină şi tragerea 
la răspundere cu toată fermitatea a autorilor acestor infracțiuni, prin probarea întregii activități 
infractionale, un rol important în această privință revenind Direcţiei cercetări penale din 
Inspectoratul General al Miliției şi şefilor milițiilor județene; 5. Perfecţionarea continua a 
activității de prevenire, combatere şi cercetare a întreruperilor ilegale de sarcină”. De 
asemenea, prin Decretul 411 din 26 decembrie 1985, limita legală de vârstă pentru 
autorizarea efectuării unui avort a fost ridicată din nou, la 45 de ani, iar numărul de copii s-a 
mărit la cinci. 

Ca urmare a aplicării acestor măsuri, cadrele Ministerului de Interne au înregistrat 
unele succese în „combaterea infracțiunilor de avort”. Astfel, în lunile martie şi aprilie 1984 se 
raporta că „organele de miliție în colaborare cu factorii competenți, au executat controale în 
unități sanitare, la comisiile de autorizare a întreruperilor de sarcină, precum şi alte activități 
specifice. În cadrul măsurilor întreprinse au fost descoperite 1217 asemenea infracțiuni, dintre 
care 22 soldate cu decese. Cele mai numeroase cazuri s-au înregistrat în municipiul 
Bucureşti şi județele Bacău, Caraş-Severin, Călăraşi, Cluj, laşi, Teleorman, Vaslui şi 
Vrancea. Dintre autorii acestor fapte 74 sunt cadre medicale, 756 persoane fără pregătire 
medico-sanitară, iar în 115 situații avorturile au fost provocate de victime”. La 9 iunie 1984, 
într-un Buletin informativ al Ministerului de Interne se populariza descoperirea a „506 
infracțiuni de avort, dintre care 12 soldate cu decese, cazuri mai numeroase înregistrându-se 
în județele Botoşani, Caraş-Severin, Călăraşi, laşi, Prahova, Teleorman şi Vaslui. Dintre 
autorii acestor fapte 28 sunt cadre medicale, 113 persoane fără pregătire medico-sanitară, iar 
în 140 situaţii avorturile au fost provocate de victime’’®. 

Cu toate acestea, la şedinţa Comitetului Politic Executiv din februarie 1985, Nicolae 
Ceauşescu s-a arătat din nou nemulțumit de evoluţia ratei de natalitate: „Am văzut că avem 
in Europa cel mai mare număr de întreruperi de sarcină fata de R.F.G., Franţa, Anglia, 
inclusiv țările socialiste. Nicăieri nu există un număr atât de mare de întreruperi de sarcină. 
Deşi la noi este interzis avortul, totuşi avem un număr foarte mare... Este inadmisibilă situația 
aceasta. În privința aceasta trebuie discutat cu femeile, cu populația, dar inclusiv cu 
medicii'7%. Era un semnal clar că intensificarea măsurilor represive, de ordin administrativ, ce 
viza un spor demografic mare nu se poate constitui într-un suport de politică demografică pe 
intervale mari de timp dacă nu sunt însoțite de măsuri de ordin material, educațional şi 
sanitar, cu alte cuvinte de investiții demografice şi economice corespunzătoare. 

Începând din 1980, România a intrat într-o acută criză de sistem. Nivelul scăzut al 
productivității sociale a muncii, caracterul energointensiv al economiei naţionale, lipsa de 
corelare între capacitățile de producție şi baza proprie de resurse energetice şi materii prime 


76 A.C.N.S.A.S., fond Documentar, dosar nr. 7929, vol. 371, ff. 1-4. 

77 Ibidem, dosar nr. 182, vol. 2, f. 28. 

78 Ibidem, f. 65. 

79 Comisia prezidenţială pentru analiza dictaturii comuniste din România. Raport final. Editori Vladimir 
Tismăneanu, Dorin Dobrincu, Cristian Vasile, Bucureşti, Editura Humanitas, 2007, p. 432. 

care a dus la creşterea importurilor de materii prime şi tehnologii de fabricație depăşite şi 
creşterea datoriei externe, neadaptarea la cel de al patrulea ciclu industrial, dominat de 
industria automobilelor, a bunurilor electrice de consum şi caracterizat printr-o creştere a 
serviciilor până la nivelul satisfacerii unei largi proporții a populaţiei, toate acestea au dus la 
formarea unui surplus însemnat de personal în industrie&. În locul mobilității 
socioprofesionale a populației active, definită ca posibilitatea pe care o au, într-un sistem 
social dat, indivizii sau chiar grupurile de a-şi schimba statutul, fie că este vorba de statutul 
profesional, de prestigiu, geografic şi mai ales economic®', pe care propunea să o realizeze 
regimul comunist s-a ajuns la sporirea accelerată a cadrelor cu pregătire tehnică şi reducerea 
relativă a celorlalte specialități (economice, medico-farmaceutice sau universitar pedagogice) 
care a dus în final la decorelări în pregătirea şi utilizarea forței de muncă. La rândul ei, 
politica de creştere forțată a natalității a creat disproportii numerice între generațiile 
succesive, generaţiile 1967 şi 1968 asaltând sistemul şcolar atât la examenul pentru treapta a 
doua, cât şi la admiterea în învățământul superior. 

Pentru a depăşi această situație, regimul comunist s-a reorientat spre dezvoltarea 
agriculturii şi a aşezărilor rurale (sectorul terțiar fiind considerat neproductiv şi limitat cât mai 
mult cu putință). În consecință, a fost adoptată o legislaţie menită să impună menţinerea 
populației la sate, mai ales a celei masculine şi instruite, stabilirea domiciliului în oraşe fiind 
drastic îngrădită, oraşele mari fiind declarate închise (din punct de vedere al unui loc de 
muncă şi al domiciliului stabil). 

Ce se poate spune, la final, despre politica demografică a regimului comunist? De la 
început trebuie să afirmăm că împărtăşim concepția potrivit căreia adoptarea legislaţiei 
antiavort şi, prin aceasta, persecutarea medicilor şi a pacientelor, a constituit exemplul cel 
mai nepotrivit de supraveghere a reproducerii umane. Creşterea avorturilor ilegale, 
mortalitatea infantilă deosebit de ridicată, numărul mare de copii nedoriți şi abandonaţi stau 
mărturie in acest sens. Concepţia regimului comunist asupra familiei se definea drept 
politică demografică sau politici privind populaţia şi nu politici familiale, deoarece nu vizau 
propriu-zis familia, ci doar creşterea natalității. În acelaşi timp, prin adoptarea legislației 
pronataliste şi profamiliste (legislația referitoare la divort şi divortialitate) controlul social 
socialist a invadat întregul spațiu privat al vieții familiale şi intime ale individului, devenind un 
mijloc de represiune prin practica încurajării denunturilor legate de reproducere. Aceasta le-a 
permis indivizilor sa dezlantuie violența de stat împotriva vecinilor, în numele apărării 


80 Constanta Mihăescu, op. cit., p. 43. 

81 Honorina Cazacu, Mobilitate socială, Bucuresti, Editura Academiei Republicii Socialiste România, 
1974, p. 17. 

82 Constantin lonete, op. cit., pp. 64-65. 

83 Vladimir Trebici, Genocid şi Demografie, Bucureşti, Humanitas, 1991, p. 89. 

& Constanta Mihăescu, op. cit., p. 43. 

85 Dintre lucrările care s-au ocupat de studierea consecințele nefaste ale politicii pronataliste a 
regimului Ceauşescu, definitorie este cea a cercetătoarei americane Gail Kligman, Politica duplicităţii. 
Controlul reproducerii în România lui Ceauşescu, Bucureşti, Humanitas, 2000. 

86 Dan Banciu, Control social şi sancțiuni sociale, Bucureşti, Editura Victor, 1999, p. 55. 

intransigentei revoluţionare, amintind de practicile din Uniunea Sovietică din anii '30% sau din 
timpul Imperiului roman sub domnia lui August®®. 

Cu toate că rata natalității a crescut doar până la 16 %o şi nu la 18-20 cât fusese 
prevăzut inițials%, politica pronatalistă poate fi considerată un succes. Eşecul constă în 
valabilitatea modelului propus de către comuniştii români: asigurarea unui optim al populației 
pentru satisfacerea unei economii de comandă intrată în declin. Astfel, în ciuda unei politici 
demografice pronataliste, nivelul realizat in România se situa mult sub al altor tari, in care de 
regulă ponderea populației potenţial active în cadrul populației totale depăşeşte 65%. 

În ceea ce priveşte modernizarea preconizată de comunişti şi rezultatele acesteia, 
deosebit de interesante ni s-au părut opiniile exprimate de un cercetător al antropologiei 
culturii: „Experiența românească în domeniul industrializării, al mobilității sociale şi, în special, 
al emigrației oferă un teren fertil de analiză pentru tema abordată. Mai ales în ce priveşte 
capacitatea de rezistență a simbolurilor spirituale care circumscriu valorile culturale în fata 
pătrunderii şi presiunii agresive a unor sisteme de norme şi valori culturale străine. La 
jumătatea anilor ‘60, colectivizarea forțată a agriculturii, impusă după canoanele colectivizării 
sovietice din 1929, a început să erodeze sistemul de norme şi valori morale şi culturale 
milenare ale satului românesc. Trăsăturile structurale ale culturii române: viziune anistoristă, 
viziune naturistă, comuniune cu legile şi ritmurile naturii, simțul adânc al eticului etc., au 
început să fie serios amenințate de o nevoie vitală nesatisfăcută: foametea şi nesiguranța 
zilei de mâine. 

În aceste condiţii, a devenit o problemă de «bon ton» să ai un rol şi un status de 
orăşean. Mai ales pentru tânăra generaţie masculină, a lucra ca muncitor necalificat pe 
şantierele de construcții, piață a muncii în plină expansiune, era o realizare socială care 
echivala cu un examen de maturitate, pe baze initiatice. Supus presiunii unor forte 
dezagregate virulente, satul românesc, care asigurase prin coeziunea valorilor morale şi 
culturale păstrarea ființei naţionale, se stingea încetul cu încetul, lovit de o maladie letală. Cu 
o populație îmbătrânită şi lipsit de celula tânără reproductivă, satul românesc se mai inviora 
cu ocazia sărbătorilor, când tinerii se întorceau ca să-şi arate noul status de orăşean. Prin ce 
se manifesta aceasta? Printr-un ceas la mână, printr-un sacou sau printr-un palton, 
cumpărate cu un efort fizic abrutizant, prin subnutritie in baracile şantierelor. Dar, la urma 
urmei, această mobilitate pe orizontală nu ar avea cine ce ştie ce importanță, dacă nu ar fi 
urmată de consecințe din cele mai triste pentru comportamentul social al acestui val masiv de 
proaspeți orăşeni. Căci dorința de a avea cât mai curând acest statut de orăşean a dus la 
graba de a imita comportamentul citadin. Şi, întrucât normele şi valorile de comportament 
erau cele ale civilizației arhaice, imitatia noului lor stil de viata a devenit o regulă de bază. Dar 
din psihologia socială se ştie ca imitatia operează cel mai eficient în domeniul părților mai 
slabe ale unei culturi sau civilizații. Or, în condiţiile în care moralitatea tradițională sănătoasă 
era înlocuită cu lichelismul, conformismul şi oportunismul, imitatia s-a limitat la formele 
exterioare de comportament în care dorința de integrare urbană duce la contestarea violentă 
şi la ridiculizarea originii şi moravurilor ţărăneşti ale celor cărora nu le era ruşine să-şi 


87 Susan Gal, Gail Kligman, op. cit., p. 37. 
88 Jean Fréville, op. cit., pp. 50-51. 
89 Comisia prezidentiald....., p. 432, nota 126. 

recunoască proveniența. Asa se face că aceşti nou veniți au rămas suspendati între o 
moralitate sănătoasă şi imoralitatea unor mentalități străine de structura clasei şi culturii ei. 
De aceea, spărgând seminţe în grup în fata unui cinematograf sau acostand fetele în trecere, 
sau frecventând tot în grup restaurantele, intoxicati de mirajul unei vieţi confortabile fără efort, 
văzută de ei în filmele occidentale, aceşti tineri nu au mai întâlnit în conştiinţa lor obstacolele 
de ordin moral sau cultural în pregătirea şi trecerea la act a infracțiunilor de mai mică sau mai 
mare violență, în dauna avutului personal sau obştesc: furturi, violuri, fraude, huliganism, 
crime etc."%. 

La sfârşitul anului 1989, România avea cea mai numeroasă populaţie ocupată în 
agricultură, chiar şi în rândul ţărilor socialiste, cu excepția Albaniei. lar daca o economie este 
considerată cu atât mai avansată cu cât proporția de indivizi folosiţi în agricultură este mai 
redusă’, eşecul modelului de modernizare impus României de comuniştii români ne apare cu 
atât mai evident. 


% Nicolae Frigioiu, Antropologia culturii, curs SNSPA, Bucuresti, f.a., p. 67. 
91 Emmanuel Todd, Inventarea Europei, Timişoara, Editura Amarcord, 2002, p. 73. 


213 


Valentin VASILE 


DISFUNCTIONALITATI ALE SECTORULUI 
ALIMENTAR ROMÂNESC ÎN PERIOADA 1944-1954 


FAILURES IN THE ROMANIAN FOOD SECTOR DURING 
1944-1954 


The main goals of the present study refer to the supply and nourishment of 
Romanian population between 1944-1954. 

The major themes approached throughout the study involve food 
legislation, food industry, business plan, disturbances (causes and measures) and 
people's abilities to procure food. The public authorities applied the card food like a 
viable measure in the socio-economical context (reparations, dryness and statism 
etc). Legislative acts and political food (more and more food services and 
investments) based, in a variable way, on the public reactions. 

The informative notes signed by the Securitate workers announced the main 
disturbances in the food industry. The policy to grow the investments (since 1953) 
meant a positive decision and created the real premises to develop the food 
industry. 

According to the political priorities nourishment and industry had known 
fluctuant evolutions between 1944-1954 as a consequence of the food sources, the 
absence of private property, economic regeneration and investments. 


Etichete: alimentaţia, aprovizionare, disfunctionalitati, cartele, economate, 
consum, salarii, alimentație publică, comerț 

Keywords: food, supply failures, cards, tommy, consumption, wages, food, 
trade 


Aprovizionarea şi alimentația populaţiei a reprezentat o provocare pentru regimurile 
politice aflate la conducerea României: regimul democratic „de jure” (23 august 1944-30 
decembrie 1947) şi primii ani de regim totalitar de esență socialistă (începând cu anul 1948). 

După trei ani de operaţiuni militare intense (1941-1944), România încă proba 
rezerve economico-financiare, observate şi de U.R.S.S. ale cărei pretenții fata de principalele 
bunuri de consum au cunoscut cifre impresionante. Pe lângă cererile rezultate din Convenţia 
de Armistitiu (12 septembrie 1944), România a cunoscut şi o criză alimentară, in forme 
cronice, izbucnită pe fondul absenței precipitațiilor atmosferice, precum şi a unei gestiuni 
defectuoase a rezervelor din partea autorităţilor. Seceta din anii 1945-1946, despăgubirile de 
război şi deciziile de ordin politic, în multe cazuri arbitrare, au afectat pături largi ale 
populației. Aprovizionarea şi alimentaţia întregii societăți româneşti au cunoscut anumite 
desfăşurări în conformitate cu evoluția frontului şi a forțelor angajate, a despăgubirilor de 
război, dar şi a unei perioade de refacere economică plină de frământări politice şi sociale. 


Valentin Vasile 


Aliment, alimentaţie, alimentaţie publică, ratii alimentare, cartele, bonuri şi tichete 
reprezintă doar câțiva termeni uzitati cu regularitate în secvența temporală 1944-1954. 

Dacă ne raportăm stricto-sensu la semnificaţiile conceptelor de alimentaţie, adică 
asigurarea organismului cu mâncare, şi aliment, produs în stare naturală care serveşte ca 
hrană, ajungem la următoarea concluzie: „alimentaţia constituie un factor cu acţiune 
permanentă, care determină desfăşurarea proceselor metabolice, deoarece hrana reprezintă 
izvorul şi regulatorul proceselor de schimb”!. 

Elementele constitutive ale studiului de fata urmăresc identificarea şi descrierea 
principalelor structuri organizatorice ale sistemului de alimentație, căile de aprovizionare şi 
reacțiile populaţiei fata de distribuirea produselor de strictă necesitate. 

Prezentul demers istoriografic nu-şi propune o construcție imagistică negativă a 
vreunui regim politic ori semnalarea cu obstinatie a lipsurilor existente în sistemul alimentar; 
efectiv se focalizează asupra disfunctionalitatilor constatate in acest sector economic. 

Limitele cronologice sunt dictate de două măsuri politice: actul de la 23 august 1944 
şi eliminarea cartelelor alimentare (Hotărârea Consiliului de Miniştri din 26 decembrie 1954). 
În prima secvență, am folosit ca reper acest eveniment întrucât se încheia ex abrupto un 
regim autoritar şi începea o altă perioadă istorică cu noi actori politici, care vor folosi cadrul 
legislativ adoptat în anii precedenţi pentru sectorul alimentar. 

A doua secvență coincide cu sfârşitul regimului alimentar rationat şi inaugurează 
sistemul comerțului desfăşurat, al produselor vândute /a liber (inclusiv, cele alimentare). 

Sursele documentare au fost asigurate de arhiva C.N.S.A.S. şi Arhivele Naţionale 
(majoritatea inedite), dar şi de lucrările speciale, articolele din presa de specialitate şi 
cotidienele vremii. Valorificarea surselor arhivistice, pornind de la premisa lui François Furet 
că „arhiva este constituită pentru a depune mărturie mai mult asupra evenimentului decât 
asupra duratei'?, incită lectorul spre descoperirea/redescoperirea unor fapte şi evenimente 
din istoria recentă a României. Interpretarea documentelor având în vedere structura, 
conţinutul, emitentul şi finalmente adresantul/receptorul conferă o credibilitate sau 
autenticitate variabilă, în funcţie de aspectele tratate şi aplicarea principiului comparatiei între 
sursele istorice consultate. 


Sub raportul necesității imediate de satisfacere a consumului alimentar, sursă 
primară de (re)vitalizare a indivizilor, dirijarea şi/sau rationalizarea pe considerente întemeiate 
(dictate de evoluţiile socio-economice şi militare) sau invocate de o forță conducătoare 
(exercitarea unui control asupra unei colectivități) au stârnit nemulțumirile maselor; în 
contextul operațiunilor militare, schimbărilor politice şi fenomenelor naturale dezastruoase, 
sectorul alimentar a evoluat destul de sinuos. 

Organizarea judicioasă, distribuirea rațională şi o planificare realistă a rezervelor, 
dar şi a producţiei viitoare, reprezintă elementele definitorii ale unui plan general de 
aprovizionare a populaţiei dintr-un teritoriu, într-o perioadă foarte delicată, în vreme de război 
ori în condiții economice excepționale. Anii războiului (1941-1944) şi prima decadă postbelică 


1 lulian Mincu, Impactul om-alimentatie, Ed. Medicală, Bucuresti, 1993, p. 53. 
2 François Furet, Atelierul istoriei, Ed. Corint, Bucuresti, 2002, p. 70. 

au promovat cu acuitate, în prim-plan, nevoia unor decizii bazate pe realitățile cotidiene, în 
vederea asigurării unui trai minim. 

Dacă în economia liberă piața este motorul dezvoltării, dirijând activitățile după legile 
clasice, în cea naționalizată sau de război, aparatul administrativ este chemat să înlocuiască 
funcțiile pieței, fie supraveghează producţia, prețurile şi circulaţia, fie rationalizeaza consumul 
bunurilor după gradul de necesitate şi în legătură cu posibilităţile de producție?. 

Reglementarea legislativă a unui asemenea tip de activităţi legifera acţiunile 
desfăşurate, încă din prima parte a anului 1942. Economatele, formă de organizare a 
comerțului de tip rationalizat, ar fi urmat să fie clasificate în două categorii: economate de 
stat, în oraşele de categoria | (Bucuresti, laşi, Cernăuţi, Chişinău, Sibiu, Braşov, Ploieşti, 
Galaţi, Craiova, Timişoara, Arad, Constanţa), pe lângă departamente, instituții şi autorități, 
dar şi economate comerciale sau particulare, în celelalte oraşe ale țării (se preconiza 
existența unui singur Oficiu de Aprovizionare pentru toate categoriile de funcţionari şi 
pensionari, în fiecare judeţ)“. De asemenea, s-a stabilit şi modalitatea de livrare a mărfurilor 
prin intermediul unor comercianți grupaţi în bresle şi pe categorii de produse (coloniale, 
textile, încălțăminte, îmbrăcăminte, combustibil şi altele). 

După încheierea celei de a doua conflagrații mondiale, România a traversat una 
dintre cele mai profunde crize alimentare. Peste problemele provocate de război, s-a 
suprapus şi un fenomen natural cu efecte devastatoare, seceta. 

Deşi în anul 1944 s-au obținut recolte multumitoare, totuşi existau germenii pentru 
declanşarea unei crize alimentare. Cauzele au fost determinate şi de prețurile derizorii oferite 
producătorilor agricoli de către autorități pentru grâne, precum şi de rechizitionarea 
animalelor; țăranii au refuzat să-şi mai comercializeze mărfurile la prețurile oficiale, astfel fiind 
încurajată specula. Creşterea impozitelor (exemplu: impozitul agricol a crescut cu 50% 
comparativ cu anul 1943), lipsa combustibilului la morile de panificație şi utilajele agricole, 
bombardamentele devastatoare din prima jumătate a anului 1944, reforma agrară din martie 


3 Arhivele Nationale Istorice Centrale (A.N.I.C.), fond Subsecretariatul de Stat al Aprovizionării Armatei 
şi Populaţiei, dosar nr. 46/1941, f. 32. 

Rationalizarea consumului nu consta doar în stabilirea unor anumite ratii, dar şi în coordonarea forțelor 
economice de producţie la potenţialul de război şi de a le dirija pentru generalizarea consumului 
restricționat. 

4 Ibidem, dosar nr. 146/1942, f. 42-43. 

Prin instrucțiunile nr. 112.169/13 septembrie 1942, comunicate la 46 prefecturi de județ, generalul C. 
Constantin, ministru subsecretar de stat, Subsecretariatul de Stat al Aprovizionării Armatei şi Populaţiei 
Civile, solicita înființarea economatelor comerciale în oraşele reşedinţă de judeţ, oraşe de categoria a 
II-a (23 oraşe); fondurile fiind investite de comercianți, iar aprovizionarea cuprindea alimente, textile, 
încălțăminte, combustibil, diverse. Scopul constituirii unor asemenea centre de ajutorare, redat succint 
de conţinutul instrucţiunii: „aprovizionarea membrilor cu produse de consum obişnuit, de reală 
necesitate adecvate economiei de război, iar nu cu produse de lux; ceea ce se procură de economate 
să fie raportate, ca valoare, la puterea de plată a funcţionarilor cumpărători” ; principalele obiective ale 
funcționării acestor centre pe lângă întreprinderi, se refereau la asigurarea stocului de mărfuri si 
practicarea unor preţuri reduse pentru clienți (Ibidem, dosar nr. 12/1943, f. 54). 

5 Ibidem, f. 220. 

1945 (marile proprietăți faramitate) şi despăgubirile de război către U.R.S.S. au contribuit la 
escaladarea prețurilor, şi în final neputinta sau incapacitatea financiară de aprovizionare. 

Prin decizia nr. 2436/21 august 1945, Preşedinţia Consiliului de Miniştri, reglementa 
consumul urban şi rural. La oraş, se distribuia 300 g pâine/persoană timp de 5 
zile/saptamana si 300 g mălai/persoană, 2 zile/săptămână; pâinea şi mălaiul erau cumpărate 
numai pe bază de bonuri de cartelă individuală. La sate, producătorii agricoli aveau dreptul 
de a reține pentru consumul propriu 200 kg grâu, secară sau porumb, restul recoltelor fiind 
predate centrelor de colectare; ciobanii şi muncitorii zilieri beneficiau de o ratie suplimentară 
zilnică de 200 g, iar cei care nu desfăşurau activităţi economice (în special, copii şi bătrânii) 
primeau o ratie zilnică de 400 g porumb”. 

Un segment socio-profesional se afla cu predilecție în atenţia autorităților politice, 
salariaţii din sectorul industrial, aceştia beneficiind de ratii alimentare suplimentate sau 
dublate, în funcţie de natura muncii prestate, de la 400 până la 600 g paine/zi®. În cadrul 
rationalizarii şi distribuirii controlate, se aflau şi o parte din legume, din care evidentiem 
cartoful, un aliment de bază necartelat în timpul războiului. Din cauza evoluţiilor militare şi a 
celor meteorologice, produsul a fost supus unui regim de comercializare restricționat; în 
perioada 1 octombrie 1945-1 iulie 1946, muncitorii aveau dreptul de la 50 kg până la 100 
kg/persoană?. Deficitul de produse agricole s-a rasfrant, in mod direct, şi asupra consumului 
care s-a diminuat substanțial pentru anii 1945-1947. Informaţiile arhivistice indică cu 
certitudine limitarea drastică a cantităților de articole alimentare de origine vegetală sau 
animală furnizate populatiei"®: 


6 A.N.I.C., fond Subsecretariatul de Stat al Aprovizionării Armatei şi Populaţiei Civile, dosar nr. 8/1945, 
f. 44. 

7 Ibidem, f. 44 verso. 

8 Minerii: 600 g paine/zi şi 600 g mălai/zi (în centrele urbane) şi 500 g mălai suplimentar (mediul rural), 
muncitorii din industria grea: 500 g pâine/zi şi 500 g mălai/zi (oraş) şi 300 g mălai suplimentar (sat), 
restul salariaților din ramurile industriale: 400 g/zi pâine şi 400 g/zi mălai (oraş) şi 200 g mălai 
suplimentar (sat). Ratiile stabilite (1 septembrie 1945) prevedeau livrarea lunară către muncitori a 300 
g paste făinoase/persoană, 250 g făină gospodării/persoană, 150 g griş/persoană, 300 g orez sau 
arpacaş/persoană. Membrii familiilor aflaţi în întreţinere primeau jumătate din rațiile lucrătorilor (cantități 
furnizate de Economat) (/bidem, f. 45). 

9 Ibidem, f. 113. 

10 Idem, dosar nr. 10/1945, f. 6. 

Articol Consum Consum an 
normal 1945 
tone tone 
Carne şi peşte 399.101 136.583 
Grăsimi animale 81.147 53.743 
şi vegetale 
Lapte şi derivate 1.896.573 1.139.828 
Qua 96.470 74.500 
zahar 98.107 39.505 


Datele sunt bazate pe evaluari efectuate in luna august 1945. Lunile septembrie si 
octombrie 1945 au diminuat si mai mult productia, in special la porumb, cartofi, ceapa, varza, 
floarea soarelui şi sfeclă de zahăr, sporind apreciabil deficitul de produse. 

În privința cantităților de legume, conform statisticilor, erau mai scăzute cu 
aproximativ 50% fata de nevoile curente (50.680 t fasole comercializată comparativ cu 
102.790 t, cantitate normală)“. 

Guvernul dr. Petru Groza şi forța politică direct interesată în cucerirea puterii politice, 
P.C.R., nu au ezitat să folosească ori să dezvolte anumite decizii sau legi organice de 
funcționare a unor instituții adoptate în timpul regimului antonescian. Cu o zestre legislativă 
bogată, misiunea comuniştilor a fost sensibil uşurată. 

Prin legea nr. 348/3 mai 1945 se reglementa problema „salariilor şi înființarea 
economatelor”. Acest act normativ era doar o reînnoire a celui adoptat la 16 octombrie 
194212, şi prevedea înființarea unor economate care să comercializeze la „preţuri maximale 
[prețurile oficiale maximale, n.ns.] şi în măsura disponibilitatilor’, articole de strictă necesitate 
acumulate în cantități suplimentare. Nu se poate vorbi despre o diferență de natură 
organizatorică a activităţii acestor oficii, regăsite în cele două legi, însă pentru anul 1945 
trebuie avut în vedere că posibilităţile de desfacere erau, invariabil, mult mai reduse. 
Scopurile acestei măsuri, uşor de anticipat, vizau pe de o parte inocularea ideii că noul 
executiv are grijă de oamenii încadrați în câmpul muncii, si pe de alta parte provoca ,seisme” 


11 Ibidem, f. 13. 

12 Prin adoptarea decretului lege nr. 772/16 octombrie 1942, Economatul General degreva, în mod 
direct, de o parte din responsabilități Subsecretariatul de Stat al Aprovizionarii, în tutela căruia se afla, 
cu misiunea de a înființa organisme similare pe lângă departamente şi instituții din Capitală şi județe. 
Dintre principalele atribuţii, menţionăm: „cumpără mărfuri şi le vinde prin economate, după trebuintele 
aprovizionării funcționarilor, procură fondurile necesare, dirijează şi coordonează activitatea 
economatelor, dispozitiunile sale fiind obligatorii pentru toate economatele şi exercită controlul asupra 
lor prin organe de inspecţie”. (Idem, dosar nr. 160/1942, f. 2). Preţurile erau mai scăzute cu 
aproximativ 20-30% fata de cele oferite de comercianți, întrucât produsele erau scutite de taxe. (Trei 
ani de guvernare. 6 sept. 1940 - 6 sept. 1943, Monitorul Oficial şi Imprimeriile Statului <<Imprimeria 
Naţională>>, Bucuresti, 1943, p. 140). 

de ordin financiar la unităţile economice private (patronii achizitionau diverse mărfuri de pe 
piața liberă şi le ofereau angajaţilor la preţuri sub costul de achiziție)". 

La Conferinţa Naţională a P.C.R. (15 octombrie 1945) se raporta funcționarea unui 
număr de 759 economate pentru salariaţii particulari, care aprovizionau 1.589.512 persoane 
(salariaţi şi membri ai familiilor lor), cărora li se adăugau economatele generale ale 
funcționarilor publici şi ai căilor ferate“. Numărul acestora va creşte continuu, la 978 (20 
ianuarie 1946) şi 5.204.000 persoane“, iar generalul N. Pârvulescu, subsecretar de stat la 
Ministerul Industriei şi Comerţului, Subsecretariatul de Stat al Aprovizionării, a susţinut în 
timpul conferinței radiofonice „Problema aprovizionării” (9 noiembrie 1946) existența unui 
număr de 966 economate şi 3.860.000 membri'6. În pofida cifrelor diferite, totuşi funcţionarea 
unui număr de peste 900 economate şi includerea a cca 4.000.000 membri arată eforturile 
comuniştilor de a dezvolta un sistem de aprovizionare moştenit de la un regim autoritar, însă 
obligatoriu în vremuri excepționale. 

Economatele întreprinderilor particulare şi Economatul General întâmpinau multe 
greutăți în aprovizionare (exemplu: județele din Ardealul de Nord conditionau livrarea 
alimentelor pe baza schimbului de mărfuri)"; de asemenea, se înregistrau situații frecvente 
când produsele comercializate erau mai scumpe ori la fel de inaccesibile ca cele aflate pe 
piața libera’®. 

Distribuirea articolelor aflate sub incidenţa rationalizarii se realiza pe baza bonurilor 
de cartelă prin intermediul economatelor şi cooperativelor în mediul urban, iar la sate cu 
ajutorul cooperativele locale, sub controlul primarului şi al comitetului sătesc (în localitățile 
unde nu existau cooperative repartiția era asigurată de către primarie)'®. 

Procesul inflationist a cunoscut o creştere permanentă şi dezorganizarea vieții 
economice de la sfârşitul războiului şi seceta din anii 1945 — 1946, si partial în 1947, au 
contribuit suplimentar la devalorizarea produselor, aşa că toate prețurile au înregistrat indici 
de creştere nemaiintalniti în istoria României20. 

Conform calculelor Biroului de Studii Documentare al Uniunii Centrale a Sindicatelor 
Agricole din România, preţurile la principalele produse au avut următoarea evolutie*": 


13 Academia Română, Istoria Românilor, vol. IX (România în anii 1940-1947), Editura Enciclopedică, 
Bucureşti, 2008, p. 563. 

14 lon Alexandrescu, Economia României în primii ani interbelici (1945-1947), Editura Ştiinţifică, 
Bucureşti, 1986, p. 116. 

15 Ibidem. 

16 Eugen Denize, Istoria Societăţii Române de Radiodifuziune, vol. Il, Editura Casa Radio, Bucuresti, 
2000, p. 31. 

17 A.N.I.C., fond Ministerul de Interne — Direcția Administrației de Stat, dosar nr. 60/1945, f. 150. 

18 Ibidem, f. 203. 

19 Idem, fond Subsecretariatul de Stat al Aprovizionării Armatei şi Populaţiei Civile, dosar nr. 8/1945, f. 
26. 

2 Dumitru Şandru, Reforma agrară din 1945 în România, Institutul Național pentru Studiul 
Totalitarismului, București, 2000, p. 244. 

21 Ibidem. 

Articolul | Unitatea | August | August 1944 | Septembrie lunie 1947 
de 1939 (în lei) 1945 (în lei) 
măsură | (în lei) (în lei) 
oficial | la | oficial la oficial | la negru 
negru negru 

Pâine kg 7 48 50 | 140 | 600 20.000 | 400.000 
neagra 
Cartofi kg 4 26 35 | 240 |600 16.000 | 130.000 
Carne kg 24 260 | 400 | 1.950 | 4.000 | 60.000 | 280.000 
de vaca 
Lapte | 10 62 110 | 520 | 800 30.000 | 55.000 
Fasole kg 17 32 32 |200 | 1.000 - 254.000 
Zahar kg 32 215 | 300 | 420 | 20.000 - - 


Din datele oferite observam ca pretul painii in decurs de aproape 3 ani, a crescut de 
aproape 417 ori (să nu uităm că la începutul lunii iunie 1947, un covrig costa 25.000 lei, o 
franzeluta de 100 de g — 60.000 lei) la oficial, iar la bursa neagră de 8.000 de ori, al cartofilor 
de 615 şi respectiv 3.714 ori, al laptelui de 484 şi 500 oriz2. 

Indicele costului vieții a crescut de la lună la lună, de la an la an şi arăta că nivelul 
de trai era extrem de scăzut, supraviețuirea fiind foarte dificilă. Astfel, la produsele 
rationalizate (zahăr, ulei, pâine, făină, mălai, carne, sare, cartofi), indicele in august 1945 a 
fost de 4.375 pentru a ajunge în iunie 1946 la 13.437, la articolele nerationalizate: august 
1945-4.787, iar în iunie 1946-36.266, la îmbrăcăminte: august 1945-6.592, iar în iunie 1946- 
35.040, în timp ce indicele general, in august 1945-5.277, iar în iunie 1946-26.699 2. 

Degradarea rapidă a nivelului de trai, recoltele agricole din anul precedent complet 
nesatisfăcătoare, spectrul hâtru al secetei şi foametei au determinat factorul politic să preia şi 
să comercializeze unele materii prime, cum ar fi: monopolul colectării cerealelor prin 
intermediul Subsecretariatului General al Aprovizionării Armatei şi Populaţiei Civile, şi 
impunerea unor restricții asupra circulației mărfurilor2?. 

Intervenția statului pe piata economică nu a avut efectul scontat, în întregime; 
prețurile au crescut, iar eforturile financiare deveneau pe zi ce trece mai greu de acoperit. O 
metodă folosită cu relativ succes, ce-i drept pentru o perioadă foarte limitată, a constituit-o 
subvenţionarea pâinii. Măsura era mai degrabă una de natură psihologică, pentru a amăgi 
povara grea a refacerii economice şi a plăţilor de război, viața reală desfăşurându-se pe alte 
coordonate. Absența acestui produs alimentar pentru o perioadă mai îndelungată ar fi 
provocat pierderi incalculabile, atât pe plan politic (comuniştii nu-şi imaginau că pot pierde 
lupta pentru supremație, indiferent de adversarul politic ori de contextul economic) cât şi 


22 Ibidem. 

23 Idem, nr. 9.747/7 decembrie 1945, p. 1 (luna august 1946); Idem, nr. 9.907/11 iulie 1946, p. 1 (luna 
iunie 1946). 

2 lon Alexandrescu, op. cit., p. 146. 

social (trecutul şi acţiunile curente arătau o populaţie afectată de război, de lipsuri alimentare 
care tindeau să devină acute şi multe frustrări de ordin economic şi politic). 

La 16 februarie 1946 preţul grâului a fost majorat de la 1.000.000 lei la 5.000.000 
lei/vagon (10.000 kg); până la data respectivă, pâinea era vândută cu prețul de 75 lei/600 g, 
diferenţa până la 150 lei (costul real) fiind suportată de stat (3.500.000.000 lei/lună). in atari 
condiţii, când prețul vagonului de cereale a crescut de cinci ori, prețul pâinii a atins 650 lei 
(600 g), imposibil de subventionat de către bugetul statului (efortul s-ar fi ridicat la 
31.400.000.000 lei/lună)%. 

Comisia guvernamentală instituită pentru a studierea şi propunerea de soluții, 
reunită la 1 martie 1946, a hotărât comercializarea pâinii la prețul real; salariaţii particulari 
primeau un spor la salariu (acoperea diferența de pret), iar funcționarilor şi pensionarilor 
publici urmau să le fie recalculate salariile şi pensiile26. 

În pofida acestei decizii ascensiunea prețurilor nu mai putea fi încetinită, iar 
compensatiile financiare oferite de stat nu aveau cum să suplinească diferenţa rezultată între 
valorile reale şi cele oficiale. 

Pe lângă problemele ridicate de consecințele războiului, s-a mai adăugat o alta şi 
mai gravă: seceta2’. 

După anul 1945, considerat deficitar în privința recoltelor, oamenii se aşteptau la 
căderea unor precipitaţii mai abundente care să ofere seva pământului aproape pierdută în 
anul precedent; din nefericire, pentru zona Moldovei fulgii de nea şi stropii de ploaie firavi nu 
au stins praful înecăcios de pe ogoare. Efectele acesteia au fost resimtite cel mai puternic de 
populația nevoiaşă, însă şi o parte din categoriile sociale mai înstărite au întâmpinat greutăți. 
Locuitorii laşului nemulțumiți (8 august 1946), deoarece oraşul era lipsit de pâine şi făină de 
porumb (1 kg mălai era cumpărat cu 5.000 lei), oamenii învinuind administraţia locală (in 
special Oficiul economic al Prefecturii şi pe primarul oraşului), care nu avea grijă de 
aprovizionarea populatiei”®. 

Seceta chinuia tot mai mult populația, şi în mod deosebit județele din Moldova”. 


2% A.N.I.C., fond Subsecretariatul de Stat al Aprovizionării Armatei şi Populaţiei Civile, dosar nr. 
108/1946, f. 4. 

Se vehiculau 3 soluţii posibile pentru remedierea situației: pâinea vândută la un pret scăzut salariaţilor 
cu venit asigurat exclusiv din salarii; fabricarea a două sortimente de pâine: neagră (pret scăzut şi 
achiziționată de cei cu venituri plafonate) şi albă (pret sporit care să fie cumpărată de oricine, însă tot 
pe cartelă); pâinea vândută la prețul real, iar salariaţii urmau să primească un sprijin financiar lunar 
pentru a acoperi creşterea prețului. (Ibidem, f. 4-5). 

25 Ibidem, f. 11-12. 

27 insuficiență a umidității solului şi a atmosferei față de valorile minimale necesare creşterii şi 
dezvoltării normale a plantelor (cultivate). Vreme, perioadă caracterizată printr-o astfel de insuficiență; 
vreme uscată, secetoasă. - Lat. *siccita (= siccitas). (Dicţionarul Explicativ al Limbii române, Ed. 
Univers Enciclopedic, Bucureşti, 1998). 

2% A.N.I.C., România. Viaţa politică în documente. 1946, Bucuresti, 1996, p. 313. 

29 Porumbul şi grâul erau complet compromise, iar cerealele recoltate urmau să hrănească populaţia, 
până cel mult în luna decembrie (1946). „Vitele mor cu pământ în stomac, începe mizeria fiziologică 
sau sunt vândute cu preţuri derizorii. Multi dintre locuitorii judeţului Dorohoi şi Botoşani duc vitele în 
judeţul Câmpulung şi Rădăuţi pentru iernat şi dau jumătate din totalul lor pentru întreținerea lor până în 


224 


Disfunctionalitati ale sectorului alimentar românesc... 


Multe familii se zbăteau într-o sărăcie lucie, iar o parte dintre aceştia (femei, bărbați, 
copii) luau cu asalt primăriile cerând porumb pentru a-şi astâmpăra foamea; o parte dintre 
negustori erau la înălțime cu câştigurile, specula şi comerțul clandestin fiind practicat pe 
scară largă%. 

Cu o producţie agricolă foarte slabă, cu impuneri de plată a obligaţiilor rezultate din 
prevederile Convenţiei de Armistitiu (deşi regimul de livrare se diminuase, mai mult U.R.S.S. 
a consimţit să trimită în România vagoane de cereale, ce-i drept recuperate înzecit după 
traversarea vârfului de criză alimentară) şi fără a beneficia, la o capacitate maximă, de 
ajutoarele primite din Occident (hrană, haine, consumabile) ori de cerealele contractate din 
import din cauza unui aparat birocratic excesiv, situația economică pentru majoritatea 
populației era dramatică. 

Greutățile ivite în aprovizionarea cu alimente nu au rămas fără rezultat; prețurile au 
atins cote nebănuite şi fără a se întrezări posibilități concrete de limitare ale acestei evoluții. 
Astfel, 1 kg de orez care costa în iunie 1946 4.200 de lei, era achiziționat în octombrie 1946 
la 20.000 lei/kg, făina albă de la 340 lei la 7.800 lei, iar grişul de la 240 lei crescuse la 7.800 
lei/kg; un țăran să-şi poată cumpăra o pereche de ghete trebuia să vândă cca. 300 kg. de 
grâuz2. În acelaşi timp un învățător câştiga între 60.000 şi 90.000 de lei pe lună, obligându-i 
pe mulți să abandoneze catedrele pentru munci fizice (încărcat vagoane cu lemne sau muncă 
în cărămidării unde se plăteau 8.500-9.000 lei/zi)33. 

Pe fondul unor nemulțumiri crescânde ale populației afectate cel mai grav de 
efectele secetei, la 1 septembrie 1946, s-a înființat Comitetul pentru Ajutorarea Regiunilor 
Secetoase (C.A.R.S.), cu scopul declarat de sprijinire a acţiunilor guvernului şi lansarea unor 
acțiuni proprii de mobilizare a cetățenilor pentru ajutorarea regiunilor amenințate de 
foamete“. În primele luni de la înființare, C.A.R.S.-ul a organizat aproape 1.200 cantine, 
hrănind cca 13.000 persoane; 24.000 copii erau adapostiti în familii şi în camine*. 


primăvară. Satul Podul Stamate din Dorohoi a rămas cu patru perechi de boi şi trei cai la o populaţie 
de 365 suflete”. (A.N.I.C., fond Inspectoratul General al Jandarmeriei (I.G.J.), dosar nr. 55/1946, f. 1). 
Oamenii ajunseseră într-o situație atât de grea încât consumau grâul repartizat pentru sămânță, tratat 
chimic împotriva dăunătorilor (sulfat şi petrolizat), precum şi mămăligă combinată din făină extrasă din 
turtele de floarea-soarelui, în urma fabricării uleiului. Aceasta provoca probleme de sănătate celor care 
o consumau şi nu de puține ori se consemnau şi decese (Ibidem, f. 306). 

30 „Se observa o sporire din zi în zi a bacaniilor în comunele rurale. De la vreo 42 băcănii, cât aveau pe 
teritoriul nostru (Legiunea de Jandarmi Baia), astăzi avem peste 100, ce înseamnă sporirea acestui fel 
de preocupare, decât «castigul»?” (Idem, dosar nr. 92/1946, f. 217). 

31 Florian Banu, Calamităţi ale secolului al XX-lea: foametea care a devastat Moldova în 1946-1947, in 
„Arhivele Securităţii”, Editura Pro-Historia, Bucureşti, 2002, p. 143. 

32 Ibidem. 

33 Ibidem. 

3% Ibidem. Demersurile efectuate de către un grup de intelectuali agreati de comunişti (Mihail 
Sadoveanu, T. Teodorescu-Branişte, Gala Galaction); de altfel, în toamna anului 1946 a fost publicată 
şi o broşură cu caracter propagandistic intitulată In ajutorul regiunilor lovite de secetă, Ed. Apărării 
Patriotice, Bucureşti. 

35 Nicolae Ionescu, Moldova în anii 1944-1947, Ed. Kolos, laşi, 2005, p. 71. 

Functionarea Comitetului şi a filialelor sale nu a fost lipsită de probleme, aşa cum 
rezultă din comunicările organizaţiei de laşi din noiembrie 1946. Comitetul C.A.R.S. laşi 
anunţa la sfârşitul lunii noiembrie 1946 că alimentele aflate în magazii erau pe terminate, iar 
cantinele (39 la număr) în situația disperată de a fi închise în jurul datei de 15 decembrie 
1946. În şedinţa din 30 noiembrie 1946 s-a hotărât ca o echipă de şase persoane să se 
deplaseze de îndată la Timişoara (de precizat că județul Timiş-Torontal primise sarcina de a 
furniza cereale județului laşi) pentru a grăbi colectările şi expedierea alimentelor necesare 
cantinelor*. Delegaţia ieşeană a colectat 5.000.000 lei, cinci vagoane porumb, un vagon 
ovăz contra cost (82.000.000 lei), cinci vagoane colete, zece vagoane daruri pentru copii, 
două vagoane cereale trimise şi sosite la laşi din plasa Jimbolia“. Campania continuată şi în 
anul 1947; de altfel, pentru intensificarea acţiunilor de combatere a efectelor secetei, 
Adunarea Deputaţilor a votat la 27 februarie 1947, la iniţiativa guvernului, legea pentru 
înființarea Comisiei interministeriale şi a Comitetelor pentru ajutorarea regiunilor bântuite de 
secetă, a căror activitate urma să se desfăşoare timp de un an (termen care putea fi prelungit 
sau redus după necesitate). 

Printre măsurile de protecţie socială adoptate în perioada respectivă s-a numărat şi 
cea referitoare la evacuarea copiilor din regiunile deficitare în alte parti ale țării considerate 
drept „excedentare” (acţiunea desfăşurată pe parcursul anului 1946 şi în lunile de iarnă din 
1947). Copii urmau să fie plasați la familii particulare, instituţii publice şi Armată. După câteva 
luni petrecute departe de casa, dar cu o situaţie alimentară multumitoare, tinerele vlăstare 
erau retrimise la familii, pe fondul previziunilor de recoltă acceptabilă şi a presiunilor 
neîncetate exercitate de părinți. Prin circulara nr. 14.950/1 august 1947, odiseea celor 59.500 
copii? din zona Moldovei se încheia odată cu reîntoarcerea în sânul familiilor, deşi anii 
următori aveau să fie plini de suferință şi privatiuni de tot felul. Din alte date oficiale rezultă ca 


36 A.N.I.C., fond Direcţia Generală a Poliţiei (D.G.P.), dosar nr. 1/1947, f. 23. 

37 Ibidem, f. 28. Delegaţia moldavă, în urma vizitei, a prezentat următoarele concluzii: C.A.R.S. 
Timişoara nu era organizat neavând secţii constituite; lipsă totală de organizare, iar copii sosiți din 
Moldova aveau de suferit; delegația C.A.R.S. laşi a întâmpinat mari greutăți fiind nevoită să lucreze pe 
cont propriu [vizite în teritoriu şi achiziționarea de cereale (cumpărate două vagoane de cereale de la 
Jimbolia)]; organizarea de către Consiliul Interşcolar a unui festival în beneficiul C.A.R.S. laşi, ocazie 
pentru inspectorul şcolar Ovidiu Rotaru să numere satele lovite de foamete, descriind în forme foarte 
sugestive mizeria neagră a ţăranilor moldoveni care locuiau adesea în tranşee acoperite şi bordeie, 
fiind lipsiţi de hrană, căldură şi îmbrăcăminte (Ibidem, f. 27). 

38 Apud Nicolae Ionescu, op. cit., p. 71. La nivel national (până în luna martie 1947) s-au strâns 72,5 
vagoane de alimente şi cereale şi 2.366.428.005 lei. Oraşul Bucureşti şi județul Ilfov au contribuit cu 
suma de 1.135.626.550 lei plus trei vagoane de alimente şi 3.000 articole de îmbrăcăminte. În luna mai 
1947, C.A.R.S.-ul întreținea, în judeţul laşi, aproximativ 120 cantine şi care hrăneau cca. 15.000 
persoane (prânzul) în afara celor de 1.000 de copii cu 3 mese/zi (Ibidem). 

39 Florian Banu, Practici totalitare-dislocarea copiilor din Moldova în timpul foametei din anul 1946- 
1947, în „Acta Moldaviae Meridionalis”, Muzeul Judetean „Ştefan cel Mare” Vaslui, XXV-XXVII, 2004- 
2006, p. 583. 

numărul copiilor dislocati s-ar fi ridicat la 51.313 persoane, iar cele 1.756 cantine distribuiau 
zilnic 148.888 raţii de hrană“. 

Paralel cu eforturile autorităților de a îmbunătăți aprovizionarea populaţiei cu articole 
de primă necesitate, populația a acţionat pe cont propriu, părăsind gospodăriile şi 
îndreptându-se spre alte regiuni în care sperau să-şi asigure hrana zilnică“. „Trăistarii” (veniţi 
cu traista după alimente) sau „săcarii” au luat cu asalt garniturile de tren şi au poposit cu 
predilecție în Banat şi Oltenia pentru a-şi procura cereale ori alte produse alimentare. 
Autorităţile din regiunile lovite de secetă, preocupate mai degrabă să limiteze exodul 
populației, a organizat adevărate pichete de forțe de ordine care să împiedice pe oameni să 
folosească trenurile, iar M.A.I. a emis ordinul nr. 46.300/17 ianuarie 1947* prin care țăranii 
erau obligați să prezinte un „certificat de călătorie” eliberat de lucrătorii M.A.I.; în acelaşi timp, 
tarifele tichetelor de călătorie au fost triplate la începutul lunii ianuarie 19474. 

Dincolo de aceste piedici, oamenii cumpărau produse şi încercau să le transporte 
către domicilii, însă diferențele apărute între cantităţile achiziționate şi cele aduse în 
gospodărie erau majore. Circuitul parcurs de „săcar” era relativ simplu: ajuns la destinaţie, 
cumpăra de pe piaţa liberă anumite produse (în special, cereale) pe care le îmbarca în 
vagoane, plătea taxele de transport şi la punctele de control de pe ruta de transport era 
confiscată marfa aproape în întregime (de precizat că se acceptau mărfuri de până la 20 kg 
mălai şi trei kg pâine); dacă nu se întâmpla acest episod nefericit pe traseu, la punctul 
terminus al călătoriei, produsele erau ridicate şi depuse la Prefecturile județene“. 

Inventivitatea românilor confirmată în orice context politic sau economic s-a probat şi 
în cazul transporturilor de mărfuri alimentare către Moldova. Pentru a reduce riscurile pierderii 
grânelor cumpărate, oamenii au apelat la "bunăvoința" unor salariaţi ai C.F.R. sau delegaţi ai 
instituțiilor de stat cu prerogative în transportul şi livrarea de articole necesare consumului 
civil, pretabili la comiterea de fraude. Astfel, expedieri de cereale au fost predate sub alte 


40 „Monitorul Oficial”, partea a III-a (Dezbateri parlamentare), nr. 37 (şedinţa din 26 februarie 1947), p. 
588. 

Academia Română, Istoria Românilor, vol. IX (România în anii 1940-1947), Ed. Enciclopedică, 
Bucuresti, 2008, p. 563; Nicolae lonescu, op. cit., p. 71. 

41 Gheorghe Onişoru, Foametea din 1947. Moldoveni în Banat în „Analele Sighet”, III, Anul 1946- 
începutul sfârşitului, Fundaţia Academia Civică, Bucuresti, 1996, p. 236. 

42 A.N.I.C., fond |.G.J., dosar nr. 17/1946, f. 2. 

43 Idem, dosar nr. 97/1946, f. 648. 

44 „La punctele unde sunt instalate cordoane de baraj pentru trenurile foametei, Filiaşi-Piatra, în timpul 
operațiunilor de control şi confiscare se petrec scene penibile şi cu adevărat înduioşătoare. Noaptea 
când sosesc trenurile foametei în aceste gări, se aud până departe vaiete, blesteme şi tot felul de 
sudălmi adresate Armatei şi celor ce le iau sacii cu cereale atât din partea celor napastuiti cât şi din 
partea călătorilor, care se asociază la vociferări şi huiduieli în masă... Cu ocazia acestor operaţiuni se 
comit şi tot felul de abuzuri, astfel: sacii sunt aruncaţi din tren, se rup, iar cerealele se împrăştie prin 
zăpadă sau noroi; pentru cerealele confiscate, nu se eliberează nici un fel de dovadă din care să 
rezulte cantităţile ridicate şi nici nu se achită contravaloarea...” (Nicolae lonescu, op. cit., p. 73-74). 

45 „Săcarii” (țăranii din regiunile lovite de secetă), la laşi (16 februarie 1947), obligați să predea 
jandarmilor cca 2.000 kg porumb şi grâu. La Vaslui, prinşi 43 săcari cu 7.000 kg grâu şi porumb, iar 
cantitățile de cereale confiscate şi dirijate spre Prefecturi. (A.N.I.C., fond Subsecretariatul de Stat al 
Aprovizionării Armatei şi Populaţiei Civile, dosar nr. 103/1947, f. 60). 

denumiri (efecte, de strămutare, furaje etc), transporturi cu fişe false sau operaţiuni de 
descărcare a vagoanelor la altă stație decât cea de destinaţie ori pe câmp“ au constituit 
practici de succes. 

Importurile de cereale, ajutoarele nerambursabile primite din Iugoslavia, Bulgaria, 
Cehoslovacia, de la societăţile nationale de Crucea Rosie, şi în mod deosebit din S.U.A., 
Suedia, Elveţia, Marea Britanie au asigurat condiţii pentru traversarea crizei alimentare“, deşi 
erau frecvente episoadele de nemulțumire ale populaţiei. 

Anul 1948 a debutat mai mult prin însemnătatea actului de la 30 decembrie 1947, 
abdicarea regelui Mihai |, şi pregătirile pentru oficializarea unui regim de esență totalitară. În 
sectorul aprovizionării şi alimentaţiei populației vom sublinia câteva aspecte mai 
reprezentative pentru activitatea desfăşurată în primii ani de „democraţie populară”. 

Formele de organizare ale comerțului socialist au luat naştere în toamna anului 
1947. Primele unități înființate au fost Societatea Comercială Municipală (alimentară), 
Magazinul Bucureşti (textile), Societatea Comercială de Stat pentru Distribuirea Produselor 
Rationate (Bucuresti). In primul trimestru al anului 1948, au fost inaugurate noi unitati 
comerciale de stat şi în restul țării, în primul rând în centrele muncitoreşti (Valea Jiului, Galati, 
Braşov, Bacau). Până la sfârşitul anului se deschid magazine de stat în toată tara — în total 
peste 1.000 unități — astfel încât la începutul anului 1949 desfacerea produselor rationate a 
trecut integral la unităţile comerciale socialiste“. 

De la sectorul de desfacere al mărfurilor, preponderent particular (băcănii, prăvălii) 
la instituții publice şi extinderea prin absorbție sau eliminare a celor private (actul nationalizarii 
a afectat, inclusiv şi industria alimentară) indică direcţiile noului regim politic; pe de o parte, 
controlul şi satisfacerea nevoilor curente, iar pe de altă parte, eliminarea proprietății private în 
sectorul de producție şi al desfacerii în sectorul alimentar. 

Extinderea acestei ramuri economice era statuată chiar prin Constituţia din 13 aprilie 
1948“, iar la 6 mai 1948 s-a înființat Ministerul Comerţului, ca entitate distinctă, cu rol de 
organizare, dezvoltare, îndrumare şi control al rețelei comerciale; decretul nr. 50/31 mai 1948 
legitima funcţionarea „Întreprinderilor Comerciale de Stat (I.C.S.)”. La 22 iunie 1948 printr-o 
decizie a Ministerului Comerţului, |.C.S.-urile din principalele oraşe au fost reorganizate şi 
transformate în |.C.S. regionale: unităţi de detaliu (magazinele proprii din localităţile reşedinţă 
de judeţ) şi unități de gros (filialele acestora din alte centre). 

Nationalizarea a creat premisele unei dezvoltări rapide a comerțului socialist, ceea 
ce a dus la necesitatea înființării Ministerului Comerţului Interior (M.C.I.) în toamna anului 
1949, având ca principală funcţiune aducerea la îndeplinire a politicii Partidului şi Guvernului 
în domeniul comerțului cu mărfuri de larg consum. Ministerul Comerţului şi Alimentaţiei s-a 


46 Ibidem, f. 97. 

47 Academia Română, Istoria Românilor, vol. IX (România în anii 1940-1947), Ed. Enciclopedică, 
Bucureşti, 2008, p. 799. 

48 A.N.I.C., fond C.C. al P.C.R.-Sectia Economică, dosar nr. 48/1951, f. 1. 

49 art. 14: „comerțul interior şi exterior este reglementat şi controlat de stat şi se exercită prin 
întreprinderile comerciale de stat, particulare şi cooperatiste”. 

5 A.N.I.C., fond C.C. al P.C.R.-Sectia Economică, dosar nr. 12/1953, f. 11. 

scindat, la 23 noiembrie 1949, şi au rezultat două noi ministere: Comerţul Interior şi Industria 
Alimentarăs!. 

Noi acte legislative ce reglementau activitățile de natură alimentară au fost adoptate 
după aplicarea legii privind raionarea administrativ-teritorială a României (septembrie 1950). 
Hotărârea Consiliului de Miniştri (H.C.M.) nr. 1.014/19 septembrie 1950, trasa drept sarcină 
pentru Ministerul Comerţului, colaborarea cu Sfaturile Populare în vederea constituirii 
„Organizatiilor Comerciale de Stat’ (O.C.S.) pentru comerțul cu amănuntul (regionale, 
raionale, orăşeneşti) şi cel cu ridicata (centre speciale de aprovizionare cu produse în regim 
de en-gros)*?. Prin H.C.M. nr. 1.015/19 septembrie 1950 se prevedea înființarea „Trusturilor 
de Alimentaţie Publică” (T.A.P.) însărcinate cu organizarea şi administrarea restaurantelor, 
berăriilor, cofetăriilor şi a altor unităţi de consumatie®. 

În anul 1951 o sinteză informativă, remisă C.C. al P.M.R., aducea clarificări în 
privința desfăşurării comerțului în România. Din conținutul respectivului document aflăm că 
rețeaua comerțului socialist cuprindea peste 24.000 unităţi, dintre care 7.000 unități în 
comerțul de stat şi 17.000 unităţi Centrocoop (14.000 în mediul rural). 

Sectorul particular era reprezentat de desfacerea produselor agricole de către 
producători, meseriaşi şi comerțul particular propriu-zis. O statistică ne arată că numărul 
comercianților ambulanți se ridica la 6.664 (3.093 în mediul urban şi 3.571 la sate) şi cel al 
negustorilor „stabili” la 22.563 (13.550 în aşezările urbane şi 9.013 în sate şi comune), număr 
total comercianți: 29.227, din care 16.643 în mediul urban şi 12.584 în mediul rurals5. 

De reținut şi faptul că inițiativa particulară era desființată în domeniul gross-ului; de 
asemenea, era slab reprezentată în comerțul de materiale de construcții, librărie, hârtie, 
farmaceutice şi drogherie, metalo-chimice şi textile, înregistrând o pondere mai însemnată în 
sectorul alimentar. 

Volumul desfacerilor (comerțul particular şi vânzările efectuate direct de 
producători), după evaluări aproximative pe anul 1950, s-ar fi ridicat la cca 80 miliarde lei, 
ceea ce reprezintă 34,6 % fata de desfacerile comerțului de stat cooperatist (231 miliarde lei), 
adică 25,7 % din întreg rulajul de marfuri®. 

După câteva referiri la cadrul legislativ existent în anii 1948-1950, ne vom concentra 
atenţia asupra problemelor întâmpinate de populaţie în asigurarea hranei zilnice, aşa cum 
rezultă din documentele de arhivă. Funcţionarii din mediul rural nu şi-au primit cartelele; micii 
funcționari se resimteau de pe urma salariului neremuneratoriu (nu beneficiau din cauza lipsei 


51 „Comerţ Socialist”, nr. 10/octombrie 1950, p. 50. 

52 |dem, nr. 9/septembrie 1950, p. 3. 

53 Ibidem, p. 4. 

54 În urma Rezolutiei Plenarei C.C. al P.M.R. din 3-5 mart. 1949, a început reorganizarea Cooperaţiei 
de Consum pe baze noi. COC-ul înfiintează cooperative de consum (unități de desfacere) în mediul 
rural şi în oraşe. Anii 1949 şi 1950 au fost marcați de o rapidă dezvoltare a rețelei comerciale de stat şi 
cooperatiste (alimentare, industriale, alimentație publică). (A.N.I.C., fond CC al PCR-Sectia 
Economică, dosar nr. 48/1951, f. 1). 

55 Ibidem, f. 4. 

56 Ibidem. 

banilor de o serie de produse necartelate), iar piețele urbane lipsite de cartofi, ulei, orez, 
grăsimi, pâine şi făină. Blocarea porumbului (țăranii aveau dreptul să retina porumb pentru 
consumul propriu o mică parte din recolte, iar cea mai mare parte predată statului) a generat 
nemulțumiri, iar preţul de patru lei/kg era considerat prea mic față de nevoile populaţiei. În 
acelaşi timp, perceptorii primiseră ordine categorice şi severe pentru încasarea impozitelor, 
aplicarea sechestrului şi ridicarea lucrurilor din gospodărie, acolo unde țăranul nu avea bani 
să-şi achite impozitele. 

În melanjul de informații regăsit în fondurile arhivistice studiate, o sursă creatoare de 
date, opinii şi decizii au fost zvonurile. Conceptul, întâlnit încă din primele scrieri ale 
oamenilor, este perceput ca un fenomen de circulație în cadrul societăţii a unor informaţii, fie 
neconfirmate public de către sursele oficiale, fie dezmintite de aceasta. 

O altă definiție menţionează că îndeplineşte rolul de transmitere a informaţiilor 
despre un obiect prin canalele comunicării interpersonale“. La 15 septembrie 1948, la 
Constanța, a fost lansat zvonul unei noi reforme monetare, astfel că magazinele au fost 
invadate de cumpărători din oraşe şi de la sate care cumpărau orice tip de marfă, cu tendința 
evidentă de a scăpa de monedă. Se menţionează cazul unei bătrâne care a cumpărat rahat 
în valoare de 40.000 lei60. 

Negustorii, categorie socială considerată specifică regimului burghezo-moşieresc, 
erau percepuți ca o clasă socio-economică predispusă „în specularea oamenilor muncii”, iar 
măsurile adoptate de guvern „au eliminat ori surpat poziţiile deținute de aceştia”. 

Cu toate îngrădirile fiscale impuse, încă rezistau, ce-i drept pentru scurt timp, şi prin 
urmare trebuiau luate şi alte măsuri ce vizau eliminarea acestora din sectorul economic; 
dintre deciziile vădit îndreptate împotriva comercianților particulari, menţionăm: extinderea 
comerțului de stat, practicarea unor prețuri mai mici (situaţie valabilă pentru magazinele de 
alimentaţie publică şi nu pentru cârciumi), evidenţierea unor atitudini şi manifestări 
dusmanoase®. 

Şi alte categorii sociale îşi exprimau nemulțumiri fata de numeroasele lipsuri de 
ordin alimentar, vestimentar etc. Dumitru Ungureanu, medicul circumscriptiei sanitare din 
com. Belceşti, jud. laşi, semnala că la toate şedinţele profesionale organizate la raion cu 
medicii şi personalul sanitar din întregul raion se declarau nesatisfacuti de serviciul prestat şi 
de existența avută de cadrele medicale de la tara. „La şedinţe afirmă că poporul nu are 
lemne, alimente, îmbrăcăminte, săpun de rufe; salariaţii din sistemul de sănătate sunt plătiți 
foarte prost”6. 


57 A.N.I.C., fond Subsecretariatul de Stat al Aprovizionării Armatei şi Populaţiei Civile, dosar nr. 
17/1948, vol. II, f.176. 

58 Jean Nöel Kapferer, Zvonurile, cel mai vechi mijloc de informare din lume, Ed. Humanitas, Bucuresti, 
2006, p. 5 (prefață semnată de prof.univ.dr. Septimiu Chelcea, Universitatea din Bucuresti). 

59 A.P. Nazaretean, Panică în masă şi zvonurile, Ed. Europress, Bucuresti, 2006, p. 100. 

6 A.N.I.C., fond Subsecretariatul de Stat al Aprovizionării Armatei şi Populaţiei Civile, dosar nr. 
19/1948, f. 35. 

61 A.C.N.S.A.S., fond Documentar, dosar nr. 4.287, f. 465. 

62 Ibidem. 

63 Ibidem, dosar nr. 8.164, f. 137. 

Salariatii din raionul Lehliu, Călăraşi, erau intrigati de faptul că de mai bine de cinci 
luni (1950) nu au fost livrate populaţiei cotele de alimente (zahăr, ulei, paste făinoase) nici pe 
baza cartelelor, în acest raion nu exista nici un magazin din care să fie achiziționate la liber 
respectivele produse&. 

La doi ani după instaurarea deplină a puterii comuniste, muncitorii se confruntau în 
continuare cu probleme privind asigurarea nivelului minim de trai. Insuficienta salariului, 
întârzierile frecvente în achitarea acestuia, neacordarea unor prime şi premii, condiţiile 
proaste de aprovizionare şi cazare, hrana de slabă calitate la cantină, lipsa echipamentului de 
protecție reprezentau motive indreptatite de neîncredere în deciziile autoritatilor®. 

O perioadă de refacere economică presupune sacrificii pentru cea mai mare parte a 
populației, însă faptul că sistemul economic propus de comunişti a înregistrat multe 
disfunctionalitati, evident a nemulțumit clasele sociale mai defavorizate (muncitori, țărani), 
care intampinau probleme asemănătoare (insuficiența hranei şi incapacitatea de a-şi 
îmbunătăţi situația economică). Deşi muncitorul a constituit „pivotul” relației partid-populatie, 
beneficiind de anumite stimulente, starea financiară, familială şi socială s-a menţinut pe 
coordonate relativ similare cu cele înregistrate în regimurile politice precedente. 

Implementarea modelului sovietic presupunea şi adoptarea unor măsuri de protecție 
socială, dar şi de încurajare a producției, aşadar nu a surprins emiterea unei hotărâri de 
majorare a salariilor din ianuarie 1949. Prin noul sistem de remuneratie se elimina practica 
salarizării în acord şi plata orelor suplimentare şi se realiza o încadrare pe patru grupe 
tarifare, fiecare grupă fiind împărțită in opt categorii (clase) de salarii. Veniturile lunare 
înregistrau sume cuprinse între 3.328 lei până la 9.776 lei’, în timp ce prețurile oficiale ale 
produselor alimentare (stabilite în noiembrie 1948), gravitau în jurul următoarelor valori: 
brânză 120-356 lei/kg, caşcaval 370 lei/kg, unt topit 650 lei/kg, salam de porc 317 lei/kg, 
costita afumată 390 lei/kg, carne de porc 180 lei/kg, arpacaş 22 lei/kg, mălai 12 lei/kg, zahăr 


64 Ibidem, f. 148. 
65 Ibidem, dosar nr. 8.748, f. 12. 
66 Grupele de munca: 

- Grupa |: meserii specifice industriei siderurgice, carbonifere, a minereului, petrolifere si 
anumite profesii din industria transporturilor feroviare, aeriene, rutiere şi de apă (mecanic de 
locomotivă, fochist, pilot) 

- Grupa a II-a: industria metalurgică, transporturi feroviare şi de apă, gaz metan, chimică, 
electrotehnică, tăbăcărie, anumite meserii din industria sticlei, ceramicii, cauciucului, 
carierelor de piatră, cimentului, extractiei de sare, celulozei şi articolelor grafice 

- Grupa a Ill-a: industria sticlei, ceramicii, cauciucului, carierelor de piatră, extractiei de sare, 
arte grafice, forestiere, cimentului, celulozei, hârtiei, încălțămintei, textilă, prelucrării lemnului, 
materialelor de construcție, telecomunicații 

- Grupa a IV-a: industria alimentară, imbracamintei, tutunului şi chibriturilor (A.N.I.C., fond C.C. 
al P.C.R.-Sectia Economică, dosar nr. 28/1949, f. 13) 

87 Grupa |: 3.952-9.776 lei. 

Grupa a II-a: 3.744-9.266 lei 

Grupa a Ill-a: 3.536-8.736 lei 

Grupa a IV-a: 3.328-8.216 lei. (Ibidem, f. 20). 


231 


Valentin Vasile 


200 lei/kg, marmeladă 158 lei/kg, ceapă 16 lei/kg, varză 11 lei/kg, nu erau deloc 
încurajatoare. 

Distribuirea articolelor supuse rationalizarii se efectua pe baza cartelelor alimentare 
şi de îmbrăcăminte imprimate în diverse culori pentru diferenţierea categoriilor de 
beneficiari®. Cartelele alimentare erau clasificate, astfel: 

- tip A (culoare violet): munci excepționale (subterană, piloți, mecanici şi fochişti) 

- tip B1 (culoare maron): muncă foarte grea (industria siderurgică şi metalurgică grea) 

- tip B (culoare roşie): muncă grea (industria metalurgică, petroliferă, chimică, sticlărie, 
cauciucului, cimentului, artelor grafice, transporturilor, textilă, hârtie şi celuloză, pielăriei, 
lemnului forestier, alimentară, unități agricole de Stat, telecomunicaţii, sanitare, drumuri şi 
poduri, cărămizi şi țiglă) 

- tip C (culoare albastră): munci obişnuite (celelalte categorii profesionale) 

- tip D1 (culoare verde): pensionari şi |.0.V.R.-isti (Invalizi, Orfani, Văduve de Război), 
persoanele cu vârste de peste 14 ani, bolnavii de tuberculoză, persoanele nevoiaşe din 
mediul urban 

- tip D2 (culoare portocalie): copii cu vârste sub 14 ani şi femeile însărcinate”. 

Capitolul | privind regimul cartelelor menţiona populația indreptatita să primească 
respectivele tichete: salariaţii permanenți din întreprinderi şi instituții, personalul auxiliar 
C.F.R., membrii Cooperativelor de Producţie, scriitorii, compozitorii şi artiştii plastici (condiţie 
obligatorie să fie membri ai U.S.S.A.I.C.), personalul tehnic şi de întreținere al imobilelor 
înscrişi în Sindicat, pensionarii (inclusiv cei 1.0.V.R.), studenții nesalariati, elevii de la şcolile 
medii şi profesionale, personalul casnic, salariaţii şi membrii de familie diagnosticati cu 
tuberculoză, bolnavii TBC nevoiaşi de la oraşe (timp de 6 luni de la externarea dintr-o unitate 
spitalicească), femeile însărcinate (din luna a cincea de sarcină primeau o cartela 
suplimentară)”. 

Merită să aducem în atenție şi categoriile de persoane care nu erau cuprinse în 
"planul de ajutorare”, tocmai pentru a întregi tabloul socio-profesional şi a compara, într-o 
formă sau alta, „justa repartiție a produselor raționalizate”. Capitolul IV înşiruia sec pe cei 
care nu se încadrau în condițiile impuse: salariaţii care aveau în folosință, sub orice formă, ei 
sau membrii lor de familie, mai mult de 0,5 ha vie, 1-2 ha teren, comercianții (patronii de 
prăvălii şi de ateliere de producție, negustorii), internatii în cămine şi orfelinate, salariaţii 
exploatărilor agricole particulare, pensionarii foşti patroni şi expropriatii agricoli, membrii de 
familie ai unui patron, personalul civil al Marii Adunări Nationale (M.A.N.)7. În articolul „Să 
respectăm normele de eliberare a cartelelor,” publicat în revista „Comerţul Interior”, se insista 
pe ideea repartizării produselor de primă necesitate în conformitate cu „efortul în muncă şi 


6 A.N.I.C., fond C.C. al P.C.R.-Sectia Economică, dosar nr. 44/1948, f. 1. 

69 „Buletinul Oficial”, nr. 80/10 decembrie 1949, p. 659-666 (norme pentru asigurarea unei juste 
repartitii a mărfurilor rationate, eliberarea şi distribuirea cartelelor de alimente şi îmbrăcăminte pe anul 
1950). 

70 Ibidem. 

71 Ibidem, p. 659-660. 

72 Ibidem, p. 661. 

importanța muncii sale în procesul de productie”? şi respectarea cu rigurozitate a normelor 
de eliberare a bonurilor. 

Sistemul cartelării a funcţionat în majoritatea statelor confruntate cu probleme 
economice, o măsură necesară în vederea asigurării unui consum minim garantat către 
populație; în cazul României aflată în proces de reconstrucţie, cu o rată mare a acumulării şi 
împovărată de plata despagubirilor de război către U.R.S.S., constituia o soluție de tranziție şi 
premisa obținerii unor rezultate pozitive. 

Sintezele informative întocmite de organele Securității, prin conținutul acestora, sunt 
în măsură a oferi o altă fateta a evenimentelor derulate în perioada respectivă şi omise in 
presa şi lucrările vremii. 

Nemultumirile referitoare la salarii sunt exemplificate prin cazul muncitorului 
Gheorghe Pârvan (Uzinele „23 August”, secţia turnătorie, căsătorit şi doi copii) remunerat cu 
un salariu de 6.500 lei/lunar; respectivul salariat era obligat să asigure consumul de hrană 
necesar prin alimente slab nutritive (mălai, lapte, fasole). Un calcul simplist indica suma de 
11.000 lei/lună cheltuită pentru asigurarea unui trai minim”. 

Acest semnal nu era singular, şi cum autorităţile politice constientizau lipsurile şi 
evoluţia incertă a problemelor de ordin social, au cerut Direcţiei Generale a Securității 
Poporului (D.G.S.P.) să întocmească mai multe note şi sinteze informative. La rândul său, 
D.G.S.P. a solicitat direcțiilor din subordine să alcătuiască şi să expedieze la Bucureşti 
informări asupra stării de spirit a populaţiei (acțiuni desfăşurate şi înainte şi după anul 1950 
de organele de informaţii). 

Anul 1950 este surprins în documentele aflate în Arhiva Securităţii, mai ales prin 
natura relaţiilor unitate de alimentaţie publica-vanzator-client, fiind înfăţişate nenumărate 
defecţiuni şi lipsuri în aprovizionarea şi alimentarea populației. 

În sectorul Restaurante de Stat, Societatea Comercială de Stat Alimentara, Aprozar, 
Comcar, Aprolacta, se înregistrau multe nereguli de funcţionare, aprovizionare şi 
comercializare”. 

Restaurantele de stat aveau ca scop „să asigure o hrană îndestulătoare, consistentă 
şi accesibilă ca pret, ele îndeplinind şi un rol social, înlesnind traiul zilnic şi al oamenilor 


73 „Comerţul Interior”, nr. 1/ianuarie 1950, p. 42. 

74 1 kg mălai la liber: 75 lei, 2 | lapte: 90 lei, 1 kg fasole: 50 lei, total: 235 lei plus pâine, ulei, făină, orez 
ceapă, lemne şi altele, rezulta un consum de 300 lei/zi adăugându-se şi cheltuielile de întreţinere 
(chirie, apă, lumină) şi altele (cotizatii sindicale, tramvai, ziare, săpun, țigări, tuns), per total 11.000 lei 
(A.C.N.S.A.S., fond Documentar, dosar nr. 8, vol. 3, f. 313). 

75 O funcţionare defectuoasă a acestor unități de alimentaţie publică, în primul rând de o slabă 
gospodărire, cauzată de o pregătire profesională precară a salariaților şi aparatului administrativ, 
personal insuficient pentru deservirea consumatorilor, numărul redus de restaurante şi centre de 
distribuire, față de numărul populației, preţuri ridicate comparativ cu salariile muncitorilor şi 
funcţionarilor, aprovizionarea cu alimente de mare consum în cantități mici, sistem greoi de distribuire, 
manifestări brutale sau partinice fata de consumatori, o verificare insuficientă a elementelor angajate în 
acest sector, semnalându-se printre aceştia elemente corupte sau duşmănoase, lipsă de interes fata 
de consumatori din partea funcţionarilor Comerţului de Stat şi comercializarea alimentelor alterate 
(A.C.N.S.A.S., fond Documentar, dosar nr. 8, vol. 2, f. 696). 

muncii”'6. Realitatea contrasta cu promisiunile: aglomeratie şi servire greoaie a 
consumatorilor, epuizarea rapidă a produselor alimentare, note de plată exagerate (înşelarea 
clientului atât la cantitate, cât şi la pret fiind o practică curentă), lipsă de interes a lucrătorilor 
şi atitudini nepoliticoase. 

Pentru ilustrarea acestor defecţiuni redăm câteva cazuri, semnalate din rândul 
consumatorilor: 

E. H., sculptor din Bucureşti, afirma: „au mai rămas câteva restaurante mici 
particulare la periferiile oraşului, unde sunt nevoit să mănânc deoarece nu am mijloace să 
mănânc în restaurantele mai mari. Am impresia că la aceste restaurante, mâncarea este de 
calitate mai superioară față de restaurantele de stat în care se simte criza de alimente”’, în 
timp ce, la restaurantul de stat clasa a III-a din Hala Traian, un cetățean servind o portie de 
brânză şi o roşie i s-a socotit la plată leguma la 120 lei şi produsul lactat la un pret mai mare 
de patru ori fata de cel oficial. Protestând că a fost încărcat la plata şi că prețurile sunt 
exagerate, a fost luat la bătaie”. 

I.C.S. „Alimentara”, însărcinată cu deservirea „mesei consumatorilor pentru 
cumpărăturile de alimente de absolută necesitate”, înregistra probleme asemănătoare cu cele 
întâlnite la restaurante; numărul insuficient de centre de desfacere în cartierele aglomerate, 
livrarea de cantități neîndestulătoare de grăsimi, brânzeturi, mezeluri, peşte, şi formarea de 
cozi de către populație. Deficientele nu trebuie constatate exclusiv în prestațiile salariaților, 
însă şi mărfurile furnizate erau de o calitate îndoielnică. La sesizările adresate Centrocom 
Aliment se obținea un răspuns invariabil: „|.C.S. Alimentara este obligată a primi mărfurile 
întrucât sunt cuprinse în plan şi acestea sunt dispozițiile Ministerului (fabricile de stat nu pot 
pierde)”%; de regulă, produsele primite din provincie, în proporție de 90 %, soseau cu lipsuri, 
fie din scăzământ, fie din sustrageri, cum a fost cazul zahărului primit de la fabrica Popa 
Şapcă din Giurgiu (din lăzile de zahăr au dispărut de la 50 la 200 kg) fără a se adopta o 
măsură concretă de soluționare a problemei. 

Centrala Alimentaţiei Publice, respectiv Serviciul Comercial, în ziua de 22 mai 1950, 
a repartizat Alimentarei din bariera Moşilor, cantitatea de 100 kg de mezeluri alterate şi 
conţinând chiar viermi, evident distribuită populatiei®’. 

Aprovizionarea neregulată a magazinelor alimentare şi vânzarea în cantități limitate 
per persoană se soldau cu formarea de cozi uriaşe; în multe situaţii oamenii se aşezau de 
două-trei ori la rând pentru a cumpăra acelaşi aliment®. 


76 Ibidem, f. 697. 

17 Ibidem, f. 699. 

78 Ibidem, f. 700. 

79 |.C.S. Alimentara a contractat în cursul anului 1949, o comandă de bulion din care a primit cca 7 
vagoane la sfârşitul lunii mart. 1950. Deşi s-a arătat că sezonul era încheiat şi vânzarea acestui articol 
se va face cu greutate (o parte din cutii fiind bombate, semn de fermentare) totuşi i s-a răspuns că 
trebuie să-l primească, iar ulterior se vor face repartizari către alte unități. (Ibidem, f. 706). 

80 Ibidem, f. 707. 

81 Ibidem, f. 712. La Alimentara din Colentina s-au distribuit afumaturi alterate, iar cetățenii au fost 
nevoiţi să le returneze fiind pline de viermi. Conducerea magazinului a refuzat să primească marfa şi a 
iscat mai multe scandaluri cu populaţia profund nemulțumită. (Ibidem, f. 716). 

82 Ibidem, f. 713. 

Planul de aprovizionare şi desfacere a produselor din carne era asigurat de I.C.S. 
COMCAR, însă aceasta motiva că nu-şi poate îndeplini obligaţiile întrucât întâmpina 
probleme la colectări (chiaburii dețineau câte 5-6 vite şi nu aveau de gând să le vândă) plus 
alte cauze, din care menţionăm: transporturi efectuate cu întârziere şi în condiții precare; 
suprapuneri de directive (unele emise de Comcar şi altele de către Comitetul Provizoriu al 
Capitalei) care au condus la sacrificarea mai multor animale şi depozitarea mărfii în condiții 
neigienice, completată de întârzieri în livrarea acesteia şi inevitabil alterarea mărfurilor. 

Aprovizionarea cu legume şi fructe era efectuată de către unitățile Aprozar, însă cu 
multe defecţiuni. Zarzavaturi alterate din cauza inexistentei măsurilor de conservare a 
legumelor, fructelor şi zarzavaturilor, vânzarea produselor la preţuri mai mari fata de cele 
practicate de comercianții particulari, livrările de mărfuri neplanificate şi producerea situațiilor 
de aprovizionare excedentară ori perioade de lipsă totală a mărfurilor necesare. 

Produsele lactate comercializate prin intermediul societăţii comerciale de stat 
„Aprolacta” nemultumeau cea mai mare parte a populaţiei. Din punct de vedere calitativ 
continuare lapte de slabă calitate (smântânit ori îndoit cu apă), iar unităţile de procesare 
aveau utilaje depăşite fizic şi tehnologic. Activitatea acestor întreprinderi era încetinită şi de 
directivele contradictorii emise de mai multe autorități cu prerogative de conducere (Centrala 
Aprolacta adopta măsuri privind organizarea şi sarcinile de producție, iar Sfatul Popular, cu 
rol de organ tutelar, impunea alte directive în aceeaşi chestiune). 

O altă problemă se referea la sarcina de distribuire a laptelui care necesita personal, 
utilaj auto, vehicule şi astfel se încărca schema şi erau majorate cheltuielile de regie, adesea 
depăşind profitul unității de prelucrare a laptelui. 

Uniunea Cooperativelor de Consum din Capitală, o nouă organizație a comerțului 
socialist, a întâmpinat greutăți în desfăşurarea activităţii din partea Directiunii Economice din 
Centrala Cooperativelor, care i-a repartizat unele mărfuri în cantităţi prea mici fata de necesar 
(zahăr, orez, mezeluri, biscuiţi). Uniunea a primit cartofi de proastă calitate şi amestecați cu 
pământ, ceapă stricată, brânză fără zer amestecată cu pământ şi expediată de Uniunea Dolj, 
prune afumate (cca 10 vagoane) transferate dintr-o parte în alta pentru a nu se acri, untură 
ambalată în butoaie de brânză; Uniunile Județene expediau ouă ambalate în paie ude 
(Uniunea Teleorman a livrat un transport de 37.440 ouă din care 10 % erau pătate, iar paiele 


83 Ibidem, f. 718. Au existat multe situaţii când rațiile de carne nu erau onorate cu săptămânile. Astfel, 
în săpt. 15-21 mai 1950 s-a anunțat la Centrul din Calea Dorobanţi că se va distribui carne după 
următorul program: 17-18 şi 19.00: carne pe tichetul alb şi orele 20-21.00: carne pe tichetul roşu. 
Cantitatea de carne trimisă a fost epuizată din primele ore ale zilei de 17 mai. În zilele următoare, 
oamenii au stat la o coadă impresionantă, în cartierul acela nu se distribuise carne de la 1 mai. Cu 
toate că nu mai era marfă în stoc funcţionarii Centrului nu au anunțat populaţia motivând că aşteaptă 
noi livrări de carne din moment în moment. Reacţia oamenilor nu a întârziat să apară şi reținem un 
pasaj dintr-o discuţie: „deşi se publică cifre care arată că numărul vitelor este în creştere, totuşi carnea 
se dă rar, nerespectându-se nici zilele pe care însăşi Comcar-ul le anunţă” (Ibidem, f. 723). 

84 Ibidem, f. 730. Comentariile populaţiei reflectau situaţia reală: „laptele nu se distribuie în fiecare zi 
pentru copii salariaţilor din cauza lipsei de organizare a centrelor de colectare care nu realizează de la 
producători cantitatea necesară populaţiei, iar în unele zile se distribuie lapte bătut şi copiii rămân fără 
hrană” (Ibidem, f. 732). 

au început să fiarbă şi să afecteze şi calitatea produselor avicole)*. Despre aprovizionarea 
Cooperativelor de Consum, un pensionar afirma: „cooperativele sunt goale, vând numai 
şireturi de ghete, cremă, scobitori şi vin, în loc de alimente necesare consumatorilor”t. 

Pentru a concluziona, vom folosi datele culese de organele Securităţii de la un 
informator care furniza o notă referitoare la afirmaţiile unui avocat din Bucureşti. 

„Lipsa de alimente este special organizată de guvern pentru a face pe idealişti să 
recunoască primatul preocupărilor materiale şi să devină astfel marxişti fără voie. Prin acest 
sistem de înfometare calculată fiecare dintre noi, spune el, am renunţat la orice idealuri şi 
preocupări mai înalte şi am devenit sclavii bursei. Toată puterea minţii noastre este 
întrebuințată pentru descoperirea de noi soluții care să ne procure potolirea foamei, din ce in 
ce mai obsedanta. Mănânc o singură data pe zi şi-mi pregătesc singur mâncarea”. 

Starea de spirit a salariaţilor din industria alimentară se afla in consonanta cu cea 
existentă în rândurile celor încadraţi în alte sectoare economice. 

O parte din muncitori erau nemulțumiți de hotărârile autorităților centrale de a li se 
suprima cartelele de alimente şi îmbrăcăminte, pe principul proprietății agrare, incompatibile 
cu acordarea ajutoarelor de către stat. 

La Brăila au existat multe vociferări privind aprovizionarea cu alimente pe cartelă, cu 
cele comercializate la liber, precum şi aprovizionarea cu lemne de foc, inexistente la 
magazinele de stat; dintre produsele care nu s-au găsit în magazinele şi piețele din oraş, 
reținem: peşte, fasole, cartofi. 

Salarizarea personalului a constituit un punct nevralgic în relaţiile socio-profesionale, 
dar şi de încredere față de măsurile regimului comunist. 

La fabrica de ulei „Pietricica” din Piatra Neamţ s-au înregistrat o serie de plângeri 
fata de remuneratiile lunare considerate insuficiente fata de traiul zilnic. Un muncitor compara 
prețul produselor agricole cu salariul, subliniind incapacitatea de a asigura un trai minim, 
vizavi cu supraviețuirea fizicăs?. 

Salariile muncitorilor au cunoscut o regularizare negativă, întrucât munca prestată a 
fost repartizată pe categorii (|, II şi III), conform noilor dispoziţii de încadrare intrate în vigoare 
de la 17 februarie 1951; veniturile erau cuprinse între 3.328-4.160 lei/luna. 

Pentru reacția imediată a majorităţii angajaţilor, reprezentativ este conţinutul unei 
note informative a D.G.S.P. Regiunea Galaţi, redată secvențial: „muncitorii discută în orice 
moment când li se trasează diverse sarcini sau li se spune că trebuie să depăşească norma, 
dar ei nu au ce mânca, deoarece pe piață nu se găseşte cartofi, carne, peste şi alte alimente 
care ne sunt necesare zilnic, iar dacă mălaiul se găseşte este de 80 lei/kg, fasolea 40 lei/kg şi 
se întreabă ce pot cumpăra ei cu salariul lor de 4.000 lei lunar’. 


85 Ibidem, f. 733. 

86 Ibidem, f. 734. 

87 Ibidem, f. 727-728. 

88 A.C.N.S.A.S., fond Documentar, dosar nr. 13.018, vol. 2, f. 19-20. 

89 Un muncitor trasator la fabrica de ulei incasa un venit net lunar de 5.000 lei si era obligat sa 
cumpere 1 kg de porumb cu 60-70 lei (in medie, un sac de porumb are 40 kg, deci cheltuielile se 
ridicau la 2.400-2.800 lei) (Ibidem, f. 41). 

% Ibidem, f. 201. O altă reacţie de vădită "ingratitudine” fata de salarizarea propusă de autorități, a fost 
identificată la fabrica de ulei ,Biruinta” din Bucuresti (mart. 1951): „...ce ne facem fraților, mălaiul este 


236 


Disfunctionalitati ale sectorului alimentar românesc... 


Organele de supraveghere informativ-operativă, ne referim la activitatea desfăşurată 
de lucrătorii D.G.S.P., au întocmit mai multe sinteze şi documentare ce consemnau poziţiile 
salariaţilor din orice spaţiu socio-profesional. Problema industriei alimentare a beneficiat de o 
monitorizare similară cu misiunea semnalării oricăror nereguli în desfăşurarea activității 
unităților economice, precum şi reacţiile populaţiei salariate. 

La „Problema morărit” se relata, în mod obişnuit, despre impedimentele ivite în 
desfăşurarea actului de producţie, cum ar fi: aprovizionarea precară cu materii prime (cereale 
pline de corpuri străine), lipsa combustibilului pentru morile de panificație şi planificarea 
nerealistă (moara „Siretul” din Dorohoi planificată cu 500 litri ulei a primit numai 50 %; morile 
din regiunea Teleorman urmau să fie alimentate cu 1.012 t motorină si, finalmente, li s-au 
distribuit doar 44 t combustibil), defecţiuni ale utilajelor (motoare defecte, curele de transmisie 
rupte sau uzate), precum şi calitatea slabă a produselor comercializate (Moara ,Dobrogeana” 
a măcinat tocătură de grâu cu conținut semnificativ de nisip, în urma directivei trasată de 
Centrala Morilor din Bucureşti; rezultatul a fost previzibil, făină cu „scrâşnet de nisip în 
dinți”). 

Sectorul „Panificaţie” abordat informativ, pe o schemă identică celei din ,morarit’, 
evidenția principalele disfunctionalitati: proasta aprovizionare cu materii prime, planificarea 
injustă, defecţiuni în utilaj, pasivitate din partea unor conducători, acte de diversiune. 

Cu privire la planul de producţie al industriei alimentare, se arăta că, în pofida 
deficienţelor constatate planurile de producţie (ulei, săpun, cosmetice, zahăr, lapte), acestea 
au fost îndeplinite, în mod oficial. În sectorul cărnii, predominanta în lipsurile curente o 
reprezenta incapacitatea de colectare a unor efective apreciabile de animale. 

De altfel, într-un raport lunar înaintat de Direcţia Regională de Securitate Sibiu, se 
preciza: „...colectorii mai întâmpină greutăţi in ce priveşte colectările deoarece sunt foarte 
multi negustori care concurează şi plătesc până la 200 lei/kg viu, în timp ce prețul oficial este 
de 105 lei/kg. S-a mai constatat o serie de greutăţi prin faptul că s-au dat mai multe autorizații 
de colectare, adică la Cooperatie, Trustul cărnii, Întreprinderile industriale de mezeluri, 
restaurante şi îngrăşătorii. Din această cauză se produce o mare concurență pe teren, fiindcă 
fiecare colector caută să se aprovizioneze cu mai multe vite şi porci, iar țăranul când vede 
atâția negustori tine la preț”. 

Problema aprovizionării cu carne din fondul centralizat şi planificat nu era 
solutionata, întrucât comercianții particulari plăteau prețul cerut de producător, în timp ce, 
Trustul Cărnii avea un plafon maxim fixat şi, în consecință, o rată mult mai scăzută a 
achizițiilor (particularii ofertau țăranii cu procente mai mari de până la 110-120 % fata de 
instituțiile de stat)“. 


70 lei/kg şi nu se găseşte nimic pe piata...daca vrei să cumperi ' kg carne, trebuie să stai o zi la 
coadă; la aceste discuţii, s-au alăturat mai multi muncitori”. (Ibidem, f. 201). 

% Ibidem, f. 280-282. 

% Ibidem, f. 286-288. 

% Ibidem, f. 348. 

% Preţurile cunoşteau valori de până la 190-200 lei/kg porcine grase cu o greutate de 120-130 kg, iar 
pentru animalele de 130-160 kg se achitau sume de până la 240-260 lei kg; Trustul Cărnii nu plătea 
mai mult de 105 lei/kg. (Ibidem, f. 112) 


237 


Valentin Vasile 


La categoria nemulțumiri pot fi incluse şi comentariile referitoare la decizia de a fi 
servită o singură masă pe zi in cantinele muncitoreşti, dar şi la neonorarea constantă a 
cartelelor alimentare. 

Sarcina de aprovizionare a populației, cantinelor şi armatei revenea Departamentului 
Industriei Camii (D.I.C.) din cadrul Ministerului Industriei Alimentare*. În acest scop au fost 
organizate în 18 regiuni mai importante trusturi care aveau în subordine întreprinderi de 
preluarea şi sacrificarea vitelor (I.P.A.S.A.) cu diverse secţii (centre de preluare, sacrificare, 
îngrăşătorii, etc); în celelalte regiuni s-a înființat câte o întreprindere regională. 

Achiziţia animalelor (bovine şi porcine) era efectuată de unitățile Departamentului 

Cărnii, respectând următoarele trasee: 

a) dela producătorii particulari, prin achiziţie (cumpărări directe) şi contractari 
(contracte cu producătorii particulari). Operațiunile efectuate prin intermediul CENTROCOOP- 
ului pe baza unui contract încheiat cu Departamentul Carnii, vitele fiind predate la centrele 
speciale de pe lângă |.P.A.S.A. 

b) dela îngrăşătorii |.P.A.S.A. dependente de Departamentul Cărnii 

c) dela îngrăşătorii ale fabricilor de zahăr şi spirt 

d) dela G.A.S. şi ferme alimentare de stat. 

Livrarea animalelor urma să fie asigurată de sectorul particular, în proporție de 93,2 
% bovine şi 65,3 % porcine; sectorul de stat furniza consumului intern doar animalele ce nu 
corespundeau din punct de vedere calitativ condițiilor cerute de export. Sacrificarea era 
efectuată de I.P.A.S.A., iar produsele din carne direcționate către Armată şi cantine. 

Desfacerea către populaţia civilă se efectua prin „Alimentara”, cu excepția 
localităţilor unde unităţile sale nu au preluat operaţiunea de comercializare, fiind onorată de 
IP.A.S.A.Y. 

Conform referatului întocmit de Preşedintele Comitetului de Stat pentru Colectarea 
Produselor Agricole, cu privire la constituirea fondului de carne al statului, pe baza predărilor 
de cote obligatorii de carne de către gospodăriile agricole, s-a adoptat o Hotărâre a 
Consiliului de Miniştri pentru stabilirea regimului de colectare a cărnii. 


% Muncitorii de pe raza raionului Câmpulung Muscel acuzau lipsa cărnii de la mesele servite la 
cantine, plus un regim alimentar bazat, in mare măsură, pe cartofi şi fasole. (Ibidem, f. 186). 
Comparativ cu meniurile din perioada pre-comunistă, un mecanic de întreţinere a unei mori de 
panificație, declara: „nu e ruşine statului român să dea mămăligă la cantină, că pe timpul patronilor se 
oferea pâine în fiecare zi”. (Ibidem, f. 200). 

% Activitatea Ministerului Industriei Alimentare reorganizată prin H.C.M. nr. 781/26 iulie 1951 şi 
cuprindea mai multe organe: Departamentul Industriei Cărnii, Sectorul Industriei pescaresti, direcții 
generale, oficii şi institute de cercetări. Decretul nr. 98 al Prezidiului M.A.N. trasa, şi mai precis, 
sarcinile Ministerului Industriei Alimentare, conducerea şi îndrumarea următoarelor sectoare: industria 
alimentară, tutunului şi zahărului, produselor alcoolice şi fermentate, săpunului, uleiurilor volatile şi 
produselor cosmetice; achiziționarea de animale pentru creştere şi conservarea produselor alcoolice 
naturale, exploatarea şi dezvoltarea fondului piscicol al R.P.R. (A.N.I.C., fond Consiliul de Miniştri, 
dosar nr. 2.271/1952, f. 88-90). 

97 A.N.I.C., fond Consiliul de Miniştri, dosar nr. 2.245/1952, f. 1-2. 

Actul legislativ urmărea: „îmbunătăţirea condiţiilor de trai ale oamenilor muncii, 
asigurarea aprovizionării cu materii prime a industriei cărnii, stimularea şi dezvoltarea creşterii 
animalelor; animalele şi păsările predate la bazele de recepție, sunt plătite imediat'*. 

Disfunctionalitatile apărute în procesul de colectare, inclusiv comiterea unor 
infracțiuni, au minimalizat considerabil efortul autorităţilor. Dintre principalele cauze 
identificate, se mentionau cu regularitate, cazurile de înşelăciune ale vânzătorilor (măsluirea 
greutăților la cântar), abuzuri săvârşite de organele de colectare, slabă gospodărire şi abateri 
în serviciu, schimbarea vitelor şi sustragerea de animale, deficiențe in munca de colectare*. 

Despre aprovizionarea cu alte produse rationalizate aflăm dintr-un raport intitulat 
„Industria alimentară în R.P.R”, redactat în 1952, ce oferă câteva date generale. Industria de 
panificație funcţiona pe baza celor 140 unităţi, cu o capacitate totală de peste 3.000 t făină in 
24 h, însă pâinea se fabrica în condiţii neigienice; de asemenea, brutăriile primeau făină 
nematurizată, ceea ce scădea calitatea şi micşora randamentul, iar multe unităţi ar fi trebuit 
să fie cuprinse într-un program amplu de reconstrucţie şi reamenajare. 

Industria cărnii, deservită de peste 100 unităţi productive (abatoare şi fabrici de 
produse de carne), reclama extinderea şi introducerea unei tehnici mai perfecționate şi 
îmbunătăţirea condiţiilor sanitare. Exploatarea şi valorificarea peştelui era asigurată de 15 
gospodării piscicole şi patru fabrici de conserve (consumul de peşte/cap de locuitor nu 
depăşea 1 kg; nu exista flotă de pescuit, utilaje şi personal calificat). 

Industria uleiurilor vegetale înregistra cote mici de producţie pe fondul recoltelor 
slabe la hectar (400 kg/ha în 1950), precum şi din cauza opțiunii țăranilor de a prelucra la 
presele ţărăneşti semințele plantelor oleaginoase'%. 

Producţia de zahăr era asigurată de opt fabrici de zahăr şi 15 unități de produse 
zaharoase; producţia era limitată din cauza materiei prime insuficiente şi a investițiilor reduse 
pentru retehnologizare şi organizarea unui flux continuu de activitate; sectorul de conserve 
era reprezentat de cele 30 fabrici şi 18 agenţii de colectare a vinului şi tuicii (impunerea unui 
plan de industrializare a vinului, în primul rând, printr-o organizare cât mai riguroasă a 
selectionarii strugurilor, cultivarea viței de vie, organizarea unor unități industriale care sa 
receptioneze strugurii după calitate şi care să fabrice vinul)". 

Situaţia aprovizionării, inclusiv pentru Ministerul Forţelor Armate (M.F.A.) şi 
Ministerul Afacerilor Interne (M.A.I.), în sectoarele textile, încălțăminte şi alimentar-agricol, 
continua să fie dificilă. Sectorul alimentar-agricol era satisfăcut proporție de 32 % la slanina, 
48 % la fasole; cantităţile de fasole nelivrate au fost înlocuite de orez şi arpacaş prin repartitii 


% Ibidem, f. 24. 

% Ibidem, f. 122-127. La Timişoara se consemna o lipsă acută de carne la toate întreprinderile de 
prelucrare, în special la cantină unde erau expediate cantităţi reduse şi numai o dată pe lună; uleiul pe 
cartelă nu se mai distribuise pe luna iun. 1951, iar la cartela pe luna iul. 1951, populația aştepta zile 
întregi, şi deseori, fără a primi alimentul rationalizat. Aprozarul nu comercializa produse, iar alimentele 
de pe piaţă se vindeau la suprapret (ulei: 500 lei/litru, unsoare: 800 lei/kg, cartofi: 30 lei/kg, făină 80- 
100 lei/kg); o altă nemulțumire se referea la desfacerea petrolului lampant (se alocau 2 litri/lună/familie, 
considerată mult prea scăzută față de consumul curent). (A.C.N.S.A.S., fond Documentar, dosar nr. 
13.018, vol. 2, f. 229). 

100 A.N.I.C., fond Consiliul de Miniştri, dosar nr. 2.271/1952, f. 64. 

101 Ibidem, f. 65. 

suplimentare (în cazul M.F.A), în timp ce M.A.I.-ului i s-a repartizat slănină în proporţie de 2 
%, fasole 8 %, mazăre 10 % (1 ianuarie-15 august 1952) din cantitatea planificată102. 

Deficientele constatate în legătură cu aprovizionarea M.F.A. şi M.A.I. erau cauzate, 
pe de o parte, de nerealizarea planului de producţie şi colectări din partea unor furnizori, iar 
pe de altă parte, de faptul că nu se urmărea cu atenţie sporită respectarea planului de livrări. 
Aprovizionarea centrelor muncitoreşti era deficitară, aşa cum rezultă şi din datele oficiale, în 
privința legumelor şi zarzavaturilor (3.699 tone planificate, 2.509 tone livrate)'03. 

Sub motivaţia „planificării nejuste a producției de bunuri agroalimentare”, producția 
de bunuri agroalimentare a fost nesatisfăcătoare (1950-1953); lipsa de carne, lapte, unt, de 
legume şi fructe s-a resimțit în mod deosebit în anii 1950-1952. 

Aprovizionarea deficitară era observată şi pe parcursul anului 1953 prin cantități 
insuficiente şi prețuri foarte mari, inaccesibile muncitorilor şi funcţionarilor. În vară, preţul 
porumbului s-a menţinut pe piața neorganizată la prețul de 3 lei/kg în Bucureşti, oraşul Stalin 
(Braşov), Galati, Constanta, iar fasolea boabe a atins prețuri neobişnuite de 8-10 lei/kg, deci 
de aproximativ 8-10 ori prețul de achiziţie al cooperatiei. 

Livrările de lapte, produse lactate şi ouă erau apreciate drept nesatisfăcătoare 
cantitativ şi la prețuri foarte ridicate. Pe piețele urbane se distribuiau cu mare greutate şi în 
cantități de multe ori infime, legume, fructe, struguri, deşi unele cerințe puteau fi onorate, 
având în vedere stocurile existente în diferite depozite din tara (ex: Rm. Sărat, pe rampa 
gărilor din zonă se aflau cca 100 vagoane pepeni verzi neexpediate)'™. 

O a doua cauză a defectiunilor în aprovizionare era identificată în sistemul 
organizării transporturilor şi în valorificarea necorespunzătoare a produselor agroalimentare 
(folosirea nerationala a mijloacelor de transport, neglijenta în ambalarea şi transportul 
produselor, indiferența privind modul de expunere a mărfurilor şi slaba aprovizionare a 
oraşelor şi centrelor muncitoreşti) 105. 

„Noul curs” economic aplicat din anul 1953, a avut efecte directe şi asupra industriei 
alimentare. Dacă în primii ani de regim comunist, planurile economice vizau într-o măsură 
covârşitoare dirijarea fondurilor spre dezvoltarea industriei grele şi construirea unor obiective 
economice de mari dimensiuni, începând cu anul 1954 se aplică o infuzie de capital şi spre 
celelalte sectoare de activitate economică. Alocarea unor resurse financiare mai însemnate 
au grăbit finalizarea unor lucrări de infrastructură, au permis acţiuni de mecanizare a 
procesului de producţie şi îmbunătăţirea condițiilor de lucru în întreprinderi'06. 

Pe piaţă au fost lansate noi sortimente de produse de panificaţie: pâine neagră cu 
calciu, pâine fără sare, pâine de graham, lipii, covrigi impletiti de 50 şi 100 g, paste făinoase 


102 Ibidem, dosar nr. 2.116/1952, f. 2-3. 

103 Ibidem, f. 12. 

104 F, Constantinescu, Asigurarea oraşelor şi centrelor industriale cu produse agroalimentare. în 
„Probleme economice”, nr. 8/august 1954, p. 61. 

105 Ibidem, p. 62 

106 Mecanizarea în fabricile de pâine s-a materializat prin malaxoare noi şi cazane, cernatoare 
mecanice, cuptoare şi rastele de pâine. 

de ouă, biscuiţi umpluti, biscuiţi Eugenia, napolitane sport, napolitane fructine, făina de 
pesmeti pentru copii, saleuri'%?. 

Industria cărnii a mărit producţia bunurilor de larg consum, în special a conservelor 
de carne. Materia primă (producţia de carne) a fost asigurată prin înființarea mai multor 
maternitati (ingrasatorii) de animale şi înzestrarea cu utilaj semimecanizat (instalaţii de apă la 
padocuri, mori sistematice pentru prepararea uruielilor, vagonete decauville pentru transportul 
furajelor). Industria peştelui a beneficiat de atenția regimului politic, fiind efectuate mai multe 
operațiuni de achiziție de utilaje pescaresti, evident, de tip sovietic (talienele gigant şi 
semigigant, talienele tip Habarov, năvoade-pungă, vintire etc); în felul acesta, s-a mărit 
producţia de peşte adunată, atât din mediu marin, cât şi din cel de coastă şi din Dunăre 
însoțite de măsuri suplimentare pentru dezvoltarea industriei pescuitului (înființarea de noi 
unități pescaresti, construcţia de baraje şi alte amenajări in Deltă şi lunca inundabilă a Dunării 
şi amenajarea unui şantier naval pentru construirea şi repararea vaselor pescăreşti de mare, 
precum şi vase de transport)198. 

Alte ramuri ale industriei alimentare beneficiare ale fondurilor bugetare: 

- zahăr şi produse zaharoase: mărirea suprafețelor cultivate cu sfeclă, distribuirea şi 
folosirea îngrăşămintelor chimice, creşterea capacităților de prelucrare a sfeclei 
(reparații capitale, parţiale sau revizii la instalațiile şi fabricile de zahăr); 

- uleiuri vegetale: reconditionarea fabricilor şi instalaţiilor de extracție şi rafinare, 
cultivarea plantelor oleaginoase (rapita, inul pentru ulei, soia şi ricin) pe bază de 
contract (din anul 1950), distribuirea de semințe selecţionate şi îngrăşăminte 
bacteriene necesare pentru tratarea semințelor, cultivatorii contractanti aveau 
posibilitatea să solicite, în regim gratuit, maşini de semănat şi insectofungicide; 

- conserve: comasarea sau desființarea unor vechi unități de producţie, construcția 
unor fabrici noi de conserve şi suc de fructe; amenajări şi înlocuiri de utilaje 
industriale, diversificarea sortimentelor (salată de vinete, musaca de cartofi, sarmale 
cu carne, tocană de vițel, varză cu carne, diferite conserve de pasăre, tocană de 
legume); 

- produse lactate: noi fabrici de unt şi brânzeturi, noi centre de lapte şi reutilate cele 
vechi, introducerea de noi metode tehnologice (după model sovietic), fabricarea de 
produse dietetice (lapte pasteurizat, lapte acidofil, cu şi fără zahăr, lapte cu 
ciocolată, iaurt, brânzeturi, desert, brânzeturi cu fructe şi cu ciocolată); 

-  frigotehnică: organizate întreprinderile „Tehnofrig” (utilaj frigotehnic) şi „Frigotehnica” 
(monta instalațiile frigorifere) şi începutul dotării fabricilor de produse lactate şi de 
mezeluri cu instalații frigorifice; 

-  spirtului, berii şi amidonului: s-a încercat obținerea de noi materii prime (neghina, 
castane, cicoare, sorg), pe lângă cele clasice (porumb, cartof), în special la 
produsele spirtoase; 

- vin şi produse alcoolice: trecerea sub custodia Ministerului Industriei Alimentare a 
unei însemnate parti a utilajelor de vinificare, a instalațiilor de fabricare a rachiurilor 


107 A. Moldoveanu, Pentru dezvoltarea continuă a industriei alimentare în „Probleme economice”, nr. 
2/februarie 1954, p. 8 
108 Ibidem 

naturale, a cramelor şi a spaţiilor de depozitare; crearea unor centre de vinificare cu 

utilaje mecanizate; construirea unei mari unități industriale în Bucureşti („Zarea”) 

pentru băuturile spirtoase; 

- săpun, cosmetice şi uleiuri volatile: reorganizarea unităților industriale, dotarea cu 
utilaje noi (pompe de vid, cazane de fierbere şi de aburi, utilaj pentru prelucrarea 
săpunului de toaletă, instalaţii pentru sinteze chimice etc.), înființarea unei fabrici de 
uleiuri volatile pentru a se elimina o mare parte din cantitățile de materii prime 
importate, construirea de instalații de distilare cu vapori de apă; 

- ape minerale: stațiunile de îmbuteliere dotate cu instalaţii speciale care permiteau să 
se poată urmări şi păstra regulile de igienă; 

- prelucrare a tutunului: introducerea de noi tehnologii'%. 

Deşi informaţiile oficiale erau încurajatoare, şi există semne ale unei dezvoltări 
reale‘, încă producția de pâine se realiza, în mare măsură, în fabrici vechi, cu 1-2 cuptoare 
şi cu o mecanizare redusă‘. 

Uleiurile vegetale, în continuare, distribuite în cantități nesatisfăcătoare din cauza 
neasigurării materiei prime şi a capacităților scăzute de prelucrare; în piscicultură şi industria 
peştelui, producția nu acoperea nevoile curente (necesitatea continuării mecanizării activităţii, 
construcții şi amenajări de heleştee sistematice şi altele). Industria conservelor se confrunta 
cu probleme provocate de lipsa materiei prime, unitățile de procesare învechite şi aflate la 
distanțe mari de centrele legumicole şi fermele de animale. 

Alte nemulțumiri vizau putinatatea sortimentelor de produse oferite populației şi 
calitatea slabă a multor produse, cum ar fi: pâinea (necoaptă, cleioasă, acră, uscată), 
produsele de panificație (paste făinoase), zaharoase, conserve, vin, ambalaje degradate sau 
slab executate (dopuri, hârtie, capsule, carton, sticle), condiţii precare de temperatură şi 
umiditate plus transport şi depozitare, în condiţii nesatisfăcătoare'12. 


109 Ibidem, p. 8-12. 

110 Industria alimentară a fabricat noi sortimente: uleiuri comestibile din sămânță de bumbac, uleiul 
tehnic din ricin, conserve de legume-gătite, diferite preparate şi conserve de carne, brânzeturi 
superioare, lapte acidofil, sucuri de fructe etc. De asemenea, s-au observat preocupări crescânde 
pentru obținerea de noi produse: făină de pesmet, fulgi de cartofi, bomboane vitaminizate şi diferite 
alimente dietetice (pâine dietetică cu calciu, produse zaharoase pentru diabetici). In scopul executării 
controlului chimic şi biologic al calității materiei prime, semifabricatelor şi produselor finite, au fost 
înființate şi utilate un număr de 33 laboratoare de control; introduse 174 standarde şi aprobate de 318 
norme interne de fabricație. Pentru dezvoltarea pescuitului marin, s-a organizat flota de pescuit în larg. 
Această flotă a fost dotată cu pescadoare şi cutere construite după proiecte sovietice; în pescuitul 
marin de coastă s-au introdus taliene gigant de tip sovietic şi năvoade gigant mecanizate. (Realizări în 
industria alimentară în „Revista Industriei alimentare”, nr. 7/1954, p. 4). 

Pe piața cărnii au fost introduse o serie de produse noi: slănină afumată, salam italian superior, ceafă 
de porc afumată fără os, franckfurter, salam turist superior, mortadela, pastramă de vacă, etc. 
(„Revista industriei alimentare pentru produse alimentare”, nr. 3/1955, p. 1). 

111 A. Moldoveanu, Pentru dezvoltarea continuă a industriei alimentare în „Probleme economice”, nr. 
2/februarie 1954, p. 14. 

112 Ibidem, p. 15-16. 

Pentru a avea o imagine de ansamblu cât mai apropiată de realitatea vremurilor, 
vom oferi câteva date referitoare la salariile încasate lunar de anumite câteva categorii 
profesionale. 

Directiunea Generală a Treburilor (1953) din cadrul Consiliului de Miniştri a propus 
un nou sistem de salarizare, pe baza prevederilor H.C.M. nr. 3.286/18 noiembrie 1953 cu 
scopul declarat de a înlătura lipsurile sistemului de salarizare introdus în 1949, atât din cauza 
bazei de pornire, cât şi a diferențelor salariilor pe meserii şi locuri de muncă (deloc stimulativa 
pentru creşterea productivității muncii, calificării şi îmbunătățirii calităţii produselor)"''5. Salar/zi 
creştea de la 7,04 lei la 10,56 lei; în 1953, câştigul mediu se situa la 425-450 lei, iar cu 
începere de la 1 ianuarie 1954, 1.900.000 muncitori urmau să câştige în medie 500 lei'1+. 

Sistemul de sănătate nu oferea perspective salariale motivante; de altfel, un 
medic consultant încasa lunar 685 lei corespunzător salariului unui secretare dactilografe. 

Prin noul plan se avea în vedere stabilirea unor salarii minime, dar şi armonizarea 
remuneratiilor personalului medical cu cele obținute de ingineri sau tehnicienii din producţie. 
Salariul minim pentru debutanţi varia între 220-700 lei şi ar fi crescut cu până la 50% după 10 
ani vechime. 

Retributiile lunare plătite angajaţilor din aceasta categorie socio-profesională 
înregistra următoarele valori: medic director spital 950-1.400 lei; medic şef secţie: 1.150- 
1.800 lei; inspector sanitar de stat: 1.400-1.750 lei; medic, farmacist: 1.050-1.500 lei; 
personal mediu sanitar şi personal sanitar elementar, adică felcer: 500-700 lei, soră şefă, 
soră de ocrotire, droghist, statistician medical: 420-580 lei; soră de ocrotire, soră medicală: 
380-530 lei; soră medicală, moasa, laborant, soră de pediatrie, supraveghetoare: 355-500 lei; 
cadre medii sanitare fără studii sanitare medii: 315-400 lei; agent sanitar: 280-390 lei; 
infirmieră de copii: 260-390 lei; infirmieră de spital, brancardieri, spălătoreasă, personal de 
serviciu: 240-370 lei; îngrijitori de curățenie: 200-320 lei; conducător de unitate farmaceutică 
economică, cu studii superioare (900-1.200 lei) şi cu studii medii (650-750 lei); cadre 
farmaceutice: farmacist şef 725-1.100 lei, farmacist (cu studii superioare): 650-975 lei, ajutor 
farmacist: 500-650 lei, laborant farmacie: 315-500 lei''6. 

Salariile achitate elitei intelectuale, ne referim la academicieni (fără a efectua o 
analiză în privința dobândirii respectivului titlu ştiinţific), se situau la un nivel ridicat fata de 
majoritatea covârşitoare a celorlalte categorii socio-profesionale; în virtutea recompensării 
membrilor activi sau onorifici (în număr de 45) şi a membrilor corespondenţi (peste 50)", 
Indemnizatiile lunare echivalau cu sume cuprinse între 2.200 lei (membru corespondent) şi 
3.100 lei (membru activ sau onorific)"®. 

Salarizarea lunară a personalului de conducere al Academiei R.P.R., dar şi a 
personalului ştiinţific, nu era neglijabilă în contextul vremurilor tulburi. 


113 A.N.I.C., fond Consiliul de Miniştri, dosar nr. 2.396/1953, f. 2. 
114 Ibidem, f. 104. 

115 Ibidem, f. 110-111. 

116 Ibidem, f. 120-121. 

117 Ibidem, f. 283. 

118 Ibidem, f. 285. 

Preşedintele Academiei era retribuit cu 3.500 lei/lună, secretar prim 2.700 lei, 
preşedinte de filială 2.700 lei, director bază de cercetări ştiinţifice 2.200 lei, secretar de secție 
a Academiei R.P.R. 1.000 lei, secretar ştiinţific de filială 1.200 lei, secretar ştiinţific al 
Academiei R.P.R. 2.500 lei; personalul ştiinţific reprezentat de director institut cercetări: 
2.750-3.000 lei, director adjunct ştiinţific institut cercetări: 2.300-2.550 lei, şef secţie institut de 
cercetări: 2.000-2.250 lei, secretar ştiinţific de institut: 1.600-2.050, şef sector: 1.600-2.050, 
cercetător principal: 1.300-1.750 lei, cercetător: 1.000-1.450 lei". 

Câştigul mediu, în luna iulie 1953, se situa la 535 lei, iar principalele categorii 
profesionale obțineau următoarele venituri: muncitori 403 lei, ingineri şi tehnicieni: 831 lei, 
funcționari: 506 lei; personal de serviciu: 226 lei; pază şi pompieri: 282 lei; personal din 
învățământ: 474 lei, personal medico-sanitar: 387 lei, personal Sfaturi Populare: 326 lei; 
propunerile de creştere a salariului tarifar, categoria | pe întreaga economie naţională fiind de 
circa 20 %12. Din analiza bugetelor de familie şi a sondajelor efectuate de Ministerul 
Finanţelor a rezultat că din totalul 2.819 mii muncitori, ingineri, tehnicieni şi funcţionari, 1.733 
mii, adică 61,4 % încasau câştiguri lunare sub 500 lei, din care 52 mii lei, adică 1,8 % chiar 
sub 200 lei lunar’2". 

Decizia desființării sistemului de aprovizionare pe bază de cartele şi ratii (H.C.M. din 
26 decembrie 1954) a primit o variantă oficială în presa vremii. 

„Sistemul de aprovizionare a fost necesar atât timp cât statul nu dispunea de o masă 
suficientă de mărfuri strict necesare pentru satisfacerea nevoilor populației. Statul a folosit 
sistemul de aprovizionare pe bază de cartele pentru a asigura în primul rând nevoile 
oamenilor muncii. Acest sistem nu permitea însă să se satisfacă într-o măsură mai mare 
nevoile crescânde ale oamenilor muncii şi de aceea constituia o măsură temporară, pentru a 
cărei înlăturare, partidul şi guvernul au pregătit condiţiile necesare. În urma desființării 
sistemului de aprovizionare pe bază de cartele şi ratii, comerțul nostru socialist devine un 
comerț larg desfăşurat al cărui rol în lupta pentru înfăptuirea politicii economice a partidului, în 
etapa actuală, creşte într-o măsură considerabila”!22. 

Creşterea producției industriale, a produselor agricole-marfa, circulaţiei mărfurilor şi 
acumularea rezervelor necesare, au creat premisele ,repartitiei bunurilor de consum pe calea 
comerțului desfăşurat'12. 

„Prin comerțul desfăşurat se înlătură neajunsul pe care l-a determinat sistemul de 
aprovizionare pe bază de cartele în urma faptului că prin cantităţile de alimente pe care le 
distribuia pe cartele, statul nu putea acoperi în parte nevoile crescânde ale oamenilor 
muncii”124. 


119 Personalul auxiliar format din preparator, 700-800 lei, mecanic principal, sticlar, electrician, 
desenator: 500-700 lei, laborant principal: 400-450 lei, laborant: 300-350 lei, încheiau lista şi totodată 
primeau cele mai mici lefuri. (Ibidem, f. 286-287). 

120 Ibidem, f. 295, 298. 

121 Ibidem, f. 300. 

122 O nouă etapă în dezvoltarea comertului socialist în „Probleme economice”, nr. 2/1955, p. 3. 

123 Ibidem, p. 4. 

124 Ibidem, p. 5. 

Mărirea cantităților de mărfuri distribuită prin comerțul socialist depindea pe de o 
parte de creşterea producției industriale şi agricole, iar pe de altă parte de mărirea 
posibilităților de achiziţie ale statului, pe calea practicării unor prețuri mai stimulative pentru 
producătorii agricoli. 

„Sistemul de aprovizionare pe bază de cartele mai constituia o frână în dezvoltarea 
producției bunurilor de consum, deoarece partea din producţia alocată acestui sector, 
împiedica îmbunătățirea calității şi sortimentului producţiei bunurilor de consum. Repartizarea 
produselor era incompatibilă cu repartiția după muncă, deoarece introducea elemente de 
nivelare în salarizarea oamenilor muncii"125. 

Eliminarea cartelelor aducea cu sine şi o suplimentare a cheltuielilor familiale; în 
consecință, s-a procedat la acordarea unor compensații băneşti lunare. 

Compensatia se acorda salariaţilor, membrilor de familie, soțiilor nesalariate şi 
copiilor sub 14 ani, şi era scutită de impozit!z6. 

Pensionarii care domiciliau în mediul rural nu aveau dreptul de compensație pentru 
membrii lor de familie şi urmau să fie mărite indemnizaţiile lunare pentru familiile studenților 
muncitori, studenții muncitori căsătoriţi, burse speciale şi de învățământ. 

În seria măsurilor protectioniste se înscria şi majorarea lefurilor unor categorii de 
salariați (agricultură, exploatări forestiere, fabrici de cherestea, metalurgie construcţii de 
maşini, electrotehnică şi atelierele mecanice, alimentară, textile, construcții). 

Cu începere de la 1 ianuarie 1955, salariile personalului administrativ, se majorau 
astfel: salariile tarifare lunar până la 200,20 lei înregistrau o creştere până la 240 lei, 208- 
244,40 lei la 265 lei; 267,80 lei până la 300 lei; de asemenea, beneficiau de creşteri salariale 
personalul sanitar, elementar şi mediu'?. 

Măsura eliminării ratiilor alimentare a fost dublată de H.C.M.-ul privind reducerea de 
prețuri cu amănuntul a unor mărfuri alimentare şi industriale şi a tarifelor de spectacole (mart. 
1955). 


125 Ibidem, p. 7. 
126 Art. 9: valoarea compensatiei băneşti 
a) pentru salariați, membrii cooperativelor mestesugaresti şi pensionari: 
- muncă excepțională (fost cartela A): 109 lei/luna 
- muncă foarte grea (fost cartela B1): 87 lei/luna 
- muncă grea (cartela B): 65 lei/lună. 
- muncă obişnuită (cartela C): 51 lei/luna 
- pensionarii (cartela D1): 38 lei/luna 
b) pentru membrii de familie din mediul urban: 
- soția nesalariata: 38 lei (cartela D1) 
- pentru fiecare copil sub 14 ani: 43 lei (cartela D2) 
c) pentru membrii de familie din mediul rural: 
- soția nesalariata: 38 lei (cartela D1) 
- fiecare copil sub 14 ani: 43 lei (cartela D2) 
-  sotia nesalariată şi fiecare copil sub 14 ani (fost cartela D3). (A.N.I.C., fond C.C. al P.C.R.- 
Secția Economica, 
dosar nr. 34/1954, f. 3). 
127 Ibidem, f. 8. 

Propaganda pentru promovarea către populaţie a actului normativ s-a efectuat prin 
distribuirea de ziare şi afişe, programe difuzate la staţiile de radio-amplificare, discuţii cu 
cetățenii şi prin unele locuri, muncă de lămurire din casă în casă". 

Preţuri medii pe piața țărănească (3-7 ianuarie 1955): făină albă 5,74 lei/kg, mălai: 
2,46 lei/kg, carne de porc: 15,60 lei/kg, carne de bovine: 10,11 lei/kg, carne ovine: 12 
lei/kg”. 

Desfacerile prin alimentația publică se realizau, atât prin sistemul cantinelor 
organizate pe lângă institutii publice, institute de învățământ, organizaţii, întreprinderi, cât şi 
prin unităţile comerciale socialiste (restaurante, bufete etc). 

În ceea ce priveşte cantinele, apariţia acestora a fost determinată de condiţiile grele 
de aprovizionare existente în perioada postbelică. Principalele produse alimentare (carne, 
grăsimi, etc) supuse regimului de cartele şi ratii, erau achiziționate la pret de cartelă'%. 

Contingentul de consumatori deserviti prin cantine s-a diminuat semnificativ după 
desființarea cartelelor, ca urmare a îmbunătățirii aprovizionării populaţiei cu produse 
alimentare prin unitățile comerțului de stat şi cooperatist şi al sporirii cantităților de produse 
agroalimentare desfăcute pe piața țărănească. 

Cu toate acestea, prin sistemul cantinelor, încă, se aprovizionau cca 1.000.000 
persoane. Fata de volumul total al desfacerilor cantinelor prin rețeaua de alimentație publica, 
aproximativ 18 %, restul revenea unităţilor de alimentaţie publică organizate în cadrul 
comerțului socialist. Prin cantine se comercializau doar preparate culinare, pe când rețeaua 
de alimentaţie publică îşi asigura cel mult 4 din volumul vânzărilor pe baza preparatelor 
alimentare". 

Cantinele erau organizate, de regulă, pe lângă întreprinderi şi instituții; iar cel mai 
răspândit tip de unitate de alimentaţie publică era bufetul-bodegă. În sistema Ministerului 
Comerțului Interior (M.C.I.), bufetele şi bodegile ocupau mai mult de jumătate din numărul 
unităților de alimentaţie publică, adică: 29,5 % restaurante şi ospătării, 56 % bufete si bodegi, 
14,5 % cofetării şi patiserii 132. 

Cantitatile de materii prime destinate preparării hranei şi repartizate Unitatilor de 
Alimentaţie Publică (U.A.P.) (grăsimi, zahăr, crupe, paste făinoase, legume, zarzavaturi) au 
crescut, însă multe unități preferau să se aprovizioneze cu produse din carne şi peşte, şi într- 
o măsură mai mică cu cele de origine vegetală". 

„Bufetul-express”, un nou tip de deservire, bazat pe autoservire parțială, a fost 
considerat un factor pozitiv în dezvoltarea acestui sector al industriei alimentare, oferind 
consumatorilor o varietate mai mare de produse culinare (calde şi reci) şi servite cu multă 
economie de timp. Pe piaţa unităţilor de alimentaţie s-a inaugurat un nou tip de magazin, cu 


128 Idem, dosar nr. 4/1955, f. 1-2. 

129 |dem, dosar nr. 30/1955, f. 3. 

130 A. Florescu, D. Dima, Unele probleme ale dezvoltării alimentaţiei publice în „Probleme economice”, 
nr. G/iunie 1956, p. 60. 

131 Ibidem, p. 61. 

132 Ibidem, p. 61-62. 

133 Ibidem, p. 63. 

rol de desfacere a produselor culinare pentru acasă, direct sau la comandă!'%; în aceasta 
ramură de activitate predomina munca manuală (insuficienţa utilajului modern, mecanizarea 
redusă a proceselor tehnologice). 

Numărul cadrelor calificate (bucătari) a crescut, prin organizarea cursurilor de 
calificare, dar şi a şcolilor de specialitate. Din cauza salariilor mici, multi bucătari renuntau la 
locurile de muncă, iar locul acestora era suplinit de forță de muncă necalificată (în unele zone 
nu existase vreodată un lucrător profesionist); de asemenea, se recomanda dirijarea femeilor 
către acest sector şi a bărbaţilor către industria grea. 

Furnizarea produselor finite către client, parcurgea mai multe etape: în primul rând, 
procurarea materiilor prime (produse din carne, lapte, ouă, vegetale s.a.); a doua etapa, 
funcționarea unităţilor de prelucrare ale industriei alimentare (abatoare, fabrici de lapte, fabrici 
de ulei etc), continuată de livrarea către unitățile de alimentaţie publică, şi apoi, sub diferite 
forme şi preparate, comercializarea către populație. 

În al doilea program cincinal s-au alocat fonduri pentru dezvoltarea de noi unități 
(fabrici de pâine, abatoare, fabrici de bere sau conserve). La 1 ianuarie 1956 îşi desfăşurau 
activitatea 296 întreprinderi de industrie alimentară de importanță republicană; 45 % erau 
întreprinderi de bază cuprinzând unitățile mari şi foarte mari (majoritatea situate în 
Transilvania şi Muntenia)'%. 

Potenţialul industrial alimentar cel mai redus se situa în regiunile Baia Mare, Piteşti 
şi laşi, iar cel mai ridicat în regiunile Bucuresti, Stalin şi Timişoara". 

Alimentatia românilor şi industria de resort au cunoscut evoluții fluctuante între anii 
1944-1954, în funcţie de prioritățile politice, sursele de aprovizionare, eliminarea iniţiativei 
particulare, capacitățile de regenerare economică şi investițiile financiare. Disfunctionalitatile 
prezentate au întregit imaginea de ansamblu asupra unui sector economic des invocat, însă 
neinsotit de o investigaţie istorică, economică sau sociologică aprofundată. 

Deşi cadrul temporal a fost depăşit prin menţiuni ale unor decizii aprobate şi puse în 
aplicare în anii următori, ele completează tabloul informaţional al subiectului tratat în acest 
studiu. 


Concluzii 

Mentiunile referitoare la sectorul alimentar românesc, între anii 1944-1954, au vizat 
aspectele reprezentative, cu accent predilect pe formele organizatorice şi în subsidiar pe 
probleme ivite în asigurarea aprovizionării populației. 

Anii războiului au redirecționat prioritățile economice spre cele de susţinere a unui 
conflict militar (situaţie valabilă şi pentru domeniul alimentar cu alocarea unor resurse 
substanțiale). 


134 Ibidem, p. 65. 

135 Ibidem, p. 67. 

136 E. Trattner, Câteva aspecte privind repartizarea teritorială a industriei alimentare in „Probleme 
economice”, nr. 11/noiembrie 1956, p. 35 

137 Potenţialul industriei alimentare din regiunile Bucuresti şi Stalin determinat de capacităţile de 
dezvoltare economică a oraşelor de reşedinţă, iar în regiunea Timişoara, de oraşele Timişoara şi Arad. 
(Ibidem, p. 37-38). 


247 


Valentin Vasile 


Actele legislative adoptate în timpul regimului antonescian au constituit un prim pas 
în distribuirea rationalizata a produselor alimentare. Institutionalizarea activităţii prin crearea 
unui organism central (Economatul General) şi a unora județene (Oficiile Economice 
Județene) se înscriu în politica economică de război din prima jumătate a deceniului patru. 

După actul de la 23 august 1944, noii guvernanti au regândit partial spectrul socio- 
economic, în funcţie de realitățile concrete, dar şi a intereselor politice. 

Din punct de vedere economic s-a realizat tranziția la economia de pace, de 
refacere postbelică, cu nenumărate suişuri şi coborâşuri. În domeniul alimentar s-a reclamat 
adoptarea urgentă a unor măsuri protectioniste în contextul plăţilor de război, precum şi a 
efectelor devastatoare ale secetei (1945-1946). 

Economatele, organe de aprovizionare a populației, sunt revalorizate respectându- 
se într-o măsură covârşitoare rețeta din timpul războiului (înființarea pe lângă unitățile 
economice, arondarea populaţiei salariate, procurarea articolelor alimentare şi nealimentare, 
distribuirea în cantități stabilite de organele ministeriale de resort, ritmicitatea sau întârzierile 
în livrarea acestora). 

Pe lângă economate, comerțul alimentar cuprindea şi unitățile particulare (prăvălii, 
băcănii) sau comerțul ambulant. Majoritatea atelierelor de producţie, fabricile de pâine, 
abatoare, lăptării etc erau proprietate privată şi au dispărut, treptat, odată cu politica 
nationalizarii mijloacelor de producţie (declanşată oficial la 11 iunie 1948). 

Problematica abordată pe parcursul studiului s-a referit la disfunctionalitatile 
existente în sectorul alimentar în decada 1944-1954, remarcate cu ajutorul diferitelor surse de 
informare. 

Defectiunile apărute în sistemul alimentar au fost consemnate, cu regularitate, în 
rapoartele şi sintezele întocmite de organele informativ-operative din anii '40-50. Conţinutul 
acestora a contribuit, indirect, la revigorarea industriei alimentare. De reţinut că, principalele 
probleme evidențiate (lipsa materiilor prime, dezorganizarea procesului de producție, 
evaziunile angajaţilor, puterea de cumpărare redusă a populației salariate, rețeaua de 
distribuție deficitară, specula cu articole alimentare) au fost, treptat, eliminate sau anulate 
considerabil (implementarea unor politici de dezvoltare structurală). 

Anii 1948-1954 au adus în prim-plan politica economică de tip socialist cu diferite 
forme de exprimare. Din seria măsurilor care au vizat sectorul alimentar, reținem: formele de 
organizare ale comerțului socialist (întreprinderi comerciale de stat, organizaţii comerciale 
locale), desființarea economatelor (1948), regimul cartelării produselor menţinut până la finele 
anului 1954, acordarea unor compensații băneşti pentru suplinirea efortului financiar datorat 
eliminării cartelelor, îmbunătăţirea acestei ramuri economice prin infuzii însemnate de capital 
odată cu inaugurarea „noului curs economic” (1953), diversificarea şi creşterea constantă a 
numărului unităților de deservire publica (bufete expres, restaurante-pensiuni, unități lacto- 
vegetariene, restaurante-zahana, ospătării populare, lăptării, restaurante-cantină) 

Deşi planurile comuniştilor de dezvoltare a industriei alimentare şi nevoile curente 
ale populaţiei nu au coincis (diferențele majore existente între planurile de stat şi realitățile 
cotidiene), pe fondul ajustarii prioritatilor economice s-au creat premisele unei creşteri reale a 
acestui sector de activitate (prin normalizarea livrărilor de produse de strictă necesitate si 
ajutoarele financiare suplimentare acordate unităților economice şi majorității populației etc). 

IV. RECENZII. NOTE DE LECTURĂ 


Dr. Constantin Moraru, Politica externă a României (1958-1964), Bucureşti, Editura 
Enciclopedică, 2008, 320 p. 


În contextul actual al istoriografiei româneşti, ce pare a nu se putea elibera de 
fascinația exercitată de analiza politicilor represive ale statului comunist, un demers vizând 
evoluția politicii externe, mai ales într-o perioadă atât de controversată (1958-1964), 
reprezintă, în opinia noastră, un efort oportun şi lăudabil. 

Domnul Constantin Moraru şi-a asumat dificila sarcină de a investiga, cu acribia 
ştiinţifică dovedită în studiile sale publicate în ultimii zece ani, perioada cuprinsă între 
retragerea trupelor sovietice din România şi declarația P.M.R. din aprilie 1964, perioadă în 
care diplomaţia românească a cunoscut o efervescenţă fără precedent, iar liderii politici de la 
Bucureşti au fost nevoiţi să evolueze într-un context internaţional extrem de dificil. 

Analiza domnului Moraru a fost structurată pe patru capitole, precedate de o 
introducere, menită a familiariza cititorul cu importanța temei, stadiul istoriografiei şi izvoarele 
utilizate, şi succedate de concluzii şi un număr de 32 de anexe documentare. 

În primul capitol, intitulat Politica externă a României în anii 1958-1964, încercări 
de ieşire de sub tutela sovietică, autorul analizează contextul în care s-a produs retragerea 
trupelor sovietice din România, reconstituie etapele relațiilor economice dintre România şi 
U.R.S.S. şi identifică momentele în care primele disensiuni între cele două state încep să se 
facă vizibile în mod public, pentru ca, în ultima parte a capitolului, să urmărească paşii extrem 
de precauti făcuți de statul român pe calea restabilirii şi amplificării relațiilor diplomatice şi 
economice cu țările occidentale. În acest context, am reţinut periodizarea politicii externe a 
României în raport cu Uniunea Sovietică în intervalul 1945-1965. Astfel, în opinia domnului 
Moraru, pot fi identificate trei etape distincte: „perioada subordonării absolute” (1945-1955), 
„perioada subordonării asumate” (1956-1962) şi „perioada refuzului subordonării” (1962- 
1965). 

Capitolul al II-lea este consacrat în întregime analizării originii şi evoluției 
conflictului chino-sovietic, conflict de o importanță deosebită în evoluția relaţiilor internationale 
ale vremii nu doar pentru „lagărul socialist”, ci chiar la nivel mondial. Prima criză majoră în 


1 Este suficient să amintim declanşarea şi escaladarea conflictului din Vietnam, ,incidentul’ U2 (1 
ianuarie 1960), problema zidului Berlinului (august 1961), criza rachetelor din Cuba (octombrie- 
noiembrie 1962). 

2 Mioara Anton, autoarea unei lucrări consacrate politicii externe a „regimului Gheorghiu-Dej”, publicată 
cu putin timp înaintea celei a domnului Moraru (încă un indiciu al importanţei temei abordate!), a optat 
pentru următoarea periodizare: 1948-1953 — perioada „satelitului perfect’, 1953-1960 - perioada 
„noului curs”; 1960-1965 — perioada „desprinderii” — cf. Mioara Anton, Ieşirea din cerc. Politica externă 
a regimului Gheorghiu-Dej, Bucuresti, Institutul National pentru Studiul Totalitarismului, 2007, 225 p., 
passim; vezi şi Elis Neagoe-Pleşa, Gheorghiu-Dej şi politica externă a României (1945-1965), în 
Consiliul Naţional pentru Studierea Arhivelor Securităţii, „Arhivele Securităţii”, vol. 4, coord. Silviu B. 
Moldovan, Bucureşti, Editura Enciclopedică, 2008, p. 474-538. 

interiorul blocului comunist a preocupat în cel mai înalt grad cancelariile tuturor marilor puteri 
ale lumii şi a influenţat hotărâtor cursul diplomaţiei acestora în perioada următoare. 

Cel de-al treilea capitol urmăreşte implicarea României în marile probleme ale 
vieții internationale din perioada analizată, începând de la declarația guvernului român cu 
privire la asigurarea securităţii colective în Europa (25 martie 1954) şi continuând cu 
semnarea de către U.R.S.S. a tratatului cu Austria (15 mai 1955), criza Suezului (iulie- 
octombrie 1956), revoluția anticomunistă din Ungaria (octombrie — noiembrie 1956), 
consfătuirea reprezentanților partidelor comuniste şi muncitoreşti de la Moscova (16-19 
noiembrie 1957), problema statutului Berlinului, problema dezarmarii, criza rachetelor din 
Cuba. 

Declaraţia din aprilie 1964 şi semnificaţia sa istorică au fost analizate de domnul 
Constantin Moraru în cel de-al patrulea capitol al lucrării. Momentul aprilie 1964 a fost 
abordat din două perspective, cea dintâi fiind rezervată analizării „vârfului aisbergului”, adică 
a problemelor şi aspectelor destinate publicităţii, iar a doua perspectivă, a „subteranei 
problemei”, extrăgându-şi substanța din evoluţiile diplomatice anterioare adoptării declaraţiei 
şi din analiza „undei de şoc” a acestui act în rândul factorilor politici de decizie din Occident şi 
din blocul comunist. 

Concluziile autorului tind să acrediteze ideea că „politica de lărgire a spaţiului de 
manevră”, pusă în practică de conducerea de la Bucureşti, s-a bazat pe doi factori externi: 
polemica sino-sovietica, ce a permis contestarea autorităţii ideologice a Moscovei, şi 
atitudinea de deschidere a Occidentului in fata demersurilor româneşti, atitudine ce a facut 
posibilă o oarecare independență din punct de vedere economic fata de U.R.S.S. şi 
continuarea industrializării țării în parametrii stabiliți de liderii români. 

Lucrarea domnului Moraru a valorificat o sumă de documente cu caracter inedit, 
provenind în special din fondurile Comitetului Central al P.C.R., dar şi din arhivele diplomatice 
ale M.A.E., reuşind astfel ca, din punct de vedere informaţional, să introducă în circuitul 
ştiinţific date şi fapte în măsură să confirme multe din relatările memorialistice ale unor 
protagonişti ai epocii, aflate până nu de mult sub rezerva cu care istoricul de profesie priveşte 
acest gen de izvoare. Documentele oficiale cercetate de autor conferă un plus de credibilitate 
judecăților de valoare ale acestuia şi permit o lectură mult mai nuanţată a epocii. 

Din acest punct de vedere, considerăm lucrarea drept o reuşită, acoperind cu 
succes una din numeroasele pete albe pe care istoria regimului comunist din România încă le 
are, în ciuda scurgerii a două decenii de la dispariția sa. Ne exprimăm speranţa că extinderea 
cercetărilor îi va permite domnului Constantin Moraru ca, singur sau într-o echipă bine 
închegată, să demareze elaborarea unei lucrări care să acopere integral politica externă a 
României în perioada 1948-1989. 

Ne vedem totuşi nevoiţi să semnalam şi câteva aspecte care, în opinia noastră, se 
constituie în minusuri ale volumului prezentat prin rândurile de fata. Pentru început, am 
remarcat faptul că, dacă relaţiilor cu statele occidentale le este consacrat un subcapitol, 
relaţiile României cu celelalte tari cu regimuri comuniste nu au constituit obiectul unei 
preocupări distincte pentru autor, cu excepția relațiilor cu U.R.S.S. şi cu China. Nici măcar 
relaţiile româno-iugoslave din perioada analizată, restabilite după ani buni de tensiuni, nu au 
reținut în mod special atenţia autorului. 

Dorim să subliniem faptul că politica externă a României în perioada de referință 
nu s-a limitat doar la deschiderea fata de Occident şi la disputele cu U.R.S.S. şi cu celelalte 
țări de „democraţie populară” în cadrul C.A.E.R. Din punctul nostru de vedere, o abordare a 
relațiilor bilaterale ale României cu Albania, Bulgaria, lugoslavia, Cehoslovacia, Ungaria, 
Polonia, R.D.G. ar fi fost de natură să creeze o imagine de ansamblu mai comprehensibila a 
politicii externe româneşti. Desigur, opţiunea autorului în stabilirea căilor de abordare 
monografică a politicii externe este o decizie care îi aparține în totalitate şi suntem siguri că 
se bazează pe argumente solide. 

În schimb, trebuie să mărturisim că am fost contrariati de aprecierea formulată de 
autor asupra măsurilor represive iniţiate de către Dej după retragerea trupelor sovietice din 
România: „Pe plan intern, pentru a compensa retragerea trupelor sovietice şi a oferi dovezi 
concrete conducerii de la Moscova, precum şi pentru a menţine controlul partidului, Gheorghe 
Gheorghiu-Dej a aprobat introducerea unor măsuri stringente de securitate internă” (p. 27). 
Oare să fi fost chiar atât de ,stringente” arestările ordonate de către Dej printre intelectualii 
români şi printre alte categorii de cetățeni considerate aprioric „duşmani ai poporului”? 
Credem că nici măcar din punctul de vedere al consolidării interne şi externe a regimului, 
acestea nu şi-au avut rostul, fiind pur şi simplu un act gratuit, o paradă a puterii depline pe 
care, în sfârşit, liderul totalitar o obținuse. Nu împărtăşim opinia că imaginea lui Dej la 
Moscova ar fi avut de câştigat prin operarea de arestări masive, iar „controlul partidului” deja 
nu-i mai era în primejdie. 

Un semn de întrebare ne-a ridicat şi afirmaţia de la pagina 31, unde autorul este 
de părere că „raporturile politice, economice şi militare româno-sovietice, (sic!) s-au 
desfăşurat în condiţiile impuse de convenția de armistițiu din 8 mai 1945 urmată de Tratatul 
de Pace de la Paris, din 10 februarie 1947”. Formularea este imprecisă (să fie vorba de 
capitularea Germaniei la 8 mai 1945?), dar dacă e vorba de Convenţia de Armistitiu dintre 
România şi Naţiunile Unite, atunci trebuie spus că aceasta a fost semnată la 12 septembrie 
1944. La 8 mai 1945 au fost semnate la Moscova un acord de colaborare economică între 
România şi Uniunea Sovietică şi un acord privind livrarea reciprocă de mărfuri între România 
şi Uniunea Sovietică, documente care, într-adevăr, au avut un impact de durată asupra 
relaţiilor dintre cele două state, ele stând la baza formării societăților mixte de tip „sovrom”. 

Suntem nevoiți să mai semnalăm şi o enumerare pripită. Astfel, potrivit autorului, 
„după 1958, se extind relaţiile şi cu alte tari arabe şi africane (Afganistan, Irak, Guineea, 
Cipru, Mali, Ghana, Algeria, Tunisia, Benin, Sierra Leone, Tanzania, Mauritania)” (p. 59). Ne 
întrebăm dacă Cipru e considerată a fi țară africană sau arabă? 

Supărătoare ni s-au părut a fi şi destul de frecventele scăpări de natură stilistică şi 
gramaticală. Lipsa acordului dintre subiect şi predicat („se cereau astfel căutarea unor soluții 
pentru a coexista paşnic în cadrul acestui război rece...” — p. 15; „reacția Beijingului la 
deciziile Congresului al XX-lea au fost mult mai nuantate decât cele ale Tiranei” — p. 80; „o 
delegație economică guvernamentală română, condusă de Alexandru Bârlădeanu (...), Gh. 
Gaston-Marin (...), Mihai Florescu (...) şi Mihai Petri - ministrul adjunct al Comerţului exterior 
au întreprins o vizită neoficială...” — p. 63), plasarea frecventă a unei virgule între subiect si 

predicat?, „compensată” de absenţa altor virgule reclamate de punctuatia frazei („Anul 1958, 
aduce cu sine schimbări pe scena politică franceză...” — p. 61; „Problema cea mai importantă 
cu care se va confrunta România în prima jumătate a anului 1964, a fost polemica ideologică 
sovieto-chineza” — p. 175; „Perioada noiembrie 1963-aprilie 1964, este însoțită de un intens 
schimb de scrisori..." — p. 187; „La Paris, interesul fata de Declaraţia de la Bucuresti, este 
într-o notă maximă, fapt dovedit de telegramele trimise de ministrul român...”, p. 199; „De fapt 
România, nu a fost un partener «entuziast» al Pactului de la Varşovia...” — p. 210; 
„Subordonarea necondiționată şi situația de inferioritate acceptate în primul deceniu, se 
schimbaseră” — p. 213), precum şi prezența unor cacofonii („adică competiția dintre cele două 
superputeri” — p. 9; „guvernul francez tolerează încă campania radiofonică la adresa 
României” — p. 60), impietează asupra discursului si fac lectura volumului destul de greoaie. 

De asemenea, atrag neplăcut atenţia unele fraze care, cu ingaduinta, ar putea fi 
definite drept eliptice. Astfel, referindu-se la acordul financiar româno-francez, semnat la 9 
februarie 1959, autorul notează: „Din partea română Radu Mănescu, adjunct al ministrului 
Finanţelor, iar din partea franceză a semnat Jean Deciry, din M.A.E., preşedintele delegaţiei 
franceze” — p. 62. Peste numai câteva pagini, imaginaţia lectorului este din nou solicitată în 
încercarea de a desluşi ce a vrut să spună, de fapt, autorul. Mai întâi, aflăm că „evoluţia 
relaţiilor româno-americane după moartea lui Stalin, 1954-1956 a reflectat schimbarea 
atitudinii administraţiei americane fata de comerțul est-vest şi de blocul sovietic, în general” 
(p. 68). Probabil, este vorba de evoluția relațiilor dintre cele două tari în perioada 1954-1956. 

După numai câteva paragrafe urmează o altă frază încă şi mai nebuloasă: 
„Existența unui număr mare de reclamanti care revendicau sume ce depăşeau valoarea 
totală de 60 milioane dolari, bunurile blocate ale României în S.U.A. nu totalizau putin peste 
20 milioane dolari, fapt ce avea să ingreuneze soluționarea acestor pretenţii financiare” — p. 
68. La o primă lectură am fi tentaţi să credem că e vorba de faptul că, întrucât bunurile 
româneşti din S.U.A. se cifrau la cca 20 milioane de dolari, iar pretenţiile americane erau de 
cca 60 milioane, diferența de 40 de milioane reprezenta un impediment în normalizarea 
relațiilor bilaterale. Dar, aflând că bunurile româneşti „nu totalizau putin peste 20 milioane”, 
chiar devine dificil de înțeles ce a vrut autorul să ne comunice. 

Am fost surprinşi şi de spaţiul alb din dreptul acronimului K.G.B., inserat în lista de 
abrevieri. În acest caz, suntem convinşi că este vorba de o simplă neatentie, abrevierea 
denumirii temutei instituții a Comitetului Securităţii Statului din U.R.S.S. (Komurer 
TocyfapcTBeHHon BesonacHocru — Komitet Gosudarstvennoj Bezopasnosti) fiind mult prea 
cunoscută. 

Indicele din finalul volumului reuneşte atât toponime, cât şi antroponime, dar, în 
mod ciudat, nu le include nici pe cele din Introducere, nici pe cele din anexele documentare, 
pentru a nu mai pomeni de cele din aparatul critic. De asemenea, rigoarea acestui indice 
lasă, uneori, de dorit, Nikolai Viktorovici Podgornâi, de exemplu, regăsindu-se pomenit şi la p. 


3 Acest gen de greşeli gramaticale, frecvente şi în lucrările recente ale altor autori, ne fac să 
considerăm indreptatita observaţia lui Mircea Platon: „Intelectualii români de astăzi pot fi stivuiti, cu 
uşurinţă, în două clăi: unii pun virgulă între subiect şi predicat, alții pun punct între trup şi suflet. Unii 
ignoră buchea, ceilalți - Cuvântul” — Mircea Platon, Ortodoxia pe litere — îndreptar de fundamentalism 
literar, Bucureşti, Editura Christiana, 2006, p. 173. 

184 din volum, pe lângă celelalte pagini indicate de autor, iar toponimul lugoslavia, indicat 
pentru p. 184, regăsindu-se, de fapt, la p. 185. 

În bibliografia din finalul lucrării sunt incluse un volum şi un articol semnate de 
academicianul Florin Constantiniu, dar numele distinsului istoric este trunchiat sub forma 
„Constantin, Florin, O istorie sinceră a poporului roman...” (p. 307), deşi în notele din textul 
volumului este folosită forma corectă a numelui. Totodată, mărturisim că am fost surprinşi de 
absenţa din bibliografie (neindicată drept una selectivă) a unor lucrări considerate clasice în 
analiza relaţiilor externe ale țărilor din blocul comunist, precum acelea semnate de Zbigniew 
Brzezinski*, Adam Ulam® sau François Fejto®. Nici lucrările care reflectă punctul de vedere 
sovietic asupra evoluției relaţiilor internationale ale U.R.S.S. nu şi-au găsit locul in bibliografia 
amintită. 

Invitat culpam qui delictum praeterit®, spunea acum două milenii Publilius Syrus în 
celebrele sale Sentitiae, în vreme ce Horaţiu avertiza ca In vitium ducit culpae fuga’. 
Vremurile însă s-au schimbat, iar experiențe recente ne-au demonstrat că, în actualul 
context, orice apreciere critică asupra producţiilor istoriografice este interpretată drept un 
nepermis atac la persoană. Totuşi, ne exprimăm Încrederea că, de această dată, trecerea în 
revistă a unor deficiențe stilistice, precum cele de mai sus, nu ne va atrage eticheta de 
cârcotaş şi nici resentimentele autorului, pe care îl pretuim, în egală măsură, atât pentru 
numeroasele sale contribuții din planul istoriei contemporane, materializate prin studii şi 
articole, cât şi pentru volumul pe care am încercat să-l prezentăm aici. 

Florian Banu 


4 Zbigniew Brzezinski, The Soviet Bloc. Unity and Conflict, Harvard University Press, 1967 

5 Adam Ulam, Expansion and Coexistence: A History of Soviet Foreign Policy. 1917-1967, New York, 
Praeger Publishers, 1968. 

ê Francois Fejt6®, Histoire des démocraties populaire. L’ére de Staline, vol. I-II, Paris, Edition du Seuil, 
1971. 

7 History of Soviet foreign policy. 1945-1970, edited by B. Ponomaryov, A. Gromyko, V. Khvostov, 
Moscow, Progress Publishers, 1974; Nikolai Lebedev, The USSR in World Politics, Moscow, 1980; 
Andrei A. Gromyko and Boris Ponomarev, eds. Soviet Foreign Policy.1917-1980, Moscow, 1981. 

8 Acela care trece cu vederea o greşeală, ocroteste o nelegiuire. 

% Fuga de greşeală te duce într-o greşeală (şi mai mare). 

George Pavel Vuza, Însemnările unui procuror sau Procuratura văzută din interior, Cuvânt 
înainte de Dan Tudor Vuza, postfață de Dinu C. Giurescu, Bucureşti, Editura Vremea, 2008, 
270 p. 


Moto: „De regulă, 
jumatatile de adevăr 
constituie un neadevar 
deplin.” 


În ultimii ani, cercetarea istoriei României din timpul regimului comunist nu a 
beneficiat de suficiente surse care să contribuie la cunoaşterea justiţiei din timpul regimului 
comunist. Un izvor deosebit de informatii istorice îl constituie volumele de memorii scrise de 
cei care au trăit în epoca respectivă. Volumele de memorii care să ne ajute la formarea unei 
imagini cât mai şi clare despre regimul comunist, deşi nu sunt şi, probabil, nu vor fi niciodată 
suficiente, sunt din ce în ce mai multe. Cum, însă, până în prezent, nu a apărut nici un volum 
de memorii scris de un procuror sau un judecător, funcții extrem de importante în orice regim 
politic, Însemnările unui procuror ar trebui să prezinte un interes deosebit pentru cei care se 
apleacă asupra istoriei recente. 

Consultarea unei cărți de memorialistică poate prezenta interes măcar prin prisma 
desluşirii stării şi mentalitatii cu care autorul se raportează la evenimentele descrise. Desi, în 
general, există posibilitatea reconstituirii adevărului şi verificării faptelor relatate în volumele 
de memorii, din ce în ce mai puțini au timpul să o facă. Este, pe de altă parte, greu să 
polemizezi cu un trăitor al evenimentelor pe care le povesteşte, cu atât mai mult atunci când 
nu se mai află în viata, un astfel de demers putând fi confundat de urmaşii fizici ai autorului 
drept o întinare a memoriei chiar şi în cazul în care autorul falsifică istoria. Îndrăznim, totuşi, 
în interesul istoriei, să afirmăm că memoriile lui George Pavel Vuza sunt atât de cosmetizate 
încât sunt chiar nocive pentru cititorul de istorie. 

Absolvent al Facultăţii de Drept de la laşi în anul 1944, după satisfacerea stagiului 
militar şi al unui stagiu, scurt şi el, în baroul ieşean, în iunie 1945, în urma epurării masive a 
magistraților din aprilie 1946, George Pavel Vuza este numit judecător ajutor la Judecătoria 
rurală Negreşti din județul Vaslui. Cum în acea perioadă nu multi absolvenţi de drept se 
puteau lăuda ca au origine sănătoasă, tragedia morții tatălui său pe când avea doar doi ani şi 
jumătate şi faptul că mama sa l-a crescut singură dintr-un „salariu modest de funcţionară” îl 
introducea pe lista scurtă. Aceasta, iar mai apoi înscrierea în partid din martie 1947, trebuie 
să fi fost cauza avansării rapide, peste nici două luni fiind transferat, fără să fi cerut aceasta, 
la Tribunalul din laşi iar apoi, cu reducere de stagiu, în martie 1948, numit procuror titular la 
Parchetul Tribunalului laşi. Tânărul procuror de numai treizeci şi trei de ani, ajunge, în 1952, 
în urma înființării Procuraturii ca instituţie distinctă a statului, şef al Procuraturii regiunii laşi. 

Cel mai înalt nivel atins în carieră de George Pavel Vuza a fost funcția de prim 
locţiitor al procurorului general al Republicii Populare Române între 1954 — 1958. Memoriile 
nu se referă decât la activitatea profesională din perioada amintită. După 1958, George Pavel 


1 Bernd Ruthers, Dreptul degenerat. Teorii ale dreptului şi jurişti proeminenţi în cel de-al Treilea Reich, 
Ed. Univ. „Al. I. Cuza” laşi, 2005, p. 165. 

Vuza a fost îndepărtat din Procuratură, a fost notar o vreme, după câţiva ani redevenind 
procuror în Bucureşti, fără a mai deține, însă, funcții de conducere. 

Chiar şi la o parcurgere rapidă a memoriilor lui George Pavel Vuza, fost procuror 
care a deținut funcţii înalte în aparatul comunist, acestea par a fi o spovedanie în care autorul 
îşi justifică faptele anterioare în funcţie de timpul şi contextul politico-social prezent, perioada 
în care au fost redactate fiind cea de „după 1990”. Dacă ar fi numai textul scris de fostul 
procuror, însă, lucrurile nu ar fi atât de grave. 

Memoriile beneficiază de un cuvânt începător în care fiul autorului susține că 
„George Pavel Vuza ar trebui să figureze în istoria recentă a României drept recunoaştere a 
faptului de a fi scris una din primele pagini din cartea comunismului, pe care a semnat-o cu 
mâna sa, asumându-şi toată responsabilitatea consecințelor care nu au întârziat să apară. De 
ce nu este aşa, iată o întrebare la care istoricii sunt chemaţi să răspundă”. O astfel de 
introducere are rolul de a stimula curiozitatea cititorului. Te aştepţi să găseşti un Paul Goma 
şi îl găseşti pe prim-loctiitorul procurorului general din momentul când Goma a fost 
condamnat politic. Apelul către istorici a rămas, însă, fără răspuns, deocamdată, timp în care 
cartea îşi parcurge drumul său. 

Elogiul curajului lui George Pavel Vuza se fundamentează, în principal, pe o 
propoziție, pe care, cu mult curaj, acesta pretinde că ar fi scris-o într-un raport către 
Gheorghe Gheorghiu-Dej din 1956, privind condițiile mizerabile de detenție din penitenciare şi 
colonii de muncă: „de toate aceste abuzuri şi ilegalităţi se face vinovat ministrul Afacerilor 
Interne, Alexandru Drăghici”. 

În acelaşi cuvânt începător, George Pavel Vuza este asemuit cu „sfântul Gheorghe 
în luptă cu balaurul comunist”, este considerat un „erou” care „a comis fapte de curaj”, 
„opozant în fata puterilor represiunii şi teroarei”, „personaj luminos care a construit cu dăruire 
şi bună credință” (pp. 7-23). Afirmațiile gratuite din cuvântul începător nu sunt susţinute de 
dovezi şi nici de logică. Aflăm că „însuşi Palatul Justiției din Capitală planificat de partid spre 
a fi prefăcut în bibliotecă şi casă de cultură, a fost salvat datorită intervenţiei lui G.P. Vuza de 
la noua destinaţie proletcultistă ce i se pregătea” (p. 11), fără a afla nimic despre competența 
procuraturii într-o astfel de intervenție, nulă după părerea noastră, nici ce influență putea 
avea asupra conducerii statului George Pavel Vuza, influență inexistentă, după cum deducem 
din parcurgerea volumului. Şi de ce schimbarea destinaţiei unei clădiri ar fi fost un lucru atât 
de rău? Dacă posibila nouă destinaţie ar fi promovat cultura proletcultistă, ce fel de justiţie se 
împărțea în anii '50 în Palatul de Justiție? Un alt memorialist, avocat în acei ani, Boris Desliu, 
ne descrie în Jurnalul său culori sumbre atmosfera din locaţia „salvată. Oricum, din 
documentele vremii reiese că nu în bibliotecă sau casă de cultură, ci în muzeu de istorie şi 
bibliotecă naţională urma să fie transformată clădirea, şi nu de intervenţia vreunui procuror, 
fie el şi Prim-loctiitor al Procurorului General, a fost salvată, ci a fost refuzată de o comisie 
formată din reprezentanți ai Ministerului Culturii şi ai Academiei R.P.R. pe motiv că era 
improprie unei astfel de intrebuintari2. 

Demersul nostru a avut ca punct de plecare sesizarea pericolului ca acest tip de 
afirmaţii să fie luate drept adevărate, putând fi preluate de către studenți în referate şi lucrări 
de absolvire, pericolul planând inclusiv asupra lucrărilor ştiinţifice. Mai ales că nu doar cititori 


2 AN..C., fond Consiliul de Miniştri, dosar nr. 9/1956, ff. 4-5. 

ocazionali de istorie dau credit povestirilor lui George Pavel Vuza, fenomenul bulgărelui de 
zăpadă manifestându-se şi în acest caz. 

Astfel, în ziua de 14 noiembrie 2008 cartea a beneficiat de o lansare la sediul 
Grupului pentru Dialog Social, contopită cu simpozionul „George Pavel Vuza - un purtător al 
luminii într-o epocă a întunericului”. Sub titlul „Vineri, la sediul Grupului pentru Dialog Social, 
are loc un eveniment extraordinar”, „Evenimentul Zilei” din 13 noiembrie 2008 anunţa 
evenimentul folosind aceleaşi afirmaţii elogioase la adresa lui George Pavel Vuza fără să 
pună nici un semn de întrebare: „Cu un curaj rar în epocă, a formulat în scris, în paginile unui 
raport elaborat în cadrul procuraturii din inițiativa sa, acuzații la adresa ministrului de interne, 
făcându-l responsabil pentru condiţiile inumane aplicate deținuților politici, prin care practic se 
urmărea exterminarea lor”. 

Internetul ne arată că impactul în rândul cititorilor poate fi considerabil „Am citit o 
carte valoroasă: Însemnările unui procuror. Procuratura văzută din interior (Autor: George 
Pavel Vuza, Editura Vremea). O recomand tuturor celor care mai au iluzii şi cred ca politicienii 
aflaţi în funcție trebuie păstraţi doar pentru că nu sunt alții mai buni. În cartea cu pricina, 
autorul povesteşte cum represiunea comunistă din anii '50 era condusă de la Ministerul de 
Interne şi nu din biroul procurorilor”. 

În aceeaşi notă, la data de 28.01.2008, Dan Tudor Vuza, fiul memorialistului, îi cere 
public istoricului Florin Constantiniu, sub motivul că „este de datoria istoricilor României să 
prezinte istoria cum a fost ea”, „să contribuie la repararea nedreptății” făcute de „raportul 
Tismăneanu” care „descrie Procuratura acelor ani drept organ aservit, fără excepție, 
opresiunii” şi să „repare greşeala de neiertat pe care istoricii României o fac prin omiterea 
acestui capitol de istorie scris prin faptele celui ce şi-a riscat nu numai cariera, dar chiar şi 
libertatea, daca nu chiar viata, luând apărarea celor oprimati de regim'5. Considerăm ca 
această afirmaţie este nedreaptă față de cei care chiar şi-au riscat viața luptând sau luând 
atitudine împotriva comunismului, mai ales că ea se bazează pe falsificarea adevărului. Vom 
vedea pe parcurs că George Pavel Vuza nu l-a acuzat fatis pe Drăghici de nimic, aşa cum 
afirmă, povestea pe care se întemeiază gloria sa fiind o plasmuire. 

Însemnările unui procuror beneficiază de multe dintre tezele care viciază memoria 
celor care au lucrat în aparatul represiv. Prima dintre ele este aceea că puteai lucra în sistem 
fără să faci rău sau chiar să fii un „purtător de lumină”, un mesager al binelui, să sabotezi răul 
din interior. 

A doua teză este concepția că pierderea unei funcții este neapărat urmarea unei 
acţiuni de rezistență împotriva regimului politic. Întâmplările alese de George Pavel Vuza 
pentru memoriile sale ne induc ideea că ascensiunea sa fulminantă s-a datorat capacităților 
ieşite din comun şi muncii serioase şi cinstite pe care a dus-o în slujba legii, iar întreruperea 
acesteia nu a fost altceva decât o mazilire politică pentru activitatea sa voluntară şi continuă 
împotriva represiunii politice. Citind memoriile lui George Pavel Vuza ne întâlnim cu adevărul 
unui procuror comunist obişnuit să execute ordine politice, obişnuit să încadreze în textele de 
lege disponibile infracțiunile politice, opțiunile politice, un om care trebuia să ştie când să tacă 


3 http://agonia.ro/index.php/press/1809893/index.html, accesat la 25. 05.2009. 
4 http://radu-nicolae.blogspot.com/, accesat la 26.05.2009. 
5 http:/Awww.poezie.ro/index.php/personals/1765167/index.html, accesat la 26.05.2009. 

sau să închidă ochii la ilegalităţi şi când să vorbească sau împotriva cui trebuie să înceapă 
urmărirea penală. Privită în acest context ideea de a pune alături un procuror din perioada 
stalinistă cu luptătorii din rezistență din aceeaşi perioadă (p. 9) este cel putin inadecvată. 

O altă teză este dihotomia „noi am fost buni-ei au fost răi”, concretizată în opinia că 
doar alții au făcut rău, în speță, că doar Securitatea a înfăptuit represiunea politică, 
Procuratura împotrivindu-se permanent acţiunilor acestei unice instituții represive. Există, într- 
adevăr, documente care ne arată ca au existat frictiuni între Procuratura Generală si 
conducerea Ministerului Afacerilor Interne, între Augustin Alexa şi Alexandru Drăghici, între 
Teohari Georgescu şi Anton Tatu Jianu etc. Acestea se duceau, în principal, însă, pentru 
putere instituțională şi îşi aveau originea în suprapunerea unor atribuții. Sunt exemple din 
teritoriu când Securitatea a eliberat, nota bene, un deţinut din sediul procuraturii subminând 
autoritatea acestei instituții care a făcut toate demersurile pentru reținerea acestora, iar 
conflictul a fost mutat la centru, între Alexandru Voitinovici şi Alexandru Nicolschi, rezultând 
de aici mai multe adrese contradictorii şi chiar delatiuni către conducerea de partid. În afara 
acestor mici divergențe, cele două instituții au colaborat perfect, în vocabularul represiunii 
politice neexistând sintagma „neînceperea urmăririi penale”. 

O altă teză binecunoscută este aceea că cel care scrie despre o instituție 
îndeplineşte un act de curaj, dezvăluind secrete protejate de o conspirație. George Pavel 
Vuza şi, mai ales, Dan Tudor Vuza ne transmit direct sau ne sugerează că fostul procuror şi-a 
asumat un risc scriind aceasta carte, deşi nu povesteşte nimic compromitator, nu scoate la 
lumină nici un secret, nu povesteşte fapte din anii '80 când era procuror la Bucureşti şi, prin 
urmare, o carte publicată în 2008 despre fapte din anii '50 nu poate însemna nici un pericol 
pentru nimeni. Sunt oameni care văd pericole peste tot şi fac din orice banalitate o faptă de 
eroism. Ar mai trebui amintită aici opinia, împărtăşită de multi cititori, că orice carte merită a fi 
citită măcar pentru că a fost scrisă, din respect pentru munca depusă. Memoriile lui George 
Pavel Vuza ne demonstrează falsitatea unei astfel de relaţii cauzale. 

Aşa cum afirmă academicianul Dinu C. Giurescu în postfață, documentul este unic 
până în prezent. Este unic pentru că este primul volum de memorii al unui procuror din timpul 
regimului comunist. Din nefericire suferă de toate păcatele memorialisticii dintre care cel mai 
grav ni se pare denaturarea faptelor petrecute. 

Şi pentru că domnul Florin Constantiniu nu a dat curs încă dorinței lui Dan Vuza şi 
nici nu credem că o va face vreodată, ne permitem noi să îi răspundem că locul în istorie nu 
se cere, ci se câştigă, iar George Pavel Vuza şi-a câştigat locul prin funcţia pe care a detinut- 
o în cadrul procuraturii statului comunist. lar această funcție însemna implicit represiune 
politică prin mijloace judiciare. O să amintim că rolul principal al Procuraturii prevăzut în art. 1 
din Legea nr. 6/1952 pentru înființarea şi organizarea Procuraturii era acela de a apăra 
orânduirea socială şi ordinea de stat a Republicii Populare România. Condamnarea atâtor 
români, ,curatarea” României de elita sa politică şi intelectuală prin trimiterea ei în închisori, 
ar fi fost imposibilă fără judecători şi procurori, rolul Securităţii se termina, cel putin teoretic, 
odată cu urmărirea penală. După cum afirma Bernd Ruthers, regimurile totalitare îi consideră 
pe judecători şi procurori ca pe nişte „purtători de funcţii politico — juridice ai sistemului politic 


5 A.C.N.S.A.S., fond Documentar, dosar nr. 10762, vol. 1, f. 269-290. 

existent”. În regimul comunist, ei se situau deasupra tuturor angajaţilor statului, „făcând parte 
din nomenclatura aparatului de stat'?. În anii '50, în cadrul muncii organizatorice a primilor 
secretari regionali intra şi justiţia. În răspunderea lor directă se aflau: Secția Administrativă, 
Colegiul de Partid, Gospodăria de Partid, legătura cu Sfatul Popular, Securitatea, 
Procuratura, Justitia, Militia etc.9. Datorită faptului că „statul le-a acordat cinstea de a apăra 
interesele statului”, procurorii trebuiau, afirma Gheorghiu-Dej, „să privească pe infractori de 
pe poziţiile clasei muncitoare” ținând seama întotdeauna că „o bună parte din infracțiuni au şi 
un caracter contrarevoluţionar'". Pe tot parcursul regimului comunist „justiția a avut caracter 
de clasă”. 

Întâmplările povestite decurg firesc şi sunt credibile în memoriile lui George Pavel 
Vuza până când începi să iti pui întrebări asupra inexactitatilor şi afirmațiilor îndoielnice ale 
autorului. Confruntându-le, însă, cu alte surse istorice ajungem obligatoriu la concluzia că 
totul este o mare mistificare. 

George Pavel Vuza povesteşte că, într-o bună zi, pe când datorită funcţiei sale de 
prim-loctiitor al procurorului general al R.P.R. îl înlocuia pe procurorul general Augustin Alexa, 
a fost chemat la telefon pe firul scurt de către Pantiuşa (Pintilie Bodnarenko, n.ns.), prim 
locţiitor al Ministrului Afacerilor Interne, care l-a informat că îl va sprijini, prin asigurarea 
accesului, să efectueze controale în locurile speciale de detenţie. George Pavel Vuza a 
demarat procedura, legală de altfel, de control al respectării legii în locurile de detenție. 
Raportul care a rezultat în urma investigațiilor conduse de generalul Bucşan, loctiitorul 
procurorului general pentru probleme speciale, şi a sprijinului real al generalului Pintilie 
Bodnarenko a semnalat grave abuzuri şi ilegalităţi precum: existența multor deținuți fara 
forme legale sau cu pedepse expirate, „starea de insalubritate a condiţiilor de încarcerare”, 
„hrana mizerabilă”, lipsa asistenței medicale, „lipsa cazarmamentului” etc. Din acest punct 
narațiunea ia o turnură menită să avantajeze imaginea autorului prin atitudinea justitiara şi 
intransigentă a acestuia. Deoarece raportul întocmit de către procurorul militar colonel Sasu 
nu conținea şi persoana răspunzătoare de toate acestea, George Pavel Vuza a cerut să se 
adauge în final fraza „de toate aceste abuzuri şi ilegalităţi se face vinovat ministrul Afacerilor 
Interne, Alexandru Drăghici”. Ulterior, a încurajat-o pe dactilografa care refuza să scrie fraza, 
precum şi pe ceilalți procurori timorati şi, conştient că îl va supăra pe ministrul de interne, 
dovedind curaj şi simţ al răspunderii, a semnat personal raportul, a pus mențiunea „Strict 
Secret” şi l-a trimis direct lui Gheorghe Gheorghiu-Dej. Asumarea ocolirii lui losif 
Chişinevschi, a avut ca scop, spune autorul, evitarea posibilității ca informarea să fie din nou 
stopată în fişetele secrete ale acestuia. Acest fapt, consideră autorul, l-ar fi surprins si 
deranjat pe prim-vicepreşedintele Consiliului de Miniştri care, ulterior, deşi l-a chemat prin 


7 Bernd Ruthers, op. cit, p. 323. 

8 „Statul — făcând parte din suprastructura societății - este chemat să apere şi să sprijine baza 
economică a ei. Statul printr-o serie de instituții se achită cu cinste de aceste sarcini. Instituţiile ce intra 
în nomenclatura aparatului de stat în oraşul Petroşani — controlate pe linie de securitate de organele 
noastre — sunt următoarele: Sfatul popular, Tribunalul, Procuratura, Notariatul de stat, Biroul de 
asistenţă judiciară.” A.C.N.S.A.S, fond Informativ, dosar nr. 86144, f. 3. 

9 A.N.I.C., fond C.C. al P.C.R. - Cancelarie, dosar nr. 55/1957, f. 25-28. 

10/dem, dosar nr. 13/1958, f. 28. 

secretara sa să vadă rezoluția pusă de Gheorghe Gheorghiu-Dej pe raport, nu a dorit să îi 
vorbească. Povestirea continuă cu invitarea lui George Pavel Vuza să citească materialul în 
cadrul Consiliului de Miniştri. Acesta constată că pe informare Gheorghiu-Dej făcuse 
sublinieri şi adnotări iar în final scrisese rezoluţia prin care arăta că este de acord cu 
materialul şi cerea să se ia măsuri de înlăturare a ilegalităţilor constatate. George Pavel Vuza 
îşi aminteşte că „I-au trecut fiori şi picături de transpiratie i se scurgeau de-a lungul sirei 
spinării”, mai ales ca Alexandru Drăghici era de fata şi îşi manifesta ostilitatea prin salturi de 
pe scaun şi înjurături, Chişinevschi potolindu-l: „Sandule, stai liniştit, «tovarăşul» (Gheorghiu- 
Dej) este de acord cu raportul şi, uite, este rezoluția şi semnătura sa prin care cere a se lua 
măsuri de înlăturare a neajunsurilor constatate”. George Pavel Vuza povesteşte că a evitat să 
citească ultima frază, făcând acest lucru doar când Chişinevschi i s-a adresat imperativ: 
„Vuza, citeşte tot ce ai scris!” (pp. 198-203). 

George Pavel Vuza se mândreşte în prefaţă cu raportul respectiv considerându-l 
„Unicul material ce s-a întocmit vreodată în timpul dictaturii comuniste, prin care acuza în mod 
oficial de abuzuri şi ilegalităţi pe ministrul de interne al acelor timpuri — raport pe care l-a 
trimis direct lui Gheorghiu-Dej, ignorând ierarhia de partid şi «jignind», astfel, pe cei care 
răspundeau politic de activitatea Procuraturii”, „procesul comunismului conceput încă în urmă 
cu patru decenii” (p. 33). 

Încă de la prima răsfoire a cărţii, mai ales că acest episod este trambitat încă din 
prefață, această „faptă de vitejie” pare ireală. Deşi Dan Tudor Vuza afirmă că „era momentul 
istoric când tocmai se înființase Procuratura, în calitate de nou organ al statului socialist şi se 
dădea lupta pentru definirea acestui organ în raport cu celelalte componente ale 
mecanismului puterii, George Pavel Vuza a nimerit chiar în mijlocul luptei (...)” (p. 10), fapt 
real de altfel, credem că nu aceasta a fost cauza raportului, confruntarea dându-se pe alte 
planuri, mai subtile. În cazul în care documentul respectiv nu ar fi fost găsit, alte documente 
ne puteau edifica asupra disputelor dintre instituții şi conducătorii lor. Presupunând că fraza 
„De toate aceste abuzuri şi ilegalităţi se face vinovat ministrul Afacerilor Interne, Alexandru 
Drăghici” (p. 199) chiar ar fi fost pronunţată de fata cu Alexandru Drăghici nu înseamnă 
neapărat un act de rezistență anticomunistă ci un moment de rătăcire, o gafă greu de crezut 
pentru un procuror care se presupune că stăpâneşte termenii vină şi raport informativ. Putea, 
în cel mai rău caz, să folosească termenul de responsabil, vinovat având o conotaţie care nu 
cadrează cu relaţiile instituționale, procurorul care întocmea un raport putând constata doar 
responsabilitatea, nefiind în măsură să stabilească vreo vină. 

Stenogramele discuțiilor din Biroul Politic confruntate cu amintirile aşternute pe 
hârtie de către cei care au fost în jurul conducerii P.C.R. de atunci ne arată, ceea ce inclusiv 
George Pavel Vuza lasă să se întrevadă, că nimeni nu îşi permitea la jumătatea anilor '50 să 
îl acuze pe Alexandru Drăghici, nici de fata cu acesta şi nici într-un document oficial. Autorul 
mai bravează pe parcursul cărții că a avut îndrăzneala „să îl acuze de abuzuri şi ilegalităţi pe 
acela de care se temea însuşi losif Chişinevschi” (p. 229). 

În postfață, academicianul Dinu C. Giurescu (pp. 246-247) preia afirmaţiile lui 
George Pavel Vuza: „Frica era atât de prezentă în toți, încât procurorii constataseră faptele, 
dar nu îndrăzniseră să arate pe cei răspunzători şi nici să facă vreo propunere concretă. 
Atunci, Vuza a dat raportului caracterul de informare adresată conducerii partidului, adăugând 

în final: «...de toate aceste abuzuri şi ilegalităţi se face vinovat ministrul Afacerilor Interne, 
Alexandru Drăghici». 


Dactilografa din Procuratură a refuzat iniţial să bată la maşină încheierea din raport, 
fiindcă îi era frică! 

În final, raportul ajunge direct la Gheorghiu-Dej, deşi pe cale ierarhică ar fi trebuit 
trimis întâi lui losif Chişinevschi. Gheorghiu-Dej pune rezoluția: «De acord cu materialul», 
după ce subliniase şi adnotase aproape fiecare frază. A urmat o şedinţă la Consiliul de 
Miniştri, prezidată de |. Chişinevschi, pentru examinarea în plen a raportului sus-mentionat. 
Şedinţa, la care participa şi Alexandru Drăghici, era prezidată de |. Chişinevschi. Acesta dă 
dispoziții lui George Vuza să citească raportul pe care-l întocmise, inclusiv fraza finală: «...de 
toate aceste abuzuri şi ilegalităţi se face vinovat ministrul Afacerilor Interne, Alexandru 
Drăghici». 

Pe măsură ce Vuza citea, ministrul Afacerilor Interne «sărea de pe scaun şi trăgea 
câte o înjurătură» în care personajul central era mama lui George Vuza. La care |. 
Chişinevschi reacționa: «Sandule (Drăghici, nota D.C.G.), stai liniştit, tovarăşul (Gheorghiu- 
Dej) este de acord cu raportul şi, uite, este rezoluția şi semnătura sa prin care cere a se lua 
măsuri de înlăturare a neajunsurilor constatate.» (capitolul XXII). (Pentru conducerea P.M.R. 
neregulile din locurile de detenţie erau considerate simple «neajunsuri», nota D.C.G.)”. 

Academicianul Dinu C. Giurescu păstrează, însă, o rezervă față de amintirile lui 
George Pavel Vuza atunci când se întreabă „unde este documentul original?” şi prin 
nemulțumirea manifestată față de faptul că „arhivele procuraturilor militare şi civile ca şi 
acelea ale închisorilor sunt în continuare închise.” 

Probabil cititorii se vor întreba de ce reluăm toate reproducerile acestui episod. Vrem 
sa evidentiem tocmai faptul că el se repetă obsesiv fiind laitmotivul memoriilor lui George 
Pavel Vuza semnificaţia sa fiind permanent accentuată cu scopul de a-l pune în valoare pe 
autor. 

Şi totuşi documentul invocat există, el este pus la dispoziția cercetătorilor în cadrul 
Arhivelor Naţionale Istorice Centrale, fondul C.C. al P.C.R.- Secţia Administrativ-Politică, 
dosarul nr. 46/1955, filele 1-10. (vezi anexa). El reprezintă o mostră despre cum se poate 
falsifica istoria de către literatura memorialistică, în folosul imaginii celui care o scrie. 

Din prima analiză a documentului vedem că traseul său a fost altul decât cel pretins 
de Vuza. El a plecat de la Procuratura Generală la data de 22 martie 1955 către losif 
Chişinevschi iar acesta îi pune, textual, rezoluţia următoare: 

„T. Gheorghiu-Dej iti trimet acest raport informativ rezultat din ancheta făcută 
într-o serie de penitenciare, pe baza indicatiilor d-tale. Te rog să-mi spui dacă sa 
vorbesc cu tovarăşii de la Interne sau vorbeşti D-ta ori îmi (cuvânt indescifrabil). | Chi 
24-II1-1975” 

Ni se releva, astfel, primul neadevar, acela ca nu catre Gheorghe Gheorghiu-Dej a 
fost trimis întâi documentul, aşa cum afirmă Pavel Vuza, ci către losif Chişinevschi iar acesta 
l-a trimis mai departe. Cade odată cu aceasta şi prima fanfaronadă a autorului, aceea de a fi 
îndrăznit să îl ocolească pe prim-vicepreşedintele Consiliului de Miniştri. 

Într-adevăr, Gheorghe Gheorghiu-Dej a scris o rezoluţie lungă şi semnată adnotând, 
totodată, aşa cum făcea de obicei, cu creionul roşu, olograf, pe marginea raportului. Întâlnim 

inclusiv „Auzi domnule!” pe care George Pavel Vuza îşi aminteşte că Gheorghe Gheorghiu- 
Dej l-ar fi scris în dreptul frazei „Să răspundă cei care au ordonat trimiterea în închisoare!” 
diferenţa fiind că nu ministrul Afacerilor Interne ar fi fost cel care apărea în raport că s-ar fi 
exprimat astfel referindu-se la responsabilitatea menținerii deţinuţilor în condiţii subumane (p. 
201), ci medicul penitenciarului Făgăraş, căpitanul Vasile Şuteu, care invoca salariul mic în 
legătură cu munca prestata, „iar când i s-a atras atenția asupra stării sanitare a deţinuţilor a 
obiectat că pentru deţinuţii bolnavi să răspundă cei care i-au băgat acolo” (f. 5). Nu putem 
spune că memoria îi joacă feste memorialistului odată ce îşi aminteşte astfel de amănunte, 
concluzia pe care putem să o tragem fiind că asistăm la falsificarea deliberată a adevărului. 

Rezoluţia lui Gheorghe Gheorghiu-Dej este şi ea foarte aproape de ceea ce îşi 
aminteşte memorialistul: 

„Cele constatate în raportul informativ nu oglindeşte nici pe departe starea 
gravă de lucruri din penitenciare şi «colonii» care au fost lăsate pe mâna unor oameni 
incapabili şi lipsiți de simțul rasp. Dacă în 3 zile s-au putut constata aşa fapte grave, 
apoi, o cercetare mai amănunțită ce ar fi scos la iveală. Atât organele M.A.I. (în primul 
rând) cat şi organele procuraturei au lăsat penit. şi coloniile în voia soartei — n-au 
controlat, n-au luat măsuri în conformit. cu legile tării dând dovadă de totală şi 
condamnabilă lipsă a simțului de răspundere, şi aceasta pentru că n-au fost ținute din 
scurt, n-au fost controlate şi sancţionate la timp. T. Chişinevschi să indrumeze si 
controleze acțiunea de îndrept[are] a sit[uatiei] — sa prop[ună] măsuri. Gheorghiu”. 

Ambele rezoluții relevă faptul că ancheta a fost ordonată de Gheorghe Gheorghiu- 
Dej, care deţinea informaţii exacte despre gravitatea faptelor ce se petreceau în penitenciare 
şi colonii de muncă. Elementul de noutate pe care îl aduce memorialistul este faptul că 
Alexandru Drăghici a fost ocolit şi că, probabil, nici nu a ştiut de această anchetă, Gheorghe 
Gheorghiu-Dej ordonându-i direct lui Pintilie Bodnarenko să demareze ancheta. Un alt fapt 
interesant este faptul că ancheta s-a desfăşurat în absenţa lui Augustin Alexa, primul 
procuror care, deşi, spune George Pavel Vuza că lipsea cu regularitate, semna totuşi 
rapoartele după cum reiese din parcurgerea documentelor emise de Procuratura generală. 
Cu siguranță însă procurorul general a lipsit în acea perioadă, cel puţin până la data de 16. 
05. 1955, când George Pavel Vuza mai semnează un raport la fel de important, privind starea 
legalității din întreprinderile industriale, pe care se regăsesc din nou rezoluțiile celor mai 
puternici doi oameni din ierarhia de partid şi de stat. De ce au fost ordonate aceste anchete în 
lipsa lui Augustin Alexa este o întrebare la care răspunsurile pot fi ori că Gheorghe 
Gheorghiu-Dej nu avea încredere în rezultatele anchetei condusă de acesta şi atunci a 
aşteptat un moment în care era plecat în tara, ori, mai degrabă, însuşi procurorul general s-a 
sustras din această anchetă delicată cu urmări imprevizibile, cu ştirea celor care au ordonat- 
o, lăsându-l pe primul adjunct să rezolve pe tânărul Vuza care nu colabora în permanență cu 
Ministrul Afacerilor Interne şi, în cazul unui eventual conflict, nu ar fi deranjat prea mult 
relaţiile şi aşa încordate dintre cele două instituții. 

Înclinăm să credem că Augustin Alexa a evitat să se implice în această acțiune sau 
a fost menajat de către conducerea de partid, având în vedere că, în anul precedent, 
adresase acesteia şi semnase un raport critic la adresa Ministerului Afacerilor Interne în care 
semnala „neeliberarea unor deținuți care executasera în întregime pedepsele”, existența unor 
„încarcerați şi deținuți fără nici o formă legală”, faptul că „familiile nu comunicau familiilor celor 

deținuți decesul acestora”, „cazuri când infractorii sunt internați administrativ în loc să fie 
trimişi în judecată”!!. Documentul dovedeşte că au mai existat rapoarte critice care l-ar fi 
deranjat sau l-ar fi putut deranja pe Alexandru Drăghici, cel al lui Vuza nefiind chiar unicul în 
acest sens aşa cum pretinde. 

Un alt motiv pentru care George Pavel Vuza a fost implicat în această acţiune mai 
delicată ar putea fi acela că era momentul ca prim-loctiitorul procurorului general să „intre in 
pâine”, până în acel moment, rapoartele şi notele informative adresate Consiliului de Miniştri 
şi semnate de către acesta, referindu-se doar la respectarea legalităţii în privința unor 
activități exclusiv economice precum „îmbunătăţirea şi dezvoltarea sistemului de contractare 
de animale şi produse animale” precum şi de „legume, semințe de legume, fructe şi struguri 
de masă”, a „măsurilor pentru dezvoltarea creşterii animalelor”, „supravegherea respectării 
legalității populare în problema securității muncii şi tehnicii securității în industrie”??. 

Ar mai fi o ipoteză, aceea că folosirea lui George Pavel Vuza îi comunica fatis lui 
Drăghici că ancheta a plecat de la primul secretar al partidului pentru că primul locţiitor al 
procurorului general nu putea avea astfel de initiative. 

Din păcate pentru onestitatea autorului, fapt care ne arată câtă încredere putem 
avea în memorialistică, în folosirea ei ca sursă istorică, fanfaronada pe care se bazează 
pretenţiile de rezistență anticomunistă şi eroismul autorului, fraza „de toate aceste abuzuri şi 
ilegalităţi se face vinovat ministrul Afacerilor Interne, Alexandru Drăghici” nu apare la finalul 
raportului. Prin urmare, toate „floricelele” care au rolul de a o face credibilă, precum povestea, 
cu secretara nu stau în picioare. 

Putem crede că Drăghici s-a manifestat cu nervozitate în şedinţa Consiliului de 
Miniştri şi chiar i-a purtat pică semnatarului. Acesta căzuse, din nefericire pentru el, la mijloc, 
neavând nici vreun mare merit dar nici o mare vină datorită lipsei de alternativă. Alexandru 
Drăghici ştia însă, şi ambele surse, şi memoria şi documentul, converg către această 
concluzie, că pentru anchetă „se făcea vinovat” Gheorghe Gheorghiu-Dej. 

Avem de-a face cu două surse, un document oficial şi o relatare a unui document 
oficial. Scopul ingrat al demersului nostru este ca informaţiile din acest volum de memorii să 
nu treacă în literatura ştiinţifică istorică, aşa cum tinde să se facă într-un moment in care 
cantitatea domină calitatea, iar informaţiile circulă pe căile ,copy-paste” sau „forward. 

Pentru cercetarea istoriei, este esenţial ca sursele să fie de prima mână, în absența 
unor astfel de surse istorice, care să confirme sau să infirme anumite fapte, fiind indicat să ne 
îndoim de buna credință a memorialistului. Preluarea unui eveniment prin spusele altcuiva, 
implicat emotional în faptele petrecute, nu poate duce decât la eroare. Nu putem înțelege 
avatarurile memoriei selective, în cazul în care memorialistul a fost procuror, fără 
cunoaşterea tipologiei personajelor care au deținut funcții înalte în aparatul comunist, fara 
înțelegerea vieţii sale interioare. Istoricul nu are dreptul la observaţie pasivă, datoria sa fiind 
interogarea permanentă a surselor. Schimbarea comportamentului în timp, schimbarea 
regimului politic pot influența mult amintirile, faptul că autorul este convins că este unicul 
supraviețuitor al evenimentelor şi că documentele pe care face le invocă sau care ar putea să 
îl contrazică sunt greu sau imposibil de descoperit. Trebuie să pomenim aici şi de relaţia fiu- 


11 A.N.I.C., fond Consiliul de Miniştri, dosar nr. 2577/66/1954, f. 1-8. 
12 Ibidem, f. 13-20. 

tată care, fără nici o legătură cu obiectivitatea, face ca pe parcursul prefetei să apară de mai 
multe ori cuvântul erou. 

Ținând cont de metodologia cercetării istorice, nu vom nega, însă, importanța 
mărturiilor participanţilor la faptul istoric. Documentul singur poate fi derutant şi incomplet 
pentru o reconstituire a adevărului. Recurgerea la surse istorice cât mai diverse, pe lângă 
dificultățile care decurg din aceasta, ne poate apropia mai mult de adevărul istoric. 

Secţia Administrativ-Politică a C.C. a P.C.R. care supraveghea activitatea politica 
din domeniul represiv, justiție, procuratură, Ministerul Afacerilor Interne şi care, în funcţie de 
dosarele de cadre, stabilea parcursul profesional al acestora, a avut, cu siguranță, un cuvânt 
de spus în cariera fulminanta a lui Vuza. Putem afirma fără riscul de a greşi că fidelitatea fata 
de partid a fost factorul decisiv în ascensiunea profesională a tânărului jurist, acesta însuşi 
povestind cum, în anii 1947-1949, a fost chemat în repetate rânduri direct de primul secretar 
care i-a ordonat să aresteze pe cineva deoarece şeful lui, primul procuror, nu prezenta 
încredere având „o educaţie şi origine socială mic-burgheză, fiind fiu de avocat cu oarecare 
avere’(p. 62). Puținele cazuri povestite de autor în care insufletit de bine şi dreptate s-a opus 
de fiecare dată, cu riscul atragerii urii personale a unor lideri comunişti locali sau chiar de la 
centru, presiunilor provenite din orgoliu sau interese personale ale acestora ne arată că astfel 
de intruziuni erau frecvente iar procurorii, laolaltă cu judecătorii, securiştii şi milițienii acționau, 
în general, la comandă politică. Totodată, ascensiunea profesională ulterioară ne face să ne 
întrebăm dacă nu cumva au existat şi cazuri în care a şi executat comenzile politice. 

În urma parcurgerii atente a primei parti a memoriilor ne uimeşte simțul politic al 
autorului. Interesantă este povestirea in care George Pavel Vuza nu l-a arestat pe doctorul 
Popescu-Berca, pe care serviciul judiciar al poliției îl acuza de sabotaj economic şi infracțiuni 
la legea armelor şi munițiilor, iar tânărul procuror a refuzat să îl aresteze pentru motivul că un 
proprietar nu îşi distruge ci îşi protejează proprietatea. Respectivul mai avea, însă, o calitate, 
era protejat direct de conducerea partidului de la Bucureşti, ministrul justiției însuşi, Stelian 
Niţulescu, sunând la solicitarea lui Petru Groza cu care era pe alt fir pentru a interzice 
arestarea doctorului. Aflăm, într-un târziu, că doctorul Popescu-Berca era „membru al 
Frontului Plugarilor şi ducea o propagandă intensă în rândul țărănimii de a se înscrie în 
această organizație politică”. Prin urmare, acuzația ca ar fi stricat batoza pentru campania de 
treierat a grâului ar fi putut fi reală, deci argumentul pe care tânărul procuror şi-a întemeiat 
decizia luată, că, fiind coproprietar, nu avea interes să îşi distrugă proprietatea, nu prea 
stătea în picioare având în vedere că era şi militant politic. 

De altfel, toate cele trei povestiri din capitolul „Confruntări cu organele de partid 
locale” în care a rezistat presiunilor de a aresta şi acuza la presiuni politice se referă la 
medici, autorul mărturisind că ajunsese să se spună că îi protejează pentru că soția sa era 
medic (p. 63). Se prea poate ca în spusele lumii să se regăsească ceva adevăr, în acest caz 
procurorul chiar ar putea fi acuzat de discriminare în exercitarea atribuţiilor în favoarea unei 
categorii profesionale. 

Într-un alt capitol, intitulat „Confruntări”, George Pavel Vuza povesteşte cum nu a dat 
curs insistentei organelor de partid locale şi a procurorului general de a menţine in stare de 
arest câţiva evrei comercianţi care în 1951, când se întâmpla evenimentul, puteau fi, mai ales 
prin faptul că nu aveau prețurile afişate, încadraţi uşor la ,speculanti”. Interesant este că în 
săptămâna următoare o comisie a C.C. al P.C.R. l-a destituit şi exclus din partid pe prim 

secretarul de la laşi care ceruse menținerea lor în stare de arest şi pe prim- procurorul care 
insistase ca George Pavel Vuza sa respecte ordinul (pp.102-106). 

George Pavel Vuza ne dezvăluie cum a pus capăt unei practici folosită frecvent, 
încălcarea principiului supravegherii de către procuror a respectării legilor în activitatea 
organelor de cercetare penală. În urma unei înțelegeri, prim-procurorul semna în alb 
mandatele de perchezitie şi de arestare printr-un compromis menit să asigure 
confidentialitatea, colaborarea directă cu Comandantul Securităţii laşi, colonelul Pandele, 
toate acestea petrecându-se prin intermediul căpitanului de securitate Leferman. Acesta îi 
aducea o adresă oficială cu specificarea numelor persoanelor, fapta şi probatoriile existente, 
iar primul procuror înregistra personal acele cereri care nu mai treceau pe la secretariat şi 
aproba, după caz, arestarea conform codului de procedură penală. Vuza îşi aminteşte doar 
de două cazuri banale din punct de vedere politic, unul de delapidare şi unul de omucidere 
care nu s-au confirmat (p.138-139). Având in vedere cadenta arestarilor politice şi a 
înscenărilor de drept comun pentru motive politice din anii '52-'54 nu putem să nu ne punem 
un semn de Întrebare asupra celor povestite. Probabil se făceau în continuare arestări şi fără 
ştirea primului procuror al regiunii. 

După momentul numirii în funcția de prim-loctiitor al procurorului general, memoriile 
lui Vuza devin mult mai interesante datorită apariției personajelor politice cele mai importante 
ale regimului comunist. Printre acestea, rezolvarea unei cereri a lui Petru Groza de eliberare 
a unui condamnat iese din comun prin obedienta cu care George Pavel Vuza a eliberat un 
deținut, fara să cerceteze temeinic vinovăția acestuia. Codul Penal în vigoare la acea data 
prevedea la art. 290 că „funcţionarul public însărcinat cu urmărirea infracţiunilor sau 
executarea pedepselor care săvârşeşte fapte sau ia dispoziţii în scopul de a sustrage pe o 
persoană de la o pedeapsă legală sau face să se execute o pedeapsă mai mică decât cea 
legală comite delictul contra represiunii şi se pedepseşte cu închisoare corecțională de la unu 
la 2 ani şi interdicție corecțională de la unu la 3 ani’. După nonsalanta cu care povesteşte 
comiterea unei infracţiuni, reiese că legea nu însemna mare lucru pentru un procuror 
comunist atunci când primea o comandă politică. Interesant este că ordinul de eliberare dat 
prin intermediul procurorului regiunii a fost executat imediat precum şi operativitatea lui 
George Pavel Vuza care a rezolvat problema până să se încheie convorbirea cu Groza fapt 
apreciat de acesta (pp.171-173). 

Povestirile din capitolele „Cazul Elena Pătrăşcanu” (pp. 176-184) şi „Regimul de 
teroare şi mizerie umană împotriva unor membri marcanți au Partidului Social - Democrat 
Român” (pp. 184-195) se bazează şi ele, cu siguranță, pe fapte reale. Aportul personal al lui 
George Pavel Vuza, din nou neverosimil, nu face altceva decât să arunce o lumină neplăcută 
asupra textului. Acesta îşi aminteşte că ar fi rostit o replică la fel de improbabilă ca şi fraza 
privind vinovăția lui Drăghici atunci când procurorul care îl acuzase pe Pătrăşcanu îi 
mărturisise sincer că totul a fost o înscenare judiciară: „Ştiţi - i-am spus - ştiţi ce înseamnă 
răspunsul dumneavoastră? Înseamnă că aceasta este crimă politică. Şi mai ştiţi din istorie, 
când iese adevărul la iveală într-o crimă politică? Nu peste un an, nici peste zece ani, poate 
mult mai târziu, peste douăzeci sau treizeci de ani, iese la suprafață ca untdelemnull”. 
Această „acuzare de crimă politică”, după cum o caracterizează însuşi autorul (p. 32), adusă 
procurorului colonel de justiție militară Grigore Râpeanu, locţiitor al procurorului principal 
militar răspunzător de Direcţia judiciară penală din Procuratura Generală, deşi acesta îi era 

inferior ca funcţie în acel moment pare, din nou, o relatare denaturată a modului cum se 
desfăşurau relațiile de muncă din cadrul aparatului represiv comunist. Să fi fost George Pavel 
Vuza atât de naiv încât să nu ştie că de această crimă politică beneficiase chiar cel care se 
afla în fruntea statului în acel moment şi o asemenea afirmaţie însemna, practic, o acuzare a 
acestuia? Aceste fapte se întâmplau la mijlocul deceniului '50, nu în 1968, când, într-adevăr, 
tot din interes politic, s-au permis astfel de afirmaţii. Teama colonelului Râpeanu este, de 
asemenea, neverosimilă, întrucât acesta era un obişnuit al înscenărilor judiciare politice, în 
1954 el fiind procurorul care semnează actul de acuzare al lotului Vasile Luca, o inscenare 
copiată întocmai după cea împotriva lui Patrascanu'’. Modul în care sună actul de acuzare'4 
arată că Râpeanu nu avea nici un scrupul, iar peste doar un an nu avea cum să fie atât de 
înspăimântat cum povesteşte George Pavel Vuza. Dealtfel în februarie 1956, datorită 
serviciilor făcute conducerii politice, a fost numit locţiitor al procurorului general al R.P.R., şef 
al Direcţiei de supraveghere judiciară a instanţelor judecătoreşti's. Mai mult, în acel moment 
chiar, în statul în care George Pavel Vuza îndeplinea funcţia de prim locţiitor al procurorului 
general, se petreceau nenumărate înscenări judiciare din interes sau la comandă politică. 
Dacă ar fi fost cu adevărat naiv sau/şi intransigent aşa cum reiese din replica dată 
procurorului Râpeanu şi-ar fi făcut meseria şi ar fi dispus începerea urmăririi penale a 
acestuia pentru „delictul de represiune nedreaptă” (art. 291 din Codul Penal în vigoare la 
acea dată) care prevedea că „procurorul care deschide sau ordonă să se deschidă acţiune 
penală, sau anchetatorul penal care dispune arestarea preventivă, ori judecătorul care 
pronunță o condamnare în contra unei persoane, ştiind că aceasta este nevinovată, comite 
delictul de represiune nedreaptă şi se pedepseşte cu închisoarea corecțională de la unu la 3 
ani şi interdicţie corecțională de la unu la 3 ani’. Tăinuind adevărul despre procesul lui 
Pătrăşcanu, George Pavel Vuza, din funcţia pe care o avea, a comis, însă, infracțiunea de 
„omisiunea denuntarii” (art. 286 al aceluiaşi Cod Penal) care prevedea că „funcţionarul public 
care nu denunță sau întârzie să denunțe autorităților judiciare sau altor autorităţi infracțiunea 
de care a luat cunoştinţă în exercițiul funcţiei sau în virtutea acesteia, comite delictul de 
favorizare a infractorului prin omisiunea denuntarii’, pedepsită cu „închisoarea corecțională 
de la 3 luni la 1 an”. 

Un alt aport prezentat exagerat întâlnim în povestirea privind eliberarea Elenei 
Pătrăşcanu. George Pavel Vuza a primit ordin să găsească soluția de a o elibera, deşi pare a 
afirma că el a luat decizia: „Din acel moment, hotărârea mea era luată. Dacă L. Pătrăşcanu 
nu a fost vinovat, soția lui cu atât mai mult nu a fost vinovată şi atunci unde este complicitatea 
la înaltă trădare?! Si care înaltă tradare??!! Bine! Trebuie să o scot din închisoare! Dar, cum? 
Cu ce argumente?... Şi sub ce formă legala?”. Doar ultima parte a monologului este credibilă 
şi arată adevărata implicare a primului locţiitor al procurorului general, aceea de a găsi forma 
legală a rezolvării problemei. 


13 A.N.I.C., fond C.C. al P.C.R., Secţia Administrativ-politică, dosar nr. 25/1954, ff. 20-47. 

14 „Constat că aceşti acuzaţi, elemente duşmane ale clasei muncitoare, agenţi ai organelor de 
opresiune, spioni şi sabotori, după zdrobirea dictaturii fasciste ascunzând în mod mârşav trecutul lor 
criminal, reuşesc să se strecoare în posturi importante în conducerea partidului si a statului...”, Ibidem, 
p. 20. 

15 Idem, dosar nr. 18/1956, f. 4. 

George Pavel Vuza a fost implicat în vara anului 1956 după cum îşi aminteşte, în 
eliberarea fruntașilor social-democrati care se opuseseră unificării cu partidul comunist. 
Interesul pentru social-democrati a apărut încă din aprilie, când Consiliul de Miniştri primea o 
notă cu social-democratii condamnaţi. Confruntând datele consemnate în document cu 
amintirile lui George Pavel Vuza vedem că memoria îi joacă feste. Cei cinci de care îşi 
aminteşte nu „erau încarceraţi pe cale administrativă”, toți erau condamnați prin sentintele 
nr.49/1952 şi 1058/1951 ale Tribunalului Militar Bucureşti. Deşi îşi aminteşte de „Motaş din 
laşi” şi de Mirescu din Bucuresti, nu îşi aminteşte de numele celor „trei din Reşiţa”. Aceştia 
erau Gheorghe Hromatca, llie Fărcăşescu si Petre Barnau.'6 Si aici autorul marşează pe 
ideea descoperirii lipsei de vinovăţie penală, deşi era evident vorba de o condamnare politică, 
iar conducerea partidului hotărâse să îi elibereze. Rolul lui George Pavel Vuza a fost cel de a 
face formalitatile de eliberare, de a-i îmbrăca şi de a-i aduce în fata unei comisii din care 
făceau parte membri ai Consiliului de Miniştri care urma să stabilească eliberarea lor. Şi 
acest fapt arată că eliberarea s-a făcut în temei politic şi nu juridic după cum bine făcea 
distincția însuşi Dej" iar rolul procuraturii generale a fost doar acela de a da o formă legală 
acestei decizii. George Pavel Vuza nu ştia, probabil nu a aflat niciodată, că eliberarea social- 
democratilor fusese cerută energic de către Preşedintele Partidului Laburist, Hugh Gaitskell, 
acesta cerându-i personal lui Nichita Hrusciov eliberarea din închisoare a fruntaşilor social- 
democrați în timpul întâlnirii de la Londra din aprilie 1956.18 Eliberări ale social-democratilor 
avuseseră loc în mai multe tari comuniste, în Ungaria ele începând chiar de la finalul anului 
195419. Interesant este faptul ca de fiecare dată cand era informat despre deținuți, 
Chişinevschi se ducea la Dej să îl informeze, ceea ce ne demonstrează că, la acel moment, 
Dej, care hotara cam totul în stat, a decis şi eliberarea social-democratilor. Ca o picanterie 
relevantă pentru ,apetenta culturală” a liderilor comunişti aflăm interesantul traseu al unei 
replici din Aeneida lui Virgiliu pe care profesorul Constantin Motaş i-a dat-o lui George Pavel 
Vuza atunci când acesta i-a dat haine cu care să iasă din închisoare „Timeo Danaos et dona 
ferentes”. După ce Chişinevschi i-a întins lui George Pavel Vuza carnetul său de note pentru 
a-i trece citatul în limba latina şi traducerea s-a dus la Dej pentru a i-l citi iar acesta a fost, la 
rândul său entuziasmat. Deşi le era complet străină, cultura îi impresiona pe liderii comunişti. 

În Capitolul XXV, denumit „Propuneri de grațiere individuală a unor condamnați 
pentru aşa-zise infracțiuni politice” (pp. 215-221), George Pavel Vuza exagerează din nou 
rolul său, afirmând că a propus mai multe gratieri deşi, din acelaşi text, reiese că primea ordin 
„pe linie de partid şi de stat” pentru acestea, din funcţia pe care o deţinea trebuind doar sa 
facă demersurile formale. Este vorba despre Smaranda Petrescu, soția scriitorului Cezar 
Petrescu şi de gratierea a 15 tineri, condamnaţi pentru infracţiunea de activitate împotriva 


16 A.N.I.C. fond Consiliul de stat al R.P.R. - Decrete, dosar nr. 4/1956, ff. 152-153. 

17 „Organele noastre de stat au moştenit de la burghezi tendința de a înscena procese? Burghezia 
puţine procese fabrica? De ce să permitem noi inscenari şi asemenea arestări şi trimitem în judecată 
fără nici un temei? Nici politic nu se justifică şi nu are nici un temei juridic” (Şedinţa Biroului Politic al 
P.M.R. 28 februarie 1955, Idem, fond C.C. al P.C.R., Cancelarie, dosar nr. 40/1955, f. 8). 

18 Constantin Buchet, Social-democratia încarcerată Evoluţii politice interne şi reacții internationale, 
1946-1969, Institutul Naţional pentru Studiul Totalitarismului, Bucureşti, 2005, p. 39. 

19 Ibidem, pp. 288-289. 

orânduirii comuniste, eliberaţi ca o formă de apreciere pentru că tatăl unuia dintre ei, Rudolf 
Palocsay, ameliorator de legume, flori şi pomi din Cluj, fusese decorat cu Ordinul Muncii. Aici 
George Pavel Vuza îşi aminteşte bine că a efectuat deplasarea la Cluj împreună cu un 
anume lani de la Secţia Administrativ Politică a C.C. al P.C.R. precum şi cu Stelian Niţulescu, 
ministrul de Justiție în funcţie. Comisia avea rolul de a sta de vorbă cu deținuții, de vedea 
„dacă aceştia au fost reeducati şi dacă regretă sincer faptele pe care le-au făcut luaţi de valul 
tinereții” 2. Faptul că nu erau 15 ci 17 tineri, conform Decretului Special de grațiere nr. 381 
din 2 septembrie 1954, nu are prea mare importanță. Autorul bravează din nou menţionând 
că, atunci cand a fost chemat de lani, „i-a atras atenţia că, în actul ce-l voi întocmi şi voi cere 
gratierea, o voi face în beneficiul tuturor tinerilor care au facut parte din grupul trimis în 
judecată şi condamnat fiindcă nu ar fi echitabil ca numai fiul lui Palocsay să fie iertat de restul 
pedepsei”. Raportul întocmit de Stelian Niţulescu precizează că „s-a acţionat în urma 
îndrumărilor date de tov. Chisinevschi”. George Pavel Vuza îi deplange pe copii ,oropsiti 
pentru faptul că au discutat între ei în mod negativ anumite măsuri privind situația mizerabilă 
din unele sectoare ale economiei...”. Documentele de arhivă ne dezvăluie faptul că aceştia 
„formaseră a asociaţie anticomunistă şi răspândiseră manifeste”, faptă mult mai gravă. Peste 
timp ne întrebăm de ce oare umanismul partidului şi, implicit, al lui George Pavel Vuza nu s-a 
manifestat în egală măsură şi fata de alti deținuți politici. 

Privite cu mult simț critic, după ce dam la o parte învelişul gros de neadevar şi 
exagerare, memoriile lui George Pavel Vuza ne relevă şi informații utile pentru completarea 
tabloului aparatului de stat comunist, a negurii apăsătoare din justiția anilor '50. Despre 
modalitatea eternă de stoarcere a banilor de la clienţi a avocaților de pretutindeni aflăm din 
supararea maestrului atunci când tânărul avocat a reuşit închiderea unui si aşa prelungit 
proces pe motiv că nu exista un document în dosar. Muştruluiala maestrului care ştia de lipsa 
acestuia avea rolul de a-l învăța pe tânărul avocat să înțeleagă una dintre principalele reguli: 
prelungirea procesului cu intenția de a câştiga bani (p. 41). 

Reies printre rânduri permanentele intruziuni în activitatea justiţiei din partea 
organelor de partid locale care socoteau că orice infracțiune are caracter contrarevolutionar 
(pp. 101-105). Acestea erau de multe ori absurde, inclusiv pentru acea epocă. Primul 
secretar al regiunii Bârlad i-a cerut lui George Pavel Vuza schimbarea procurorului regiunii pe 
motiv că era căsătorit cu o fostă călugăriță. S-a dovedit că aceasta era doar absolventă a 
liceului Notre Dame de Sion din lagi şi procurorul a rămas în funcție. N-ar fi scăpat uşor, însă, 
dacă referintele deţinute de primul secretar ar fi fost adevărate sau neverificate corespunzător 
(p. 162-163). La fel de interesante sunt şi relatările despre interminabilele verificări pe linie de 
cadre înaintea unei promovări aplicate în vederea promovării în cadrul aparatului de stat care 
se dovedeau la fel de necesare şi în domeniul justiţiei (pp. 146-149). 

Din capitolul despre înființarea procuraturii aflăm informaţii folositoare care nu reies 
din documentele de arhivă, precum lipsa dotărilor, faptul că, la împărţirea bunurilor tribunalele 
au încercat să păstreze ceea ce era mai bun, maşinile de scris vechi ajungând la noua 
instituție. Elocvent pentru atitudinea noilor cadre este episodul în care un tânăr procuror a dat 
dovadă de următoarea inițiativă: pentru mutarea mobilierului şi arhivei, făcând uz de calitatea 
sa, i-a oprit, ieşind în mijlocul drumului, pe toți şoferii care treceau cu camioanele, 20 de 


20 A.N.I.C., fond CC al PCR, Secţia Administrativ - Politică, dosar nr. 52/1954, f. 1-9. 

camioane, deşi nu era nevoie decât de 5-6, pe care le-a adus în coloană in fata tribunalului 
(p. 107-110). 

Un alt episod relevant pentru epocă este acela din care aflăm cum o simplă înlocuire 
a denumirii Oraşului Stalin cu Braşov într-o adresă oficială s-ar fi putut transforma într-o 
catastrofă pentru cariera unui procuror (pp. 117-120) sau cum era să isi încheie cariera de 
proaspăt procuror un absolvent al şcolii juridice de la Cluj, fost strungar, care, la banchetul 
pentru sărbătorirea absolvirii a aruncat după nişte colegi cu o călimară, aceasta oprindu-se în 
portretul lui Stalin. Norocul lui a fost soția sa, activistă la secția administrativ-politică de la 
regiunea de partid laşi, mai veche absolventă a şcolii juridice de la laşi, fostă elevă a lui 
George Pavel Vuza care l-a implorat să îi salveze bărbatul. George Pavel Vuza şi-a asumat 
riscul de a nu-l aresta, s-a dus la Bucureşti şi a vorbit cu procurorul general Augustin Alexa 
pentru a-l scuza pe acesta şi a garanta pentru el în continuare (pp. 140-146). 

Părerea lui George Pavel Vuza despre profesionalismul colegilor săi în anii 1953- 
1954 întăreşte statistica oficială din care reiese faptul că în procuraturile raionale erau 
majoritari procurorii absolvenţi ai şcolii juridice, complet lipsiți de cunoştinţe juridice şi de 
cultură generală unii dintre ei neposedând nici măcar un certificat de absolvire a ciclului 
primar (p. 145). 

Un episod care confirmă şi întăreşte alte surse privind comportamentul feudal al 
primilor secretari, adevăraţi seniori ai regiunii, este acela în care George Pavel Vuza a fost 
trimis înapoi, a doua zi, de către procurorul general, la Timişoara, pentru că nu îi raportase 
primului secretar ce se discutase în şedinţa de analiză a procuraturii regiunii Banat şi cum a 
fost nevoit sa igi facă autocritica pentru că a ignorat forța locală de partid (pp. 169-170). 

Unele informaţii sunt utile pentru că ele completează ceea ce nu transpare din 
documentele oficiale. Informaţiile despre consilierii sovietici sunt destul de greu de găsit 
deoarece ei acționau din umbră, nesemnând documente oficiale. De exemplu, ştim că, în 
luna septembrie 1953, Ministerul de Justiţie nu beneficia de un consilier sovietic, Anton Tatu 
Jianu, ministrul în funcţie la acea dată, cerând cu insistență unul: , noi folosim din plin 
experienţa sovietică, dar trebuie să studiem problemele şi să le aplicăm la situaţia concretă a 
țării noastre. Şi în propunerile noastre de decrete se strecoară o serie de greşeli. Noi am 
cerut un tovarăş consilier sovietic în acest sector, ne-ar fi de mare ajutor prezența sa, ne-ar 
ajuta foarte mult la întărirea şi dezvoltarea legalităţii noastre populare"?!. De la George Pavel 
Vuza aflăm că în iulie 1954 situaţia era alta, existau consilieri sovietici în cadrul Ministerului 
de Justiție şi a Procuraturii Generale în cadrul ultimei lucrând un anume Kustorov (p. 159). 

Alte povestiri ale autorului devin interesante privite din altă perspectivă decât cea din 
care le priveşte acesta. Aflăm, astfel, cum se propagau anumite replici şi atitudini ale 
conducerii superioare de partid, precum şi „intuiția” politică a tânărului procuror. Rezistând 
presiunilor primului secretar Chitic şi a împuternicitului cu colectările pe regiune pentru a 
întocmi dosar penal celor care nu îşi predau cotele la timp şi celor care ieşeau din gospodăria 
colectivă din motivul incompetentei conducerii acestora, George Pavel Vuza a vorbit cu 
țăranii convingându-i să reintre în gospodăria colectivă. Pentru aceasta a riscat să fie pus în 
discuția organizației de partid, dar a fost sprijinit şi lăudat de partid de la centru, Chivu Stoica, 


21 Şedinţa Biroului Politic al C.C. al P.M.R. din 8 septembrie 1953, A.M.R., fond Microfilme AS1, rola 
407, C. 774. 

prezent la o şedinţă a Comitetului Executiv a Sfatului Popular al regiunii laşi a afirmat „Foarte 
bine a făcut procurorul şef că nu a emis mandate de arestare, ce, noi colectăm oameni sau 
trebuie să colectăm cereale?” (pp. 121-131). Vuza pare să creadă că atitudinea sa a 
schimbat ceva în politica de arestări a partidului, fiind, afirmă el, primul care nu a operat 
arestări în masă ale țăranilor care nu predau cotele sau ieşeau din gospodăriile colective. 
Replica lui Chivu Stoica nu este însă surprinzătoare pentru că acestea se întâmplau în 
toamna anului 1953, încă din 1952, pentru mazilirea celor trei concurenți politici din partid, 
Teohari Georgescu, Vasile Luca şi Ana Pauker, folosindu-se ca pretext de către Gheorghe 
Gheorghiu-Dej, printre altele, tocmai arestările abuzive ordonate de primul dintre aceştia. Cât 
despre ceilalți doi, Gheorghe Gheorghiu-Dej povestea ceea ce s-a întâmplat într-o şedinţă 
prezidată de Ana Pauker la care a luat parte şi Vasile Luca, în timp ce Pavel Ştefan raporta 
asupra deficienţelor la colectări „îl întreabă Ana: Tu câţi chiaburi ai arestat? Şi el ar fi răspuns: 
eu nu m-am dus să arestez chiaburi, eu m-am dus să fac colectări. Şi atunci au început 
ceilalți imputerniciti să dea lucrurile pe fata (...) unii că au arestat 100, alţii 200, 800 şi peste 
100022. În continuare Gheorghe Gheorghiu-Dej dezvăluie motivul nemulțumirii sale: 
„Dispoziţia a fost aşa dată: să se aresteze în fiecare comună 1-2-3 chiaburi — a fost o normă- 
cum şi pentru ce anume nu interesa, ci să aresteze, să facă judecata la fata locului, să fie 
convocați țăranii. Faci acest lucru însă legal. Dar aşa cum s-a dat dispoziţie a dus la acte 
abuzive”, Arestatii ajungeau, teoretic, în justiţie, aici urmând să fie condamnați. În 1953, 
Ministrul Justiției, Anton Tatu Jianu, se plângea Biroului Politic referindu-se la trecutul foarte 
apropiat că „Justiţia la un moment dat nu judeca după lege ci după cum i se trasa linia, la un 
moment dat existau o sumedenie de linii, oamenii nu mai ştiau care este bună, cea de 
dreapta sau cea de stânga”. Totodată, afirma că, la momentul acela, ,indicatia partidului era 
ca pedepsele să nu fie mai mici de doi ani'2. 

Luând în calcul contextul politic, vedem că George Pavel Vuza s-a încadrat în linia 
partidului de la acel moment. În cazul în care nu a ştiut care era aceasta am putea să îl 
considerăm noroc sau intuiție politică, într-o perioadă în care linia partidului era într-o 
continuă schimbare, trebuind să slujească interesului politic imediat. Totuşi, având în vedere 
desele drumuri la Bucureşti de care povesteşte, considerăm că George Pavel Vuza a acţionat 
în cunoştinţă de cauză. 

În cadrul capitolului Propuneri de grațiere individuală a unor condamnaţi pentru aşa-zise 
infracțiuni politice George Pavel Vuza îşi compară averea cu a lui Rudolf Palocsay horticultor 
de renume internaţional care dispunea de o casă spațioasă şi de un mobilier scump din lemn 
de nuc, el locuind în două camere şi trebuind să facă „împrumut asupra salariului” pentru a-şi 
cumpăra o modestă sufragerie. Fiul său întăreşte această afirmaţie aflându-se astăzi în 
posesia mobilei, precum şi a actului de cumpărare din data de 6 noiembrie 1954 contra sumei 
de 4.508 lei. Subliniind faptul că pentru această sumă George Pavel Vuza a trebuit să facă un 
împrumut asupra salariului, ne atenționează să nu credem că ,prim-loctiitorul procurorului 
general era plătit ca un parlamentar din ziua de azi” (p. 220). Folosirea facilitatii de a putea 
face împrumut nu înseamnă, însă, lipsa banilor, aşa cum ne sugerează fiul autorului. Prin 


22 A.N.I.C. fond C.C. al P.C.R., Cancelarie, dosar nr. 107/1952, f. 7. 
23 Ibidem, f. 8. 
24 A.M.R., fond Microfilme AS1, rola 407, C. 775. 

consultarea documentelor vremii aflăm că primul locţiitor al procurorului general avea un 
salariu de cel putin şapte ori mai mare decât salariul mediu, diferenţa fiind chiar mai mare 
decât cea dintre un salariu de parlamentar de astăzi fata de salariul mediu pe economie. 

În urma creşterii salariului mediu rezultat în urma reformei salariale din 195325 câştigul 
mediu lunar ajunsese în jurul sumei de 500. Astfel, un medic consultant, avea un salariu lunar 
de 685 lei, iar salariu mediu al muncitorilor era de 403 lei, al inginerilor de 831 lei, al 
funcționarilor de 506 lei, personal de serviciu - 226 lei, pază şi pompieri - 282 lei, personal din 
învățământ - 474 lei, personal medico-sanitar - 387 lei, personal sfaturi populare - 326 lei. 

Conform decretului 143 din 22 aprilie 1954 privind republicarea cu unele modificări a 
Legii nr. 6 din 19 iunie 1952 pentru înființarea şi organizarea Republicii Populare Române, 
primul locţiitor al procurorului general era consilier juridic clasa 17 având gradul de general- 
colonel. Personalul militar şi Procuratura intra în această categorie, beneficia de salariu 
compus din solda de grad, solda de funcţie si spor de vechime. Solda de grad era asimilată 
cu gradul profesional, iar pentru un General Colonel al Ministerului Afacerilor Interne era în 
1954 de 825 lei? Solda de funcţie era asimilată salariului aferent funcției aceasta fiind cu 
siguranță de peste 2.500 lei de vreme ce, in 1953, un şef de Directie, un procuror general 
Bucureşti sau un procuror şef Regiunea | avea salariul între 2.225 şi 2.409 lei% Având în 
vedere că sporul de vechime la personalul militarizat era preferential, de la la 2 - 5 ani 
primind 5%, de la 5 — 10 ani primind 10%, de la 10 — 15 ani primind 15%, George Pavel Vuza 
care lucra în justiția comunistă încă din 1946 avea un spor de 10%, un calcul simplu ne arată 
că primul locţiitor al procurorului general avea un salariu de cel puţin 3.500 de lei. 

Deşi procurorii aveau un venit sensibil mai mic decât angajații din Ministerul 
Afacerilor Interne, trebuie să menţionăm că stăteau mai bine decât toți ceilalți jurişti, în urma 
militarizării procuraturii, starea de spirit a judecătorilor fiind proastă din cauza salarizării 
diferenţiate în comparație cu organele procuraturii, multi dintre aceştia făceau cereri de 
transfer în cadrul procuraturii*". Cu siguranță, însă, puţini îşi puteau compara averea cu cea a 
lui Rudolf Palocsay, horticultor de renume, deținător al celor mai înalte distincții ştiinţifice şi 
onorifice cărora inclusiv conducerea comunistă i-a creat condiţii speciale de lucru şi de trai. 

Una dintre puţinele caracterizări făcute de George Pavel Vuza este cea a lui Tudor 
Sorea, „şeful de cadre”, pe care îl apreciază ca un vechi ilegalist, fusese muncitor la 
„întreprinderea de tramvaie Bucureşti”, „om foarte deschis şi prietenos deşi nu prea avea 
multă ştiinţă de carte” care avea „bunul simț şi caracterul deosebit al muncitorului român care 
ştie să îşi facă corect meseria” (p. 107). Deşi mai apare de trei ori (pp. 111, 143, 145) când se 
povesteşte de perioada în care era procuror la laşi şi a primit numirea la Bucureşti, Tudor 
Sorea dispare subit din memorii, George Pavel Vuza nemaiamintindu-ne despre el. Aceasta 
se datorează, probabil, faptului că Sorea a fost înlăturat din funcţie la data de 10 noiembrie 


25 A.N.I.C., fond Consiliul de Miniştri, dosar nr. 2396/1953, f. 2. 

%bidem, f. 295. 

27ldem, Consiliul de Stat-Decrete, dosar nr. 3/1954, vol. 2, ff. 44-50. 

28 Ibidem, f.32. 

29 Idem, dosar nr. 2/1954, vol. 2, p. 91. 

30 Idem, fond Consiliul de Miniştri, dosar nr. 2396/1953, f. 287. 

31 Idem, fond C.C. al P.C.R., Secţia Administrativ — Politică, dosar nr. 49/1953, f. 38. 

1954% în urma unei rezoluții a lui Nicolae Ceauşescu (17 iunie 1954) urmată de o 
caracterizare negativă a lui Alexandru Voitinovici (25 octombrie 1954)% în care acesta îi 
reproşa tocmai lipsa de pregătire, precum şi relaţiile neprincipiale cu subalternii, cu unii 
purtându-se grosolan, dar „manifestând o solicitudine deosebită fata de cei care îl linguşeau' 
(cronologia documentelor este edificatoare pentru modul cum era îndepărtată din funcţie o 
persoană: caracterizarea negativă pare comandată). Ne punem întrebarea de ce George 
Pavel Vuza nu aminteşte despre această mazilire sau de altele la care a fost martor, acestea 
fiind obişnuite în epocă, el însuşi căzând victimă, în cele din urmă, unei astfel de practici. 

De fapt, în memoriile sale George Pavel Vuza nu ne detaliază, nu ne spune nici 
măcar anul când a fost exclus din procuratură şi din partid, face doar legătura cu şedinţa in 
care l-a supărat pe Alexandru Drăghici. Acesta nu avea nici o influență asupra Secţiei 
Administrativ-Politice, doar aceasta hotărând în privința cadrelor. Caracterizările periodice ale 
acesteia puteau aveau un rol foarte important în evoluția carierei cadrelor din instituțiile 
represive. Ne mai povesteşte că a fost „exclus din partid la cererea lui Grigore Râpeanu pe 
care îl acuzase de crimă politică” cu câțiva ani în urmă. Acuzatia fusese însă „formulată” într- 
o discuţie privată şi pare neverosimilă. Râpeanu a invocat, după spusele memorialistului, 
lipsa poziției autocritice şi sinceritatii atât de necesare în cadrul şedinţele de partid (p. 32). 

În perioada în care procurorii erau nevoiţi să ia parte la „zecile de mii de procese 
înscenate țărănimii pentru aşa-zisele fapte de sabotaj economic, constând în nepredarea 
cotelor de cereale la colectări” (p. 97,) George Pavel Vuza nu lucra în uzină, ci era procuror. 
Perioada în care George Pavel Vuza a fost prim locţiitor al procurorului general, însuşi Alexa 
Augustin, procurorul general, raporta realizări importante: între 1955-1957 „au fost înlăturați 
din Procuratură ca necorespunzători 473 de lucrători operativi, dintre care din cauza originei 
sau a unor manifestări duşmănoase actuale sau în trecut. Mai mult de 10% au fost trimişi în 
judecată pentru abuzurile săvârşite cât au fost aici. Astăzi putem spune că avem altă situație. 
Dacă în 1953-1954 aproape că nu aveam membri de partid în conducerea unităților 
Procuraturii, astăzi peste tot avem numai membri de partid (...) În momentul de față peste 
50% din lucrători sunt membri de partid, 14% sunt utemişti (...) compoziția socială peste 66% 
sunt de origine muncitori sau țărani muncitori iar restul intelectuali şi funcționari". Totodată 
se realizase „intensificarea muncii de control şi îndrumare şi îmbunătăţirea acestei munci sub 
aspect politic, pentru sporirea vigilentei procurorilor şi anchetatorilor penali. ..”35. 

Procuror într-o epocă dificilă pentru România, George Pavel Vuza a trebuit să îşi 
practice meseria într-un interval de timp în care justiția a avut un rol activ în instaurarea si 
menținerea unui regim politic. Modul de a practica această meserie era total diferit de ceea ce 
ne imaginăm noi, astăzi, că ar fi modul de a acționa al unui procuror. De exemplu, în privinţa 
raportului privind relele tratamente privind deținuții considerăm că avea competenţa şi era cel 
mai îndreptățit, chiar obligat, în lipsa procurorului general să dispună începerea urmăririi 
penale a celor care le-au aplicat. Luând în calcul momentul istoric la care ne raportăm, 
suntem conştienţi că acest fapt îl putea costa funcţia şi chiar mai mult, şi că nici un procuror 


32 Idem, dosar nr. 23/1954, f. 19. 

33 Ibidem, ff. 22-24. 

34 Idem, fond C.C. al P.C.R., Cancelaria, dosar nr. 16/1958, vol. 1, f. 387. 
35 Ibidem, f. 388. 

nu şi-ar fi permis acest risc. Pledoaria în favoarea procurorilor, cuvintele frumoase precum 
respectarea legalităţii, nu sunt susţinute însă de faptele memorialistului. Eliminând partea 
justificativă şi pe cea elogioasă putem decela informaţii interesante şi utile pentru înțelegerea 
perioadei asupra căreia memorialistul îşi îndreaptă atenția. 

Fără un examen critic atent, memorialistica poate să fie punctul de plecare al unei 
istorii subiective şi chiar false a unei perioade. Confruntată cu celelalte izvoare, dintre care cel 
mai important este documentul, poate să ajute la formarea unei imagini complete a unui fapt 
istoric sau a unei instituții la un moment dat. În privinţa unei istorii a justiţiei, documentul este 
esențial, justiția lucrând cu legi şi documente oficiale, având, în esenţa ei, chiar „morbul” 
documentelor oficiale şi al ,legalitatii’. Memoriile lui George Pavel Vuza stau mărturie, prin 
grija manifestată de către conducerea partidului pentru formalizarea condamnărilor sau a 
gratierilor. 

Ce se ascunde în spatele acestor formalisme juridice şi birocratice, rațiunea politica 
şi pretextul juridic al unor acte precum legi, circulare, rechizitorii, sentințe ş.a. nu va putea fi 
descifrat până nu vor fi deschise arhivele Ministerului de Justiţie şi ale Procuraturii, precum şi 
până nu vor fi publicate cât mai multe memorii ale lucrătorilor acestor instituții. Deşi cu 
siguranță le vom privi cu aceeaşi prudență, justificată de metodologia cercetării istoriei, le 
considerăm esenţiale pentru cunoaşterea istoriei contemporane a României. 


luliu Crăcană 
Anexă documentară 


Procuratura Generală 


- Cabinet- 
Nr. 67/1955 

22 martie 1955 
Exemplarul nr. 1 


[Rezolutie:] „T. Gheorghiu-Dej iti trimet acest raport informativ rezultat din ancheta făcută intr- 
o serie de penitenciare, pe baza indicatiilor d-tale. Te rog să-mi spui dacă să vorbesc cu 
tovarăşii de la Interne sau vorbeşti D-ta ori îmi (cuvânt indescifrabil). | Chi 24-III-1975” 


[Rezolutie:] Cele constatate în raportul informativ nu oglindeşte nici pe departe starea gravă 
de lucruri din penitenciare şi «colonii» care au fost lăsate pe mâna unor oameni incapabili şi 
lipsiţi de simțul rasp. Dacă în 3 zile s-au putut constata aşa fapte grave, apoi, o cercetare 
mai amănunţită ce ar fi scos la iveală. Atât organele M.A.I. (în primul rând) cât şi organele 
procuraturei au lăsat penit. şi coloniile în voia soartei — n-au controlat, n-au luat măsuri în 
conformit. cu legile tării dând dovadă de totală şi condamnabilă lipsă a simțului de 
răspundere, şi aceasta pentru că n-au fost ținute din scurt, n-au fost controlate şi sancţionate 
la timp. T. Chişinevschi să indrumeze şi controleze acțiunea de îndreptare] a sit{uatiei] — să 
prop[una] măsuri. Gheorghiu 

Raport informativ 


Privind încălcările dispozițiilor legale în unele locuri de deținere şi de executare a 
pedepselor 


În scopul de a cunoaşte cum se respectă legalitatea în locurile de deţinere şi 
exercitare a pedepselor, a măsurilor medicale şi pedagogice, lucrătorii operativi din cadrul 
procuraturii Republicii Populare române au verificat în zilele de 12, 13 şi 14 martie 1955 cele 
69 penitenciare şi colonii de muncă existente. 


Fiecare penitenciar sau colonie de muncă a fost verificată timp de trei zile. 

Cu această ocazie s-au constatat încălcări ale dispozitiunilor legale dintre cele mai 
caracteristice sunt următoarele: 

1. Nerespectarea art. 22 şi urm. din Regulamentul Interior asupra regimului 
penitenciar cu privire la vizita medicală şi carantină. 

Unii deținuți intrați în penitenciare nu sunt ținuți în carantină ci sunt introduşi direct în 
rândul celorlalți deţinuţi. Exemplu: detinuta Bogza Maria din penitenciarul Satu Mare a arătat 
că nu a stat nici o zi în carantină. De asemenea şi detinutul Farcaş Alexandru, care era plin 
de păduchi, nu i s-a făcut baie şi n-a fost ţinut în carantină. 

Penitenciarul Huşi nici nu are cameră de carantină iar la penitenciarul Oraviţa nu se 
respectă termenul de 14 zile de carantină. Exemplu: deţinuţii Prunescu Constantin şi 
Constantin lon au fost ținuți în carantină o singură noapte. 


2. Nerespectarea dispozitiunilor art. 32 şi urm. din acelaşi regulament cu 
privire la igienă. 

- La unele penitenciare deținuții nu fac baie decât la intervale foarte mari sau nu fac 
deloc fie din cauză că nu există instalație de baie, fie că aceste instalații sunt defecte. 

Exemple: la secția Salcia din penitenciarul Salcia Daeni nu există instalație de baie 
iar deținuții nu au facut baie de circa 5-6 luni. 

În penitenciarul sanatoriu Tg. Ocna, penitenciarul Huşi şi Mislea instalația de baie 
este defectă. 

- Curăţenia corporală şi rufăria deţinuţilor este nesatisfăcătoare la unele 
penitenciare. Astfel la penitenciarul Caransebeş deținuții nu primesc apă suficientă pentru 
spălat şi nici chiar pentru băut. 

- La penitenciarul Oradea nu se dă săpun decât atunci când se face baie şi cel mult 
20 gr. din cantitatea de 250 gr. norma legală pentru curăţenia corpului şi spălatul rufelor. 
Detinutii declară că baie nu fac decât la 2-3 săptămâni. 

La penitenciarul Lugoj cantitatea de săpun dat pentru spălatul corpului timp de o 
lună este de 50-80 gr., iar la secţia Salcia de la formaţia Daeni nu s-a dat deloc săpun pe 
luna martie 1955. 

Cu privire la rufăria de corp şi pat, la unele penitenciare s-a constatat: 

- unii deținuți au un singur schimb de lenjerie şi aceea uneori reformată. 

- rufăria de corp şi de pat este murdară. 

Exemple: detinutul Maidanciuc Paul din penitenciarul Baia Mare nu are cămaşă iar 
la secția Salcia de la formația Dăeni rufele de corp sunt rupte şi murdare, fără schimb. 

La penitenciarul laşi deținuții Dobre Constantin şi Bargaoanu Niculae au câte o 
singură cămaşă reformată pe care nu şi-au schimbat-o de trei luni de zile. 

Rufăria de pat este murdară la penitenciarele laşi, Caransebeş, Poarta Albă Piteşti, 
Slatina, Oradea şi Colonia Nistru. 

- Numărul deținuților depăşeşte cu mult capacitatea camerelor în unele penitenciare. 

- Exemple: penitenciarul Tecuci, într-o cameră de 47,50 m.p. sunt încarcerați 98 
deținuți; în penitenciarul Caransebeş, în camere cu un cubaj de aproximativ 25 m.p. sunt 10- 
14 deținuți iar la penitenciarul Făgăraş într-o încăpere de 90 m.p. dorm 105 deţinuţi. La 
penitenciarul Sibiu în camera nr. 18, în suprafața de 30. m.p. se află 40 deţinuţi, la fel [...]. 

În unele penitenciare dorm 2-4 deținuți într-un pat (Huşi, Constanţa, Suceava, 
Câmpulung, Piteşti, Râmnicu-Vâlcea, Slatina, Ploieşti, Baia Sprie, Satu Mare, Oradea, 
Mărgineni). 

La penitenciarul Sibiu 8 deţinuţi dorm pe jos fără nici un cazarmament iar la 
penitenciarul Cluj când sunt mai multi deţinuţi decât doi pentru fiecare pat, ceilalți dorm pe 
jos. 

- Localurile sunt insalubre sau neigienic întreținute. 

De exemplu, la penitenciarul Huşi, dormitoarele prezintă igrasie generală şi sunt 
nevăruite, closetele sunt încărcate până la refuz iar la penitenciarul Focşani în camere 
pătrunde ploaia. 

- La penitenciarul Lugoj pompa de apă este instalată la o distanță de 2 m. de canalul 
de scurgere a murdăriilor iar spălătoria de vase este improvizată în anticamera closetelor. 

- La penitenciarul Piteşti consumul apei nu este asigurat în suficientă măsură iar la 
penitenciarul Baia Sprie, apa de băut conţine de la 1.000 până la 10.000 bacili coli pe cm. 
Cub, din care cauză multi deținuți s-au îmbolnăvit de diaree şi dizenterie. 

3. Nerespectarea dispozitiunilor art. 39 şi urm. din regulament cu privire la 
asistența medicală 

- Unele penitenciare nu au medici (Huşi, Ciuc, Lugoj, Câmpulung, Galaţi, Tulcea, 
Călăraşi, Constanta, Tg. Jiu, Turnu Severin, Işalniţa, Tecuci, Piteşti, Ocnele Mari, Târgovişte, 
Buzău, Vaslui, Piatra Neamţ, Roman şi Oradea. 

La penitenciarul Râmnicul Sărat este angajat medicul Direcţiei Generale a 
Penitenciarelor care vine la penitenciar din 15 în 15 zile. 

- Nu se fac lunar vizite medicale generale la următoarele penitenciare: Caransebeş, 
Timişoara, Târgşor, Mărgineni, Ploieşti, Satu Mare, Arad, Craiova, Salcia Dăieni, Suceava, 
Botoşani şi Focşani. 

- La unele penitenciare deținuții nu sunt scoşi la vizite medicale atunci când solicită 
ci cu întârzieri până la o lună de la data cererii (penitenciarele laşi, Timişoara şi Galaţi). La 
penitenciarul Timişoara, detinutul Preotescu N. care suferise trei operații la intestine, având 
rană deschisă n-a fost scos la vizita medicală timp de două săptămâni pe motiv că trebuie să- 
i vină rândul camerei. De asemenea, acest deţinut a arătat că, reîntorcându-se de la clinică în 
penitenciar, nu i s-a acordat regimul alimentar corespunzător. 

- Unii deţinuţi bolnavi în situația de a fi internaţi în infirmerie sau spitale pentru boli 
contagioase sau sociale, cum sunt sifilisul, tuberculoza pulmonară, icterul infecțios şi boli de 

piele, nu sunt internaţi, şi nici izolaţi de restul deţinuţilor la următoarele penitenciare: Galaţi, 
Codlea, Sibiu, Bacău, Brăila, Turnu-Severin, Craiova, Oradea, Gherla, Făgăraş, Işalniţa, 
Constanţa, Caragiale, Aiud, Tecuci, Slatina şi Satu Mare. 

De exemplu: penitenciarul Tecuci, 16 deținuți bolnavi de sifilis, neizolati; 
penitenciarul Gherla 101 deţinuţi bolnavi TBC sau fibrozati nu sunt ținuți separat de cei 
sănătoşi, iar la penitenciarul Craiova detinutul lonescu Tudor având plăgi de sifilis deschise 
pe ambele picioare stă din luna decembrie 1954 împreună cu 40 de deţinuţi sănătoşi. 

La penitenciarul Făgăraş detinutul Creangă Gheorghe, având plăgi infecțioase pe 
corp, prin faptul că nu a fost izolat boala s-a extins şi la alti deţinuţi din acelaşi dormitor. 

La penitenciarul Oradea deținuții Potcoavă Florian şi Berchia loan deşi bolnavi în 
stare gravă de TBC nu au fost internaţi până la 14 martie 1955 deşi aveau avizul medicului 
încă de la 29 ianuarie 1955. 

În schimb însă la penitenciarul Tg. Ocna unde ar trebui să fie ținuți numai deținuții 
bolnavi de TBC, sunt aduşi şi deținuți sănătoşi, arestați preventiv, care sunt expuşi 
contaminarii. 

- Lipsa de ingrijire si tratament medical la unele penitenciare, chiar in cazuri grave, 
se constată la penitenciarele Targsor, Gherla, Codlea, Caragiale, Galati, Daeni, Focşani, 
Fagaras, si Mislea. 

Exemplu: la penitenciarul Oradea, 10 cazuri de hepatita epidemica, nu s-a aplicat 
nici un tratament din lipsă de medici şi medicamente. La penitenciarul Targsor, între 1 
ianuarie şi 15 martie 1955 nu s-a făcut nici un tratament celor 64 bolnavi de sifilis, deşi 
existau medicamente. La penitenciarul Gherla, o parte din deținuții bolnavi care au nevoie de 
intervenții chirurgicale foarte urgente şi care nu se pot face în acel penitenciar, nu au putut fi 
transferați în vederea efectuării acelor intervenţii deoarece DPCL nu aprobă transferări în 
astfel de cazuri. 

Aceeaşi situaţie se constată şi la penitenciarul Codlea cu detinutele Ambrozie 
Cornelia, bolnavă TBC la ochi cu tulburări vizuale şi tendințe de desprinderea a corneei 
precum şi Stetin Elena care având o tumoare la un sân nu a fost operată la timp, deşi a 
raportat, iar boala s-a extins şi la al doilea sân. 

La penitenciarul Făgăraş se semnalează că situaţia sanitară este neglijată de 
medicul penitenciarului, căpitan Şuteu Vasile, care invocă că este bolnav de nervi şi că 
salariul ce i se dă nu este în raport cu munca pe care trebuie s-o presteze, iar când i s-a atras 
atenția asupra stării sanitare a deţinuţilor a obiectat că pentru deţinuţii bolnavi să răspundă 
acei care i-au băgat acolo. 

- Nu s-au trimis penitenciarelor medicamentele de care aveau nevoie. 

Exemple: penitenciarul Gherla nu i s-a alocat nici un medicament pe trimestrul 
1/1955 iar la penitenciarul Caracal, în ultimele două trimestre nu s-a primit nici un 
medicament. Penitenciarul Mislea duce o lipsă completă de medicamente, neprimindu-se 
medicamentele planificate pe trimestrul 1/1955 iar la penitenciarul Slatina nu s-au primit 
medicamente din luna iunie 1954. 

La penitenciarul Targsor, 13 flacoane de penicilină din cele primite pentru deţinuţi au 
fost întrebuințate pentru angajaţii penitenciarului şi familiile lor. La penitenciarul Piatra Neamţ, 
contabila, magazionerul, un gardian şi agentul sanitar au primit din medicamentele 
penitenciarului, antinevralgice, spirt canforat, aspirină, piramidoane etc. 

La penitenciarul Râmnicu Sărat întreaga cantitate de penicilină, în număr de 27 
flacoane a fost distribuită în anul 1954 numai angajaţilor penitenciarului în baza aprobării dată 
de comandantul acelui penitenciar. 

- Nu sunt amenajate infirmerii la penitenciarele: Botoşani, Tg. Jiu, Işalniţa, Caracal, 
Tecuci. 

- Nu se poate justifica lipsa unor cantități de medicamente ca de exemplu: 12 fiole 
penicilină şi 2 fiole de glucoză la penitenciarul Călăraşi şi trei flacoane penicilină la 
penitenciarul Sighişoara. 

4. Nerespectarea dispozitiunilor art. 54 şi urm. din regulament cu privire la 
hrana deținuților. 

- Alimentatia deținuților nu cuprinde numărul de calorii prevăzut de normele legale, 
la penitenciarele: Oradea, Poarta Albă, Salcia Dăieni, Tg. Jiu, Târgşor, Mislea, Sighişoara, 
Codlea, Cavnic şi Baia Sprie. 

Exemple: la penitenciarul Oradea, în zilele de 12, 13 şi 14 martie s-au dat alimente 
care cuprindeau un număr total de calorii mai mic cu 760 calorii pentru fiecare deținut în parte 
fata de norma legală de 2401 calorii zilnic. 

Astfel, în ziua de 12 martie s-au dat 2341 calorii, în ziua de 13 martie 1952 calorii, 
iar în ziua de 14 martie s-au dat 2190 calorii la acel penitenciar. 

La penitenciarul Târgşor în ziua de 7 martie s-au dat 1855 de calorii iar în ziua de 13 
martie 1758 calorii. La penitenciarul Mislea în ziua de 10 martie s-au dat 1864 calorii fata de 
norma legală de 2400 calorii zilnic. 

La penitenciarul Poarta Alba, în luna februarie 1955 s-a constatat că fiecărui deținut i 
s-au dat mai puţin 4.550 calorii, calculate pe întreaga lună. 

- Alimentele ce formează ratia deţinuţilor, prevăzute în lista zilnică de alimente se 
predau cu lipsuri de la magazie. 

Exemple: la penitenciarul Caragiale în ziua de 12 martie 1955 s-a predat 49 kgr. 
ceapă mai putin, adică jumătate din cantitatea ce era prevăzută ca ieşită din magazie. 

La penitenciarul Galaţi s-a constatat în ziua de 13 martie 1955, la alimentele 
distribuite, următoarele lipsuri: 

4,210 kg. jumări din 28,710 kg. 

1,012 kg făină din 9,712 kg. 

1,180 kg. bulion din 4,680 kg. 

Precum şi lipsuri mai mici la griş şi ulei. 

La penitenciarul Târgşor, în ziua de 13 martie 1955, s-a constatat următoarele lipsuri 
la alimentele distribuite: 

48,800 kg. cartofi din 201 kg. 

2 kg. bulion din 6 kgr. 

La penitenciarul Ploieşti s-a distribuit 4,510 kg. marmelada mai putin, fata de 14,510 
kg. cât se trecuse în foaia de distribuire. 

La penitenciarul Slatina, în ziua de 14 martie 1955, s-a constatat că în buletinul de 
distribuire a alimentelor semnat de ofiţerul de serviciu, figura ca primită de acesta o cantitate 
de 23 kg. carne care nu se predase la bucătărie deoarece în acea zi meniul nu prevedea vreo 
mâncare de carne. 

La penitenciarul Oravița s-au modificat meniurile în cursul săptămânii fără să se 
opereze în scripte aceste schimbări, astfel că nu s-a putut stabili care a fost meniul real. 

Lipsuri la alimentele distribuite s-au mai constatat şi la următoarele penitenciare: 
Aiud, Dej, Tg. Mureş, Piatra Neamţ, Caracal, Arad, Turnu Măgurele, Slatina, Călăraşi şi 
Poarta Albă. 

În acelaşi timp s-au găsit plusuri de alimente în magazie, fără justificare, la 
penitenciarele: Aiud, Gherla, Văcăreşti, Deva, Poarta Albă şi Cavnic. 

Exemple: la penitenciarul Aiud, cu ocazia verificării s-au găsit în magazie plusuri de 
zahăr, ulei, marmeladă şi unt. S-a încheiat un proces verbal care s-a înregistrat sub numărul 
3450 din 12 martie 1955 şi s-a sesizat controlul financiar intern. 

La penitenciarul Gherla s-a constatat un plus în magazie de 60 kg. ulei iar la 
penitenciarul Deva s-a găsit un plus de 198, 30 kg. marmeladă. 

La penitenciarul Văcăreşti, cu ocazia verificării, s-au găsit în magazia bucătăriei 
următoarele plusuri de alimente: 25 kg. zahăr, 14 kg. ulei, 112 kg. tarate grâu, 64 kg. orez, 
19,500 kg. mălai, 19 kg. cafea, 34 kg. untură, 39 kg. brânză de putină, 2 kg. unt, 17 kg. 
marmeladă şi 84 kg. ceapă. 

Pentru aceste surplusuri s-a încheiat un proces verbal vărsându-se întreaga 
cantitate de alimente la magazie. 

- Distribuirea alimentelor se face defectuos la unele penitenciare prin aceea că 
alimentele sunt distribuite la diferite ore din zi sau din noapte (Lugoj si Timisoara) sau 
alimentele se distribuie fără prezența ofițerului de serviciu (Poarta Albă, Vaslui şi Timişoara). 

Alimentele nu se dau pe baza fişei de distribuire şi nici nu se cântăresc la 
penitenciarul Arad. 

La unele penitenciare alimentele distribuite pentru prepararea hranei nu sunt bine 
conservate. 

Exemple: la penitenciarul Işalniţa s-a distribuit mălai încins, iar la penitenciarul 
Cavnic pâinea se tine într-o magazie în care pătrunde ploaia, ceea ce face ca în câteva zile 
pâinea să nu mai poată fi consumată. 

În magaziile de alimente, la Colonia Nistru s-au găsit 95 kg. carne complet 
mucegăită, iar la penitenciarul Piteşti o parte din cartofi erau stricati şi prin gătire aveau miros 
greu. 

La penitenciarul Aiud s-a găsit 131,800 kg. zahăr umed şi murdar rămas din anul 
1953, neimputat celui vinovat. 

- La unele penitenciare hrana nu se pregăteşte igienic. 

Exemple: la penitenciarul Codlea alimentele se întrebuințează nespălate si 
necuratate în mâncare găsindu-se cărbune şi nisip. La penitenciarul Piteşti cartofii şi burtile 
de vite se gatesc necuratate, găsindu-se în mâncare nisip, cărbune, par şi bălegar. 

Vasele în care se pregăteşte mâncarea nu se curăță de resturile de mâncare la 
penitenciarele Piteşti, Işalniţa si Timişoara, iar la Făgăraş cazanele de arama nu sunt 
cositorite. 

Nerespectarea dispozitiunilor legale cu privire la alimentaţie a făcut ca la unele 
penitenciare să se ivească boli de stomac (Făgăraş) sau distrofici (Poarta Albă). 

5. Nerespectarea dispozitiunilor legale cu privire la deținere şi executarea 
pedepselor. 

La penitenciarul Făgăraş, dintr-un număr de 800 deţinuţi, circa 600 se află deținuți 
fără forme legale şi anume: 

a. 587 deţinuţi pe baza deciziilor administrative expirate sau anulate şi nepusi in 
libertate iar deţinuţii au arătat că de la data arestării lor nu au fost cercetaţi sau interogati. 

b. Un număr de persoane deținute pe baza adreselor organelor de securitate, fără 
decizii de internare. De exemplu: Bulgaru Valeriu, Bănescu Vintilă, Grigore Liviu şi Botez 
Călin. 

c. Condamnati prin hotărâri definitive cărora le-a expirat pedeapsa fara să fie puşi în 
libertate. De exemplu: condamnatul Stoian Vasile Tănase căruia i-a expirat pedeapsa la 11 
martie 1955 şi nu a fost eliberat. Detinutul Robu Niculae condamnat la trei luni de închisoare 
corecțională şi grațiat individual de Prezidiul Marii Adunări Naţionale n-a fost eliberat deşi 
Tribunalul Făgăraş cu adresa nr. 1543 din 23 februarie 1955 a făcut cunoscut penitenciarului 
respectiv că susnumitul a fost grațiat. Punerea în libertate nu s-a făcut deoarece nu s-a primit 
aprobare de la Direcţia Penitenciarelor conform ordinului nr. 20 200 din 14 ianuarie 1955. În 
acest fel decretul de grațiere al Prezidiului Marii Adunări Naţionale n-a fost executat şi 
detinutul a fost pus în libertate numai la expirarea pedepsei. 

- S-au mai găsit deţinuţi cu deciziile de internare expirate la penitenciarul Codlea, 15 
deţinuţi, la Piteşti 28 iar fără forme legale 44 deţinuţi la Poarta Albă. 

La penitenciarul Codlea, 3 persoane sunt deţinute numai pe baza adreselor 
Ministerului Afacerilor Interne fără decizii de internare. 

- La penitenciarul Tg. Jiu nu se tine o evidență a zilelor de muncă în vederea 
aplicării decretului nr. 72/1950 cu privire la eliberarea înainte de termen iar la penitenciarele 
Poarta Albă, Baia Sprie, colonia Nistru şi Cavnic deținuții se plâng că nu li se aplică 
dispozitiunile decretului menţionat mai sus. 

6. În afară de cele de mai sus s-au mai constatat şi următoarele încălcări ale 
dispozitiunilor legale. 

- Nu se respectă dispozitiunile art. 100 din regulament cu privire la programul zilnic 
al deținuților. Exemple: la penitenciarul Piteşti, din lipsă de veselă, pentru servirea mesei nu 
se acordă decât 5 minute, ceea ce face ca o parte din deținuți să restituie mâncarea 
neconsumată când aceasta este fierbinte. La acelaşi penitenciar, ca şi la penitenciarul Satu 
Mare, o parte din deţinuţi nu sunt scoşi la aer timp de luni de zile. 

- Purtare abuzivă a unor angajați de la penitenciarele Galaţi, Brăila, Constanţa, 
Colonia Nistru, Cavnic, Tg. Ocna, Sibiu, Târgovişte si Pitesti. 

Exemple: la penitenciarul Constanta detinuta Abula Remsiz însărcinată în a doua 
lună, a fost pedepsită cu carcera pentru motivul că stătea în pat. În camera de izolare 
neavând pat sau pătură s-a culcat pe ciment din care cauză a răcit şi a avortat. 

La penitenciarul Brăila detinuta Coman loana, gravidă, a avortat ca o consecință a 
faptului că a dormit pe jos întrucât din cameră i s-au luat paturile ca pedeapsă pentru că la 
una din deţinute s-a găsit un creion. 

La penitenciarul Galati detinutul Cineanu Petre, bolnav de ficat a cerut să fie 
consultat si tratat însă a fost bătut de sergentii Obreja şi Popa. 

La penitenciarul Piteşti detinutul Sadic Ibrail in septembrie 1954 răspunzând 
comandantului la întrebarea ce i-a fost pusă că este de naţionalitate turc a fost înjurat, lovit cu 
cizma şi băgat sub pat. 

Fata de cele arătate în prezentul raport consider că în problemele sus menționate, 
organele centrale de resort ale Ministerului Afacerilor Interne să fie chemate a lua măsurile 
necesare pentru înlăturarea lipsurilor semnalate. 

Procuratura Generală pentru faptele care prezintă un caracter penal a dispus 
cercetarea şi trimiterea în fata instanței a celor vinovați. 


Prim locţiitor al Procurorului General al RPR 
Consilier juridic de stat clasa a Il-a 
Vuza C. George Pavel 


ANIC, fond CC al PCR, Administrativ-politic, dosar nr. 46/1955, f. 1-10. 

Mihai Serban, De la Serviciul Special de Informatii la Securitatea Poporului 
(1944-1948), Bucureşti, Editura Militară, 2009, 207 p. 


Titlul incitant al volumului, lansat pe 23 octombrie 2009 în cadrul Salonului de 
Carte ,Polemos” găzduit de Cercul Militar National, ne-a reţinut de îndată atenţia, iar scurtul 
curriculum vitae al autorului, inserat pe coperta a IV-a (absolvent al Facultăţii de Istorie a 
Universităţii „A.l. Cuza” — laşi, doctorat în istorie la Universitatea din Bucuresti, lector 
universitar la Academia Naţională de Informaţii „Mihai Viteazul”), se constituia într-o 
promisiune indirectă pentru o lectură captivantă, în măsură să elucideze unele din 
nenumăratele semne de întrebare pe care încă le suscită subiectul şi perioada abordate de 
autor. 

Lucrarea este structurată pe şapte capitole, precedate de un cuvânt înainte al 
domnului academician Dinu C. Giurescu şi un argument al autorului. Sunt abordate, pe rând, 
„cadrul legislativ general’, „cadrul normativ intern”, „activitatea informativă desfăşurată de 
Serviciul Special de Informaţii în partea finală a campaniei din Răsărit”, „reorientarea 
strategică a României după actul de la 23 august 1944”, activitatea Grupei Speciale „în 
aşteptarea iluzorie a retragerii sovieticilor”, precum şi demersurile informative „până la 
înființarea Direcţiei Generale a Securităţii Poporului”. Ultimul capitol se constituie mai mult 
într-o promisiune de aprofundare a subiectului, fiind chiar intitulat „Doar un prim pas către 
descifrarea unei istorii complexe”. Urmează apoi o bibliografie (p. 165-169) şi un număr de 15 
anexe documentare. În final sunt reproduse opt fotografii înfățişând clădirile unor legati 
străine din Bucuresti şi imobilele folosite de S.S.I. pentru supravegherea acestor legatii. 

Primele semne de întrebare au apărut în momentul parcurgerii cuprinsului. 
Aparent, titlurile sectiunilor păreau să indice o structură judicios gândită, dar analiza 
economiei lucrării indică unele asimetrii greu de explicat. 

Astfel, am observat că, deşi autorul anunţase că „perioada analizată este aceea 
cuprinsă între 1944 şi 1948, respectiv, cu începere din anul care a marcat una dintre marile 
cotituri ale istoriei românilor (23 august 1944) şi până la apariția Direcţiei Generale a 
Securității Poporului (30 august 1948)” (p. 15), nu mai putin de 35 de pagini (p. 52-87) din 
cele 164 de pagini de text (21,34%, aproape un sfert din lucrare!) au fost consacrate activității 
informative desfăşurate de S.S.I. pe Frontul de Est, confruntării cu serviciile similare 
germane, britanice şi americane şi supravegherii demersurilor opoziției pentru ieşirea 
României din război. Dar, având în vedere că autorul este suveran în ceea ce priveşte 
privilegierea unui aspect sau altul al subiectului şi ținând cont de avertismentul acestuia că 
abordarea problemelor de interes din activitatea S.S.I.-ului nu se poate limita la intervalul 
enunțat (1944-1948), „deoarece instituția la care ne referim nu a apărut brusc, din nimic, şi 
nici nu a dispărut subit” (p. 15), am trecut la lectura volumului cu convingerea că opțiunile 
autorului vor fi pe deplin lămurite de conţinutul acestuia. 

Interesul nostru a fost potentat şi de enunţul formulat de autor în finalul 
Argumentului: „Întrebarea fundamentală este dacă structura informativă românească a 
renunţat în mod public la concepția tradiţională conform căreia îşi desfăşura activitatea sau 
aceasta a fost divizată în două, după 23 august 1944” (p. 15). Formularea ambiguă nu ne-a 
permis să ne lămurim la a cui diviziune s-a gândit autorul: era oare vorba de o diviziune a 

„structurii informative” sau a concepției după care îşi desfăşura activitatea? Cum ambele 
genuri de „diviziuni” ne apăreau drept imposibile (atât o „structură informativă”, cât şi o 
concepție presupunând, în opinia noastră, unitate), lectura volumului ne-a apărut din nou ca 
unică soluție. 

Capitolul referitor la „cadrul general legislativ”, deşi debutează prin câteva 
considerații asupra  „cristalizării unui cadru legislativ şi intern-normativ’ referitor la 
organismele specializate de culegere a informaţiilor după primul război mondial, nu oferă 
cititorului nici o informaţie concretă asupra regulamentelor şi legilor care au reglementat 
funcționarea şi organizarea Serviciului Secret şi, ulterior, a Serviciului Special de Informații 
până în septembrie 1940. Din această cauză, în ciuda faptului că autorul ştie că „instituția la 
care ne referim nu a apărut brusc, din nimic”, iar cel mai vechi regulament cunoscut al 
Serviciului Secret datează din 8 noiembrie 19331, cititorul rămâne cu senzaţia că S.S.I.-ul e o 
creație a generalului lon Antonescu, de vreme ce primul act legislativ la care face referire 
autorul este Decretul nr. 157.357 din 12 noiembrie 19402, prin care Eugen Cristescu a fost 
transferat din Ministerul Afacerilor Interne la conducerea S.S.I.-ului (p. 18-19), urmat de 
Decretul-lege nr. 3.813 din 13 noiembrie 1940, referitor la organizarea Serviciului Special de 
Informații. 

După o trecere în revistă a prevederilor celor 18 articole ale acestui decret-lege, 
autorul aduce în discuţie, ex abrupto, Decretul-lege nr. 2.172/4 august 1943, „referitor la 
organizarea şi funcționarea Serviciului Special de Informaţii” (p. 23), fără a simți nevoia sa 
explice de ce a fost necesară reorganizarea S.S.1.-ului în vara anului 1943. 

Elementele de noutate aduse de noul decret nu sunt analizate de către autor, 
acesta preferând o prezentare detaliată a „Regulamentului de funcționare a S.S.I.”, elaborat 
pe baza acestui decret. Expunerea este greoaie, împănată cu trimiteri la acte normative 
redate în formatul „decretul-lege nr. 3.052/05.09.1940”, înşiruirea de cifre facilitând erori 
precum confundarea Decretului-lege nr. 3.813 din 13 noiembrie 1940 cu „Decretul-lege nr. 
3.083” (p. 23). Nu lipsesc fraze gratuite, care aduc în atenţie, aşa cum însuşi autorul 
recunoaşte, aspecte de domeniul evidenţei: „Referitor la organizarea interioară a Serviciului 
Special de Informaţii, se preciza explicit, faptul că are caracter strict secret, fiind evident faptul 
că problematica din acest domeniu era reglementată prin norme de uz intern, clasificate Strict 
Secret’ (p. 24). 

De-a dreptul stupefiantă ni s-a părut o apreciere făcută de autor asupra art. 9, alin. 
1, lit. a din amintitul regulament, care preciza că toate cadrele Serviciului Special de Informații 
trebuie să fie de origine exclusiv română. Potrivit autorului, inițiatorii regulamentului „au intuit 
deosebit de bine necesitatea asigurării cu personal român, singurul care avea fondurile 


1 Florin Pintilie, Serviciul Special de Informaţii din România (1939-1947), vol. |, Bucureşti, Editura 
Academiei Naţionale de Informaţii, 2003, p. 158. 

2 Chiar numărul acestui decret ridică unele semne de întrebare. Autorul indică pentru Decretul nr. 
157.357 publicarea în „Monitorul oficial”, nr. 266 din 12 noiembrie 1940. Nu am avut posibilitatea de a 
verifica respectivul număr din „Monitorul oficial”, dar menţionăm faptul că Florin Pintilie menţionează că 
numirea lui Eugen Cristescu în funcţia de director general al S.S.1.-ului, în locul col. (r) loan Nicolaid, s- 
a făcut prin Decretul-lege nr. 3.765 din 11 noiembrie 1940 — Florin Pintilie, op. cit., p. 172. 

genetic şi cultural necesare (subl. ns. F.B.) desfăşurării unei activități atât de importante şi 
riscante, la parametrii cât mai buni” (p. 24-25). 

Dacă prevederea respectivă poate fi considerată justificată din punct de vedere 
politic în contextul anului 1943, când România lupta împotriva U.R.S.S., avea relații 
tensionate cu Ungaria şi Bulgaria (datorită pierderilor teritoriale din vara anului 1940), iar în 
plan intern măsurile cu caracter rasial ridicau semne de întrebare asupra menținerii loialității 
unor categorii de cetățeni fata de statul român, aprecierea autorului asupra exclusivitatii de 
care se bucura elementul românesc în ceea ce priveşte posesia unui fond genetic (?) şi 
cultural optim pentru activitatea informativă, ni se pare astăzi, când rasismul este condamnat 
la nivel global, cel putin deplasată. 

,Explicatia” aprecierii formulată de autor este extrem de vagă: „Am putut constata 
impactul deosebit de distrugător pe care l-a avut angrenarea cadrelor de alte origini etnice 
(răsăritene) în planul muncii de informaţii” (p. 24). Nu stim la ce ,constatari” se referă autorul 
(probabil, are în vedere agenții sovietici infiltrati în organismele informative româneşti dupa 
1944), dar ne mulțumim să reamintim faptul că unul din fondatorii serviciilor de informaţii 
româneşti, apreciat la superlativ pentru calitățile sale de către ofițeri de informaţii din tara si 
din străinătate, Mihail Moruzov, este aproape unanim considerat drept un descendent al 
cazacilor zaporojeni’. 

În cadrul aceluiaşi prim capitol, ne-au frapat neplăcut erorile strecurate în redarea 
denumirii instituțiilor cu atribuții informative care au funcţionat în România. Astfel, la p. 27 se 
prezintă un document apreciat ca fiind „documentul de planificare a trecerii de la Serviciul 
Special de Informaţii la Departamentul Securității Poporului”. Inutil să precizăm că un 
Departament al Securităţii Poporului nu a existat niciodată, fiind, evident, vorba despre 
tranziția de la „Serviciul Special de Informaţii la Direcţia Generală a Securităţii Poporului”+, 
aşa cum scrie autorul după numai o pagină (p. 28). Peste numai două pagini, apare şi o 
recidivă, autorul ţinând să remarce în procesul de tranziție unele similitudini „cu ceea ce s-a 
întâmplat cu Direcţia Securităţii Statului în 1989” (p. 30). Ne vedem nevoiţi să amintim un fapt 
binecunoscut şi anume că în 1989 denumirea corectă a instituției era Departamentul 
Securităţii Statului. În aceeaşi manieră laxă de folosire a termenilor, la p. 46 autorul aminteşte 
un imaginar Departament al Securităţii Statului „în jurul anului 1966”. Dacă o astfel de 


3 Cristian Troncota, Mihail Moruzov şi Serviciul Secret de Informaţii al Armatei Române, ediţia a Il-a, 
revăzută şi adăugită, Bucureşti, Editura Evenimentul Românesc, 1997, cap. | Date despre biografia şi 
personalitatea lui Mihail Moruzov, p. 25-38; vezi şi fişa lui Mihail Moruzov în Pavel Moraru, Serviciile 
secrete şi Basarabia (1918-1991). Dicţionar, Bucureşti, Editura Militară, 2009, p. 164-171; deşi nu a 
fost scutit de unele suspiciuni de trădare, fiind chiar arestat în 1920, Moruzov s-a dovedit a fi ataşat 
intereselor naţionale româneşti, fiind apreciat de col. Gh. Petrescu, naş de căsătorie, drept „unul din 
cei mai înverşunaţi, nu rusofobi, ci ceva mai mult, slavofob. (...) Cred că Moruzov ura de moarte 
regimul sovietic şi ştia sigur că era urât de acel regim si că i se promisese pieirea” — apud Cristian 
Troncota, op. cit., p. 45-46. 

4 Şi aici corectitudinea afirmației trebuie înțeleasă în sensul larg al procesului de tranziţie, pentru că 
S.S.I.-ul nu a fuzionat cu Direcţia Generală a Securităţii Poporului (D.G.S.P.), ci cu Direcţia Generală a 
Securităţii Statului, denumire noua stipulată în Decretul nr. 50 din 30 martie 1951, decret care, la art. 
VII, prevedea că „Decretul nr. 221/1948 [de înființare a D.G.S.P. — n.ns. - F.B.] şi Legea de organizare 
a Serviciului Special de Informaţii al Armatei sunt şi rămân abrogate”. 

ambiguitate terminologică poate fi trecută cu vederea în cadrul unor articole din presă, în 
opinia noastră ele nu îşi au locul într-o lucrare de factură academică. De asemenea, autorul 
oferă şi o explicație incompletă a abrevierii M.O.N.T., atunci când aminteşte de „Secţia a V-a 
- Personal şi M.O.N.T. (Mobilizare)” din cadrul S.S.I.-ului. În fapt, M.O.N.T. reprezintă 
abrevierea de la „Mobilizarea şi Organizarea Națiunii şi a Teritoriului” şi astfel de sectii/directii 
existau în toate instituțiile centrale potrivit prevederilor unei legi din anul 1938. 

Ulterior, pe parcursul lucrării, am remarcat şi o lipsă a proprietății termenilor. Astfel, 
la p. 101 autorul subliniază că în aprilie 1945 Emil Bodnăraş „cel care fusese vector 
(,obiectiv” — persoană urmărită) al respectivei instituţii, devenise coordonatorul activității 
secrete”. Folosirea termenului vector cu sensul de „obiectiv ne-a surprins initial, sensul pe 
care noi îl atribuiam acestui cuvânt fiind cu totul altul, dar ne-am spus că, poate, acesta va fi 
fiind înțelesul cuvântului în jargonul serviciilor secrete actuale. Am fost bulversati însă 
descoperind, după numai câteva pagini, că autorul foloseşte acelaşi termen într-un sens care 
ne era cunoscut şi nouă, profanilor într-ale serviciilor secrete, ba chiar ni-l şi explică în 
paranteză: ,...arata că vectorul său (adică persoană purtătoare de amenințări) a fost 
simpatizant al lui Averescu...” (p. 132). 

Revenind la Planul de Căutare a Informaţiilor apreciat de autor drept „documentul 
de planificare a trecerii de la Serviciul Special de Informaţii la Departamentul Securității 
Poporului”, elaborat la o dată neprecizată, dar estimată a fi după 6 martie 1945, nu ne-am 
putut reprima uimirea în fața importanței deosebite pe care autorul o acordă unui document 
nesemnat, nedatat şi care, în opinia noastră, abundă în platitudini şi locuri comune. Vom 
reproduce câteva din punctele acestui document: 

„2) Ultimul război a fost războiul popoarelor înarmate, deci, a se avea în vedere în 
viitoarele conflicte. 

3) Războaiele precedente s-au încheiat şi nu pot fi exemple”. 

4) Războaiele precedente se terminau prin păstrarea teritoriilor şi a armatelor lore. 


12) În conflictul viitor se vor folosi state întregi, sisteme politice, cultura, partidele 
politice, societăţi, cercuri, fanatismul religios, şovinismul, gândurile egoiste ale indivizilor”? (p. 
27-28). 

Oricât am citit şi recitit respectivul „plan”, mărturisim că nu am reuşit în nici un chip 
să înțelegem de ce acesta reprezintă, în optica autorului, „o etapă deosebit de importantă în 
evoluția activității informative româneşti” (p. 27). In schimb, domnul Mihai Şerban a fost sedus 


5 Pentru o clipă ne-am gândit că autorul are în vedere informaţiile care s-au vehiculat în istoriografie cu 
privire la calitatea lui Emil Bodnăraş de vechi agent deplin conspirat al S.S.I. 

6 Ca şi cum războaiele precedente ar fi fost nişte „bătăi cu flori” între grupuri de amici! 

7 Faptul că eventuale invataminte nu pot fi trase dintr-un război pe motiv că acesta „s-a încheiat’ deja, 
ni se pare o ineptie totală. 

8 Afirmatie total eronată, fiind suficient să ne amintim ce s-a întâmplat din punct de vedere teritorial şi 
militar la finele primului război mondial, fără a merge mai adânc în trecut (războaiele balcanice, 
războiul de independenţă din 1877, războiul franco-prusac din 1870 ş.a.m.d.). 

9 Care era elementul de noutate față de conflictele anterioare? Fanatismul religios, sovinismul, 
egoismul erau oare cauze noi într-un eventual conflict? Oare până atunci în conflicte nu fuseseră 
angrenate „state întregi”, cu ajutorul unor partide politice care se slujeau de sisteme politice? 

în aşa măsură de acest document încât îl prezintă din nou cititorului, de această dată 
repovestit, la p. 138, ocazie cu care documentul primeşte noi epitete, autorul apreciind că 
documentul „poate fi considerat momentul trecerii de la Serviciul Special de Informaţii la 
Direcţia Generală a Securităţii Poporului”. Deşi nu înțelegem cum un document poate fi 
considerat un ,moment” (poate data redactării documentului — necunoscută, de altfel - sa 
reprezinte un astfel de „moment”), ne întrebăm dacă, cumva, în viziunea autorului, Direcţia 
Generală a Securității Poporului este considerată continuatoarea S.S.I.-ului? 

Surprizele şi nedumeririle noastre de cititor se aflau însă abia la început. După 
prezentarea acestui ,extraordinar” plan de căutare a informaţiilor, autorul a simţit nevoia să 
prezinte episodul depunerii jurământului de credință fata de rege de către cadrele militare şi 
funcționarii publici, după lovitura de palat de la 23 august 1944. Momentul i s-a părut autorului 
atât de încărcat de semnificație şi cu atât de largi repercursiuni asupra evoluţiei României 
încât nu s-a mulțumit doar cu reproducerea textului jurămintelor depuse de cele două 
categorii de cetățeni şi cu emiterea unor considerații pe marginea acestei acțiuni (p. 29), ci a 
ținut ca pe parcursul volumului să mai reamintească de încă două ori acest episod (p. 102 şi 
108). Ba, ceva mai mult, adept probabil al axiomei repetitio mater studiorum est, autorul şi-a 
propus să întipărească bine în mintea cititorului aprecierile sale asupra importantului 
eveniment al depunerii jurământului. În acest scop, a reprodus, aproape cuvânt cu cuvânt, 
trei paragrafe de la p. 29-30 în p. 108-109. Le redăm şi noi, pe două coloane, pentru 
edificarea cititorului: 


„Chintesenţa acestui jurământ faptul că atribuirea calităţii exclusive de 
era dată de precizarea obligaţiei structură militară asigură un control 
funcționarilor de a fi credincioşi intereselor eficient, atât în ceea ce priveşte 
țării, care în acele vremuri erau marcate activitatea, cât şi în privința trăirilor 
de presiunea sovieticilor, mai ales că era cadrelor de informaţii. Pe scurt, totul se 
precizat clar faptul că era imperios desfăşura la ordin (care, evident, nu putea 
necesar ca personalul să nu se abată de fi comentat, sau, mai rău, neaplicat 
la sarcinile pe care le primea şi să nu întocmai şi la timp)” (p. 29-30). 
întreprindă acţiuni de natură sa pericliteze „Chintesenţa acestui jurământ 
ordinea in stat (încă de factură traditional- era dată de obligația funcționarilor de a fi 
românească la acel moment). credincioşi intereselor țării, care în acele 

La scurt timp, este promulgată vremuri erau marcate de presiunea 
legea prin care S.S.I. este trecut de la sovieticilor, mai ales că era precizat clar 
Preşedinţia Consiliului de Miniştri la faptul că era imperios necesar ca acest 
Ministerul de Război, urmând ca personal sa nu se abată de la sarcinile pe 
organizarea, funcţionarea şi atributele care le primea şi să nu întreprindă acţiuni 
sale să fie determinate prin decizie de natură să pericliteze ordinea în stat 
ministerială. De asemenea, nu putem să (încă de factură traditional-romaneasca). 
nu remarcăm similitudinile cu ceea ce s-a La scurt timp, este promulgată 
întâmplat cu Direcţia (sic!) Securităţii legea prin care S.S.I. este trecut de la 
Statului în 1989, explicaţiile, relativ Preşedinţia Consiliului de Miniştri la 
simple, fiind în strânsă legătură cu dorinţa Ministerul de Război, urmând ca 
realizării unui control cât mai eficient al organizarea, funcţionarea şi atributele 


activităţii serviciilor de informaţii, ştiut fiind 

sale să fie determinate prin decizie 
ministerială. 

Nu putem să nu remarcăm 
similitudinile cu ceea ce s-a întâmplat cu 
Direcţia (sic!) Securităţii Statului în 1989, 
explicaţiile, relativ simple, fiind în legătură 
cu dorința realizării unui control cât mai 
eficient al activității serviciilor de 


informații, ştiut fiind faptul că atribuirea 
calităţii exclusive de structură militară 
asigură un control eficient, atât în ceea ce 
priveşte activitatea, cât si în trăirile 
cadrelor de informaţii. Pe scurt, totul se 
executa la ordin (care, evident, nu putea fi 
comentat, sau, mai rău, neaplicat 
întocmai şi la timp)” (p. 108-109). 


Initial, am considerat că doar ideile scumpe autorului, precum semnificația 


deosebită a depunerii jurământului sau similitudinile dintre transformările de după 1944 şi 
1989, au fost reiterate, probabil pentru a le fixa cu drept de axiomă în conştiinţa cititorului. Dar 
se pare că autorul împărtăşeşte şi unele din preceptele exprimate de către Goebbels, acesta 
spunându-le ciracilor săi într-ale propagandei: „repetă, repetă, ceva are să ramana!”. Numai 
astfel ne putem explica de ce domnul Mihai Şerban a repetat, întocmai sau cu mici modificări 
„stilistice” de genul celor din paragrafele pe care le-am reprodus, pagini întregi din lucrarea 
domniei sale. Astfel, 17 rânduri din p. 32 sunt reluate în p. 109 (de la „Un aspect generator de 
vulnerabilitati...”, până la „...a fost redactată prea sumar”). Alte 36 de rânduri din p. 35-36 
sunt reluate integral în p. 110-111. Ba, mai mult, probabil pentru a ne sili să verificăm şi 
referintele bibliografice, în p. 35 se face referire la art. 4 al legii nr. 217 din 30 martie 1945, iar 
în p. 110 este scris articolul 5: 


„Art. IV preciza înfiintarea „Art. V preciza înființarea 


comisiilor care activau în instituții (membrii 
acestora fiind numiţi pe criterii care 
slujeau intereselor privind epurarea), în 
scopul stabilirii celor licentiabili, un rol 
major deținându-l „cadriştii”, şefii acelor 
structuri având sarcini pentru delatiune 


comisiilor care activau în instituții (membrii 
acestora fiind numiți pe criterii care 
slujeau intereselor privind epurarea), în 
scopul stabilirii celor licentiabili, un rol 
major deţinându-l „cadriştii”, şefii acelor 
structuri având sarcini precise privind 


precise” (p. 35). delațiunea” (p. 110). 


Apoi, un paragraf de şase rânduri de la p. 37 („Acest aspect este deosebit de 
important...(...) care subliniază nivelul profesionalismului cadrelor de informaţii”) este repetat 
la p. 95. Alte 26 de rânduri de la p. 37-38 sunt reluate integral în p. 9%! Interesant de remarcat 
că procedeul nu poate fi pus nici măcar pe seama unei „distracţii”, atât de frecventă în rândul 
savanților, căci autorul pare a fi perfect conştient de repetarea întocmai a ideilor sale. Astfel, 
la p. 96, după ce repetă aproape integral conținutul p. 36, referindu-se la un raport al 
locotenent-colonelului Andrei Nicolau, autorul nu se mai oboseste cu comenzile ,copy” şi 
„paste”, multumindu-se să ne spună că ofițerul respectiv „a elaborat un raport despre care am 
vorbit la momentul potrivit”, dând chiar şi o notă. Consultând nota, nu găsim nimic de genul 
„vezi supra, p. 36”, ci o trimitere la o cotă de arhivă S.R.I.! În maniera amintită, paginile 40 si 
41 sunt reluate în p. 111-112 (autorul neuitând să adauge după reproducere: „cum am arătat 
deja” — p. 112), iar pasaje de la p. 104-105 sunt reluate în p. 120-121. 

Am identificat, cu surprindere, şi o frază care este repetată chiar pe pagina 
alăturată: „Erau furnizate răspunsuri vagi şi, în felul acesta, au scăpat multi dintre cei vizati” 
(p. 92 şi p. 93)! 

Dincolo de maniera cel putin ,exotica” de redactare a unui volum cu caracter 
Stiintific, ne-au surprins neplăcut informaţiile vădit eronate inserate în volum. De exemplu, 
autorul susține că „evoluția Serviciului Special de Informaţii a fost marcată, la final, de 
funcționarea sa în cadrul noii Direcţii Generale a Securităţii Poporului, până la 02.04.1951, 
când, prin Decretul-lege nr. 264, este deplin asimilat” (p. 46). Ori, este binecunoscut faptul că 
S.S.I.-ul nu a funcţionat niciodată în cadrul D.G.S.P., el mentinandu-se ca instituție de sine 
stătătoare până în aprilie 1951. 

La p. 103 este amintit faptul că textul jurământului depus de funcţionarii publici, 
publicat în „Monitorul Oficial”, nr. 212, din 14 septembrie 1944, poartă „semnătura altei 
persoane participante la schimbarea din 23 august 1944, Aureliu Capatana, devenit ministru 
de Justiţie”. Din câte ştim, portofoliul Justiţiei în guvernul Sănătescu a fost adjudecat de 
Lucrețiu Pătrăşcanu, reprezentant al P.C.R. La momentul publicării respectivului jurământ, 
atât de drag autorului, Pătrăşcanu se afla încă la Moscova unde negociase semnarea 
Convenției de Armistitiu, astfel ca, probabil, ilustrul Aureliu Capatana semna pentru ministrul 
Justiției, dar acesta nu a fost niciodată ministru al Justiţiei. 

Rigoarea lasă de dorit şi în alte împrejurări. Astfel, referindu-se la Alexandru 
Drăghici, autorul afirmă că acesta a fost „adjunct al ministrului de Interne — 1950 — şi titular al 
acestui departament — 1955-1965, conducătorul Securităţii Statului — 1952-1955” (p. 92). Ori, 
în realitate, Drăghici a devenit titular al portofoliului Afacerilor Interne la 28 mai 1952, după ce 
în şedinţa Biroului Politic al C.C. al P.M.R. din 26 mai se hotărâse „desărcinarea lui Teohari 
Georgescu din funcția de vicepreşedinte al Consiliului de Miniştri şi ministru al Afacerilor 
Interne, retragerea calității de secretar al C.C şi membru al Biroului Politic şi trimiterea la 
munca de jos” 1. Odată cu înființarea Ministerului Securităţii Statului, prin Decretul nr. 324 din 
20 septembrie 1952, Drăghici devine titular al noului portofoliu, în vreme ce conducerea 
Ministerului Afacerilor Interne îi revine lui Pavel Ştefan. Prin Decretul nr. 365 din 7 septembrie 
1953, conform indicatiilor de la Moscova, Ministerul Securităţii Statului fuzionează cu 
Ministerul Afacerilor Interne, Alexandru Drăghici rămânând ministru al Afacerilor Interne până 
în 24 iulie 19652, iar Pavel Ştefan fiind trimis de Partid la Comandamentul Aviației. 

De asemenea, Mihai Şerban pare a nu şti că N.K.V.D. (Narodnyy Komisariat 
Vnutrennikh Del - Comisariatul Poporului pentru Afacerile Interne) a funcţionat în paralel cu 
N.K.G.B. (Narodnyy Komisariat Gosudarstvennoy Bezopasnosti — Comisariatul Poporului 
pentru Securitatea Statului) o bună bucată de vreme. Astfel, în momentul în care prezintă 


1 A.N.I.C. fond C.C. al P.C.R.-Cancelarie, dosar nr. 374/1945, f. 46. 

2 În privința acestei erori, autorului îi pot fi acordate unele circumstanțe atenuante, având în vedere că 
este frecventă şi la alti autori. Constantin Gheorghe, Miliana Şerbu, Miniştrii de interne (1862-2007). 
Mică enciclopedie, Bucureşti, Editura Ministerului Internelor şi Reformei Administrative, 2007, p. 311: 
„ministru al Securităţii Statului: 20 septembrie 1952-19 martie 1957”; Cristian Troncotă susţine că „în 
intervalul 28 septembrie 1952 — 19 martie 1957 funcţia de ministru al Afacerilor Interne a fost deţinută 
de Pavel Ştefan, iar Alexandru Drăghici a îndeplinit funcţia de ministru al Securităţii Statului” — Cristian 
Troncotă, Istoria serviciilor secrete româneşti de la Cuza la Ceauşescu, Bucureşti, Editura lon Cristoiu, 
1999, p. 322. 

nota întocmită în septembrie 1944 de It.-col. Traian Borcescu pentru argumentarea necesității 
înființării Grupei Speciale, document în care apar referiri la ofițerii N.K.V.D. aflați în România, 
autorul notează: „Borcescu foloseşte această titulatură, deşi era cunoscută Serviciului Special 
de Informaţii încă din 1943 apariția unei noi denumiri: N.K.G.B. Este, probabil, puterea 
obişnuinței” (p. 122). 

În fapt, Traian Borcescu, ca un adevărat specialist, ştia foarte bine despre ce 
vorbeşte. Aşa cum nota un tânăr istoric specializat în studierea serviciilor secrete, „a 
începutul anului 1941 a avut loc reorganizarea N.K.V.D.-ului, prin dedublarea căruia s-a creat 
N.K.G.B-ul (Comisariatul Poporului al Securităţii Statului) (...). Misiunea N.K.V.D.-ului consta 
în prevenirea şi combaterea crimelor de drept comun, iar a N.K.G.B.-ului a crimelor 
îndreptate împotriva statului'3. La conducerea N.K.V.D.-ului a rămas Beria, iar conducerea 
N.K.G.B.-ului a fost încredințată de Stalin lui Vsevolod Merkulov, secondat de Ivan Serov, 
Bogdan Kobulov si Mikhail Gribov. Izbucnirea războiului germano-sovietic l-a determinat pe 
Stalin să ordone în iulie 1941 reunificarea celor două comisariate, pentru ca la 14 aprilie 1943 
să revină la formula N.K.V.D. şi N.K.G.B., organizare menţinută până la 16 martie 1946, când 
s-au creat Ministerul Securităţii Statului (M.G.B.) şi Ministerul Afacerilor Interne (M.V.D.)*. 
Aşadar, referirile lui Traian Borcescu la activitatea N.K.V.D.-ului pe teritoriul României nu erau 
nicidecum făcute prin „puterea obisnuintei”! 

Pe de altă parte, am remarcat că autorul se consideră, probabil, un Cristofor 
Columb al istoriografiei, având convingerea că navighează în ape virgine, aducând la 
suprafață acţiuni de mare impact, necunoscute încă. Astfel, potrivit aparatului critic, capitolul 
referitor la „Activitatea desfăşurată de Serviciul Special de Informații în partea finală a 
campaniei din Răsărit” este redactat aproape în exclusivitate pe baza informațiilor extrase din 
unele dosare din fondul Penal al arhivei S.R.I. (remarcăm cu acest prilej practica inedită de a 
cita pagini şi nu file din dosarele din arhive!) şi a unor documente din arhivele ruseşti 
publicate de Radu loanids. Deşi ne numărăm printre cei care considera că investigația în 
arhive trebuie să reprezinte baza oricărui demers istoriografic, nu putem să nu remarcăm că 
o minimă deontologie profesională îl obliga pe autor să amintească, fie şi în treacăt, 
contribuţiile remarcabile ale unor colegi la studierea acestui subiect. Am în vedere, în special, 
lucrările solide semnate de Cristian Troncotă, Alin Spânu si Florin Pintilie®, referitoare la 
activitatea S.S.l-ului pe Frontul de Est, dar şi la activitatea serviciului în plan intern. 


3 Pavel Moraru, Serviciile secrete şi Basarabia (1918-1991). Dicţionar, Bucuresti, Editura Militară, 
2009, p. 175-176. 

4 Vezi şi articolul ,N.K.V.D.” din Norman Polmar and Thomas B. Allen, The Encyclopedia of Espionage, 
New York, Gramercy Books, 1998, p. 396-399. 

5 Lotul Antonescu in ancheta SMERS, Moscova, 1944-1946: documente din arhiva FSB, editie ingrijita 
şi studiu introductiv de Radu loanid, laşi, Editura Polirom, 2006. 

8 Cristian Troncotă, 1943. S.S.I. avertizează asupra imensului potential al U.R.S.S., în „Magazin 
istoric”, nr. 6/1996, p. 3-7; idem, Contribuţia informativă a S.S.I. pe frontul de est (decembrie 1940- 
iunie 1941), în „Revista istorică”, 1997, tom VIII, nr. 11-12, p. 763-778, si 1998, tom IX, nr. 1-2, p. 43- 
54; idem, Dezastrul de la Stalingrad în versiunea S.S.I., în „Dosarele istorie”, nr. 7/1999, p. 37-40; 
idem, Glorie şi tragedii. Momente din istoria serviciilor de informații şi contrainformaţii pe Frontul de Est 
(1941-1944), Bucureşti, Editura Nemira, 2003; Alin Spânu, Economia României după primele luni de 
război. O evaluare semnificativă a Serviciului Special de Informaţii, în „Dosarele istoriei”, nr. 7/2001, p. 

Autorul ignoră cu seninătate contribuţia altor cercetători şi în momentul când 
abordează problema înființării şi activităţii Grupei Speciale (p. 122-137). Deşi Cristian 
Troncotă a publicat încă din 1995 un studiu detaliat? în care prezenta activitatea Grupei 
Speciale, domnul Mihai Şerban, care utilizează acelaşi raport din 28 septembrie 1944 al lui 
Traian Borcescu către ministrul de Război, gen. Mihail Racovita®, folosit de Cristian Troncota, 
nu găseşte de cuviință să amintească travaliul ştiinţific al predecesorului. Pentru edificarea 
deplină asupra „noutății” interpretării documentului, vom reproduce cate un scurt pasaj din 
studiul semnat de Cristian Troncotă şi din capitolul amintit: 

„legătura dintre această structură informativă bine acoperită şi conducerea S.S.I. 
urma să se realizeze prin mijloace şi metode cât mai conspirative, doar prin şeful grupei. 
Scopul era de a supraveghea: activitatea politică pe care o desfăşoară U.R.S.S. în legătură 
cu România şi Bulgaria; activitatea cadrelor trimise special de la Centrala din Moscova; 
acţiunile întreprinse de N.K.V.D. prin agenții dirijati şi rezidentura din Moldova...”?. 

„Pentru asigurarea conspirativitatii şi a protecţiei cadrelor implicate se impunea ca 
numai şeful acestei grupe să facă legătura cu Serviciul, fiecare membru activând pe cont 
propriu, pe linie separată. Scopul principal al activităţii Grupei Speciale era acela de a urmări 
activitatea desfăşurată de U.R.S.S. atât în România, cât şi în Bulgaria” (p. 125). 

Ne-a surprins şi maniera în care autorul încearcă să explice parcimonia fondurilor 
de arhivă ale S.S.I.-ului, „care au înmagazinat informaţiile obţinute până în 1948”, prin 
avansarea ipotezei că marea lor majoritate a luat, „probabil, drumul Moscovei” (p. 134). Ori 
acest lucru este notoriu şi nicidecum o probabilitate. Citând un document din arhiva Marelui 
Stat Major al Armatei Române, istoricul Cristian Troncotă susține că numai în luna aprilie 
1945 un număr de 87.640 de file documente din arhivele S.S.I., Sigurantei, Jandarmeriei şi 
Ministerului de Război, cu referire directă la activitatea acestor instituții în Basarabia şi 
Bucovina de Nord, au fost împachetate în 129 de lăzi şi transportate în U.R.S.S. de armata 


27-28; Cristian Troncota, Alin Spânu, Documente S.S.I. privind spațiul sovietic. 22 august 1939 — 23 
august 1944, Bucureşti, Institutul Naţional pentru Studiul Totalitarismului, 2004; Cristian Troncotă, Alin 
Spânu, Florin Pintilie, Documente S.S.I. despre poziţia şi activitățile partidelor politice din România. 6 
septembrie 1940 - 23 august 1944, vol. I-II, Bucureşti, Institutul National pentru Studiul 
Totalitarismului, 2005-2006; referitor la culegerea de informaţii pe Frontul de Est, de astă dată de 
organele de informaţii ale Armatei, poate fi consultat cu folos şi volumul lui Pavel Moraru, Informații 
militare pe Frontul de Est, Bucureşti, Editura Militară, 2005. 

7 Cristian Troncotă, Aspecte ale bătăliei desfăşurate pe frontul secret al informaţiilor înainte de 
instaurarea guvernului Dr. Petru Groza, în „6 Martie 1945. Începuturile comunizării României”, 
Bucureşti, Editura Enciclopedică, 1995, p. 279-287; vezi şi idem, Bolşevizarea României văzută de 
„Grupa Specială”, în „Dosarele istoriei”, nr. 3/1996, p. 33-38, precum şi subcapitolul Grupa Specială şi 
criteriile de evaluare a fluxului informaţional, în Cristian Troncotă, Istoria serviciilor secrete româneşti 
de la Cuza la Ceausescu, Bucuresti, Editura lon Cristoiu, 1999, p. 272-280. 

8 Trimiterile la sursă diferă putin la cei doi autori. Astfel, Cristian Troncotă indică în studiul său din anul 
1995 dosarul nr. 25.374, vol. 1, f. 232-234 din fondul ,P” al Arhivei S.R.I., în vreme ce Mihai Serban 
oferă ca sursă dosarul nr. 25.374, vol. 22, p. 222-226 din acelaşi fond. 

9 Cristian Troncotă, Aspecte ale bătăliei desfăşurate pe frontul secret al informațiilor înainte de 
instaurarea guvernului Dr. Petru Groza, în „6 Martie 1945. Începuturile comunizării României”, 
Bucureşti, Editura Enciclopedică, 1995, p. 283. 

sovietică'0. De asemenea, Florin Pintilie precizează care au fost categoriile de documente din 
arhiva S.S.I. distruse imediat după 23 august 1944, ce documente a solicitat şi primit Comisia 
Aliată de Control, precum şi ce documente a preluat (şi predat, ulterior, către N.K.V.D.) Emil 
Bodnăraş. De asemenea, autorul citat indică faptul că mare parte din aceste documente sunt 
şi astăzi la Moscova, în fondul Cabinetul Militar al Mareşalului lon Antonescu”. 

Cu nedumerire am înregistrat şi ipoteza lansată de domnul Mihai Şerban, conform 
căreia, în contextul epurării politice prin care a trecut S.S.I.-ul dupa 23 august 1944, soluția 
salvatoare, în condiţiile in care „nimeni nu iti putea asigura protecţia”, „era tot pe linie 
profesională, şi anume competența, singura care asigura supraviețuirea” (p. 51). Deşi nouă ni 
se pare o contradicție în termeni, epurările politice excluzând orice grilă de apreciere 
profesională, în susţinerea teoriei sale referitoare la supraviețuirea prin competență 
profesională, autorul ne aduce la cunoştinţă ca, în Securitate, „în jurul anului 1966”, „într-o 
anumită structură departamentala, raportul cadrelor vechi (din S.S.I.), era de 4%. Şi respectul 
cu care erau priviți aceşti specialişti era pe măsura profesionalismului de care au dat dovadă, 
a dăruirii pentru muncă şi a adaptabilităţii” (p. 46). Din păcate, referința este o trimitere la 
arhiva personală a autorului, astfel că nu putem verifica veridicitatea acestei cifre. 

În schimb, mărturisim că suntem extrem de intrigati de această informatie, cu atât 
mai mult cu cât tot domnul Mihai Şerban susţine, cu numai o pagină înainte, că „chiar şi în 
anii 60 lucrătorii de Securitate (sic!) se temeau să folosească sintagma «S.S.I.», deoarece 
erau pasibili de sanctionare (pe motiv că aveau nostalgia regimului burghez)”. Cu alte 
cuvinte, denumirea serviciului era tabu, dar ofițerii de securitate lucrau cot la cot cu vechii 
ofițeri S.S.I.? Faptul ni se pare cel putin improbabil'?. 

Este adevărat că, în perioada aşa-numitei „revoluții democrat-populare” (1944- 
1948), numeroşi specialişti ai vechiului S.S.I. s-au pus în slujba noilor guvernanti, servind cu 
abnegatie interesele partidului comunist. Totuşi, oricât de buni profesionişti erau, aceştia nu 


10 Cristian Troncotă, Istoria serviciilor secrete româneşti de la Cuza la Ceauşescu, Bucureşti, Editura 
lon Cristoiu, 1999, p. 306; vezi şi idem, De ce nu mai există o arhivă S.S.I., în „Magazin istoric”, nr. 
6/1996, p. 3-7; pentru periplul diverselor fonduri de arhivă ale S.S.I. în toamna anului 1944, vezi si 
Pavel Moraru, Serviciile secrete şi Basarabia (1918-1991). Dicţionar, Bucureşti, Editura Militară, 2009, 
p. 74-76. 

11 Florin Pintilie, Serviciul Special de Informaţii din România (1939-1947), vol. |, Bucuresti, Editura 
Academiei Naţionale de Informaţii, 2003, p. 211-214. 

12 Pentru exemplificarea modului în care P.C.R. s-a debarasat de „tovarăşii de drum” din aparatul 
represiv, cazul Miliției este extrem de sugestiv. Astfel, dacă în 1952 în Miliție mai erau încă 2.499 de 
foşti poliţişti şi 1.397 de foşti jandarmi, la 23 ianuarie 1953 s-a decis înlăturarea acestora, precum şi a 
altor „elemente necorespunzatoare” (foşti legionari, chiaburi, foşti funcţionari în aparatul de stat 
burghez). Se aprecia că aceştia „chiar daca [...] au pregătire profesională, nu corespund în munca, 
datorită faptului că au o mentalitate învechită, atitudini străine de morala proletară, care descompun 
munca şi sunt un exemplu rău pentru cadrele tinere şi pentru elevi” — apud Dumitru Lăcătuşu, Militia 
R.P.R. între 1949 şi 1960, în „Structuri de partid si de stat în timpul regimului comunist. Anuarul 
Institutului de Investigare a Crimelor Comunismului în România”, vol. III, laşi, Editura Polirom, 2008, p. 
195; dacă astfel de măsuri s-au aplicat în cazul Miliției (care ocupa un rol secundat în cadrul 
structurilor de securitate ale regimului), este oare posibil ca specialiştii S.S.I. să fi fost socotiți absolut 
indispensabili în cadrul Securităţii? 

au încetat să fie priviţi cu suspiciune de conducerea partidului comunist, aşteptându-se doar 
momentul când şi ultimii dintre ei puteau fi „aruncaţi peste bord”. Cercetările de arhivă ne-au 
permis identificarea perioadei în care putem afirma că a avut loc asaltul final asupra 
structurilor şi cadrelor moştenite de la vechiul S.S.I. Este vorba de finalul anului 1951 şi 
primele luni ale anului 1952. În 6 septembrie 1951 Biroul Politic al C.C. al P.M.R. a decis 
formarea unei comisii de partid, alcătuită din Constantin Pârvulescu, Alexandru Drăghici şi 
Liuba Chişinevschi, care să controleze munca organizaţiei de partid din Direcţia A (fostul 
S.S.I.) a Ministerului Afacerilor Interne“. Raportul comisiei a fost gata pe 14 ianuarie 1952 şi 
putem afirma că punea piatra de mormânt peste S.S.I. Pentru edificare, vom reproduce 
câteva pasaje din acest raport. Mai întâi câteva din constatările comisiei: 

„Tov. Serghei Niconov a preluat acest serviciu în condițiuni grele, când la posturile 
principale erau elemente duşmane. Fostul director general al serviciului, Stupineanu, 
încercase şi chiar reuşise să compromită pe unii tovarasii cinstiți, trimişi de partid în acest 
serviciu şi să ridice în posturi de conducere o serie de bandiți din vechiul S.S.I. făcând eforturi 
să îndrepte acest serviciu contra Partidului şi a regimului democratic’. 

„Datorită faptului că s-a preluat acest serviciu şi nu a fost distrus — desființat — ci pana 
în ultimul timp au fost folosite o serie de cadre şi elemente vechi, chiar la posturi de mare 
răspundere pe linie profesională, aceştia au adus cu sine o serie de metode şi concepții vechi 
care s-au transmis şi tovarăşilor din conducere, pe care Partidul i-a trimis acolo. Primirea 
acestora în partid şi chiar folosirea lor în conducerea organizațiilor de partid, a contribuit în a 
denatura linia şi metodele de partid, în a influența negativ atât pe linie de partid cât şi 
profesional, introducând o atmosferă mic-burgheză, de şovăială, de servilism, de familiarism 
şi de acoperire reciprocă a abaterilor”'5. 

„În munca profesională, activitatea serviciului s-a remarcat printr-o concurență 
neprincipială cu alte organe de Stat (Interne), cu metode de anchetare barbare, folosirea în 
posturi de răspundere a elementelor vechi, „specialişti”, o politică nejustă fata de elementele 
noi — muncitoreşti, făcând diverse teorii că muncitorii nu sunt capabili, că ei nu pot face lucrări 
de calitate, etc. Pe linie de partid, s-a practicat ignorarea şi călcarea democraţiei interne de 
partid, subordonarea brutală a organizaţiilor de bază fata de conducerea profesională, 
gâtuirea completa a criticii şi autocriticii, invocând menţinerea nestirbita a autorității conducerii 
profesionale”’®. 

Pe baza acestora si a multor alte aspecte relevate in raport, comisia identifica atat 
cauzele”, cat şi remediile: 


13 A.N.I.C., fond C.C. al P.C.R. — Secţia Administrativ-Politică, dosar nr. 14/1951, f. 6. 

14 Idem, dosar nr. 5/1952, f. 1. 

15 Ibidem, f. 2. 

16 Ibidem, f. 3. 

17 „Din analiza făcută până acum, reiese că dacă cu restul aparatului de Stat noi am avut o poziție 
justă, preluându-l de la burghezie şi apoi curatindu-| pe măsură ce ne intaream poziţiile, aici in acest 
serviciu, considerăm că era necesar ca vechiul serviciu S.S.I. să fie sfărâmat - distrus şi clădit apoi un 
serviciu nou, având la bază criterii exigente pentru alegerea cadrelor, dând întâietate elementelor călite 
în lupta îndelungată din trecut şi elementelor muncitoreşti, care să fie educate în spirit partinic. Dacă în 
1945 n-am avut posibilitatea ca să organizăm serviciul pe baze noi, aceasta se impunea ca o 
necesitate vitală, după descoperirea cazului Stupineanu. Trebuia să tragem atunci toate invatamintele 

„1. Scoaterea din muncă a tov. Serghei Niconov, care nu a reuşit să asigure o 
conducere partinică şi sancţionarea lui cu vot de blam. 

2. Pentru metodele antipartinice aplicate în munca profesională şi distrugerea cadrelor, 
scoaterea din serviciu şi excluderea din partid a lui Filipescu Gheorghe şi Tigoiu Mircea, ca 
elemente străine de partid şi care au întreținut în permanență o atmosferă duşmănoasă fata 
de partid. 

3. Pentru aceleaşi motive, excluderea din partid a lui Gancearuc Petre“ şi scoaterea 
lui din munca de răspundere pe care o are”. 

În plus, este binecunoscută obstinatia cu care partidul comunist i-a vânat pe foştii 
ofițeri S.S.I., epurati în perioada 1944-1945, după preluarea puterii depline în stat. Astfel, încă 
din 1948 foştii şefi de secţii operative au intrat într-o anchetă care s-a finalizat abia în anul 
1956, iar Securitatea, după desființarea S.S.I.-ului la 2 aprilie 1951, a deschis şi un dosar de 
problemă intitulat „Cadre şi agenţi S.S.I.”, finalizat în 196420. 

Logica cititorului este pusă la încercare şi cu prilejul „lămuririi” de către autor a 
motivelor pentru care Eugen Cristescu, apreciat a fi fost „omul cel mai bine informat din 
România”, nu a reuşit să-şi salveze familia şi propria persoană, fiind capturat în mod 
lamentabil: 

„La întrebarea «de ce a stat izolat, aşteptând, practic, într-o capcană să fie prins?», 
răspunsul este dat de faptul că Mihai Antonescu (cu implicarea mareşalului lon Antonescu) a 
întocmit o listă cu numele a 200 de personalități care urmau să fie evacuate din calea 
sovieticilor în caz de ocupare a României de către aceştia. Pe această listă se aflau Eugen 
Cristescu, Constantin (Picky) Vasiliu, membrii guvernului, o seamă de profesori universitari şi 
alte personalități, documentul identificat în fondul de arhivă neprecizând numele tuturor. 
Această acțiune poate fi socotită ca ultima încercare de salvare a valorilor politice şi 
intelectuale ale românilor din calea tăvălugului sovietic” (p. 99). 

Să înțelegem că Eugen Cristescu s-a mutat dintr-un loc în altul în aşteptarea unei 
salvări venită de la Mihai Antonescu, el însuşi arestat încă din 23 august? Dormea oare liniştit 
şeful S.S.I.-ului ştiindu-se trecut pe o astfel de listă „salvatoare”? Cum se face că timp de o 
lună de zile, până pe 24 septembrie 1944, acesta nu a găsit nici o soluție de a părăsi tara? 
Varianta plecării pare să fi incoltit în mintea sa chiar din după-amiaza zilei de 23 august, căci 
în timpul vizitei pe care a făcut-o la Legația germană şi în urma discuţiilor cu Killinger, Eugen 
Cristescu „a încercat să obțină vize germane pentru a se putea refugia la rude în Franţa, dar 
încercarea s-a soldat cu un esec”2'. Acceptând ca veridic acest episod, ne întrebăm cum se 
face că şeful S.S.I. nu dispunea de acte false pentru o astfel de situaţie, cu atât mai mult cu 
cât structura de specialitate a S.S.I.-ului era condusă chiar de fratele său, Gheorghe 


din acest caz deosebit de grav pentru securitatea regimului nostru şi să luăm toate măsurile pentru a 
curăța serviciul de elemente vechi şi necorespunzătoare”. 

18 Personajul apare în alte documente cu numele Goncearuc Petre. 

19 Ibidem, f. 13-14. 

20 Cristian Troncotă, Aspecte ale bătăliei desfăşurate pe frontul secret al informațiilor înainte de 
instaurarea guvernului Dr. Petru Groza, în „6 Martie 1945. Începuturile comunizării României”, 
Bucureşti, Editura Enciclopedică, 1995, p. 285-286. 

21 Florin Pintilie, Serviciul Special de Informaţii din România (1939-1947), vol. |, Bucureşti, Editura 
Academiei Nationale de Informaţii, 2003, p. 361. 

Cristescu? În opinia noastră, explicația pentru eşecul evaziunii lui Eugen Cristescu rămâne să 
fie oferită, eventual, de cercetări viitoare, simpla prezenţă a numelui său pe lista întocmită de 
Mihai Antonescu nereprezentând o explicație plauzibilă. 

Din punct de vedere stilistic, am remarcat o frază neterminatăz, o alta incompletăz 
(în propoziția subordonată lipsind predicatul), precum şi un dezacord gramatical („trupele se 
afla în stare de alarmă” — p. 88). Totodată, am înregistrat preluarea unui şablon intrat în 
istoriografie şi anume folosirea sintagmei ,inscenarea de la Tămădău” (p. 151), pentru 
capcana în care au fost atraşi o parte din liderii P.N.T. in 14 iulie 1947 de către Siguranță. 
Despre ce ,inscenare” poate fi vorba, când respectivii lideri doreau realmente sa 
părăsească tara, neavând însă şi abilitatea de a concepe un plan de succes? 

Ca aspecte pozitive ale travaliului depus de autor, am reţinut precizările utile aduse 
cu privire la persoanele care s-au succedat în funcţia de director al S.S.I.-ului în perioada 23 
august 1944 începutul anului 1947. Avem în vedere în special menționarea numirii 
generalului Gheorghe Săvoiu la conducerea S.S.I.-ului, prin Înaltul Decret Regal nr. 2.485/20 
decembrie 1944, prezența acestuia la cârma serviciului fiind trecută cu vederea de alți 
cercetători. 

Totodată, am remarcat şi valorizarea funcţiei de „magistra vitae” rezervată istoriei 
încă de antici. Astfel, autorul, plecând de la măsurile întreprinse de Gheorghe Cristescu 
pentru protejarea cadrelor serviciului în contextul dificil din primele zile de după 23 august 
1944, notează: 

„Toate aceste măsuri pot fi apreciate şi ca o dovadă a preocupării deosebite fata 
de problemele complexe generate de starea de război, ştiut fiind că o instituție funcționează 
la capacitate maximă atunci când membrii ei simt grija şi ajutorul pentru problemele zilnice. 
Un individ este preocupat constant de aspectele familiale şi poate avea eşecuri profesionale 
în mod sistematic atunci când îşi risipeşte resursele interioare în rezolvarea unor aspecte 
care tin de asigurarea confortului minim. De aceea, şefii cu adevărat mari sunt cei care îşi 
încep activitatea zilnică prin a se informa despre problemele subordonatilor şi care încearcă 
să le rezolve” (p. 69). 

Suntem tentaţi să credem că aceste observații din domeniul managementului 
resurselor umane au un destinatar precis, în stricta contemporaneitate, având în vedere că 
domnul Mihai Şerban a ţinut să remarce şi în cadrul concluziilor „grija sistemului informativ 
românesc de dinainte de 23 august 1944 pentru cadrele sale” (p. 162). 

La finalul lecturii, speranța iniţială că vom afla răspunsul la „întrebarea 


x» 


fundamentală” formulată initial de autor („dacă structura informativă românească a renunțat în 


22 „După această perioadă marcată de intrarea României în sfera de influenţă sovietică, ca urmare a 
hotărârilor luate la Conferinţa miniştrilor Afacerilor Externe ai U.R.S.S., S.U.A. şi Marii Britanii (care a 
avut loc între 06-26.12.1945, la Moscova.” (p. 45). 

23 „Am optat pentru analizarea activităţii informative desfăşurate de Serviciul Special de Informaţii în 
perioada 1944-1948, deoarece acest interval (atât de scurt, la nivelul Istoriei, dar cu o atât de mare 
concentrare de venimente) ca fiind deosebit de interesant” — p. 160. 

24 Gheorghe Onişoru, Operaţiunea Tămădău: desfiintarea Partidului National Țărănesc (1947), pref. 
acad. Florin Constantiniu, Bucureşti, Editura Institutului Naţional pentru Studiul Totalitarismului, 2008, 
capitolul II al lucrării este intitulat, corect, chiar Capcana de la Tămădău. 

mod public la concepția tradiţională conform căreia îşi desfăşura activitatea sau aceasta a 
fost divizată în două, după 23 august 1944” - p. 15) a fost oarecum împlinită: 

„Apreciez că structurile informative româneşti nu au renunțat în mod public la 
concepția tradițională de muncă, ci au fost obligate să accepte divizarea acestuia, după 23 
august 1944” (p. 164). Am aflat, aşadar, că a avut loc o divizare, mai rămâne să ne lămurim 
dacă această divizare a fost a „structurilor informative româneşti” sau a „concepției 
tradiționale de muncă”, căci formula „divizarea acestuia” rămâne enigmatică. 

Bilanțul lecturii volumului realizat de domnul Mihai Şerban este mai degrabă unul 
negativ. Absența unei istoriografii a problemei abordate, preeminenta surselor arhivistice 
coroborată cu ignorarea a numeroase surse edite şi a unor studii remarcabile dedicate 
subiectului, absența unui indice de persoane imprimă lucrării o notă de amatorism, autorul 
nefăcând altceva decât să reitereze nişte informaţii deja intrate în circuitul ştiinţific. Cu alte 
cuvinte, aşa cum remarca odinioară un recenzent, „volumul aduce în atenție informaţii noi şi 
interesante, doar că cele interesante nu sunt noi şi viceversa”. 

Pe de altă parte, modul extrem de ciudat în care pasaje ample din volum au fost 
reluate dintr-un capitol în altul, precum şi maniera în care unele probleme au fost abordate, 
tratate, abandonate şi din nou reluate creează senzația că volumul este doar un compendiu 
al unei lucrări mai vaste, realizat, probabil, din raţiuni ce tin de completarea unui dosar 
specific carierei universitare. Dacă ipoteza noastră s-ar confirma, atunci procedeul unui 
recent aspirant la titlul de profesor universitar care, întrebat fiind de comisie despre unul din 
volumele ce figurau în lista de lucrări, a scos mândru o dischetă din buzunar, ni se pare 
preferabil publicării pripite a unui volum. 


Florian Banu 

Mihaela Grancea, Reprezentări ale morii in România epocii comuniste. Trei studii de 
antropologie funerară, prefață de Zoe Petre, Cluj-Napoca, Casa Cărţii de Ştiinţă, 2007, 178 p. 


Autoare cu mai vechi preocupări în domeniul antropologiei culturale a 
reprezentărilor despre moarte”, Mihaela Grancea propune cititorilor, prin volumul pe care îl 
prezentăm aici, trei studii solide, bazate pe o amplă investigaţie şi rod al unei analize 
laborioase: Sistemul şi moartea. Percepţii ale morții în perioada stalinistă; Epitaful sapantean 
şi celebrarea vieții şi, în final, Retorica despre moartea eroică în inscripțiile funerare ale lui 
decembrie '89. Ca un prim element pozitiv, trebuie subliniat faptul că fiecare studiu este 
urmat de un consistent rezumat în limba engleză. 

Primul dintre aceste studii este rodul focalizării analizei asupra modului în care 
ideologia şi politica specifică primilor ani ai „dictaturii proletariatului” a instrumentalizat 
ceremoniile funerare2. Pe parcursul său, mecanismele propagandei comuniste au fost 
demontate cu minutiozitatea unui ceasornicar, fiind identificate căile de creare a eroului 
comunist, ca ofertă antropologică a ideologiei comuniste, în multiplele sale ipostaze: 
ilegalistul comunist, soldatul sovietic, eroul altruist — expresie a umanismului comunist, „liderul 
cu atribuţii demiurgice şi eponime”. 

În cadrul studiului, modalitățile în care accesoriile de factură ideologică erau 
utilizate în procesul de „eroizare” sunt atent inventariate (camionul drapat în negru ce 
transporta spre cimitir trupul defunctului, afetul de tun destinat sicrielor ofițerilor superiori din 
Armată, Securitate şi Miliție, perna pe care erau expuse medaliile şi ordinele cu care fusese 
răsplătit decedatul, garda de onoare, salvele de armă, fondul muzical, coroanele oficiale, 
grupul „tovarăşilor de luptă” etc.). Au fost identificate şi tipologiile funeraliilor (incinerare — 
pentru liderii de marcă ai Partidului, înhumare — pentru eşalonul al doilea şi nomenclatura 
locală), cu excepţiile de rigoare (vezi cazul dr. Petru Groza), fiind trecute în revistă câteva 
ceremonii de referință pentru subiectul abordat. Astfel, regăsim analizate funeraliile lui Aurel 
Setu, şoferul Legatiei Romane din Berna (asasinat in 1955), a unor vechi ilegalişti (Belu 
Zilber, Bela Brainer, Ana Pauker, Florica Şelmaru), dar şi a unui demnitar căzut în dizgrație, 
precum Virgil Trofin (decedat în iulie 1984). 

Un loc aparte este acordat ceremoniilor „hibride”, de compromis între modelul 
bolşevic al funeraliilor publice şi cel traditional. În acest sens, sunt analizate ceremoniile 
prilejuite de moartea savantului şi omului politic de stânga Dimitrie Bagdasar şi de moartea lui 
Petru Groza. Pentru a demonstra caracterul de unicitate al înmormântării lui Groza este 
suficient să amintim că „presa centrală, îndeosebi Scânteia şi România liberă, a reprodus o 
imagine de la înmormântarea liderului «reperist» care il infatisa pe Patriarhul Justinian al 


1 Mihaela Grancea (coord.), Reprezentări ale morţii în Transilvania secolelor XVI - XX, Cluj-Napoca, 
Editura Casa Cărţii de Ştiinţă, 2005; Mihaela Grancea, Ana Dumitran, Discursuri despre moarte în 
Transilvania secolelor XVI — XX, Cluj-Napoca, Editura Casa Cărții de Ştiinţă, 2006. 

2 Pentru un alt unghi de abordare a subiectului, vezi Zoe Petre, Adio, scump tovarăş! Schité de 
antropologie funerară a epocii comuniste, în Lucian Boia (editor), Mitologii comuniste, Bucureşti, 
Editura Nemira, 1995, p. 21-35. 

României, înconjurat de ierarhi B.O.R., cadelnitand, în odajdii şi cu mitra arhierească pe cap, 
la catafalcul lui Groza, în holul fostului Palat Regal” (p. 15). 

Analiza instrumentalizarii morţii liderului este urmată de cea a morţii „eroilor” din 
cadrul mitologiei comuniste, fiind surprinsă prezența constantă a acestei teme în politica 
culturală a regimului, de-ar fi să amintim aici doar Lazăr de la Rusca, a lui Dan Deşliu, sau 
Balada tovarăşului căzut împărțind «Scânteia» în ilegalitate, scrisă de Victor Tulbure. De 
asemenea, este decelată maniera extrem de abilă şi persuasivă în care comuniştii, făcând uz 
de noile figuri cu rol mitologic, au reconfigurat istoria recentă, „impunând sistematic în 
conştiinţa publica alte «locuri ale memoriei» (Lupeni, Grivița, Doftana, Jilava, Văcăreşti, Aiud, 
Ocnele Mari, Râmnicu Sărat, lagărul de la Tg. Jiu, Mausoleul din parcul Carol) cu rol esenţial 
în construcția memoriei ilegalitatii eroice” (p. 47-48). 

Un loc aparte în economia lucrării este rezervat interpretării ecourilor avute de moartea 
lui Stalin în martie 1953, eveniment transformat de „aparatul de propagandă” într-un 
„cataclism de proporții gigantice”, şi de moartea lui Gheorghe Gheorghiu-Dej în martie 1965, 
eveniment ce a prilejuit o adaptare a modelului instituit de evenimentul funerar stalinist. 

Autoarea nu a omis studierea modalitatilor de abordare a morţii Celuilalt, a 
„duşmanului de clasă”, din perspectiva ideologiei comuniste, abordare care facilita şi legitima 
represiunea. Diabolizarea „duşmanilor poporului” prin „generalizarea unor stereotipuri arhaice 
cu semnificații morale” (p. 71) avea ca finalitate impunerea unui statut de marginal în cadrul 
societăţii, statut care transgresa linia de demarcaţie dintre viata şi moarte, semnificativă fiind 
înmormântarea deţinuţilor politici în vechile „cimitire ale nevoiaşilor”, fără sicriu, dezbracati şi, 
evident, fără nici o slujbă religioasă. 

În opinia noastră, folosind documentele oficiale, dar şi relatările memorialistice şi 
presa vremii, autoarea a reuşit cu succes să surprindă în acest studiu măsura în care 
„moartea comunistă” a fost un produs al discursului, o parte componentă a ideologiei, 
deopotrivă cu o ocazie unica de a cultiva solidaritati specifice proiectului internationalist sau 
national-comunist. 

Ca observatie critica asupra acestui prim studiu, am remarcat repetarea integrala a 
textului notei nr. 9 (p. 14) în cadrul notei 12 (p. 16), scăpare pe care o atribuim bogăției de 
trimiteri bibliografice şi intenţiei autoarei de a asigura o forță argumentativa cat mai redutabilă. 

Cel de-al doilea studiu reprezintă o schimbare de registru, de la disecarea tehnicii 
ideologizate a „gestionării cadavrului” la analiza unui univers vesel, care „celebrează viața” — 
„Cimitirul Vesel” din Săpânța. Apropierea autoarei de fenomenul cultural sapantean a 
presupus o analiză a imaginii morții, a manierei în care locuitorii se raportau la analiza vieții şi 
la definirea morţii fizice. Pornind de la epitafurile întocmite de loan Stan Patras (acesta 
ridicând cca 800 de cruci în ambele cimitire ortodoxe din Săpânța în perioada 1934-1977), 
Mihaela Grancea decelează existența unei adevărate „pedagogii a epitafului”, acesta 
ilustrând „esența unei existente umane, înfățişând uneori, confruntarea omului cu forte 
incontrolabile, cu imprevizibilul tragic, cu destinul implacabil’ (p. 113). lronizarea muncii 
excesive şi a acumulării de averi, cu rădăcini ideatice în ,Ecclesiast’, este însoțită, în opinia 
autoarei, de celebrarea ritmurilor tradiționale ale comunității rurale maramureşene, aprecierea 
finală a individului fiind făcută „în funcţie de atitudinea vizavi de muncă, de numărul urmaşilor 
(«coconi») şi de sociabilitate” (p. 111). Se asigură în acest fel o perpetuare a fondului de 
reprezentări tradiționale, nu de puţine ori arhaice, care văd moartea ca pe o trecere, o 

strămutare din existența mundană într-o lume care îi seamănă în multe feluri. Continuitatea 
existenței este pusă în evidență şi de „folosirea sistematică a prezentului în epitaf”, care, 
dimpreună cu utilizarea ironiei şi autoironiei, transformă țăranii înmormântați în „Cimitirul 
Vesel” din Săpânța în „manifestări ale omeniei şi împlinirii specifice axiologiei perene a 
«rostului»” (p. 116). 

Ultimul studiu inserat în volum este consacrat manierei de reflectare imagologică a 
pierderilor de vieți omeneşti din cursul evenimentelor din decembrie 1989. Aşa cum sublinia 
Lucian Boia, „nici o comunitate nu se poate dispensa de eroi, de salvatori, atât în viața 
curentă, cât şi în sensul rememorării tradiţiei istorice". Aşadar, în mod firesc, o analiza a 
eroizării victimelor din decembrie 1989 este binevenită în contextul actual când, la două 
decenii de la dispariția regimului comunist partidele politice fac apel la memorie doar în 
perioada campaniilor electorale, pentru a-şi legitima discursul. 

Pornind de la interpretarea formelor plastice ale eroizării şi comemorării, autoarea 
subliniază maniera standardizată de abordare şi redarea confuză a ideii de act eroic, iar 
investigația imagologică este completată prin analiza epitafurilor comemorative, reliefând 
complexitatea de abordare a evenimentelor revoluționare. 

Textele studiilor sunt întregite de un număr de 17 anexe foto ce reproduc imaginile 
unor monumente funerare ale unor personalități comuniste, câteva dintre crucile ce au făcut 
faima „Cimitirului Vesel” din Săpânța, precum şi câteva din monumentele funerare edificate 
după 1989. Consultarea lucrării este facilitată de indicele de nume inserat la final. 

Lectura volumului oferă o inedită perspectivă metodologică, deschizând orizonturi 
noi în abordarea imaginarului epocii comuniste, lăsând să se întrevadă substratul pe care 
aceasta a fost edificată şi sugerând continuitati la nivelul mentalităților în imediata 
contemporaneitate. Aşadar, bibliografia antropologiei culturale s-a îmbogăţit cu o lucrare 
realizată cu acribie ştiinţifică şi scrisă într-o manieră mai mult decât captivantă. 


Luminiţa Banu 


3 Lucian Boia, Istorie şi mit în conştiinţa românească, Bucuresti, Editura Humanitas, 2002, p. 282. 

Tim Weiner, CIA — o istorie secretă, traducere Raluca Pusderca, Bucuresti, Litera 
Internațional, 2009, 482 p. 


Agenţia Centrală de Informaţii a Statelor Unite ale Americii, binecunoscută în 
întreaga lume sub acronimul C.I.A., a exercitat o adevărată fascinatie asupra istoricilor, 
ziariştilor, romancierilor şi, nu în ultimul rând, scenaristilor de film de pretutindeni‘. Publicul 
român a avut la dispoziţie o serie de lucrări despre celebrul serviciu de informaţii american 
încă dinainte de 1989, fiind preferate, evident, cele cu o încărcătură ideologică adecvată 
intereselor regimului politic din acel moment?. După 1990 lucrările consacrate C.I.A. au 
devenit mai numeroase şi acoperă o paletă mai largă de abordări. Dintre cele mai 
semnificative lucrări traduse în limba română, ne mulțumim să le amintim pe cele semnate de 
John Ranelagh+ si Cristopher Andrews, ambele volume reprezentând, în opinia noastră, 
lucrări de excepție, bazate pe o documentare de mare anvergură. 

În anul 2009 bibliografia în limba română consacrată principalei agenții de 
informaţii a S.U.A. s-a îmbogăţit cu două noi volume, semnate de Eric Fratini şi Tim Weiner. 
În rândurile de faţă vom încerca să facem, o succintă prezentare a lucrării semnată de Tim 
Weiner, reputat jurnalist al ziarului The New York Times, câştigător al premiului Pulitzer 
(1988) pentru investigaţiile sale cu privire la programele secrete de securitate națională ale 
S.U.A. 

Publicată în anul 2007, sub titlul Legacy of Ashes: the History of the CIA, 
(„Moștenirea de scrum: istoria C.I.A.”) de către prestigioasa editură Doubleday, cartea lui Tim 
Weiner este una dintre cele mai incitante istorii ale CIA pe care am avut prilejul să le răsfoim. 
Investigația autorului începe în primele zile de după cel de-al doilea război mondial şi ne 
conduce prin întreaga perioadă a războiului rece, prin anii tulburi de după dispariția Uniunii 
Sovietice şi până la controversatul directorat al lui Porter Goss, încheiat la 5 mai 2006. 


1 Julius Mader, Who's who in CIA: ein bibliographisches Nachschlagewerk tiber 3000 Mitarbeiter der 
zivilen und militärischen Geheimdienstzweige der USA in 120 Staaten, Berlin, Julius Mader, 1968; 
John Stockwell, In search of enemies: a CIA story, New York, W.W. Norton, 1978; Robert Goehlert, 
Elizabeth R. Hoffmeister (eds.), The C.I.A. A Bibliography, Monticello (Illinois), Vance Bibliographies, 
1980; Thomas F. Troy, Donovan and the CIA: a history of the establishment of the Central Intelligence 
Agency, Washington, Central Intelligence Agency, 1981; Brian Freemantle, La CIA: les secrets de 
honorable compagnie, Paris, Plon, 1986; Edward J. Epstein, Intox CIA-KGB: la guerre des mots, 
Paris, Stock, 1989; Rhodri Jeffreys-Jones, The CIA and American democracy, New Haven — London, 
Yale University Press, 2003. 

2 Annabelle Bucar, Adevarul asupra diplomatilor americani, Bucuresti, Editura de Stat, 1949. 

3 John Barth, Arhipelagul CIA, Bucuresti, Editura Elit, fa; Michael Levine, Laura Kavanau-Levine, 
Cabala imperiului ascuns: CIA şi războiul drogurilor, Ploieşti, Elit, 1996; David E. Murphy, Serghei A. 
Kondrasev, Bătălia pentru Berlin: CIA şi KGB în războiul rece, laşi, Elit, 1997. 

4 John Ranelagh, Agenția. Ascensiunea şi declinul C.I.A., Bucuresti, Editura Bic All, 1997. 

5 Christopher Andrew, CIA şi Casa Albă. Serviciul secret şi Preşedinţia americană de la George 
Washington la George Bush, Bucuresti, Editura Bic All, 1998. 

6 Eric Frattini, CIA: ferma din Langley, Bucuresti, Editura Tritonic, 2009. 

Volumul a fost structurat în şase parti, delimitate în funcție de succesiunea 
preşedinţilor americani la Casa Albă şi purtând titluri cât se poate de provocatoare: Partea 
întâi — La început nu ştiam nimic. CIA în timpul administraţiei Truman. 1945-1953; Partea a 
doua — Un geniu cam ciudat! CIA în timpul administraţiei Eisenhower. 1953-1961; Partea a 
treia — Cauze pierdute. CIA în timpul administratiilor Kennedy şi Johnson. 1961-1968; Partea 
a patra — Scăpaţi de clovni. CIA în timpul administratiilor Nixon şi Ford. 1968-1976; Partea a 
cincea — O victorie lipsită de bucurie. CIA în timpul administratiilor Carter, Reagan si George 
H.W. Bush. 1977-1993; Partea a şasea — Presupunerile. CIA în timpul administratiilor Clinton 
şi George W. Bush. Fiecare parte este divizată în şase-şapte minicapitole de maximum 10 
pagini fiecare, autorul reuşind astfel să imprime si să menţină un ritm alert lecturii, volumul 
citindu-se „dintr-o suflare”. La final sunt indicate principalele surse, iar notele se întind pe mai 
bine de 100 de pagini. 

Bazată pe studierea a peste 50.000 de documente din arhiva CIA şi pe câteva sute 
de interviuri cu veterani ai agenției, inclusiv cu zece din foştii directori, lucrarea a fost 
catalogată de The Wall Street Journal ca fiind „truly extraordinary... the best book ever 
written on a case of espionage” si a primit National Book Award pentru categoria non-fiction. 
Evident, ca orice lucrare de succes şi, mai ales, ca una care a îndrăznit să pună în lumină 
anumite aspecte deloc convenabile pentru puternica CIA, nu au lipsit nici opiniile 
(hiper)critice’. 

Ca de obicei în astfel de ocazii, ceea ce este lăudat de unii recenzenti, respectiv 
spiritul critic al autorului, lipsa de reţinere în a releva numeroasele abuzuri şi încălcări ale legii 
de care s-a făcut vinovată agenția de-a lungul timpului, precum şi numeroasele şi, nu rareori, 
hilarele sale eşecuri, este condamnat de detractorii lucrării. Astfel, Nicholas Dujmovic nu 
şovăie să afirme că însuşi titlul original al lucrării, „the legacy of ashes”, se bazează pe „un 
dialog inventat’®, acuzând autorul că a distorsionat „ce a fost spus, de ce a fost spus, când a 
fost spus şi circumstanţele în care a fost spus - totul pentru a-şi demonstra teza conform 
căreia CIA a înregistrat un continuu eşec din 1947 şi până în prezent”. 

Întrucât ne lipsesc informaţiile esențiale pentru o evaluare de detaliu a problemelor 
abordate de Tim Weiner, ne vom mulțumi la a puncta doar câteva dintre ele. 

În primul rând, cartea este, dincolo de orice critică, bazată pe surse oficiale, „nici o 
sursă anonimă, nici un citat întâmplător, nici un zvon”, după cum ne asigură autorul (p. 12). În 


7 Vezi Nicholas Dujmovic, Legacy of Ashes is not the definitive history of the CIA that it purports to be, 
la https://www.cia.gov/library/center-for-the-study of intelligence/csi-publications/csi- 
studies/studies/vol51no3/legacy-of-ashes-the-history-of-cia.html. 

8 În fapt, Tim Weiner relatează in subcapitolul „O înfrângere de opt ani” (p. 131-132 în editia in limba 
romana, p. 166 în ediţia princeps) un dialog între preşedintele Einsehower şi Allen Dules, directorul 
CIA, datat în ianuarie 1961, pe parcursul căruia Einsehower i-ar fi spus lui Dulles: „Structura 
organizației noastre de informații este deficitară (...). Nu are nici un sens, trebuie să fie reorganizată şi 
ar fi trebuit să facem lucrul acesta cu mult timp în urmă. Nu s-a schimbat nimic de la Pearl Harbour. 
Timp de opt ani tot suferim o înfrângere”. Acest dialog îl făcea pe Tim Weiner să afirme că tot ce avea 
să lase Dulles succesorului său era „o moştenire de scrum”, aşa cum se exprimase Eisenhower într-o 
reuniune a National Security Council din 5 ianuarie. În fapt, potrivit lui Dujmovic, Eisenhower ar fi folosit 
aceste cuvinte referindu-se la propriul său eşec de a crea un serviciu profesionist de spionaj militar şi 
nicidecum cu privire la CIA. 

al doilea rând, spune lucrurilor pe nume, sfidând pudibonderiile referitoare la lumea serviciilor 
secrete, atât de răspândite şi în societatea românească. Astfel, Tim Weiner îşi intitulează 
primul capitol din partea l-a a lucrării, fără aprehensiune, „Serviciile de spionaj trebuie să fie 
globale şi totalitare”, citându-l practic pe William J. Donovan (cunoscut drept ,Wild” Bill), 
întemeietorul O.S.S.-ului (Office of Strategic Services). În cadrul aceluiaşi capitol, analizând 
contextul în care a fost creată CIA, autorul aduce în atenţie câteva din opiniile cinice, dar 
realiste ale oamenilor aflați în funcții de decizie la acel moment. Astfel, necesitatea serviciilor 
secrete de informații este argumentată prin citarea generalului american Magruder, care a 
definit problema după cum urmează: „Operațiunile clandestine de colectare a informaţiilor 
implică o încălcare constantă a tuturor regulilor. Ca să fim sinceri, astfel de operaţiuni sunt, 
inevitabil, la limita legii şi uneori de-a dreptul ilegale” (p. 19). În opinia generalului, Pentagonul 
şi Departamentul de Stat nu puteau să rişte aprobând astfel de misiuni, dar un nou serviciu 
clandestin trebuia să preia responsabilitatea. 

Aceeaşi manieră lipsită de inhibitii este vizibilă şi în momentul relatării modalităţii în 
care CIA s-a angajat să îi înfrângă pe comunişti în alegerile desfăşurate în Italia în aprilie 
1948. Autorul prezintă modul în care milioane de dolari provenind din Fondul de Stabilitate 
Valutară, creat dupa Marea Criză, pentru a asigura valoarea dolarului fata de monedele 
străine pe termen scurt, au fost transferate, cu complicitatea lui John W. Snyder, secretarul 
Trezoreriei, „în conturile bancare ale cetățenilor americani bogați, multi dintre ei italieni 
naturalizati, care apoi au trimis banii către nou-createle fronturi politice ale ClA-ului” (p. 31). 
Rezultatul: ,crestin-democratii italieni au câştigat alegerile cu o marjă confortabilă şi au format 
un guvern care i-a exclus pe comunişti”. Conform lui Tim Weiner, „obiceiul CIA-ului de a 
cumpăra alegeri şi politicieni cu genţi doldora de bani s-a repetat în Italia — şi în multe alte tari 
— în următorii douăzeci şi cinci de ani” (p. 31). 

De asemenea, sunt demontate mecanismele prin care CIA a deturnat sume 
importante din cele 13,7 miliarde de dolari aprobate de Congres pentru primii cinci ani ai 
Planului Marshall. Confruntarea de pe frontul secret era mai presus de legile şi instituțiile 
„oamenilor de rand”: „Banii sustraşi de CIA din fondurile Planului Marshall urmau să finanțeze 
o rețea de fronturi false — o fațadă de comitete şi consilii publice conduse de cetățeni distinși. 
Comuniştii aveau organizații de acoperire în întreaga Europă: edituri, ziare, grupuri 
studenţeşti, sindicate. Acum era timpul ca CIA să şi le organizeze pe ale ei. Aceste fronturi 
recrutau agenți străini — emigranți din Europa de Est, refugiați din Rusia. Aceşti străini, aflați 
sub controlul CIA, urmau să formeze grupuri politice clandestine în țările libere ale Europei” 


(p. 32). 

Lucrarea oferă informații interesante şi despre instaurarea regimului comunist în 
România şi despre firavele tentative americane de a submina acest proces. Primele relatări 
se referă la activitatea de la Bucureşti a lui Frank Wisner, venit în România în septembrie 
1944, în calitate de şef de post al O.S.S.-ului, cu misiunea de a-i supraveghea pe sovietici’. 


9 În perioada 29 august — 2 septembrie 1944 au venit în România două echipe de militari americani 
aparținând O.S.S.-ului sub conducerea lui Frank Wisner (sosit pe 2 septembrie), care avea ca principal 
colaborator pe maiorul Robert Bishop (şeful secţiei X2 — ,Contraspionaj” a misiunii OSS). Oficial, 
misiunea acestora era de a coopera cu serviciile similare sovietice pentru repatrierea prizonierilor 
americani din România - cf. Cristian Troncotă, Aspecte ale bătăliei desfăşurate pe frontul secret al 

Acesta, instalat în „conacul cu treizeci de camere al unui magnat al berii din Bucureşti 
[Bragadiru - n.ns.]’, raporta cu mândrie cartierului general că „reuşise să stabilească o 
legătură foarte bună cu serviciile de informații sovietice” (p. 18-19). Situaţia reală era însă cu 
totul alta. Aşa cum remarcă Tim Weiner, „Wisner fusese spion american pentru mai putin de 
un an. În schimb, ruşii lucrau în domeniu de mai bine de două secole. Aveau deja agenţi bine 
plasați în O.S.S. şi s-au infiltrat repede în cercul de aliați şi agenți români ai lui Wisner’. 
Până în iarnă, preluaseră controlul asupra capitalei, adunaseră mii de români de origine 
germană în vagoane şi îi trimiseseră în Est, spre sclavie şi moarte. Wisner văzuse cum 
douăzeci şi şapte de vagoane ticsite cu oameni părăseau România. Imaginea avea să-l 
bântuie toată viata” (p. 19). 

În 1946 se pare că Pentagonul stabilise că cea mai bună metodă de a opri 
înaintarea sovieticilor în cazul unui conflict era „întreruperea căilor de aprovizionare ale 
Armatei Roşii din România” (p. 23). În acest scop, generalul Hoyt Vandenberg, director al 
Serviciilor Centrale de Informații din 10 iunie 1946, a decis ca Biroul pentru Operaţiuni 
Speciale (OSO) „să formeze o forță de rezistență în România” (p. 24), folosind rețeaua de 
agenți creată de Frank Wisner, ignorând faptul ca aceasta era penetrata deja de sovietici. Ca 
urmare, operațiunea începea sub auspicii nefavorabile. 

De altfel, Charles W. Hostler, primul şef de avanpost din Bucureşti al OSO, odată 
ajuns la post „s-a văzut înconjurat de «conspirație, intrigă, rautate, duplicitate, înşelătorie, 
ocazional crimă» printre fascişti, comunişti, monarhişti, industriaşi, anarhiști, moderați, 
intelectuali şi idealişti - «un mediu social şi politic pentru care tinerii ofițeri americani erau slab 
pregatitin”. 

Generalul Hoyt Vandenberg le ordonase locotenentului Ira C. Hamilton si maiorului 
Thomas R. Hall, detaşaţi la Misiunea Militară Americana din Bucuresti, „să organizeze 
Partidul National Țărănesc într-o forță de rezistență”. Aceştia s-au folosit de serviciile lui 
Teodor Manicatide, singurul agent important recrutat de Wisner'1. Manicatide, care lucra la 
misiunea americană „ca translator ziua şi spion noaptea”, le-a facilitat contactul cu liderii 
P.N.T. cărora americanii „le-au oferit suportul clandestin al Statelor Unite — arme, bani şi 
informații” (p. 24). 


informaţiilor înainte de instaurarea guvernului dr. Petru Groza, în „6 Martie 1945 - începuturile 
comunizării României”, Bucureşti, Editura Enciclopedică, 1995, p. 281; pentru detalii asupra activității 
din România, vezi lucrarea realizată de maiorul Bishop la scurtă vreme după evenimente — Robert 
Bishop and E.S. Crayfield, Russian astride The Balkans, London, Evans Brothers Limited, 1949. 

10 Potrivit lui Cristian Troncotă, sovieticii o recrutaseră pe soţia lui Bragadiru, aceasta fiind în relații 
foarte apropiate cu Frank Wisner — Cristian Troncotă, Istoria serviciilor secrete româneşti. De la Cuza 
la Ceauşescu, Bucuresti, Editura ,lon Cristoiu”, 1999, p. 270. 

11 Sergentul Teodor Manicatide, nume de cod Tosillitis, se pare că lucra şi pentru Secţia Il-a a Marelui 
Stat Major. Valoarea sa pentru americani era deosebită având în vedere că acesta dispunea de surse 
de informare în cadrul biroului mareşalului Rodion Malinovski, comandant al Frontului 2 ucrainean şi 
avea astfel posibilitatea de a obține informaţii referitoare la ordinele de bătaie şi la corespondenţa cu 
Moscova şi cu reprezentanții sovietici din Comisia Aliată de Control din România. În afară de 
Manicatide, maiorul Robert Bishop l-a folosit ca sursă pe locotenentul Teodor Negroponte, detaşat 
oficial pe lângă misiunea militară americană. Ulterior, informaţii se pare că au fost obținute şi de la Rică 
Georgescu şi chiar Lucrețiu Pătrăşcanu şi Bellu Zilber - cf. Cristian Troncotă, op. cit., p. 271. 

Maniera precară din punct de vedere al conspirativitatii in care s-a acționat a 
permis o contrareactie rapidă şi decisivă a sovieticilor: „Serviciilor de informații sovietice şi 
poliției secrete române le-a luat doar câteva săptămâni pentru a-i descoperi pe spioni. 
Americanii şi agentul lor şef au fugit ca să scape cu viata, în vreme ce forțele de securitate 
sovietice zdrobeau o mare parte din rezistența românească. Liderii Partidului Ţărănesc au 
fost acuzaţi de trădare şi închişi. Manicatide, Hamilton şi Hall au fost condamnaţi în absență 
într-un proces public, după ce martorii au jurat că se dăduseră drept agenţi ai noului serviciu 
american de informaţii. (...) Până la sfirşitul iernii, aproape toţi românii care lucraseră pentru 
Wisner în timpul războiului erau fie închişi, fie morţi; secretarul lui personal se sinucisese. O 
dictatură brutală s-a instaurat în România, iar preluarea puterii a fost grăbită de eşecurile 
acțiunilor sub acoperire ale americanilor” (p. 25). 

Evident, lucrurile sunt prezentate de Tim Weiner într-o manieră simplificatoare, dar 
eşecul serviciilor secrete occidentale în a submina forțele politice comuniste a fost cât se 
poate de real. 

Interesantă ni s-a părut şi relatarea despre impactul pe care l-a avut Radio Europa 
Liberă - „maşinăria media a CIA-ului, în valoare de 100 de milioane de dolari”, aşa cum 
defineşte Tim Weiner respectivul post de radio (p. 101) — într-un moment punctual al 
Războiului Rece: anul 1956. După ce în aprilie 1956 serviciile israeliene de spionaj au 
furnizat omologilor americani o copie după raportul lui N.S. Hruşciov ținut în februarie 1956 la 
cel de-al XX-lea Congres al PCUS, aceştia au decis, în luna iunie, să facă cunoscut opiniei 
publice textul. După publicarea în The New York Times, Radio Europa Liberă a intrat în 
acțiune: „mai bine de trei mii de radiodifuzori, scriitori, ingineri emigranți şi supraveghetorii lor 
americani au pornit radiourile în opt limbi, umplând undele timp de nouăsprezece ore pe zi. 
(...) Emigrantii care emiteau i-au implorat pe şefii lor americani să le dea un mesaj clar care 
trebuia transmis. Şi l-au primit: discursul era citit fără întrerupere, zi şi noapte” (p. 101). 

Consecințele au fost imediate. Deşi cei mai buni analişti ai CIA concluzionaseră 
doar în urmă cu câteva luni că o revoltă populară în Europa de Est este improbabilă, la 28 
iunie, după difuzarea discursului, muncitorii polonezi „au început să se ridice împotriva 
conducătorilor comunişti”. După numai trei luni izbucnea revoluția maghiară! Deşi făcuse totul 
pentru a crea astfel de evenimente, CIA era prinsă pe picior greşit: „În 1956, nu exista nici un 
post CIA în Ungaria. Nu exista nici o secţie destinată operaţiunilor de pe teritoriul Ungariei in 
serviciul de operaţiuni secrete de la sediul central şi nu era aproape nimeni care să 
vorbească limba maghiară” (p. 104). În consecință, „în timpul celor două săptămâni cât a 
durat revoluția maghiară, Agenţia nu a ştiut nimic mai mult decât ce tipăreau ziarele”. 

Lucrarea lui Tim Weiner prezintă într-o manieră atractivă implicarea CIA în toate 
marile acţiuni din perioada Războiului Rece, de la criza Suezului, la criza rachetelor din Cuba, 
de la debarcarea din Golful Porcilor până la criza ostaticilor de la ambasada americană din 
Teheran. Nu vom insista asupra acestor aspecte, lăsând cititorului plăcerea de a descoperi 
resorturile intime puse în mişcare de CIA, având astfel ocazia să descopere măsura în care 
„Agenţia fictivă de Informaţii, cea care trăieşte în romane şi filme, este omnipotentă” (p. 375). 

Sentimentul de îngrijorare retrospectivă declanşat de conştientizarea factorilor 
aleatorii care au împins nu o dată lumea în pragul celui de-al treilea război mondial este 
acutizat de ultimele capitole ale volumului, consacrate activității Agenţiei în timpul 
administratiilor Clinton şi George W. Bush. De la egecurile din Somalia, soldate cu 

masacrarea rangerilor americani pe străzile din Mogadishu, şi până la evenimentele din 
septembrie 2001 şi invadarea Irakului pe baza unor „probe” inexistente, CIA şi-a dovedit din 
plin limitele şi ignoranta şi a demonstrat cu prisosinta transformarea sa dintr-un serviciu de 
informaţii într-un banal instrument politic, subordonat intereselor complexului militar-industrial. 
În opinia autorului, „militarizarea serviciilor de informaţii s-a accelerat pe măsură ce serviciile 
civile de informaţii ale națiunii s-au erodat” (p. 369). 

În 18 decembrie 2006, când Bob Gates’? a preluat controlul asupra Pentagonului, 
situația comunității americane de spionaj era următoarea: „un general conducea CIA 
[generalul Michael Hayden“5, singurul ofiţer militar activ care a condus CIA de la plecarea lui 
Walter Bedell Smith în 1953 - n. ns.], un general era subsecretar de stat pe probleme de 
spionaj, un general se ocupa de programele de contraterorism ale Departamentului de Stat, 
un general de corp de armată era subsecretarul adjunct al Pentagonului pentru probleme de 
spionaj, iar un maior conducea spionii CIA. Toate aceste posturi fuseseră deținute de civili, iar 
asta se întâmpla de multi ani” (p. 373). Această transformare făcea parte „dintr-o putrezeală 
lentă care începuse să otraveasca stâlpii securității nationale americane. (...) O altă mare 
forță începea acum să exercite influență asupra spionajului: America corporatistă”. 

În urmă cu peste jumătate de secol, la sfârşitul mandatului de preşedinte, Dwight 
Eisenhower avertiza: „Trebuie să ne ferim de acumularea de influență nejustificată, fie ea 
voita sau nu, din partea sistemului militar-industrial. Potenţialul pentru o ascensiune 
dezastruoasă a puterii abuzive există şi va persista”. Evenimentele de după 11 septembrie 
2001 au dovedit că acesta avea dreptate: „valul cheltuielilor secrete pentru securitatea 
națională (...) a creat un exploziv complex de spionaj industrial’. Potrivit lui Tim Weiner, 
„clonele corporatiste ale CIA au început să apară de peste tot din suburbiile Washingtonului şi 
de dincolo de ele. Patriotismul pentru profit a devenit o afacere de 50 de miliarde de dolari pe 
an, după unele estimări - o sumă care se ridică la întregul buget al serviciilor de informaţii 
americane” (p. 374). Spre exemplificarea noului mod de a face bani de pe urma spaimei de 
terorişti şi a altor „amenințări la adresa securităţii naționale”, autorul oferă câteva date despre 
două companii private ce au prosperat în domeniu: Total Intelligence Solutions şi, celebra de 
acum, Blackwater USA". 

Pentru a încheia, reiterăm faptul că analiza realizată de Tim Weiner ni s-a părut a fi 
una de excepție, bazată pe o documentație vastă, realizată fără inhibitie şi în disprețul 
oricăror tabu-uri. În opinia noastră, lucrarea se poate constitui într-un adevărat model de 
investigaţie în domeniul atât de alunecos al serviciilor de informaţii şi de securitate şi 


12 Robert Michael Gates, cel de-al 22-lea secretar de stat al Apărării, este încă în funcţie la momentul 
scrierii acestor rânduri. 

13 Născut la 17 mai 1945, Hayden a intrat în serviciul militar activ în anul 1969. A urcat treptele ierarhiei 
militare până la gradul de general cu patru stele în U.S.A.F. Între anii 1999 şi 2005 a condus National 
Security Agency, dovedindu-se cel mai longeviv director din istoria agenţiei. Mandatul său de director 
al CIA s-a încheiat la 12 februarie 2009, locul său fiind luat de Leon Panetta, profesor de politici publice 
la Santa Clara University, propus de preşedintele Obama. 

14 Vezi Jeremy Scahill, Blackwater. Ascensiunea celei mai puternice armate private din lume, 
Bucureşti, Editura Litera Internaţional, 2009; pentru ultimele dezvăluiri ale autorului, jurnalist 
independent şi colaborator al publicaţiei „The Nation”, vezi www.thenation.com/doc/20090817/scahill. 

aşteptăm cu nerăbdare momentul în care o lucrare similară despre serviciile din România 
anilor 1945-2007, să zicem, va vedea lumina tiparului. 
Florian Banu 

V. CERCETAREA ŞTIINŢIFICĂ SI 
VALORIFICAREA FONDURILOR ARHIVISTICE 
ALE C.N.S.A.S. PRIN MANIFESTĂRI 
ŞTIINŢIFICE ŞI EXPOZIŢII 


Zilele „Mitropolit Visarion Puiu-130 de ani de la naştere”, 
Roman-Paşcani-Mănăstirea Neamt 
26-28 februarie 2009 


Între 26-28 februarie la Roman, Paşcani şi mănăstirea Neamt s-au desfăşurat 
lucrările celei de a XIII-a ediţii a simpozionului ştiinţific international „Zilele Mitropolit Visarion 
Puiu”, organizat de Mitropolia Moldovei şi Bucovinei, Episcopia Romanului, Asociaţia 
„Mitropolit Visarion Puiu” şi Protopopiatele Paşcani şi Roman. 

Lucrările simpozionului au debutat cu vernisarea expoziției documentare despre 
viata şi activitatea mitropolitului Visarion Puiu la Muzeul de istorie din Roman. Au urmat 
lucrările în plen, în care au fost prezentate 17 comunicări. Alocutiunile au fost din cele mai 
diverse, atât în tematică, cât şi în modul de abordare. Ne-au atras atenția comunicări 
privitoare la: activitatea mitropolitului Visarion Puiu, având ca ajutor pe tânărul arhimandrit 
Antim Nica (viitor episcop al Dunării de jos), la conducerea Misiunii Ortodoxe Române din 
Transnistria (Pr. Eugen Drăgoi, Galaţi); prezența mitropolitului Visarion la mănăstirea catolică 
Maguzzano din Italia, în perioada 1945-1947 (Pr. Manuel Oliveira, Maguzzano, Italia); 
Eclesiologia Bisericii Ortodoxe in conceptia mitropolitului Visarion Puiu (George Enache, 
Bucuresti); Monumente ctitorite, restaurate si sfintite de mitropolitul Visarion Puiu (Eugenia 
Antonescu, Bucuresti); Mitropolitul Visarion Puiu — un ierarh luminat (Pr. Anton Despinescu, 
Institutul teologic romano-catolic laşi). 

Subsemnatul am prezentat o comunicare privitoare la controversele despre viata şi 
activitatea mitropolitului Visarion Puiu în exil, încercând ca în lumina documentelor provenite 
de la Serviciul de Informaţii Externe să conturăm tabloul relaţiilor pe care acesta le-a avut cu 
reprezentanții statului român în Franţa şi tentativele bătrânului mitropolit de a reveni în tara. 

Manifestările au continuat a doua zi, la sediul Protopopiatului Paşcani, unde au avut 
loc discuţii pe marginea comunicărilor susținute la Roman, apoi lansări de carte, din care 
menționăm broşura Preoții satelor, a mitropolitului Visarion Puiu, apărută în ediţia a treia. Tot 
la Protopopiatul din Paşcani, a fost oficiat un parastas cu participarea celor prezenți la 
simpozion. 

Ultimele manifestări din cadrul simpozionului s-au desfăşurat la mănăstirea Neamţ, 
cea mult iubită de mitropolitul Visarion Puiu, unde participanţii au putut susține câteva evocări 
în prezenţa elevilor de la Seminarul teologic, apoi a fost vizitată casa memorială „Mitropolit 
Visarion Puiu” de la Schitul Vovidenia, din apropiere. 

Adrian Nicolae Petcu 

Simpozionul ştiinţific Generalul Nicolae Rădescu, prizonierul istoriei 
(Râmnicu Vâlcea - Călimăneşti, 26-27 martie 2009) 


Cinci angajaţi ai Serviciului Cercetare, Editare din cadrul C.N.S.A.S. au participat, în 
zilele de 26-27 martie 2009, la manifestările organizate la Râmnicu Vâlcea şi Călimăneşti (la 
invitația autorităților locale şi beneficiind de colaborarea acestora), dedicate generalului 
Nicolae Rădescu, fost prim-ministru al României (1944-1945). 

În data de 26 martie, la Muzeul Judeţean Vâlcea a avut loc vernisajul expoziţiei 
documentare Generalul Nicolae Rădescu, prizonierul istoriei, îngrijită de Oana Marcu şi Mihai 
Demetriade. În cadrul aceleiaşi manifestări, a rulat filmul Mari personalităţi ale istoriei — N. 
Rădescu, realizat în anul 2000, de către Televiziunea Română, a cărui copie a fost obținută 
de cei doi angajaţi ai C.N.S.A.S. De asemenea, a avut loc simpozionul ştiinţific Generalul 
Nicolae Rădescu, prizonierul istoriei, în cadrul căruia au fost susținute şase comunicări: Mihai 
Demetriade - O prezentare a articolelor generalului Nicolae Rădescu din ziarele „Cultul 
Patriei” şi „Cruciada Românismului”; Valentin Vasile - Acţiuni informativ-operative ale Direcţiei 
Poliţiei de Siguranță. Studiu de caz: Supravegherea generalului Nicolae Rădescu (1934- 
1946); Raluca Spiridon - O încercare de compromitere a generalului N. Rădescu - procesul 
M.N.R.; prof. univ. dr. Alexandru Şerbănescu - Plecarea în exil şi reîntoarcerea în tară a 
generalului N. Rădescu şi Silviu B. Moldovan - Generalul N. Rădescu, captiv al istoriei. În 
dimineaţa zilei de 27 martie, postul local de televiziune a înregistrat o emisiune cu durata de o 
oră, dedicată integral expoziției şi simpozionului vernisat în seara anterioară. În cadrul 
emisiunii (realizată de Nicolae Dinescu), a luat cuvântul şi Oana Marcu, din partea C.N.S.A.S. 

Simpozionul a fost reluat în ziua de 27 martie, la Primăria din Călimăneşti, în sala de 
şedinţe a Consiliului Local. De această-dată, celor şase comunicări li s-au adăugat încă două, 
respectiv Activitatea politică a lui N. Rădescu (acad. Dinu C. Giurescu) şi Generalul N. 
Rădescu şi exilul românesc (Dinu Zamfirescu). Autoritățile locale din Călimăneşti au dorit să 
marcheze, astfel, împlinirea a 135 de ani de la naşterea lui N. Rădescu, în această localitate. 
Filmul realizat de TVR a rulat din nou, iar expoziția documentară a fost prezentată în varianta 
sa electronică de către Oana Marcu. 

Ambele manifestări au beneficiat de prezența unui public numeros şi interesat, 
precum şi de concursul mass-media. Expoziţia organizată de C.N.S.A.S. a fost prezentată în 
cadrul ştirilor culturale locale (pe site-ul Muzeului Județean Vâlcea, al Direcţiei de Cultură din 
cadrul Consiliului Judetean Vâlcea, al Primăriei Călimăneşti etc.), iar manifestările din 26 şi 
27 martie au fost subiectul unor articole de presă (apărute, de exemplu, în ziarul „Impact real” 
sau pe pagina de web Global Art Fusion). În cadrul interviurilor pe care le-au acordat cu acest 
prilej, dl. academician Dinu C. Giurescu a apreciat in mod pozitiv contribuția C.N.S.A.S. la 
organizarea acestor manifestări, iar nepotul generalului Rădescu, actorul Vlad Rădescu, a 
adus mulțumiri iniţiativei noastre de a organiza o expoziție documentară pe meleagurile 
natale ale fostului prim-ministru al României. Primele două numere din periodicul Caietele 
C.N.S.A.S. au fost distribuite, cu această ocazie, organizatorilor şi bibliotecilor locale, 
stârnind, de asemenea, interesul publicului. 


Silviu B. Moldovan 

Conferinţa internațională Resistance and Opposition against the communist 
regime in Czechoslovakia and Central Europe, Praga, The Institute for the Study of 
Totalitarian Regime, 15-16 aprilie 2009 


La scurtă vreme după „revoluția de catifea” de la Praga, clasa politică din Cehia şi-a 
asumat dificila misiune de a elabora şi pune în practică aşa-numitele „legi ale lustraţiei”, legi 
prin care persoanele vinovate de crimele şi abuzurile din perioada comunismului să nu poată 
accede în funcţiile publice. Încă din 1991-1992 preocuparea de a îndepărta umbrele trecutului 
şi a curăța reziduurile ideologice din viata politica şi din administrație a fost dublată de cea 
legată de descifrarea istoriei comunismului, de cunoaşterea adevăratelor biografii ale liderilor, 
de pătrunderea dincolo de „adevărurile oficiale” promovate decenii la rând de către defunctul 
regim. 

Alături de Oficiul Ceh pentru Documentarea şi Investigarea Crimelor Comunismului, 
munca sisifică de studiere a celei de a doua jumătăţi a secolului trecut a fost asumată de o 
serie de institute de cercetare. Cel mai recent dintre acestea, Institutul pentru Studiul 
Regimurilor Totalitare, a fost înfiinţat pe baza legii nr. 181/2007 din 1 august 2007 şi a început 
să funcționeze efectiv la 1 februarie 2008. 

În ciuda perioadei scurte care a trecut de la începerea activităţii, palmaresul 
institutului este unul impresionant: publicarea în anul 2008 a patru numere din revista 
„Memorie si istorie”, un număr din revista „Behind the Iron Curtain’, publicarea câtorva 
volume de documente şi de istorie orală, realizarea mai multor DVD-uri educaționale şi a mai 
multor expoziții (Czech Society Between Munich and the War, On the Cold War Front — 
Czechoslovakia 1948-1956, Orwell in Photographs - Prague Through the Lens of the Secret 
Police). 

De asemenea, între 19 şi 21 noiembrie 2008 a fost organizată conferința 
internațională „NKVD/KGB Activities and its Cooperation with other Secret Services in Central 
and Eastern Europe. 1945-1989. II” (prima parte a conferinței a fost organizată la Bratislava), 
conferință la care au participat istorici şi cercetători din Cehia, Slovacia, Bulgaria, Germania, 
Ungaria, Letonia, Polonia, România, Slovenia, Maria Britanie şi S.U.A. 

Pentru a marca preşedinţia cehă a Consiliului Europei şi în continuarea eforturilor 
sale de investigare a totalitarismelor ce au marcat secolul al XX-lea, Institutul pentru Studiul 
Regimurilor Totalitare a organizat în perioada 15-16 aprilie o nouă conferință internaţională: 
Resistance and Opposition against the communist regime in Czechoslovakia and Central 
Europe. Cu sprijinul generos al guvernului ceh, lucrările conferinței, găzduite de Palatul 
Lichtenstein, au fost deschise printr-o alocutiune a premierului Mirek Topolanek, succedata 
de cuvântul de salut al domnului Pavel Žáček, directorul Institutului pentru Studiul Regimurilor 
Totalitare. 

Comunicările participanţilor au fost prezentate în cadrul a trei secţiuni, limbile de 
prezentare fiind ceha, germana şi engleza, fiind asigurată traducerea simultană. Prima 
secțiune, Czech and Slovak Resistance to the Communist Regime, a reunit lucrări care au 
subliniat tradiția pe care mişcarea de rezistență o avea în Cehoslovacia încă din perioada 
celui de-al doilea război mondial, punând în lumină, totodată, o serie de aspecte precum 
eforturile de elaborarea programului politic ce trebuia implementat după înlăturarea regimului 

comunist, activitatea serviciilor occidentale de informaţii în Cehoslovacia, rolul crucial jucat de 
emigrația cehă şi slovacă în susținerea mişcării de rezistenţă din interior. 

Comunicările din cea de-a doua secţiune, Czech and Slovak Opposition to the 
Communist Regime, au fost focalizate pe discutarea şi elucidarea numeroaselor forme de 
opoziție civică prin care autoritatea administrației comuniste a fost subminată, contribuind în 
mod constant la slăbirea poziţiilor partidului comunist în Cehoslovacia. De la publicarea de 
pamflete şi a aşa-zisei literaturi samizdat, până la organizarea de activități religioase sau a 
unor proteste publice fata de măsurile economice impuse de partidul comunist, orice formă 
de opoziție a fost prezentată şi analizată în contextul istoric în care a fost adoptată. 

Conferentiarii din cea de-a treia secțiune, Czechoslovak Resistance abroad and 
Resistance in individual countries, şi-au concentrat eforturile în direcția prezentării activității 
emigrației cehe şi slovace în cadrul unor organizații din Occident (precum Council of Free 
Czechoslovakia) sau în cadrul posturilor de radio Europa Liberă şi Vocea Americii. Nu a lipsit 
nici analizarea opțiunii unor cetățeni cehi de a se înrola în armate ale unor state occidentale 
şi de a lupta împotriva regimurilor comuniste pe diverse meridiane ale planetei, sperând că 
efortul lor va contribui şi la îndepărtarea comunismului din propria tara. 

Importanța conferinței a fost sporită prin prezentarea unor comunicări ce au analizat 
un aspect sau altul al activităţilor anticomuniste din state precum Polonia, Bulgaria, Ungaria, 
fosta Iugoslavie, fosta R.D.G. sau ţările baltice. Din această perspectivă am reținut 
comunicările lui Rafal Wnuk, de la Universitatea din Lublin, care a analizat minuțios 
„conspirația anticomunistă” din Polonia în perioada 1944-1956, pe cea susținută de Rasa 
Balockaite, de la Universitatea „Vytautas Magnus”, focalizată pe formele atipice de rezistență 
din Lituania fata de dominaţia sovietică, strategii de opoziție reunite în cadrul formulei 
„războiul de guerilla semiologică”. 

Fără a urmări să epuizăm numărul comunicărilor valoroase, dorim să le amintim şi 
pe cele susţinute de Michael Portmann, membru al Comisiei de Istorie a Academiei de Ştiinţe 
a Austriei, (State Repression and Local resistance against Communist Policy on the country 
side in the Yugoslav Region of Vojvodina. 1944-1953), Pal Germuska, de la Institutul pentru 
Istoria Revoluţiei Maghiare din 1956, (Misconceptions and Illusions? 1956 as the Focal Point 
of the Hungarian Anti-communist Resistance) şi, nu în ultimul rând, comunicarea susținută de 
domnul Pavel Žáček, Reconstruction of the Activities of the Resistance Group in the Security 
Archives Materials. 

În ce ne priveşte, am prezentat comunicarea Some Considerations on the Longevity 
of the Anti-communist Armed Groups of Romania (1944-1960), prin care am încercat 
familiarizarea auditoriului cu problemele suscitate de studierea rezistenței armatei 
anticomuniste din România, avansând, totodată, câteva ipoteze explicative asupra duratei 
mari în timp a acestei forme de rezistență. Asertiunile noastre au fost fericit completate de 
informaţiile oferite de doamna Ekaterina Boncheva din Sofia în cadrul comunicării The 
„Goryani” Movement — The First Anti-communist Resistance Movement in Eastern Europe. 

Prezentarea comunicărilor a fost succedată de întrebări, discuţii şi comentarii care, 
cu toatele, au sporit nivelul științific al conferinței. La finalul primei zile, a fost proiectat filmul 
lui Martin Vadas, Land Without Heroes, Land Without Criminals — o interesantă incursiune în 
„memoria vie” a poporului ceh, reuşind o surprindere nuanţată a modului extrem de complex 
în care se cristalizează evenimentele epocii comuniste, dar şi viata cotidiană, în cadrul 

„a 


diferitelor conştiinţe individuale şi, apoi, cum acestea sunt „topite” în creuzetul memoriei 
colective. 

Eforturile gazdelor au fost meritorii, organizarea lucrărilor conferinței fiind 
impecabilă, de la asigurarea cazării participanților şi până la condiţiile create în sălile de 
conferință. Punctualitatea şi amabilitatea pot fi socotite calități definitorii ale organizatorilor. În 
opinia noastră, manifestarea ştiinţifică din 15-16 aprilie poate fi considerată drept o nouă 
reuşită a Institutului pentru Studiul Regimurilor Totalitare din Praga, dezbaterile şi schimburile 
de idei prilejuite contribuind din plin la îmbogățirea perspectivelor asupra căilor şi mijloacelor 
de studiere a regimului comunist (şi nu numai!), iar contactele personale ocazionate facilitând 
o coagulare a comunității ştiinţifice dedicate studierii regimurilor totalitare. 

Florian Banu 


Conferința „Bisericile in comunism", Sibiu, 13-15 mai 2009 


În perioada 13-15 mai 2009 Academia Evanghelică Transilvania din Sibiu, în 
parteneriat cu Fundaţia „Konrad Adenauer” din Germania, a organizat conferința cu titlul: 
„Bisericile in comunism". 

Reprezentanți ai diferitelor confesiuni din România, laolaltă cu specialişti în domeniul 
istoriei bisericeşti, au încercat să ofere un tablou al vieții religioase din România în cei 50 de 
ani de comunism. 

Dintre referatele susţinute cu acest prilej amintim: 

- Dr. Wolfgang Rehner - „Biserica Evanghelică din România în timpul celor 45 de ani 
de dictatură comunistă“; 

- P.S. Episcop Visarion Baltat - „Biserica Ortodoxă din România în lupta împotriva 
totalitarismului”; 

- Conf. dr. loan Mitrofan - „Sacrificiul bisericii greco-catolice în lupta împotriva 
comunismului“; 

- Prof. em. dr. Hermann Pitters — „Martirologiul Ecumenic- prezentare generală“; 

- Pr. Prof. Cristinel Farcaş (Universitatea laşi) — „Lupta anticomunistă a Bisericii 
Catolice din România“; 

- Drd. loan Tomoiaga (Universitatea Cluj) — „Bisericile în cadrul legislației Republicii 
Socialiste România”. 

În ceea ce ne priveşte, am susţinut referatul inaugural al conferinței cu tema: 

„Perspective. istoriografice contemporane asupra chestiunii relației biserica-stat în 
România comunistă” 

Manifestările s-au încheiat cu o foarte interesantă vizită la muzeul din Cisnădie, 
unde am vizionat expoziţia „Cei şapte piloni ai comunismului” . 

George Enache 

Simpozionul ştiinţific international 
„Sfârşitul regimurilor comuniste. Cauze, desfăşurare şi consecințe” 
25-28 iunie 2009 
Făgăraş - Sâmbăta de Sus 


Manifestare devenită deja tradițională, fiind vorba de ediția a IV-a, simpozionul 
organizat de Fundaţia Culturală „Negru Vodă” din Făgăraş, Institutul de Investigare a 
Crimelor Comunismului in România şi Memorialul Rezistenței Anticomuniste Făgăraş a avut 
ca invitaţi în acest an cercetători din România, Republica Moldova, Bulgaria, Serbia, Slovenia 
şi S.U.A. 

Reunite sub tema generoasă enunțată în titlul simpozionului, comunicările 
prezentate au abordat din unghiuri extrem de diferite şi într-o manieră incitantă problematica 
atât de complexă a istoriei comunismului. În pofida diversității comunicărilor, organizatorii au 
izbutit o grupare a acestora într-o manieră care să permită auditoriului focalizarea atenției 
spre câteva domenii de evident interes. 

În prima zi a lucrărilor simpozionului, comunicările au debutat printr-o secțiune în 
plen în care, după cuvântul de salut al organizatorilor (prof. univ. dr. Stefan Caltia, directorul 
Proiectului Memorialului Rezistenței Anticomuniste Tara Făgăraşului, Î.P.S. Dr. Laurenţiu 
Streza, mitropolitul Ardealului, Marius Oprea, preşedintele Institutului de Investigare a 
Crimelor Comunismului în România), au fost prezentate diverse „Ipostaze ale comunismului 
românesc”. Titulatura acestei prime secțiuni a permis prezentarea unor lucrări ce au abordat 
probleme diverse, de la situația românilor evacuaţi din Basarabia în anul 1944 (prof. univ. dr. 
Savel Cheptea - Universitatea de Arta şi Design, Cluj-Napoca), până la desființarea închisorii 
din Cetatea Făgăraş (muzeograf loan Ciupea — Muzeul National de Istorie a Transilvaniei, 
prof. Florentin Olteanu - Fundaţia Culturală „Negru Vodă”) şi munca patriotică în Republica 
Socialistă România (drd. Valeriu Antonovici - SNSPA, Bucuresti). 

În partea a doua a zilei, lucrările au fost împărțite în două secţiuni. Cea dintâi a 
continuat, practic, linia comunicărilor din secțiunea în plen, fiind abordate subiecte la fel de 
diversificate. Astfel, auditoriul a urmărit cu interes expuneri precum cele referitoare la 
percepțiile iugoslave asupra României anului 1953 (dr. Miodrag Milin - Filiala Timişoara a 
Academiei Române, cercet. Vladimir Cvetković — Institutul de Istorie Recenta a Serbiei), 
activitatea Serviciului Culte din cadrul Securităţii (Adrian Nicolae Petcu - C.N.S.A.S.), 
informatorii din cultul baptist (drd. Denisa Bodeanu - C.N.S.A.S.), situația economiei în 
ultimul deceniu al regimului comunist (dr. Liviu Taranu - C.N.S.A.S.), cariera unui ofițer de 
securitate (drd. Janosi Csongor - Facultatea de Teologie Reformată - Cluj-Napoca) sau 
regimul concentrationar din România în anii '70-80 ai secolului trecut. Lucrarea pe care am 
realizat-o împreună cu dna. Floarea Dobre, lucrare referitoare la impactul politicii de 
sistematizare rurală asupra populației, a fost inclusă, de asemenea, în această secțiune. Cu 
subiectivismul inerent, apreciem că prezentarea lucrării, realizată de dna. Floarea Dobre 
(C.N.S.A.S.), a reuşit să retina atenţia auditoriului prin informaţiile primare provenind din 
arhiva Securităţii referitoare la un subiect cu atât de largi implicații. 

Cea de a doua secțiune s-a desfăşurat sub titlul „Sfârşitul regimului comunist din 
România”. În cadrul acestei secţiuni, comunicările au fost focalizate pe analiza cauzelor 

prăbuşirii regimului comunist din România (Doina Jelea — Bucureşti) si din Europa (drd. 
Costel Cristian Lazăr — Topliţa), implicarea Securității în evenimentele din decembrie 1989 
(drd. Adelina Ştefan - C.N.S.A.S.) şi pe definirea de către foştii deținuți politici a schimbărilor 
petrecute în decembrie 1989 (Alexandru Matei — 1.1.C.C.R.). 

În cea de-a doua zi, simpozionul şi-a desfăşurat lucrările în plen, comunicările fiind 
grupate pe trei mari teme: „Consecințele căderii regimului comunist în România”, „Istoria 
comunismului în postcomunism” şi „Comunism şi postcomunism pe plan international’. Din 
cadrul primei teme, am reţinut consideratiile privitoare la consecințele juridice ale căderii 
regimului comunist, enunțate de lrina Damian (Sibiu), şi detaliata prezentare a evoluției 
fondurilor de arhivă ale Securităţii în perioada 1989-1991, realizată de drd. Leontin Negru 
(C.N.S.A.S.). 

Problematica temei „Istoria comunismului in postcomunism” a fost bine ilustrată de 
comunicări precum cele susținute de dr. Florin Abraham (INST) („Căderea comunismului în 
Europa: interpretări istoriografice”), drd. Ilarion Tiu (Universitatea Bucuresti) („Reflectarea în 
presa scrisă a prăbuşirii regimurilor comuniste”) sau drd. Dragoş Carciga (Muzeul mun. 
Bucureşti) („Comunismul şi muzeologia. O cercetare critică”). 

Aprecierile asupra comunismului şi postcomunismului pe plan internaţional s-au 
concretizat, în prima etapă, prin prezentarea a şase comunicări ale unor cercetători provenind 
din spaţiul ex-sovietic, tratând subiecte variate, de la raportul secret al lui N.S. Hruşciov (conf. 
univ. dr. Elena Şişcanu, Chişinău), până la rolul jucat de Frontul Popular din Republica 
Moldova în cadrul mişcării de emancipare națională (conf. univ. dr. Ludmila Rotari, 
Universitatea „Spiru Haret”, Bucureşti). 

Au urmat apoi analize asupra altor areale geografice, retinandu-ne atenţia cele 
consacrate lui Deng Xiaoping şi limitelor reformismului chinez (drd. Mihai Croitor, drd. Sanda 
Borşa - Universitatea „Babeş - Bolyai”, Cluj-Napoca), căderii regimului comunist în 
lugoslavia (Boštjan Kolarič, Centrul de Studii pentru Reconciliere Naţională, Ljubljana, 
Slovenia) şi procesului de tranziţie de la Darzhavna Sigurnost (Securitatea bulgară) la noile 
servicii de informații (Maria Dermendzhievna - Revista ,Glasove”, Sofia). 

Concluziile simpozionului au fost formulate într-o atmosferă animată, caracterizată 
de confruntări de idei, remarcându-se fertilitatea unor astfel de întâlniri ştiinţifice şi 
conturându-se câteva direcţii de aprofundare viitoare a cercetărilor în domeniul istoriei 
recente. Totodată, au fost sugerate o diversitate de formule privind valorificarea optimă, atât 
în plan ştiinţific, cât şi în plan muzeal, a roadelor acestor cercetări. În acest sens, am reținut şi 
originalele considerații metodologice privind cercetarea şi scrierea istoriei regimurilor 
comuniste formulate de cercetătorul Nicolae Videnie de la Institutul Român de Istorie 
Recenta. 

Lucrările simpozionului au fost urmate, în cea de-a treia zi, de o vizită efectuată în 
Cetatea Făgăraşului, unde au putut fi vizionate atât expoziţiile permanente găzduite de 
celebra fortificaţie, cât şi lucrările de amenajare a noilor spaţii, lucrări ce vor spori valoarea 
muzeală a obiectivului. 

Atât conținutul comunicarilor ştiinţifice prezentate în cadrul secţiunilor 
simpozionului, cât şi ciocnirile de idei din cadrul sesiunii consacrate concluziilor ne 
îndreptățesc să apreciem reuniunea ştiinţifică drept o reuşită deplină. În acest context, o 
mențiune aparte se cuvine făcută organizatorilor neobositi care au fost dr. Cosmin Budeanca 

Viaţa ştiinţifică 


(LI.C.C.R.) şi prof. Florentin Olteanu (Fundaţia Culturală „Negru Vodă”, Făgăraş), graţie 
cărora lucrările s-au desfăşurat într-o manieră şi un cadru extrem de plăcut. 

Informaţiile inedite prezentate aici au reprezentat un incontestabil câştig nu numai 
pentru toți participanţii, ci, totodată, şi pentru cititori, întrucât comunicarile vor intra în circuitul 
ştiinţific sub forma unui volum, promis de organizatori pentru finele acestui an. 

Aşadar, noua ediție a simpozionului de la Făgăraş nu a dezmintit renumele 
organizatorilor şi s-a înscris pe linia conturată de primele trei ediţii din anii precedenţi. 


Luminiţa Banu 

VI. ABREVIERI 


ACNSAS, Arhiva Consiliului Naţional pentru Studierea Arhivelor Securității 
ACNJ, Arhiva Comandamentului National al Jandarmeriei 
AMI, Arhiva Ministerului de Interne 

AMR, Arhivele Militare Române 

ANIC, Arhivele Naţionale Istorice Centrale 

ASRI, Arhiva Serviciului Român de Informaţii 

BO, Buletinul Oficial 

BOR, Biserica Ortodoxă Română 

CAER, Consiliul de Ajutor Economic Reciproc 

CC al PCR, Comitetul Central al Partidului Comunist Român 
CEPECA, Centrul de Perfecţionare a Cadrelor de Conducere 
CFP, Combinatul Fondului Plastic 

CI, contrainformaţii 

CIE, Centrul de Informaţii Externe 

CIS, Fondul pentru cheltuieli informative speciale 

CM, colonie de muncă 

CMOB, Comandamentul Miliției Oraşului Bucuresti 

Col., colonel 

Com., comuna 

Coord., coordonator 

CPEx, Consiliul Politic Executiv 

Cpt., căpitan 

CSS, Consiliul Securităţii Statului 

CTOT, Comandamentul pentru Tehnica Operativă şi Transmisiuni 
CTS, Comandamentul Trupelor de Securitate 

DGIE, Direcţia Generală de Informaţii Externe 

DGP, Direcţia Generală a Poliţiei 

DIE, Departamentul de Informaţii Externe 

DMRU, Direcţia Management Resurse Umane 

DO, domiciliu obligatoriu 

DRO, Organizaţia Revoluționară a Dobrogei 

DRS, Direcţia Regională de Securitate 

DRSP, Direcţia Regională de Securitate a Poporului 
DRSS, Direcţia Regională a Securității Statului 

DSS, Departamentul Securității Statului 

DUI, Dosar de urmărire informativă 

DV, dosar de verificare 

GAS, Gospodărie Agricolă de Stat 

g-ral mr., general maior 

HCM, Hotărâre a Consiliului de Miniştri 

lJ, Inspectoratul Judetean 

IMB, Inspectoratul Municipiului Bucureşti 

ISJ, Inspectoratul de Securitate Judetean 

Jud., județul 

Lt. col., locotenent colonel 

It. maj., locotenent major 

Lt., locotenent 

MADOSZ, Uniunea Oamenilor Muncii Maghiari din România (Romániai Magyar Dolgozók 
Szövetsége), 

MAE, Ministerul Afacerilor Externe 

MAI, Ministerul Afacerilor Interne 

MAN, Marea Adunare Națională 

MCE, Ministerul Comerțului Exterior 

MFA, Ministerul Forțelor Armate 

MI, Ministerul de Interne 

MNR, Mişcarea Națională de Rezistență 

MO, Monitorul Oficial 

MONT, Mobilizarea şi organizarea națiunii şi teritoriului 
Mr., maior 

MSS, Ministerul Securităţii Statului 

NKVD, Narodnii Komissariat Vnutrennih Del (Comisariatul Poporului pentru Afaceri Interne) 
PCM, Preşedinţia Consiliului de Miniştri 

PCR, Partidul Comunist Român 

PCUS, Partidul Comunist al Uniunii Sovietice 
PMR, Partidul Muncitoresc Român 

PNL, Partidul Naţional Liberal 

PNP, Partidul Naţional Popular 

PNT, Partidul National Țărănesc 

PSD, Partidul Social Democrat 

RPR, Republica Populară Română 

RSR, Republica Populară Română 

S.D.D.0., Serviciul Dislocări şi Domicilii Obligatorii 
SIG, Supravegherea informativă generală 

SIt., sublocotenent 

SRI, Serviciul Român de Informaţii 

SSI, Serviciul Special de Informaţii 

TO, tehnică operativă 

Tov. tovarăş 

UAP, Uniunea Artiştilor Plastici 

UM, unitate militară 

USLA., Unitatea Specială de Luptă Antiterorista 
UTC, Uniunea Tineretului Comunist 

